
Cilla şi Rolf Borjlind au scris scenariile a douăzeci şi şase 
de filme cu Martin Beck pentru cinema şi televiziune, precum şi 
manuscrisele pentru mini-seriile lui Arne Dahl despre Grupul A. 
În 2004 şi 2009, serialele lor polițiste „Mormântul” şi „Crimele” 
au fost transmise la televiziunea suedeză. De asemenea, Rolf 
Börjlind a scris scenariile pentru optsprezece filme şi a obținut 
un Premiu Guldbagge pentru scenariul filmului Yrrol. 

După ce au ajuns să se numere printre cei mai lăudați 
scenarişti ai Suediei, Cilla şi Rolf Börjlind au îmbrăţişat o nouă 
carieră, cea de autori de bestselleruri. Cărţile lor sunt 
caracterizate de protagonişti carismatici şi descrieri ale Suediei 
împânzite de conflicte sociale. 

Încă dinaintea lansării, Maree înaltă, primul volum din seria 
dedicată Oliviei Rönning şi lui Tom Stilton, vânduse drepturile 
de publicare în douăzeci de țări. După publicare, a fost primită 
cu euforie de către criticii suedezi. 


Capitolul 1 


Desculţă, stau şi privesc în jos de pe acoperiş. Nouă etaje mai Jos, văd 
şoseaua cenuşie. E goală, iar oraşul doarme fără vreun suflu de vânt în aer. 
Fac câțiva paşi pe margine şi întind braţele pentru echilibru. O pasăre 
plonjează şi se opreşte la o oarecare distanţă. Cred că s-ar putea să fie o 
stăncuţă. Pasărea priveşte peste casele tăcute. Amândouă avem aripi. Ale 
mele sunt albe, ale ei negre. 

Curând o să se facă lumină. 

Fac câțiva paşi spre stăncuţă, cu grijă, ca să n-o sperii. Vreau să înţeleagă 
de ce sunt aici, la ora asta. 

Vreau să explic. 

M-am desprins de trup azi-noapte, îi şoptesc eu stăncuţei, încă dinainte 
să mor. Pluteam deja deasupra trupului când a început să mă bată. Am privit 
totul de deasupra. Am văzut cum curelele mi se afundă în carnea gâtului. Le 
strânsese prea tare. Ştia că o să mă sufoc. De-asta am urlat atât de înfiorător. 
Mă durea atât de tare. N-am mai urlat niciodată aşa până atunci. Probabil 
de-asta a început să mă lovească, iar şi iar, şi scrumiera grea mi-a făcut 
tâmpla zob. 

Acum simt briza. 

E prima adiere călduţă care vine dinspre mare de o veşnicie. Stăncuţa se 
uită la mine cu un ochi, iar în depărtare văd măreaţa Madonă din aur. Stă pe 
cel mai înalt deal, cu faţa întoarsă spre mine. A văzut şi ea ce s-a întâmplat 
azi-noapte? A fost şi ea în cameră? N-ar fi putut să mă ajute? 

Mă uit iar la stăncuţă. 

Înainte să mor eram oarbă, şoptesc eu. De-asta totul era atât de groaznic. 
Nu eram singuri în cameră, el şi cu mine. Auzeam şi alte voci. Eram 
înfricoşată de ce nu puteam să văd, de vocile bărbaţilor pe care le auzeam, 
cuvinte străine. Nu mai voiam să fac parte din treaba asta. Totul mi se părea 
greşit. Apoi am murit, iar în cameră am rămas doar el şi cu mine. A trebuit 
să curețe tot sângele singur. A durat atât de mult timp. 

Stăncuţa e tot în acelaşi loc, nemişcată. O fi o pasăre-înger? A fost prinsă 
în plasă şi şi-a rupt gâtul? Sau a fost lovită de un camion? Acum aud 
zgomotele şoselei de dedesubt, cineva s-a trezit, şi simt mirosul de gunoaie 
arse până aici. Curând o să înceapă să umble oamenii printre case. 

Trebuie să mă grăbesc. 


M-a luat pe braţe şi m-a scos în întuneric, îi şoptesc stăncuţei. Nimeni nu 
ne-a văzut. Eu pluteam deasupra. M-a băgat în portbagajul unei maşini şi 
mi-a îndoit picioarele slabe. Se grăbea. Ne-am dus la stânci. Mi-a întins 
trupul gol pe pământ, lângă maşină, pe pietriş. Voiam să cobor şi să îmi 
mângâi obrazul cu mâna. Arătam atât de violată. M-a târât de braţe, departe, 
printre copaci şi stânci. Şi acolo m-a dezmembrat. Întâi mi-a tăiat capul. Mă 
întreb cum s-a simțit când a făcut-o. A făcut-o atât de repede, cu un cuţit 
mare. M-a îngropat în şase locuri diferite, la mare depărtare unele de altele. 
Nu voia să mă găsească nimeni. Când a plecat, am zburat aici. Pe acoperişul 
ăsta. 

Acum sunt gata. 

Departe de tot, în munţii nordului, primele raze ale soarelui ţâşnesc peste 
creastă, iar roua scânteiază pe acoperișuri. O barcă de pescuit solitară se 
întoarce în port. 

O să fie o zi frumoasă. 

Stăncuţa de lângă mine se lasă să cadă în briza mării cu aripile întinse. 
Mă aplec şi o urmez. 

Cineva o să mă găsească. 

Știu asta. 


Capitolul 2 


Scoasă din burta mamei mele ucise. 

Olivia îşi făcea sânge rău zi şi noapte. Gânduri întunecate şi 
respingătoare îi ocupau mintea noaptea. În timpul zilei se ascundea. 

A continuat aşa mult timp, până când a ajuns mai mult sau mai puţin 
apatică. 

Până când nu mai putea continua. 

Apoi, într-o dimineaţă, instinctul ei de supravieţuire a intrat în acţiune şi 
a scos-o cu forța din nou în lume. 

Acolo a luat o decizie. 

O să termine ultimul semestru la Academia de Poliţie şi o să devină 
ofiţer de poliție. 

Apoi o să meargă în străinătate. N-o să-şi caute de lucru. O să dispară, o 
să plece departe şi o să încerce să se reconecteze cu persoana care era 
înainte să devină fiica a doi părinți ucişi. 

Dacă mai era cu putinţă aşa ceva. 

Şi-a urmat planul, a împrumutat bani de la o rudă şi a plecat în iulie. 

Singură. R 


Mai întâi în Mexic, patria mamei ucise, în locuri necunoscute, cu oameni 
necunoscuți şi limbi străine. A călătorit fără bagaje, doar cu un rucsac maro 
şi o hartă. Nu avea niciun plan şi nicio direcție anume. Toate locurile erau 
noi, iar ea nu era nimeni. A fost nevoită să petreacă timp cu sinele său 
interior, să se deplaseze în ritmul propriu. Nimeni nu a văzut-o plângând. 
Nimeni nu ştia de ce uneori se prăbuşea pur şi simplu lângă un pârâu, 
lăsându-şi părul negru să fluture o vreme prin apă. 

Era în propriul univers. 

Înaintea călătoriei, îşi propusese vag să caute rădăcinile mamei şi poate 
să-şi găsească vreo rudă, însă şi-a dat seama că ştie mult prea puţin despre 
ele ca să ajungă undeva. 

Aşa că a urcat într-un autocar dintr-o localitate mică şi a coborât într-una 
ŞI mai mică. 

Trei luni mai târziu, a ajuns în Cuatro Cienegas. 

S-a cazat la Xipe Totec, hotelul zeului jupuit, la marginea localităţii. La 
asfinţit, a pornit desculță spre piaţa frumoasă din centru. Împlinea douăzeci 


şi cinci de ani şi voia să vadă alţi oameni. În platani erau agăţate lampioane 
colorate, iar sub copaci erau adunate grupuri mici de tineri, fete în fuste 
tipătoare şi băieţi cu batiste vârâte în pantaloni. Râdeau. Muzica de la baruri 
ajungea până în piaţă, măgarii stăteau cuminţi lângă fântână, iar multe 
mirosuri necunoscute pluteau în aer. 

S-a aşezat pe o bancă, o străină, şi s-a simţit foarte în siguranță. 

O oră mai târziu s-a întors la hotel. 

Aerul serii încă era cald când s-a aşezat pe o verandă de lemn, privind 
peste întinsul Deşert Chihuahua, în timp ce cântecul strident al cicadelor se 
contopea cu zăngănitul copitelor de cai. Tocmai se răsfățase cu o bere rece 
şi se gândea să-şi mai ia una. Atunci s-a întâmplat. Pentru prima dată a 
simțit pământul solid sub picioare. 

O să-mi schimb numele de familie, s-a gândit ea. 

Sunt de fapt pe jumătate mexicancă. O să iau numele mamei. Pe ea o 
chema Adelita Rivera. O să-mi schimb numele de familie din Rönning în 
Rivera. 

Olivia Rivera. 

A privit deşertul din faţa ei. Desigur, s-a gândit ea, așa o s-o iau de la 
zero. Simplu. S-a întors şi a făcut semn cu sticla goală spre barul dinăuntru. 

A doua bere urma s-o bea ca Olivia Rivera. 

A privit din nou deşertul, şi a văzut cum o adiere uşoară apleacă nişte 
tufişuri uscate peste pământul fierbinte. A văzut o şopârlă verde cu negru 
căţărându-se pe un cactus saguaro cu trei braţe ţepoase, a văzut două păsări 
de pradă tăcute care lunecau înspre orizontul arzând şi deodată a zâmbit fără 
motiv, fără constrângeri. Pentru prima dată de la sfârşitul verii trecute, se 
simţea aproape fericită. 

Atât de simplu. 

În noaptea aia s-a culcat cu Ramón, tânărul barman care a întrebat-o uşor 
sâsâit şi politicos dacă vrea să facă dragoste. 


pd 


Terminase cu Mexicul. Călătoria o dusese în locul în care trebuia să 
ajungă. Următoarea ei destinație era Costa Rica şi satul Mal Pais, locul în 
care tatăl ei biologic avusese o casă. Acolo îşi spusese Dan Nilsson, cu toate 
că numele lui adevărat era Nils Wendt. 

Dusese o viaţă dublă. 

În drum spre Mal Pais, a luat câteva decizii, toate iscate de Olivia Rivera, 
de puterea ciudată pe care o căpătase odată cu noul ei nume. 


Una era să-şi pună cariera de polițistă pe pauză şi să studieze istoria artei. 
Adelita fusese o artistă care ţesea materiale frumoase. Poate pot intra în 
legătură în cine ştie ce mod abstract, s-a gândit ea. 

O decizie puțin mai crucială îi viza perspectiva asupra vieţii. Să-şi 
urmeze propriul drum de îndată întoarsă în Suedia. Fusese rănită de oamenii 
în care avusese încredere. Fusese naivă şi deschisă, iar inima îi fusese făcută 
tăndări. Era hotărâtă să nu-şi mai asume niciodată riscul ăsta. Nu avea să 
mai aibă încredere decât într-o singură persoană. 

Olivia Rivera. FI 


Era după-amiază târziu când ieşi din mare pe o plajă a Peninsulei 
Nicoya. Părul ei lung şi negru îi cădea pe trupul bronzat — petrecuse patru 
luni în soarele tropical. leşi pe plaja pustie şi îşi aruncă un prosop peste 
umeri. O nucă de cocos verde se rostogolea înainte şi înapoi la marginea 
apei. Se întoarse către mare şi înţelese că trebuie să treacă din nou prin 
toate. 

Chiar acolo, chiar atunci. 

Scoasă din burta mamei mele ucise. 

Imaginea se îndepărtă din nou de conştiinţa ei. Plaja, femeia, luna. 
Crima. Mama ei fusese înecată în mareea înaltă, îngropată pe insula 
Nordkoster. Înainte să mă nasc, se gândi ea, a murit înainte să mă nasc. 

N-a ajuns să mă vadă niciodată. 

Stătea pe o plajă foarte diferită, încercând să accepte — mult mai greu 
decât să încerce să înţeleagă — gândul că ochii lor nu s-au întâlnit niciodată. 

Să te naşti nevăzută. 

Privi spre mare. Oceanul se întindea până hăt, departe, spre orizontul în 
flăcări de chihlimbar. Urma să se facă întuneric curând. Unde liniștite 
veneau spre țărm, valuri mici şi calde care i se rostogoleau la picioare. În 
depărtare văzu un grup de capete negre plutind la suprafaţa apei. 

Îşi trase pe ea rochia albă şi subţire şi începu să meargă. 

Crabi mici alb-cenuşii se băgau în găurile din nisip în timp ce ea trecea 
pe lângă ei, iar în spate, apa îi umplea urmele paşilor. Se plimbase pe plajă 
aproape o oră, încet, din Santa Teresa până acolo, la stâncile din Mal Pais. 
Ştia că aşa o să fie, că imaginile şi gândurile o să se întoarcă şuvoi. 

Asta era ideea plimbări. 

Voia să se scufunde din nou în durere, o ultimă dată, voia să fie pregătită. 
Peste câteva minute urma să se întâlnească cu un bărbat care avea să o ducă 


şi mai aproape de trecutul ei misterios. 


x 


Bărbatul stătea pe un trunchi lung de copac, pe malul apei. Avea 
şaptezeci şi patru de ani şi trăise toată viața în zonă. Odinioară avusese un 
bar în Santa Teresa. Stătea mai mult pe veranda casei lui neobişnuite şi bea 
rom. Se împăcase cu majoritatea lucrurilor. Când iubitul lui drag murise cu 
câțiva ani în urmă, ultimul lucru care-i ținea trează flacăra vieții dispăruse 
odată cu el. Inspiră, expiră. Mai devreme sau mai târziu, totul se sfârşeşte. 
Nu se plângea, însă. Avea băutura. Şi trecutul. Mulți oameni veniseră şi 
plecaseră în timpul vieții lui, iar unii îi rămăseseră în amintire. Doi dintre ei 
erau Adelita Rivera şi Dan Nilsson. 

Iar în momentul ăla urma s-o cunoască pe fiica lor. 

Fiica pe care niciunul dintre ei nu a avut ocazia să o cunoască. 

Îi părea rău că nu a venit pe plajă cu un strop de rom. 


Olivia îl văzu de departe. Ştia întrucâtva cum ar trebui să arate. Îi 
spusese Abbas el Fassi. Dar nu putea fi complet sigură. Aşa că se opri la o 
oarecare distanță de trunchiul de copac şi aşteptă ca bărbatul să ridice 
privirea. 

Bărbatul nu o făcu. 

— Rodriguez Bosques? 

— Bosques Rodriguez. Bosques e prenumele. Iar tu eşti Olivia? 

— Da. 

Atunci Bosques ridică privirea. Când ochii lui bătrâni şi mici văzură 
chipul Oliviei, se cutremură. Nu foarte perceptibil, însă suficient cât Oliviei 
să-i vină un flashback limpede. Exact aşa reacționase Nils Wendt când o 
văzuse în pragul uşii pe insula Nordkoster cu un an în urmă, fără să aibă 
habar cine e. În niciun caz nu-şi imagina că ar fi fiica lui şi a Adelitei 
Rivera. Iar Olivia habar nu avea nici ea cine e bărbatul din uşă. Aşa se 
despărțiseră, iar atunci a fost prima şi ultima oară când şi-a văzut tatăl în 
viață. 

— Eşti bucăţică ruptă din Adelita, spuse Bosques cu glasul lui răguşit. 

— Sunt fata ei. 

— Stai jos. 

Olivia se aşeză pe trunchiul de copac, destul de departe de Bosques, 
lucru pe care el îl observă. 

— Eşti foarte frumoasă, zise el. La fel ca ea. 


— Aţi cunoscut-o pe mama. 

— Şi pe tatăl tău. Suedezul uriaş. 

— Aşa 1 se spunea? 

— Aşa îi spuneam eu, da. Iar acum amândoi sunt morți. 

— Da. Aţi scris că aveţi o fotografie cu mama? 

— O fotografie şi încă nişte lucruri. 

Olivia primise adresa de e-mail a lui Bosques de la Abbas el Fassi. 
Undeva în Mexic intrase într-un Internet cafe, îi scrisese lui Bosques, 
explicându-i cine este şi spunându-i că are de gând să vină în Costa Rica şi 
că vrea să-l întâlnească. Bosques i-a răspuns foarte repede. Primea e-mailuri 
personale din an în Paşte, şi i-a spus că are câteva lucruri personale de-ale 
părinţilor ei. 

Ridică o casetă mică şi lunguiaţă de metal, roşu cu galben, o deschise şi 
scoase o fotografie. Mâinile îi tremurau uşor. 

— Asta e mama ta. Adelita Rivera. 

Olivia se aplecă spre Bosques şi luă fotografia. Simţi un uşor miros de 
trabuc. Era o fotografie color. Mai văzuse o singură dată o imagine a mamei 
sale, într-o fotografie pe care Abbas el Fassi o adusese acasă din Santa 
Teresa cu un an în urmă, dar asta era mult mai clară şi mai frumoasă. Îşi 
privi mama Şi văzu că avea puţin strabism. 

La fel ca Olivia. 

— Adelita a fost botezată după o eroină mexicancă, spuse Bosques. O 
chema Adelita Velarde şi a fost soldat în timpul Revoluţiei Mexicane. 
Numele ei a devenit un simbol al femeilor puternice şi curajoase. Există şi 
un cântec despre ea. La Adelita. 

Bosques începu dintr-odată să cânte, încet, într-o spamolă blândă şi 
melodioasă, cântecul despre femeia puternică şi îndrăzneață de care s-au 
îndrăgostit toţi rebelii. Olivia se uită la el, apoi la fotografia mamei sale, iar 
cântecul tremurând al bătrânului o atinse până în adâncul sufletului. Ridică 
privirea şi se uită la ocean. Toată situaţia aia era absurdă, magică, atât de 
îndepărtată de viaţa ei cotidiană din Stockholm. 

Bosques tăcu, iar privirea lui se afundă în nisip. Olivia se uită la el şi îşi 
dădu seama că şi Bosques suferă. Fusese un prieten apropiat al mamei şi 
tatălui ei. Veni mai aproape, la doar câţiva centimetri de el. Gnijuliu, el îi luă 
mâna într-a lui. Ea îl lăsă. Bosques îşi drese puţin glasul. 

— Mama ta a fost o artistă foarte talentată. 

— Mi-a povestit Abbas. Vă transmite salutări. 


— E foarte priceput cu cuţitele. 

— Da. 

— Să mergem la casa tatălui tău? 

— Curând. 

Olivia se întoarse din nou spre apă şi văzu un val uriaş zvâcnind prin 
mare. Toate capetele negre pe care le văzuse mai devreme se cocoțau pe 
plăci de surfing. Prinseră valul cu trupul aplecat şi erau purtaţi departe de 
orizontul arzând cu o viteză furioasă. 

Olivia se ridică. 


Capitolul 3 


Sandra Sahlmann era fericită. Trecea şuierând prin întunericul de 
noiembrie, în ploaia furioasă, pe noul ei scuter alb, şi era fericită. Gânduri 
extaziante îi umpleau mintea — se întâmplau atâtea lucruri grozave. 
Antrenorul ei de volei îi spusese că sezonul următor o să joace în prima 
echipă şi luase un 10 la testul la studii religioase, ceva destul de neaşteptat, 
fiindcă nu credea că s-a descurcat prea bine. Conducea în viteză pe 
marginea terenului de golf, urcând spre zona rezidențială, şi acceleră puţin 
mai mult. 

Atunci îi muri motorul. 

Răsuci cheia în contact de câteva ori, dar îşi dădu seama repede că 
rămăsese fără benzină. Se opri pe marginea drumului şi coborî. Nu era 
departe de casă, la doar câteva sute de metri, dar nu era prea distractiv să 
împingi un scuter pe vremea aia, aşa că scoase mobilul şi îşi sună tatăl. 
Putea să vină după ea cu o umbrelă. 

Niciun răspuns. 

De obicei îşi punea telefonul în modul silențios când se uita la televizor. 
Asta îl ajuta să se concentreze, susținea el. Sau poate ieşise la cumpărături 
şi nu auzea soneria. Îi promisese că o să cumpere tacos, mâncarea ei 
preferată, drept răsplată pentru zecele de la test. Trebuia să se descurce 
singură. Las scuterul aici şi putem să venim mai târziu să-l luăm, se gândi 
ea. Trase scuterul sub un copac şi-l legă. Rămase cu casca pe cap. Apoi 
încercă să-şi sune iar tatăl. Poate că îşi scosese telefonul din modul 
silențios? Sau ajunsese acasă? 

Nu. 

Începu să meargă pe jos. 

Din fericire, luminile din pasaj erau aprinse, le vedea de departe. Uneori 
nu funcționau. Nu era vorba că-i era frică de întuneric, însă dacă mai era 
cineva acolo, nu prea puteai să vezi cine e, iar asta nu-i plăcea. 

Când ajunse la pasaj, văzu un bărbat venind din direcţia opusă. Îi 
cunoştea pe cei mai mulți oameni care locuiau în zonă, dar pe el nu-l 
recunoscu. Începu să meargă puţin mai repede când trecură unul pe lângă 
celălalt, aproape o luă la fugă pe ultima porțiune de drum, apoi se întoarse. 

Bărbatul nu mai era. 

Oare şi el alergase? 


Ducă-se naibii. 

Nu mai trebuia decât să traverseze aleea îngustă şi să treacă prin bucata 
de pădure, şi aproape ar fi ajuns acasă. 

Vântul aspru îi arunca frunze ude în cale, iar ceața părea să învăluie 
copacii. Dar în pădure se simţea în siguranță, cu toate că în seara aia era 
destul de întuneric. Aproape ajunsese la ea când îşi aduse aminte de geantă. 
Cu cheile de la casă în ea. Era în cutia-portbagaj a scuterului. Dacă tatăl ei 
era ieşit la cumpărături, nu avea cum să intre în casă. Se întoarse şi o luă 
iute pe drumul pe care venise. Starea de spirit i se deteriorase semnificativ. 
Colac peste pupăză, luminile din pasaj se stinseseră. Era atât de enervată 
încât îl traversă grăbită şi ajunse la scuter, deschise cutia-portbagaj, scoase 
geanta şi începu să meargă înapoi prin ploaie. Când văzu tunelul întunecat 
din fața ei se gândi la bărbatul care dispăruse. 

Unde s-o fi dus? 

Se opri înainte să intre şi încercă să se uite până în partea cealaltă. Nu era 
atât de departe şi pasajul părea gol. Trase adânc aer în piept şi o luă la fugă 
prin pasaj. Ridicol, se gândi ea după ce ajunse în partea cealaltă. 

De ce mi-e frică? 

În depărtare văzu că într-o casă vecină luminile sunt aprinse. Dintr-un 
motiv oarecare, asta o făcu dintr-odată să se simtă în siguranță. Măcar erau 
oameni prin preajmă. Traversă panta acoperită cu iarba udă, se apropie din 
nou de pădure şi încercă să se înveselească. Nu mai avea mult, iar apoi 
puteau să meargă împreună să-i aducă scuterul şi să mănânce tacos. 

În clipa aia era în pădure. 

Frunzele ude îi pleoscăiau sub pantofi. 

O luă pe aleea prost bătătorită, o alee pe care mai umblase de o sută de 
ori şi care se oprea chiar în faţa gardului viu al grădinii lor. Atunci auzi 
zgomotul. Ca şi cum s-ar fi rupt o creangă. Chiar în spatele ei. Se întoarse, 
dar casca îi restrângea aria vizuală. 

Ce era zgomotul ăla? 

Se uită la copaci, la trunchiurile întunecate şi crengile împovărate de apă. 

O căprioară? 

Aici? 

Se întoarse înapoi şi începu să meargă mai repede. Ştia unde duce aleea, 
dar tot intră drept într-un trunchi de copac. Se clătină şi-şi scoase casca. 
Apoi auzi alt zgomot. Mult mai aproape. 

E cineva aici! 


Aruncă imediat casca pe jos şi o luă la fugă printre copaci. Nu mai avea 
mult până la gardul viu, şi acolo ar fi fost în siguranţă. Nu şi până ar fi ajuns 
la poartă. Era un gard viu din carpen destul de înalt care îi înconjura casa. 
Trebuia să-l înconjoare ca să ajungă la poartă. Fugi cât o ţinură picioarele 
până când căzu pe neaşteptate. Se împiedicase de un morman de compost. 
Chiar lângă gardul viu. Rămase nemişcată câteva secunde, cu faţa lipită de 
argila umedă, neîndrăznind să se uite în spate, şi simți cum îi vin lacrimile 
în ochi. 

— Tata! Tata! 

Strigă cu toată puterea. Dacă tatăl ei era acasă, poate ar fi auzit-o! Era 
doar de cealaltă parte a gardului! Îşi îndreptă braţele, se ridică de pe pământ 
şi începu din nou să alerge spre poartă. Era deschisă. Trecu în fugă prin ea, 
spre uşă, îşi apucă geanta şi încercă s-o deschidă. Fermoarul se blocase. În 
sfârşit reuşi s-o deschidă, găsi cheia şi o băgă în broască, o răsuci, împinse 
uşa, intră în grabă şi o trânti, o încuie de două ori, expiră şi se întoarse — la 
cinci metri în faţă îşi văzu tatăl spânzurat de tavan cu o frânghie albastră de 
tractare, cu limba scoasă şi cu ochii holbaţi privind drept la ea. 


Cina fusese grozavă, totul de la supa de gălbiori aromată cu vin de 
Madeira până la friptura de vițel şi panna cotta delicioasă. 

— Tot tu ai făcut şi panna cotta? 

— Nu-i aşa de greu. 

Olivia zâmbi. Când venea vorba de gătit, mai nimic nu era greu pentru 
Maria Rönning, mama ei adoptivă, avocată de origine spaniolă, cu părul 
lung şi negru. Stăteau la masa din bucătăria Mariei din casa cu terasă din 
Rotebro. Maria o luase pe Olivia de la aeroport şi insistase să-i pregătească 
cina. Nu fu nevoie de prea mult ca s-o convingă pe Olivia. Multe ore lungi 
petrecute în zbor deasupra Atlanticului, cu mâncare fără gust şi biscuiţi 
uscați cu cafea apoasă făcuseră ca oferta mamei să fie greu de refuzat. Ce 
voia de fapt să facă era să se întoarcă la apartamentul ei cu două camere din 
Söder ca să doarmă şi să-şi reîncarce bateriile înainte să-i dea o veste grea 
Mariei. 

Trebuia să o facă la momentul potrivit. 

Să ia cina cu ea în bucătăria ei, afectată de decalajul de fus orar, îndopată 
cu vin, ar fi creat o intimitate între ele pe care Olivia ar fi preferat s-o evite. 

Dar în clipa aia nu mai putea face nimic. 

Aşa că hotărî să-i spună cea mai mare parte în maşină pe drumul către 


casă de la aeroportul Arlanda. 

— Să-ţi schimbi numele? întrebă Maria de la volan. 

— Da. În Rivera. 

— Când ai hotărât asta? 

— În Mexic. 

— Olivia Rivera? 

— Da. 

— E un nume frumos. 

Maria rămase cu ochii la şosea. Olivia o urmărea dintr-o parte. Vorbea 
serios? Voia să spună că e un nume frumos în general sau cum? 

— Ți se potriveşte, spuse Maria. 

Olivia rămase blocată. Se aştepta la o reacție foarte diferită şi îşi 
pregătise un val de argumente pentru faptul că vrea să ia numele mamei sale 
decedate. „[i se potriveşte.” Ce ar fi trebuit să răspundă la aşa ceva? 

— Mulţumesc. Şi am hotărât şi să fac o pauză de la forțele de poliție. 
Deocamdată, cel puţin. 

— Bine. 

— Bine? 

— De ce voiai să te faci polițistă? Asta nu-i pentru tine, mereu ţi-am zis. 

Ceea ce era adevărat. Maria nu fusese niciodată încântată de decizia 
Oliviei de a intra în poliţie. O susţinuse, dar fără prea mult entuziasm. Însă 
Olivia tot se simţea uşor iritată. De ce să nu fie polițistă?! Cu toate că nu 
mai voia să fie. Deodată se simţi neliniştită. Maria răspunsese la cele mai 
importante două decizii ale ei de parcă ar fi fost nişte banalităţi. Sau cel 
puţin nu la fel de importante pe cât erau pentru Olivia. Tot restul drumului, 
Olivia îi descrise diversele locuri pe care le vizitase, şi îşi exprimară 
amândouă uşurarea că Obama a câştigat alegerile prezidenţiale. 


— Şi atunci ce ai de gând să faci în loc? 

Maria mai turnă nişte vin în timp ce o privea pe Olivia. 
— În loc de? 

— În loc să te faci polițistă? 

— Mă gândeam să studiez istoria artei. 

Să nu spui „bine ” acum, atâta doar, se gândi Olivia. 
— Deşteaptă mişcare. Un fel de legătură cu Adelita. 
— Da. 


Mania zâmbi şi o privi pe Olivia. 

— Ce e? 

— Eşti foarte bronzată. 

— Sunt pe jumătate mexicancă. 

— Linişteşte-te, dragă, era un compliment. 

— Mulţumesc. 

Olivia simţea că are nevoie de aer. Se oţelise pentru prima întâlnire cu 
Mania şi simţise un fel de nevoie încăpăţânată s-o provoace cu schimbarea 
de nume şi altele, şi totul ajunsese într-un fel de neant straniu. 

— leşim la o plimbare? sugeră Maria. 

Ploaia se oprise. Dar Olivia tot fu destul de şocată când ieşi din casă. 
Petrecuse ceva timp într-un loc cu climă tropicală — iar în momentul ăla 
erau cam zero grade şi bătea un vânt aspru de noiembrie. Maria o îmbrăcase 
într-o jachetă veche cu puf şi o căciulă hidoasă de lână. 

Iar curând Olivia deveni foarte recunoscătoare pentru asta. 

Una lângă alta, merseră de-a lungul șirului de case pe lângă care Olivia 
îşi petrecuse cea mai mare parte a copilăriei. Maria arăta spre case în timp 
ce treceau pe lângă ele, spunându-i cine mai locuieşte acolo, cine a murit, 
cine s-a recăsătorit cu un vecin şi aşa mai departe, iar Olivia dădea din cap 
când şi când ca să pară interesată. Gândurile îi erau aiurea, la Arne, tatăl ei 
adoptiv, soțul Mariei, care murise de cancer când Olivia avea nouăsprezece 
ani. Olivia îl idolatrizase pe Arne. El fusese sprijinul ei în toți anii grei ai 
adolescenţei, mereu alături de ea când avea nevoie de susținere, când se 
simţea pierdută, îşi dorea să moară sau să fugă sau să se ghemuiască pur şi 
simplu lângă cineva care s-o consoleze fără comentarii. 

Maria făcea mereu comentarii. 

Olivia detesta asta. 

Apoi Arne a murit, lăsând-o cu o durere profundă şi un Ford Mustang 
alb. Încă mai avea Mustangul, însă durerea se transformase în cu totul 
altceva. 

Din chpa în care aflase că Arne nu e tatăl ei adevărat. 

Atât el, cât şi Maria îi ascunseseră asta. Dar mai mult decât atât, el 
ascunsese povestea îngrozitoare a Oliviei atât de ea, cât şi de Maria, într-un 
fel pe care ea nu-l putea înţelege şi probabil nu avea să-l înțeleagă vreodată. 
Nu avea să primească răspunsuri. El era mort. Însă era o trădare care-l 
trăgea pe tatăl ei adoptiv mult iubit într-o groapă cu şerpi a emoțiilor 
haotice. În cele din urmă ajunsese să accepte lucrurile aşa cum erau. De ce 


să-şi consume energia rămânând supărată pe un om mort şi îngropat? În 
cele din urmă se împăcase cu gândul a ceea ce se întâmplase. 

Fusese nevoită să o facă. 

Îl iubise pe Arne, iar el o iubise la rândul lui. Profund şi sincer, cât timp 
fusese în viață. Şi nu avea niciun motiv să strice lucrul ăsta. 

— La ce te gândeşti? întrebă Maria. 

Tocmai dăduseră colţul şi intraseră pe strada Holmbodavăgen. 

— La cum ar fi reacţionat tata la noul meu nume. 

— Ar fi reacționat la fel ca mine. 

— De unde ştii? 

— Pentru că era... ce se întâmplă?! 

Maria se opri şi arătă cu degetul. Era o ambulanţă în fața uneia dintre 
casele de la capătul străzii. Doi poliţişti în uniformă tocmai ieşeau pe 
poartă. Maria o luă pe Olivia de braţ. 

— E casa familiei Sahlmann, nu-i aşa? 

— Da. 

Olivia ştia cine e familia Sahlmann. Fusese babysitter pentru fata lor cea 
mică, Sandra, de câteva ori pe vremea când încă locuia acasă. După ce 
mama Sandrei, Therese, a murit în tsunamiul produs cu opt ani în urmă, 
Mania se numărase printre vecinii care îl sprijiniseră pe tatăl ei, Bengt, şi îl 
ajutaseră cu diverse formalități legale. 

— Ce s-a întâmplat? zise Maria. 

Merseră până la ambulanţă. Olivia văzu câțiva vecini stând pe jumătate 
ascunşi dincolo de draperii, trăgând cu ochiul la casa familiei Sahlmann. 
Când aproape ajunseră acolo, fu surprinsă să vadă că unul dintre ofiţerii de 
la poartă părea foarte cunoscut. Era Ulf Molin, unul dintre colegii ei de la 
Academia de Poliţie. Era cel mai insistent dintre toți tipii care se dăduseră la 
ea în anii de facultate. Olivia îşi scoase iute căciula urâtă de lână. 

— Bună, Ulf. 

Ulf Molin se întoarse. 

— Olivia? Bună! Ce faci aici? 

— În vizită la mama, stă în apropiere. 

— ŞI... ce mai faci? Eşti aşa bronzată! Am auzit că ai... 

— Am luat o pauză. Ce s-a întâmplat? Ea e Maria, apropo, mama. 

Ulf o salută pe Maria. Puțin cam linguşitor, se gândi Olivia. N-a renunțat 
încă? 

— Îi cunoaştem pe Bengt Sahlmann şi pe fiica lui, Sandra, spuse Maria 


şi repetă întrebarea Oliviei. Ce s-a întâmplat? 

Ulf făcu câțiva paşi într-o parte, iar Olivia şi Maria îl urmară. Conștient 
sau inconştient, îşi coborî puţin vocea. 

— Sahlmann s-a sinucis. S-a spânzurat. Fiică-sa a venit acasă acum 
câtva timp şi l-a găsit. 

Maria şi Olivia se uitară una la alta. Spânzurat? 

— Of, biata fată! exclamă Maria. 

— Unde e acum? întrebă Olivia. 

— În ambulanţă. I-au dat un sedativ. Am întrebat-o unde e mama ei, dar 
nu răspunde. 

— Mama ei a murit, spuse Maria. 

— O, înţeleg. 

— Aţi luat legătura cu rudele? 

— Am încercat să o găsim pe mătuşa ei, dar se pare că e la o conferință 
la Copenhaga, aşa că încă n-am dat de ea. 

— Nimeni altcineva? 

— N-a pomenit de nimeni altcineva. 

— Pot să stau de vorbă cu ea? întrebă Olivia. 

Ulf dădu din cap aprobator, apoi se duse la ambulanţă şi deschise uşa din 
spate. Olivia făcu un pas în faţă şi se uită înăuntru. O asistentă stătea într-o 
parte. Pe o bancă îngustă din faţa ei stătea o adolescentă slabă, aplecată în 
faţă, în haine înnoroiate şi cu o pătură roşie pe umeri. Părul blond îi venea 
peste ochi, iar mâinile îi acopereau gura. Dură ceva până când Olivia o 
recunoscu, dar simți imediat un nod în gât. 

Înghiţi în sec. 

— Bună, Sandra. Mă mai ţi minte? zise Olivia. 

Sandra îşi întoarse fața mânjită de lacrimi spre Olivia. 

— Aveam grijă de tine când erai mică. Mai ţii minte? 

Sandra se uită la Olivia câteva secunde şi dădu din cap aproape 
imperceptibil. Olivia se aplecă mai aproape. 

— Tocmai am auzit ce s-a întâmplat şi... 

— Nu vreau să intru în casă. 

Glasul Sandrei era subţire şi aproape imperceptibil. Îşi trase pătura peste 
ochi şi lăsă capul în piept. 

— Nu e nevoie, spuse Olivia. 

— Nu vreau să rămân aici. 

— Înţeleg... eşti mai mult decât binevenită să vii la noi acasă, dacă vrei. 


— Vreau să merg la Charlotte. 

Glasul venea din adâncul pieptului fetei. 

— Cine e Charlotte? 

— Mătuşa mea. 

— Se pare că e în Copenhaga. De îndată ce poliția ia legătura cu ea sunt 
sigură că o să vină acasă, dar s-ar putea să ajungă abia mâine. Nu vrei să vii 
la noi? 

Sandra se legăna înainte şi înapoi. Olivia întoarse capul. Ulf şi Maria 
stăteau în spatele ei. Olivia se uită la Ulf şi şopti cât de încet putu: 

— Unde o duceți dacă nu vrea să... 

Deodată Sandra se ridică de pe bancă. Olivia întinse repede mâna şi o 
ajută să coboare din maşină. Maria făcu un pas spre ea. 

— Bună, Sandra. 

Mania o cuprinse pe Sandra cu braţul pe după umeri şi începu să se 
îndepărteze de ambulanţă. Olivia se întoarse către Ulf. 

— E în regulă dacă o luăm cu noi? 

— Absolut, nicio problemă, dacă asta vrea. Ai acelaşi număr de telefon? 

Ce mai vrea acum, se gândi Olivia. Aici? 

— De ce? 

— Dacă dăm de mătuşa ei, probabil ar fi bine să te anunţ cât mai repede. 

— Sigur. Normal. Da, e acelaşi număr. 

— Bun. Ţinem legătura. Frumoasă căciulă, apropo. 

Ulf arătă cu capul spre căciula de lână din mâna Oliviei. 

Ulf sună peste o oră. Luase legătura cu mătuşa Sandrei, care se afla în 
Copenhaga, îi spusese ce s-a întâmplat şi că Sandra e acasă la Maria 
Rönning. Charlotte primi numărul de mobil al Oliviei şi o sună imediat. 
Conversaţia cu Sandra fu scurtă şi relativ monosilabică. Amândouă 
plângeau la telefon. În cele din urmă, Sandra îi dădu telefonul Oliviei, iar 
Charlotte îi spuse că o să ia primul avion spre casă în dimineața următoare. 

— Sandra poate să stea la voi până mă întorc? 

— Sigur, zise Olivia. 

— Mulţumesc. 

Olivia închise. 

Cele trei stăteau în bucătăria Mariei. Mama Oliviei aprinsese câteva 
lumânări pe masă şi făcuse un ceai din amestecul ei special, un fel de 
panaceu care vindecase deja o sumedenie de răni. Mai mult decât orice, era 


calmant. Mai ales pentru Maria şi Olivia, fiindcă Sandra era deja vizibil 
afectată de ce primise de la paramedici şi era destul de adormită. Şocată, 
obosită şi drogată. Nu spunea nimic. Maria şi Olivia îşi beau ceaiul şi nu 
prea ştiau cum să gestioneze situaţia când se auzi vocea subțire a fetei. 

— Am rămas fără benzină... 

Sandra se uita fix în cană în timp ce spunea asta, atât de încet că Olivia şi 
Maria fură nevoite să se aplece spre ea. 

— ...L-am sunat pe tata, dar n-a răspuns, m-am gândit că poate a ieşit la 
cumpărături, urma să cumpere tacos, mâncarea mea preferată, urma să 
sărbătorim... 

Sandra tăcu. Lacrimi grele îi curgeau pe obraji şi îi picurau în cană. 

— Ce urma să sărbătoriți? 

— Nu vreau să mă întorc acasă. 

— Înţeleg, zise Olivia. Poţi să stai la Charlotte? 

— Când vine? 

— Mâine dimineaţă. Vine direct aici. 

— O să dorm aici? 

— Nu vrei? 

Sandra nu răspunse. Maria îi puse o mână pe brat. 

— Poți să dormi în fosta cameră a Oliviei. 

Sandra dădu uşor din cap. Împinse cana de ceai şi ridică privirea spre 
Olivia. Privirea ei era absentă, iar ochii împăienjenitți. 

— Vreau laptopul. 

— Unde e? 

— În biroul tatei. ÎI foloseam amândoi. Am o grămadă de proiecte de la 
şcoală în el. E într-o geantă de laptop de plută, una cu carouri. 

— Mă duc să ţi-l iau, atunci. 

Olivia se ridică. Maria se uită la ea, iar Olivia ridică puţin din umeri. 
Dacă Sandra îşi voia laptopul, avea să-l primească. La urma urmei, era o 
sursă de continuitate pentru ea. 

— Ai cheia de la casă la tine? 

Sandra băgă mâna în buzunar şi scoase o cheie. Olivia o luă. 

— Vin imediat. a 


Olivia ieşi în grabă pe poartă. Ulf probabil nu mai era la casa Sandrei. 
Poate ar trebui să-l întreb totuşi, se gândi ca. Işi scoase mobilul şi sună la 
ultimul număr. 


— Molin. 

— Bună, Olivia sunt. 

— Bună! Ce faceți? Cum se simte? 

— De căcat. Ulf, m-a rugat să-i iau laptopul din casă, e în regulă? Mi-a 
dat cheia de la uşă. 

— Nu-i nicio problemă, noi am terminat. Dar ar trebui să păşeşti cu 
atenție, să ştii. 

— Ştiu. Am făcut aceeaşi şcoală. 

— Chiar aşa? 

— Încetează. 

Olivia închise telefonul. „Să păşeşti cu atenție.” Unde învățau expresiile 
alea idioate? La saună? Dar înțelesese ce vrea să spună şi îşi dăduse seama 
că ar trebui să poarte mănuși. Îşi verifică buzunarele jachetei şi scoase nişte 
mănuşi ponosite cu un singur deget. Mănuşi cu un deget? Le băgă la loc în 
buzunar şi se întoarse spre casa familiei Sahlmann. Începuse să plouă din 
nou, iar vântul biciuia printre case. Miji ochii şi ezită puţin. Lângă poartă 
stătea o siluetă întunecată. Sau era umbra unui copac? Merse mai departe 
spre casă. Ambulanţa şi maşina poliției nu mai erau acolo, dar vecinii încă 
se ascundeau pe după draperii. Le simţea ochii iscoditori urmărind-o pe 
strada slab luminată. 

Ajunse la poartă. 

Nu era nimeni acolo. Probabil o umbră, se gândi ea, şi se duse la uşa din 
faţă. O deschise cu cheia Sandrei şi intră în casă. Deodată uşa se trânti în 
urma ei cu un zgomot puternic. 

Era întuneric beznă în hol. 

În toată casa. 

Şi o linişte deplină. 

Un mort se spânzurase acolo nu cu mult timp în urmă. Chiar în faţa ei. 
Spânzurat de tavan cu o coardă. Olivia îşi reprimă aceste gânduri şi începu 
să pipăie după întrerupător. Apoi îşi aminti de instructajul din poliție. 
Scoase repede mănușile şi le puse în mâini. Câteva secunde mai târziu, îşi 
dădu seama ce instrument sensibil e mâna omului. Nu-i uşor să pipăi după 
un întrerupător în întuneric beznă când porţi mănuşi groase. În sfârşit îl 
găsi. Lumina din hol îi arătă calea spre sufragerie, unde găsi alt întrerupător. 
Camera fu inundată de lumină. Olivia privi în jur. O sufragerie obişnuită cu 
o canapea, un televizor, biblioteci, un lampadar, un fotoliu, câteva tablouri 
pe perete. Se duse să se uite la câteva fotografii de pe un raft. Într-o 


fotografie destul de mare o văzu pe Sandra mai mică şi pe Bengt Sahlmann 
mai tânăr, cu o femeie de aceeaşi vârstă, cu părul blond-închis. Therese, 
mama Sandrei. Olivia o recunoscu vag. 

O familie. 

lar în momentul ăla nu mai era decât Sandra. Olivia simţi un nod în 
stomac. Se duse în camera alăturată şi aprinse lumina din tavan. Lângă un 
perete era un birou mare şi pătrat cu diverse dispozitive electrice, un 
modem, o imprimantă, un router şi o amestecătură de cabluri. 

Dar niciun laptop. 

Şi nicio geantă de laptop în carouri făcută din plută. 

Se uită bine în jur. Pe rafturi, scaune şi din nou pe birou. Nu era acolo. 
Poate era în altă cameră? Deşi Sandra spusese foarte clar: „E în birou.” Dar 
poate că a greşit. Poate l-a mutat tatăl ei. 

Olivia stinse lumina şi se întoarse în sufragerie. O trecu un fior pe şira 
spinării. Se uită înapoi la tavan, la cârligul plafonierei, pe care probabil îl 
folosise Sahlmann ca să se spânzure, de vreme ce Sandra îl văzuse imediat 
ce intrase în hol. Îşi dădu seama că respiră încet. De ce făcea asta? Acolo nu 
avusese loc o crimă. Doar un bărbat nefericit care îşi luase viața cu o 
coardă. Singurul lucru neliniştitor care s-ar fi putut găsi acolo era sufletul 
lui. Dar Olivia era ultima persoană din lume care să se ia după asemenea 
baliverne, aşa că se îndreptă spre bucătărie. 

Plafoniera proiecta o lumină slabă în toată camera. Olivia se mai uită o 
dată în jur. Niciun laptop. Doar o bucătărie ca oricare alta. Dulapuri albe, 
magneți pe maşina de spălat vase, un bol cu fructe, un blat de lucru cu tot 
felul de sticluţe, o masă în mijloc cu o faţă de masă verde din plastic, un 
pahar cu apă pe jumătate plin lângă aragaz. Un loc obişnuit, de zi cu zi, 
până cu doar câteva ore în urmă. 

În clipa aia era ceva cu totul diferit. 

Olivia simți din nou aceeaşi senzație de înțepătură în stomac, cum viaţa 
poate fi azvârlită dintr-odată în haos, cum poţi să treci de la siguranţa vieţii 
cotidiene la şoc şi durere. Se uită la blatul de lucru din bucătărie. Un pachet 
de coji de tacos, un borcan de sos pentru tacos, o cutie de porumb dulce şi o 
pungă de nachos stăteau într-o parte. Îşi aduse aminte că Sandra vorbise 
despre mâncarea ei preferată şi spusese că tatăl ei urma s-o cumpere ca să 
sărbătorească ce or fi avut de sărbătorit. Deschise frigiderul. Pe raftul de sus 
era un pachet nedeschis de carne tocată. 

Toate ingredientele pentru mâncarea ei preferată. 


Şi apoi omul îşi luase viaţa. 

Olivia stinse lumina în bucătărie şi se întoarse în sufragerie. Ceva o 
sâcâia. Nu prea ştia ce, dar ceva nu era în regulă. Se aşeză pe canapea şi se 
uită la mănuşile ei. O învălui tăcerea din cameră. Ce s-a întâmplat aici? 
Încet, întoarse capul şi se uită spre holul pe unde intrase Sandra, în sus, la 
tavanul de care se spânzurase tatăl ei, în jos, la podeaua unde rămăşiţele 
unei pete arătau locul curăţat de poliţişti, iar apoi la coridorul întunecat care 
ducea spre dormitoare. 

Să mă duc să arunc o privire şi acolo? 

Îşi frecă mănuşile una de alta şi luă o decizie. Nu era o distanță mare de 
la canapea până la coridor. După câţiva metri se opri. Auzi un zgomot. Un 
zgomot ca un râcâit. 

Să fie crengile care se freacă de ferestrele dormitorului? 

Mai făcu un pas în faţă şi rămase nemişcată în fața uşii întredeschise. 
Râcâitul se oprise. Era o tăcere de moarte. Întinse mâna spre clanță. Tocmai 
când era gata s-o deschidă, un sunet ascuțit răzbătu în toată casa. Un 
telefon. Un semnal strident care o făcu să fugă înapoi pe coridor. Din câțiva 
paşi iuți se întoarse în sufragerie. Telefonul era pe raftul din faţa canapelei. 
Sună din nou. Se apropie de raft. Când sună a treia oară, ridică receptorul şi 
aproape îl scăpă pe jos din cauza mănuşilor. 

Dar răspunse. 

— Da? 

— Alo, sunt Alex Popovic. Aş dori să vorbesc cu Bengt. Sandra, tu eşti? 

— Nu. 

— Bengt este? 

— Nu. Sunteţi prieten de familie? 

— ...Cu cine vorbesc? 

— Olivia Rivera. Bengt Sahlmann s-a sinucis. Dacă doriți mai multe 
informații, puteţi lua legătura cu poliția. 

Olivia puse jos telefonul şi se duse la uşa din față. 

Făcuse ce o rugase Sandra să facă. 

Aproape. 

Nu era nici urmă de vreun laptop. 


Scrumul de la capătul țigării de foi era la doar un centimetru de vârfurile 
îngălbenite ale degetelor. Curând avea să cadă în faţa picioarelor lui goale. 
Chiar şi aşa, abia dacă o fumase: aprinsese ţigara de foi, trăsese o dată şi 


bine în piept, apoi fusese învăluit de muzică şi de Șeherezada. Şi acolo 
rămăsese. Aşezase boxele în aşa fel încât sunetul să se întrepătrundă chiar 
în locul unde stătea aşezat, dezbrăcat, cu ochii închişi, în mijlocul camerei 
mari. Lumina de la două lămpi de alabastru cădea pe duşumeaua frumoasă, 
iar umbra trupului său subțire se furişa ca o siluetă tăcută pe perete. Peretele 
mare şi gol, orientat către nord, pe care îl îndrăgea atât de mult. Peretele 
opus era acoperit de la podea până în tavan cu cărți cu cotoare închise la 
culoare, cărți groase şi tăcute pe care nu le citise niciodată şi nici nu avea de 
gând. Erau acolo când se mutase. Îşi întoarse uşor trupul gol, de parcă ar fi 
fost o măsură a muzicii pe care n-o putea atinge. Nu era. Toate tonurile şi 
sunetele se adunaseră acolo, în capul lui. În acelaşi loc cu femeia aia. 
Femeia care a sângerat şi a urlat şi a murit, iar şi iar, chiar în faţa ochilor lui 
neajutoraţi, până când ochii lui închişi au pierdut-o din vedere şi a rămas 
doar muzica. Muzica tare şi frumoasă reuşise din nou. Îl purificase. Îl 
curățase. Eliminase toate ororile din creierul lui. 

De data asta. 

Cobori uşor capul şi deschise ochii. Un sunet nou îi intrase cu forţa în 
creier, un sunet pe care nu voia să-l audă. Păşi într-o parte şi opri muzica. 
Telefonul mobil era pe amplificator. Văzu cine sună şi răspunse, iar vocea 
cunoscută îi ajunse până în conştiinţă. 

— Bengt Sahlmann s-a spânzurat. 

Scrumul căzu pe podea. ps 


Sandra închise ochii imediat. Maria o duse în pat şi văzu cum adoarme 
deja înainte să-i tragă pătura pe ea. Se uită la fată câteva minute înainte să 
stingă lampa de pe noptieră. În subconştientul ei, evita să traseze paralele 
între Sandra şi Olivia — nu voia să facă față gândurilor ălora în seara aia. 

— Nu era niciun laptop. 

Olivia îşi aruncă jacheta pe un scaun din bucătărie şi se prăbuşi pe un 
altul de lângă masă. Maria îi umplu ceaşca de ceai. 

— Sandra a adormit. 

— Bun. M-am uitat, practic, prin toată casa şi nu era nicăieri. 

— Păi, mai mult n-ai ce să faci. 

— Pot să verific dacă e la Bengt la serviciu. 

— Da. Dar şi mătuşa ei poate să facă asta. 

— Pe mine m-a rugat. 

Maria încuviinţă din cap. Îşi dădu seama că paralelele pe care ea voise să 


le evite prinseseră rădăcini în mintea Oliviei. Deja îi făcuse loc Sandrel. 

— Ce făcea Bengt? întrebă Olivia. 

— Lucra la Direcţia pentru Accize şi Operaţiuni Vamale. Rămâi peste 
noapte? 

— Da. 

Ce credea? Că o să plece înapoi la Söder în toiul nopţii şi o s-o lase pe 
Sandra să se trezească acolo singură? Nu că n-ar fi avut încredere în 
bunătatea Mariei sau în capacitatea ei de a-i servi Sandrei un mic dejun 
excelent şi hrănitor. Însă Olivia fusese cea care îşi crease o legătură cu 
Sandra. 

Cel puţin din punctul ei de vedere. 

— Poţi să dormi în camera de oaspeţi, cearşafurile sunt curate. Cred că 
mă duc să mă culc acum, zise Mana. 

— Du-te. Fac eu ordine aici. 

Maria se ridică şi ezită o clipă, întrebându-se dacă să se aplece şi s-o 
sărute pe Olivia pe obraz. Pe Olivia Rivera. Hotărt în schimb s-o mângâie 
pe obraz pe fiica ei. 

— Te amo. 

— Somn uşor! 

Maria se îndreptă spre uşa de la bucătărie. La jumătatea drumului se 
întoarse şi o privi pe Olivia. 

— Poți să empatizezi cu situația ei, nu-i aşa? 

Olivia nu răspunse. 

— Noapte bună! 

Maria dispăru. Olivia o urmări cum pleacă. Avea dreptate. Olivia 
empatizase cu situația Sandrei încă de când o văzuse pe fata aia slabă stând 
în ambulanţă în stare de şoc, după ce tocmai îşi pierduse tatăl. Şi după ce-şi 
pierduse mama în tsunami cu doar câțiva ani în urmă. Amândoi părinții ei 
muriseră în circumstanțe dramatice. La fel ca părinții Oliviei. Nu-i era deloc 
greu să-şi închipuie că este în locul Sandrei. 

Dimpotrivă. 

Cu toate că şocurile ei veniseră unul după altul, într-un mod cu totul 
altfel. Însă fata care dormea la etaj în fosta ei cameră avea să se trezească 
orfană şi era forțată să-şi modeleze singură viața. 

Acum eşti nedreaptă față de Arne şi Maria, se gândi Olivia. Tu de fapt ai 
crescut cu doi părinţi, dintre care unul încă este în viaţă. Nu ai rămas cu 
mâinile goale când ţi s-a dat vestea cea şocantă. Părinţii tăi adevăraţi nu 


ti-au fost smulşi din viaţă. Nici măcar nu ştiai că există. 

Olivia se simţea obosită, atât fizic, cât şi psihic. Zborul lung o prindea 
din urmă — oboseala, tensiunea, iar apoi tragedia în care fusese atrasă. 
Tocmai când credea că o să doarmă o mie de ore şi apoi o să iasă din nou în 
lume. 

Puternică. Pregătită. 

Se pare că lucrurile nu aveau să fie atât de simple. 

Îşi trase rucsacul spre ea şi-l deschise. Înfăşurase frumoasa cutie de 
trabucuri de la Bosques în două tricouri nespălate. O luă uşor şi o puse pe 
masa din bucătărie. Se uită lung la uşă şi ascultă. 

Linişte. 

Nu voia să i-o arate Mariei. Mai ales ce era înăuntru. Era o moştenire 
privată pe care nu intenţiona s-o împartă cu nimeni. Deschise capacul şi 
simți din nou acelaşi parfum familiar de trabucuri vechi. Ridică atentă 
fotografia Adelitei. Sub ea era o şuviţă de păr negru, legată cu un şnur 
subțire şi transparent. Cine o păstrase? Nils Wendt? Când făcuse rost de ea? 
Când Adelita pleca în Suedia chiar înainte să fie ucisă acolo? Aşeză şuvița 
de păr lângă fotografie. Pe fundul cutiei erau câteva scrisori scrise de mână. 
Se uitase deja pe ele în avion şi îşi dăduse seama că nu ştie spaniolă 
suficient de bine ca să înţeleagă ce scrie în ele. Într-o zi avea să roage pe 
cineva să i le traducă. Nu pe Maria, dar poate pe Abbas? El era bun la 
spaniolă. Se gândise la Abbas de câteva ori pe durata călătoriei îndelungate. 
Îi plăcea de el, mult, fără să-l cunoască prea bine. 

Şi lui Bosques îi plăcuse de Abbas. „E bărbat”, spusese Bosques. Iar 
Olivia nu se gândise că sună prosteşte. Înţelesese exact ce vrea să spună 
Bosques. O să-l sun mâine pe Abbas, se gândi Olivia şi se uită din nou în 
cutie. Mai era un singur lucru rămas în ea. O broşă de aur. Olivia o scoase şi 
îşi dădu seama că se poate deschide. Nu văzuse asta în avion. Desfăcu 
atentă capacul şi înăuntru găsi o fotografie mică. Un bărbat cu pielea 
închisă la culoare. Cine era? Înfăţişarea lui nu-i amintea nici de Adelita, nici 
de ea însăşi. Aducea puţin cu Bosques, dar nu se mai gândi la asta. 

Închise broşa şi o puse la loc în cutie. 

Şi se gândi iar la Sandra. 

Adolescenta orfană care dormea în fosta ei cameră. 


Capitolul 4 


Puloverul gri deschis arăta elegant pe trupul subţire şi suplu al lui Abbas. 
Tocmai făcuse un duş şi se îmbrăcase în pantaloni de bumbac maro. 
Picioarele lui se mişcau încet în timp ce cobora scările. Înghețat în timp, se 
gândi el. Unele dintre treptele de piatră cu adâncituri domoale erau 
împodobite cu fosile frumoase de calmari de acum un milion de ani. 
Orthoceratidae. Îl fascinau. Continuă să coboare, puţin mai repede. Se 
ducea să verifice cutia de scrisori din hol. Mergea cu pas vioi şi nerăbdător: 
cu puţin noroc, acolo avea să fie o cărţulie de poezie sufistă. Ronny Redlos, 
care avea un magazin de cărți vechi, o pusese ieri la poştă, aşa că ar fi 
trebuit să ajungă. 

Ar fi trebuit. 

Dar având în vedere că pe serviciile poştale nu te puteai baza, putea să 
mai dureze o zi. Ar fi fost enervant. Tânjea cu disperare după puţin 
catharsis spiritual înainte de tura de noapte de la cazinou. Aşa că se grăbi să 
coboare scările. 

— Abbas! 

Abbas se opri. Ştia a cui e vocea. Când se întoarse, o văzu pe Agnes 
Ekholm stând în uşa întredeschisă. Peruca cu păr argintiu nu era pusă bine, 
iar halatul ei de casă jerpelit era încheiat greşit la nasturi. 

— Te duci să iei poşta? 

— Da. S-o iau şi pe a dumneavoastră? 

— Dacă nu te deranjează. 

Abbas urcă înapoi să ia cheița de la Agnes. 

— Aştept aici, zise ea. 

Abbas dădu din cap şi coborî. Se gândi că bătrânii cu oase fragile şi un 
echilibru precar sunt nevoiţi să urce şi să coboare treptele de piatră dură ca 
să-şi ia corespondenţa. Deseori de mai multe ori pe zi, fiindcă nimeni nu 
ştia când soseşte poşta de fapt. Asta doar ca să nu mai fie nevoiţi poştaşii să 
strecoare scrisorile prin uşa fiecăruia. Era unul dintre motivele pentru care 
nu-i plăceau cutiile de scrisori montate la intrare. Alt motiv era că anumiţi 
oameni, dacă doreau, ar fi avut probabil tot timpul din lume să fure diverse 
informaţii personale şi date bancare. 

Serviciul poştal le servea totul pe tavă. 

Abbas deschise mai întâi cutia lui Agnes: o scrisoare subțire de la 


Biserica Suediei şi o vedere care ar fi trebuit să ajungă la vecina ei. Cutia lui 
era puțin mai plină. Câteva scrisori, o broşură urâtă de la o companie de 
asigurări şi un ziar gros. Abonamentul lui. 

Nicio carte, însă. 

Măcar a sosit ziarul, se gândi el, şi urcă repede scările până la etajul lui 
Agnes. Ea îl privi cu nerăbdare. 

— Din păcate azi nu e prea mult, zise el. 

Agnes luă scrisoarea de la Biserica Suediei şi încercă să-şi ascundă 
dezamăgirea. 

— Poate mai vine ceva mâine? zise ea. 

— Da. 

— Poftim! 

Agnes îi dădu o felie mică de prăjitură cu morcovi înfăşurată într-un 
şervețel alb. 

— N-am făcut-o azi, dar... 

Abbas luă felia de prăjitură. Era un ritual. De fiecare dată când se ducea 
să 1a corespondenţa lui Agnes, ea îi dădea o felie de prăjitură cu morcovi. 
Când o gustase a doua oară îşi dăduse seama că e probabil aceeaşi prăjitură, 
o săptămână mai târziu. A treia oară o lăsase în castronul unui câine de pe 
scară, cu un etaj mai sus. 

— Mulţumesc, zise el. 

— Chiar sper să-ți placă. 

Abbas încuviinţă din nou şi urcă restul scărilor. Prăjitura ajunse în acelaşi 
castron în care le lăsase pe celelalte. Ajunse la uşa lui şi o deschise în timp 
ce se uita la scrisori. Două facturi şi un fluturaş de salariu de la Cazino 
Cosmopol. Închise uşa, puse corespondenţa pe măsuţa din hol şi deschise 
ziarul pe care-l luase. 

Cel la care se abonase. 

Înainte ca prima pagină să se deschidă complet, făcuse deja câţiva paşi în 
sufragerie. Rămase nemișcat. Primele câteva secunde citi titlurile şi scană 
cu privirea fotografia mare, alb-negru. Apoi petrecu următoarele minute 
citind articolul. Cincisprezece minute ţinu ziarul în faţă în aceeaşi poziţie, 
stând în acelaşi loc de pe podea, singura diferenţă fiind că în clipa aia îi 
tremurau mâinile, iar ochii nu-i mai citeau. Ţinea doar un obiect de hârtie. 

Complet detaşat. 

Deodată reuşi să se elibereze. Împături cu atenţie ziarul şi-l aşeză pe 
măsuţa elegantă de sticlă din faţa canapelei, având grijă să fie aliniat cu 


marginea mesei. Apoi făcu doi paşi spre fereastră şi scoase băţul subțire şi 
negru pe care-l folosea ca să-şi regleze obloanele de lemn. Privirea lui se 
duse dincolo de fereastră, spre Biserica Matteus de peste drum, uitându-se 
fix la ea fără s-o vadă de fapt. Apoi închise obloanele şi rămase nemişcat, 
doar privind fix în față. 

Aspiratorul? 

Unde l-am pus? 

Se îndepărtă de fereastră şi se duse să ia aspiratorul. Era în locul 
dintotdeauna. Îl băgă în priză şi începu să aspire. Mai întâi metodic, pe toată 
podeaua din sufragerie, sub canapea şi măsuţa de sticlă, iar apoi din nou pe 
podea. În cele din urmă rămase într-un singur loc. Aspiră aceeaşi bucată iar 
ŞI iar, înainte şi înapoi, până când i se puse un cârcel. 

Mai întâi în piept, apoi în stomac. 

Lăsă Jos aspiratorul şi intră în bucătărie. Poate ar trebui să zugrăvesc 
pereţii? îşi spuse înainte să vomite în chiuvetă, de mai multe ori, până când 
nu mai scoase decât bilă verde. La sfârşit doar se încovoie, fără să mai 
scoată ceva. Aplecă apoi capul deasupra chiuvetei, mâinile dădură drumul 
blatului de lucru, se prelinse încet pe podea şi pe covorul din bucătărie. Se 
ghemui în poziţia fetală. Pleoapele i se închiseră. 

Ultimul lucru pe care-l văzu fu maşinăria stranie, bâzâitoare, din mijlocul 
sufrageriei. 


Capitolul 5 


Stilton luase în greutate. Masă musculară, în mare parte. Trupul 1 se 
ofilise în anii în care locuise pe stradă, iar claviculele îi serviseră drept 
umeraş osos pentru un sac de piele. Pusese capăt acestei situaţii. Încet, dar 
sigur, îşi reabilitase corpul uzat, făcând sport, având grijă de el, iar toată 
pielea lăsată se umpluse la loc. Era aproape ca înainte. 

Fizic vorbind. 

Îşi trecu o mână peste cap. Părul lui lung şi neîngrijit fusese scurtat şi 
înlocuit cu o tunsoare blondă, periuţă, înspicată. O cicatrice albă în colțul 
gurii strălucea prin barba subțire, de câteva zile, amintindu-i de tânărul care 
a fost odată, înainte să împlinească douăzeci de ani. Un suedez tânăr, scump 
la vorbă, pe o platformă petrolieră norvegiană, o platformă care explodase 
dintr-odată şi dezlănţuise panică totală în toată lumea mai puţin în el, 
suedezul care îşi trăsese doi colegi din infernul de oţel contorsionat, cu un 
dispreţ tăcut pentru moarte, salvându-le viaţa. Un an mai târziu se înscrisese 
la Academia de Poliţie din Stockholm. 

În mână ţinea o geantă Adidas albastră şi se ducea de pe strada 
Hornsgatan spre Lângholmen. Mergea repede ca să se încălzească. Era acea 
perioadă a anului care te inspiră, când schema culorilor se întrepătrunde cu 
diferite nuanţe de gri. Îşi închise jacheta de piele maro până sub bărbie. Încă 
îi era puţin cam mare, dar îşi făcea treaba când suflau vânturile îngheţate. O 
moştenise de la bunicul lui, un bătrân vânător de foci dur de pe insula 
Rödlöga, care avea umerii cât cadrul uşii. 

Nu avea să-l ajungă niciodată. 

Însă bunicul lui era mort, iar jacheta era a lui şi o purta cât de bine putea. 

Băgă mâna în buzunarul din interior, scoase mobilul şi formă un număr. 
Nu sună mult. 

— Luna. 

— Salut din nou, sunt Tom Stilton. 

— Da? 

— Mă întrebam dacă pot să vin la tine. 

— Acum? 

— Da. 

— OK. 

— Ajung în zece minute. 


Stilton închise şi scoase afişul pe care-l găsise capsat de un stejar bătrân 
la marginea Parcului Rödlöga. Citi din nou textul. 
Sara la Kali. 
De ce nu, se gândi el. 
zr 


Luna trecu o perie de sârmă peste una dintre coastele de fier de pe puntea 
din faţă. Rugina venea şi se ducea. Venea când nu o observa şi dispărea iar 
când era atentă. Ce muncă de Sisif! gândi ca. Barja fusese construită în 
1932, şi cu toate că era în stare bună, necesita întreținere constantă. Se 
ridică şi privi spre Podul Pâlsund. O siluetă stingheră, cu o geantă albastră 
în mână, traversa podul, iar vântul îl forţa să se aplece uşor în faţă în timp 
ce mergea. Probabil el e, se gândi ca. Sunase de două ori la rând şi în 
momentul ăla venea acolo. Ce bărbat eficient! Lunei îi plăcea asta. Lăsă jos 
peria şi îşi trecu mâna oarecum murdară prin coama deasă de păr blond 
tocmai când bărbatul privi spre barjă. Luna îi făcu cu mâna. Nu prea ştia 
cum să înceapă — probabil cel mai bine era să fie directă. Era prima dată 
când făcea aşa ceva şi nu se simţea complet împăcată cu situația. 

Bărbatul ajunse curând la schelă, o construcție oarecum primitivă, 
realizată din lemn şi bitum. O traversă din patru paşi şi rămase nemișcat pe 
punte. 

Luna făcu un pas în faţă. 

— Salut. Luna Johansson. 

— Tom Stilton. 

E înalt, se gândi ea. Ea avea un metru optzeci şi doi, iar bărbatul ăla era 
vizibil mai înalt, bărbatul ăla cu voce groasă, chip obosit şi jachetă 
frumoasă de piele maro. Ea era îmbrăcată într-o salopetă verde şi murdară. 
Părea puțin periculos? Poate era un lucru bun. Avusese o tentativă de 
spargere cu o săptămână în urmă şi s-ar fi putut întâmpla din nou oricând. 

— E barca ta? întrebă Stilton. 

— Da. 

— Stai singură aici? 

Luna crezuse că ea o să pună întrebările, dar în fine... 

— Da. 

— Putem să ne uităm în cabină? 

— Într-o clipă. Ai referinţe? 

— Am fost fără adăpost cinci ani, m-am întreţinut vânzând Situation 
Stockholm, iar în ultimul an am stat pe insula Rödlöga. 


— Astea sunt referinţele tale? 

— Îţi faci griji pentru chirie? 

— Nu. O să încasez un avans. Ai vreun loc de muncă? 

— Nu încă. 

— Ce făceai înainte să ajungi pe stradă? 

— Am fost ofiţer de poliţie. În Brigada Naţională de Criminalistică. 

Bărbatul ăla era fie un mincinos compulsiv, fie foarte ciudat. Luna nu era 
încă hotărâtă când Stilton zise: 

— Vin dintr-o familie de vânători de foci. 

Era ciudat. 

— Cabina e în partea asta, zise Luna. 

Făcu un semn în spatele ei şi se aşteptă ca bărbatul să o ia înainte. El se 
gândi altfel, aşa că pentru câteva clipe se lăsă o tăcere neliniştită înainte ca 
Luna să se întoarcă şi să o ia spre pupa. 

Stilton se luă după ea. 

O studie pe femeia din faţa lui. Era înaltă, cu umerii destul de laţi, şi, 
deşi salopeta nu dezvăluia prea multe despre constituția ei, avu impresia că 
e în formă. Când întoarse capul, părul blond îi căzu pe un umăr, dezvelindu- 
i parțial gâtul. Nu mult, dar destul cât să vadă un tatuaj şerpuindu-i până la 
ureche. 

— Asta e. 

Luna se dădu la o parte ca Stilton să poată face un pas înainte. El se uită 
înăuntru şi văzu un pat montat pe perete, o masă pătrată sub un hublou mic 
şi rotund, pereți despărțitori de lemn şi nimic altceva. 

— E cea mai mare cabină de aici, zise ea. Şapte metri pătrați. 

Celulele din Penitenciarul Kumla au zece, se gândi Stilton. 

— Arată bine, zise el. Pot s-o încui? 

Stilton arătă cu capul spre uşa cabinei. 

— Nu, dar pot să pun un zăvor pe uşă dacă vrei. 

— Da, te rog. Tu unde dormi? 

— În celălalt capăt. Cabina mea are încuietoare. 

Stilton nu prea ştiu cum să reacționeze la asta, dar apoi Luna zise: 

— Ai acces la duş, salon şi bucătărie. E un singur frigider. Poţi folosi 
cele două rafturi de jos. Împărţim toaleta. 

— OK. Trei mii pe lună? 

— Păi, da, în principiu. 

Stilton se uită la Luna. 


— Mă gândesc să scad chiria în schimbul unor lucrări de renovare pe 
barcă. 

Stilton încuviinţă. Nu era vreun meşter: era suficient de ocupat să se 
repare pe el însuşi. Dar oferta era OK. 

— O să fie şi un contract? întrebă el. 

— Avem nevoie? 

— lei banii în avans pe o lună. De unde ştiu că barca asta o să mai fie 
aici peste o săptămână? 

— Nu ştii. 

— Nu. Deci...? 

— Cu ce ar schimba lucrurile un contract? 

— Cu nimic. 

— Da, deci ai putea la fel de bine să ai încredere că n-o să-ţi trag ţeapă. 

— Aşa se pare. 

Stilton simţi cum intră în defensivă şi nu-i plăcea să se afle în poziția 
asta. Unul dintre principalele lui avantaje ca interogator fusese capacitatea 
de a îndrepta dialogul în direcția în care voia până când cei interogați erau 
încolțiți într-atât încât nu mai puteau scăpa. 

Luna nu se lăsase deloc încolțită. 

— Când vrei să te muţi? întrebă ea. 

— Acum, dacă e în regulă. 

Luna se uită la geanta lui albastră. 

— Mai am o geantă acasă la un prieten. 

— ŞI chiria? 

Stilton scoase un portofel negru din buzunarul interior, îl deschise şi 
scoase trei bancnote de o mie de coroane. Mai erau câteva acolo. Cu patru 
luni în urmă vânduse un teren de pe Rödlöga unui agent de bursă entuziast 
din Goteborg. Bunicii lui probabil se răsuceau în mormânt când se încheiase 
vânzarea, dar Stilton avea nevoie de bani şi era moştenirea lui. În momentul 
ăla avea o sumă bunicică într-un cont de economii deschis la Swedbank. 

— Mulţumesc. 

Luna îi luă bancnotele. 

Stilton intră în cabină şi închise uşa. 


Ziua aia era diferită în multe privinţe. Soarele, de pildă, strălucea. Iar în 
ultima săptămână nu fusese aşa. In clipa aia se strecura peste acoperişuri 
doar ca să arate că mai există. Curând avea să coboare din nou. 


Dar chiar şi aşa. 

Razele soarelui intrau în bucătăria Mariei, învăluind încăperea într-o 
lumină caldă şi galbenă. Şi acolo lucrurile stăteau altfel. Maria fusese 
chemată la Curtea de Apel Svea ca să asiste un coleg şi niciuna dintre 
persoanele care stăteau la masa din bucătărie nu locuiau în casă. Una dintre 
ele era o fată care zburase din cuib şi se gândea să-şi schimbe numele de 
familie, iar cealaltă era Sandra, fata care-şi găsise tatăl spânzurat de tavan 
cu o coardă de remorcare cu nici optsprezece ore în urmă. Se trezise târziu. 
Pe față i se vedeau limpede urmele şocului şi ale coşmarurilor, dar mai 
presus de toate părea să se fi trezit cu gândul că nu mai are părinţi. 

Olivia văzu gândul ăsta pe chipul fetei de îndată ce intră în bucătărie. O 
îmbrăţişă pe Sandra îndelung. În tăcere. Câteva minute mai târziu simţi cum 
puloverul subțire îi e îmbibat de lacrimile Sandrei. După o vreme Sandra se 
eliberă din îmbrăţişarea Oliviei şi ceru să meargă la toaletă. Olivia îi arătă 
unde e. Între timp, scoase tot ce găsi în frigiderul Mariei şi nu după mult 
timp fiecare stătea cu câte un castron de cereale în faţă. Nu se schimbară 
prea multe cuvinte la masă. Olivia aştepta. Sandra învârtea lingura în 
castron. 

— Te-a sunat Charlotte? întrebă ea. 

— Da, e pe drum. Aterizează peste jumătate de oră şi vine direct aici. 

— Ai luat laptopul? 

— Nu era acolo. 

Sandra ridică privirea din castron. 

— În birou? 

— Nu, m-am uitat peste tot. Crezi că ar fi putut să-l ia la serviciu? 

— Nu ştiu. De obicei îl ține acasă. 

— OK. Pot să mă uit şi la serviciu. Ce fel de laptop e? 

— Un MacBook Pro. E destul de nou. Am pus un abţibild înăuntru, o 
inimioară roz... De ce a făcut asta? 

— Cine? 

— Tata! 

— De ce s-a sinucis? 

— Da!? 

Deodată Sandra se uita drept în ochii Oliviei. De parcă ar fi crezut că 
Olivia are un răspuns. 

— Habar n-am. 

— Dar de ce se sinucid oamenii? 


Olivia văzu că Sandra se oţeleşte ca să vorbească, să-şi exprime groaza 
în cuvinte, să încerce să înţeleagă ce e de neînțeles. Un tată care şi-a luat 
viaţa. Fără niciun fel de avertizare, lăsându-şi singurul copil orfan. 

— Nu ştiu, Sandra. Nu l-am cunoscut niciodată pe tatăl tău. Era trist din 
cauza vreunui lucru? 

Olivia auzi cât de stupid sună: „Irist din cauza vreunui lucru.” Nu 
vorbea cu un copil. Sandra era adolescentă, gata să înceapă vârsta adultă 
într-un fel în care nimeni nu ar trebui să o facă. 

Merita mai mult respect. 

Olivia îşi trase scaunul spre Sandra. 

— Sandra... există o mie de motive pentru care se sinucid oamenii, dar 
există un lucru pe care-l poți exclude. Nu şi-a luat viaţa din cauza ta. Nu 
ştiu de ce a făcut-o, poate o să ne spună ancheta poliției: pot fi motive 
financiare sau poate fi ceva care are legătură cu mama ta. Adică, a murit... 

— Trecuse peste moartea mamei. Amândoi am trecut peste. Odată, la 
vreo şase luni după ce a murit, a venit la mine în cameră şi mi-a povestit 
despre durerea lui, despre cum uneori era atât de trist încât nu ştia dacă ar 
mai fi putut trăi dacă n-aş fi fost eu. Ne-am luat în braţe şi am trecut peste. 

Asta întărea intuiţia Oliviei. Sandra nu mai era un copil. 

— Astea fiind spuse, era foarte trist din cauza celor întâmplate cu 
bunicul, zise Sandra. 

— Ce s-a întâmplat cu el? 

— A murit de curând. Stătea la un cămin de bătrâni şi a murit acolo. Tata 
spune că n-au avut grijă de el cum trebuie şi asta îl întrista foarte tare. Nu 
prea o arăta, dar eu îi vedeam asta în ochi. 

— Bunicul tău era bătrân? 

— Avea optzeci şi trei de ani şi era destul de bolnav. Ştiam că o să moară 
curând, aşa că nu asta era problema... 

Sandra luă o lingură de cereale. Olivia văzu cum îi tremură mâna. Sper 
că Charlotte e un om bun, se gândi ea, care ştie cum să se poarte cu 
Sandra. Ar trebui să fie, doar i-a murit sora în tsunami, aşa că s-a 
confruntat şi ea cu crizele ei. 

Dar nu se ştie niciodată. 

— Unde e tatăl tău? 

Sandra vorbi în timp ce împinse castronul într-o parte. Olivia era complet 
nepregătită. 

— A murit acum câţiva ani. De cancer. 


— Măcar o mai ai pe mama ta. 

— Da. 

Olivia ar fi putut pune capăt conversaţiei acolo, cu o jumătate de adevăr. 
Dar nu voia asta. Nu ştia cât de apropiată de Sandra avea să devină în viitor 
şi nu voia ca fata să dea peste adevărul-adevărat mai târziu. Nu voia să facă 
ceea ce-i făcuseră ei alții. 

Aşa că începu să-i povestească ce s-a întâmplat. 

Dură ceva timp. Nu era o poveste simplă şi directă. Însă când termină de 
povestit toate lucrurile tragice care 1 se întâmplaseră ei şi diverşilor ei 
părinți, şi răspunse la câteva întrebări puse de Sandra, fata se uită la ea şi 
zise: 

— Biata de tine! 

De parcă Olivia era cea care avea nevoie de consolare. 


pd 


Tinerele ieşiră pe poarta casei cu terasă din Rotebro ca să ia scuterul 
Sandrei. Soarele slab de noiembrie abia reuşise să usuce băltoacele de pe 
stradă. Era destul de frig, dar vântul nu era nici pe departe la fel de aspru ca 
în seara din ajun. Mergeau destul de încet. De la distanţă ar fi putut fi 
confundate cu două prietene bune sau cu două surori, una puţin mai mare 
decât cealaltă. Nu erau nici una, nici alta, însă orele petrecute în bucătăria 
Mariei creaseră o legătură între ele, de parcă ar fi împărțit aceeaşi soartă. 

Ceea ce era adevărat, într-o oarecare măsură. 

Mintea Sandrei era încă plină de relatarea Oliviei, poveşti despre crime 
brutale şi trădări dureroase, ceea ce-i permitea să-şi reprime propria 
angoasă. 

Deocamdată, cel puţin. 

Prin mintea Oliviei treceau gânduri foarte diferite. Când ajunseră la 
pasajul de sub pod, îşi aminti ce voia să întrebe. 

— Ştii pe cineva pe nume Alex Popovic? 

— Nu foarte bine. Ştiu cine e, e un prieten de-ai lui tata, un jurnalist. De 
ce întrebi? 

— A sunat la voi acasă în timp ce eram acolo şi căutam laptopul. 

— Ce voia? 

— Nu ştiu, am închis destul de repede. 

— I-ai spus despre tata? 

— Da. 

Trecură prin pasaj. Olivia trase cu ochiul la fata de lângă ea. Cu o seară 


în urmă se plimbase pe acolo în drum spre casă, fericită, abia așteptând să-şi 
sărbătorească nota de la examen. Iar în clipa aia toată existenţa ei era făcută 
praf. 

leşiră pe partea cealaltă. 

— Unde ai lăsat scuterul? 

— Acolo, lângă copac. 

Sandra o luă în față, spre nişte copaci lângă care-şi lăsase scuterul. Dar 
acolo nu era niciun scuter. 

— Nu mai e! 

Olivia o prinse din urmă. 

— Aici l-ai lăsat? 

— Da. 

Olivia se uită în jur şi văzu pe Jos cablul antifurt tăiat, pe jumătate ascuns 
de frunzele ude. 

— Se pare că cineva l-a furat. 

— Da. 

Olivia se gândi că Sandra şi-ar putea pierde cumpătul din nou. Dar nu fu 
aşa. Era ca şi cum lipsa scuterului ar fi fost doar o parte a unei tragedii mai 
mari, ca şi cum toate lucrurile ar fi fost legate între ele. 

— Trebuie să fi fost omul ăla nenorocit, zise Sandra. 

— Ce om? 

— Cel pe lângă care am trecut. 

— Unde? 

— În pasaj, pe drum spre casă. Mergea în cealaltă direcţie, apoi a 
dispărut. Eu am fugit înapoi la scuter ca să iau geanta cu cheia, şi el 
dispăruse. Închipuie-ţi dacă se ascundea şi vedea că am ajuns la scuter şi 
apoi m-am întors. Ar fi văzut că stă acolo nepăzit. ŞI apoi l-ar fi furat. 

— Da, poate. Nu l-ai recunoscut? Din zonă? 

— Nu. 

— Dar când a trecut pe lângă tine, venea din direcția casei tale? 

— Da, ce vrei să spui? 

— Nimic. 

Olivia îşi scoase mobilul. 

— O să raportez că ţi-a dispărut scuterul. 


pd 


Mette Olsăter scoase un şerveţel de hârtie şi se şterse sub nas — simţea că 
are broboane de sudoare pe buza superioară. Ceruse să se deschidă o 


fereastră în sala de consiliu înghesuită ca să mai scadă temperatura, de 
vreme ce termostatul nu funcţiona cum trebuie. Greutatea ei şi tensiunea de 
care nu scăpa o făceau să transpire, ştia asta, iar transpirația subminează 
autoritatea. Nu putea accepta aşa ceva — avea nevoie de autoritate pentru ce 
voia să spună. Se uită la ceas, un ceas Rado subțire şi negru pe care i-l 
făcuse cadou soțul când împlinise cincizeci de ani, şi îşi dădu seama că mai 
e mai puţin de un minut. Aruncă o ultimă privire prin biroul decorat 
minimalist, unul dintre cele mai vechi de la sediul Brigăzii Naţionale de 
Criminalistică. Înainte avusese fotografii personale pe birou şi tot felul de 
obiecte de lut făcute de ea la ferestre. Totul dispăruse. Ajunsese într-o etapă 
în care voia să-şi țină viața profesională complet separată de cea privată. Se 
apropia de vârsta pensionării. 

Luă dosarul albastru şi se îndreptă spre uşa deschisă. Ştia că acolo 
urmează întrebări, unele mai inteligente ca altele. Era în stare să prevadă şi 
să se pregătească pentru cea mai mare parte dintre ele. Pentru cele mai puţin 
inteligente. Însă celelalte, întrebările inteligente, cele care aveau să vină 
când se aştepta cel mai puţin, şi de la cine nu se putea aştepta, o îngrijorau. 
Puteau să o încurce, sau puteau măcar să ceară răspunsuri pe care nu le 
putea da. Nu-şi putea permite aşa ceva. Ştia că urmează ca oamenii adunaţi 
în sală să se adune după aceea pentru o evaluare şi că rezultatul acesteia 
avea să determine ancheta în curs de desfăşurare. Şi poate chiar şi rolul său 
în ea. Suedia fusese însărcinată să elaboreze o strategie pentru un răspuns 
internațional coordonat la creşterea explozivă a vânzărilor online de 
droguri. Mette Olsăter fusese pusă în fruntea proiectului. Urma să prezinte 
strategia propusă de poliția suedeză în faţa a şaisprezece reprezentanți ai 
poliției din alte ţări. 

Închise uşa în urma ei şi se îndreptă spre sala de consiliu. Chiar înainte 
să intre simţi cum îi vibrează mobilul în buzunar. Îl scoase. Olivia îi 
trimisese un mesaj: „La ce oră?” Mette răspunse: „La 7.” 

O invitase pe Olivia la cină. FI 


Stilton îşi aranjă lucrurile în cabină. Nu dură mult. Câteva haine în 
şifonierul mic şi un portret ferfenițit cu Vera Chioara pe raftul îngust de 
lângă lampa de la căpătâiul patului. Era cât se poate de aproape de ceea ce 
ar fi fost o casă în situaţia lui. Nu-i păsa. Cu un an în urmă încă locuia într-o 
rulotă împrumutată care luase foc — un fel de incendiere premeditată. În 
momentul ăla locuia într-o cabină de pe o barjă veche. Puțin mai înghesuită, 


dar nepătată de amintiri distruse. 

Îi convenea de minune. 

Părăsi barja fără să dea peste Luna. Se gândi să se ducă să se întâlnească 
cu Abbas. Ştia că Abbas începe rareori munca la cazinou înainte de opt. 
Stilton voia să înceapă nişte investigaţii personale ale lucrurilor care s-au 
întâmplat înainte ca el să rămână fără adăpost, şi era posibil să aibă nevoie 
de ajutorul lui Abbas. 

Aveau o relație destul de specială, bazată pe respect reciproc. Stilton 
avusese grijă de Abbas demult, când tânărul francez fusese arestat pentru că 
vindea tot felul de obiecte contrafăcute şi fusese gata să-şi atace un coleg de 
celulă cu un cuţit când era încolțit cu spatele la perete. Stilton şi-a creat o 
legătură cu el, şi-a făcut loc în lumea lui închisă şi a văzut ceva ce nimeni 
altcineva nu vedea pe vremea aia. 

Un om bun. 

Rănit şi închistat, cu un bagaj emoţional despre care Stilton nu putea 
decât să bănuiască anumite lucruri, dar chiar şi aşa. Organizase un program 
special pentru Abbas cu doi supraveghetori în care avea încredere. Mette şi 
Mårten Olsăter. 

În timp, s-a dovedit că evaluarea pe care Stilton i-o făcuse lui Abbas 
fusese corectă. Era un om bun. Atât de bun, de fapt, încât în cele din urmă a 
ajuns să fie considerat un membru al familiei de către soții Olsăter, a hotărât 
să urmeze un curs de crupier şi a început să studieze sufismul. Nu a uitat 
niciodată ce a făcut Stilton pentru el. 

În anii în care Stilton a fost un om fără adăpost, Abbas a avut ocazia să-şi 
plătească o parte din datoria recunoştinței lui. 

Iar în clipa aia Stilton suna la uşa lui de pe strada Dalagatan. 

Niciun răspuns. 

O fi cu Ronny Redlos, se gândi Stilton, cu telefonul închis. Sau poate e în 
baie cu căştile în urechi şi ascultă muzică. Abbas făcea des baie. Stilton nu. 
Mai sună o dată la uşă. Când sunetul se risipi, se aplecă spre uşă. Ce-i asta? 
Din apartament se auzea un zgomot surd, ca un bâzâit. Dă cu aspiratorul? 
Stilton bătu la uşă de câteva ori, tare. Bâzâitul continuă. Stilton concluzionă 
că Abbas el Fassi, care era foarte metodic în privinţa ordinii şi curăţeniei, 
dădea cu aspiratorul şi avea căştile în urechi. Şi probabil nu avea să termine 
prea repede. 

Stilton ieşi pe strada Dalagatan şi începu să meargă spre Odengatan. Era 
perioada din an în care oamenii nu se privesc unii pe alții. Perioada aia rece 


şi aspră în care e întuneric aproape toată ziua, înainte să vină zăpada şi să 
lumineze puţin lucrurile. Toată lumea pe lângă care trecea privea în jos, 
dirijându-şi corpul spre un loc călduros. 

Lui Stilton nu-i păsa de vreme, nu în felul ăla. 

Oamenii care au crescut pe insulele netede din arhipelagul Stockholm au 
o altă relație cu vremea decât oamenii din oraş. Acolo, pe mare, vremea e o 
chestiune de viaţă şi moarte. Când furtunile biciuie coasta cu treizeci de 
metri pe secundă, nu te poți strecura într-un restaurant elegant ca Sturehof 
ca să te plângi de cât de al naibii de frig e afară! 

Aşa că Stilton se îndrepta spre Odenplan fără să acorde atenție vântoasei 
din jur. Stătuse în faţa staţiilor de metrou când vindea Situation Stockholm 
în condiţii mult mai rele. Cu o singură diferență majoră. Pe vremea aia era 
complet stors, absent, fără niciun fel de sentiment relevant în corp. 

În clipa de faţă însă lucrurile stăteau complet invers. 

Era extrem de înflăcărat. Concentrat. Avea o treabă. Urma să se ocupe de 
Rune Forss, detectivul inspector-şef care îl manipulase să iasă din poliție. 

Un tip foarte neplăcut. 

Presiunea care urca în Stilton îl făcu să strângă din dinți până când 
ajunse să simtă durere în obraji. Se opri în faţa magazinului de jucării 
Hellmans de pe strada Odengatan şi îşi privi reflexia în vitrină. Nu făcuse 
niciodată asta când rămăsese fără adăpost. Niciodată. Prima dată când se 
văzuse într-o oglindă, după cinci ani pe stradă, acasă la soții Olsăter, 
avusese un şoc. Nu şi în clipa aia însă. Se vedea ca pe omul pe care-l 
readusese la viaţă. 

Pe insula Rödlöga. 

În ultimul an locuise singur în casa pe care o moştenise de la mama lui — 
vechea cabană pescărească a părinţilor ei. Înainte de asta nu se mai dusese 
acolo de când sărise de pe şine în 2005. Abbas a venit să-l viziteze de 
câteva ori, iar el s-a dus în oraş ca să se întâlnească de câteva ori cu Mette şi 
Mårten. Mette era una dintre cele mai vechi colege de-ale lui de la brigadă, 
singura de acolo pentru care avea un respect total, ceea ce în timp a dus şi la 
formarea unei relații personale strânse. lar după aceea s-a împrietenit şi cu 
soțul ei, Mårten, un psiholog de copii puţin excentric. 

Însă vizitele în oraş erau scurte, fiindcă el tânjea să iasă din nou pe 
insulă. Să se întoarcă la izolarea lui. La început, a petrecut timp aranjându- 
şi casa. Era o casă simplă, cu lambriuri de lemn pe pereţi şi podea de piatră, 
un acoperiş de țiglă care rezistase celei mai aspre vremi. Fusese construită 


cu peste o sută de ani în urmă, iar Stilton avea de gând să aibă grijă să 
rămână acolo pentru tot restul vieții lui. 

După ce a pus casa în ordine a început să curețe terenul. 

Trecuseră mai mulți ani de când se mai ocupase cineva de teren şi mulți 
copaci căzuseră în timpul furtunilor. Lui îi convenea de minune. S-a pus pe 
treabă cu ferăstrăul vechi al bunicului său, a retezat, a stivuit şi apoi a 
început să taie. În fiecare dimineaţă se ducea la buturuga de tăiat lemne, lua 
o nouă bucată de lemn şi ridica toporul. Oră după oră, până când braţele îi 
deveneau de plastilină. După aceea se ducea să se întindă în pat, lângă 
bucătărie, şi-şi verifica braţele şi picioarele să nu aibă căpuşe. 

Apoi citea. 

Seria Manhattan. Cărţi polițiste din anii cincizeci. Singurele cărți care 
fuseseră vreodată în casa bunicilor. Bunicului său îi plăceau foarte mult. 
Peter Cheney, James Hadley Chase, Mickey Spillane. Le citise de multe ori 
în tinerețe, când locuia acolo cu cei bătrâni, furişându-se cu cărțile uzate în 
latrină ca să se piardă în poveştile alea neînduplecate. Încă îşi mai amintea 
multe dintre numele eroilor. Lemmy Caution. Slim Callaghan. Mike 
Hammer. Uneori se întreba cât de mult îi influenţase alegerea profesiei 
fascinația lui juvenilă față de aceste poveşti cu polițai şi detectivi. 

Citea cărțile din nou, până când adormea. 

Când se trezea, mânca orice lucru de care reuşise să facă rost — fie de la 
micul magazin de pe insulă, fie de la livrările cu barca din Vaxholm, în 
funcție de perioada anului. 

Întotdeauna mâncare uşor de preparat. 

Apoi se aşeza şi se uita pe geam. La mare, la stele şi la luminile de pe 
vapoarele din depărtare. Nu avea visuri legate de mare, sau de o viață pe 
mare — îşi dorea pământ solid sub picioare. Dar îi plăcea să stea la fereastră. 

Aştepta răbdător. 

Pe măsură ce-i revenea forţa fizică, prin tăiatul lemnelor, pescuit şi 
plimbări lungi pe insulă, şi creierul începea să-i funcţioneze din nou. 

Ceea ce era mai bine sau mai rău. 

Şi-a făcut nişte examene serioase de conştiinţă. Era destul de dureros. Se 
forţa să-şi amintească numele tuturor celor pe care îi trădase în timpul anilor 
petrecuţi în poliție. Oameni pe care-i abandonase, cu care tăiase legăturile, 
pe care îi tratase cumplit. Oameni care l-au iubit, care au încercat să-l 
sprijine, care i-au fost alături. Oameni care în cele din urmă şi-au pierdut 
speranţa. 


Lucrurile astea îl afectau. 

Dar îl împingeau înainte. 

Mai întâi către un sentiment de ruşine. A durat vreo două luni până să-l 
proceseze. Însă când şi-a dat seama în cele din urmă că primul pas înainte e 
să se respecte mai mult pe el însuşi, pe omul care era în momentul ăla, 
presiunea a slăbit puţin. Era cine era şi se ocupa de treaba asta cât de bine 
putea. Şi avea să încerce să obțină un nou respect faţă de sine din treaba 
asta. 

Atunci a început să simtă semnele furiei. 

Nu imediat. Încă nu se simţea în stare, dar a început să se gândească mai 
mult la anumite lucruri. „Ani pierduţi.” Pierduse câțiva ani din viaţă. De ce? 
Ştia ce stârnise situația asta, ştia că nu există explicaţii medicale, dar ăsta 
era tot adevărul? 

Atunci s-a apropiat mai mult de furie. 

S-a apropiat mai mult de Rune Forss. 

Stilton se uită din nou la el însuşi în vitrina magazinului de jucării. Un 
bătrân într-o haină băţoasă veni şi se opri lângă el. 

— Nu aveţi o punguţă pentru câini, nu? 

— Punguţă pentru câini? 

— Wiffin s-a uşurat pe trotuar şi am uitat să iau o pungă. 

Stilton se uită în jos şi văzu un ghem de blană cu înfăţişare ciudată 
înconjurându-i picioarele bărbatului. 

— Îmi pare rău, n-am o punguţă pentru câini. 

— În regulă, îmi cer scuze de deranj. 

Bărbatul îl trase pe Wiffin într-o parte. Stilton se întoarse cu fața la 
vitrina magazinului. Nu-i era deloc greu să se conecteze la ceea ce se 
petrecea în interiorul lui. Se petrecea de ceva timp şi de curând situația 
escaladase. Un fel de nevoie frenetică să se întoarcă. Şi să ocupe din nou un 
loc în lume. 

Să compenseze timpul pierdut. 

Însă nu ştia exact cum să facă asta. Îşi dedicase o mulţime de gânduri 
profunde chestiunii ăsteia. Unde să meargă? Ce să facă cu viața lui? 
Renunţase la ea odată, iar în momentul acela o recăpătase. 

Sau şi-o recuperase. 

Ce avea să facă cu ea? 

Îşi petrecuse cea mai mare parte a vieţii de adult lucrând în poliţie, unde 
avusese succes. Avea o busolă morală bună, sentimentul binelui şi al răului, 


poate chiar mai limpede în acel moment decât înaintea anilor petrecuți pe 
stradă. Însă nu-şi putea imagina în niciun caz întoarcerea în mediul ăla din 
poliție. 

Trebuia s-o ia în altă direcție. 

Dar mai întâi trebuia să se ocupe de Rune Forss. 

Era primul pas spre împăcarea pe care o căuta. 

Se uita dincolo de reflexia lui, în magazinul de jucării. Văzu seturi de 
trenuri electrice şi puzzle-uri şi cutii mari de Lego şi se trezi că-i e dor de 
copii. 

De copii care să se joace. Cu el. 

Copii care să fie ai lui. 

Nu avea să aibă niciodată copii, de asta era sigur. Vremea aia trecuse. 
Când ar fi fost vremea potrivită, în timpul căsniciei cu Marianne Boglund, 
el fusese consumat de anchetele unor crime şi-i spusese foarte clar că nu e 
pregătit să aibă copii. Ăsta fusese probabil unul dintre motivele divorțului. 

Dar mai erau şi altele. 

Se dezlipi de magazinul de jucării şi o luă spre piața Odenplan. Se uită la 
restaurantul Tennstopet de pe cealaltă parte a străzii. Acolo era aglomerat, 
departe de frig şi dezolare. Acel simţ al comunităţii nu-i plăcuse niciodată. 
Îşi scoase mobilul şi o sună pe Mette Olsâter. Răspunse după ce sună de 
două ori. 

— Salut, sunt Tom. 

— Salut! Eşti în oraş? 

— Da. Vreau să mă ocup de Rune Forss. 

— Serios? O! 

— Eşti surprinsă? 

— Nu. Dar nu pot vorbi acum. Tocmai am fost rugată să mă alătur 
comitetului director al unei operațiuni internaţionale antidrog şi trebuie să 
trimit un milion de chestii prin e-mail. Putem să ne vedem mâine? 

— Aş putea să vin la tine acasă în seara asta? 

— Nu e tocmai convenabil. 

— De ce? 

— Am invitat-o pe Olivia la cină. 

— ŞI? 

La celălalt capăt al firului se lăsă liniştea, iar Stilton înțelese exact despre 
ce e vorba. Olivia îl învinovăţea pe Stilton pentru o mulțime de căcaturi 
întâmplate în legătură cu cazul de pe insula Nordkoster. Cu uciderea mamei 


ei. Lucru oarecum justificat, ştia asta. Îşi îngropase capul în nisip şi nu 
îndrăznise să-i spună adevărul despre anumite lucruri. Când o făcuse în cele 
din urmă, Olivia se înfuriase, şi probabil încă mai era furioasă. 

Din nou, lucru oarecum justificat. 

Aşa că înţelegea ce vrea să spună Mette. 

— Atunci mâine când putem să ne vedem? zise el. 

— La unsprezece. 

— Unde? 

— Aici. 

— La birou? 

— Da, n-am timp să umblu teleleu prin oraş. Ai vreo veste de la Abbas, 
apropo? 

— Nu, de ce? 

— Am încercat să-l sun de multe ori, dar nu răspunde. 

— Dă cu aspiratorul. 

— Dă cu aspiratorul? 

— Sau poate e pe lumea cealaltă, lumea de dincolo. 

Abbas încercase odată să-i explice lui Stilton care e treaba cu sufismul. 
Stilton ascultase. Când Abbas a început să vorbească despre o lume de 
dincolo, Stilton i-a propus un joc de table. 

Şi asta a fost tot. 

— Dar pot să-l sun, zise el. 

— Mersi. Pa. 

Stilton închise telefonul. 

Îşi ridică gulerul jachetei de piele şi porni spre Odenplan. Avea chef să 
mănânce un cârnat şi credea că acolo e o tonetă cu cârnaţi. 

Nu era. 

Olivia stătea în bucătăria peste care timpul trecuse frumos şi savura cel 
mai nou experiment în materie de tocane al lui Mårten. Tânjise de-a dreptul 
să vină acolo, la conacul vechi şi dărăpănat, semihaotic, verde cu alb, din 
localitatea Kummelnäs de pe insula Värmdö, cu copii şi nepoți zburdând 
prin jur. Trecuse mult timp de când fusese acolo ultima oară. Rănile încă nu 
erau vindecate atunci, iar ea încă avea lunga călătorie în față. Şi cu toate 
astea totul îi reveni în minte ca un şuvoi de îndată ce intră pe poartă. Acolo, 
în casa aia, se dezvăluise totul cu numai un an în urmă. Mette şi Mårten 
fuseseră acolo, dar nu ei o şocaseră, ci Tom Stilton. El nu era acolo în clipa 


aia — dacă ar fi fost, Olivia ar fi plecat. 

Duse la gură o lingură de tocană caldă, cu o aromă delicioasă. 

— Se pare că Tom s-a repus pe picioare, spuse Mette deodată, în timp 
ce-i umplea paharul Oliviei cu vin roşu. 

— Ah, da? Ce tocană delicioasă, Mårten! Ce condimente ai folosit? Mult 
usturoi? 

— Da, zise Mårten. Şi puţin cayenne şi garam masala. 

— Locuieşte pe insula Rödlöga de aproape un an, continuă Mette. 

— Aveţi de gând să discutăm despre Tom Stilton? 

Olivia avusese un ton puţin mai tăios decât intenționase şi îi părea rău. 
Ştia că Mette are doar intenţii bune, dar nu voia să vorbească despre el. Iar 
Mårten îşi dădu seama de asta imediat. 

— Povesteşte-ne despre excursie, zise el. 

Olivia le povesti bucuroasă. Câteva pahare de vin mai târziu, Mette şi 
Mårten erau puşi la curent cu majoritatea lucrurilor care se petrecuseră în 
timpul excursiei. 

Excepţia era Ramón. 

Când termină, Mårten se uită la ea. 

— Deci o să-ţi schimbi numele de familie? 

— Da, dar încă nu m-am ocupat de formalităţi. 

— ȘI atunci unde vrei să te angajezi? 

Mette era cea care o întreba, iar Olivia aştepta cu groază acea întrebare. 
Ştia că urmează, desigur, dar ştia şi că Mette nu este Maria, care spusese 
doar „bine”. Mette era detectiv inspector-şef la Brigada Naţională de 
Criminalistică. 

— Nicăieri, răspunse Olivia. 

— Cum adică? 

— Nu ştiu dacă vreau să intru în poliție. Nu cum mă simt acum, în orice 
caz. 

— Dar abia ai absolvit Academia! 

— Da. 

— Atunci de ce nu vrei să intri în poliție? 

Mårten văzu cât de supărată e Mette, iar Olivia simți cum atmosfera de la 
masă se schimbă. Însă luase o decizie pe care şi-o asuma. 

— Vreau să fac alte lucruri. 

— Cum ar fi? 

— Să studiez istoria artei. 


— ŞI o să-ţi baţi joc de toată pregătirea? 

— Mette. Mårten îşi puse mâna pe braţul lui Mette. Asta ţine de ea. 

— Sigur. Mette vorbi direct cu Mårten, fără să o privească pe Olivia. Dar 
credeam că o pasionează domeniul. Că vrea să facă ceva. Să schimbe ceva. 
Să realizeze ceva. Se pare că m-am înşelat. 

— Nu e prea frumos din partea ta, zise Olivia. Mette era gata să 
răspundă, dar Olivia continuă: N-ai absolut niciun motiv pentru care să stai 
şi să mă judeci. Habar n-ai ce vreau şi ce pot eu să realizez. Sunt o mulțime 
de oameni care schimbă ceva şi care nu sunt în poliție. Credeam că eşti 
puţin mai deschisă la minte. 

Mårten se uită la Mette. Trecuse ceva de când mai îndrăznise cineva să-i 
vorbească aşa în față. Mai ales o persoană tânără. Respectul lui faţă de 
Olivia crescu enorm, dar avu grijă să nu-i arate asta soției. Mette o privi pe 
Olivia preţ de câteva secunde, urcând şi coborând cu mâna pe paharul cu 
vin, în timp ce asimila cuvintele Oliviei. 

— Îmi pare rău, zise ea. Ai dreptate. Doar că m-am simţit atât de 
dezamăgită. Ştiu cât de pricepută eşti şi ce fel de persoană eşti. Avem 
nevoie de oameni ca tine. Mi se pare că îți iroseşti calitățile. Ai fi putut 
deveni un anchetator excelent. 

— N-am zis că n-o să intru niciodată în poliție. E posibil să mă 
răzgândesc. 

— Aşa sper şi eu. 

Mette ridică paharul în cinstea Oliviei şi amândouă luară câte o 
înghițitură de vin. Mårten simţea că s-a ajuns la un armistițiu. 

Un fel de armistițiu. 

Mette nu avea de gând să lase lucrurile aşa. 

— Unul dintre vecinii noştri s-a spânzurat ieri, zise Olivia, mai degrabă 
ca să schimbe subiectul. În Rotebro. 

— Bengt Sahlmann, zise Mette. 

— Da. ÎI cunoşteai? 

— Nu personal, dar ştiu cine era. Lucra la Direcția pentru Accize şi 
Operațiuni Vamale. Am luat legătura când au avut o operațiune majoră 
antidrog cu câtva timp în urmă. Tocmai am auzit vestea azi-dimineață. Era 
un om bun. 

— Da. 

— Tu îl cunoşteai? 

— Maria îl cunoştea. Eu am fost babysitter pentru fata lui, Sandra, acum 


o mie de ani. Ea a fost cea care l-a găsit. 

— Îngrozitor. 

Mårten se ridică şi începu să debaraseze. Voia să le dea doamnelor 
ocazia să ajungă pe un teren neutru. Şi Olivia îşi dorea asta. Mette era foarte 
importantă pentru ea, atât profesional, cât şi ca prietenă. Nu voia să existe 
tensiuni între ele, aşa că zise ceva ca să atragă atenția lui Mette. 

— Dar cred că e ceva ciudat în sinuciderea lui, zise ea. 

— Ce? 

— Multe lucruri. 

Olivia o văzu pe Mette umplându-şi paharul şi trăgându-şi scaunul puţin 
mai aproape. 

— Povesteşte-mi. 

Îi atrase atenţia imediat. 

— Primul lucru care m-a frapat a fost că ştia că Sandra e în drum spre 
casă. Ştia că o să-l găsească. Spânzurat de tavan. Singurul lui copil. Nu e 
puţin ciudat? 

— Ba da. 

— În plus, îi promisese Sandrei că o să-i cumpere mâncarea preferată 
pentru cină, ceea ce a şi făcut. Totul era în bucătărie. 

— Ai intrat în casă? 

— Da. După sinucidere. Aveam grijă de Sandra, a dormit acasă la Maria. 
M-a rugat să mă duc să-i iau laptopul, aşa că m-am dus. 

— ŞI atunci ai văzut că a cumpărat toată mâncarea? 

— Da. Şi apoi îşi ia viaţa? 

Mette luă o gură de vin. 

— Mai ai? întrebă ea. 

— Da, nu era niciun bilet de rămas-bun, pe de o parte. 

— Nu toată lumea lasă bilete. În cazul lui Sahlmann, ştiind că fata lui e 
pe drum, ar fi trebuit să fie. Dar nu se ştie niciodată. Altceva? 

Mette era vizibil atentă în clipa aia. Din curiozitate generală, dar şi din 
motive necunoscute Oliviei. 

— Laptopul, zise Olivia. Sandra a spus că au un laptop comun şi că are 
nişte proiecte pentru şcoală salvate pe el de care are nevoie. Trebuia să fie 
în birou. 

— Şi nu era? 

— Nu. M-am uitat, dar nu l-am găsit nicăieri. 

— Care a fost reacția Sandrei? 


— 1 s-a părut ciudat. Se pare că îl ţinea mereu în birou. 

— Poate l-a luat cu el la serviciu? 

— Da, poate. 

— Dar nu crezi? 

— Habar n-am. 

— Crezi că a fost furat? 

— Dacă a fost furat atunci poate n-a fost sinucidere. 

— Nu. Dar nu ştim asta. 

— Nu încă, zise Olivia. 

— Acum vorbeşti ca anchetatorul care nu vrei să fu. 

Dar Mette zâmbi uşor când spuse asta, iar Olivia zâmbi şi ea, iar Mårten 
simţi că situația e suficient de detensionată cât să le tenteze cu un platou de 
brânzeturi. 

Olivia îi îmbrățişă călduros pe Mette şi Mårten în hol înainte să plece. Ea 
şi Mette aveau o legătură destul de strânsă cât să reziste unei mici 
confruntări. 

De îndată ce Olivia dispăru pe uşă afară, Mette îşi scoase mobilul. 
Ascunsese intenționat informații de Olivia. Informații din poliție. Lucruri 
care nu mai erau treaba Oliviei — urma să studieze istoria artei. Altfel Mette 
i-ar fi spus că o cantitate mare de droguri a dispărut recent de la Accize şi 
Operațiuni Vamale. O parte a uriaşei capturi de droguri de la începutul 
toamnei. Nimeni nu ştia unde dispăruseră drogurile. Era o investigație 
internă în desfăşurare, care până cu o zi în urmă, cel puțin, fusese condusă 
de Bengt Sahlmann. 

Care tocmai se spânzurase. 

În circumstanţe care stârniseră suspiciunile Oliviei. 

Iar în momentul acela şi pe ale lui Mette Olsăter. 

Conversația fu scurtă. Mette ceru ca autopsia lui Bengt Sahlmann să fie 
grăbită. Când închise văzu că Mårten se uită la ea cu acea privire. O privire 
care părea inofensivă oricui în afara partenerei lui de treizeci şi nouă de ani. 

Ea ştia exact ce înseamnă privirea aia. 

— Da, am încolțit-o, ştiu, dar mi-am cerut scuze. 

— Doar fiindcă ai fost nevoită s-o faci. 

— Da, poate. Dar cred că e o fraieră. Unul dintre cei mai promițători şi 
talentați viitori detectivi pe care i-am cunoscut vreodată „n-are chef să intre 
în poliție”. Tipic. 


— Cum adică, „tipic”? 

— Copiii din ziua de azi! Vor să călătorească, să se gândească la chestii, 
să sară dintr-una într-alta, totul e posibil, fără nicio obligație, totul se învârte 
doar în jurul lor. Mă enervează. 

— Acum eşti nedreaptă faţă de ea. A avut nişte probleme extraordinare, 
şi tu ştii asta. Ea, mai mult ca oricine, trebuie să-şi găsească singură calea. 
Dacă poate. 

Mette încuviință uşor din cap. Mårten avea perfectă dreptate. 

— În orice caz, cred că e cu siguranță metoda greşită de a o convinge să 
se întoarcă în poliţie, zise el. 

— Cum adică? 

— Provocând-o. E la fel ca Tom. Se duce în ofensivă. Detestă să fie pusă 
la îndoială. Trebuie să te gândeşti la ceva mai şiret dacă vrei să ajungi 
undeva. 

— Şiretenia e departamentul tău. 

— Mersi. 

Mårten o trase pe Mette spre el şi era gata să-i dea un sărut cam ametit, 
când uşa se deschise brusc şi unul dintre băieţii lor intră cu Jolene, care 
râdea. 

— Am dat coş! 

Jolene avea douăzeci de ani şi era întârziata lor. Avea sindromul Down. 
Cu o săptămână în urmă începuse să joace baschet cu echipa Skuru 
Specials, iar în seara aia reuşise să bage mingea în coş. 

Era un moment important pentru ea. 


Olivia se aşeză în autobuzul care o ducea acasă. Simţea efectele vinului 
roşu. Era a doua seară la rând şi nu era obişnuită cu asta. Se simţea cam rău 
în timp ce autobuzul se hurduca pe autostrada către Slussen. Izul de urină 
din aer nu făcea deloc situația mai uşoară. Hotărâse să se aşeze în spate, 
mereu făcea asta dacă era liber, şi se pare că cineva făcuse pipi acolo. Se 
ridică şi se mută cu câteva rânduri mai în față. Mai erau doar trei pasageri în 
afară de ea. Se prăbuşi pe scaunul de la fereastră şi încercă să-şi concentreze 
privirea. 

Ai fi putut deveni un anchetator excelent. 

Cuvintele lui Mette îi răsunau în cap. Erau cuvinte mari, de la unul dintre 
cei mai experimentați detectivi criminalişti, cunoscută că nu face 
complimente cu uşurinţă. Oare fac o greşeală? Poate ar trebui să intru totuşi 


în poliție? Mereu mi-am dorit asta. Dintr-odată se simți obosită, tristă şi 
beată. 

Atunci îi sună mobilul. 

— Hei, e prietena ta cea mai bună! 

Vocea lui Lenni se auzea aproape până la şoferul autobuzului. Olivia fu 
nevoită să ţină telefonul departe de ureche. 

— ŞI chiar vreau să te văd cât mai eşti bronzată! 

— Sigur, zâmbi Olivia. Ne vedem mâine. 

— Dar eu vreau să te văd acum! Unde eşti? 

— În drum spre casă? 

— Bun. Fiindcă sunt la uşă la tine. 

Dorinţa bruscă a lui Lenni de a se întâlni cu Olivia se dovedi a avea 
motivele sale. Se încuiase pe dinafară şi nu avea chef să meargă la mama ei 
în Sollentuna ca să ia cheia de rezervă. 


pd 


Olivia abia reuşi să iasă din lift pe strada Skånegatan înainte ca faţa să-i 
dispară într-un ghem de păr blond şi creţ proaspăt spălat şi să se piardă în 
îmbrăţişarea uriaşă a lui Lenni. 

— N-ai voie să mă mai părăseşti niciodată atâta timp! Promiţi? 

— Promit, chicoti Olivia. 

— Doamne, dar ce duhneşti a băutură! 

— Vin, nu băutură. 

Olivia se trase din îmbrăţişare şi o privi pe Lenni. 

— lar tu te-ai tuns de când am vorbit ultima dată pe Skype. 

— Da, am decis că trebuie să am breton. 

Lenni încercă iute să-şi turtească bretonul ciufulit cu degetele. 

— Îţi stă bine! Arăţi grozav, spuse Olivia. 

— Dar tu? Eşti aşa de bronzată! Nu ieşim împreună în public în 
săptămânile următoare, în niciun caz. 

Olivia râse din nou şi simţi cum tristeţea 1 se risipeşte. Doamne, ce dor 1- 
a fost de Lenni! Prietenia lor era atât de directă şi de naturală. Iar în ciuda 
diferenţelor dintre ele, atât exterioare, cât şi interioare, Lenni era unul dintre 
puţinii oameni în care Olivia mai avea încredere. Îşi pescui cheile din 
geantă şi deschise uşa. Când intră în hol şi aprinse lumina, văzu că jumătate 
din rujul lui Lenni e pe obrazul ei. Zâmbi şi-l şterse cu mâna. Lenni apăru în 
spatele ei în oglindă. 

— Fi, bine, măcar aşa te mai machiezi şi tu un pic, zise ea. Dar eu îmi 


dau silinţa. Fac nişte ceai ca să te trezeşti. 

Şi asta făcu Olivia — se trezi — în timp ce Lenni o puse la curent cu ce au 
mai făcut toți prietenii lor. Olivia era destul de bine informată, cel puţin în 
privința lucrurilor pe care aleseseră să le pună pe Facebook, dar sigur că 
Lenni putu să-i spună o mulțime de detalii şi poveşti jenante cu care aceştia 
nu voiseră să se laude online. 

Apoi Olivia îi povesti despre excursie, până la ultimul detaliu. 

— ŞI cu Ramón cum rămâne? Ce s-a întâmplat? 

— Chestii. Dar apoi am plecat. 

Lenni râse. 

— E ceva schimbat la tine, ştia1? 

Olivia se uită la ea. 

— Mă rog, adică ştiu că s-au întâmplat o mulțime de lucruri, spuse 
Lenni. Dar nu e doar asta. Înainte, n-ai fi făcut niciodată sex întâmplător cu 
un tip într-o văgăună din Mexic. 

— Nu, dar pe de altă parte nici nu mai fusesem în Mexic. 

Olivia zâmbi. 

— Şi cu Ove ce gânduri ai? întrebă Lenni. 

— Cum adică „ce gânduri am”? El ce legătură are? 

— Fl ce legătură are? o imită Lenni. Ştii exact ce vreau să spun. 

Dar Olivia nu ştia. Ove Gardman era băiatul care o văzuse pe mama ei în 
timp ce era înecată şi cel care îi salvase viața. La propriu. Dacă el n-ar fi 
fost acolo în noaptea aia, cu douăzeci şi cinci de ani în urmă, ea n-ar fi 
existat în acel moment. Nu mai era doar un băiat, ci un bărbat de treizeci şi 
cinci de ani care îşi petrecuse viața hoinărind în jurul lumii, salvând recifuri 
de corali, delfini şi balene. Era biolog marin. Drumurile li se intersectaseră 
cu un an în urmă, când ea se întorcea pe insula Nordkoster ca să vadă plaja 
pe care îi murise mama şi pe care se născuse ea. Când a avut căderea 
nervoasă, el a fost cel care a avut grijă de ea. A rămas la el o săptămână. El 
a ascultat-o, a susținut-o şi a avut grijă să mănânce câte ceva. A fost 
sprijinul ei moral. lar de atunci erau aproape ca frate şi soră, doi copii 
singuri la părinţi care se înțelegeau unul pe celălalt. 

Nimic mai mult. 

În ceea ce o privea pe Olivia. 

— Ove e în Guatemala sau ceva de genul, zise ea. Am vorbit ieri pe 
Skype. 

— ŞI îi era dor de tine în disperare? Am dreptate? 


Lenni îşi duse dramatic o mână la inimă şi îşi apăsă fruntea cu dosul 
celeilalte palme. 

— Gata, suntem doar prieteni, după cum ştii prea bine. 

— Da, dar nu înţeleg de ce. Mare păcat! E extrem de sexy, e drăguţ şi... 

— ŞI? 

— Perfect pentru tine. Doar numele lui e un pic cam plictisitor — Ove 
Gardman — dar cu asta trebuie să te împaci. Poate oricând să-şi schimbe 
numele, aşa, ca tine. 

Olivia râse. Lenni avea mereu păreri despre oricine. Iar tipii cu tunsoarea 
nepotrivită, hainele nepotrivite şi numele nepotrivit, de altfel, erau de 
neacceptat în lumea ei. 

Pe de altă parte, ea putea să aleagă după bunul plac. 

— Nu sunt îndrăgostită de Ove şi nici el de mine. Şi asta e tot. Lenni îşi 
fixă ochii albaştri machiaţi cu atenţie asupra Oliviei. 

— L-ai întrebat? 

— Sigur că nu. 

— Pe tine te-ai întrebat? 

Olivia nu se întrebase. Nici măcar nu se gândise vreodată la Ove în felul 
ăla. Când a intrat în viaţa ei, nu era loc pentru asemenea sentimente, erau 
pur şi simplu prea multe altele de care trebuia să se ocupe mai întâi. lar 
acum că se ocupase de sentimentele respective... ei, bine, ce sentimente 
avea pentru Ove? 

Olivia rămase trează o vreme după ce Lenni adormi în pat lângă ca, la 
jumătatea unei propoziţii. Ascultă respirațiile profunde ale lui Lenni, iar 
după o vreme acestea se prefăcură în sforăituri blânde. Avea dreptate 
Lenni? Exista ceva mai mult între ei doi? Îi era dor de el, ştia asta, iar el se 
bucura mereu să o vadă când vorbeau pe Skype. Dar... Nu, erau ca un frate 
ŞI O soră şi aşa aveau să rămână. O idilă nu ar fi făcut decât să distrugă 
relația pe care o aveau deja, conchise Olivia înainte să dispară în visele ei, 
cu sforăitul lui Lenni pe fundal. 

xr 


Stilton porni spre oraş. Îl sună pe Abbas de două ori, dar nu primi niciun 
răspuns. Dădea cu aspiratorul în tot cartierul? Apoi îşi închise mobilul ca să 
economisească bateria. Nu avea prea mulţi oameni pe care să-i sune. Soții 
Olsăter luau cina cu Olivia. Şi acolo se sfârşea lista prietenilor lui. Ar fi 
putut să-l sune pe Benseman sau pe Arvo Părt, sau pe unul dintre ceilalți 
tipi fără adăpost care îi deveniseră oarecum prieteni în anii pe care-i 


petrecuse pe stradă, dar simţea că trecuse mai departe. 

În schimb, umbla aiurea prin oraş. 

Prefera străzile înguste şi întunecate aflate la câteva cvartale de 
aglomerația şi zarva oraşului. Mai puţine maşini, mai puţine magazine, mai 
puțin zgomot. Voia să evite oamenii, tot simţea că se holbează la el uneori, 
aşa cum făceau nu cu mult timp în urmă. Tot evita privirea oamenilor 
necunoscuți. 

Aşa că se plimbă cu capul plecat, uitându-se la trotuar. 

Mult timp. 

Simţea că trebuie să facă timpul să treacă. Se întâmplau prea multe 
lucruri în mintea lui ca să rămână închis în celula aia pe care o închiriase pe 
barja Lunei şi trebuia să se plimbe ca să scape de o parte din neastâmpăr. 
Când era în cabină, voia doar să se detaşeze. În ziua următoare se întâlnea 
cu Mette ca să stea de vorbă despre Rune Forss. Până atunci trebuia să-şi 
omoare timpul. 

Aşa că se plimbă prin centrul oraşului de câteva ori înainte să se întoarcă 
la Söder. Îşi văzu foşti colegi trecând pe lângă el în dube de poliţie de 
patrulă şi se întoarse puţin. Nu că l-ar fi recunoscut, el nu avusese niciodată 
sarcini de patrulare, iar oamenii din dube erau prea tineri ca să ştie cine e. 

Dar erau ofiţeri de poliție. 

Asta era de ajuns. 

Îi aduceau aminte de lucrurile nepotrivite. 

În cele din urmă ajunse la barjă, târziu în noapte, într-o stare în care 
crezu în sfârşit că poate să se bage în pat şi să dispară. Urcă scara. Pe punte 
era întuneric. Luna asta se vede că nu iroseşte curentul, se gândi el, apoi se 
duse la treptele ce coborau spre cabina lui. 

— Bună. 

Glasul veni din întunericul de lângă parapet şi-l făcu să tresară. 
Recunoscu vocea, dar nu văzu pe nimeni. 

— Bună, zise el. Tocmai mă duceam la culcare. 

— Nu vrei un whisky? 

Luna ieşi din întuneric şi intră într-o rază de lumină de la stâlpul de 
iluminat de pe chei. Înlocuise salopeta cu o pereche de jeanşi uzaţi şi un 
pulover gri de lână. În jurul umerilor ţinea o pătură groasă. 

— Sunt cam dărâmat, zise Stilton. 

— Ai fost să munceşti? 

— Nu. 


Stilton ezită puţin. Luna stătea la doi metri distanţă. Părul gros îi atârna 
pe umăr, legat într-o coadă de cal. 

— Te trezeşti devreme? 

— Mă trezesc când mă trezesc. 

Luna dădu uşor din cap şi susţinu privirea lui Stilton. 

— Dar aş bea un whisky, minţi el. 

Luna se întoarse şi porni spre salon, în faţa lui Stilton. Aprinsese câteva 
lămpi, de undeva din întuneric se auzea o muzică country blândă, însoțită de 
un uşor iz de smoală în aer. Doi măslini mici şi doi lămâi mai mari erau 
aşezaţi de-a lungul pereților despărțitori. Luna făcu semn spre o bancă lungă 
montată pe perete. Deasupra ei erau agăţate două tablouri înrămate, picturi 
MICI şi abstracte în ulei, în culori îndrăznețe. Stilton se aşeză. Fra prima 
dată când intra acolo. Îi plăcu de îndată locul. Tot lemnul învechit şi închis 
la culoare, instalaţii de alamă ici şi colo, masa dreptunghiulară cu colțuri 
rotunjite din fața lui, plină de zgârieturi. Se gândi la Rödlöga, la luntrele 
vechi de acolo, la cabanele pescăreşti vechi. Simţi un dor straniu de casă. 
Luna se duse la dulăpiorul de lemn de pe perete şi scoase o sticlă de Bulleit 
Bourbon şi două pahare mici. 

— Zic că e în regulă să-mi sărbătoresc primul chiriaş, zise ea. 

— Aşa cred. 

Turnă whisky-ul şi-i întinse un pahar lui Stilton. 

— Noroc. 

Stilton ridică paharul şi sorbi whisky-ul sec. 

— Deci e prima dată când închiriezi o cabină? zise ea. 

— Da. Trebuie să-mi suplimentez veniturile. 

— Cu ce te ocupi? 

— Sunt paznic la cimitirul Norra şi se plăteşte destul de prost. Cum ai 
ajuns pe stradă? 

Întrebarea veni de niciunde, iar Stilton nu avu ocazia să se ferească. Privi 
în jos, în pahar. I se pusese întrebarea asta de suficiente ori cât să poată 
prezenta câteva răspunsuri diferite, în funcţie de cine întreba. În clipa aia nu 
avea chef să răspundă deloc. 

— E greu de răspuns, zise el. 

— De ce? 

— Pentru că nu ştiu cine eşti şi ce răspuns să aleg. 

Luna zâmbi fără să spună nimic. Stilton se simţi incomod. 

— Ce muzică e? zise el, încercând să schimbe subiectul. 


— Lover s Eyes. Mumford & Sons. Ce muzică îți place? 

— Niciuna în mod deosebit. 

Luna se uită la el şi luă o înghiţitură mică din pahar. 

— Luna, spuse Stilton. 

— Da? 

— Un nume destul de neobişnuit. 

— Mama m-a botezat Abluna, e un nume din familie. 

— Pare străin. 

— Abluna e un nume suedez vechi de fată. Dar apoi mama a dispărut şi 
lui tata nu-i plăcea numele, aşa că mi-a zis Luna în schimb. „Lună”, în 
italiană. Îmi place. 

— E frumos. 

— Mulţumesc. 

— Când a dispărut mama ta? 

— Când aveam doisprezece ani. Era o „umblătoare cu vântul”. 

— Ce-i asta? 

— E un termen vechi din limba sami, cel care umblă cu vântul. Care 
merge pe drumul lui. 

— Era samit? 

— Nu. 

— Ah, bine. 

Atunci începură să sece rezervele conversaționale ale lui Stilton, dar 
alese ceva la îndemână. 

— De cât timp ai barja? 

— Am dat peste ea acum doi ani, în Toulouse, m-am îndrăgostit de 
nume. 

— Sara la Kali. 

— Da. E numele unei sfinte romane. Am luat-o pe canale. 

— Singură? 

— Nu, tata e căpitan de vas pe mare. A venit şi el cu mine. 

Stilton încuviinţă şi bău whisky-ul până la fund. Simţi cum oboseala 
acumulată îl loveşte cu toată forța. Şi totuşi voia să rămână aşezat. Pe de o 
parte. Pe de alta îl avea pe Rune Forss de care trebuia să se ocupe. 

— Mă duc la culcare acum, zise el. 

— Mulţumesc pentru companie. 

— O să mai fie şi alte dăți. 

Stilton întoarse privirea când spuse asta. Luna zâmbi din nou şi-l urmări 


cu privirea. Îşi turnă încet încă o portie. Când duse paharul la buze, Stilton 
dispăruse. 

Vin dintr-o familie de vânători de foci. 

Luna dădu pe gât whisky-ul şi lăsă jos paharul. Când îi dădu drumul, 
văzu că mâna îi tremură uşor. Era o mână vânoasă, împărțită de brazde, 
unele de la muncă şi altele secrete. O întoarse şi se uită la unghiile ei, late, 
scurtate uniform, nevopsite. Nu era genul care să se dea cu ojă. Avea un alt 
fel de vanitate. 

Dar tremuratul? 

Strânse pumnul ca să-l liniştească. Tremuratul o îngrijora. Îl avusese şi în 
dimineaţa aia, şi la cimitir cu o zi în urmă. Un tremur uşor al ambelor mâini 
pe care nu şi-l putea explica. Avea patruzeci şi unu de ani şi fusese în formă 
maximă toată viaţa, în afara unor alergii ocazionale. Se uită la coridorul pe 
care dispăruse Stilton. Păcat că nu e doctor, se gândi ea. Foştii poliţişti 
probabil nu au mare lucru de spus despre tremuratul mâinilor. Se lăsă pe 
spate şi stinse luminile din salon. Stâlpu de iluminat de pe chei aruncau o 
lumină ceţoasă, în diagonală, prin hublouri, iar silueta ei se profila pe 
peretele cu lambriuri de lemn închis la culoare din spatele ei. Îşi lăsă corpul 
să alunece pe banca de lemn şi se întinse puţin. În ultimul timp îi era greu să 
adoarmă. Uneori urca să se întindă în salon, doar ca să mai schimbe mediul, 
iar când şi când mai adormea acolo. Închise ochii şi simţi cum aţipeşte, iar 
băutura o leagănă în întuneric. Cu o clipă înainte să se lase pradă somnului, 
auzi urletul. 

Venea din cabina lui Stilton. 

Se ridică în şezut, cu inima bubuindu-i în piept. Era gata să se întindă la 
loc când auzi alt urlet. Luna se ridică şi se duse pe coridor. Se opri la o 
oarecare distanţă de cabina lui Stilton. Pe sub uşă nu se vedea niciun strop 
de lumină. Rămase acolo în tăcere. Apoi auzi alt urlet, mai grav de data 
asta, mai scurt, urmat de un scâncet lung şi prelungit. 

Visează, se gândi ea. Coşmaruri. 

Când Stilton o întrebase dacă poate să încuie uşa cabinei, simţise deja că 
e ceva misterios la bărbatul ăla. Ca şi cum chiria pe care o plătea era doar 
un rău necesar, un mod rapid şi uşor de a face rost de o locuinţă, de un loc 
în care să doarmă şi nimic mai mult. 

Se duse înapoi în salon. Fi 


Micul fascicul rotund de lumină lunecă încet peste un perete alb şi gol de 


dormitor. Trecu atent peste marginea unui afiş înrămat, se opri, ezită, apoi 
se întoarse la loc peste peretele gol. 

Abbas stătea pe podea cu o lanternă mică în mână. Se înfăşurase într-o 
cuvertură gri. Ochu abia 1 se vedeau în lumină, roşii şi dureroşi de la frecat 
şi plâns şi de la lipsa de somn. Încercă să se uite la peretele de vizavi, 
încercă să atingă partea umbrită de întuneric, dar nu îndrăzni. Închise ochii 
ca să câştige puţin timp. Ştia că trebuie să se uite la afiş. 

În clipa aia. 

Stătea acolo de ore întregi, aşteptând să se lase întunericul, încercând să- 
şi adune forţele. În zadar. Tot corpul îi era stors, braţul care ţinea lanterna 
era moale şi slab, semnalele de la creier abia îi ajungeau la mână. 

— Trebuie să mă uit la el acum. 

Se auzi singur cum rosteşte cuvintele alea. Le repetă iar. Încet, deschise 
ochii şi începu să îndrepte fasciculul de lumină de-a latul peretelui, în 
direcția afişului, se opri, cu lumina tremurând în sus şi în jos, apoi îi îngădui 
să se reverse peste margine, cu grijă. 

Era un afiş mare şi frumos, un afiş de circ din Franţa, de la Cirque Gruss, 
de la jumătatea anilor nouăzeci, în nuanţe de roşu şi albastru. Lumina 
exploră imaginea încărcată de energie, Jonglerii, trapezul, elefanții; trecu 
ceva până când îndrăzni s-o mişte până jos de tot, spre textul cu numele 
artiştilor. 

Acolo rămase. 

Deodată, lumina se stinse şi se făcu întuneric beznă. Singurul sunet care 
se auzea era o respiraţie greoaie. 

Aspiratorul nu se mai auzea. 


Capitolul 6 


Chiar înainte să ajungă la capătul scărilor, Agnes Ekholm trebui să se 
oprească şi să-şi tragă răsuflarea. Îi era greu pe scări, mai ales la urcare, iar 
în momentul ăla era în drum spre etajul al patrulea. Îşi trăsese o haină peste 
halatul roz şi îşi băgase picioarele într-o pereche de papuci pufoşi şi mol. 
Când ajunse pe palier ezită puţin. 

Care era uşa? 

Vederea ei avea nevoie de ochelari diferiți pentru distanţe diferite, şi 
bineînţeles că luase cu ea perechea nepotrivită. Îi băgă la loc în buzunarul 
hainei şi se aplecă foarte aproape de uşă. Da, asta trebuia să fie. Cu un 
tremur uşor, sună la uşă. Zgomotul de pe partea cealaltă îi era limpede până 
ŞI lui Agnes, cu auzul ei masacrat. După câteva minute sună din nou. Poate 
nu era acasă? Mai sună o dată, aşteptă şi apăsă pe clanță. Uşa era încuiată. 
Agnes oftă şi se întoarse să plece. Toată escalada aia pentru nimic. Tocmai 
când se apropia greoi de prima treaptă, uşa din spatele ei se deschise. Se 
întoarse. În uşă stătea un bărbat, vedea asta, înfăşurat într-o cuvertură. Era 
nebărbierit, avea părul în toate direcțiile şi ochii înfundaţi în două adâncituri 
întunecate. Agnes tresări puțin. 

— Scuze. Îl căutam pe Abbas. 

— Da? 

Agnes se holbă la bărbat şi fu nevoită să-şi dea seama că e Abbas, într- 
adevăr, cel care stătea în uşă. Într-o stare în care nu-l mai văzuse niciodată. 
Nici măcar nebărbierit nu-l văzuse vreodată. 

— Îmi pare tare rău, n-am văzut că eşti tu. 

— Ce voiaţi? 

— Tocmai m-am întâlnit cu poştaşul şi a zis că ai cutia plină, nu mai e 
loc pentru corespondenţa de azi, se pare că n-a fost golită de ceva vreme. 

— Nu m-am simţit bine. 

— Păi, da, observ, bietul băiat. Ce e... 

— O să golesc cutia. 

— Bine. Păi, sper că o să te simți mai bine curând. Nu vrei nişte prăjitură 
cu morcovi? 

— Nu, mulţumesc. 

Agnes dădu uşor din cap şi cobori cu greu. Abbas închise repede uşa. 

O cutie poştală plină? 


Făcu câţiva paşi în hol şi se privi în oglinda îngustă. Înţelese imediat 
reacţia lui Agnes. Arăta îngrozitor. De cât timp era aşa? Lăsă jos cuvertura 
ŞI văzu câteva pete mari pe pulover. Am vomitat în chiuveta din bucătărie? 
Îşi amintea ceva vag. Intră în sufragerie şi văzu aspiratorul pe podea. 
Dădeam cu aspiratorul? De ce? Era prins în rădăcini în mijlocul camerei. 
Era ceva acolo şi despre asta era vorba. Ce? Încet, privirea lui ajunse pe 
măsuţa de sticlă. La ziar. Abonamentul lui. Era exact unde-l lăsase, cu o 
latură perfect aliniată cu marginea sticlei. Se uită la el. Asta era? 

Da, asta era. 

Ce trebuia să-i revină îi reveni lent. 

Puțin câte puțin. 

Când totul i se aşeză la loc în memorie, se duse drept la duş. 

La început fierbinte, mult timp, ca să iasă din picaj, apoi, treptat, tot mai 
rece. Când deveni rece ca gheaţa, îşi veni în fire şi luă o decizie. 

Mai întâi scoase cuţitele. 

Cinci cuțite Black Circus. 

Cu tăiş dublu. i. 


Mette traversă coridorul foarte repede, fără să facă vreun semn prin geam 
către vreunul dintre colegii din birouri. Se grăbea. Dădu colţul cu un dosar 
gros sub braţ şi deschise uşa de la sala de şedinţe pe care o alesese. Bosse 
Thyren şi Lisa Hedqvist, doi dintre tinerii ei anchetatori preferaţi, erau deja 
în sală. Deocamdată voia să păstreze grupul cât mai strâns cu putință. Lăsă 
dosarul pe masa din faţă şi se aşeză pe scaunul din spate. Primise răspunsul 
de la expertiza medico-legală cu mai puţin de o oră în urmă: Bengt 
Sahlmann a fost ucis. Nu încăpea nicio îndoială în privinţa asta. 

— Era mort înainte să fie spânzurat. Crima a fost precedată probabil de o 
încăierare, avea fragmente de piele sub unghii. 

— ADN? 

— Se ocupă cineva. 

Mette pusese agenți să bată din uşă în uşă în cartierul Rotebro şi 
trimisese tehnicieni la Sahlmann acasă. 

— Am pierdut timp preţios, zise ea. Sahlmann a fost găsit spânzurat 
acum două seri de către fiica lui, Sandra, iar la locul faptei nu era nimic care 
să indice că ar fi vorba de altceva decât de o sinucidere. Raportul preliminar 
e impecabil. Ceea ce înseamnă că ucigașul sau ucigaşii au un avans de peste 
treizeci şi şase de ore. L-am rugat pe Lagerman să verifice finanțele lui 


Sahlmann. Elin îi trasează cercul de cunoscuţi. Soţia lui a murit în tsunami. 
Are o cumnată care locuieşte pe Johan Embergs Väg 8, în Huvudsta. 
Numele ei e Charlotte Pram. Fiica lui, Sandra, e acum la ea acasă. Nu a fost 
informată că anchetăm o crimă. Tu o să te ocupi de asta, Lisa, dar ai grijă. 
Bosse şi cu mine mergem la Accize şi Operaţiuni Vamale. 

— Atunci noi de ce ne ocupăm de ancheta asta? se întrebă Bosse. 

— Eu am vrut. 

— De ce? 

— Pentru că există legături cu traficul internațional de droguri. O 
cantitate mare de droguri S-IT a dispărut recent de la Accize şi Operaţiuni 
Vamale. Făcea parte din captura de la razia aia majoră de la începutul 
toamnei, ştiţi despre ce vorbesc? 

— Da, zise Lisa. Dar ce legătură are Sahlmann? 

— EI se ocupa de ancheta internă de la Accize şi Operaţiuni Vamale care 
încerca să afle unde au dispărut drogurile. În cele din urmă a descoperit 
nişte informaţii care l-au pus în pericol. 

— Astea sunt speculaţii? întrebă Lisa. 

— Da. Mai puţin speculativ e faptul că laptopul lui Sahlmann i-a fost 
furat din casă în aceeaşi noapte în care a fost ucis. 

— De unde ştii asta? 

— De la o sursă. 

Dintr-un motiv oarecare, Mette nu voia să dea numele sursei, Olivia 
Rönning. Sau Rivera. Atât Bosse, cât şi Lisa o cunoşteau pe Olivia de la 
cazul de pe insula Nordkoster, ştia asta. În clipa aceea îşi dădu seama că 
trebuie să vorbească şi cu Olivia, desigur. Ea fusese la locul crimei la doar o 
oră şi ceva după ce aceasta avusese loc. 

Aşa că Mette făcu un pas în spate. 

— Olivia Rönning a fost sursa. 

— ŞI ea de unde ştie? întrebă Bosse. 

— Trebuie să vă spună ea singură asta. De ce nu vorbeşti cu ea înainte să 
mergem la Accize şi Operaţiuni Vamale? 

— OK. 

Bosse şi Lisa se ridicară. Mette îşi scoase mobilul. Lisa făcu doi paşi 
spre ea. 

— Deci Olivia s-a întors? 

— Da. 

— Şi cum e? 


— O să-şi schimbe numele de familie. În Rivera. 

— Serios? 

— Şi a decis să nu rămână în poliție. 

— De ce? 

— Hai să lucrăm acum, OK? 

Lisa înțelese mesajul şi se îndreptă spre uşă. Mette îşi luă mobilul şi se 
pregăti s-o sune pe Olivia. Când Bosse şi Lisa închiseră uşa, apăsă pe 
butonul de apelare. Olivia răspunse imediat. 

— Bună, Mette! Mulţumesc pentru aseară! 

— Eu îți mulţumesc că ai venit. Ai ajuns cu bine acasă? 

— Da, mulţumesc. Puțin mai amețită decât aş fi crezut, dar m-am simţit 
bine şi... 

— Ai avut dreptate. 

— Cu ce? 

— Bengt Sahlmann a fost ucis. Am primit raportul în urmă cu puţin 
timp. 

Olivia rămase tăcută. Avea sentimente contradictorii. Pozitive fiindcă îi 
confirma bănuielile, negative din cauza Sandrei. Sau poate că nu. Poate că 
avea să se simtă uşurată că tatăl ei nu şi-a luat singur viața? Dar ucis? La fel 
ca tatăl biologic al Oliviei? Era oare cu mult mai uşor de acceptat? 

— l-ai spus Sandrei? întrebă ea. 

— Lisa e în drum spre ea acum. Bosse o să ia legătura cu tine. Vorbim 
mai târziu. 

Mette închise. 

xr 

O dimineaţă cenuşie, nori gri-negricioşi care traversau liniștiți cerul, dar 
încă niciun strop de ploaie. Era doar o chestiune de timp. Stilton stătea 
lângă parapet şi se spăla pe dinţi: îi plăcea să facă asta afară, un obicei pe 
care-l căpătase pe Rödlöga, o senzaţie de libertate. Avea nişte apă într-un 
pahar de plastic. Luna stătea la o oarecare distanță, urmărindu-l în timp ce 
îşi peria părul. Stilton trudi cu periuţa de dinți, mult timp. Cât timp nu 
avusese adăpost, nici măcar nu avusese o periuță de dinţi, îşi curăța dinţii cu 
degetul arătător şi îşi clătea gura când avea apă. Sau cafea. Pe Rödlöga totul 
se schimbase. Începuse să se reobişnuiască cu igiena. În fiecare dimineaţă 
îşi forţa trupul slăbănog să coboare în apa de mare usturător de rece, atâta 
timp cât nu era înghețată, ca să se frece cu o perie pe care o găsise în spatele 
tăvu de email din nişa din bucătărie. Ca şi cum curăţenia exterioară ar fi 


spălat şi o parte din murdăria din interior. 

Dinţu erau o parte din acest lucru. Luna vedea cât de febril îi perie în sus 
ŞI în Jos, aproape compulsiv. 

— Eşti foarte meticulos cu dinţii, zise ea. 

— Sunt singurii pe care îi am. 

— Ai avut coşmaruri azi-noapte. 

— Serios? 

— Strigai destul de tare. 

Stilton îşi clăti gura cu apă din paharul de plastic, gâlgâi puţin şi scuipă 
peste parapet. Când se întoarse, Luna dispăruse. Bun. Nu avea timp de 
discuţii de dragul discuţiilor — era stresat, dormise mult prea mult şi aparent 
avusese coşmaruri. Ce treabă avea asta cu ea? Voia să pornească. Peste doar 
o oră şi un pic urma să se întâlnească cu Mette ca să discute despre Rune 
Forss. Era timpul să pună lucrurile în mişcare. 

Atunci îl văzu pe Abbas. 

Pe cărarea din faţa şantierului naval. 

În drum spre barjă. 

După unul dintre telefoanele la care Abbas nu răspunsese în ajun, Stilton 
îi lăsase un mesaj în care îi spunea de Sara la Kali de la şantierul naval 
Mălarvarvet, unde închiriase o cabină. Se pare că Abbas îşi ascultase 
mesajele. Urcă scara şi primul lucru pe care îl observă Stilton fu că e 
nebărbierit. Stilton avea cam aceeaşi experiență legată de bărbieritul lui 
Abbas ca Agnes Ekholm şi nu-şi amintea să-l fi văzut vreodată neras. 

— Salut, zise Stilton. Am venit ieri să te văd, dar n-ai deschis. Dădeai cu 
aspiratorul? 

— Nu. Trebuie să plec o vreme şi vreau să vii cu mine. 

— Unde? 

— La Marsilia. 

— La Marsilia? Când? 

— Diseară. 

Stilton se uită la Abbas. Nu doar părul lui facial era neobişnuit. Totul era. 
E prima dată când vine aici şi nu întreabă nimic. Despre barjă. De ce 
locuiesc aici. De ce sunt în oraş? Direct la subiect. 

Nu e bine. 

— Ce o să facem în Marsilia? 

— Hai să vorbim mai târziu despre asta. Vii? 

— Ştii că da. 


Nu se potrivea deloc cu planurile pe care le avea Stilton chiar în 
momentul ăla. Dar îi era dator lui Abbas. 

Dator vândut. 

Mai mult, ştia că Abbas nu l-ar fi rugat dacă n-ar fi fost extrem de 
important. 

— Mette ştie despre asta? întrebă el. 

— Nu. De ce? 

— Încearcă să ia legătura cu tine. Poate ar trebui s-o suni? Luăm 
avionul? 

— Nu, mergem cu trenul. 

— De ce? 

— Merge pe pământ. 

Lui Abbas îi era frică de zbor. Mai mult, îi era mai uşor să stea cu ochii 
pe cuțite în tren — asta ar fi fost mai dificil în avion. Ăsta era probabil 
factorul decisiv. 

— Când plecăm? 

— Pe la patru. Treci pe la mine înainte. 

— OK. 

Abbas se întoarse şi cobori scara. Stilton îl urmărea cu privirea. Când 
Abbas ajunse la o distanță sigură, dădu cu pumnul în parapet. Se pregătea 
de câtva timp să vină în oraş şi să se ocupe de lucrurile de care trebuia să se 
ocupe, iar deodată trebuia să plece la Marsilia. Fără să ştie măcar de ce. 

Tot ce ştia era că nu e o vacanţă. 

— Cine era? 

Luna veni pe punte, îmbrăcată într-o jachetă de pădurar verde-închis şi o 
pereche de jeanşi decoloraţi. Părul gros îi atârna pe umeri şi-i încadra nasul 
ascuţit şi sprâncenele late şi uniforme, mult mai închise la culoare decât 
părul. Îi captă atenţia lui Stilton. Îi amintea de femeile de pe copertele 
melodramatice ale romanelor polițiste pe care le îndrăgea atât de mult. Avea 
câte ceva din Rita Hayworth, Katharine Hepburn. Nu se gândise la asta 
până în momentul ăla, când urma să plece la Marsilia. 

— Un amic, răspunse el. Abbas el Fassi. 

— Arab? 

— Francez, a crescut în Marsilia. Plecăm acolo diseară. 

— La Marsilia?! 

— Da. 

— Cât timp o să fii plecat? 


— N-am idee. 

— E o vacanţă? 

— Nu. 

— Ce-o să faceţi? 

— Nu ştiu, presupun că e ceva important. Trebuie să-mi fac bagajul. 

Stilton trecu pe lângă Luna şi dispăru sub punte. 

Bagajul? se gândi Luna. Ce să pui în bagaj? Geanta aia mică şi 
albastră. Deodată deveni gânditoare. Habar nu avea cine e Stilton. Nu-l 
verificase în niciun fel. Luase de-a gata ce-i spusese. Simţise că poate avea 
încredere în el, în mare parte datorită intuiției. Era trecută prin viaţă şi ştia 
să citească oamenii: rareori se înşela. 

Poate că de data asta se înşela. 

Poate era dealer de droguri? Ce ştiu eu despre asta? Să pleci deodată la 
Marsilia în doi timpi şi trei mişcări? Care e treaba cu toate astea? 
„Presupun că e ceva important.” Luna se gândea să coboare în cabina lui 
Stilton şi să-i ceară nişte explicaţii. Pe de altă parte primise chiria pe o lună 
în avans. Dacă apărea vreo situaţie de căcat, pe ea nu o afecta. 

Dar era extrem de dornică să afle care e treaba. 


x 


Abbas tocmai intrase pe uşă când îi sună mobilul. Văzu că e Mette şi se 
gândi la ce spusese Tom. 

Aşa că răspunse. 

— În sfârşit! Bună, Abbas! S-a întâmplat ceva? 

— Nu. De ce? 

— Te-am sunat de atâtea ori şi în mod normal tu mereu... 

— Mi-a murit mobilul ieri. 

— Cum adică ţi-a murit? 

— Ce mai faci? 

— Bine. Tu? 

— Plec la Marsilia diseară. 

— Diseară. De ce? S-a întâmplat ceva? 

— Da. 

— Ce? 

— Nu vreau să vorbesc despre asta, e legat de trecut. 

Mette acceptă răspunsul lui. 

— Ceva la care ai nevoie de ajutor? zise ea. 

— Da. Vine şi Tom. 


— Tom? 

— Da. 

— OK. Cum ajungeţi acolo? 

— Cu trenul. 

— Păi, sună-mă când ajungeţi. 

— Bine. Salută-i pe Mårten şi pe Jolene. 

Abbas închise. Conversaţia fusese scurtă, dar pe frunte îi curgea 
sudoarea. Detesta să-i ascundă lucruri lui Mette. Şi lui Mårten. Oameni care 
însemnau mai mult pentru el decât părinții lui. Care aveau încredere 
supremă în el. 

Era greu. 

Dar nu era în stare să spună mai mult. 

Ridică ziarul de pe măsuţa de sticlă. 

Era legat de trecut. 

xr 


Stilton îşi pregăti geanta albastră. Era singura pe care o avea. De vreme 
ce nu ştia cât o să fie plecat, nu avea niciun sens să facă planuri. Câteva 
articole de toaletă, două bluze, un încărcător de telefon. Bagaj uşor. Cobora 
schela de debarcare când îl sună Mette. Trecu repede la subiect, chiar şi 
după standardele ei. 

— Ce faceţi în Marsilia? 

— Ai vorbit cu Abbas? 

— Da. 

— Ce-a zis? 

— Că e legat de trecut. 

— Păi, atunci ştii mai multe decât mine. 

— Minţi! 

Stilton se întoarse şi o văzu pe Luna lângă parapet. Îi făcea cu mâna. 
Stilton îi făcu şi el semn. Îi trecu prin minte că poate e ultima dată când se 
văd. Ca într-un film, bărbatul pleacă de pe chei şi femeile stau lângă 
parapet, făcând cu mâna. Apoi el moare într-o ţară străină. 

— Alo?! Mai eşti acolo? 

— Da. Nu, nu mint. Abbas m-a rugat să-l însoțesc la Marsilia. Nu a spus 
de ce. 

— ŞI tu nu l-ai întrebat? 

— Nu. 

— Doamne, ce copil eşti! 


2 


La faza asta ar trebui să răspund , Suntem bărbați”, se gândi Stilton, dar 
îşi dădu seama că poate fi o replică puţin cam copilărească. 

— S-a întâmplat ceva, nu ştiu ce, şi vrea să mă duc cu el, aşa că o să mă 
duc. Ştii ce-a făcut pentru mine. 

Mette ştia foarte bine ce făcuse Abbas pentru Stilton. Abbas îi fusese 
alături în anii petrecuți pe stradă, când Stilton fusese în pragul morţii. Abbas 
îl dusese la diverse adăposturi şi avusese grijă să iasă de acolo, cu toate că 
Stilton încercase să-l țină la distanţă. 

Aşa că nu avea prea multe contraargumente. 

— Deci acum e rândul tău să ai grijă de el? întrebă ea. 

Abbas nu e omul de care „să ai grijă”, se gândi Stilton. 

— Nu ştiu. Îţi faci griji? 

— Dar tu? 

— Da, zise Stilton. 

— Mulţumesc. E liniştitor. 

— Mette. E o pierdere totală de vreme să te temi de ce e mai rău. Ocupă- 
te de crize atunci când apar. Cine îmi spunea mereu asta? 

— OK. Promite-mi că mă suni imediat ce ajungeţi! 

Stilton închise. Când se întoarse, văzu barja învăluită în ceața deasă de 
noiembrie. 

Luna dispăruse. 


ts 


Olivia stătea cu Bosse Thyrén la sediul central al Brigăzii Naționale de 
Criminalistică. Îi plăcea de el. Avea o barbă îngrijită şi ochii luminoşi, şi 
nu-i oferise vreo cafea scârboasă şi nici nu vorbea prostii. Era concis. Aşa 
că îi spuse despre vizita la casa lui Sahlmann din seara în care se 
spânzurase. Despre laptopul care dispăruse. Despre umbra pe care o văzuse 
la poarta casei, dar nu crezuse că are vreo semnificaţie. Dar poate că avea? 

— Nu eşti sigură că era un om? 

— Nu. Dar dacă era, doar n-o fi fost ucigaşul? La ora aia ar fi trebuit să 
fie plecat sau plecată de mult. 

— Da. Dar nu se ştie niciodată. 

— Nu. 

Îi spuse şi despre bărbatul pe lângă care trecuse Sandra în pasaj, un 
bărbat care nu locuia în cartier. 

— Dar cel mai bine o întrebi pe Sandra despre asta. l-aţi spus? 

— Lisa e în drum spre ea. O să-ţi găsim amprentele în casă? 


— Nu. Purtam mănuşi cu un deget. 

— Mănuşi cu un deget? 

— Pe de altă parte, m-am aşezat pe canapea un pic, aşa că s-ar putea să 
fie vreun fir de păr sau ceva acolo. Schimbă asta lucrurile cu ceva? Doar 
ştiţi că am fost în casă. 

— Da, e adevărat. Dar ştii cum sunt tehnicienii. 

— Da. Am terminat? 

— Da. 

Olivia se ridică. 

— Îmi place Rivera, zise Bosse. Ţi se potriveşte. 

— Mersi. 

Olivia părăsi clădirea cu sentimente amestecate. Era ceva în atmosfera de 
acolo care o atrăgea, toți oamenii ăia care îşi dedicau viața protejării şi 
apărării celorlalți. Ea de ce nu voia să facă asta? Sigur că voia, într-un fel, 
dar nu chiar în momentul ăla. Era prea curând. 

Aşa că se duse la Direcţia pentru Accize şi Operaţiuni Vamale, pe 
Alströmergatan. 

Locul de muncă al lui Bengt Sahlmann. 

După puțin frecuş la intrarea principală, fu condusă la departamentul în 
care lucra Sahlmann. Sau unde lucrase, mai degrabă. Când intră, fu 
întâmpinată de cineva. Presupuse că e o recepționistă. 

— Numele meu este Olivia Rivera şi fiica lui Bengt Sahlmann m-a rugat 
să văd dacă laptopul lor e aici. În biroul lui. Are nevoie de el pentru 
proiectele de la şcoală. 

— Trebuie să vorbeşti cu Gabriella Forsman. 

Olivia fu condusă pe un coridor şi apoi la biroul Gabriellei Forsman. 
Olivia se opri în uşă. Femeia care stătea pe scaun nu era tocmai o persoană 
pe care se aşteptase să o vadă la Accize şi Operaţiuni Vamale. Unii oameni, 
bărbaţii mai ales, ar fi văzut o femeie foarte voluptuoasă cu un păr roşcat 
superb şi un chip frapant de atrăgător. Olivia văzu un păr prea roşu, sâni 
prea mari, buze roşii exagerate şi o rochie strâmtă într-o nuanţă bizară de 
oranj. 

Ca o copie a secretarei din serialul Mad Men, se gândi ea. 

— Vă pot ajuta? zise ea cu o voce gravă, răguşită. 

Olivia repetă motivul vizitei, ceea ce duse la o izbucnire emoțională de o 
magnitudine considerabilă din partea Gabriellei Forsman. Chipul începuse 
deja să-i zvâcnească de îndată ce Olivia pomeni numele lui Sahlmann. Când 


aminti de fiica lui, Gabriella întinse repede mâna după mai multe şerveţele. 

Femeia asta chiar că se dă în spectacol, se gândi Olivia. 

— Cu toții suntem foarte şocaţi, zise Gabriella, încercând să-şi revină. E 
atât de îngrozitor, nu-ţi vine să crezi că s-a întâmplat! S-a dus aşa, deodată! 
Staţi aici şi beţi o cafea împreună, discutând despre una, despre alta, şi apoi 
deodată nu mai e printre noi. Îngrozitor, nu-i aşa? 

— Da. Lucraţi de mult împreună? 

— De patru ani. Era cel mai amabil om din lume şi suferise deja 
catastrofa cu soția, care a murit în tsunami, şi apoi se întâmplă aşa ceva. 

Olivia observă că Gabriella mai consumă câteva şervețele. 

— Laptopul lui, zise ea în cele din urmă. 

— Da, sigur. Scuzaţi-mă, vă rog, totul e cu susul în jos. Voiaţi să ştiţi 
dacă are un laptop aici? 

— Da. 

— Nu din câte ştiu, dar putem să mergem să ne uităm. 

Gabriella se ridică. Era înaltă, iar corpul zvelt îşi ţinea elegant echilibrul 
pe o pereche de pantofi roşii de piele, cu tocuri înalte. Olivia n-ar fi reuşit 
să-şi bage nici măcar degetul mic în ei. Se duseră împreună în biroul 
alăturat, care era puțin mai mare. 

— Ăsta e biroul lui Bengt. 

Olivia se uită la biroul ordonat. Pe el era un computer. Dar niciun laptop 
şi nicio geantă de plută. Se uită pe rafturile de pe perete şi pe măsuţa de 
lângă fotoliu. 

— Şi-a adus vreodată laptopul personal la birou? Din câte ştiţi? 

— Nu. Avea un computer aici, pe ăsta îl folosea la muncă. 

Olivia dădu din cap. Laptopul nu era acolo. Măcar îi putea spune Sandrei 
că nu e şi că încercase. Oricât i-ar fi fost de ajutor. Se mai uită o dată la 
biroul lui Sahlmann. Lângă computer era un dosar pe care scria 
„Investigaţie internă”. 

— La ce lucra Bengt în momentul de față? întrebă ea. 

— Ah, treburi obişnuite. 

— Lucra la o investigaţie internă? 

Olivia făcu semn cu capul spre dosarul de lângă computer, iar Forsman îi 
urmări privirea. 

— Ah, asta. Păi, a dispărut o cantitate mare de droguri de aici şi el se 
ocupa de asta. 

— Cum adică „a dispărut”? 


— Ar fi mai bine să nu vorbesc despre asta, dacă nu vă deranjează. 

Forsman părea destul de tulburată. Olivia încuviinţă şi plecă din birou 
înaintea ei. Deodată Gabriella o apucă de braţ, cu grijă, şi cobori vocea. 

— Ştiţi ceva, de ce s-a sinucis? Cu toţii suntem aşa de șocați aici şi toată 
lumea stă şi face speculaţii şi nimeni nu ştie nimic. Dumneavoastră ştiţi? 

— Nu. 

— Adică, ştiu că se simțea trist după moartea tatălui, a fost chiar 
deprimat o vreme, dar nu poate fi asta, nu? Nu te sinucizi fiindcă îţi moare 
tatăl bătrân? Când ai o fată de şaptesprezece ani de care să ai grijă. Nu? 

Deodată Gabriella se lupta din nou să-şi stăpânească lacrimile, cu ochii şi 
nasul curgând, iar Olivia simţi că s-a săturat. 

— Bengt Sahlmann nu s-a sinucis, zise ea. A fost ucis. 


Valiza era gata făcută în hol. Ţinea paşaportul în mână şi biletele erau în 
buzunarul interior al jachetei. Era, practic, gata de plecare când Stilton sună 
la uşă. 

— Intră. 

Stilton intră şi îşi puse geanta albastră pe podea. Abbas se uită la ea. 

— Bănuiesc că o să fie o călătorie destul de scurtă, zise Stilton. 

— Da. Poate. 

Stilton îl urmă pe Abbas în apartament. Mai fusese acolo de câteva ori. 
De fiecare dată fusese frapat de armonia simplă a camerelor. Fiecare 
ornament era ales cu grijă, din perspectiva funcționalități, culorii şi 
designului. Tapiseria tibetană de pe perete, scaunele de lemn, covorul 
simplu. Şi de fiecare dată se întrebase de unde are Abbas flerul incredibil 
pentru estetică, băiatul care crescuse într-o fundătură socială în cel mai 
sărac cartier din Marsilia. Propria lui casă, cea pe care o împărțise cu soția 
lui, Marianne, arătase ca o definiție a normalităţii. 

Apartamentul lui Abbas era cu totul altfel. 

— Mă duc să arunc gunoiul. 

Abbas trecu pe lângă el cu două pungi gri de gunoi, îndreptându-se spre 
uşa din față. Stilton făcu semn din cap. Se duse în bucătărie şi îşi turnă un 
pahar de apă rece. Îl bău destul de încet. „Da. Poate” însemna că această 
călătorie destul de scurtă putea să se transforme în ceva destul de diferit. În 
cel mai rău caz. Stilton nu avea timp de aşa ceva. Puse paharul gol jos şi se 
întoarse. Bucătăria era perete în perete cu dormitorul. Se duse puţin mai 
aproape. Nu mai fusese niciodată înăuntru, uşa fusese mereu închisă. În 


clipa aia era deschisă. Rămase în prag şi un afiş de circ mare şi înrămat de 
pe un perete alb şi rece îi atrase atenția. Era singura decoraţiune din cameră, 
chiar în faţa patului jos. Un afiş de circ foarte frumos şi decorativ. Când 
auzi paşii lui Abbas se întoarse. 

— Frumos afiş. 

— Da. Mergem? 


pd 


Mette şi Bosse erau în drum spre Accize şi Operaţiuni Vamale. Mette îşi 
pregătise o strategie pentru a încerca să scoată cât mai multe informaţii 
despre drogurile dispărute înainte să divulge că Sahlmann a fost ucis. Se 
duseră la fostul lui departament şi merseră drept la recepționistă. Mette îi 
arătă legitimația de serviciu. 

— Căutăm personalul din departamentul lui Bengt Sahlmann. 

— Sunt într-o şedinţă de criză, din păcate. 

— Unde? 

— Acolo, dar... 

Mette se duse drept la uşa spre care arăta recepționista. Bosse se luă după 
ea. Mette deschise uşa şi intră. În cameră erau nouă persoane, inclusiv 
Gabriella Forsman. Cu toţii încercau să-şi păstreze calmul. Un bărbat mai în 
vârstă se întoarse cu faţa la Mette. 

— Mă scuzati, dar ce se petrece? Suntem într-o şedinţă aici. 

— O şedinţă despre ce? 

— Pot să întreb cine sunteți? 

— Suntem de la Brigada Naţională de Criminalistică. Mette Olsăter. 

Mette îşi arătă din nou legitimaţia. 

— Ce fel de şedinţă de criză e asta? întrebă ea. 

— Unul dintre colegii noştri a fost ucis. 

Mette avu nevoie de câteva secunde ca să digere informația înainte să 
întrebe: 

— Cine a fost ucis? 

— Bengt Sahlmann. Nu ştiaţi? 

— Voi de unde ştiţi? 

— Eu le-am spus, zise Gabriella Forsman şi se ridică, de parcă ştia că 
trebuie să se facă auzită. 

— Şi dumneavoastră cum aţi aflat? 

Mette se uită drept la Gabriella, insinuând în tăcere anumite lucruri. Deşi 
erau greu de interpretat, cu siguranţă nu păreau ceva plăcut. 


— O prietenă de familie a venit aici cu puţin timp în urmă şi a cerut 
laptopul lui Bengt. Ea mi-a spus. 

— Cum o chema? 

— O chema... nu-mi mai amintesc, părea un nume italienesc. 

— Olivia Rivera? 

— Asta e! 

Mette se întoarse pe călcâie, forțându-l pe Bosse să-i sară din cale. 

— Ocupă-te tu, şuieră ea. 

Bosse încuviinţă tocmai când Mette trânti uşa în urma el. 


Olivia era jos, la spălătorie, punea ultimele rufe murdare în maşină când 
o sună Mette. 

— Eşti acasă? 

— Sunt jos, la spălătorie. 

— Voiam să trec pe acolo. 

— Ce s-a întâmplat? 

— E legat de Bengt Sahlmann. 

— OK, urc în cinci minute. 

Olivia porni maşina şi se întoarse în apartament. Bengt Sahlmann? 
Interesant. Probabil că Mette avea deja vreo veste pe care voia să i-o 
împărtăşească. Despre făptaş? Probabil că nu, nu atât de repede. Olivia 
simți cum se umflă curiozitatea în ea. Ajunse la punctul de fierbere când 
sună la uşă. Olivia deschise uşa şi o văzu pe Mette. 

— Bună, abia reuşi să spună Olivia. 

— Ce naiba crezi că faci? se răsti Mette. 

— Poftim? 

— Cine naiba te crezi? 

Olivia era vizibil şocată când intră în hol. Mette o urmă fără ca măcar să 
închidă uşa. Furia ei adunată explodă drept în fața Oliviei. 

— Cum poţi să fu atât de proastă?! 

— Despre ce vorbeşti? 

— Vorbesc despre faptul că jumătate din Accize şi Operaţiuni Vamale 
ştiau că Sahlmann a fost ucis înainte să ajungem măcar acolo! Totul datorită 
tie! 

— Dar eu am spus doar... 

— Ne-ai stricat toată strategia! Nu înţelegi? Dacă sunt oameni implicați 
în uciderea lui, tu le-ai dat o ocazie minunată să-şi acopere urmele. Aşa că 


mulțumim pentru asta! 

— Dar nu m-am gândit că... 

— Nu! Exact! Nu te-ai gândit deloc! În faţa câtor oameni ai mai dat din 
casă? 

— N-am dat din casă, doar... 

— ŞI oricum, ce făceai acolo?! 

— Verificam dacă laptopul lui Sahlmann e acolo. 

— Ce voiai să faci cu el? 

— Să i-l dau Sandrei. 

— Să iei laptopul victimei şi să i-l dai unei rude? În mijlocul anchetei 
unei crime? N-ai învăţat nimic în facultate, ce naiba? 

— OK, acum ajunge! 

Dintr-odată totul deveni prea mult pentru Olivia. Primul atac o luase prin 
surprindere, dar în clipa aia simţea că stau să explodeze lucruri adunate încă 
din ajun. De când Mette îi vorbise de sus fiindcă nu voia să-şi continue 
cariera în poliție. 

— Ai uitat cine ţi-a spus că s-ar putea să fie crimă? zise ea, trăgând uşa 
ca să nu audă şi jumătate dintre vecinii ei de la Mette aceeaşi informaţie 
despre Sahlmann pe care Olivia o împărtăşise cu „jumătate din Accize şi 
Operaţiuni Vamale”. Când se întoarse, Mette dispăruse. Era în bucătărie să 
ia nişte apă ca să-şi calmeze gâtul după accesul de furie. 

Bău direct de la robinet. 

— Mette. 

Mette bea în continuare. 

— Mette! 

Mette închise robinetul şi se întoarse. Femeile se uitau urât una la 
cealaltă. Una dintre ele era foarte înaltă şi tocmai îşi recăpătase cumpătul; 
cealaltă era gata să şi-l piardă. 

Ea începu. 

— Am greşit când am vorbit despre asta, zise Olivia. Am fost nesăbuită, 
îmi pare rău. Acum cred că ar trebui să-ţi ceri scuze. 

— Pentru ce? 

— Pentru că m-ai atacat de parcă aş fi un căcat. 

Mette zâmbi, însă deloc sincer. 

— Fată dragă, spuse ea. Ştii cât de mult țin la tine. Eu ştiu cine eşti. Dar 
dacă te mai bagi vreodată într-o anchetă de-ale mele şi mă mai încurci cum 
ai făcut azi, o să-mi pierd de tot răbdarea. 


— Deci îmi mai dai o şansă? 

— Eşti sarcastică? 

— Sunt enervată. OK, am greşit, dar toată ieşirea asta a ta e de fapt 
numai despre refuzul meu de a intra în poliţie, care de fapt n-are absolut 
nimic de-a face cu tine. O să fac fix ce vreau. 

— Ai arătat asta foarte clar astăzi. De acum înainte cred că ar trebui să te 
concentrezi pe istoria artei şi să nu te mai bagi în treaba mea. 

— Cred că trebuie să pleci acum. 

— Mulţumesc pentru apă. 

Mette trecu pe lângă Olivia şi ieşi pe hol. Când trânti uşa, Olivia se lăsă 
pe un scaun. Furia i se risipi repede. Ştia că greşise, fusese pură 
nechibzuință din partea ei. Ştia că în principiu Mette are dreptate. Se 
comportase foarte neprofesionist, şi se certase rău de tot cu unul dintre 
puţinii oameni pe care îi respecta. 

Atunci o sună Sandra. 

Era furioasă şi supărată, după ce 1 s-a spus că tatăl ei a fost ucis şi apoi i 
s-au pus o mulțime de întrebări despre acea groaznică noapte. Olivia trebuia 
s-o scoată din starea aia de spirit. 

— Lisa Hedqvist a fost cea care a vorbit cu tine? întrebă ea. 

— Da. A fost drăguță, dar întrebările alea au fost tare grele. 

— Ce a vrut să ştie? 

— Tot felul de lucruri. Dacă am văzut pe cineva în drum spre casă şi alte 
chestii de genul ăsta... 

— ŞI ai văzut? 

— Nu. Mă rog, a fost tipul ăla din pasaj şi maşina aia. 

— Ce maşină? 

— O maşină a trecut pe lângă mine când mă duceam spre pădure, iar ea 
m-a întrebat ce marcă şi ce culoare era şi chestii de genul ăsta. 

— Îţi mai aduci aminte? 

— Era un BMW, unul albastru. 

— Eşti sigură? 

— Da, tata a închiriat unul la fel nu demult, când am fost în vacanţă. 

— Ah, bine. Unde eşti acum? 

— La Charlotte. 

— E acolo? 

— Da. 

— Bine. 


Se lăsă liniştea preţ de câteva secunde. Când glasul Sandrei reveni, era 
disperat, aproape spart. 

— Cine a vrut să-l omoare pe tata? 

Şi Olivia voia să ştie asta, însă nu avea niciun răspuns. 

— Nu ştiu, Sandra, dar sunt sigură că o să aflăm. 

— Chiar crezi asta? 

— Da. 

Vorbe de alinare şi atât. Dar ce ar fi trebuit să spună? 

— Mulţumesc că ai sunat, zise ea. Mă gândeam şi eu să te sun. Am fost 
azi la tatăl tău la serviciu, dar nu era niciun laptop acolo. 

— O, nu, serios? Atunci unde e? 

— Nu ştiu, poate a fost furat? 

— De cine? 

Olivia nu răspunse la întrebare, iar în tăcere, Sandra formulă singură 
răspunsul şi zise: 

— Închipuie-ţi dacă ar mai fi fost acolo când am ajuns acasă. 

Glasul ei era mărunt şi temător. 

Pe bună dreptate. 

Olivia nu se gândise la asta. 

Ucigaşul ar fi putut să fie în ea în casă la sosirea Sandrei. 

Mårten simțea că e ceva în neregulă. Observase asta de îndată ce Mette 
intrase în bucătărie şi se aşezase. Abia se putea uita la el sau la Jolene. 
Privea fix în podea, apoi se ridică şi ieşi din cameră. El o urmă. Mette stătea 
în camera africană, camera decorată şi împodobită cu sculpturi şi ţesături şi 
tot soiul de ornamente ciudate şi minunate din călătoriile lor în Africa. O 
cameră folosită în general ori de câte ori cineva voia să dispară în sine. Era 
oarecum sacră, dar Mårten alese să ignore asta deocamdată. Se duse la 
Mette, care frământa în mâini un tub mare de lemn. Tubul era umplut cu 
bucăţi de oase, aşa se spunea, ceea ce dădea naştere unui zornăit monoton 
când curgeau dintr-o parte în alta, la fel ca ploaia tropicală. 

— Ce s-a întâmplat? 

Mette nu răspunse. Întoarse tubul cu susul în jos, iar conţinutul se duse în 
celălalt capăt. 

— Jolene vrea să ne uităm la Downton — am cumpărat setul complet, zise 
Mårten. 

Lui Mette îi plăcea la nebunie Downton Abbey. Dacă era ceva care ar fi 


putut s-o scoată din starea aia, serialul ăla era. 

Mette aşeză cu grijă tubul sprijinindu-l de perete şi se uită la soțul ei. 

— Te iubesc, zise ea. 

Îngrijorător. Când o spunea aşa, era un semn de tulburări emoţionale 
serioase. Ce s-a întâmplat? Mârten o luă pe Mette de mână şi o scoase din 
camera africană. 

— Două lucruri, zise ea. Vorbim mai târziu. 

Aşa că Mârten, Mette şi Jolene se cufundară în canapeaua mare şi 
înflorată din faţa televizorului cu ecran plat şi intrară cu totul în atmosfera 
serialului. Cam pe la jumătate, Mette se întoarse către Mårten şi spuse: 

— M-am răstit la Olivia azi. 

— De ce? 

— Şşşt! şuieră Jolene. Nu suporta să vorbească alți oameni în timp ce ea 
se uita la televizor. Îi tulburau concentrarea. Aşa că toată lumea urmări 
restul episodului în tăcere deplină. Captivaţi. Când se termină, Mårten 
stinse televizorul, iar Mette o sărută pe Jolene pe obraz. 

— Du-te sus şi spală-te pe dinţi şi pregăteşte-te de culcare. 

— O să „aveţi o discuţie”? 

— Nu, nu o să „avem o discuţie”. Vin la tine într-un minut. 

Jolene îl îmbrățişă pe Mårten şi fugi pe scări în sus până în camera ei. 
După ce dispăru, Mårten se întoarse către Mette. 

— Deci, în primul rând: Olivia? 

— Da, primul lucru e despre Olivia. A făcut o prostie care a stricat 
lucrurile când încercam azi să interogăm oamenii de la Accize şi Operaţiuni 
Vamale. Aşa că m-am dus la ea acasă şi i-am spus că nu e OK să facă aşa 
ceva. 

— Ai certat-o? 

— Da. 

— Pe bună dreptate? 

— Da. 

— Dar ai exagerat puţin, fiindcă încă eşti enervată de decizia ei. 

— ŞI tu ai de gând să începi cu asta? Am certat-o fiindcă a stricat planul. 

— Atunci de ce te simţi prost? 

— Nu mă simt prost. 

— Ba da, ştiu eu. De-asta mă iubeşti. Sun-o! 

— De ce s-o sun? 

— Ca să puneţi capăt discuţiei. 


— Nici într-un milion de ani. 

Mårten ştia că nu are rost să insiste. Spusese ce gândeşte şi ştia că Mette 
o să înțeleagă. Mette avea nevoie întotdeauna de puțin timp înainte să se 
retragă. 

— ŞI în al doilea rând, zise el. 

— Abbas. 

— Ce-i cu el? 

— E în drum spre Marsilia, cu Tom. 

— Serios? 

Mårten făcu tot posibilul să răspundă pe un ton normal. 

— Ce-o să facă acolo? 

— Habar n-am. 

— Poate vrea să-1 arate lui Tom unde a crescut? 

Mette se uită la Mârten de parcă ar fi fost nebun. 

— I-ai întrebat ce o să facă? întrebă el. 

— Da. A zis doar că e ceva legat de trecut. 

— Serios? 

Nu era un răspuns normal, iar Mette observă. Era un „Serios” clar şi 
surprins. Mârten se ridică în picioare. Mette se uită la el. 

— Tu ce crezi? zise ea. 

— Despre ce? Călătoria lor? 

— Da. 

— O să aflăm la un moment dat, presupun. 

— Da. 

Amândoi se priviră unul pe celălalt. Mårten o mângâie pe Mette pe braţ. 

— Spăl eu vasele. Tu du-te sus. 

Mette aprobă din cap şi se îndreptă spre scări. Mårten deschise maşina de 
spălat vase şi începu s-o încarce cu nişte farfurii murdare. De fațadă. De 
îndată ce auzi că sus e linişte, coborî în pivniţă. 

În peştera lui retrasă. 

Camera pe care şi-o aranjase exact aşa cum voia. 

Era locul în care se retrăgea pentru relaxare spirituală. 

Discuţia despre Abbas îl tulburase mai mult decât lăsase să se vadă. 
Reacţia lui calmă fusese doar de dragul lui Mette — de fapt era chiar foarte 
îngrijorat. Se duse drept la CD player şi puse un album de Gram Parsons. 
Voia să-i țină companie Kerouac, micul lui animal de companie deosebit. 
Când păianjenul negru auzi muzica, ieşi din crăpătura lui din perete şi se 


duse până la locul lui preferat din colț. Mårten se prăbuşi pe fotoliul de 
piele veche. 

Abbas. 

Îşi amintea atât de bine prima dată când se întâlniseră. Stilton venea 
dinspre poartă cu un tânăr slăbănog care şi-a ferit privirea când s-au salutat. 
Și când au vorbit. Şi a continuat să-şi ferească privirea mult timp după 
aceea. 

Privirea aia devenise un reper pentru Mårten. 

Anii în care fusese psiholog de copii îl învăţaseră multe lucruri despre 
expresiile oamenilor. Copiii distruşi aveau aceeaşi expresie pe față oriunde 
în lume. În ziua în care Abbas a reuşit pentru prima dată să se uite cum 
trebuie în ochii lui, când i-a susținut privirea cu adevărat, Mårten a ştiut că o 
să reuşească. 

Trecuseră aproape doi ani până atunci. 

Şi mare parte din succes se datora lui Jolene. Fata de zece ani a pătruns 
prin rezervorul emoţional placat cu fier pe care Abbas şi-l construise din 
copilărie, cu îmbrăţişările ei lipsite de inhibiţii şi pupicii spontani. El a 
lăsat-o să pătrundă prin carapace, în cele din urmă, iar începând de atunci ar 
fi fost dispus să-şi dea viaţa pentru Jolene. 

Mårten ştia asta. 

Iar în momentul ăla era îngrijorat. Din multe motive. 

Unul era simplul fapt că Abbas mergea la Marsilia, un oraş atât de 
încărcat de amintiri traumatizante — un loc în care fusese abuzat fizic şi 
emoțional atâţia ani, de către mama şi tatăl lui şi de către toți oamenii care-i 
considerau pe marocanii marginalizaţi o ţintă uşoară. În cele din urmă 
plecase. Sau fugise. Cu un paşaport fals şi două cuțite înfiorătoare în bagaj. 

Și în clipa aia se îndrepta din nou spre locul ăla. 

Cu Tom, o persoană pe care n-ar fi ales-o niciodată drept tovarăş de 
drum. Pur şi simplu ei nu îşi petreceau aşa timpul împreună. Mårten ştia 
asta. Erau bărbaţi care se sprijineau unul pe celălalt, la nevoie. Altfel nu 
petreceau prea mult timp împreună. Acum plecaseră la Marsilia. 

Iar asta era o parte din îngrijorarea lui. 

Ştia de ce e în stare fiecare dintre ei. 

La nevoie. 

Dar lucrul principal pentru care îşi făcea griji Mårten era ce răspunsese 
Abbas când Mette îl întrebase despre scopul călătoriei. 

Trecutul. 


Mårten nu ştia prea multe detalii despre trecutul lui Abbas, nu mai multe 
decât alesese Abbas să-i împărtăşească. Un amestec haotic de suferință şi 
ură, lipsit cu totul de căldură şi iubire. Aşa că presupunea că această 
călătorie trebuie să fie legată de una sau de cealaltă: de suferință sau de ură. 

În cel mai rău caz, de amândouă. P 


Olivia se calmase. Nu prea putea să facă mare lucru în legătură cu 
confruntarea ei cu Mette. În secret, spera că Mette o s-o sune şi o să-şi ceară 
scuze, sau măcar o să încerce să îndrepte lucrurile. Ar fi fost OK, dar era o 
speranță cam deşartă. 

Mette nu era genul ăla de persoană. 

Aşa că se dusese la Koh Phangan să-şi ia nişte mâncare thailandeză la 
pachet. 

Stătea în pat şi mânca Moo Pad King, carne de porc preparată în stil stir- 
fry cu ardei iute, usturoi şi ghimbir. Mâncarea bună o înveselea întotdeauna. 
Când întinse mâna după Cola de pe noptieră, privirea îi căzu asupra 
fotografiei cu Elvis, motanul ei iubit, omorât la ordinele proprietăresei unei 
companii de escorte, Jackie Berglund. O adevărată afurisită. Oliviei îi 
plăcea să-şi imagineze scenarii bizare pentru femeia aia ca să se răzbune. 

Apoi deodată laptopul ei scoase un sunet. Îşi şterse degetele şi privi spre 
ecran. Era Ove, care voia să vorbească pe Skype. Semnalul era destul de 
prost, dar în cele din urmă îi văzu chipul zâmbitor pe ecran, tocmai din 
Guatemala. 

— Cum e să fii acasă? zise el. 

— Frig, întuneric şi extrem de minunat! 

— Serios? 

— Partea cu frigul şi întunericul e adevărată, e oribil aici în momentul 
ăsta. Dar tu? Cum e acolo? 

— Cald şi soare, dar se termină curând. 

— Vu acasă? 

— Da. Mi-am găsit de lucru la restaurarea Recifului Săcken. Cool, nu? 

Reciful Săcken era ceva ce o depăşea complet pe Olivia. Habar nu avea 
unde se află sau de ce trebuie restaurat, însă făcea tot posibilul să-şi ascundă 
ignoranta. 

— Absolut! Ce presupune? 

— Că pot să trăiesc pe Nordkoster şi să fiu aproape de tatăl meu. 

Olivia ştia că asta este important pentru Ove. Tatăl lui trăia într-un cămin 


de bătrâni din Strömstad, iar starea lui de sănătate fusese cam precară în 
ultimul an. Lui Ove îi fusese greu să nu-i poată fi alături. 

— Bun! 

— Bun? E fantastic! Mai mult, o să pot contribui la salvarea mediului 
local. 

Deci Reciful Säcken este, evident, aproape de Nordkoster, trebuie să-l 
caut pe Google, se gândi Olivia. Nu fu nevoie, însă — Ove îi descrise cu 
entuziasm munca pe care o presupunea salvarea ultimului recif de corali din 
Suedia, situat convenabil în fiordul Koster. Olivia îl privea pe ecran în timp 
ce el îi explica modul în care corali albi de adâncime din apropierea 
recifurilor norvegiene fuseseră plantați cu succes acolo. Entuziasmul lui o 
fascina. Era foarte pasionat de ceea ce făcea. 

ÎI invidia. 

— Sună fantastic! Felicitări! 

— Mulţumesc! 

— Când te întorci? 

— Vin la Stockholm peste câteva zile. Mă duc la o conferință înainte să 
plec. Nu ştiu sigur când, încă nu e rezervată, dar ţinem legătura. Dar 
povesteşte-mi despre tine acum! Ce mai faci? 

Chiar, ce mai fac? se întrebă Olivia. Mă prefac că sunt în poliție, cu 
toate că nu vreau să fiu. 

— O iau lejer deocamdată, zise ea. Abia am ajuns acasă. Se pare că o să 
pot lucra la un magazin de jocuri video la care lucrează Lenni, ca să câştig 
nişte bani. Mă gândesc să studiez istoria artei la primăvară. Dar ţi-am spus 
alta ultima dată, nu? 

— Da. Eşti sigură că asta vrei să faci? 

— Nu, dar de asta sunt cel mai sigură în momentul de față. Şi am fost 
târâtă cumva în ancheta unei crime. 

Ove râse. 

— Ai fost târâtă cumva? Cum aşa? 

Aşa că Olivia îi explică ce înseamnă „târâtă cumva”. Versiunea ei, nu a 
lui Mette. Păstră greşeala ei şi izbucnirea lui Mette pentru sine. Era totul 
puțin cam sensibil, chiar şi ca să-i povestească lui Ove. Deocamdată, cel 
puţin. 

— Deci abia te-ai întors acasă de cinci minute şi reuşeşti să adulmeci o 
crimă? 

Olivia fu puţin jignită de cuvintele alese de către Ove. 


— Nu am „adulmecat” nimic, să ştii. 

— OK, dar o persoană normală ar lăsa-o baltă, iar tu n-o să faci asta, 
dacă te cunosc bine. Dar unde... 

Ultimele câteva cuvinte fură întrerupte de un pârât. Faţa îi devenise 
pixelată. 

— Alo? 

Pârâitul continuă, iar ea descifră în cele din urmă ce spunea Ove: „Tinem 
legătura.” Complet desincronizat. Apoi dispăru. Ea se uită fix la ecran încă 
o vreme, de parcă ar fi sperat că o să apară din nou. Mi-e dor de el, se gândi 
ea, chiar mi-e dor de el. Nu aşa cum crede Lenni, dar e minunat că se 
întoarce acasă. 

Olivia închise laptopul, odihnindu-şi palmele pe el. 

Laptopul? 

Cine a furat laptopul lui Sahlmann? Ucigaşul, cine altcineva? De ce? Ce 
era pe laptop şi ucigașul voia să țină ascuns? Sau ucigaşii? Sau era ceva de 
care aveau nevoie? Nu era treaba ei să afle, detectivul inspector-şef Mette 
Olsăter îi explicase asta destul de clar. Iar asta era precis motivul pentru 
care era captivant. lar ea avea un mic atu, de care nu-şi amintise până în 
clipa aia şi de asta nu-i spusese lui Bosse Thyren când discutase cu ea. 

Bărbatul care sunase acasă la Sahlmann în seara crimei. 

Alex Popovic. 

Jurnalistul. 

Porni iute computerul iar şi îi căută numele. Nicio problemă — jurnalist la 
Dagens Nyheter. Numărul lui de telefon şi adresa erau acolo. 

Îl sună, cu toate că era aproape miezul nopții. 

— Alo. 

— Olivia Rivera la telefon. Eu am fost cea care a răspuns la Bengt 
Sahlmann seara trecută. Putem să ne vedem mâine cândva? 

— De ce? 

— Nu sunteți jurnalist? 

— Ba da. 

— Păi, atunci ar trebui să vreți să ştiţi de ce a fost ucis Sahlmann. 

— Aţi spus că s-a sinucis. 

— Am greşit. Sunteţi liber? 

— Da. 

Stabiliră o oră şi un loc şi închiseră. Olivia iar „dăduse din casă” despre 
sinuciderea care era o crimă, dar se simţea bine. Tocmai văzuse un reportaj 


de ştiri despre crimă cu vreo oră în urmă. Alex Popovic nu auzise? Ce mai 
jurnalist, se gândi ea. ŞI despre ce voia să vorbească cu el? 
Timpul avea să spună. 


Schimbaseră trenurile la Copenhaga, luând linia urbană de noapte. 
Decizia rapidă a lui Abbas de a pleca însemnase că fusese nevoit să-şi 
cumpere un bilet de clasa întâi la vagonul-cuşetă — nu mai erau bilete la 
clasa a doua. Asta nu-l deranja. Avea destui bani şi, în orice caz, banii erau 
irelevanţi în momentul acela. Stăteau unul în faţa altuia, fiecare în patul lui, 
cu o măsuţă la geam între ei. O lampă rotunjită arunca o lumină galbenă 
caldă asupra mesei, iar compartimentul mirosea a detergent. 

Trenul urma să-i ducă la Paris, după ce aveau să-l schimbe la Köln. 

Urma să-l mai schimbe o dată ca să ajungă la Marsilia. 

În timpul călătoriei dinspre Stockholm, Abbas se prăbuşise pe scaunul 
lui şi adormise înainte să ajungă la Södertälje. Pare epuizat, se gândi 
Stilton, şi luă o carte din bagaj. Întuneric la amiază, de Arthur Koestler. O 
găsise printre alte cărți în salonul de pe barjă. Lui Stilton îi plăcea titlul. Se 
gândea că ar putea să fie o poveste polițistă. Când ajunseră la Katrineholm, 
îşi dădu seama de eroare şi adormi la rândul lui. Cartea era despre deziluzia 
comunismului resimțită de autor. 

— Câte ai luat cu tine? 

Stilton făcu semn cu capul spre cele două cuțite subțiri de pe masă. 
Abbas îşi făcea de lucru frecându-l pe unul dintre ele cu o pastă gri- 
negricioasă dintr-o cutiuță de metal. 

— Cinci, zise el. 

— De-acelaşi fel? 

— Da. 

Stilton observă că degetele lui Abbas tratează cuțitele de parcă ar fi fost 
nişte obiecte prețioase găsite într-un cufăr cu o comoară în Caraibe. Poate 
chiar erau, Stilton habar nu avea. Îl văzuse pe Abbas folosindu-le, de mai 
multe ori chiar, şi avea un respect enorm faţă de modul în care le manevra. 

— Eşti foarte priceput cu cuţitele, spusese el odată. 

— Da. 

Discuţia se încheiase cam în acel moment. Abbas nu fusese niciodată 
deosebit de vorbăreţ, iar când era vorba de cuțite, era, practic, mut. Aşa că 
Stilton nu ştia prea multe. Presupunea că cuţitele sunt un accesoriu necesar 
în Castellane, mahalaua în care crescuse Abbas. 


Abbas începu să-şi lustruiască celălalt cuţit. 

— Ţi-a plăcut afişul? zise el deodată, fără să ridice privirea. 

— Afişul? Cel din dormitorul tău? Afişul de circ? 

— Am lucrat acolo. 

— La circ? 

— Da, Cirque Gruss. 

— Când? 

— Înainte să mă apuc de infracţiuni. 

Abbas mai scoase nişte pastă din cutiuța de metal. 

— Tata m-a dus la circ când aveam treisprezece ani, prima dată. Până 
atunci nu ne-am permis aşa ceva. Am stat aproape la marginea manejului şi 
mi-a părut rău pentru animalele forțate să facă tot felul de lucruri 
degradante. După o vreme, am simţit că vreau să plec, dar ştiam cât a costat 
biletul, aşa că am rămas locului. lar atunci a intrat el. 

Abbas tăcu, îşi puse cuţitele negre în geantă şi mai scoase două. 

— Cine a intrat? întrebă Stilton după o vreme. 

— Maestrul, Jean Villon, aruncătorul de cuțite. Numărul lui a durat doar 
cincisprezece minute, dar mi-a schimbat viaţa. Am fost fascinat. 

— De aruncatul de cuțite? 

— De tot numărul lui. A aruncat cu cuțite într-o fată legată de o roată 
care se învârtea, iar cuțitele i-au încadrat corpul. Mi s-a întors stomacul pe 
dos, am avut un nod în stomac, pe toată durata numărului. Când am plecat, 
l-am întrebat pe tata dacă putem să mai mergem o dată în seara următoare. 
Nu puteam. Aşa că am început să strâng bani, în secret, unii şutiți din 
buzunarele tatei când dormea. Dar când am avut destui pentru un bilet, 
circul plecase. 

Abbas se uita pe geam, în întuneric, de parcă amintirea circului care 
plecase încă era dureroasă. 

— Dar apoi ai început să lucrezi la un circ? 

— Da, patru ani mai târziu, când aveam șaptesprezece ani. Pe atunci 
văzusem deja mai multe numere în diverse corturi de circ prin Marsilia. 
Toate aveau aruncători de cuțite şi niciunul nu se compara măcar cu Jean 
Villon. 

— Maestrul. 

— Aşa era cunoscut în rândul oamenilor de circ. Era destul de celebru, 
dar eu habar nu aveam. Într-o zi am văzut că vine iar în oraş Cirque Gruss, 
cu Jean Villon. Şi atunci m-am hotărât. Exersam aruncatul cuţitelor de vreo 


doi ani, acasă, în curte, şi afară, pe câmp. Ştiam elementele de bază. Aşa că 
am luat legătura cu Jean Villon şi i-am spus că vreau să devin aruncător de 
cuțite şi l-am întrebat dacă vrea să mă antreneze. 

— Ce tupeu! 

— Poate, pe vremea aia nu eram atât de rafinat. Poate de-asta a şi 
ascultat. Apoi m-a rugat să arunc câteva cuțite într-o scândură. Afară era 
destul de întuneric şi greu de calculat distanţa, dar am reuşit să lovesc 
scândura cu două din cele trei cuțite. La unghiul potrivit. „Vino mâine la 
şapte”, a zis el. Am crezut că vrea să spună şapte seara şi am fost acolo la 
fix — voia să spună şapte dimineaţa. Dar am mai primit o şansă, iar a doua zi 
am fost acolo la şase. El începuse deja. Exersa cu cuțitele timp de patru ore 
în fiecare dimineaţă şi încă două ore după-amiaza, când nu erau pe drum. 
Am stat acolo două ore, iar el mi-a arătat toate greşelile pe care le făceam. 
Erau o mulțime. Când am terminat, m-a întrebat dacă vreau să plec cu circul 
la Nisa. Sigur că voiam. 

— Te-a angajat? 

— I-am devenit ucenic. Cazare şi masă, era de ajuns. Împărţeam o rulotă 
albastră de circ cu un pitic, Raymond Pujol, nepotul marelui Joseph Pujol. 
Ai auzit de el? Le Pstomane, „pârţomanul”. 

— Nu. Pârţomanul? 

— A fost un artist foarte cunoscut la un moment dat. Putea să pârţâie 
Marseilleza şi să stingă o lumânare de la trei metri. S-a căsătorit cu o pitică, 
iar fuca lor l-a născut pe Raymond. 

— Cu care tu împărţeai o rulotă. 

— Da. 

Abbas ridică un cuțit în lumina lămpii şi inspectă lamele. Stilton îl 
privea. Nu-l mai auzise pe Abbas niciodată relatând o poveste atât de lungă 
şi de detaliată despre el însuşi, şi îşi dădea seama că nu are nimic de-a face 
cu aruncatul de cuțite sau cu viaţa lui Abbas la circ. Era preludiul călătoriei 
neobişnuite în care porniseră. Încă nu ştia despre ce e vorba, dar ştia că o să 
afle. 

Tot ce trebuia să facă era să asculte. 

— L-am însoțit pe Jean Villon aproape doi ani, zise Abbas. Cel mai mult 
în sudul Franţei, la Nîmes, Avignon, Perpignan. În fiecare zi exersam câteva 
ore, iar eu deveneam mai bun cu fiecare oră ce trecea. În cele din urmă am 
reuşit să înfig cuțitul într-un cinci de inimă roşie pe un stâlp aflat la zece 
metri distanţă şi să lovesc fiecare inimă fără să se atingă cuțitele. Apoi a 


venit partea cu adevărat grea, după ce ţi-ai perfecționat tehnica şi e totul e 
clar în minte, să fii atât de concentrat asupra aruncării încât să nu te mai 
poată distrage nimic în manej — un copil care scânceşte, cineva care tuşeşte 
sau cască gura de uimire, un balon care se sparge pe neaşteptate, ştii ce zic. 
Să poţi să te izolezi de tot ce se întâmplă în jur. 

— Ai învăţat şi asta? 

— Treptat. Proba de foc a venit în Narbonne. Era prima seară acolo şi 
deodată Maestrul s-a îmbolnăvit şi a făcut febră. Am fost chemat în rulota 
lui. Stătea întins sub două pături mari şi jerpelite. „Tu arunci în seara asta”, 
a zis el. Şi asta a fost tot ce a spus. Se vânduseră toate biletele şi nu aveam 
cum să anulăm. Când am plecat din rulotă, soția lui stătea lângă una dintre 
roți. Era căsătorit cu o femeie mult mai tânără, o marocană foarte frumoasă 
pe nume Samira. Era oarbă. 

— Oarbă? 

— Da. Ea era asistenta Maestrului, cea care era prinsă de roată când el 
arunca cuțitele. 

— ŞI era oarbă? 

— Da. 

— Ciudat. 

— Poate. M-a auzit ieşind din rulotă şi mi-a făcut cu mâna. M-am 
apropiat de ea. „Iu o să arunci spre mine în seara asta”, a zis ea. „Da, eşti 
îngrijorată?” am întrebat eu. „Nu, Jean spune că eşti la fel de bun ca el.” 
„Nu sunt”, am zis eu. „În seara asta eşti”, a răspuns ea. 

Abbas se întoarse şi îşi vârt ultimele cuțite în geantă. Stilton văzu cum 
mijeşte ochii, îi era greu să vorbească despre asta. De ce? Până acum fusese 
doar despre aruncatul de cuțite, nu-i aşa? 

— Eram foarte atraşi unul de celălalt. 

Spuse asta în timp ce încă avea capul întors spre geantă, de parcă ar fi 
dezvăluit un secret. 

— Tu şi femeia care urma să-ți fie asistentă? 

— Dansam unul în jurul altuia, afectiv vorbind, de mai bine de un an. 
Mie îmi era mai uşor, eu o puteam vedea. Ea nu putea decât să-şi 
imagineze. Ce, nu prea ştiu, dar o dată a spus că e mirosul meu, altă dată 
vocea mea. Nu ne-am atins niciodată. Era soția lui Jean Villon. Dar 
amândoi ştiam. Eu o visam noaptea, trăgeam cu ochiul când se spăla în 
spatele rulotei dimineaţa. Era o femeie fantastică. Fantastic de frumoasă, în 
ochii mei. Eram absolut consumat de ea. 


— lar acum urma să arunci cu o mână de cuțite înspre ea pe o roată care 
se învârtea? 

— Da. 

— Cum a fost? Mă refer la concentrarea aia totală despre care ai vorbit, 
să fu în stare să te izolezi de toate. Având în vedere sentimentele față de ea? 

— A fost perfect. Ca şi cum tot ce era între noi mă ajuta. Când au redus 
luminile din cortul plin şi în manej eram doar eu şi cu ea, chiar eram doar 
noi doi acolo. Nimeni altcineva. Doar eu şi cu ea. Şi cuțitele. Când roata a 
început să se învârtă şi am cântărit primul cuţit în palmă şi l-am azvârlit 
spre ea, a fost ca o stranie declaraţie de dragoste. Cu fiecare cuțit care 
ateriza la doi centimetri de trupul ei, deveneam din ce în ce mai excitat, fără 
să-mi pierd concentrarea. Când ultimul cuțit era la locul lui şi tot cortul a 
început să urle, m-am prăbuşit în rumeguş. Pujol a venit în fugă şi m-a 
ridicat şi m-a scos din cort. Ultimul lucru pe care l-am văzut a fost chipul ei 
când a fost coborâtă de pe roată. Părea foarte tristă. 

— De ce? 

— Ajung imediat şi acolo. 

Stilton încuviință. Încerca să urmărească mereu debitul verbal al lui 
Abbas, ca să nu-l întrerupă unde nu trebuie, să nu spună ceva care să-l facă 
să se închidă în el. Într-un fel, toată povestea era legată de ceea ce ştia că 
urmează — ceea ce Abbas urma să-i povestească în curând... cu glasul lui 
tot mai subțire. 

— Era aproape două noaptea — în seara aia îmi fusese asistentă — şi nu 
puteam să dorm. Stăteam întins în pat, gol, uitându-mă la clopoței ciudați 
care erau atârnaţi ici şi colo de tavan, şi mă întrebam unde o fi Pujol. 
Deodată uşa s-a deschis şi el a ajutat-o pe Samira să urce în rulotă. Apoi a 
dispărut. Eu m-am dat jos din pat. Lumina de la unul dintre felinarele 
corturilor intra pe fereastră, destul cât s-o văd. Îşi înfăşurase o pătură în 
jurul umerilor. Când a lăsat-o să cadă pe podea, era goală. I-am atins umărul 
— era prima dată când o atingeam. Fa a întins mâna şi mi-a atins mijlocul. 
Eu am luat-o de mâini şi am condus-o în pat. Apoi am făcut dragoste. 

Abbas tăcu, iar Stilton nu îndrăzni să spună nimic. Încercă să-şi 
închipuie scena din faţa lui — fata frumoasă şi oarbă şi tânărul aruncător de 
cuțite într-o rulotă înghesuită de circ undeva în sudul Franţei, excitați după 
luni de zile de dansat unul în jurul celuilalt, dezlănţuiți de aruncarea 
cuțitelor într-un cort de circ plin-ochi, făcând dragoste în cea mai mare 
linişte, în timp ce soțul înfierbântat de febră al femeii zăcea într-o rulotă din 


apropiere. 

Voia să ştie mai multe. 

— Şi apoi ce s-a întâmplat? îndrăzni să întrebe. 

— Ultimul lucru pe care i l-am spus a fost să o întreb de ce pare atât de 
tristă în cort. „Fiindcă tu şi cu mine nu o să fim niciodată împreună”, mi-a 
şoptit şi m-a sărutat. Când m-am trezit nu mai era. M-am culcat la loc şi m- 
a trezit Maestrul. Se simţea mai bine şi a venit în rulotă cu un termos de 
cafea şi o sticlă de calvados. Am băut cafea şi nişte băutură. Apoi mi-a 
explicat cu calm şi destul de lipsit de veselie că trebuie să părăsesc circul în 
aceeaşi zi. Am înțeles. Aşa că după vreo oră mi-am luat rămas-bun de la 
Pujol şi de la încă nişte oameni pe care apucasem să-i cunosc şi am plecat. 
Când am ieşit pe poartă, m-am întors şi am privit spre rulota Samirei, spre 
fereastra ovală. Nu era nimeni acolo — nu am mai văzut-o niciodată. 

Abbas tăcu. Ajunsese la o barieră emoţională, o barieră foarte personală. 
Bariera dinaintea Samirei, dinaintea întâlnirii cu ea şi a cicatricelor rămase 
în urma experienţei, cicatrice aflate încă acolo, de cealaltă parte a barierei. 
După o vreme, ridică din nou capul şi se uită la Stilton. 

— N-ai putut niciodată s-o uiţi, zise Stilton. 

— Nu, niciodată. Sigur că am fost şi cu alte femei, în alte feluri, dar 
nimeni nu a mai ajuns în punctul ăla. 

— Încă mai e acolo? 

— Da. 

Abbas trase o carafă spre el şi îşi turnă nişte apă într-un pahar. Ridică 
paharul la buze în timp ce privea pe geam. Bău încet. Stilton îl privi. Abbas 
lăsă jos paharul şi se uită lung în el, mult timp, de parcă acolo căuta ceea ce 
voia să spună. 

— Acum câțiva ani, am citit într-un ziar francez că Jean Villon a murit. 
Am făcut rost de adresa Samirei şi i-am scris câteva scrisori. Nu a răspuns 
niciodată. 

— Şi nu ştii ce s-a întâmplat cu ea? 

— Nu, până acum. 

Abbas se aplecă spre geantă şi scoase un ziar şi alt cuțit. Puse ziarul pe 
masă şi-l despături, în timp ce ţinea cuțitul în mână. Stilton se uită la ziar şi 
văzu că e francez. 

— Ce-iasta? 

— Libé, un ziar francez, Liberation, am abonament. Asta am găsit acum 
două zile. 


Abbas arătă spre un articol lung de pe prima pagină. Era o fotografie 
mare cu ofițeri de poliție francezi lângă o zonă împrejmuită dintr-o 
rezervație naturală. 

— Despre ce e vorba? întrebă Stilton. Nu ştiu franceză. 

Abbas se înarmă cu curaj. Mâna care ținea cuțitul alunecase în jurul 
lamei, iar el începu să traducă articolul. Era despre descoperirea unui 
cadavru sfârtecat de femeie. Cadavrul fusese găsit de nişte turişti în 
Callelongue, într-un parc național aflat la sud de Marsilia. Un porc mistreţ 
scosese la iveală o parte dezmembrată, iar un turist se împiedicase de 
rămăşiţele osoase roase. Lângă imaginea cadavrului mutilat era o fotografie 
a victimei, o femeie foarte frumoasă. Abbas arătă spre ea. 

— Ea e Samira? 

— Da. 

Deodată înţelese despre ce este călătoria lor. De ce Abbas i-a povestit ce 
i-a povestit. Deodată înțelese ce avea să urmeze. Se uită din nou la 
fotografia mică. 

— Era frumoasă. 

— Frumuseţe selenară. 

Stilton se uită la Abbas. 

— Asta înseamnă numele ei. Samira. 

Stilton dădu din cap şi văzu puţin sânge şiroind pe mâna care ţinea 
cuțitul. 

— Abbas. 

Făcu semn spre cuţit. Abbas îşi slăbi strânsoarea şi-şi înfăşură un şervet 
în jurul palmei. Cu cealaltă mână strânse ziarul şi-l puse în geantă. Când se 
ridică, Stilton văzu că are lacrimi în ochi. Se uitară unul la altul. Simţeau 
cum trenul înaintează pe şine şi vedeau lumini în depărtare în timp ce 
goneau în întuneric. Stilton îşi trase geanta albastră spre el. Luna îi 
strecurase o sticlă de whisky. Femeie înţeleaptă. Scoase sticla şi o puse pe 
masă. Ştia că Abbas bea alcool foarte rar, dar în lumina lucrurilor pe care 
tocmai i le povestise, Stilton simţea că e unul dintre acele momente rare. 
Turnă două pahare şi-l ridică pe al lui. 

Abbas nu se mişcă. 

Stilton luă o înghițitură. 

— ÎI cunoşti pe Jean-Baptiste Fabre, nu? zise Abbas. 

— Da, presupun că de-asta sunt aici. 

— Da. 


Jean-Baptiste Fabre era un detectiv din Marsilia. Stilton avusese legături 
strânse cu el în timpul câtorva anchete comune ale unor crime. Trecuse mult 
timp de când nu mai luaseră legătura unul cu altul. Anii ăia petrecuţi pe 
străzi stăteau între ei. 

Dar Abbas ştia că se cunosc. 

— Vrei informaţii despre ancheta franceză a crimei? întrebă Stilton. 

— Da. 

— Poate au arestat deja vinovatul? 

— N-au arestat pe nimeni, ar fi spus. Am verificat absolut fiecare ziar 
online. 

— ŞI ce ai de gând să faci? 

— Tu ce ai face? 

— În locul tău? 

— Da. 

— La fel ca tine. 

lar Abbas ştia asta. Stilton ar fi făcut la fel ca el. Ar fi făcut tot ce-i stătea 
în putinţă ca să-l prindă pe omul care a ucis-o şi măcelărit-o pe Samira. 

Atât de simplu era. 

— Mă culc puţin. 

Abbas se ghemui în pat, se întoarse cu fața la perete şi stinse lampa de pe 
noptieră. 

Whisky-ul lui rămase neatins. 


Capitolul 7 


Stilton stătea pe terasa hotelului, observând o femeie în vârstă, îmbrăcată 
în negru, cu un detector de metale în mână. Mergea încet încolo şi încoace 
pe plaja îngustă. Soţul ei făcea acelaşi lucru în mare, cu apa până la brâu. 
Stilton presupunea că formează o pereche. Puteau să fie şi fraţi, desigur, 
frați îmbătrâniți şi necăsătoriți, ieşiţi în căutarea unei monede pierdute sau a 
unei bijuterii. Îşi sorbi espressoul amar şi îşi lăsă privirea să-i cutreiere 
dincolo de golf, până când se opri asupra unei insule stâncoase. 

Insula If. 

Locul celebru în care se petrece acţiunea din Contele de Monte Cristo 
pentru unii, un răspuns frecvent la rebus pentru alții. 

Stilton privea cum ambarcaţiunile se apropie de insulă. Se aşeză pe un 
scaun de plastic. Avea o durere în vintre. Soarele tocmai răsărea în spatele 
lui şi al Marsiliei, iar razele luminoase se răsfirau peste munții de pe 
cealaltă parte a golfului, scânteind pe statuia aurie uriaşă a Madonei de pe 
deal. Privi digul lung şi îngust de piatră care părea să dispară drept în 
Mediterană. Mai fusese de câteva ori pe coasta aceea, cu treburi ale poliției. 
Nu ştia de hotelul ăla. Abbas făcuse rezervările online — Hotel Richelieu — o 
clădire de piatră de pe care se cojea vopseaua, construită pe stânci care 
ieşeau spre mare. Terasa se sprijinea pe câțiva stâlpi de beton care intrau 
drept în adâncuri. Stilton privi peste margine şi văzu cum valurile de un 
albastru închis urcă până la balustrada de piatră din faţa lui. Se întoarse ca 
să se uite la recepţia spartană, un birou albastru de lemn şi un scaun 
Windsor. Nu prea îmbietor. Hotelul era înghesuit şi strâmt, cu un oarecare 
farmec al vechiului, iar portarul stătea întotdeauna puţin cam aproape când 
vorbeai cu el. 

Stilton se uită la ceas. 

Abbas făcea duş, o procedură care rareori putea fi grăbită. De la fierbinte 
la călduţ la rece ca gheaţa. Întotdeauna acelaşi proces — de la letargie la 
samurai. Uneori dura jumătate de oră, dar în ziua aia fu mai rapid. Apoi ieşi 
pe terasă cu un sacou subțire în mână şi cu un fruct. Stilton habar nu avea ce 
fel de fruct e. Părea amar, precum cafeaua. 

— Acolo am început cu. 

Abbas scoase fructul din gură şi arătă spre plaja îngustă de lângă hotel. 
Femeia în negru şi soțul ei dispăruseră. 


— Plaja Catalană — vara e plină de localnici şi turişti. Am început cu 
vânzările de ceasuri contrafăcute, apoi de genţi. 

— Vindeai ceva? 

— Din când în când, nu mult. L-ai sunat pe Jean-Baptiste? 

— Da, ne întâlnim la zece. 

— Unde? 

— Într-un bar de lângă secţia de poliţie. 

— Ştii unde e? 

— Nu şi barul. 

— Haide. 

kig 


Abbas rezervase o cameră pe care site-ul hotelului o descria drept 
„apartament cu două dormitoare separate”. Unul avea un pat lat care se 
întindea aproape dintr-un perete în altul. Abia te puteai strecura pe lângă el. 
Celălalt era un alcov cu fereastră, în care proprietarul reuşise să înfigă un 
pat într-un capăt. Aceste facilități erau completate de un coridor îngust, o 
baie cu gresie şi faianță şi un şifonier comun. 

Ce dormitor preferi? 

— lau eu alcovul, zise Stilton. 

Dormise în tot felul de locuri timp de mai mulți ani şi bănuia că Abbas e 
puțin mai pretențios. Era pretențios, cel puţin în mod normal, însă în 
momentul ăla ar fi putut dormi şi pe cioburi de sticlă dacă ar fi fost nevoie. 

Dar luă patul cel mare. 

— Acolo. 

Abbas prinsese o hartă mare şi detaliată a Marsiliei pe peretele de lângă 
pat. Arătă spre un pasaj chiar în mijlocul oraşului. 

— Cum ajung acolo? 

— Pe jos. Durează jumătate de oră. Şi nu ajungi mai repede nici cu 
autobuzul. 

— ŞI tu ce faci? 

— Mă întâlnesc cu o prietenă. 

— Când ne vedem? 

— Te sun eu. Dacă nu vorbim, ne vedem la restaurantul de alături, la opt. 

— OK. 

— Ţi-ai încărcat telefonul? 

— Da. 

Stilton observă că Abbas preia controlul într-un mod foarte firesc. 


Bun. 
Era răzbunarea lui. 
Nu a lui Stilton. 
x 


Stilton îi ceruse portarului o hartă turistică simplă, de rezervă. În mare, 
ştia unde merge, dar chiar şi aşa, era o distanță destul de mare până la secția 
de poliție. leşi pe Boulevard Kennedy şi făcu stânga, spre portul vechi. 
Peste numai zece minute îşi dădu seama de prima lui greşeală — 
îmbrăcămintea. Plecase din Stockholm în noiembrie, când temperatura era 
în jur de zero grade, şi aterizase în Marsilia, unde era mai cald cu aproape 
douăzeci de grade. Îşi scoase imediat jacheta groasă de piele. Câteva străzi 
mai încolo, bocancii Timberland proaspăt cumpăraţi erau ca două calorifere 
de saună umblătoare. 

Dar nu putea merge descult. 

Aşa că un Stilton destul de transpirat ajunse peste jumătate de oră la 
clădirea enormă şi gri a Poliţiei de lângă Cathedrale de la Major. Aparent, 
barul era chiar vizavi. 

Şi într-adevăr aşa era. 

Erau câteva locuri afară, cu mese de plastic şi două umbrele decolorate. 
Era puţin probabil ca bărbaţii fumători destul de neîngrijiți care stăteau sub 
ele să lucreze în clădirea de vizavi, deşi probabil o vizitaseră de multe ori. 
Stilton traversă strada până la bar. Bărbaţi de sub umbrele îi urmăreau 
mişcările. Era o figură nouă în zonă, cu încălțăminte mult prea grea. Nu era 
nici zece încă. Jean-Baptiste nu avea cum să fie acolo. Era invariabil 
punctual. Se cunoscuseră în cadrul anchetei unei crime înfiorătoare de la 
sfârşitul anilor nouăzeci, un francez care a înjunghiat doi tineri suedezi într- 
o stațiune litorală de pe coasta de vest şi apoi a dispărut. Jean-Baptiste 
găsise câteva indicii despre bărbat în Marsilia, iar Stilton s-a dus acolo, 
înainte să aibă ocazia să-l aresteze, mai săvârşise o crimă în Toulon. 

Acesta fusese începutul prieteniei lor. 

Probabil începuse cu ceea ce ai putea numi „chimie”. Amândoi erau 
profesionişti. Aveau aceeaşi atitudine. Amândoi erau „de la ţară” — Stilton 
din arhipelagul exterior al Stockholmului, iar Jean-Baptiste dintr-un sătuc 
de munte din Provence. Amândoi erau nişte lupi singuratici cu o atitudine 
deloc sentimentală faţă de muncă. Au păstrat legătura mai mulți ani, li s-au 
intersectat încă vreo două anchete, iar în carieră au avansat într-un ritm 
relativ egal. Dar erau foarte diferiți când venea vorba de punctualitate. Deşi 


nu întârzia prea des, Stilton nu se putea compara cu Jean-Baptiste. 

Mai erau doar două minute când Stilton intră în bar. Era cam înghesuit, 
cu o podea murdară de piatră şi un miros stătut de băutură. O scară neagră 
în spirală ducea la etaj, iar tavanul era brăzdat de fanioane diferit colorate. 
Un perete era acoperit în întregime cu pachete de țigări cu avertismente de 
sănătate, care atrăgeau toate privirile. Lângă alt perete erau nişte mese 
rotunde închise la culoare, iar altele erau mai spre mijloc. Zona barului în 
sine era mică. Acolo erau doar bărbați şi puţini dintre ei consumau ceva, 
doar completau bilete. 

— Toată lumea joacă la loterie, toată lumea vrea să se trezească pe 
tărâmul în care curge doar lapte şi miere. 

Stilton se întoarse. Era fix zece şi Jean-Baptiste stătea în uşa barului 
zâmbind. Era mare, mai mare decât şi-l amintea Stilton, nu departe de 
Depardieu, atât în privința dimensiunii, cât şi a nuanței roşiatice. Oricine 
nu-l cunoştea l-ar fi putut lua drept o persoană flegmatică şi care mănâncă 
prea mult. 

Dar Stilton ştia mai bine. 

Lucru confirmat când dădură mâna. Strângerea de mână a lui Jean- 
Baptiste îi aminti de bunicul lui, vânătorul de foci. Când îţi cuprindea palma 
în mână nu ştiai niciodată cum o să iasă de acolo. 

— Hai să ne aşezăm. 

Jean-Baptiste îl conduse la o masă din faţa barului. Se aşeză pe un scaun 
ŞI îşi aprinse o țigară. 

— Nu se fumează în bar, zise el. Dar se mai fac excepții. 

Stilton îi privi degetele îngălbenite. Fuma mult prea mult, întotdeauna 
Gauloises, de când îl cunoştea Stilton. 

— Deci, pe unde ai umblat? zise Jean-Baptiste. 

— Am sărit de pe şine. 

— Se mai întâmplă. Eu am divorţat şi m-am recăsătorit. 

— Da, se mai întâmplă. Eşti fericit? 

— Când şi când. La vârsta mea îţi mai reduci din aşteptări. 

Jean-Baptiste suflă un cerculeţ de fum şi dădu din cap spre o brunetă 
subțire care trecu pe lângă masa lor. 

— Salut, Claudette, ce mai faci? 

— Nu mă plâng, răspunse femeia şi dispăru spre mesele din mijloc. 

Jean-Baptiste îi făcu semn barmanului. 

— Două Perrier. 


În ciuda nuanţei roşiatice, se pare că în momentul ăla bea doar apă. Poate 
îi plăcea să consume vinuri fine în particular, Stilton nu ştia. Nu ieşiseră 
niciodată la băute împreună. 

— Cum mai e pe aici? zise el. 

— În Marsilia? 

— Da. 

— Plin de contraste, ca întotdeauna. Linişte la suprafață şi o mare 
harababură dedesubt. Ai auzit de scandalul de corupție? 

— Nu. 

— O grămadă dintre ai noştri, în buzunarele gangsterilor. Durează de 
câțiva ani şi e un mare scandal aici în momentul de faţă. Dar sigur că la 
suprafață nu se vede nimic — totul e curat-lună aici. Urmează să fim 
Capitală Culturală Europeană în 2013. 

— Ce înseamnă asta? 

— O grămadă de complicaţii. Jumătate din oraş se renovează şi se 
aranjează. Şi e infernal pentru poliţiştii de la circulație. E haos peste tot. 
Cred că ai văzut şi tu pe drum încoace. 

— Aveam alte lucruri pe cap. 

Jean-Baptiste râse şi bău jumătate din sticla de Perrier. Când o lăsă jos, 
cobori puţin vocea. 

— ŞI, cum merge cu el Fassi? 

— Bine. E crupier. 

— La Stockholm? 

— Da. 

— Deci l-ai repus pe linia de plutire? 

— În cele din urmă. A făcut şi câteva misiuni sub acoperire pentru 
poliție. 

— Cine s-ar fi gândit? 

Jean-Baptiste nu arăta la fel de surprins pe cât părea după tonul vocii. 

— Dar în momentul de faţă e aici. 

— Are nevoie de ajutor? 

Asta îi plăcea la Jean-Baptiste, intuiţia lui. 

— O cunoştinţă de-ale lui a fost găsită moartă aici, zise Stilton. Samira 
Villon. 

— O cunoştea bine? 

— Au lucrat odată la acelaşi circ. 

— A fost ucisă. 


— Am citit despre asta. Ştii mai multe? 

— Nu, se ocupă alţii. 

— Alții pe care îi cunoşti? 

Jean-Baptiste se jucă cu sticla printre degete şi îl privi pe Stilton drept în 
ochi. 

— Are cutite la el? 

— Nu cred. 

Jean-Baptiste îl observă pe Stilton şi îşi dădu seama că minte, iar Stilton 
văzu asta. Dar era o minciună nevinovată necesară pentru ca Jean-Baptiste 
să nu fie nevoit să mintă mai târziu. Dacă ar fi fost folosită într-un fel care 
ar fi ajuns în atenţia poliţiei franceze? 

Era un risc potenţial. 

— Pot să întreb, zise Jean-Baptiste. Dar trebuie să-mi spui puţin mai 
mult. 

— Despre? 

— Planurile lui el Fassi. 

— Nu ştiu NIMIC. 

Jean-Baptiste privi în jos, la masă. Respectul solid pe care şi-l purtau 
unul altuia emana din simţul lor comun al binelui şi răului, din moralitatea 
personală profundă, care îi îndrumase odinioară înspre poliție şi îi 
transformase în profesionişti de succes. Stilton îşi „pierduse busola” câțiva 
ani, iar Jean-Baptiste nu era foarte sigur ce înseamnă asta. Ştia că Stilton nu 
mai lucrează în poliție, auzise asta în urma unui contact scurt cu Mette 
Olsăter cu vreo doi ani în urmă. Dar oare se schimbase? Putea să aibă 
încredere în el? 

Stilton îl observa pe Jean-Baptiste şi bănuia ce îi trece prin minte. Perfect 
de înţeles. Aşa că simţi că trebuie să mai facă un pas înainte. 

— Abbas vrea să-l prindă pe ucigaș, spuse el. 

— Asta e treaba poliției franceze. 

— Ştiu, dar uneori şi cei mai buni poliţişti au nevoie de puţin ajutor, 
corect? 

— Uneori. 

Jean-Baptiste se ridică deodată şi în clipa aia luă o decizie, bazată în 
totalitate pe încrederea în Stilton pe care o avusese în trecut. 

— Unde pot să dau de tine? întrebă el. 

Stilton îi dădu numărul de mobil şi adresa hotelului. 

— N-ai chef să vii diseară la cină la mine? întrebă Jean-Baptiste. 


— Nu pot, îmi pare rău. 

— Înţeleg. Transmite-i toate cele bune lui el Fassi. 

Jean-Baptiste se strecură afară din bar, iar Stilton se cufundă puţin în 
scaun. O problemă în minus. Făcuse ce îl rugase Abbas, şi încă destul de 
bine. Polițistul cel masiv avea să ia legătura cu el, ştia asta. Ştia şi că trebuie 
să găsească un mod de a-i spune lui Abbas că trebuie să fie extrem de 
discret cu cuțitele. 

Asta era o problemă considerabil mai mare. 

Stilton se uită de jur-împrejurul barului şi surprinse privirea brunetei 
frumoase pe care o salutase Jean-Baptiste, Claudette. Stătea la o masă din 
capăt, uitându-se la Stilton. El îi susținu privirea. Nu era sigur cât de mult 
timp, dar era conştient de senzație. Dintr-odată tânji după o femeie, după 
sex. Nu mai făcuse sex de când el şi Vera Chioara făcuseră dragoste în 
rulota ei, cu doar câteva ore înainte ca ea să fie omorâtă în bătaie. Asta 
fusese cu mai bine de un an în urmă. În clipa aia stătea într-un bar înghesuit 
din Marsilia în miezul zilei, uitându-se la o femeie care se uita la el într-un 
fel care îl excita. Deodată ea se ridică şi se duse la bar. El îi urmări trupul 
prin încăpere. Purta pantofi negri cu toc jos şi o rochie strâmtă, verde. Stătu 
cu spatele la el şi comandă. După ce fu servită, se duse drept la masa lui 
Stilton cu două păhărele în mână. 

— Îţi place pastisul? întrebă ea când aşeză paharele pe masă şi se 
cufundă în scaunul pe care stătuse polițistul cel masiv. 

— Oarecum, răspunse Stilton. 

— Noroc! 

Sorbiră din paharele cu pastis şi se priviră o vreme îndelungată. Femeia 
nu era tânără — nici Stilton nu era. Avea cincizeci şi şase de ani şi bănuia că 
ea are cu vreo zece mai puţin, cu nişte prime riduri în jurul ochilor 
nemachiați. 

— Claudette, zise el când pastisul aproape se termină. 

— Da. lar numele tău e? 

— Tom. 

— ÎI cunoşti pe Jean-Baptiste? 

— Da, şi tu? 

— Toată lumea din zonă îl cunoaşte pe Jean-Baptiste. E un poliţist bun. 

— Da. 

— ŞI tu eşti polițist? 

— Nu. 


— Vorbeşti bine engleza. De unde eşti? 

— Suedia. 

— Ibra. 

Stilton zâmbi. Zlatan Ibrahimovic era mare vedetă la PSG, în Paris, nu la 
Marseille. N-ar fi trebuit să fie atât de popular aici. 

— Dar aici noi credem că e un monstru, zise Claudette şi zâmbi puţin. 

Avea dinți mici şi uniformi, nu complet albi, buzele arcuite îi erau netede 
şi vopsite cu puţin ruj roşu. Stilton îi simți respirația peste masă, era plăcută, 
apoi se gândi deodată la respirația lui cu speranţa că e mascată de pastis. 

— Stai la hotel? întrebă ea. 

— Da, la Richelieu. 

— Mergem acolo? 

— Nu, împart camera cu cineva. 

— O femeie? 

— Nu. Unde stai? 

— Rue de la Croix. 

— E departe? 

— Nu şi cu taxiul. 


x 


Dură cam cincisprezece minute până ce taxiul navigă prin centru şi 
ajunse în cartierul lui Claudette. Stăteau pe bancheta din spate cu geamurile 
coborâte. Stilton privi afară şi văzu un flaşnetar care făcea semn cu o mână, 
în timp ce cealaltă alimenta flaşneta cu discuri perforate. Stilton auzi o 
melodie melancolică ieşind din invenția de lemn şi îşi puse mâna pe 
genunchiul gol al lui Claudette. Voia să-i simtă pielea. 

— Soldatul jelind, zise ea. 

Stilton se întoarse spre ea. 

— Aşa se cheamă melodia pe care o cântă. E un cântec popular vechi 
despre un soldat care se întoarce din război fără picioare. 

— Ce război? 

— Unul dintre ele. 

Claudette puse mâna peste mâna lui Stilton şi o ghidă mai sus, pe coapsă. 
Stilton simți cât de caldă e şi se aplecă spre ea. 

— Am ajuns, zise ea. 

Claudette plăti cursa. 


pd 


Abbas cunoştea zona ca în palmă, o zonă dură, plină de sărăcie, în care 


nu trebuia să ajungi la momentul nepotrivit al zilei. O parte din ea se 
dichisise, câteva clădiri noi ici şi colo, dar sub toate astea era acelaşi loc. 
Aceeaşi bănuială în ochi oamenilor, aceleaşi grupuri mici de bărbați 
frustraţi, acelaşi miros. Îşi amintea mirosul. Nu ştia ce este, doar că aşa 
mirosise toată copilăria lui. Gunoaie arse, gaze de eşapament, ciment ud. 
Nu ştia, încercă din răsputeri să împiedice mirosul să-i trezească emoţii şi 
amintiri, nu de-asta era acolo. Crezuse că şi-a ars de tot albumul interior cu 
amintiri, dar se pare că mai erau câteva rămăşiţe. 

Se grăbi să ajungă la clădirile înalte în care se pare că locuia Marie, la 
etajul opt. Spera că funcționează liftul. 

Funcţiona. 

În timp ce stătea în faţa uşii ponosite, se simţi dintr-odată nesigur. Nu 
sună imediat la uşă. Se uită la ea. Marie avea un nume de familie diferit, 
desigur, era măritată şi avea copii, asta îi spusese deja la telefon. Nu mai era 
femeia dinainte, de când dădea reprezentații la Cirque Gruss sub numele 
Bai She, femeia-şarpe albă. Era un număr spectaculos — directorul circului o 
prezenta cu o poveste despre un şarpe chinezesc care luase formă de om, iar 
apoi ea ieşea şerpuind dintr-o tobă, pe o muzică sugestivă. Avea o 
capacitate excepțională de a forma un cerc uman cu corpul, de parcă nu ar fi 
avut schelet. Abbas nu înțelesese niciodată cum e posibil aşa ceva. Era 
căsătorită şi avea o familie, iar viaţa ei de la circ se sfârşise. Însă nu de asta 
ezita el în fața uşii. 

Ci fiindcă ea ar fi putut să-i povestească despre Samira. 

Ştia că Marie şi Samira fuseseră apropiate la circ, poate chiar şi după ce 
Marie a plecat? Poate până când Samira a fost ucisă? 

Sună la uşă. Š 


Marie puse nişte ceai rece cu gheață pe masa din bucătărie. Era o 
bucătărie mică, având în vedere că avea patru copii şi un soț. Un perete era 
plin cu dulapuri de sticlă gri-verzuie, iar pe celălalt era un afiş mare de circ. 

Cirque Gruss. 

Abbas o privi pe Marie. 

Trecuseră mai mult de cincisprezece ani de când fusese femeia-şarpe 
albă. Era puțin probabil ca trupul ei să se mai încovoaie în cerc. 

— A trecut mult timp, zise ea. 

De parcă ştia ce vede Abbas. Dar încă era frumoasă, în ochii lui. O văzu 
aşa cum arăta odinioară. Mai puțin ochii. Acolo se vedea puţin din ceea ce 


văzuse şi în ochii lui înainte să intre în duş la Dalagatan şi să iasă cu o 
expresie cu totul diferită. 

Un strop de disperare. 

Marie se aşeză chiar lângă Abbas. Pentru el, deja părea că timpul a rămas 
în loc când ea deschisese uşa şi-l îmbrăţişase. Aveau în comun un trecut 
care avea să fie întotdeauna prezent. Stăteau unul lângă altul, apropiaţi, cum 
stau copiii. Marie se uită la Abbas. 

— Mai... 

— Nu, m-am oprit acum mulţi ani. 

— Ştiam eu că ţie o să-ți meargă bine. 

— De unde ştiai? 

— Tu nu minţeai niciodată. Toţi ceilalți minţeau când le convenea, tu nu 
minţeai niciodată. Aşa că am decis că dacă nu minţi, o să-ţi meargă bine. 

— O jumătate de adevăr. 

— Ştiu, dar pentru tine a mers. 

— Până acum. 

— Da. 

Atunci disperarea îi încolăci, disperarea lor din pricina Samirei, şi îi ţinu 
strâns până când Marie se întinse după paharul ei, iar Abbas făcu la fel. 

Amândoi ştiau despre ce e vorba în clipa aia din bucătărie. 

— A suferit atâta timp după tine, zise Marie. A fost un chin. Maestrul 
ştia ce simte, toată lumea ştia şi nimeni nu putea să facă nimic. Asta era. 
Samira era soţia şi asistenta lui. 

— Da. 

Abbas încercă să nu-şi piardă concentrarea. Voia să treacă de partea asta 
cât mai repede, voia să ajungă la partea mult mai rea, nu se putea prăbuşi 
încă. 

— Ce s-a întâmplat când a murit Maestrul? 

— Samira a fost nevoită să plece. Noul aruncător de cuțite avea deja o 
asistentă. 

— Păi şi unde s-a dus? 

— La început am păstrat puţin legătura, dar eu eram plecată cu circul, iar 
ea era aici, în Marsilia. 

— Ce făcea? 

— Nu sunt sigură. 

Abbas simţi că Marie ascunde ceva, dar nu voia să o preseze. Ar trebui 
să-i spună ce vrea şi ce are chef să-i spună. 


— V-aţi întâlnit vreodată? 

— O dată, la doi ani după ce a plecat. Era atât de tristă. 

— De ce? 

— Se întreba dacă am păstrat legătura cu tine. 

Abbas simţea cum îi urcă tensiunea în piept. 

— l-am scris câteva scrisori, zise el. L-am găsit pe directorul circului, iar 
el mi-a dat o adresă la care credea că locuieşte Samira. Dar n-am primit 
niciun răspuns. Poate că nu le-a primit niciodată. 

— Sau poate le-a rupt impresarul ei? 

— Impresarul ei? 

Marie se ridică. Se duse la fereastră şi privi afară. Abbas aşteptă. Marie 
se duse la chiuvetă şi luă un tocător subțire dintr-un sertar. Când era gata să- 
l pună jos, Abbas observă că îi tremură mâinile. Se ridică şi se duse drept 
lângă ea. Marie îşi lăsă capul pe pieptul lui şi plânse în tăcere. El îi mângâie 
părul scurt şi blond şi o lăsă să plângă. 

De parcă el era bine. 

Nu era deloc bine. 

Impresar? 

Marie se desprinse de pieptul lui Abbas şi întinse mâna după un prosop 
de hârtie. Îşi şterse obrajii şi se uită la Abbas. O spuse cât de direct fu în 
stare. 

— Făcea filme. 

— Ce fel de filme? 

— Porno. 

Dură câteva secunde, poate chiar minute, până ce Abbas fu în stare să 
înţeleagă vestea aia dificilă. 

— Făcea filme porno? 

— Da. 

Abbas se aşeză din nou la masă şi îşi mai turnă nişte ceai cu gheaţă. 
Marie rămase lângă chiuvetă. Ştia că Abbas vrea să ştie. Un bărbat care nu 
minte niciodată nu voia nici ca ceilalți oameni să o facă. Sau să ascundă 
lucruri. Singurul motiv pentru care era acolo era să afle informații despre 
Samira. Tot ce putea ea să facă era să-i spună ce ştie. 

Abbas se uită la ea. 

— De ce? întrebă el. 

— Şi eu am întrebat-o acelaşi lucru. Nu prea ştia ce să spună. După ce a 
plecat de la circ, a cunoscut un bărbat mai în vârstă. Credea că o s-o ajute, 


dar din câte am înțeles eu, a vândut-o impresarului. Era oarbă, săracă, 
trebuia să se întrețină — era o pradă uşoară pentru oamenii care voiau să 
profite de ea. Şi era atât de frumoasă. 

— lar agentul ăsta s-a folosit de ea ca să facă filme porno. 

— Nu sunt foarte sigură cum funcționează, era şi un fel de producător. 
Poate că o închiria altora? 

Abbas se ridică şi se duse la fereastră. Îşi trecu un deget peste geam, de 
la o margine până la cealaltă. În depărtare văzu stoluri mari de stăncuţe 
negre care treceau pe deasupra caselor în formaţii ondulatorii. 

Filme porno? Samira? 

Rămase privind afară, pe fereastră, şi întrebă: 

— De ce a fost de acord? 

— Păi, de ce sunt femeile de acord? Bănuiesc că a drogat-o sau a făcut-o 
dependentă de droguri. 

— Impresarul? 

— Da. Presupun că asta îi face pe cei mai mulți oameni să cedeze. 

— Probabil. 

Abbas desenă o cruciuliță pe geam cu degetul arătător şi se întoarse cu 
faţa la Marie. 

— Ştii cum îl cheamă pe impresar? 

— Da. 

Cobori pe scări. 


Liftul era prea lent. 
xr 


Făcură dragoste mult timp, într-un dormitor mare şi liniştit, pe un pat lat 
din oţel, în stil victorian. Nu rostiră niciun cuvânt, amândoi aveau dorințe 
adunate care le aduseseră trupurile laolaltă. Stilton ştia motivul pentru ale 
lui — ce o îndemna pe Claudette era treaba ei. 

În cele din urmă, căldura se domoli şi rămaseră întinşi goi pe patul 
moale, în diagonală. Stilton simţea cum sudoarea i se scurge pe cearşaf. 

Era golit, stors. 

Ce senzație extraordinară, se gândi el, şi o privi pe Claudette. Stătea 
întinsă pe braţul lui, cu ochii închişi. Îşi lăsă privirea să cutreiere de-a 
lungul trupului ei lucitor, până la perete. Erau câteva picturi în ulei 
neînrămate, agăţate pe tapetul bleu, iar unele păreau neterminate. Stilton 
ridică puţin capul ca să se uite mai bine. 

Atunci îi sună mobilul. 


Claudette deschise ochii. Stilton o privea. Ea se ridică şi îi eliberă braţul. 
Stilton îşi luă mobilul, bănuia că e Abbas. 

— Bună, Tom? Aţi ajuns? 

Era Mette Olsăter. 

— Da. 

— Ai promis că suni! 

— N-am avut timp. 

— De ce nu? 

— N-am apucat. Ai vorbit cu Abbas? 

— Nu răspunde. 

— Păi, probabil vede că tu îl suni. 

— ŞI ce ar trebui să însemne asta? 

— Nimic. Vrea să fie lăsat în pace. 

— Tom, te rog... suntem adulți. Ne cunoaştem de un car de ani. Tu ce tot 
faci?! 

Stilton nu răspunse direct, în parte fiindcă trebuia să spună ceva 
substanțial, altfel ar fi fost ridicol, şi în parte deoarece Claudette i se 
aplecase în poală şi începuse să-i mângâie penisul. 

— E o poveste lungă, zise el. Trebuie ca Abbas să-ţi spună singur. Mi-a 
povestit în tren. E foarte tragic. 

— Dar e despre el? 

— Da. 

— Atunci tu de ce eşti acolo? 

— Am câteva contacte aici. 

— Fabre? Jean-Baptiste Fabre? 

— Da. 

Mette nu-l cunoscuse niciodată pe Fabre, dar ştia că Stilton lucrase cu el 
cu un timp în urmă şi îşi dezvoltase o relație personală caldă cu acel om. Se 
întâlniseră de câteva ori şi în cadrul unor anchete în care era implicată şi 
Mette. Aşa că trase concluzia că vizita la Marsilia are de-a face cu treburi 
ale poliţiei. 

Ceea ce nu reuşea deloc să-i liniştească grijile. 

— Poate să devină periculos? întrebă ea. 

— Pentru cine? Stilton scoase un geamăt scurt şi simți cum i se întăreşte 
penisul. 

— Pentru tine? 

— Sper că nu. De ce s-ar întâmpla aşa? 


— Pentru că ştiu exact ce... 

— Mette, scuză-mă. Trebuie să închid, mă aşteptă taxiul afară! Ţinem 
legătura! 

Stilton reuşi să închidă cu doar câteva secunde înainte să se apropie din 
nou de orgasm. Claudette ridică privirea spre el. 

— Era soția ta? 

— Nu sunt căsătorit. 

— Nici eu. 

Iar apoi îşi dădu drumul. 


x 


Marie ştia numele impresarului, Philippe Martin. Dar nu ştia adresa lui 
sau unde l-ar putea găsi Abbas. Trebuia să descopere singur. Cu toate astea, 
ea ştia că omul e periculos. Îi auzise numele de câteva ori în ultimii ani în 
legătură cu nişte incidente brutale. De fiecare dată se gândise la Samira. De 
vreo două ori încercase să ia legătura cu ea, însă în zadar. Soţul ei o sfătuise 
să nu fie prea insistentă. 

Şi el auzise de impresarul ăsta. 

Abbas avea doar un nume, dar îşi făcuse o idee destul de clară despre 
cercurile pe care probabil le frecventa omul în cauză. Sau cel puţin în care 
era cunoscut. Aşadar, simțindu-se extrem de frustrat, aşteptase să se facă 
seară şi să se deschidă locul pe care voia să-l viziteze. Le Bar de la Plaine, 
un local pe care-l ştia dinainte şi despre care presupunea că mai există. Cu 
aceeaşi clientelă, probabil, un amalgam de peşti, muzicieni, gangsteri şi 
târfe. Şi, din când în când, câte o vedetă. 

Abbas intră. Barul era deschis de numai zece minute, dar era deja plin 
până la refuz. Îşi făcu loc cu coatele până la bar. Un barman în vârstă şterse 
puţin scrum inexistent din faţa lui. 

— Salut, zise Abbas. Îl caut pe Philippe Martin, ştii unde pot să dau de 
el? 

— Nu. 

— Îi sunt dator trei mii, o să fie nervos dacă nu-i primeşte. 

— Nu doar nervos. 

— Nu, exact. Deci? 

— Barul de vizavi de gară. De obicei acolo îl găseşti la prânz. Ce vrei de 
băut? 

— Nu beau. 

Abbas se întoarse şi îşi făcu din nou loc spre ieşire. Ştia că oamenii stau 


cu ochii pe el. Spera doar că nu sunt genul nasol, de dinainte, din cartierul 
arab sau din port, genul care l-ar putea recunoaşte. 
Ştia că asta i-ar face probleme. 


Stilton se opri să-şi tragă răsuflarea. Alergase. Tocmai trecuse de opt şi el 
ajunsese la restaurant. Din față, de pe stradă, părea destul de lat, însă dintr-o 
parte vedeai că e probabil unul dintre cele mai înguste restaurante din oraş. 
Eden Roc, situat în una dintre cele mai înguste clădiri din oraş, de patru 
metri lăţime şi douăzeci şi cinci lungime, dispus pe un singur etaj, construit 
peste hotelul pe care îl găsise Abbas online. Şi restaurantul era tot pe stânca 
ce ieşea înspre mare, de unde şi numele. 

Stilton intră. 

Un ospătar slab, stresat, cu barbă roşcată stătea în spatele unui bar 
minuscul la câțiva metri înăuntru. 

— Une coupe? 

Chelnerul se uita la Stilton în timp ce turna diferite băuturi în diferite 
pahare. Stilton nu ştia ce vrea să spună, aşa că scutură din cap şi trase cu 
ochiul în restaurant. Două dintre cele nouă mese din plastic erau ocupate de 
familii, şase erau goale, iar Abbas stătea la a noua. Chiar în spate de tot, la o 
masă de lângă fereastră, de unde se vedea golful. Stilton intră şi se aşeză în 
faţa lui. 

— Miroşi a sex, zise Abbas. 

Stilton abia se aşezase, dar ştia că probabil e adevărat. Nu avusese timp 
să facă duş, ştia că se scăldase în fluide corporale. 

— Aveam nevoie, zise el. 

— O cunoştea1? 

— Nu. 

— Jean-Baptiste ce a spus? 

Stilton îi rezumă conversaţia cu Jean-Baptiste, lăsând deoparte 
avertizarea legată de cutite. 

Pentru moment, în orice caz. 

Trebuia s-o facă atunci când nu mai mirosea a sex. 

— Când crezi că o să te contacteze? întrebă Abbas. 

— Când aude ceva. Ce comanzi? 

Chelnerul trecuse pe lângă ei în grabă cu două tăblițe cu meniul zilei. 
Stilton se uită la el — iepure, peşte, rizoto cu fructe de mare, anghinare, 
calamari fritti. 


— Calamari fritti, spuse Abbas. 

Stilton nu se dădea în vânt după calamar, aşa că îşi comandă un rizoto. 
Amândoi aleseră să bea Perrier. Abbas nu vorbea. Stilton simţea că ierarhia 
actuală îi cere să dea el primul raportul. De chestiunea polițistului masiv se 
ocupase, dar nu şi de polițista masivă. 

— A sunat Mette, spuse el. Zice că încearcă să dea de tine. 

— Da, am văzut. N-am avut chef să vorbesc cu ea. 

— Vrea să ştie ce facem aici, e îngrijorată. 

— Şi crezi că ar fi mai puţin îngrijorată dacă ar şti de ce suntem aici? 

Stilton nu trebui să răspundă, fiindcă tocmai atunci chelnerul cu barbă 
roşcată aşeză o farfurie cu calamari subțiri şi crocanți în faţa lui Abbas şi un 
castron cu nămol negru în fața lui Stilton. Abbas stoarse puţină lămâie 
deasupra farfuriei şi luă un inel de calamar cu degetele. 

— Ce i-ai spus? întrebă el când duse la gură creatura marină crocantă. 

— Că e o poveste lungă şi că e a ta şi că trebuie să i-o spui tu când o să 
te simţi pregătit. 

— Şi s-a mulțumit cu atât? 

— Am închis. A trebuit să fug să iau un taxi ca să vin să ne vedem. 

— Te-ai rătăcit? 

— Nu, de ce? 

— Alergai, te-am văzut pe geam. 

Stilton băgă în gură o furculiţă plină-vârf cu rizoto. 

— Cum e calamarul? 

— Excelent. ŞI aia? 

„Ana” era la gust exact aşa cum arăta. Stilton mai luă câteva înghițituri şi 
apoi îşi dădu seama că a comandat un terci negru insipid. Chestia neagră era 
tot din calamar. 

— E bun, poate puţin cam picant, zise el. Ai luat legătura cu prietena ta? 

— Da. 

Stilton presupunea că urmează ca Abbas să dezvolte ideea. Nu o făcu, nu 
imediat. Mai întâi îşi termină mâncarea. După ce goli farfuria, o puse pe 
masa goală de lângă ei şi îşi bău toată apa. Puse şi sticla pe cealaltă masă. 
Stilton îl privea. Îşi dădu seama că este martorul unui fel de ritual, unul care 
impune ca totul din jurul lui să fie debarasat. Când chelnerul întrebă dacă 
mai doresc ceva, Abbas răspunse: 

— Ar fi minunat dacă o vreme nu ne-aţi întrerupe. 

Limbajul corpului chelnerului vorbi în locul lui — se îndreptă înapoi spre 


refugiul din spatele barului. Apoi Abbas se uită pe fereastră, la întunericul 
de afară, la mare, la cer, şi încercă să o spună la fel de direct cum o spusese 
Marie. 

— Samira făcea filme porno. 

Abbas lăsă informaţia să se aşeze, aşa cum făcuse şi Marie, şi asta se şi 
întâmplă. Într-un fel care îl surprinse oarecum pe Stilton. Nu o cunoscuse 
niciodată pe Samira şi nu ştia nimic despre ea în afară de ceea ce îi 
povestise Abbas. Dar era suficient. Îl cunoştea pe Abbas. Iar când Abbas se 
întoarse de la geam ca să-l privească în ochi, văzu tot ce trebuia să ştie. În 
special, văzu întunericul pupilelor lui Abbas. 

— Avea un impresar, începu Abbas. Philippe Martin. Un nemernic. Mă 
gândesc să-l caut. 

— Înţeleg. Ca să staţi de vorbă? 

— Vii şi tu? FI 

Mette stătea pe closet şi privea cum soţul ei se spală pe dinţi. Mårten 
avea o tehnică specială, peria fiecare dinte în parte. Faţa, spatele, suprafața 
de mestecare, iar apoi şi-i curăța cu aţă dentară şi pe o parte şi pe alta. De 
vreme ce toţi dinții lui erau încă în stare bună, la şaizeci şi opt de ani, asta 
însemna treizeci şi două de periaje individuale înainte ca Mette să aibă 
acces la chiuvetă. Era unul dintre motivele pentru care îl bătea la cap să 
renoveze baia, ca să aibă o chiuvetă dublă. 

— Se pare că e vorba de o crimă. 

Mette încercă să-i distragă atenția lui Mårten, care se ocupa de dintele cu 
numărul douăzeci şi şase. Scoase periuţa din gură şi se uită la ea. 

— Călătoria la Marsilia? 

— Da. L-am sunat pe un coleg de acolo pe care îl cunosc vag. Mă rog, 
nu eu... Tom e cel care îl cunoaşte, dar am avut şi noi contact. A spus că e 
vorba de o crimă şi că Abbas cunoştea victima. 

— Ce căcat! 

Mårten se lăsă pe marginea căzii cu periuţa în mână, iar Mette profită de 
ocazie ca să ocupe chiuveta. 

— Cum se leagă asta de trecutul despre care vorbea? zise ea. 

— Poate că victima e o persoană pe care o cunoştea când trăia la 
Marsilia? 

— Şi eu m-am gândit la asta, la început. 

— Dar? 


— A trecut un car de ani de când nu mai stă acolo, iar din câte ştiu eu nu 
a păstrat legătura cu absolut nimeni de când a plecat, zise Mette şi începu să 
se spele pe dinți. 

— Nu. Ar putea să fie vreo rudă? 

— Nu mai are rude, ştii asta. 

— Mama lui, spuse Mårten. 

— Ce-i cu ea? 

— A dispărut când el avea şapte ani. Poate că încă mai trăieşte. 

— ŞI acum a fost ucisă? 

— Da. 

— O mamă care îşi abandonează copilul la şapte ani şi care nu mai ia 
niciodată legătura cu el nu prea l-ar face pe fiul ei adult să dea fuga la 
Marsilia fără vreo înştiinţare şi să ia pe cineva ca Tom cu el, nu? spuse 
Mette. Chiar dacă a fost ucisă. 

— Nu, poate că nu. Mai am şase dinți. 

— Aproape am terminat. 

Mårten profită de ocazie ca să se lase purtat de gânduri cât timp aşteaptă. 
Abbas şi Tom la Marsilia cu o crimă franceză, iar Abbas cunoştea victima, o 
victimă din trecut, un trecut pe care îl detesta. Ce aveau de gând să facă? Nu 
prea voia să ştie, de vreme ce nu avea absolut nicio şansă să schimbe ceva. 

Aşa că se concentră asupra dinţilor. 

— Aşadar ai sunat-o pe Olivia? întrebă el. Ca să-ţi ceri scuze? 

Mette se întoarse cu periuţa în gură şi, de vreme ce nu o scoase, el nu 
înţelese ce spune. Dar văzu. 

Nu o sunase. 

— Cred că eşti puţin cam fricoasă, zise el, privind în jos, la chiuvetă. 

Mette scoase periuţa din gură. 

— Te rog, poţi să nu te mai bagi în lucruri care nu te privesc? 

— Absolut. Scuză-mă. 

Mârten îşi recapătă poziţia cea mai favorabilă în faţa chiuvetei şi începu 
să se ocupe de dintele cu numărul douăzeci şi şapte. Mette îşi aruncă 
deodată periuţa în cadă şi plecă. Mårten privi în oglindă cum pleacă. Ce fel 
de reacție era aia? Nu putea să aibă legătură doar cu Olivia, nu? Sau cu 
Abbas şi Tom? 

Era un semn de dezechilibru bazat pe altceva. 

Inima ei? 

Mette fusese recent la un alt control. Inima ei nu era într-o formă prea 


grozavă, iar medicul îi dăduse câteva avertismente serioase: să reducă la 
minimum stresul şi să facă ceva în privinţa greutăţii. 
Le ignorase pe amândouă. 


Capitolul 8 


Olivia păstra în general o distanță sănătoasă față de jurnalişti. Nu se 
transformase în dispreţ, ca în cazul unora dintre colegii ei de la Academia 
de Poliție. Fa respecta a patra putere în stat. Văzuse câteva exemple 
uluitoare care arătau valoarea jurnalismului de investigaţie, dar crescuse şi 
într-o societate obsedată de mass-media, în care jurnalismul împingea 
deseori limitele. Asta submina credibilitatea de care depinde libertatea 
presei, deseori din cauza lipsei totale de respect a anumitor jurnalişti faţă de 
propria profesie. 

Spera că Alex Popovic nu face parte din categoria aia. O rugase să vină 
la redacția Dagens Nyheter. Trebuia să fie acolo ca să monitorizeze ceva. 

Nu îi dăduse nicio informație legată de asta. 

Dar are o voce interesantă, se gândea Olivia în timp ce-şi privea reflexia 
în uşa de la intrare de pe strada Gjörwellsgatan. Îşi trase mai jos pe cap 
căciula gri tricotată fin. Era o căciulă frumoasă, nu ca cea pe care i-o dăduse 
Maria cu forța în Rotebro. Probabil ar fi trebuit s-o scoată când intră, dar îi 
plăcea aspectul pe care i-l dădea. Părul lung şi negru îi cădea pe umeri. Se 
aplecă spre reflexia ei. 

Era o contradicție între tenul ei cu un bronz sănătos şi îmbrăcămintea de 
iarnă. 

s 


Alex Popovic tocmai împlinise patruzeci şi doi de ani şi era angajat de 
opt ani la acel ziar important. Biroul lui era chiar în capătul îndepărtat al 
redacției. Tocmai trimisese un e-mail Ambasadei Suediei în Senegal, în care 
îi ruga să confirme că nu erau cetățeni suedezi în autocarul turistic care se 
prăbuşise într-o ravenă cu câteva ore în urmă. Când ridică privirea, văzu o 
femeie tânără cu căciulă gri, condusă înăuntru de un bărbat de la recepție. 
Văzu şi că unii colegi bărbați îi remarcaseră sosirea. Câteva spinări se 
îndreptau în spatele ecranelor. Femeia merse mai departe şi se aplecă să 
discute cu o jurnalistă. Ea dădu din cap, se întoarse şi arătă drept spre el. 
Tânăra femeie porni spre el. O fi Olivia Rivera? se gândi el. 

Olivia se apropie de Alex. El o salută întinzându-i mâna şi făcu semn 
spre scaunul de lângă birou. Amândoi se aşezară. 

— Frumos bronz, zise el şi zâmbi, scoțând o gumă cu nicotină din gură. 

— Tocmai mă întorsesem din Costa Rica atunci când aţi sunat. 


— Acasă la Bengt? 

— Da. 

— Ce făceaţi acolo? 

— În Costa Rica? 

— La Bengt. 

— Voiam să iau un laptop. 

Expresia lui Alex arătă că Olivia trebuie să clarifice anumite lucruri, aşa 
că îi povesti despre relația ei cu Bengt Sahlmann şi cu fiica lui şi de ce s-a 
dus după un laptop. 

— I-am spus Sandrei că aţi sunat acasă la ea. A spus că îl cunoaşteţi pe 
Bengt de o grămadă de timp. 

— Da. 

— De cât timp? 

— Am mers la Lundsberg împreună. 

— Şcoala cu internat? 

— Da. 

Alex făcu un gest de parcă nu era prima dată când trebuia să explice 
faptul că a mers la Lundsberg. 

— Mă rog, amândoi ne-am integrat la fel de prost acolo, zise el şi zâmbi. 
Dar apoi am ţinut legătura de-a lungul anilor. Bengt era un prieten bun. Mi- 
ai provocat un şoc dublu — mai întâi că s-a sinucis şi apoi că a fost ucis. 

— Ambele erau adevărate când v-am spus. De ce aţi sunat? 

Alex era un jurnalist cu experiență şi era obişnuit să adreseze el 
întrebările. Şi se trezea chestionat de o străină. Atrăgătoare, ce-i drept, şi 
totuşi străină. Îi căutase numele pe Google şi nu găsise nimic despre această 
Olivia Rivera. Poate că nu era numele ei adevărat? De ce? Ce voia? 

— De ce vreţi să ştiţi? întrebă el. 

— Pentru că sunt curioasă. 

— Asta nu-i destul. 

Olivia se uită la Alex. Îl plăcea. Nu ştia dacă era vocea sau atitudinea lui 
sau părul lui scurt şi negru; era probabil doar energia pe care o emana. 

Aşa că încercă să găsească un răspuns acceptabil. 

— Bengt Sahlmann a fost ucis. E o tragedie pentru Sandra. E o prietenă 
de familie şi vreau să fac tot ce pot ca s-o ajut să descopere ce s-a întâmplat. 
Şi de ce. 

— Sunteţi ofiţer de poliție? 

— Da şi nu. Sunt polițistă ca formare, dar nu profesez. Brigada 


Naţională de Criminalistică anchetează moartea lui Bengt. 

— De ce ei? 

— Nu ştiu. Aşadar, de ce aţi sunat? 

Alex începu să mestece încă o gumă cu nicotină şi observă că e ultima. 
Mestecase mult prea multe. Îşi trecu palma peste barba scurtă de pe obraz. 
Ce să spună? 

— Poate nu vreţi să spuneți? zise Olivia, de parcă ar fi citit asta în ochii 
lui. Poate e ceva sensibil? Confidenţial? 

— E confidential. 

— OK. 

Urmară câteva secunde de tăcere. Se priveau unul pe celălalt. Alex 
întoarse primul privirea şi se uită peste umărul Oliviei ca să se asigure că nu 
stă nimeni prea aproape. Voia să răspundă. Voia să continue dialogul cu 
femeia asta. Aşa că se aplecă spre Olivia. 

— Bengt luase legătura cu mine cu câteva zile în urmă şi spusese că are 
un material cu adevărat exploziv de care ştia că aş fi interesat ca jurnalist. 
Nu voia să vorbească despre asta la telefon, urma să mi-l trimită. ÎI sunam 
ca să întreb dacă mi-a trimis ceva, pentru că nu primisem nimic. 

— Deci nu ştiţi despre ce era vorba? 

— Nu. Dar ştiu că nu m-ar fi sunat aşa, dacă n-ar fi fost ceva serios. ŞI 
părea stresat. L-am întrebat dacă s-a întâmplat ceva şi a zis că da, iar apoi a 
închis. 

— Poate avea legătură cu furtul de la Accize şi Operaţiuni Vamale. 

— Ce furt? 

Olivia ştia că ar fi trebuit să nu spună nimic dacă totul ar fi fost normal. 
Dar lucrurile nu erau normale. Nimic nu mai era normal de când Tom 
Stilton îi divulgase adevărul despre mama ei ucisă. Totul era anormal, iar 
Olivia nu prea ştia ce face. În clipa aia avea o discuţie semiconfidenţială cu 
un jurnalist pe care nu-l cunoştea. 

Lucrurile nu merseseră prea bine ultima dată când făcuse acelaşi lucru. 

Ei, bine, uneori aşa e viaţa, se gândi ea, şi-i povesti despre captura de 
droguri dispărută de la Accize şi Operaţiuni Vamale şi despre ancheta 
internă a lui Bengt Sahlmann. Nu ştia prea multe, aproape nimic. 

Dar sigur că Alex devenea din ce în ce mai interesat. 

— Cât de mare era captura care a dispărut? 

— Nu ştiu. 

— lar eu credeam că e vorba despre ceva cu totul diferit. 


— Despre ce? Credeam că nu ştiţi despre ce fel de material vorbea. 

— Nu, dacă aş fi ştiut, n-aş fi spus asta. Am doar presupuneri. 

— Despre? 

Alex înţelese că Olivia dezvăluise ceva ce probabil n-ar fi trebuit să 
spună, despre Accize şi Operaţiuni Vamale, aşa că făcu şi el la fel, fiindcă şi 
el o plăcea. 

Îi plăcea mai ales energia ei. 

Și, mai mult, intuiţia îi spunea că acest contact o să se dovedească util în 
viitor. 

— Bengt a avut recent o izbucnire violentă la o petrecere, mă rog, mai 
degrabă un fel de dineu. Erau de faţă câțiva amici de la şcoală, iar el s-a 
cam îmbătat şi a început deodată să vorbească despre moartea tatălui său 
într-un cămin de bătrâni şi a făcut o mulţime de acuzaţii şi a spus că tatăl lui 
ar mai fi şi astăzi în viață dacă ar fi primit îngrijirile corespunzătoare. A fost 
foarte stânjenitor, aşa că l-am băgat într-un taxi. 

— Şi credeaţi că vrea să vă ofere informații despre asta? 

— Aşa m-am gândit, având în vedere cât de supărat era. Dar treaba cu 
drogurile sună mai plauzibilă. 

— Da, poate. 

Deodată se făcu timpul ca Alex să plece — aştepta conferinţa de presă cu 
Jimmie Åkesson. Doi Democraţi Suedezi umblau prin centrul oraşului şi 
băteau oamenii cu drugi de fier. Alex îşi ceru scuze. Olivia se ridică, îşi 
scoase căciula gri, îşi scutură părul lung, îşi notă numărul de mobil pe un 
carnețel şi plecă. Alex o urmări cu privirea. 


E a treia oară când aud despre moartea tatălui lui Bengt, se gândi Olivia 
în timp ce cobora. De la trei oameni diferiți. Trebuie să fi fost extrem de 
supărat din cauza asta. Îşi scoase mobilul şi o sună pe Sandra. Ea răspunse 
repede. 

— Bună. Ai găsit laptopul? 

— Nu, îmi pare rău, dar sunt sigură că poliția îl caută. Ce mai faci? 

— Aşa şi aşa. Nu dorm bine. 

— Ştii că poţi să mă suni oricând dacă nu poţi să dormi. 

— Da. Mă suni pentru ceva anume? 

— Nu, doar aşa. Mă gândesc la tine. Tot timpul. 

— Mersi. 

— Dar mă întrebam un lucru. Cum se numeşte căminul de bătrâni la care 


a stat bunicul tău? 

— Silvergârden, în Nacka. De ce? 

— Sunt doar curioasă. Se pare că tatăl tău era destul de supărat după ce a 
murit bunicul tău. 

— Da? 

Da. Şi? Olivia simţea că o dă în bară. 

— ŞI, cum e să stai la Charlotte? întrebă ea, schimbând subiectul. 

— Bine, presupun... a zis că ne putem muta acasă în Rotebro dacă 
vreau, dar eu nu vreau. Poate mai încolo... 

— Da, cel mai important e să faci ce simţi că e mai bine pentru tine. 

— Asta spune şi Charlotte. Scuze, putem să vorbim mâine? Tocmai a 
venit o prietenă de la şcoală. 

— Sigur! Sună-mă când e bine pentru tine. 

— Mersi, aşa o să fac. 

Olivia închise şi se simţi de căcat. Sunase doar ca să obțină o informație, 
nu ca să vadă cum se simte Sandra. Dar voia să ştie. O să vorbim mai mult 
mâine, se gândi ea şi se îndreptă spre uşile de sticlă de la intrare. Când se 
uită afară văzu oameni cocoşaţi, încercând să înainteze prin vântul şi ploaia 
înghețate. 

Oribil. 

Îşi puse căciula tricotată şi ieşi afară, în furtună. 


Luă maşina şi porni spre Nacka. 

Până în acel moment folosise laptopul dispărut şi relația ei cu orfana 
Sandra drept motive ale acţiunilor sale. Putea să mai facă asta o vreme, fără 
să „se bage” în ancheta lui Mette. Întâlnirea cu Alex Popovic îi stârnise 
entuziasmul. 

leşi de pe autostradă şi derapă la colţ. Şoselele erau acoperite cu o 
peliculă îngheţată, iar ea încă avea cauciucurile de vară. Ar fi cazul să le 
schimb, se gândi ea şi porni spre Jarlaberg. 

Căminul de bătrâni se afla la capătul şoselei, o clădire modernă gri, cu 
două etaje. Parcă aproape de intrare şi speră că nu are nevoie de coduri ca să 
intre. 

Nu fu cazul. 

Împinse uşile de sticlă şi intră într-un hol pustiu. Nu era nimeni acolo, 
doar o pisică mică, albă, care se freca de perete. O pisică? Trecu de încă o 
uşă de sticlă, care nu se închise la timp ca să nu lase pisica să se strecoare 


înăuntru. La naiba! Trebuia să o dea afară? Nu putea — dispăruse deja. Era 
normal să ai pisici într-un cămin de bătrâni? Traversă un coridor scurt şi 
ajunse la încă o uşă de sticlă. În continuare nu vedea pe nimeni. Împinse 
următoarea uşă şi păşi într-un coridor mai mare, cu o recepție goală în 
partea dreaptă. Un bec fluorescent puternic îşi reflecta lumina pe pereții 
albi, aproape orbind-o. Merse mai departe şi fu şocată de tăcere, ca şi cum 
holul ar fi fost izolat fonic. Până şi paşii ei abia dacă se auzeau. Mai merse 
câțiva metri. Apoi o cuprinse o senzație ciudată şi întoarse capul. Un bărbat 
stătea pe un scaun de lemn, într-un colţ, chiar în spatele ei. Purta pijama gri 
de flanel. Nu avea niciun fir de păr pe cap, iar pielea îi era acoperită de pete 
negre-albăstrui. Mâinile scheletice îi erau încleştate pe braţele scaunului. 
Stătea complet nemişcat, cu ochii fixați asupra Oliviei. Ea îşi înăbuşi reacția 
inițială de şoc şi se apropie de el. 

— Bună ziua, numele meu este Olivia. Ştiţi unde sunt angajaţii? 

Bărbatul stătea pur şi simplu complet nemișcat. De fapt, chipul lui era cu 
totul imobil, iar trupul îngheţat. Olivia mai văzuse statui umane în 
Barcelona şi Ciudad de Mexico, oameni care stăteau de parcă ar fi fost din 
piatră, ore în şir, mişcându-şi numai ochii. Omul ăla nu-şi mişca nici ochii. 
Oare respira măcar? 

Olivia se întoarse şi continuă să meargă pe coridorul pustiu. Când ajunse 
aproape la capăt, se întoarse. Fosila de pe scaun tot nu se mişcase. Olivia 
dădu colţul şi ajunse în alt coridor luminos, la fel de gol ca celălalt. Trecu 
pe lângă nişte uşi, multe dintre ele cu cheia în broască. Rămase nemişcată în 
mijlocul coridorului. Era ridicol. Sigur trebuia să fie cineva prin preajmă. 

— Alo?! 

Îşi auzi propria voce ricoşând de pereţi de câteva ori înainte de a 
dispărea. După care se lăsă din nou liniştea. 

Apoi auzi strigătul, un strigăt neplăcut şi prelung, ca o vulpe care urlă în 
noapte. Venea din una dintre camerele de mai departe. Olivia porni spre ea. 
Uşa era întredeschisă, aşa că o împinse cu grijă. Încăperea era întunecată, 
iar jaluzelele erau trase. Văzu înăuntru o femeie care stătea pe vine pe 
podea. Femeia purta un halat alb. Oare ea strigase? Olivia intră în cameră. 
Femeia se uită drept la ea. 

— A venit ambulanţa? 

— Nu ştiu. Ce s-a întâmplat? 

Olivia mai făcu un pas în față şi atunci văzu o a doua femeie, foarte 
bătrână, într-un capot alb. Era întinsă pe podea. Îi curgea sângele dintr-o 


tăietură de pe frunte. Picioarele i se mişcau în sus şi în jos de parcă ar fi 
avut cârcei. Mâinile i se agitau în aer. Femeia cu halat alb îi prinse o mână 
şi încercă să-i imobilizeze braţul. 

— Vin acum ajutoare, Hilda, curând... 

Femeia mai scoase un urlet, de data asta mult mai prelung şi mai 
pătrunzător. 

— Sunt aici, Claire e aici... totul o să fie bine într-o clipă. 

Femeia în vârstă, Hilda, începu să-şi agite celălalt braţ, iar corpul i se 
arcuia pe podea. Femeia cu halat alb ridică privirea spre Olivia. 

— Ajută-mă, te rog! 

— Ce să fac? 

— [a-o de cealaltă mână. 

Olivia se lăsă în jos pe podea şi o luă pe Hilda de cealaltă mână. Simţi 
cât de puternică e bătrâna, Olivia abia îi putea ţine braţul pe care-l tot agita. 
Deodată Hilda se întoarse pe o parte şi ridică capul de pe podea. Ochii ei 
priveau drept în tavan şi tot corpul ei urla fără niciun sunet. Claire încercă 
să o mângâie pe frunte. 

— Nu mai e nimeni aici? zise Olivia. 

— Nu, nu pe secţia asta. Am chemat ambulanta şi medicul. 

Dar nu prea avea rost. Olivia şi Claire îşi dădură seama amândouă că 
viaţa avea să se scurgă din Hilda cu mult înainte să sosească ajutoare. O 
tineau pe femeie de mâini în întuneric şi vedeau cum trupul ei plăpând 
încetează treptat să mai lupte, cum respirația îi încetineşte şi capul 1 se 
apleacă spre podea. Câteva clipe mai târziu, Olivia simți cum mâna bătrânei 
o strânge atât de tare încât îi veni să tipe, apoi îşi slăbi de tot strânsoarea. 

Hilda murise. 

Olivia se aşeză pe podea, cu spatele la pat. Claire încercă să-i simtă 
pulsul şi notă ora şi alte câteva detalii. Apoi închise delicat pleoapele femeii 
şi îi netezi părul, scoase o cârpă din buzunar şi şterse sângele de pe faţa 
Hildei. 

— Probabil s-a tăiat la frunte când a căzut din pat, zise ea încet. 

Olivia dădu din cap. Era tulburată. Era prima dată când vedea o persoană 
cum moare. O persoană pe care o ţinea de mână în clipa morţii, o femeie 
străină. Privi de jur-împrejur prin cameră, pereţii erau goi. Pe un raft de 
lângă pat era o fotografie înrămată. 

Cu un câine. 

Atât. 


— Mă poţi ajuta? 

Claire se ridicase şi stătea în spatele capului Hildei. 

— Apuc-o de pulpe, zise ea. 

Urma s-o ridice pe Hilda în pat. Olivia o ţinea de picioare, iar Claire o 
luase de sub umeri. Olivia se pregătea să ridice un cadavru uman şi era 
şocată. Abia dacă mai cântărea ceva, era ca şi cum ar fi ridicat un veşmânt 
alb, ca şi cum moartea i-ar fi luat toată greutatea. O aşezară pe Hilda cu 
atenţie pe pat. 

— Mulţumesc, zise Claire. 

Se aşeză pe marginea patului şi privi femeia moartă. Olivia vedea cât de 
incredibil de emoţionată e. Plină de tristeţe, mâna i se umezi când îşi şterse 
ochii. Olivia se aşeză pe un fotoliu. Acolo, tăcerea era altfel. Afară fusese 
înfricoşătoare, dar acolo nu. 

— Nu-i nicio speranţă... 

Claire vorbea îndreptată spre trupul fragil, fără să o privească pe Olivia. 
Glasul ei era controlat, dar resemnat, de parcă ar fi confirmat o tragedie 
recurentă. Olivia stătea în tăcere. Simţea că mai urmează ceva. 

— Ne chinuim până ajungem la limita rezistenţei şi tot se întâmplă aşa 
ceva. lar şi iar. Nu avem timp să fim unde trebuie să fim, nu avem timp să 
facem ce ştim că ar trebui să facem, nu-i nicio speranţă... 

Claire se întoarse către Olivia. 

— Am venit s-o văd acum vreo două ore, iar atunci stătea întinsă în pat 
ca de obicei, respira, şi am stat puţin de vorbă cu ea şi i-am spus că trebuie 
să mă duc să mai verific două camere şi să mă ocup de mâncare şi de nişte 
comenzi de aprovizionare. Trebuia să apese butonul de urgenţă dacă avea 
nevoie de ceva. Dar n-a sunat. 

— De ce? 

— Nu putea să ajungă la el. Căzuse după marginea patului. Dacă aş fi 
intrat mai devreme aş fi văzut, dar aveam toate celelalte lucruri de făcut şi 
sunt singură astăzi aici. Ce puteam să fac? 

Olivia nu avea un răspuns. Nu lucra acolo. Dar înţelegea că Claire e 
tulburată de ceea ce se petrecuse şi că trebuia să vorbească despre asta. 

— Ce vreţi să spuneţi cu „iar şi iar”? zise ea. Vi s-a mai întâmplat aşa 
ceva? 

— De mai multe ori, din păcate. 

Claire se uită la Olivia. 

— Mulţumesc pentru ajutor, apropo. Numele meu e Claire Tingman. 


— Olivia Rivera. Sunt o prietenă de-a familiei Sahlmann. Torsten 
Sahlmann a murit aici acum câtva timp, corect? 

— Da. 

— Fiul lui, Bengt, era foarte supărat din cauza mortii lui. 

— Ştiu. Şi pe bună dreptate. 

— Aţi vorbit cu el? 

— Da. 

— Ce s-a întâmplat? 

— Torsten a făcut un atac cerebral în timpul nopţii, iar persoana din tura 
de noapte era ocupată cu alte lucruri şi n-a putut să supravegheze cum 
trebuie situația, aşa că n-a fost găsit decât de dimineaţă, iar atunci era deja 
prea târziu. 

— Deci ar fi putut fi salvat dacă l-ar fi găsit mai devreme? 

— Da. 

— Ca Hilda? 

— Nu ştiu. Dar lucruri de genul ăsta se întâmplă tot timpul. Acum două 
săptămâni am avut o femeie cu diabet care nu a primit insulina la timp — nu 
era notat când a venit personalul auxiliar. Şi ea aproape a murit. 

— Dar e îngrozitor! 

— Da. 

— De ce se întâmplă aşa ceva, atunci? 

Olivia văzu că Claire ezită. 

— Pentru că suntem constant cu personal insuficient, zise ea. Pentru că 
jumătate dintre noi sunt subcalificaţi. Pentru că trebuie mereu să facem 
economii peste tot. Pentru că nu există planificare corespunzătoare, nimeni 
nu ştie ce fac ceilalți, toată lumea trebuie să fie peste tot. Mai mulţi vârstnici 
au nişte escare îngrozitoare, iar vara trecută am găsit larve de muşte într-o 
rană de pe spatele unui bătrân. A fost dezgustător. 

Claire întoarse uşor capul, de parcă încă o tulbura amintirea. 

— Aproape întotdeauna plec în lacrimi când mă duc acasă la sfârşitul 
turei, zise ea. Parcă nu înțeleg că aici ne ocupăm de nişte fiinţe umane, 
parcă ar fi un fel de loc de depozitare finală pentru oamenii care urmează să 
moară. 

— Cine nu înţelege? 

— Cei care conduc căminul. Le pasă doar de reducerea costurilor şi de 
profit. Şi de... 

Claire se opri dintr-odată. Pe coridor se auzea ţăcănit de tocuri dure. 


— Probabil ar trebui să pleci acum. 

Olivia se ridică. În uşă dădu peste o femeie cu părul scurt şi blond. Era 
îmbrăcată într-o jachetă băţoasă bej şi urma să intre în cameră. Tresări. 
Olivia trecu pe lângă ea şi ieşi pe coridor. Femeia intră în cameră şi închise 
uşa. Olivia auzi voci înăbuşite înăuntru. Câteva minute mai târziu, uşa se 
deschise şi femeia ieşi din nou. Făcu doi paşi spre Olivia şi întinse mâna. 

— Bună. Rakel Welin. 

— Olivia Rivera. Cine sunteţi? 

— Sunt directoarea căminului Silvergârden. Aveţi rude aici? 

— Nu. 

— Atunci ce faceţi aici? 

— Tocmai am ajutat-o pe una dintre angajatele dumneavoastră cu o 
femeie care murea în salon. Aparent nu mai e nimeni aici. 

— Fi, bine, trebuie să vă rog să plecaţi. 

— De ce? 

Rakel Welin fu luată prin surprindere. 

— Pentru că este un cămin privat. Nu putem accepta ca persoane 
neautorizate să umble aiurea pe aici. 

— Sunt o prietenă a familiei Sahlmann. 

— Familia Sahlmann nu mai are nicio rudă aici. 

Femeile se uitară una la alta. Welin făcu semn spre ieşire. Olivia nu se 
mişcă din loc. 

— Cum pot să iau legătura cu compania care administrează 
Silvergârden? zise ea. 

— Plecaţi sau trebuie să chem poliția? 

— De ce să chemaţi poliția? Pentru că am văzut ce s-a întâmplat aici? 

— Asta n-are nimic de-a face cu persoanele din exterior. 

— Cu excepţia faptului că aţi lăsat o femeie bătrână, care ar fi putut fi 
salvată, să moară. 

— Plecaţi? 

— Încercaţi să muşamalizaţi ce s-a întâmplat? 

Rakel Welin se uită la Olivia şi scoase un telefon mobil. Olivia se 
întoarse şi porni spre uşă. La jumătatea drumului se opri. Claire stătea în 
uşă, în spatele lui Welin. Privirile li se întâlniră. Olivia trecu de uşa de 
sticlă. Chiar înainte să se trântească, pisica albă se strecură afară după ea. 


Probabil o zărise pe Rakel Welin. 
Xr 


Apucă strâns volanul. Şoselele erau alunecoase. Era extrem de supărată. 
Ştergătoarele merseră tot drumul spre casă — nici măcar nu-şi dădu seama că 
nu plouă. 

Nu ploua deloc. 

Era încă supărată când intră în apartament, din cauza experienței cu 
Hilda şi a întâlnirii cu Rakel Welin, dar mai ales din cauza lucrurilor pe care 
i le spusese Claire Tingman, despre modul cum stau lucrurile la 
Silvergârden. Bănuia că există o mulțime de lucruri care se muşamalizează 
acolo. Îşi aruncă jacheta pe jos în hol şi simţi că are nevoie de o baie foarte 
fierbinte şi de o cană cu ceai. Din păcate, baia era imposibilă pentru că nu 
avea cadă, iar un duş fierbinte nu era acelaşi lucru. Dar ceaiul fierbinte nu 
era o problemă. Puse apă la fiert, se schimbă în nişte haine mai comode, îşi 
luă laptopul şi-l porni. 

Bătea cu picioarele în podea, aşteptând să se încarce ecranul. 

Când acesta se încărcă, apa fierbea. Trase crăticioara spre ea. În timp ce 
turna lichidul fierbinte observă că mâna îi tremură uşor. Mâna pe care i-o 
strânsese Hilda în clipa în care a murit. Aproape că o mai simţea încă. Şi 
avea să treacă mult timp până când acel sentiment avea să dispară, ştia asta. 

La fel şi şocul acelui corp lipsit de greutate. 

Începu prin a căuta căminul Silvergârden pe Google. 

Nu după mult timp găsi un fel de structură a acționariatului. Căminul era 
deținut în ultimă instanță de o firmă cu capital de risc denumită Albion. 
Căută Silvergârden pe site-ul Albion. Era o capodoperă vizuală, atât ca 
design, cât şi ca lizibilitate, cu o descriere atrăgătoare: 


Vrei să le oferi mamei şi tatălui tău ceea ce merită? Timp pentru iubire şi 
grijă? Cu oameni care iubesc oamenii? Oferă-le Silvergărden — căminul de 
îngrijire care se ocupă de toate detaliile! 


Nu pomenesc nimic de larvele de muşte, se gândi Olivia. Dar asta 
probabil nu ar fi vândut la fel de bine. 

Două căni de ceai mai târziu, închise laptopul şi se gândi la Claire 
Tingman. Probabil nu ar fi ieşit niciodată în public, dar era acolo. Dacă ar fi 
fost nevoie, poate că Olivia ar fi convins-o să vorbească. 

Atunci se auzi soneria de la uşă. 

Olivia tresări şi se uită la ceas. Abia trecuse de opt. Ea crezuse că e 
miezul nopţii. Poate era Mette Olsăter care venea să-şi ceară scuze şi să-şi 


pună cenuşă în cap. 

Nu era ea. 

Era un Olsăter, dar nu Mette. Era Mårten. 

— Bună?! Intră! 

Mårten o îmbrățişă călduros pe Olivia şi intră în apartament. Nu mai 
fusese acolo până atunci. 

— Ăsta e apartamentul pe care-l închiriezi de la vărul tău? 

— Da. 

Mårten se uită de jur-împrejur, ceea ce nu dură prea mult, fiindcă era un 
apartament cu două camere. 

— Un adevărat bârlog de burlac. 

— Ce expresie stupidă! 

— Da. 

— Vrei nişte ceai? 

— Nu beau ceai niciodată. 

— De ce? 

— Pentru că mi se pare apos. 

— Vin roşu n-am. 

Mårten zâmbi. Întotdeauna era vin pe masă când luau cina în 
Kummelnăs. 

— Mă mulţumesc doar cu tine, zise el. 

— Mersi. 

Mårten şi Olivia dezvoltaseră o relaţie specială doar a lor. Mårten era cel 
care avusese grijă de ea când toată lumea i se prăbuşise, el era cel care îi 
cususe la loc mintea făcută ţăndări şi care o ţinuse pe picioare în ultima 
parte a cursurilor de la Academia de Poliţie. Şi tot el era cel care îi sprijinise 
hotărârea de a pleca în călătorie în Mexic. 

Aşa că, din punctul ei de vedere, Mårten putea să bea orice voia. 

— Ţi se pare dificilă situația asta cu Mette şi cu mine? întrebă Olivia 
când se aşezară la masa din bucătărie. Voia să scape de subiect ca să poată 
discuta despre lucruri mai plăcute. 

— Da. 

— Cred că ar trebui să mă sune şi să-şi ceară scuze. 

— Şi eu. 

— Dar n-o s-o facă. 

— Nu, zise Mårten. 

— Deci? 


— Nu vreau să faci nicio prostie. 

— Pentru că sunt supărată pe ea? 

— Da. 

— De ce-aş face aşa ceva? 

— Păi, da, de ce-ai face aşa ceva? 

Mârten îi aruncă o privire amuzată. Ajunsese să o cunoască destul de 
bine pe Olivia şi ştia că e la fel de încăpăţânată ca soția lui. Niciuna dintre 
ele nu avea să facă primul pas. Dar ştia şi ce avertisment serios primise 
Mette la cel mai recent control medical. 

Olivia nu ştia asta. 

Aşa că nu ştia că Mette are nevoie de toată detensionarea de care putea 
face rost în momentul acela. Un conflict emoţional cu Olivia nu era ce-i 
trebuia. Dar Mårten nu avea de gând să discute despre asta. 

Nu acum. 

Nu pentru asta venise. 

— De-asta ai venit aici? Ca să te asiguri că n-o să fac vreo „prostie”? 
întrebă Olivia. 

— Nu. Am venit aici de dragul meu. Al tău şi al meu. Mette şi cu mine 
suntem foarte simbiotici în multe privinţe, probabil ai observat, dar eu nu 
sunt Mette. Conflictul tău cu Mette nu are nimic de-a face cu relația noastră. 
E a noastră, orice s-ar întâmpla. Vreau doar să ştii asta. 

Olivia întinse mâna şi o puse pe mâna lui Mårten. O mână vie, se gândi 
ea. 

— Ştiu asta, spuse ea. 

— Bine. 

Se priviră unul pe celălalt, cu blândeţe. Apoi Olivia îşi retrase mâna. 

— ŞI, ai vreo veste de la Abbas? întrebă ea. Am încercat să-l sun. 

— A plecat la Marsilia. Cu Tom. 

— Ce face acolo? 

— Nu ştiu. În cel mai rău caz o să fie târât în ceva ce n-o să fie prea 
drăguţ. 

— Periculos? 

— Poate. 

— Bine că îl are pe vagabond cu el, atunci. 

Olivia auzi imediat cât de copilăresc sună şi făcu un gest. Mårten schiţă 
un zâmbet. 

— O să se rezolve şi asta. 


Olivia ridică din umeri. Nu era deosebit de interesată de rezolvarea 
situației cu Tom Stilton, aşa că spuse: 

— Cunoşti o companie cu numele Albion? 

— O firmă cu capital de risc. Da. De ce? 

— Ai o clipă? 

— Absolut. 

Olivia îi relată pe scurt experiența de la Silvergârden din urmă cu câteva 
ore şi Mårten observă cât de tulburată este. 

Şi supărată. 

Îi împărtăşea sentimentele, în general. Îi detesta pe investitorii de risc. 
Mårten făcuse parte din diverse mişcări de stânga. Renunţase la unele dintre 
convingerile ideologice de-a lungul anilor, însă sentimentele fundamentale 
nu aveau să-i dispară niciodată. 

— Profiturile din sectorul asistenţei sociale sunt problematice, zise el. 
Există vulturi care nu caută decât să-i jupoaie pe contribuabili, şi există 
oameni ambiţioşi şi devotați care vor să conducă afaceri într-un mod mai 
personal şi inovator decât o pot face municipalităţile şi consiliile locale. E 
greu să mentii echilibrul. 

— Silvergârden e condus de vulturi. 

— Ştii tu asta? 

— Presupun că e aşa pe baza celor întâmplate azi şi celor spuse de 
femeia aia. 

— Da, dar în acelaşi timp ar fi extraordinar de contraproductiv dacă 
Albion şi-ar administra prost afacerea cu bună-ştiinţă: e contrar ideilor 
fundamentale ale investitorilor de risc. 

— Şi anume? 

— Să preiei companii, să le faci extrem de profitabile şi apoi să le vinzi 
cu un profit uriaş. Asta nu prea e posibil dacă ajungi să bagi o organizație în 
pământ. 

— Dar poate o poți împinge până ajunge la limita rezistenței, ca să poți fi 
în stare să produci nişte cifre mărețe? 

— E posibil. Există dovezi destul de tulburătoare. Dar tu cum ai ajuns la 
Silvergârden? 

— Tatăl lui Bengt Sahlmann a murit acolo. Dar nu trebuie să-i spui lui 
Mette. 

— Că a murit acolo? 

— Că am fost acolo. Ai văzut ce s-a întâmplat când m-am dus la Accize 


şi Operaţiuni Vamale. 

Mårten promise să nu spună nimic despre Silvergârden. Olivia îl conduse 
până la uşă şi mai primi o îmbrăţişare călduroasă. Înainte să închidă uşa, 
spuse: 

— Sper că Abbas n-o să dea de necaz acolo. 

— ŞI noi sperăm. 

Olivia închise uşa şi se sprijini de peretele din hol. Se gândi că Mårten a 
fost puțin cam vag pe tema companiei Albion. Voia să ştie mai multe despre 
Silvergârden, despre reacția lui Bengt Sahlmann la moartea tatălui său. Luă 
mobilul şi-l sună pe Alex. Intră direct căsuţa vocală. 

— Salut, sunt Olivia Rivera. Puteţi să mă sunaţi? Vreau să vă întreb 
câteva lucruri. 

Închise şi se duse în dormitor. Și acum ce să fac? Simţea că energia din 
corpul ei trebuie eliberată. Căutase destul pe Google. Alex era următorul 
pas în cazul Silvergârden. Şi nu voia s-o deranjeze pe Sandra. Poate ar 
trebui să-l sun pe Ove? Sau pe Lenni? Se întinse în pat. An, tan, te... 
Adormi înainte să apuce să aleagă. Cu hainele pe ea. 


Capitolul 9 


Stilton rămase treaz mare parte din noapte în alcovul înghesuit de la 
fereastră, în parte din cauza semnului verde al farmaciei, care clpocea prin 
geamul de deasupra patului, şi în parte fiindcă fusese izbit de senzația de 
„Ce naiba fac eu aici?”, o senzație care apare când totul în afara 
întunericului dispare, iar singurul lucru pe care îl auzi este propria respirație 
şi un gândac zgâriind pe perete. 

Dar mai presus de toate era treaz din cauza întunecimii din ochii lui 
Abbas. Are cuțite la el? Avea, iar el ştia ce e în stare să facă cu ele. 

În starea în care se afla. 

Asta îl ținea treaz pe Stilton. 

Se folosise de relația personală pe care o avea cu Jean-Baptiste ca să-i 
ceară o favoare. Era ceva ce se baza pe încredere, pe ceea ce Stilton văzuse 
în ochii polițistului masiv, ceea ce însemna că Stilton trebuia să-şi asume 
răspunderea pentru cuțitele lui Abbas. 

În toiul nopţii, Stilton hotărî să caute cuţitele şi să le ascundă. Şi de 
îndată ce se gândi la asta, abandonă ideea, în parte fiindcă era o idee extrem 
de stupidă, în general, şi în parte fiindcă probabil Abbas dormea cu ele sub 
pernă. 

Aşa că Stilton zăcu în pat învârtindu-se de pe o parte pe alta. Se uita fix 
la lumina verde clipocitoare de pe perete şi asculta cum marea erodează 
stânca de sub el, încercând să nu se gândească la nimic. 

Ceea ce e, practic, imposibil. 

Tocmai când adormise în cele din urmă, fu trezit. 

Rezervaţia naturală era situată chiar în sudul Marsiliei. Callelongue era 
un loc întins şi frumos, liniştit şi sălbatic în acelaşi timp. Stânci şi mare într- 
o parte, păduri şi munţi în cealaltă. Pentru iubitorii de natură, era o 
adevărată experienţă să facă drumeţii acolo. 

Pentru Abbas era doar un supliciu. 

Luară un taxi de la hotel. Stilton reuşise să înghită câteva bucăţi de pâine 
şi nişte cafea amară înainte ca Abbas să-l strige de pe stradă. Habar nu avea 
ce mâncase Abbas, probabil nimic. 

Se hrănea cu altceva. 

Amândoi stătură în linişte tot drumul cu maşina — Stilton pentru că avea 
nevoie de ceva timp ca să se trezească dimineața înainte să fie moderat de 


sociabil, iar Abbas pentru că nu era cu adevărat acolo. Era ascuns adânc în 
sine, adunându-şi forțele pentru ceea ce avea să trăiască acolo. 

În Callelongue. 

Zona în care fusese găsit cadavrul dezmembrat al Samirei. 

Pe drum trecură pe lângă o pistă de curse la marginea unui parc întins. 
Abbas făcu semn cu capul pe fereastra maşinii. 

— Aici avea cortul Cirque Gruss. 

— Unde e pista de curse? 

— Da, atunci nu era acolo. 

Era o afirmaţie goală. 

Totul se schimbă. 

Taxiul îi lăsă la marginea rezervației naturale, iar şoferul îi întrebă cum o 
să se întoarcă. 

— Vino să ne iei peste o oră, zise Abbas. 

De ce numai o oră? Stilton nu vru să întrebe, presupuse că Abbas 
stabilise o perioadă finită de timp căreia îi poate face față. Sau poate era 
doar o bănuială. 

Dar era călătoria lui Abbas. 

El era cel care lua deciziile. 

Aşa că se îndreptau către împrejurimile frumoase din Callelongue. 
Stilton îşi învățase lecţia când venea vorba de haine şi era îmbrăcat doar 
într-un tricou. Abbas purta un sacou subțire, bej, pe care-l cumpărase din 
Veneţia cu mulți ani în urmă, care i se asorta cu desăvârşire cu nuanţa pielii. 
Fusese ales cu grijă. Atunci. 

Dar nu-i mai păsa deloc în momentul ăla. 

Putea la fel de bine să fi purtat un cearşaf. 

Niciunul dintre ei nu ştia încotro să meargă, dar amândoi ştiau ce caută. 
Stilton nu se simţea grozav după noaptea nedormită şi se trezi că admiră 
frumuseţea locului. Peisajul cu umbre ascuţite, un teren moale şi reflexii ale 
stâncilor înalte. Era senzația unui loc din trecut, a unor vremuri străvechi, 
melancolice, care treceau. 

— Acolo! 

Umblau fără țintă de aproape jumătate de oră când Abbas zări, printre 
copaci şi tufişuri, o bucată de bandă de plastic lăsată de poliție după izolarea 
zonei. Se strecurară printre tufişurile ţepoase şi văzură prima groapă. O 
groapă mare. Mai departe, între copaci, văzură încă una. 

Abbas se duse la prima groapă şi îşi scoase telefonul mobil. Cu mâini 


surprinzător de stabile, începu să fotografieze groapa. Stilton stătea în spate, 
în tăcere. Nu ştia ce îi trece prin minte omului ăluia chinuit. Ce imagini îi 
apăreau în faţa ochilor? Un mistreţ? Rămăşițe osoase roase? Sau chipul 
Samirei când a aruncat ultimul cuţit spre ea? 

Trecură câteva minute. 

Apoi Abbas lăsă telefonul şi se întoarse cu faţa la Stilton. 

— Pourquoi? întrebă el. 

O întrebare care se putea referi la o mulțime de lucruri în momentul ăla. 
De ce a fost ucisă Samira? De ce a fost îngropată aici, dintre toate 
locurile? De ce a fost dezmembrată? De ce n-am fost acolo? Stilton simţea 
că Abbas se referă la toate cele de mai sus. 

Aşa că alese una dintre variante. 

— De ce a fost ucisă? 

Abbas stătea pe vine. Stilton văzu urmele lăsate de corturile tehnicienilor 
francezi deasupra gropilor. Îşi putea imagina ce căutau. Jean-Baptiste 
trebuia să le spună dacă au găsit sau nu ceva. 

Să sperăm. 

— De ce a fost ucisă? zise Abbas fără să se uite la Stilton. Era oarbă. 
Complet lipsită de apărare. Pentru cine putea să fie o ameninţare? 

Era o întrebare retorică, iar Stilton o lăsă să se risipească. Simţi o adiere 
călduță venind dinspre mare, frunzele tufişurilor se legănau blând, iar 
soarele făcea umbră gropii, de parcă natura ar fi vrut să acopere sălbăticia 
faptei. 

Abbas îşi trecu o mână peste faţă înainte să se întoarcă spre Stilton. 

— Fi, bine, există o singură persoană care poate răspunde la întrebarea 
asta, spuse el. 

— Impresarul ei? 

Abbas se ridică. Privi în jos, în groapă, se uită la cealaltă groapă de mai 
departe şi se întoarse. 

Terminase. 

Urma să-l găsească pe Philippe Martin. 


Taxiul îi aştepta când se întoarseră şi-i duse până la portul din centrul 
Marsiliei, Vieux Port. Abbas nu voia să meargă cu maşina mai departe, voia 
să ia metroul ultima bucată din drum. 

— De ce? întrebă Stilton. 

— Ca să ajung în starea corespunzătoare. 


Abbas se pregătea de întâlnirea cu Martin. Metroul avea să-i dea starea 
potrivită, metroul în care locuise atâţia ani când era tânăr — când şterpelea şi 
fura din buzunare şi era urmărit de paznici şi de francezi albi, când era 
şicanat şi batjocorit. 

Voia să intre din nou în starea aia. 

Phihppe Martin era un francez alb. 

— De ce-ai fotografiat groapa de acolo? întrebă Stilton. 

— Nu ştiu. 

Abbas urcă în unul dintre vagoanele albe. Stilton îl urmă. Rămaseră 
lângă uşi. Aproape toate locurile erau goale. Trenul se puse în mişcare, iar 
Stilton se gândi la cuțite. Ştia că Abbas le are la el. Nu ştia câte, dar ştia că 
le are, iar Stilton nu prea ştia cum să abordeze acest lucru. Se uită în 
vagonul următor. Era aproape gol, o femeie citea dintr-o carte pentru copii 
unui copil care îi stătea pe genunchi. În drum spre un loc numit „acasă ”, se 
gândi Stilton. El, pe de altă parte, era în drum spre întâlnirea cu un om care 
o abuzase pe Samira. 

Şi care poate chiar o dezmembrase. 

— Deci, cum abordăm treaba asta? zise el. 


x 


Coborâră la Gare Saint-Charles, gara principală din Marsilia. Barul pe 
care Philippe Martin îl frecventa era chiar în față. Soarele strălucea şi acolo, 
peste treptele de piatră ale gării centrale şi peste nişte băieți drogaţi, cu 
codițe rasta, care stăteau ghemuiți, cu capul între genunchi, căzuți pe 
gânduri. Peste nişte femei est-europene machiate excesiv, sprijinite de statui 
din piatră în timp ce-şi ţineau telefonul mobil chiar în fața ochilor, 
cufundate într-o lume care nu era a lor. Şi peste invalizii care stăteau cu 
cârpele şi paharele lor de plastic, sperând la o felie dintr-o lume care nici a 
lor nu era. 

Abbas şi Stilton trecură destul de repede pe lângă toate. 

Lui Stilton îi luă însă puţin mai mult timp. Nu trecuse atât de mult timp 
de când şi el stătea ghemuit aşa, nu chiar cerşind, dar fusese şi el acolo. 
Fusese un paria, un om fără adăpost şi în multe privințe un nevoiaş. 
Dormise şi el pe cârpe vechi. Poate de-asta se opri în fața unei femei 
slăbănoage ca să cumpere un exemplar din Macadam, ziarul de stradă din 
Marsilia. Nu avea cum să-l citească, dar se simţi bine. 

— Acolo e. 

Abbas arătă spre un bar aflat puţin mai departe pe stradă. Stilton îi 


urmări mâna şi văzu un bar cu un aspect obişnuit, cu o marchiză roşie şi 
două scaune de plastic goale afară. 

— De unde ştii că e aici? întrebă el. 

Abbas nu răspunse şi intră în local, urmat îndeaproape de Stilton. La bar 
stătea un bărbat foarte înalt şi voinic, îmbrăcat cu un sacou verde, iar 
dincolo de bar era o femeie bătrână cu pielea închisă la culoare. Bărbatul 
stătea cu spatele la ei. Abbas se opri şi-l lăsă pe Stilton să se descurce. Se 
apropie de bărbat. 

— Philippe Martin? 

Bărbatul se întoarse. Înainte, ar fi putut să fie oricine, un contabil într-o 
scurtă pauză de prânz sau un psiholog fără pacienţi. 

Dar nu era. 

După ce se întoarse, deveni foarte clar cine este. Sau măcar ce face. Şi nu 
avea nimic de a face cu ţinerea registrelor contabile sau îngrijirea sufletelor 
oamenilor. Nu era străin de afacerile dubioase. I se citea pe față, judecând 
după numărul cicatricelor de pe chip şi după privirea din ochi. Atât Abbas, 
cât şi Stilton cunoşteau foarte bine acea privire. Era caracteristică oamenilor 
care trăiau în lumea aia. Poate că avea degete lungi şi frumoase de pianist şi 
o pedichiură perfectă, dar era prins până peste cap în afaceri dubioase. 

Aşa că Stilton repetă întrebarea. 

— Philippe Martin? 

— Tu eşti tipul care îmi datorează nişte bani? 

Veştile circulă repede în cercurile restrânse, se gândi Abbas. Dar Stilton 
fu cel care răspunse. 

— Da. 

— Nu-mi datorezi nimic. 

O maximă veche: „Ca să trăieşti în afara legii, trebuie să fii onest.” 
Stilton nu-i datora bani omului, aşa că el nu avea de gând să-i ia banu. 

— A fost doar o scuză, spuse Stilton cu accentul lui suedez melodios. Nu 
voiam să trâmbiţez ce vreau de fapt. 

— ŞI ce anume doreşti? 

Bărbatul se întoarse. Stilton începu din nou. 

— Sunt din Suedia. Fac filme şi am auzit că lucrezi în domeniu aici. 

— Cine ţi-a spus asta? 

„Jean-Baptiste Fabre” era cu siguranță răspunsul greşit. Stilton îşi răscoli 
memoria ŞI zise: 

— Pierre Valdoux. 


— Cine dracu” e Pierre Valdoux? 

— Importă filme în Suedia. Nu-l cunoşti? 

Bărbatul, care era cu siguranță Philippe Martin, se uită la femeia din 
spatele barului. 

— Tu ştii cine e Pierre Valdoux? întrebă el zâmbind. 

— Nu. 

— Maică-ta ştie? 

— Nu cred. 

Martin se întoarse către Stilton. 

— Vezi? Nimeni nu ştie cine e Pierre Valdoux. Ai mâncat căcat la micul 
dejun? 

— Nu. Dar tu? 

Stilton putea tolera să fie provocat într-o oarecare măsură. Dar nu mai 
mult. Îşi asumase un risc uriaş şi nu ştia cum avea să reacționeze Martin. 
Poate că strica totul în clipa aia şi lucrurile aveau să se înrăutăţească. 

Abbas stătea chiar în spatele lui. 

— la mai zi o dată, spuse Martin şi coborî de pe scaunul de bar, ca un fel 
de avertisment fizic. 

Era înalt, deşi nu atât de înalt ca Stilton. Dar părea să fie destul de în 
formă. Stilton îl privi în ochi. 

— Chestia e, Philippe, că nici eu şi nici tu n-am mâncat căcat la micul 
dejun. Lucrăm în aceeaşi industrie. Avem atitudine. Bun. Dar dacă poţi să te 
desprinzi puţin de ea şi să mă asculţi, o să afli curând că e vorba de bani. 
Mă interesează să investesc într-un film francez pentru piaţa suedeză şi am 
o reţea de distribuție consacrată în toată ţara. Sunt pregătit să pun banii Jos 
şi vreau să facem o treabă bună. Te interesează? 

Poate fiindcă Stilton o spusese foarte calm, poate era modul lui de a 
ignora complet avertismentul fizic al lui Martin sau poate era cu totul 
altceva, dar Martin ascultă ce avea de spus Stilton. Cu ochii fixați pe fața 
lui. Apoi făcu semn cu capul spre Abbas. 

— Cine e? 

— Un ghid. Mă conduce prin Marsilia. 

Martin se întoarse spre femeia din spatele barului. 

— Mergem sus. 

Încăperea era chiar deasupra barului, una destul de spațioasă, mobilată ca 
un mic lounge, cu o fereastră lată care dădea spre stradă. Standardul 
mobilierului de sus era doar cu un pic mai ridicat decât al celui din bar. 


Două fotolii gri ponosite, o canapea curbată şi o masă de şah în mijloc. Pe 
un birou mic era un acvariu rotund de sticlă cu un peştişor auriu. Lumina de 
pe stradă pătrundea printre două obloane pe jumătate deschise, făcute din 
lemn gri. Martin se duse la birou, scoase o cutie şi ridică un pistol destul de 
greu. Îl aşeză lângă acvariu. Alt avertisment. Făcu un gest spre Stilton să se 
aşeze pe unul dintre fotolii. Pe Abbas îl ignoră complet. Stilton se aşeză în 
timp ce Martin îşi agăţă blazerul verde în cuier. Pe dedesubt purta un tricou 
albastru cu mânecă scurtă, care îi lăsa la vedere bicepşii umflați. Dezvăluia 
şi un tatuaj cam prost făcut, cu un cuțit de bucătărie, de pe antebraţul 
omului. De ce au infractorii gusturi atât de proaste? se gândi Stilton. Ar fi 
putut să-şi facă în schimb un pumnal frumos. 

Martin se cufundă în celălalt fotoliu. 

— Să investeşti, ai zis? 

— Da, răspunse Stilton. 

— De câţi bani vorbim? 

— Depinde. Îţi faci singur filmele sau le cumperi? 

— Ambele. Vrei un gen anume de filme? 

— Da. Acasă suntem obişnuiţi în general cu fetele albe, est-europene. 
Caut ceva puţin mai exotic. 

— Negrese şi de-astea? 

— Cam aşa ceva. 

— Nicio problemă. Vrei genul film sau doar futut direct? 

— Futut direct. 

— Bun. Mai puţine probleme. 

— Lucrezi cu anumite fete? 

— Da, dar putem să facem rost de oricine. 

— Am văzut un porno franțuzesc online acum câtva timp, cu o tipă 
superbă de tot, mai negricioasă, şi cred că era oarbă? 

— Curva aia arăboaică. 

Abbas stătea chiar în spatele lui Stilton, lipit de perete, aşa că Stilton nu-i 
vedea reacția. Nici nu era nevoie. 

— Poţi să faci rost de ea? întrebă Stilton. 

— Nu, a murit. 

— Păcat. 

— Nu chiar. Trebuie să accepți că în industria asta există anumite 
fluctuații de personal. Dar am tipe care se fut la fel de bine ca ea. 

Stilton încuviinţă şi întrebă cum au să procedeze. Problema se rezolvă de 


la sine. Cu colțul ochiului, îl văzu pe Abbas ducându-se la fereastră ca să 
închidă obloanele. Zgomotul traficului de afară dispăru, la fel şi mare parte 
din lumină. Martin observă asta la rândul lui şi reacționă. 

— Ce dracu” faci? întrebă el în franceză. 

— Închid obloanele. 

Erau primele cuvinte pe care Abbas le rostea în prezenţa lui Martin şi 
vorbi într-un dialect marsiliez cântat evident, un dialect din mahalalele din 
Castellane. Martin îl recunoscu de îndată. 

— Şi cine pula mea ţi-a zis să faci asta? 

Stilton văzu cât de agil se mişcă Abbas prin cameră şi cât de blând 
zâmbeşte când se aşază pe canapea, în faţa lui Martin. 

— Curva aia arăboaică, răspunse el cu tandreţe. 

Stilton simţi ce urmează, recunoscu scena, era ca un păianjen care îşi 
întindea pânza. 

— Cine pula mea e ăsta? îi zise Martin lui Stilton. Sigur nu e ghid. 

— Nu. Şi el e suedez. Era prieten cu Samira Villon. 

Lui Martin îi pică fisa şi simți că discuţia se îndreaptă într-o direcție 
greşită. Se ridică, făcu câţiva paşi spre peştişorul auriu şi puse o mână pe 
pistolul de lângă acvariu. Încă se controla. Mai fusese în situaţii de genul 
ăla. 

De multe ori. 

— leşiţi afară, zise el cu calm. Acum. 

— Sau? zise Abbas. 

— Sau îţi zbor creierii ăia de arab-suedez. 

— Ar fi păcat. 

Abbas se ridică şi Stilton se luă după el. Avea de gând să plece? Abbas 
se duse spre uşă, iar Stilton se duse după el. Martin ridicase puţin pistolul de 
pe birou şi le urmărea mişcările cu ţeava armei. Abbas se opri în uşă şi se 
întoarse către Martin. 

— Peştişorul tău auriu a murit. 

Martin aruncă o privire spre acvariu şi în clipa aia un cuţit lung şi negru 
îi intră prin dosul palmei care ţinea pistolul. Pistolul căzu pe podea, iar 
Stilton se năpusti asupra lui. Bănuia cât de puternic e Martin şi avea 
încredere că el e mai puternic. Un an de viaţă pe insulă îi dăduse forța unei 
adevărate brute în braţe. 

Însă dură ceva. 

Abbas rămase nemişcat în pragul uşii şi observă lupta. Niciunul dintre ei 


nu scotea vreun zgomot. Când Stilton evită un pumn solid şi se duse în 
spatele lui Martin, lupta, practic, se sfârşi. Îl ridică pe francez de pe podea 
şi-l aruncă peste canapea. Numeroşii ani de antrenamente din poliție se 
dovediră de folos şi îi răsuci lui Martin un braţ atât de mult la spate încât 
francezul ţipă pentru prima dată. 

Braţul era gata să i se frângă. 

Abbas ajunse acolo într-o clipă. Se pregătise în multe feluri pentru 
situaţia aia, adusese inclusiv nişte coliere albastre pentru cabluri. Împreună 
reuşiră să-i ducă şi celălalt braţ la spate şi îi legară încheieturile atât de 
strâns încât colierele îi intrau în carne. Îi legară şi gleznele cu încă un colier. 

— Aşază-l lângă perete. 

Abbas făcu semn cu capul spre peretele de lângă birou. Stilton îl trase pe 
Martin în picioare şi-l împinse la perete. Martin era gata să-i dea un cap în 
gură când văzu cuțitul. Celălalt cuțit negru. Abbas îl ţinea drept în faţa 
ochilor lui. Martin se lipi de perete. 

— Deschide gura, zise Abbas în franceză. 

Martin îl scuipă în față. 

Un tip dur. 

Abbas nici nu tresări. Lăsă scuipatul să 1 se prelingă pe obraz şi apoi pe 
podea. lar apoi ridică cuțitul puţin mai aproape de faţa lui Martin şi-i simţi 
greutatea în palme. 

— Deschide gura. 

— Cine dracu” eşti?! 

— Deschide gura. 

Martin se holba la cuțitul din fața nasului. Îşi mută privirea şi văzu ochii 
lui Abbas. Apoi deschise gura. Abbas scoase iute un prosop mic şi alb pe 
care-l adusese cu el. Îşi folosi mâna liberă ca să înfigă prosopul în gura lui 
Martin. Adânc. 

Stilton făcu câţiva paşi în spate. Era spectacolul lui Abbas. Ar fi vrut să 
părăsească încăperea în momentul ăla, să nu fie acolo, să nu vadă şi să nu 
fie nevoit să-l mintă pe Jean-Baptiste. 

Și, mai mult decât orice, să nu fie nevoit să fie martor la o latură a lui 
Abbas despre care ştia că există, dar pe care încercase întotdeauna să şi-o 
elimine din memorie. 

— Poţi să ieşi dacă vrei, zise Abbas fără să se uite la Stilton. 

— Rămân. 

Abbas dădu din cap aprobator şi se uită din nou la Martin. Acel 


producător nemilos de filme porno avea o expresie diferită pe faţă. În clipa 
aia era clar perdantul şi îi era greu să respire pe nas. Dependenţa înfocată, 
dar nesănătoasă de cocaină îi blocase tractul nazal. Îşi trase nasul. 

— Închide ochii, zise Abbas. 

Martin îşi lăsă privirea să treacă dincolo de Abbas, către Stilton, de parcă 
i-ar fi cerut un fel de ajutor. Nu primi nimic. Stilton zise: 

— Cred că ar trebui să faci ce spune. 

Martin închise ochii. Abbas se aplecă spre el. 

— Acum poate îţi poţi închipui cum e să fii orb? Să nu şti unde e 
cuțitul? Să nu poți să vezi dacă-l ridic ca să te înjunghii sau dacă-l țin în 
diagonală, ca să-ţi spintec obrazul? Cum e? 

De după prosop se auzi un murmur. 

În clipa aia Abbas ştia cu cine are de-a face — un bărbat care nu avea de 
gând să vorbească decât dacă era forţat, mai ales despre orice l-ar fi legat de 
uciderea şi măcelărirea Samirei. Aşa că aşeză cu grijă vârful cuțitului pe 
pleoapa stângă a lui Martin şi-l împinse cam un centimetru. Urletul se auzi 
prin prosop. Nu tare, dar faptul că se auzea măcar îi sugera intensitatea. 
Stilton văzu că piciorul drept al lui Martin tremură incontrolabil. Un firicel 
de sânge se prelingea pe obrazul lui, din ochi. 

— Acum eşti pe jumătate orb, zise Abbas şi mută vârful cuțitului, 
aşezându-l pe cealaltă pleoapă. Acum ştii cine sunt. Am să-ţi scot prosopul 
din gură. Dacă tipi, înfig cuțitul şi în celălalt ochi şi o să fii complet orb. 
OK? Am să-ţi pun câteva întrebări şi vreau să răspunzi. 

Abbas scoase prosopul din gura lui Martin fără să slăbească presiunea 
cuțitului pe pleoapa lui. Martin inspiră adânc. Era în stare de şoc. 

— Tu ai omorât-o pe Samira? 

Trecură câteva clipe până ce vocea lui Martin reuşi să iasă din peştera 
groazei în care se afla, dar ieşi până la urmă. Spartă, răguşită. 

— Nu, zise el. 

— Cine a fost? 

— Nu ştiu. 

Abbas dădu la o parte vârful cuțitului de pe pleoapa lui. Capul lui Martin 
se scutura. Nu ştia unde e cuțitul. Nu ştia ce are de gând Abbas să facă cu 
el. Îşi muşcă buzele până când îi dădu sângele. 

— A primit scrisorile mele? întrebă Abbas. 

— Ce scrisori? 

— l-am trimis patru scrisori, din Suedia, în plicuri albastre. Au ajuns 


== 


aici? 

— Da. 

— Le-ai rupt? 

— Nu. 

— Į le-ai citit Samirei? 

— Da. 

— Care e primul cuvânt din fiecare scrisoare? 

Martin înghiți în sec fără să scoată niciun cuvânt. 

— Le-ai rupt. 

Abbas puse vârful cuțitului la loc pe pleoapa netăiată a lui Martin. 
Maxilarul lui Martin se mişca în sus şi în jos. 

— Cum ai convins-o să participe? întrebă Abbas. Ai drogat-o? 

Martin dădu din cap atât de scurt încât abia dacă se observă. 

— Ai drogat-o? 

Din nou dădu din cap. 

— Ce ştii despre crimă? 

— Am spus poliției ce ştiu. 

— Şi anume? 

Martin respira greoi şi scurt, pieptul i se umfla sub tricou, iar cuvintele îi 
țâşneau din gură. 

— Trebuia să participe la o filmare, eu nu eram implicat, doar o 
închiriam. Cineva a luat-o de aici şi după aia n-a mai venit înapoi. 

— Cine a venit după ea? 

— Un taxi. 

— Unde trebuia să se turneze filmul? 

— Nu ştiu. 

— Cine mai urma să joace în film? 

— N-am idee. 

— Philippe. 

Vocea lui Abbas era încă liniştită şi controlată. 

— Eu cred că minţi, zise el. 

Abbas şterse grijuliu cu prosopul sângele de sub ochiul lui Martin. 

— Sunt aproape sigur că minţi, zise el. Simți cuțitul pe ochi? 

Martin dădu din cap, tremurând. 

— Deci te mai întreb o dată, zise Abbas. Cine mai era de față când s-a 
turnat filmul? 

Martin tăcea. Ce era nevoit să spună îndreptăţea aplicarea pedepsei cu 


moartea, dar o spuse chiar şi aşa. 

În cele din urmă. 

— Le Taureau... Nu ştiu care e numele lui adevărat. 

— Philippe. 

— Nu ştiu mai mult... 

— Doar Le Taureau? 

— Da. 

— Ai povestit poliției despre asta? Despre Le Taureau? 

— Nu. Eu n-am fost implicat în nimic... doar... 

Glasul lui Martin deveni tot mai slab, probabil avea să leşine curând. 
Abbas observă. Se aplecă puțin în față şi îi şopti lui Martin la ureche: 

— Numele meu e Abbas el Fassi. 

Martin se prelinse pe perete, cu maxilarul încă mişcându-se în sus şi în 
jos. Abbas coborî cuțitul şi se duse la uşă. Martin căzu pe podea. Stilton se 
duse spre uşa deschisă. Martin întoarse capul, iar cu ochiul bun privi cum se 
trânteşte uşa. 

Apoi se întoarse să se uite la acvariu. 

Peştişorul de aur zăcea pe fund, mort. 


Capitolul 10 


Alex o sunase pe Olivia imediat ce îi ascultase mesajul din căsuţa vocală, 
mai târziu în noaptea aceea. Olivia dormea deja. Când îşi ascultă, la rândul 
ei, mesajele de dimineaţă, el spunea că are ceva de făcut în oraş şi sugera să 
se întâlnească la restaurantul Prinsen ca să ia prânzul. Dacă era liberă. 

Era. Nu pentru că ar fi crezut că este localul ideal. Nu-i plăcea să se 
întâlnească la restaurant cu oamenii ca să discute chestiuni sensibile. 
Întotdeauna era lume prin jur şi apoi veneau ospătarii şi erai obligat să 
comanzi câte ceva. Olivia nu era nici deosebit de încântată la gândul că 
avea să stea jos şi să ia prânzul, de fapt. Prefera să înfulece o salată cu 
creveţi sau tăiţei instant. Totul dura o veşnicie în restaurante. 

Dar ea era cea care solicitase o întâlnire, aşa că se duse la Prinsen. 

Într-un separeu cu canapele de piele. 

Bun. Măcar avea o şansă să aibă puțină intimitate. 

Alex ajunsese acolo înaintea ei şi comandase o bere. Purta un pulover 
gros tricotat gri şi vorbea la telefonul mobil când apăru Olivia. Îi făcu semn 
să se aşeze în faţa lui în timp ce el termina de lăsat un mesaj. Ultimul lucru 
pe care-l auzi fu: „Să verific iar cu cei de la Accize şi Operaţiuni Vamale.” 

— Accize şi Operaţiuni Vamale? 

Olivia îşi dădu jos jacheta în timp ce îi adresă întrebarea. 

— Trebuie să-mi amintesc să-i sun după ce terminăm. 

— De ce? 

Iat-o din nou, se gândi el. Ar trebui să se facă jurnalistă. 

— Pentru că lucrez la un articol despre captura aia de droguri dispărută 
despre care mi-ai dat un pont. 

— Ție. Cum adică ție? Nu m-ai amestecat şi pe mine în treaba asta, nu?! 

— Nu, tu eşti doar o sursă. 

— Cum adică, sursă? 

Olivia începea să se enerveze. Ştia că ea îi spusese despre drogurile 
dispărute şi bănuia că o să păstreze informația secretă. Şi dintr-odată era o 
„sursă”? 

— Sunt jurnalist, Olivia, ştii foarte bine asta. Ce îmi povesteşti neoficial 
aşa rămâne. Dar dacă trebuie să folosesc informaţia respectivă, o s-o 
folosesc. Fără să te implic şi pe tine. În ţara asta sursele sunt protejate. 

Olivia cunoştea cu siguranţă asta şi se calmă puţin. 


— Ce ai aflat despre captură? întrebă ea. 

Alex nu avea nicio obligație să-i răspundă. Din contră, de fapt. Dar de 
vreme ce Olivia fusese cea care îi povestise despre asta, simțea că ar trebui 
să-i ofere şi el ceva în schimb. 

— Era foarte mare şi era formată doar din aşa-numitele „droguri de pe 
internet”, în special SIT. Care aveau o valoare de stradă de până la trei 
milioane de coroane. Aşa că înţeleg de ce s-a stârnit agitație, după cum ai 
spus şi tu, când au dispărut. 

— Şi Bengt Sahlmann era cel care trebuia să ancheteze dispariția lor? 

— Da, aşa mi-au confirmat. 

— Cine? 

— O femeie, printre alții. Gabriella Forsman, ea a fost cea care a dat 
alarma când au dispărut drogurile. 

— Ai cunoscut-o? 

— Da. 

— Ţi-a plăcut? 

— Păr prea roşu, sâni prea mari şi buze prea roşii. 

Îmi place de tipul ăsta, se gândi Olivia. 

— Şi am mai vorbit cu femeia care se ocupă de ancheta crimei, zise 
Alex. Mette Olsăter. 

Nu-mi place de tipul ăsta, se gândi Olivia. 

— De ce ai vorbit cu ea?! 

— O cunoşti? 

— De ce? 

— Reacția ta. 

— O cunosc şi ți-aş fi foarte recunoscătoare dacă nu m-ai include absolut 
deloc în nicio discuţie pe care o ai cu ea. Nici ca sursă şi nici ca orice 
altceva mai zici că sunt. 

— Sigur că da. Ţi-am spus asta, nu-i aşa? Sursele rămân anonime. Ar fi 
o infracțiune să-ți pomenesc numele. Vrei o bere? 

— Nu. 

Se uitară unul la celălalt. Alex schiță un zâmbet. Olivia nu. Nu voia nici 
în ruptul capului să fie legată de jurnalistul ăsta, Alex Popovic, când era 
vorba de Accize şi Operaţiuni Vamale sau de ancheta uciderii lui Sahlmann. 
Lucrurile erau oricum destul de dificile cu Mette. 

— O să iau o apă minerală, zise ea. 

Alex comandă un fel de supă şi o apă minerală pentru Olivia. Când sosi 


comanda, Olivia se mai răcorise şi îşi aminti că ea solicitase întâlnirea. 

Dar Alex fu cel care schimbă subiectul şi începu să vorbească despre ce 
voia ea să discute. 

— Deci, voiai să mă întrebi ceva? zise el. 

— Da. 

Olivia simţi că trebuie să bată puţin în retragere şi să se înmoaie. Voia ca 
discuţia lor să aibă un alt fel de ton. Unul personal. Unul neoficial, după 
cum spusese el. 

— Uite, îmi pare rău că am izbucnit aşa, spuse ea. Am motivele mele. O 
să-ţi povestesc altădată, altundeva. 

— Da, te rog. 

Alex îi zâmbi. Olivia zâmbi şi ea după câteva secunde. Gata, era puţin 
mai bine. În momentul ăla era probabil pregătit. 

— Păi, începu ea. Când ne-am întâlnit data trecută, mi-ai povestit despre 
o cină privată în timpul căreia Sahlmann a avut un fel de criză de furie din 
cauza morții tatălui său, corect? 

— Da. 

— Era îndreptată împotriva cuiva anume? 

— Da. 

— Împotriva cui? 

Alex sorbi câteva linguri de supă. Cumva cu prea multă atenție. Olivia 
văzu că se gândeşte, că deliberează. De ce? Încerca să protejeze pe cineva? 

— E un subiect sensibil? întrebă ea. 

— Da şi nu. 

— Era îndreptată împotriva ta? 

— Nu. 

Alex râse, de parcă ar fi fost o întrebare foarte legitimă. 

— Era îndreptată împotriva unei cunoştinţe comune, zise el. Şi nu prea 
sunt dornic să-i dezvălui numele. 

— Pentru că? 

— Pentru că am impresia că bârfesc. 

Doamne fereşte, eşti jurnalist, se gândi Olivia. Nu trăieşti din bârfe? Dar 
nu spuse asta cu voce tare. 

— Înţeleg. Dar beneficiezi de protecţia surselor, zise ea şi zâmbi. 

Alex se uită la Olivia. Rolurile se inversaseră. De fapt nu avea nicio 
problemă să-i spună cine e persoana în cauză, nici pe departe. Voia doar s-o 
țină în priză. Era dezlănţuită. 


— Nu spun mai departe, zise ea. Promit. 

— OK. Era Jean Borell. 

— Cine e Jean Borell? 

— Nu-l cunoşti? 

— Nu? 

— E un investitor de risc de foarte mare succes. 

— De ce s-a luat Bengt de el? 

— Pentru că firma lui deţine căminul de bătrâni în care a murit tatăl lui 
Bengt. Albion. 

Olivia luă o înghiţitură de apă. Îşi lipi foarte strâns paharul de buze şi se 
lăsă pe spate. Dacă scaunul n-ar fi avut spătar, probabil ar fi ajuns pe podea. 
Înghiţi apa şi speră că vocea ei sună la fel ca înainte. 

— Albion? întrebă ea. 

— Da. Dagens Nyheter a avut o serie de articole de investigaţii despre 
companie cu un timp în urmă, n-ai citit-o? 

— Nu, eram în străinătate. 

De ce n-am găsit asta online? 

— Despre ce era vorba? zise ea. 

— Examina în amănunt organizația de aici, din Suedia. Erau şi ceva 
bombe. Pot să-ți trimit articolele dacă vrei. 

— Da, te rog, spuse Olivia. Cum a reacționat Borell la criza lui Bengt? 

— Bengt era destul de beat, iar Borell e un afurisit clasa-ntâi. L-a tratat 
cu superioritate şi Bengt mai avea puțin şi-l ataca. A fost foarte stânjenitor. 

Olivia dădu din cap şi zâmbi. 

— Deci îţi petreci timpul cu afurisiţi clasa-ntâi? 

— Foarte ocazional. Borell a mers şi el la Lundsberg, în acelaşi timp cu 
Bengt şi cu mine. De-asta am fost la cină împreună. Câţiva dintre noi mai 
facem reuniuni la cină din când în când. 

Alex se uită la ceas în timp ce-şi băgă o gumă cu nicotină în gură. 

— Mulţumesc că ţi-ai făcut timp să ne vedem, zise Olivia. 

— Am terminat? 

— Eu am terminat. 

— De ce voiai să ştii cine l-a enervat pe Bengt? 

— Eram curioasă. 

Alex se uită la ea, iar Olivia înţelese răspunsul e greşit. La fel ca data 
trecută. 

Chiar dacă era adevărat. 


— Totul e puţin cam confuz în mintea mea în momentul de față, zise ea. 
Trebuie să îmi clarific nişte lucruri. Putem să ieşim la o bere odată, ce zici? 

Asta funcționa în general. 

— Absolut! 

Funcţionă şi de data asta. 

Nu avea încredere în Alex. Nu după treaba cu Accize şi Operaţiuni 
Vamale şi Mette. Nu voia să-l iniţieze în gândurile ei, voia doar să-l 
folosească drept sursă de informaţii. 

Nimic mai mult. 

Se despărțiră imediat după ce se făcu ora unu. Alex se ducea înapoi la 
birou şi luă un taxi. Olivia porni pe jos spre Söder. 

Enervată la culme. 

Bengt Sahlmann şi proprietarul companiei Albion, Jean Borell, se 
cunoşteau personal? 

Bengt îl acuzase pe Borell că e responsabil de moartea tatălui său? 

Borell îl tratase cu superioritate? 

Ce însemna asta? 

Atunci o trăsni prin minte: Bengt Sahlmann discutase şi cu Claire 
Tingman la Silvergârden! Şi lui 1 se spuseseră aceleaşi lucruri ca Oliviei? 
Poate că aflase o grămadă de alte căcaturi despre cum era administrat 
căminul de bătrâni? Atunci bănuielile lui Alex erau corecte? Materialul lui 
Bengt era despre neglijenta de la Silvergârden? L-a ameninţat pe Jean 
Borell că o să-l facă public ca să răzbune moartea tatălui său? 

Cu siguranţă era posibil. 

Olivia elaboră repede o teorie: Borell l-a ucis pe Sahlmann şi i-a furat 
laptopul? Pentru că înăuntru erau materiale explozive despre Silvergârden? 
Putea constitui asta un mobil pentru crimă? 

Cât de mari erau mizele? Cu siguranță mai mult decât un cămin de 
bătrâni prost administrat. Trebuia să fie vorba de mai mult. 

Cum putea să afle? 

Olivia se opri lângă chei şi privi în depărtare, peste Stockholm. Se 
cunoştea destul de bine şi era perfect conştientă de tendinţa ei de a elabora 
teorii fantastice. 

Dar teoriile pot fi confirmate, se gândi ea. Sau infirmate. Deocamdată, 
încă voia să încerce să o confirme pe a ei. La urma urmei, putea să fie 
corectă. 

Atunci o sună Sandra. 


— Bună! Ce mai faci? 

— Mda, bine, zise Sandra. Charlotte şi cu mine stăm cu un preot şi 
vorbim despre înmormântarea tatei şi ne întrebam când putem s-o 
programăm. 

— Nu ştiu, dar pot să întreb pe cineva care știe. 

— Mulţumesc. Poate ai putea să întrebi şi de laptop? Dacă l-au găsit? 

— Aşa o să fac. Salut-o pe Charlotte din partea mea. 

Olivia închise şi o sună pe Lisa Hedqvist de la Brigada Naţională de 
Criminalistică, nu pe Mette. După o scurtă discuţie despre călătoria ei în 
străinătate, Olivia întrebă de înmormântare. Lisa promise că o să le sune pe 
Charlotte şi pe Sandra. 

— Şi a întrebat şi de laptop. L-aţi găsit? întrebă Olivia. 

Fără să se gândească la implicaţii. Dar Lisa ştia. Şi fusese acolo când 
Mette se plânsese de ce se întâmplase la Accize şi Operaţiuni Vamale, aşa 
că Lisa ştia că Olivia nu e în capul listei oamenilor preferați de Mette. Aşa 
că nu prea ştia ce să spună. lar Olivia se prinse destul de repede. 

— Nu-i nevoie să răspunzi, zise ea. 

— Nu l-am găsit. 

— Mersi. Pa, pa. 

Laptopul încă era dispărut. 

Încă era posibil ca Jean Borell să-l fi furat. 

Teoria ei încă era relevantă. 


Capitolul 11 


În Marsilia se însera. Soarele coborât se revărsa peste portul magnific, 
reflectându-se pe sutele de catarge din golf şi pe zidurile barurilor de pe 
chei. Încă era destul de cald cât să stai afară. 

Cu toate că era noiembrie. 

Trăiesc într-un loc cu climă nepotrivită, se gândea Stilton. Stătea cu 
Abbas la o masă de lemn închis la culoare, chiar pe marginea cheiului, 
absorbind razele calde ale soarelui. Era un restaurant care servea peşte. 
Amândoi erau înfometați, deşi era doar ora cinci. Abbas luă meniul şi 
comentă că au rizoto cu fructe de mare. 

— Ţi-a plăcut, nu? 

— Absolut. Carne au? 

Comandară doradă şi o carafă de vin alb. Abbas comandase. Stilton 
remarcase că Abbas cere vin, dar nu făcuse vreun comentariu. După cum 
spusese deja, era călătoria lui Abbas. Primiseră carafa şi paharele şi se 
pregăteau să ia prima înghițitură de vin când Stilton întrebă: 

— Aşadar, care era primul cuvânt din scrisorile pe care i le-ai trimis 
Samirei? 

— Bună.” 

Abbas gustă vinul. Arăta ca orice om din oraş, însoțit de un străin masiv 
şi palid la față. Nu arăta ca persoana pe care o văzuse Stilton cu doar două 
ore în urmă. Voia să uite de persoana aia. Dar Abbas făcuse ce trebuia să 
facă şi o făcuse în felul lui, felul pe care ajunsese să-l cunoască de-a lungul 
anilor. În clipa aia stătea şi bea un pahar de vin rece, privind spre frumosul 
port. 

— Probabil n-o să fii foarte popular după treaba asta, zise Stilton. 

— N-am fost niciodată, de-aia am plecat. 

Stilton încuviinţă. Văzu cum privirea lui Abbas se îndreaptă într-o parte, 
la o altă masă de mai departe. La masă stătea un bărbat. Stilton nu-l 
recunoscu, însă Abbas da. 

Era barmanul care le spusese unde îl găsesc pe Philippe Martin. Şi care îl 
sunase apoi pe Martin să-i spună că Abbas îi e dator nişte bani. Apoi îl 
urmări pe barman cum se ridică şi se ascunde după un stâlp de piatră. 
Ascuns când îl priveai din direcția lui Abbas, fără să se gândească şi că îi 
putea vedea reflexia în geam. Abbas îl privi pe barman cum îşi scoate 


mobilul şi trage repede cu ochiul la masa lui Abbas. 

— Vreun cunoscut? întrebă Stilton. 

— Nu. 

Abbas se uită din nou la Stilton. 

— Le Taureau, zise el. „Taurul.” 

— Da. 

Abbas o sunase pe Marie în drum spre restaurant ca să verifice dacă a 
auzit vreodată de cineva cu numele ăla. Nu auzise. Mai dăduse două 
telefoane unor oameni pe care-i ştia. Nimeni nu avea habar cine e Taurul. 

— Poate că a minţit, sugeră Stilton. 

— Crezi? 

— Nu, 

Nici Abbas nu credea. Stătuse destul de aproape de Martin cât să-i simtă 
frica. Ştia că Martin nu minţise. 

— Samira nu s-a mai întors niciodată de la filmarea aia. La scurtă vreme 
a fost găsită ucisă. Taurul a fost acolo, la filmare. 

— Unu şi cu unu fac doi? 

— În general, da. 

— ŞI cum îl găsim pe Taurul? 

Stilton nu se simţea în largul lui articulând acel cuvânt. „Taurul.” I se 
părea extrem de stupid, însă din respect față de Stilton, luă numele în serios. 

— Nu ştiu, zise Abbas. Poate că Jean-Baptiste are câteva idei? 

— Da. 

Stilton se simţea deja incomod la gândul întâlnirii cu Jean-Baptiste. Era 
convins că acțiunile lui Abbas faţă de Philippe Martin o să se răspândească 
ca un incendiu de pădure în anumite cercuri din Marsilia. 

Aşa că aveau să ajungă la fel de repede şi la urechile lui Jean-Baptiste. 

Iar atunci Stilton o să fie nevoit să dea nişte răspunsuri. 

Peştele îi întrerupse gândurile. Era dezosat şi gătit delicat pe grătar, cu o 
uşoară aromă de nuci. Amândoi mâncară în tăcere. Stilton observă că Abbas 
îşi consumă vinul în acelaşi ritm cu el. Se vede că e afectat de ce s-a 
întâmplat acolo, se gândi Stilton. 

Un fel de alinare. 

Nici măcar sălbăticia nu e totală. 

După ce soarele se scufundă în Mediterană, se făcu puţin mai frig. Stilton 
îşi trase pe el un pulover de rezervă. Îşi terminaseră mâncarea, dar Abbas 
stătea nemişcat. Mai comandase două pahare de vin, nu o carafă. Stilton 


văzu că expresia lui se liniştise. Să fi fost poate alcoolul sau o reacție la 
altceva? Abbas privea dincolo de portul vechi, iar privirea lui trecea peste 
casele albe sărăcăcioase care şerpuiau în sus pe dealul de pe cealaltă parte. 

— Am locuit acolo o vreme. 

Stilton urmări degetul lui Abbas până la casele de pe cealaltă parte a 
portului. 

— E cartierul arab? 

— Nu, am locuit acolo când a dispărut bătrâna. 

Stilton observase cuvântul ales. Abbas se referea la tatăl lui spunându-i 
„tata” şi la mamă spunându-i „bătrâna”. 

— Când a dispărut? 

— Când aveam şapte ani. 

Stilton se gândi la mama Lunei, umblătoarea cu vântul. Se gândi la 
mamele care fug şi se ascund. 

— Unde s-a dus? întrebă el. 

— Păi, dacă dispari, atunci dispari. Habar n-am. Am crescut cu tata. 

Abbas mai bău puţin vin. 

— Tata nu mă putea struni, zise el. Voia doar să scape. De fiecare dată 
când se îmbăta îmi povestea despre deținutul din gulag. 

— Cine era ăsta? 

— Un deținut care s-a trezit într-o noapte în baracă, s-a dat jos din pat 
fără nicio haină pe el, şi-a cusut nasturi pe piept, a luat un topor şi a ieşit în 
furtuna de zăpadă. Se săturase, spunea tata. Cred că voia să facă şi el ce 
făcuse tipul ăla, să scape de ceva care-l ținea captiv fără speranţă. 

— Şi a făcut-o? 

— Nu, fiindcă era captiv în propria viață. Cum scapi de aşa ceva? 

— Te sinucizi. 

— N-a îndrăznit. Aşa că îşi descărca în schimb nervii pe mine. 

Stilton urmări din nou privirea lui Abbas până la cheiul de pe cealaltă 
parte. 

Acolo stătea o maşină neagră. 

— E1 sunt? 

— Da. 

Bărbatul care a răspuns stătea pe locul din dreapta şi avea un bandaj gros 
peste un ochi. Ochiul care îi fusese tăiat. Buzele îi erau muşcate până la 
sânge. Bărbatul care stătea la volan se uita la cheiul de cealaltă parte a apei. 


La Stilton şi Abbas. Strânse volanul cu mâinile mari şi aspre, cu o țigară 
stinsă, fumată pe jumătate, atârnându-i din colțul gurii. 

— ŞI îl căutau pe ucigașul Samirei? 

— Da. 

— ŞI erau suedezi? 

— Aşa au zis. 

— De ce îl căutau pe ucigaşul Samirei? 

— De unde pula mea să ştiu eu? 

— Cât de mult le-ai zis? 

— Nimic. 

Bărbatul de la volan se uită fix la Martin, la bandajul de pe ochiul rănit. 

— Nimic? Cu ce ţi-au făcut la ochi? 

— Păi, oricum nu ştiam nimic, ce dracu”. 

— Ştiai de mine. 

— Uitasem de asta. 

Bărbatul de la volan se uită la Martin. Se cunoşteau de pe stradă, 
făcuseră afaceri împreună, niciunul dintre ei nu avea încredere în celălalt. În 
acel moment unul dintre ei era obligat să aibă încredere că celălalt nu 
divulgase informația greşită. Dacă ar fi făcut-o, ar fi fost doi oameni care 
ştiau ce nu trebuie — oamenii care stăteau pe cheiul de vizavi. Putea să-şi 
asume riscul? Martin fusese torturat. 

Dar alese să se dea la fund. 

— Trebuie să-i urmărim, zise el. 

— [a-o tu primul. Eu nu vreau să mă bag. 

— OK. 

— E letal cu cuţitele alea. 

Bărbatul de la volan îl văzu pe Martin cel masiv privind în jos, spre 
scaun, cu ochiul cel bun. Cineva îl speriase de moarte, rău de tot. Îşi aprinse 
tigara şi se uită din nou peste apă, la Abbas şi Stilton. 

Cuţite? 


Paharele le erau goale. Privirea lui Abbas coborâse la apa de sub 
marginea cheiului. Corpul i se micşorase puţin. Stilton se gândea că dintr- 
odată pare foarte mic. Abătut. Văzu cum capul lui Abbas se clatină puţin. 
Nu doar vinul curgea în valuri — văzu lacrimi şiroind pe obrajii lui Abbas. 
Stilton întinse mâna şi o puse pe braţul lui Abbas. O ţinu acolo o vreme. Nu 
uitase că Abbas îi fusese alături cu mai multe ocazii, pe mai multe străduţe 


lăturalnice din Stockholm. 

— Nu totul se întoarce, Abbas, trebuie să înţelegi asta. 

— Ştiu. 

Abbas ridică privirea. 

— Mergem? 

Stilton încuviinţă din cap. Când se ridică, îl văzu pe Abbas luând o 
grămadă de pliculeţe de zahăr de pe masă. 

— Ce faci? 

— Şterpelesc nişte pliculeţe. 

— Ce vrei să faci cu ele? 

— Plătesc eu nota. 

Abbas plecă. Stilton se uită înspre port şi simți cum îi vibrează mobilul 
în buzunar. Era pe silențios. 

Îşi scoase telefonul. 

Un mesaj, unul scurt. „Ti-am pus încuietoare la uşă. Luna.” 

ÎI citi de două ori, era ca un mesaj din spaţiul cosmic. 

Stilton băgă telefonul la loc în buzunar tocmai când Abbas se întorcea. 

— Ne întoarcem la hotel? zise el. 

Stilton ridică privirea. Asfinţitul se prefăcuse în întunericul 
mediteraneean şi era ceva de mers pe jos. Pe nişte străzi la fel de întunecate. 

— OK. 

Ocoliră portul şi ajunseră în cealaltă parte a cheiului, amândoi cufundați 
în propriile gânduri. Trecură pe lângă o maşină neagră în care stăteau doi 
bărbaţi şi merseră mai departe, pe lângă barurile şi restaurantele cu o 
mulțime de oameni pe terasă. 

Niciunul dintre ei nu observă când se aprinseră farurile maşini. 

Stilton presupunea că Abbas alesese traseul cel mai rapid şi nu reacționă 
când intră deodată pe o străduţă îngustă. Doar se luă după el. Abbas, pe de 
altă parte, reacționă după ce merseră vreo două sute de metri. Era o străduță 
fără magazine, cu clădiri înalte de o parte şi de alta, iar pe trotuar era 
întuneric. De-asta observă Abbas farurile maşinii din spatele lor. Când se 
uită peste umăr, văzu că maşina se mişcă la fel de încet ca ei. S-a răspândit 
deja vestea? se întrebă el, mişcându-şi mâna peste corp. Cuţitele erau la 
locul lor. 

Stilton nu observă nimic din toate astea. Vinul îi amorţise simţurile. Se 
simţea în siguranță cu Abbas alături. 

Nu s-ar fi simțit aşa dacă ar fi ştiut ce-i trece lui Abbas prin cap: să stea 


şi să aştepte maşina şi să accepte confruntarea? Sau să fugă? 

Fugi. În lateral, pe o alee îngustă, prea strâmtă pentru o maşină. Stilton 
abia reuşi să țină pasul cu el. 

— O luăm pe acolo? 

— Da. Hai! 

Abbas se mişca repede şi Stilton îl urmă. Toate simţurile îi erau din nou 
treze. Întoarse capul şi văzu cum o maşină se opreşte pe stradă. Erau 
urmăriți? Abbas mai dădu un colţ. Stilton fugi după el. Lângă zid erau două 
tomberoane. Fu nevoit să se strecoare printre ele. Apoi aproape se 
împiedică de o pisică neagră care țâşni din spatele unui tomberon. Reuşi să 
se apuce cu mâna de un pervaz şi să nu cadă. Auzi un zăngănit departe în 
urmă. 

Nu avea idee cât timp alergaseră printre casele înghesuite, dar ieşiră 
deodată printr-o arcadă într-o piaţetă cu nişte tarabe goale de legume. Un 
tânăr împingea prin piaţă o bătrână într-un scaun cu rotile. Roţile scârţâiau 
zgomotos. Abbas făcu semn unui taxi care trecea pe lângă ei şi sări pe 
bancheta din spate. Stilton sări în față. Şoferul se uită drept în față şi 
întrebă: 

— Unde mergem? 

Stilton dădu adresa hotelului cu accentul lui suedez puternic, ceea ce-l 
inspiră pe taximetrist să încerce să ocolească puţin, până când Abbas îl bătu 
pe umăr. 

— [a-o pe unde ajungem mai repede, zise el. 

Cu dialectul lui marsiliez expresiv. 

Aşa că taxiul porni drept spre Hotel Richelieu. Abbas plăti şi amândoi 
săriră jos din taxi. Chiar vizavi de hotel era un club de noapte rău famat. 
Muzica se revărsa pe stradă. Doi ruşi beţi şi voinici stăteau la intrare, 
încercând să intre. Probabil urma o încăierare. Abbas şi Stilton intrară pe 
uşile hotelului. Dispăruseră deja pe scări în sus când maşina neagră trecu pe 
lângă hotel. 

După ce trecu de hotel, şoferul călcă accelerația şi dispăru în întuneric. 


pd 


Întunericul se lăsase şi dincolo de fereastra Oliviei, un alt fel de 
întuneric, întunericul greoi al toamnei suedeze. Probabil asta o făcuse să 
aprindă lumânările de pe masă. Stătea pe canapeaua mică din sufragerie, cu 
laptopul în faţă şi lumânările în spatele lui. Nu făceau prea multă lumină, 
dar ea nu trebuia să vadă decât tastatura. 


Citea deja de o vreme. 

Era interesant şi alarmant deopotrivă. Era seria de articole din Dagens 
Nyheter despre Albion. Mai mulți jurnalişti săpaseră şi analizaseră şi 
verificaseră. 

În amănunt. 

Răsturnaseră compania cu susul în jos şi descoperiseră nişte informații 
distrugătoare. Cazurile de neglijenţă la căminele de bătrâni ale companiei 
Albion se ţineau lanţ. În ultimul an se agravaseră. Trei cămine diferite din 
trei localități din Suedia erau supuse unor investigații externe din cauza 
neglijenţei. Mai multe municipalități îşi revizuiau în momentul acela 
contractele cu Albion. Compania fusese subiectul unor critici usturătoare. 
Mai mulţi reprezentanți apăraseră organizația în feluri diferite. 

Jean Borell nu era unul dintre ei. 

Nu era de găsit nicăieri, în niciunul dintre articole. 

Jurnalişti din toată lumea încercaseră să dea de el pentru comentarii. 
Singura persoană pe care reuşiseră să o găsească era colegul său cel mai 
apropiat din Suedia, Magnus Thorhed. O dată, un jurnalist se întâlnise din 
întâmplare cu Borell în Australia, în timpul Openului Australiei, mai mult 
sau mai puţin din întâmplare. Borell fusese de acord să-i dea un scurt 
interviu despre Albion după meci, apoi dispăruse. 

Olivia începu să-l caute pe Google pe Jean Borell, dar nu găsi mai nimic 
despre el. Născut la Danderyd, locuia la Londra — altceva nu găsi. Nici nu 
se aşteptase să găsească. Era o caracteristică a oamenilor aflați la acel nivel, 
în lumea aia — erau invizibili în presă. 

Aşa că se reapucă să citească articolele. 

Destul de limpede era situația precară a companiei Albion. Era o 
companie care se lupta să supravieţuiască. De-a lungul anilor generase nişte 
profituri enorme. Numai în 2011 municipalităţile şi consiliile locale 
cumpăraseră servicii de la companii private în valoare de 71 de miliarde de 
coroane suedeze. Nu ştia cât din acea sumă ajunsese la Albion, dar probabil 
era un procentaj destul de însemnat. Aşa că nu vorbeau despre mărunţişuri. 
Dezbaterea pe tema profiturilor în sectorul asistenţei sociale afectase 
semnificativ reputaţia companiei Albion. Dar firma avea legături cu 
partidele politice — mai mulți politicieni de la vârful Partidului Moderat 
susțineau organizaţia. În acel moment se negocia un contract de câteva 
milioane de coroane cu Primăria din Stockholm. Un contract foarte criticat. 
Criticii scoteau în evidență toate căminele de bătrâni care fuseseră 


administrate necorespunzător de Albion. În schimb, politicienii vorbeau 
despre căminul Silvergârden din Nacka, pe care îl dădeau ca exemplu de 
organizație excepțional de bine administrată. 

Iar acolo găsi Olivia mobilul crimei. 

Acolo teoria ei trecu linia de sosire. 

Încă un scandal, în special la Silvergârden, ar fi fost catastrofal pentru 
Albion. Ar fi putut distruge tot contractul de câteva milioane de coroane. 

Olivia se lăsă pe spate pe canapea şi se frecă la ochi. Se aplecase tot mai 
aproape de ecran. Chiar o usturau ochii. 

Dar merita. 

Dacă materialul din laptopul lui Bengt Sahlmann chiar era despre 
scandalurile de la Silvergârden şi urma să ajungă la un jurnalist de la DN, 
atunci acest lucru era un motiv clar. 

Un motiv clar ca să-i închidă gura şi să-i fure laptopul. 

S-au mai văzut crime săvârşite şi pentru mai puţin. 

Și acum? Tot nu ştiu despre ce e vorba în materialul lui Sahlmann. Putea 
fi despre ceva cu totul diferit. Putea fi despre captura de droguri care 
dispăruse de la Accize şi Operaţiuni Vamale. 

Iar atunci apăru Mette. 

Nu la propriu, ci în gândurile ei. S-o sune pe Mette şi să-i spună ce 
crede? Ştia că Mette îi respectă foarte mult „intuiţia”. Dar în situația aia? 
„Cine naibii te crezi? ” Cuvintele ei încă îi răsunau dureros în minte. 

Nu avea s-o sune pe Mette. 

Nu încă. 

Nu înainte să afle despre ce e vorba în materialul lui Sahlmann. 

Olivia stinse lumânările. 


Capitolul 12 


Abbas se trezi cu mult înaintea lui Stilton, măcar de data asta. Era abia 
trei şi jumătate şi avea gura parcă umplută cu vată. Făcu un duş, urmă toată 
procedura, apoi plecă din hotel. Umblă pe străzi ore în şir, sub cerul cu nori 
grei, şi privi cum oraşul se trezeşte la viață. Privi cum brutăriile se pregătesc 
de o nouă zi de afaceri, cum tarabele cu legume sunt mutate pe roți până în 
piaţa de lângă port, cum bărcile de pescuit vin să livreze captura din timpul 
nopții şi cum ospătari obosiţi scot afară primele mese. Dar nu vedea cu 
adevărat nimic din toate astea. Era cufundat în gânduri. Ştia ce are de făcut 
şi detesta asta. Dar nu mai era nici o altă cale. Trebuia să meargă mai 
departe. 

Trebuia să afle mai mult. 

Aşa că, la momentul potrivit, intră în magazin, un magazin erotic. 
Bărbatul din spatele tejghelei era destul de tânăr. Asta îl deranja pe Abbas. 
Dar putea să meargă la mai multe astfel de magazine — erau o mulțime în 
zona în care ajunsese. 

— Le Taureau? 

— Da. 

— N-am auzit de el. 

Aşa că Abbas se duse la magazinul următor. Acolo era un bărbat mai în 
vârstă, care avea considerabil mai multe mizerii pe conştiinţă. Conducea 
magazinul de cincisprezece ani. 

— Poftim? Adică un actor porno? 

— Nu ştiu, dar e implicat în realizarea de filme porno. 

— Scuze, nu cunosc, dar sunt o mulțime de oameni implicaţi în afacerile 
astea. 

Bărbatul se duse la rafturile din spatele lui Abbas, ticsite de filme porno, 
una dintre cele mai profitabile industrii din lume. 

— Nu vreţi să vă uitaţi să vedeți dacă găsiți ceva? 

Abbas începu să se uite cu atenţie la DVD-uri, sute de DVD-uri. Nu prea 
erau diferenţe între coperte. Femei goale, organe genitale dezgolte, ochi 
morți. Dar continuă să caute. Ştia ce s-ar putea să găsească şi spera să nu 
dea peste aşa ceva. 

Dar găsi. 

După vreo cincisprezece minute. 


Un film porno cu o copertă ca toate celelalte, cu o singură diferență 
clară. 

Femeia de pe copertă era Samira. 

Abbas se uită pe spatele DVD-ului. Era o fotografie micuță cu un bărbat 
uns cu ulei, dar fără nume. 

— L-aţi văzut pe ăsta? îl întrebă pe bărbatul de la casă. 

— Nu, nu-mi plac filmele porno. Eu mă uit mai mult la chestii gen 
Buñuel, Haneke şi Kurosawa. 

Abbas cumpără filmul. 


Stilton stătea pe terasa hotelului şi se întreba unde e Abbas. Niciun bilet. 
Nimic pe mobil. Îl sunase, dar Abbas nu răspunsese. Se uita peste golf şi îşi 
sorbea cafeaua. Burniţa, sau mai degrabă stropea. O stropeală uşoară şi 
caldă. Stilton nu o remarcă deloc. Simţea că rămâne fără baterii şi se întreba 
cât avea să mai dureze călătoria. Îşi îndeplinise sarcina principală — să ia 
legătura cu Jean-Baptiste. Spera că polițistul masiv o să-l contacteze curând. 

Dar apoi? 

Cât mai trebuia să rămână acolo ca să-l caute pe Taurul? O persoană 
despre care nici nu ştiau dacă există sau nu. 

Abbas avea să rămână mult timp, ştia asta. Şi înţelegea. Era trauma 
principală a lui Abbas. Dar cât voia Abbas să rămână şi el? Probabil s-ar fi 
putut duce acasă de îndată ce stătea de vorbă cu Jean-Baptiste, dacă n-ar fi 
fost un singur lucru. 

Phihppe Martin. 

Şi ce-i făcuse Abbas. 

Ceea ce-l făcea pe Abbas o pradă uşoară acolo. 

Stilton ajunsese să afle măcar atât despre oraş — Jean-Baptiste îi 
povestise destul despre asta. Şi ştia că Jean-Baptiste nu ar fi avut grijă de 
Abbas, mai ales după atacul cu cuţitele asupra lui Martin. 

Deci? 

Un înger păzitor? 

Urma să rămână pe post de bodyguard pentru Abbas? 

— Vino! 

Stilton întoarse capul. Abbas se îndrepta spre apartamentul lor cu un 
DVD player sub braț. Portarul hotelului reuşise să facă rost de unul în 
schimbul unei sume. Stilton se ridică şi-l urmă. 


Abbas conectă DVD playerul la televizorul cam învechit din cameră. 
Toate astea într-o linişte deplină. Stilton se aşeză pe marginea patului. 

Simţea despre ce e vorba. 

Când Abbas scoase DVD-ul din haină bănuiala 1 se confirmă. 

— E un film cu Samira, zise Abbas. 

Puse DVD-ul în aparat şi se aşeză pe un scaun lângă Stilton, ținând 
strâns în mână telecomanda. Nu îl porni imediat. Mai întâi îşi scoase 
pantofii şi şosetele. Tălpile nu-i erau transpirate deloc, cu toate că umblase 
prin oraş ore în şir. Stilton stătu şi aşteptă o vreme îndelungată. 

— Chiar vrei să vezi asta? îl întrebă Stilton în cele din urmă. 

— Nu. 

Abbas porni filmul. 

Era un film porno la fel ca majoritatea filmelor porno. O cameră 
înghesuită, lumini puternice, sunet prost. O femeie care îl incita pe un 
bărbat, făcându-i felație, jucându-se cu propriul trup, înainte ca bărbatul să 
înceapă în sfârşit să i-o tragă, în cazul ăla, pe la spate, pe un fotoliu. 

Era o rutină. 

Sau ar fi fost o rutină dacă n-ar fi fost frumoasa marocană aplecată peste 
spătarul fotoliului. 

Samira. 

Deodată Abbas opri filmul şi-l derulă puțin. Camera mărise faţa Samirei. 
Atunci îl văzu. Lănţişorul subțire de aur. Un lănțişor pe care i-l dăduse 
odată la circ, în taină. Îl purta. Porni din nou filmul. Actul continuă. 

Lui Stilton i se părea destul de incomod de privit, date fund 
circumstanțele. Cel mai incomod lucru era erecţia, un reflex biologic pe 
care nu-l putea controla. Îşi ţinea mâinile în poală ca să nu vadă Abbas. 

Deodată Abbas opri din nou filmul, în timpul unui prim-plan cu bărbatul 
dezbrăcat: constituţie robustă, uns cu ulei, destul de musculos, păr închis la 
culoare. 

— Crezi că el e Taurul? 

— N-am idee. 

Abbas opri filmul. Ecranul se făcu negru. Stilton simţi cum i se înmoaie 
erecţia. Se uită la Abbas şi bănui ce-i trece prin minte. 

Atunci sună mobilul lui Stilton. Se uită la el. 

— E Jean-Baptiste. 

— Poţi să vorbeşti afară? 

— Sigur. 


Stilton se ridică de pe pat şi ieşi din cameră. Când se trânti uşa, Abbas se 
duse la alcovul de la geam, „dormitorul” lui Stilton. Trase draperia şi se uită 
la Mediterană. Rămase complet nemişcat şi îşi lăsă ochiu să i se închidă. 
Câteva minute mai târziu, ridică o mână şi o mişcă încet în faţa lui, în sus şi 
în jos, de parcă ar fi mângâiat un iii invizibil. 

Toţi trei se întâlniră la barul Beau Rivage din port. Jean-Baptiste era cel 
care sugerase locul. Ajunsese acolo la timp, spre deosebire de Stilton şi 
Abbas. Stilton aşteptase pe coridorul hotelului după discuţia cu Jean- 
Baptiste. Simţea că Abbas vrea să fie singur în cameră. Trecu mai mult de o 
oră până ieşi Abbas. lar atunci erau deja cu aproape jumătate de oră în 
întârziere, dar Stilton îl sună pe Jean-Baptiste ca să-l anunţe. Plecară în 
grabă spre bar fără să observe maşina neagră care trase lângă trotuar, chiar 
în spatele lor. 

Jean-Baptiste se ridică în picioare când intrară. Alesese o masă din colţul 
terasei, protejată de un gard viu micuţ. Nu mai burniţa, iar soarele aproape 
ajunsese la masă. Când Abbas se apropie, Jean-Baptiste îl îmbrățişă şi îi 
zâmbi. 

— Ai slăbit. 

— ŞI s-a pus pe tine. 

Amândoi zâmbiră şi se aşezară la masă. 

— Le Taureau, spuse Abbas. 

Trecu direct la subiect. 

— Cunoşti numele ăsta? 

— Taurul? Numele cui? 

— Al omului care e posibil s-o fi ucis pe Samira Villon. 

Jean-Baptiste îi aruncă o privire lui Stilton. Credea că el e cel care o să 
ofere informaţii. Stilton făcu un gest discret cu mâna. 

— Nu, zise Jean-Baptiste. N-am auzit niciodată de numele ăsta. Taurul, 
spui? 

— Da. 

Abbas scoase filmul porno pe care-l cumpărase şi arătă spre imaginea 
bărbatului uns cu ulei. 

— E posibil să fie el? 

— Ăsta e Jacques Messon. 

— Poate era cunoscut drept Taurul? 

— E posibil, dar a fost împuşcat mortal acum vreo şase luni în fața unui 


bar. 

Abbas se uită la coperta DVD-ului. 

— Dar pot să întreb, zise Jean-Baptiste. 

— Mulţumesc. Ai ceva informaţii? 

Având în vedere că Abbas nu-l cunoştea prea bine pe Jean-Baptiste, era 
cam direct. Dar polițistul nu reacționă, ştia foarte bine despre ce e vorba. 

Aşa că Jean-Baptiste petrecu ceva timp punându-i la curent cu stadiul 
anchetei franceze. Fără să dezvăluie prea multe informaţii din interior, doar 
suficient cât cei doi să-şi facă o idee despre situație — Samira dispăruse în 
timpul unei filmări petrecute într-un loc rămas necunoscut. Putea fi vorba 
despre o cameră de hotel, un apartament sau o casă la ţară — nu aveau idee. 
Şi nu existau nici informaţii despre cine ar fi fost acolo atunci. 

Şi aşa continuă. 

Nu era nimic impresionant. 

— Din păcate, o actriță porno moartă nu e chiar în capul listei de 
priorităţi în momentul de față. Îmi pare rău, spuse el. Au fost o mulțime de 
vociferări interne în ultimul timp. 

Stilton văzu cum Abbas scrâşneşte din dinți. 

— Deci nu aveţi niciun potenţial suspect? întrebă Stilton. 

— Deocamdată nu. 

— Cine v-a spus despre filmare? Că a avut loc? 

— Din păcate, asta nu vă pot spune. 

— Avea droguri în sânge? întrebă Abbas. 

— Da. 

— De ce a murit? 

— Chiar vrei să ştii? 

— Da. 

Jean-Baptiste şi Stilton schimbară din nou o privire, de parcă polițistul 
cel masiv se întreba dacă Abbas poate suporta ce avea să-i spună. Stilton 
încuviință aproape imperceptibil. 

— A fost supusă unor abuzuri grave şi apoi a fost strangulată. Asta a fost 
cauza morții. Apoi a fost tranşată în şase bucăţi şi îngropată într-o rezervaţie 
naturală. 

— Am fost acolo, zise Abbas. 

De parcă detaliile înfiorătoare i-ar fi intrat pe o ureche şi ar fi ieşit pe 
alta. 

Nu era aşa, Stilton ştia asta. 


— Şi nu aveţi idee de vreun posibil motiv? întrebă Abbas. 

— Nu. 

— Indicii? ADN? Avea spermă înăuntru? 

— Pe corp. Dar asta probabil nu e atât de ciudat. 

— De ce? 

— Păi, a fost ucisă în timpul sau după realizarea unui film porno, tocmai 
am spus asta. 

Stilton observă că tonul lui Jean-Baptiste se schimbase uşor. Probabil că 
Abbas nu trebuia să întindă coarda. Însă el continuă: 

— S-au făcut comparații de ADN? 

— Abbas. 

— Da. 

Jean-Baptiste se aplecă spre bărbatul frustrat. 

— Ti-am spus tot ce pot. Şi am făcut asta pentru că m-a rugat Tom. Nu 
insista. 

Abbas se uită la Jean-Baptiste şi înțelese că trebuie să se retragă. 

— Dar, acestea fiind spuse, l-am interogat pe impresarul ei, spuse Jean- 
Baptiste şi se lăsă din nou pe spătarul scaunului. Philippe Martin. V-aţi 
întâlnit cu el? 

Acum e acum, se gândi Stilton. 

— Doar fugitiv, spuse el. 

— Circulă un zvon că ieri cineva i-a spintecat ochiul. 

— Serios? 

Jean-Baptiste se uită la Abbas. 

— ȘI tu n-ai avut nimic de-a face cu asta? 

— Asta spune el? 

— Nu ştiu. Era doar o întrebare. 

— Nu mai fac aşa ceva. 

— Bine, pentru că dacă ai face, probabil c-ar trebui să pleci din Marsilia 
cât ai zice peşte. 

— Pentru că? 

— Pentru că tipul care a rămas cu un singur ochi cunoaşte mai mulți 
ucigaşi profesionişti în oraşul ăsta decât muşte pe o balegă de vacă. 

Abbas dădu din umeri, se ridică şi luă câteva pliculeţe de zahăr de pe 
masă. 

— Mă duc la o plimbare, zise el şi plecă. 

După ce ajunse la o distanţă de la care nu-i mai putea auzi, Jean-Baptiste 


se uită la Stilton. 

— Aţi fost la Martin? 

— Da. O să mă arestezi? 

— Nu, nu s-a depus nicio plângere. 

— Doar zvonuri. 

Jean-Baptiste încuviință uşor din cap. Stilton era sincer. Probabil că 
făcuse tot ce-i stătea în putere ca să țină situația sub control. Fără Stilton, 
probabil că ar fi avut un cadavru în camera de deasupra barului de lângă 
Gare Saint-Charles, ceea ce ar fi înrăutățit şi mai mult lucrurile. Jean- 
Baptiste urmărea raţionamentul. 

— Martin e un nenorocit, zise el. 

— Da, şi nouă ne-a lăsat aceeaşi impresie. 

— Dar chestia cu ucigaşii profesionişti e adevărată. Martin caută să se 
răzbune. Aş prefera să nu fu nevoit să-l pescuieşti pe Abbas din port. 

— ŞI eu, dar ştii cum e. Nu pot să-l oblig să-l plece. 

— Nu, spuse Jean-Baptiste, rulându-şi sticla de apă între palme. Trebuie 
să fim optimişti. 

— Da. 

Jean-Baptiste se ridică. Atunci când Stilton întinse mâna, îl întrebă: 

— Cât de bine o cunoşti pe Claudette? 

— Bine. A lucrat mulți ani cu noi, la secție. Acum e un fel de pierde- 
vară. 

— În ce sens? 

— Nu prea ştie ce vrea să facă. Am impresia că vrea să picteze. V-aţi 
combinat? 

— Da. 

— E o fată bună. 

Îşi strânseră mâinile, iar Jean-Baptiste se îndreptă spre gardul viu. Stilton 
îşi dădu seama că Jean-Baptiste nu fumase. Nici măcar o singură țigară. Cu 
toate că spusese că a ales barul ăla pentru că se poate fuma înăuntru. 

— A sunat o fostă colegă după tine. Jean-Baptiste se oprise în fața 
gardului viu şi se aplecă spre el. 

— După mine? 

— Mette Olsăter. 

— Ce voia? 

— Să ştie ce faceți aici. 

— ŞI ce i-ai spus? 


— Nu mă simt în largul meu când mint, în special oameni pe care-i 
respect, cum e Olsăter. 

— Deci? 

— l-am spus că e vorba despre o crimă care a avut loc aici şi că Abbas 
cunoştea victima. Ceva de genul ăsta. 

— Şi s-a mulțumit cu atât? 

— Nu. 

— Ce i-ai mai spus? 

— Nu mai era mare lucru de spus. Salut. 

Polițistul masiv traversă strada fără să se uite după maşini. Câteva îl 
claxonară. Stilton rămase pe scaun. Privirea lui se plimbă de-a lungul 
gardului viu — un şobolan mare şi maroniu îşi făcea loc prin tufiş. 

Simţi că e timpul să plece acasă. x 

Când Stilton plecă din bar, era consumat cu totul de întâlnirea cu Jean- 
Baptiste. Nu obținuse mai nimic, în ceea ce privea faptele concrete, în afară 
de ce ştiau deja. Dar în acel moment ştiau că făptaşul rămâne necunoscut şi 
că poliția nici măcar nu are vreun suspect. 

Deocamdată. 

Trecu pe lângă o maşină neagră şi porni spre hotel. Doi ochi îl urmăriră 
până când dădu colţul, doi ochi care aparţineau unui bărbat cu mâini foarte 
tăbăcite. Stătuse în maşină pe toată durata întâlnirii lor din bar. Şi stabilise 
ceva destul de neplăcut. 

Cei doi suedezi se întâlniseră cu faimosul anchetator de crime Jean- 
Baptiste Fabre. 

Unul dintre cei pe care nu-i poţi mitui. 

De ce? 

ŞI ei or fi poliţai? 

De ce i-ar interesa pe doi poliţai suedezi uciderea Samirei? 

Avea un răspuns la întrebarea asta, care îl speria. 


Stilton stătea întins pe patul lui Abbas din camera de hotel. Presupunea 
că Abbas o să ia legătura cu el dacă avea nevoie. Se uita fix la ecranul negru 
al televizorului. Filmul porno fusese scârbos. Mai ales pentru Abbas, 
desigur, dar chiar şi pentru Stilton. Nu doar din cauza conţinutului scârbos, 
ci din cauza asocierilor pe care le declanşa. 

Asocieri cu Rune Forss. 


Detectivul inspector-şef de la Poliţia din Stockholm care se culcase cu 
prostituate, procurate de regina escortelor, Jackie Berglund. 

Stilton ştia asta, dar încă nu avea dovezi, lucru de care intenționa să se 
ocupe de îndată ce avea să ajungă acasă. Din motive morale, dar mai ales 
din motive personale. Forss era cel care îl îndepărtase pe Stilton de ancheta 
unei crime într-un mod profund umilitor pe vremea în care acesta suferea de 
psihoză. Forss era cel care răspândise zvonurile şi îl bârfise pe la spate când 
Stilton se întorsese. Forss era cel care avusese grijă ca toţi colegii să-i 
întoarcă spatele, mai mult sau mai puţin, până când Stilton se săturase, îşi 
predase pistolul de serviciu şi plecase. 

lar Forss făcuse toate astea dintr-un singur motiv: se temea că Stilton o 
să dezvăluie legăturile pe care el le avea cu prostituatele. Se temea că 
Stilton o să găsească ceva care îl leagă pe Rune Forss de Jackie Berglund. 

De-asta procedase aşa. 

Stilton închise ochii. Nu-i era greu să-şi amintească de felul în care îl 
tratase Forss când era fără adăpost. Când se oferise să ajute la rezolvarea 
cazului „ucigaşilor cu telefoane mobile”, cum îi numea presa. 

Forss îl tratase ca pe un căcat. 

Lui Stilton 1 se făcu dor de casă. 

— Trezeşte-te! 

Abbas stătea în pragul uşii. Stilton se ridică în pat, puţin ametit. Probabil 
ațipise. 

— Cât e ceasul? 

— Aproape patru. Avionul tău pleacă la şase. 

— Avionul meu? 

Abbas îi dădu o foaie de hârtie. Stilton se uită la ea, o carte de îmbarcare 
scoasă la imprimantă. Abbas se aşeză pe scaunul de lângă perete. 

— Ai rezolvat ce trebuia să rezolvi, zise el. Eu vreau să mai rămân două 
zile. O să mă întorc cu trenul. 

— ŞI totuşi cu Martin cum rămâne? 

— Ce-i cu el? 

— Ai auzit ce a spus Jean-Baptiste despre ucigaşii profesionişti. 

— Da, dar nu mă simt prea bine când am un bodyguard. Şi cred că nici 
tie nu-ți place prea tare rolul. 

— Nu, dar nu mă simt grozav să te las singur aici. 

— Trebuie să accepţi. 


Stilton se uită la expresia lipsită de emoţii a lui Abbas şi scutură din cap. 
Nu mirosea a bine. Dar ce putea să facă? Se ridică din pat. 

— Tu ce-ai de gând să faci? întrebă Stilton. 

— Să-mi iau rămas-bun. 

Stilton nu prea ştia ce vrea să spună Abbas. Să-şi ia rămas-bun de la 
Marsilia? De la Samira? Dar ştia că Abbas luase o decizie. Nu voia să-l aibă 
pe Stilton prin preajmă. 

— Vii la aeroport? 

— Nu. 


Aşa că Stilton urcă într-un taxi cu geanta lui albastră şi îi spuse şoferului 
unde merge. Zece minute mai târziu se răzgândi. 

— La secția de poliție? 

— Da. 

Taxiul opri în faţa clădirii poliției. Stilton plăti şi ieşi. Privi în sus la 
clădirea gigantică şi speră că Jean-Baptiste nu stă şi fumează la un geam. 
Apoi intră în barul mic de vizavi. Era aproape gol. Se duse spre barman. 

— Bilet la loto? 

— Nu, o caut pe Claudette. 

— A plecat acum zece minute. 

— Ah, OK. 

— Dar se întoarce. Să-i las un mesaj? 

— Nu. 

Stilton ieşi din bar. 

Cam în acelaşi timp în care Stilton urca spre cerul de un albastru 
limpede, Abbas îşi lua rămas-bun. Traversă o piață de la marginea Marsiliei, 
pe jos, cu ochi la ceafă. Cunoştea străzile încă, nu se schimbaseră prea 
multe lucruri. Din exterior. Oamenii probabil se schimbaseră. Nu ştia prea 
multe despre asta, dar împrejurimile erau la fel ca atunci când locuia acolo. 

Locuise în multe locuri din oraş, mutându-se cu tatăl imprevizibil dintr-o 
văgăună în alta. Apoi plecase de acasă şi locuise în văgăune şi mai rele. 

Nu îşi lua rămas-bun de la oraş. 

Îşi lua rămas-bun de la sine însuşi. 

De la tânărul ucenic al lui Jean Villon. 

Tânărul aruncător de cuțite care îşi întâlnise dragostea vieţii într-un circ. 
Un bărbat care nu mai exista. Care existase atâta timp cât existase şi 


Samira, şi care trăise cu o speranță deşartă. Visul improbabil în care un 
bărbat şi o femeie şi-ar regăsi în cele din urmă drumul unul înspre celălalt. 

În clipa aia Samira era moartă, iar tânărul ucenic nu mai exista. 

De la el îşi lua rămas-bun Abbas. 

Era altcineva. 

Cu o sarcină foarte diferită. 

Traversă o piaţetă pustie, trecând pe lângă un carusel care se rotea chiar 
în mijlocul pieţei. 

Când ajunse înapoi la hotel, era aproape miezul nopții. Portarul dormea 
într-o cameră imediat după recepţia mică. Abbas urcă la etaj. Nu după mult 
timp, cobori la loc. Se duse în camera în care dormea portarul şi fluieră. 
Portarul reuşi să se lovească de două ori la cap, de peretele din spate şi de 
lampa de deasupra capului, înainte să se ridice în picioare şi să vină foarte 
aproape de Abbas. 

— Da? 

— A fost cineva în camera mea. 

— Colegul dumneavoastră, poate? 

— A plecat înainte să ies. A fost aici cineva între timp. 

— Poate camerista? 

— Spală în general borsetele oamenilor? 

Portarul nu avea un răspuns la întrebarea asta şi nici nu văzuse chipuri 
necunoscute la hotel. Dar, acestea fiind spuse, dormea de câteva ore, şi încă 
destul de adânc, aşa că... 

Abbas se întoarse în cameră. Ce căutau? Cuţitele? 

Probabil. 

Sau pe el. 

Avionul lui Stilton ateriză imediat după ora unsprezece seara, iar el luă 
autobuzul de la aeroport spre oraş. În drum spre barjă, văzu pe cineva care 
vindea Situation Sthlm, un tânăr cu o expresie confuză în fața unui magazin 
alimentar Konsum pe strada Hornsgatan, ținând în mână revistele. 
Magazinul se închisese cu câteva ore în urmă, dar tipul nu observase. 
Stilton cumpără un exemplar de la el. Nu-l recunoscu, aşa că se abţinu să-i 
pună întrebări. Despre alți vânzători, prieteni de-ai lui cu doar un an în 
urmă. Îi spuse tipului că magazinul e închis şi că ar avea mai mult noroc la 
vânzarea revistelor dacă s-ar duce mai aproape de intrarea la metrou. 


Tipul îl consideră pe Stilton un geniu. 


Probabil doarme, se gândi Stilton când urcă pe barjă. Toate luminile erau 
stinse. Se duse spre cabina lui în linişte, atât cât fu în stare. Pe dosul uşii era 
un zăvor nou de alamă. Împinse uşa şi se întinse pe pat. Era trecut bine de 
miezul nopţii. Îi trimise un mesaj scurt lui Abbas. Urma să-l sune în ziua 
următoare ca să vadă cum stau lucrurile. 

Apoi o s-o sune pe Mette. 

Simplul gând la acel telefon îl puse în contact cu magma latentă din 
interior. Nimic nu avea să-i mai stea în cale din momentul ăla, nici 
călătoriile la Marsilia, nici peştii umflați şi nici franţuzoaicele frumoase. 

Avea să se concentreze. 

Asupra lui Rune Forss. 


Capitolul 13 


Ridică vocea foarte mult. 

— De ce nu azi? 

— Pentru că nu am timp. Există o lume şi dincolo de a ta, să ştii, Tom. 

Stilton stătea în cabină, în chiloți. Era abia trecut de nouă şi în acea zi 
Mette nu avea timp să se întâlnească cu el, lucru pe care trebuia pur şi 
simplu să accepte. Cobori puţin vocea. 

— Atunci mâine la ce oră? 

— Zece. S-a întors şi Abbas? 

— Nu. 

— De ce? 

— Există o lume şi dincolo de a ta, să ştii, Mette. Ne vedem mâine. 

Stilton închise şi aruncă mobilul pe pat. Nu-i plăcea când planurile nu-i 
ieșeau cum trebuie. Ce să facă toată ziua? Atunci se auzi o bătaie în uşă. 

— Da! 

— Bun venit acasă! 

Glasul Lunei se strecură prin uşile de lemn şi Stilton scoase o pereche de 
pantaloni. Şi-i puse cu o mână în timp ce cu cealaltă deschise zăvorul. 

— Intră. 

Luna deschise uşa. Nu era prea mult spaţiu, aşa că se opri în loc. Purta 
salopeta verde. 

— Cum a fost în Marsilia? 

— Haos. Mulţumesc pentru whisky. 

— Ţi-a fost de folos? 

— Tot timpul. Mersi că ai pus ăsta. 

Stilton arăta spre zăvorul de pe uşă. 

— Acum te simți în siguranţă? întrebă Luna. 

— Ce vrei să spui? Cu uşa? 

Luna zâmbi şi se uită prin cabină. 

— O cunoştea1? 

Arătă spre raftul mic din spatele lui Stilton. El se întoarse. Fotografia cu 
Vera Chioara era singurul lucru de pe raft. 

— Da. Vera Larsson. 

— Cea care a fost omorâtă în bătaie într-o rulotă? 

Stilton se uită la Luna. 


— De unde ştii? 

— Îmi aduc aminte de crima asta. S-a scris mult. l-am văzut piatra 
funerară. 

— Serios? 

— Da. La cimitirul Norra. Lucrez acolo, ai uitat? 

— A fost îngropată la Norra? 

— Da. Nu ştia1? 

— Nu. 

— N-ai fost niciodată acolo? 

— Nu. 

Stilton nu fusese niciodată la mormântul Verei Chioara. O îngropase în 
felul lui. 

— Dar bănuiesc că vă ştiaţi destul de bine, nu? Dacă ai o fotografie cu ea 
aici, vreau să spun. 

Stilton stătea pe pat, uitându-se la mica fotografie cu Vera. Se ştiau 
destul de bine? Da, într-un fel, aşa cum se ştiu oamenii fără adăpost, dar în 
multe privinţe, nu. Însă făcuse dragoste cu ea o dată, iar moartea ei l-a scos 
din starea vegetativă şi a făcut loc unei furii care l-a dus departe. 

De fapt, care l-a luat de pe străzi şi l-a dus în Rödlöga. 

Şi care l-a adus din nou acolo. 

— Vreau să-i văd mormântul, zise el deodată. 

La urma urmei, nu avea planuri. 

O văzură de la distanţă, cu mult înainte să ajungă la mormânt, o făptură 
extenuată stând în genunchi în faţa unei plăcuţe simple de metal puse pe 
pământ. Lângă ea era o pungă verde de plastic. 

— O cunoşti? 

Luna vorbi încet, cum se obişnuieşte într-un cimitir. 

— Îi ştiu doar numele mic, zise Stilton. Muriel. E o drogată din 
Bagarmossen. 

Se apropiară de mormânt. Muriel îşi ţinea mâinile împreunate în față, iar 
braţele subțiri îi tremurau. Era o vreme de toamnă adevărată, cu o ceaţă 
Joasă şi doar câteva grade peste zero. Muriel purta doar o jachetă scurtă, cu 
mâneci prea scurte. Stilton şi Luna se opriră la câțiva metri în spatele ei. 

— Salut, Muriel. 

Muriel se răsuci brusc. Bănuia că în spatele ei sunt nişte politai. Când îl 
văzu pe Stilton se uită lung la el preţ de câteva secunde. 

— Tu eşti?! zise ea cu un glas subțire şi spart. 


— Eu sunt. 

Muriel se ridică greoi şi-şi aruncă brațele în jurul lui Stilton. El o 
îmbrățişă şi aproape 1 se făcu rău. Avea un corp foarte împuţinat. Luna privi 
în jos. Stilton simți cum Muriel plânge, în tăcere, pe umărul lui. O lăsă să 
plângă. Se uită la plăcuţa de pe mormânt. Ştia că Vera Chioara îi fusese un 
fel de mamă lui Muriel, înlocuitoarea mamei adevărate. Vera încercase să 
aibă grijă de ea, s-o țină departe de cele mai rele căcaturi. Atât cât putea. 
Dar Vera era moartă, iar plasa de protecție rămasă dispăruse. Se întrebă cum 
se descurcă Muriel. O desprinse cu grijă de pe umărul lui şi se uită la ea. 

— Eşti OK? 

Muriel scutură din cap. Faţa îi era plină de pete roşii şi negre, pleoapele 
îi erau umflate şi infectate, arăta ca un fel de boală. 

— Ai mâncat azi? 

— Nu. 

Stilton se întoarse spre Luna şi ea aprobă din cap. 

— E în regulă. 

El se uită la mormântul Verei. Nu era mare lucru de văzut. Probabil o 
urnă mică îngropată în pământ sub plăcuţa de metal, nimic mai mult, cu 
nişte nisip în jur, şi o plăcuţă nouă de metal la jumătate de metru distanţă. Îi 
părea rău că a venit. 

Dar o găsise pe Muriel. 

Olivia închise uşa din față şi ridică brațele, sprijinindu-se cu palmele de 
perete. Tot corpul ei tânjea după aer. leşise la alergat aproape o oră, iar 
hainele îi erau îmbibate de sudoare. Nu mai sunt deloc în formă, se gândea. 
Absolut deloc! Îşi scoase pantofii sport şi văzu că băşica din Mexic i s-a 
spart din nou. Căcat! Când era la Academia de Poliţie făcea sport în fiecare 
ZI, iar corpul ei era într-o formă fizică excelentă la absolvire. Apoi plecase 
în Mexic. Şi avea alte lucruri pe cap decât sportul. În dimineaţa aceea se 
trezise şi simţise cât de înţepenită şi greoaie este, şi îşi dezgropă 
echipamentul de alergat. Trebuia să-şi recapete forma fizică. Măcar o oră 
pe zi, hotărâse ea. Era prima zi. Îşi scoase hainele lipite de corp şi sări în 
duş. 

Jumătate de oră mai târziu, stătea în halat în bucătărie, cu laptopul în 
față. Bea o băutură pentru sportivi cam dezgustătoare când ajunse la o 
emisiune de ştiri de pe site-ul televiziunii suedeze. Când intră calupul de 
ştiri din afaceri, trânti pe masă sticla de plastic. Primul reportaj era despre 


Jean Borell. Tocmai sosea la sediul central al companiei Albion de pe strada 
Skeppsbron, iar un jurnalist stătea în faţa intrării principale, sperând să 
obțină un comentariu despre noul contract dintre Albion şi Primăria din 
Stockholm. 

— Credeţi că o să fie aprobat? În ciuda tuturor criticilor la adresa 
dumneavoastră? 

— Nu comentez. 

Borell dispăru pe uşă înăuntru. Olivia fu destul de surprinsă. Aşa arată 
acum? După nişte căutări intense pe Google cu o seară în urmă reuşise în 
sfârşit să găsească o fotografie cu el, dar era o fotografie veche în care 
apărea un tânăr aranjat, destul de şmecher, cu o privire furişă. 

Era un alt om. 

Avea părul lung, blond-cenuşiu şi stufos, faţa îi era bronzată, iar 
puloverul tricotat părea să stea pe un corp bine făcut. Avea şi o barbă scurtă, 
închisă la culoare, bine întreținută. Asta era ceva destul de neobişnuit. 
Bărbaţii ca el, aflați în poziţii de putere, rareori purtau barbă. 

Arată bine, se gândi ea. Un afurisit clasa-ntâi, potrivit lui Alex, dar care 
arată interesant. 

Ce ştie oare despre uciderea lui Bengt Sahlmann? 

Olivia se gândi la întrebarea asta în timp ce se îmbrăca şi îşi usca părul. 
Se întrebă cum o să afle dacă Borell e implicat în crimă, lucrul pe care se 
baza toată teoria ei. Că Borell i-a închis gura prietenului său furios din 
şcoală care voia să se răzbune pentru moartea tatălui stârnind un scandal 
despre compania lui Borell. Îşi recapitulă de câteva ori teoria în minte. Ştia 
că are nişte defecte majore, dar defectele există pentru a fi rezolvate. 

Să ia legătura cu el? 

Mai întâi scoase un hohot de râs, de parcă ar fi fost o idee extrem de 
bizară. Un bărbat pe care presa îl urmărea zadarnic prin toată lumea. Cum 
să fie ea în stare să-l întâlnească? 

Dar cum ar fi? Dacă ar fi posibil, într-un fel sau altul. Ce ar face atunci? 
Ce l-ar întreba? 

„Ascultă, vechiul tău prieten din şcoală Bengt a fost ucis. Ai ceva de-a 
face cu asta?” 

Râse din nou, un râs mai neputincios. Ce să întrebe? 

Se aşeză la masa din bucătărie. Sunt ofițer de poliţie, se gândi ea. Nu 
oficial, dar sunt. Aşadar, cum aş proceda? Ca Mette? Am ceva pe care să 
mă bazez? 


Nu prea mult. 

Nimic, Olivia. 

Iar atunci renunţă la idee, în zece secunde, înainte să-şi aducă aminte de 
singurul lucru pe care chiar îl avea. 

Intuiția. 

Şi erau mai mulţi oameni foarte calificați care o respectau foarte mult, 
inclusiv Mette Olsăter. Atunci ea de ce să n-o respecte? Câte cazuri de 
crimă nu au fost rezolvate pentru că vreun anchetator, în haosul nimicului, 
şi-a urmat intuiţia şi a scos dintr-odată adevărul la iveală? Multe. 

Sună la sediul din Stockholm al companiei Albion şi ceru să vorbească 
cu Jean Borell. Femeia care răspunse la telefon era foarte amabilă, cu toate 
că probabil credea că telefonul e o glumă proastă. Îi spuse Oliviei că ar 
trebui să discute cu Magnus Thorhed. 

— Cine este? 

— Colegul lui Jean Borell. 

— E acolo? 

— Nu, e la Bukowskis. Probabil se întoarce peste câteva ore. 

— Pot să-l sun pe mobil? 

— Nu. 

Şi acolo se termină apelul. Încercase să dea de cineva care era acoperit 
de o persoană care era la rându-i imposibil de găsit. 

Mă duc la Bukowskis, se gândi ea. 


Olivia ştia că deseori acţionează înainte să aibă timp să-şi prindă 
gândurile din urmă. De data asta găsi timp să o facă în autobuzul spre 
Kungstrădgârden, în mare parte datorită lui Alex şi lucrurilor pe care i le 
spusese despre Jean Borell înainte să plece din Prinsen. Lucruri personale. 
Că are un singur ochi, de exemplu. Îşi pierduse ochiul drept în copilărie. Şi 
că are o proprietate care îţi taie răsuflarea în Värmdö şi un mic castel în 
Antibes. 

Şi o colecție de artă aproape legendară. 

E un colecţionar de top, cu o înclinație deosebită pentru arta suedeză 
modernă tânără. Potrivit lui Alex, are cea mai mare colecție privată de 
artişti suedezi contemporani celebri în plan internațional. 

Ceea ce nu însemna mare lucru pentru Olivia. Încă. Nu începea cursul de 
istoria artei până la primăvară. 

Dar îi dădea un punct de plecare. 


Işi prinsese gândurile din urmă. 


Era ultima zi a expoziţiei pentru licitaţia de toamnă de artă suedeză de la 
Bukowskis. Sălile de pe strada Arsenalsgatan erau burduşite de portofele 
burduşite. Olivia intră şi luă un catalog în timp ce-i trecea în revistă pe 
oamenii din încăpere. Îl căutase pe Google pe Magnus Thorhed. Spre 
deosebire de şeful lui, el avea o prezență puternică online. Scrisese cărți pe 
teme foarte diferite, inclusiv analiza instrumentelor financiare derivate şi 
teoria culorilor a lui Goethe. Era membru onorific al mai multor cluburi 
pentru domni. O vreme a condus propria galerie pe strada Nybrogatan. 
Olivia văzuse numeroase fotografii cu el. Avea treizeci şi şase de ani şi era 
de origine asiatică. 

Şi el era adoptat? 

Îl zări mai departe în sală. Purta un costum de culoarea mușştarului. În 
timp ce-şi făcea loc printre oameni, văzu o codiţă împletită coborându-i pe 
ceafă şi un cercel mic de aur în ureche — un bărbat atent la genul de 
impresie pe care o lasă. Când ajunse aproape în spatele lui, simți mirosul 
distinctiv de after-shave care emana din corpul bărbatului. Un strop de 
nucşoară, se gândi ea. Era mai scund decât ea şi destul de solid: lăsa o 
impresie puternică. 

Thorhed vorbea încet la mobil în timp ce studia un tablou agăţat pe 
peretele din faţa lui. Olivia se uită la bilețelul de lângă el: Karin Mamma 
Andersson. Numărul 63. ÎI căută în catalog. Preţul de rezervare era de două 
milioane de coroane suedeze. Puțin probabil să stea pe peretele din casa ei, 
cu toate că 1 se părea foarte... straniu? Culori închise sugestive în prim- 
plan, straturi terne de ocru în spate, câteva umbre tulburătoare. Olivia se 
prefăcu că studiază tabloul, străduindu-se în acelaşi timp să audă ce spune 
Magnus Thorhed. 

— Cât de mult urcăm? zise el încet. Bun. 

Închise telefonul şi îşi ajustă ochelarii rotunzi discreţi. Olivia făcu un pas 
în față. 

— Nu-i aşa că-i fantastic? 

Thorhed întoarse uşor capul şi fu salutat cu un zâmbet blând. Olivia făcu 
semn cu capul spre tabloul din faţa lor. 

— Ce contraste sugestive! 

Thorhed se uită din nou la tablou. Era de acord cu tânăra femeie cu ochi 
frumoşi. Tabloul era fantastic. 


— Da, spuse el. Chiar este. Aveţi de gând să licitaţi pentru el? 

— Nu, în niciun caz, mă interesează la un alt nivel. 

— La ce nivel? 

Trezise o fărâmă de curiozitate în mintea lui Thorhed. 

— Studiez istoria artei şi nu mă uit la tablouri ca la nişte obiecte de 
cumpărat. Încerc să le plasez într-un context mai larg. Olivia Rivera. 

Olivia întinse mâna şi Thorhed, uşor surprins, i-o strânse. Avea o 
strângere de mână puternică. 

— Magnus Thorhed. 

— Nu aţi avut o galerie pe Nybrogatan? 

— Asta a fost acum câţiva ani. 

— Înainte să începeţi să lucraţi cu Jean Borell. 

Thorhed se uită la Olivia, care îi afişă iute încă un zâmbet larg. 

— Încercam să dau de Jean Borell astăzi şi mi s-a spus să vorbesc cu 
dumneavoastră. De asta sunt aici. Aş vrea să mă întâlnesc cu el. 

Expresia lui Thorhed se încordă considerabil. 

— De ce? 

— Scriu o lucrare despre artiştii suedezi moderni şi impactul lor asupra 
pieţei internaționale de artă şi am citit despre colecția fantastică a lui Jean 
Borell. Aş vrea să-i iau un interviu despre ea. Cum a alcătuit-o, ce criterii a 
folosit, ce găseşte atât de interesant la artişti. Este pentru lucrarea mea de 
licență. 

Thorhed încă asculta, aşa că ea continuă. 

— Şi am văzut la ştiri de dimineață că vine astăzi la Stockholm. 

— Şi acum e în drum spre Marrakech. 

— Ah. Şi când se întoarce aici? 

— Poate la sfârşitul săptămânii. 

— Credeţi că ar fi interesat să ne vedem atunci? 

— Mă îndoiesc. 

— De ce? 

— Pentru că eu mă ocup de agenda lui şi ştiu cum arată. Dar cu siguranță 
pot să-l întreb. Cum aţi spus că vă numiţi? 

— Olivia Rivera. Vă dau numărul meu. 

Olivia îşi scrise numărul de telefon pe spatele catalogului şi i-l dădu lui 
Thorhed. Nu numărul de mobil, pe ăla nu voia să-l dea, ci fixul din 
apartamentul de pe Skânegatan. 

— Ar fi extrem de important pentru lucrarea mea dacă ar fi dispus să 


stăm de vorbă, zise ea. 

Thorhed dădu aprobator din cap şi trase uşor de codiţa împletită. 

— Cât ar dura? 

— O oră, probabil? Oricând, oriunde. Mă rog, în apropiere de 
Stockholm, nu Marrakech. 

Olivia afişă din nou acel zâmbet larg. Thorhed nu-i zâmbi. 

— Ținem legătura. 

Se îndreptă spre uşă făcându-şi loc prin mulțime, iar Olivia expiră. 
Aşteptă câteva minute, apoi ieşi şi ea. Dacă Borell venea la sfârşitul 
săptămânii şi era de acord să se întâlnească, atunci ea avea câteva zile la 
dispoziţie să înveţe cât de mult era în stare despre arta suedeză 
contemporană tânără. 

Pentru un interviu. 

Luna privea cum Muriel duce lingura la gură. Îi făcuse o supă fierbinte 
cu tăiței, gândindu-se că stomacul lui Muriel nu e pregătit pentru mâncăruri 
mai grele. Muriel suflă în lingură şi încercă s-o ducă la gură fără să verse 
conţinutul. Stilton stătea în cealaltă parte a salonului. 

— Şi, te mai vezi cu ceilalți? Pärt? Benseman? 

Pe Benseman nu prea îl mai vedem, a intrat în programul ăla, „Prima 
Casă”, şi şi-a făcut rost de un apartament lângă Skanstull, aşa că stă mult pe 
la Ronny Redlâs. Cred că lucrează acolo uneori. 

— ŞI Pärt? 

— E terminat. 

Ca tine, se gândi Stilton şi se întoarse spre Luna. 

— Pärt a fost cel care a găsit-o pe Vera Chioara în rulotă, pe jumătate 
moartă. E un tip de treabă. Mai vinde revista? o întrebă el pe Muriel. 

— Nu. A fost nevoit să se oprească, niscaiva căcaturi legate de bani. 
Ultima dată când l-am văzut zăcea sub Podul Traneberg şi vomita. 

Stilton se uită la Luna. Numai bine că vedea o felie din trecutul lui, ca să 
nu fie nevoit să-i povestească chiar el. 

Muriel îşi termină supa. 

— Mai vrei? 

— Nu, mulțumesc. 

Braţele lui Muriel începură să tremure din nou. Luna se aşeză lângă ea şi 
îi înconjură umărul cu brațul. 

— Eşti binevenită să dormi aici dacă vrei. 


— Mişto. 

Muriel trase punga de plastic spre ea de capătul greşit, şi o parte din 
conţinut căzu pe podea. Stilton se aplecă să le culeagă. O perie de păr, o 
jucărie mică de pluş, o cutie de prezervative şi câteva punguţe pătrate de 
plastic umplute cu pastile. Stilton ridică una dintre punguţe. 

— Ce iei? 

— S-IT. E genial, să mor io. Mult mai ieftin ca heroina şi mai e şi sigur 
rău. 

— Aşa crezi? 

— Mi le dai înapoi? 

Stilton îi dădu înapoi lui Muriel punguta cu pastile. Luna se uită la el. Ea 
s-ar fi descotorosit de punguţe dacă era după ea. 

— De unde ai făcut rost de ele? întrebă el. 

— De la tipul ăla, Classe Hall. E un gagiu de treabă, uneori nu tre” să 
plătesc. Îmi dă cinci pungute pentru un futai. 

Stilton se uită la Muriel, iar ea îşi feri privirea. Ştia că Stilton s-a repus 
pe linia de plutire. Ştia că s-a răzbunat pe oamenii care au ucis-o pe Vera. 
Ştia că a plecat din oraş. În momentul ăla se întorsese şi se uita la ea cu 
expresia aia pe care o avea uneori Vera. 

— Ce dracu” să fac? zise ea aproape imperceptibil, încercând să-şi 
recapete controlul asupra mâinilor. 

Apoi începu să plângă. 

Stilton şi Luna o lăsară să plângă, asta avea s-o obosească, iar când 
lacrimile 1 se uscară în cele din urmă, Luna o ajută să se ridice de pe banca 
de lemn şi o duse spre prova barjei. Stilton le urmări cu privirea. Era un 
contrast destul de mare între Muriel cea scundă şi slăbănoagă şi Luna cea 
înaltă şi bine făcută. 

— Eşti tare scumpă, ştiai? îi zise Muriel Lunei. 

— Mersi. 

Stilton le văzu dispărând pe un coridor îngust. Presupunea că acolo, în 
faţă, e un loc suplimentar de dormit, unde Muriel putea să se odihnească 
câteva ore. Apoi avea să dispară din nou, ştia asta, într-o lume asupra căreia 
el nu avea niciun fel de control. 


Abbas se plimbase prin jumătate de Marsilia, alert şi concentrat. 
Scotocise prin toate sex shopurile pe lângă care trecuse. Discutase cu 
prostituatele din toate locurile pe care le cunoştea, cu est-europencele de 


lângă gara centrală, cu travestiții din vest, cu tot poporul. Umblase din 
baruri până în bârloguri de jocuri de noroc şi ascunzători ale dealerilor de 
droguri. 

Şi tuturor le pusese aceeaşi întrebare: „Le Taureau?” 

Niciunul nu ştia cine e sau nu îndrăznea să-i spună. Unii dintre ei 
reacţionaseră într-un fel care sugera că e posibil să ştie, dar nimeni nu 
spunea nimic, iar Abbas nu voia să-şi scoată din nou cuţitele la aer. 

În acel moment se îndrepta înapoi spre hotel. Întunericul se lăsase 
deasupra Mediteranei şi se oglindea în gândurile lui. Oare greşise? Oare 
Martin îl minţise până la urmă? Să se ducă din nou să-i facă o vizită? Inutil. 
Nu avea să mai scoată de la Martin mai multe decât scosese deja. Nu avea 
să mai scoată nimic din oraşul ăla punct. 

O dăduse în bară. 

Atunci îl sună Marie. 

— Tocmai mi-am amintit, ai vorbit şi cu sora Samirei? zise ea. 

— Avea o soră? 

— Nu ştia1? 

— Nu. Unde stă? î. 


Era târziu când Abbas intra pe îngusta rue Sainte. Uşa pe care încerca s-o 
găsească era între o brutărie şi un mic restaurant. Sora Samirei lucra la 
restaurant, La Poule Noire, „găina neagră”. Urma să termine programul la 
unsprezece. Abbas aşteptă pe partea cealaltă a străzii. Habar nu avea că 
Samira avea o soră. Samira nu o pomenise niciodată. Nu avusese vreun 
motiv să o facă. Apoi văzu o femeie scundă, de vârsta a doua, ieşind din 
restaurant. Purta un pulover gri tricotat şi pantaloni închişi la culoare. Se 
Opri şi se uită la el. 

— Abbas? 

Abbas traversă strada şi întinse mâna. Se salutară reciproc. Numele 
surorii era Nidal. 

— Mergem sus? 

Intrară pe uşă şi urcară două rânduri de scări. Nidal locuia singură. 
Apartamentul ei era mic, iar Abbas trebui să-şi facă loc printre mobilele din 
sufrageria mică. Atunci când Nidal aprinse una dintre lămpi, văzu cât de 
săracă e de fapt. Mobila era prăpădită, covorul era găurit, tapetul era 
desprins pe la cornişa tavanului şi atârna. Singurul lucru care ieşea în 
evidență în cameră era o oglindă mare cu o ramă aurie strălucitoare. Era 


agăţată deasupra unui birou mic, pe care stătea o statuetă a lui Hristos. 
Nidal aprinse tămâia de lângă statuie. 

Abbas se aşeză pe un scaun. 

— Mă întorc mâine în Suedia, zise el. 

Nidal încuviinţă şi puse pe masă o sticlă cu apă, în faţa lui. Abbas turnă 
puţină apă în paharul vechi în timp ce Nidal scoase o cutie din biroul de sub 
oglindă. Când se întoarse ţinea în mână un lănțişor de aur. Abbas îl 
recunoscu imediat. 

— Mi l-a dat poliția, zise Nidal. Samira mi-a spus odată că l-a primit de 
la tine. 

— Da. 

— ÎI purta mereu. Vreau să-l păstrezi tu. 

Abbas luă lănțişorul. Nu ştia ce să spună. Nidal stătea aproape complet 
nemişcată în faţa lui. Chipul ei cu pielea subțire şi zbârcită era aproape 
îngheţat, de parcă ar fi fost ceva ce nu îndrăznea sau nu voia să dezvăluie. 
Abbas se întrebă cât de mult ştie despre Samira, despre ce făcea ea. Se uită 
la lănțişorul din mâna lui. Erau atâtea lucruri pe care voia să le afle, despre 
tot timpul despre care nu ştia nimic, dar simţea că nu e tocmai momentul 
potrivit să întrebe. Ridică capul, iar tămâia îi umplu nările. 

— Avea şaisprezece ani când a fugit din orfelinat. 

Nidal o spuse fără să se uite la Abbas, focalizându-şi privirea pe peretele 
din spatele lui. El se întoarse şi văzu o fotografie mică, alb-negru, cu două 
fetiţe care se țineau de mână, una mult mai mare decât cealaltă. 

— Sunteţi tu şi Samira? 

— Da. Ea avea trei ani şi eu treisprezece când am ajuns la orfelinat. 

— De ce aţi ajuns acolo? 

— Părinţii noştri au murit într-un incendiu. Eu am fost dată afară din 
orfelinat când am împlinit optsprezece ani, iar Samira a rămas acolo. Era 
oarbă şi nu credeau că aş putea să am grijă de ea. De fiecare dată când mă 
duceam să o văd, plângea şi mă ruga să o iau cu mine. 

Nidal stătea în continuare în picioare, uitându-se la fotografie. Era 
cufundată adânc în trecut. 

— Apoi a fugit. Nici acum nu înțeleg cum. Probabil a ajutat-o cineva. 
Era atât de frumoasă, mereu roiau băieții în jurul ei. După o vreme a luat 
legătura cu mine. Cunoscuse un bărbat mai în vârstă care lucra la un circ şi 
locuia cu el. 

— Jean Villon. 


— EI era aruncător de cuțite, iar ea era asistenta lui. 

— Acolo ne-am cunoscut. 

— Ştiu, mi-a povestit despre tine. 

Nidal o spuse fără să se uite la Abbas. Se întoarse şi se duse la statueta 
lui Hristos şi mai aprinse puţină tămâie. Abbas înţelese că nu avea să-i mai 
spună altceva. 

— Mulţumesc pentru lănțişor, zise el şi se ridică să plece. 

Nidal rămase pe scaun. Abbas făcu câţiva paşi spre uşa din hol. 

— Te-a iubit. 

Vocea veni din spate. Joasă. Lipsită de tonalitate. 

Abbas nu se întoarse. ii 


În drum spre hotel, trecu pe lângă un restaurant de pe faleză, unul mult 
mai frumos decât Eden Roc, cu maşini elegante parcate în față. Văzu 
oameni îmbrăcaţi la patru ace socializând în grădină, în pridvorul de piatră. 
Cu toţii aveau pahare înalte în mâini, iar zumzetul lor se auzea până pe 
stradă. Trecu pe lângă clădirea mare şi începu să se plimbe de-a lungul 
falezei joase. Stânci întunecate se iveau din apa de dedesubt. Un pescar 
singuratic stătea pe una dintre ele. Avea o undiţă lungă în mână, iar o plută 
roşu-aprins se vedea mai departe, în apă. Abbas îl privi pe bărbat o vreme. 
Încearcă să-şi încropească o masă, se gândi Abbas şi porni mai departe. 

Nu se întoarse. 

Dacă s-ar fi întors, l-ar fi văzut pe pescarul singuratic scoţându-şi 
telefonul şi ducându-l la gură. 

Abbas merse mai departe de-a lungul liniei apei, ocolind un beţiv care se 
sprijinea de zidul de piatră cu un con de semnalizare rutieră roşu cu alb pe 
cap. Hotelul lui era încă la o oarecare distanță. Trecu pe lângă o stație de 
autobuz cu un adăpost întunecat. Acolo erau câțiva oameni care aşteptau un 
autobuz de noapte. Apoi se opri dintr-odată, îl deranja ceva, ceva ce văzuse. 

Dar ce? 

Deodată îşi aminti. 

Văzuse pluta viu colorată a pescarului singuratic dispărând sub suprafaţa 
apei, dar bărbatul nu reacționase. Nu mulinase. De ce? 

Abbas se întoarse şi fu lovit drept în figură. 

Probabil era o bară de fier, mânuită de oamenii care stăteau în adăpostul 
din staţia de autobuz. Abbas nu avusese ocazia să vadă. Căzu lat pe asfalt. 
Când încercă să întindă mâna după unul dintre cuțite, fu lovit din nou peste 


cap. Sângele îi ţâşnea. Se ghemui pe asfalt. Printre dârele de sânge văzu un 
bărbat masiv cu mâini aspre aplecat deasupra lui. Alţi doi bărbaţi stăteau 
lângă el. Se întoarse spre marginea cheiului şi încercă să pună o mână pe 
zid. Atunci cineva îi dădu un şut bine țintit în diafragmă, iar el se prăbuşi. 

Aveau de gând să-l omoare în bătaie chiar acolo. 

Era complet lipsit de apărare. 

Nu ar mai fi fost de nevoie de prea multe lovituri cu bara aia de fier 
pentru a-l împiedica pe Abbas el Fassi să mai mişte vreodată. O dubă mare 
de poliţie cu girofarurile pornite fu cea care întrerupse atacul când trecu în 
goană pe lângă restaurantul elegant. Bărbaţii o văzură. Doi dintre ei îl 
apucară pe Abbas şi-l aruncară peste faleză. Cu câteva secunde înainte să 
cadă pe stânci, îl văzu pe bărbatul cu mâinile aspre. Tatuajul. Pe gât, imediat 
sub ureche. 

Un taur negru. 

Corpul lui ricoşă de stânci şi ateriză la marginea apei. Bărbaţii de 
deasupra văzură duba de poliție trecând zgomotos mai departe. Când 
dispăru, se uitară în jos, spre stânci. Apoi plecară. 

Abbas încă mai era conştient când ateriză în apă. 

Încă nişte secunde. 

În clipa dinainte ca totul să se întunece, un nume îi trecu prin minte ca un 


fulger. 
zr 


Stilton stătea pe patul lui, agonizând. Încercase să-l sune iar pe Abbas, îl 
sunase şi-i trimisese mesaje de câteva ori în ultimele ore, şi nu înțelegea de 
ce nu primeşte niciun răspuns. De fiecare dată când intra direct căsuţa 
vocală, nodul din gât îi creştea, odată cu gândurile negre din cap. Unde e? 
S-a întâmplat ceva? L-au găsit nenorociții ăia de ucigaşi profesionişti? Îl 
sună pe Jean-Baptiste cu toate că era trecut de miezul nopţii. 

— Nu, n-am primit niciun semn de la el. Am crezut că a plecat cu tine. 

— A rămas. 

— Căcat, asta-i o veste proastă. 

— Da, mersi. O să sun la hotel. Salut. 

Stilton sună la hotel. Portarul comatos reuşi să-l informeze că Abbas el 
Fassi nu e în camera lui. Dar unde e nu ştie. Stilton închise şi se ridică şi se 
aşeză din nou, nu avea prea mult loc să umble încoace şi încolo. Simţea 
cum îndoielile pe care le avusese în avionul spre casă se întorc pe furiş. Am 
greşit să-l las acolo? Am renunţat prea repede? Dar Abbas a fost cel care 


mi-a cumpărat biletul. Nu voia să rămân. Ar fi trebuit să-l ignor şi să 
rămân oricum? Dar probabil e în stare să-şi poarte singur de grijă. La 
urma urmei, are cuţitele la el. 

Aşa că îşi învinse conştiinţa încărcată şi stinse lumina. Tocmai era gata 
să se cufunde în întunericul grozav când auzi o bătaie uşoară în uşă. Muriel? 
Putin probabil. Aprinse lumina. 

— Da? 

Uşa se deschise puţin, uitase s-o încuie. 

— Te deranjez? 

Chipul Lunei era parțial umbrit în pragul ușii. 

— Încerc să dorm, zise Stilton. 

— Şi eu. 

— În picioare? 

Luna zâmbi şi deschise uşa pe jumătate. Purta un tricou verde-deschis şi 
o pereche de pantaloni de trening gri. În mână ţinea o pasăre împăiată. 

— Ştii ce-i asta? 

— O pasăre moartă. 

— Un uliu păsărar. Cea mai mică pasăre răpitoare din Suedia. Se 
hrăneşte cu păsări mici şi porumbei. 

Stilton dădu din cap. Nu avea prea multe informații ornitologice. 

— E cam gol aici, zise Luna. Mă gândeam că poate vrei companie. 

— De la o pasăre moartă? 

Luna făcu un pas în cameră şi puse pasărea pe masă, sub hublou. 

— Uneori clipeşte din ochi, zise ea cu spatele la Stilton. El se prăbuşi la 
loc pe pat. 

— Mulţumesc că ai avut grijă de Muriel, spuse el. 

— Mi-a părut rău pentru ea. Pare o fată de treabă. 

— Da. Doarme? 

— Da. Ea m-a făcut să mă gândesc la asta. Arăta ca o pasăre mică atunci 
când am pus-o în pat, doar o mână de oase. 

— Se distruge singură. 

— De ce nu i-ai luat pastilele? 

— Pentru că mâine s-ar fi dus să şi-o tragă ca să facă rost de altele. 
Oricum, ar fi fugit în direcția opusă când m-ar fi văzut data următoare. Nu 
pot s-o scot din căcatul ăsta, ştim asta şi eu şi ea. 

Luna se uită la Stilton. Se întorsese în pragul uşii. 

— Somn uşor, zise ea după o vreme. Sper să n-ai coşmaruri. 


— Şi ție. 
Luna închise uşa în urma ei. 


Capitolul 14 


Era aproape nouă şi jumătate şi Stilton trebuia să se întâlnească cu Mette 
la zece. Tocmai încercase din nou să dea de Abbas, fără succes. Stătea pe 
punte şi se uita la vălurile subțiri de ceaţă de pe suprafaţa apei: aerul rece 
făcuse ca o parte din apă să se evapore. O barjă mare cu macara plutea mai 
departe pe apă. Erau multe macarale care lucrau în acea parte a cartierului 
Slussen. Poate că la sfârşit o să arate bine, se gândi el. Lucrurile trebuie să 
avanseze, la urma urmei. Chiar şi oraşele. Se întoarse şi o văzu pe Luna 
venind pe punte. 

— Muriel e jos? întrebă el. 

— Nu, plecase deja când m-am trezit. 

— OK. 

— Şi mi-a şutit şi cinci sute de coroane din portofel. 

Se uitară unul la altul preţ de câteva secunde. Luna ridică din umeri. 

— O să-ţi dau eu banii înapoi, zise Stilton. 

— De ce? 

— Eu am fost cel care a adus-o aici. 

— E în regulă. Poate azi n-o să fie nevoită să-şi vândă trupul. Pleci 
undeva? 

— Da. Fă 

În sfârşit. 

Asta simți când intră în sediul central al Brigăzii Naţionale de 
Criminalistică. În sfârşit o să înceapă. În sfârşit o să aibă ocazia să stingă 
focul care-i ardea în suflet. 

Ultima dată când călcase în clădirea aia fusese băgat pe uşa din spate şi 
dus într-o sală de interogatoriu. Pe vremea aceea încă era fără adăpost, în 
clipa aia avea pasul vioi şi era complet indiferent la privirile cu care era 
întâmpinat. 

Trecuse peste asta. 

— Vino după mine. Nu e în birou. 

Stilton urmă o polițistă asistentă pe mai multe coridoare. Pe majoritatea 
le cunoştea foarte bine, dar în cele din urmă trecură în nişte zone proaspăt 
renovate în care el nu mai fusese până atunci, cu toate că petrecuse mai bine 
de douăzeci de ani în clădire. 


— Acolo e. 

Femeia îi arătă o uşă, iar Stilton o deschise. Era un singur lucru în 
cameră, o masă de ping-pong. Mette Olsăter stătea într-o parte, iar Lisa 
Hedqvist în cealaltă. 

— Salut, Tom! Aproape am terminat! Închide uşa! 

Stilton trase uşa după el şi petrecu vreo zece minute urmărind-o pe Mette 
cum încearcă să joace tenis de masă cu mişcări minime. Când mingea cădea 
de pe masă astfel încât Lisa n-o mai putea ajunge, Mette lăsa paleta pe masă 
şi îşi lua prosopul, vizibil mulțumită. Transpira din abundență. Acum o să 
mai facă şi duş? se întrebă Stilton. 

— Fac duş mai târziu, îi spuse Mette Lisei şi se duse spre Stilton. Salut! 
Arăţi tare vivace! Ai dat iama în stridii la Marsilia?! 

Se duseră în camera lui Mette. Până acolo, Mette întrebase deja despre 
Marsilia şi-i trăsese o muştruluială lui Stilton pentru că s-a întors acasă fără 
Abbas. 

— E în regulă, e în stare să-şi poarte singur de grijă, zise el. 

— Niciunul dintre voi nu sunteţi în stare. 

Uneori avea impresia că Mette se comportă ca un fel de super-mamă. Ar 
trebui să-şi poarte ei înseşi de grijă, în schimb, se gândi el. Dar nu o spuse. 
Mette luă o sticlă mare cu apă şi dădu pe gât jumătate. 

— Deci locuieşti pe o bară? 

— Temporar. 

— Totul e temporar la tine zilele astea. Te gândeşti să te întorci în 
poliție? 

— Nu. 

— Atunci poţi să-ți uneşti forțele cu Olivia şi să deschideţi o agenție de 
detectivi. Două minţi geniale care ajută mâţele blocate în copaci. 

Stilton aşteptă ca ea să termine. Mette se luase de el de câteva ori în 
ultimul an pe tema întoarcerii în poliţie. De fiecare dată îi explicase că nu s- 
ar putea întoarce şi de fiecare dată discuţia se terminase cu Mårten care 
trebuia să intervină şi să schimbe subiectul. În momentul ăla el nu era acolo, 
aşa că Stilton trebuia să se ocupe singur. 

— Ce-s alea? 

Arătă spre câteva punguţe pătrate de plastic prinse cu piuneze pe un 
panou de afişaj din spatele biroului lui Mette. I se păru că le recunoaşte. 

— Droguri. 5-IT. Suntem în mijlocul unei operațiuni uriaşe împotriva 
drogurilor de pe internet în momentul de față. 


— Muriel avea din astea. 

— Cine e Muriel? 

— O drogată fără adăpost, o cunosc dinainte. Ne-am întâlnit ieri 
întâmplător şi avea câteva din astea. 

— Ştii de unde a făcut rost de ele? 

Tonul vocii lui Mette se schimbase foarte mult. 

— De la un dealer, Classe Hall sau aşa ceva. De ce? 

— O cantitate mare din drogurile astea a fost furată de la Accize şi 
Operaţiuni Vamale. Fusese capturată în timpul unei razii, iar acum încercăm 
să aflăm unde au ajuns. Classe Hall? 

— Da. 

Mette îşi scoase mobilul şi formă un număr. 

— Salut, sunt Mette. Poţi să vezi ce afli despre Classe Hall? Sau Clas. Şi 
discută cu tipii de la droguri să vezi dacă ştiu pe cineva cu numele ăsta. 
Mersi. 

Mette închise. 

— Unde e Muriel asta? întrebă ea. 

— Habar n-am, prin oraş. 

Mette dădu din cap şi simţi că e momentul. 

— Rune Forss, zise ea. 

— Da. 

Mette se aşeză la birou şi scoase un dosar subțire de plastic cu câteva coli 
albe înăuntru. 

— Asta e lista cu ce am confiscat de la Jackie Berglund anul trecut. Fără 
ca ea să ştie. Lista clienților ei. Se întinde până la începutul companiei sale 
de escorte, Red Velvet, în 1999. 

— lar numele lui Rune Forss e pe lista asta. 

— Da. 

— Ceea ce nu mi-ai spus ultima dată când am întrebat. 

— Dar nici n-am spus că nu e. 

— Există informaţii legate de cât de des 1-a folosit serviciile? 

— Nu, spuse Mette. Dar numele lui apare foarte devreme, aşa că trebuie 
să fi început undeva în jurul anului 2000. 

— Crezi că mai apelează şi acum la ea? 

— Nu. Şi în plus, se crede că şi-a pus afacerea pe pauză. A fost cam 
tulburată anul trecut când ne-am apropiat cam mult. 

Stilton se ridică. Auzise ce trebuia să audă. Forss era pe lista clienților. 


Era timpul pentru următorul pas. 

— Ce ai de gând să faci acum? întrebă Mette. 

— Ce ar fi trebuit să fac acum şase ani. 

— Să te răzbuni? 

— Da. 

— E înţelept? 

— E necesar. 

O spuse fără să adauge nicio înfloritură, iar Mette ştia că vorbeşte serios. 
Scutură uşor din cap. 

— S-ar putea să nu fie prea uşor, zise ea. 

— Pentru că? 

— În primul rând, pentru că primele lui contacte sexuale au depăşit 
termenul de prescripţie. Şi în al doilea rând, avem doar lista asta, care nu 
dovedeşte de fapt nimic substanțial. Mai mult, am făcut rost de ea într-un 
mod necorespunzător, ştii asta. 

Stilton ştia că Mette are dreptate. Oficial, nu puteau să-l acuze de nimic 
pe Forss. În acel moment. Dar neoficial, dacă aşa ceva ar fi ajuns în presă, 
desigur că i-ar fi făcut imposibilă poziția în cadrul Poliţiei din Stockholm, 
mai ales după scandalul cu căpitanul Rochie. Aventurile sexuale private ale 
unui detectiv de nivel înalt cu o prostituată ar fi ajuns cu siguranță în toate 
tabloidele. 

Dar pentru asta avea nevoie de dovezi. 

Dovezi pe care nu le avea. 

Trebuia să găsească un martor, cineva dispus să vină şi să confirme că 
Rune Forss s-a culcat cu prostituate prin intermediul lui Jackie Berglund. 

— Ținem legătura, zise Stilton. 

Apoi plecă. Mette luă din nou sticla. Abbas de negăsit în Marsilia şi 
Stilton în Stockholm, pe urmele unui detectiv de nivel înalt. 

Nu era bine pentru inima ei. 

Era gata să dea pe gât restul apei din sticlă când sună Lisa Hedqvist. 

— Clas Hall e în registrul traficanților de droguri şi avem o grămadă de 
date despre el. 

— Urmăriți-l. 

us 

Stilton ieşi din clădire şi traversă Parcul Kronoberg, lăsat în ruină. 
Vântul îngheţat golise băncile reci şi zonele cu iarbă pe jumătate congelate: 
nici măcar cei fără adăpost nu suportau să stea acolo. Stilton ştia că e un loc 


în care îşi făceau veacul unii dintre ei, cu toate că nu şi el — era puţin cam 
aproape de clădirea din care tocmai ieşise. Când se apropie de ieşirea din 
parc, trecu pe lângă un bărbat care plimba un câine mare înfăşurat într-un 
pulover de fleece negru. Câinele părea vioi, în timp ce bărbatul tremura într- 
o haină subțire. 

Să mă răzbun? 

Stilton se gândea la asta în timp ce mergea spre Fridhelmsplan. Ştia că 
are dreptate. Atât el, cât şi Abbas căutau să se răzbune. Din motive 
fundamental diferite, dar chiar şi aşa. Şi ce dacă? Nu-i plăcea nuanţa 
răspunsului lui Mette sau ce insinua ea. Că ar fi ceva primitiv să se răzbune. 
Sau să „riposteze împotriva unei nedreptăţi”, cum se spunea în instanţă. Ce 
era greşit în asta? Ce credea Mette că ar putea să facă Stilton în schimb? Să 
întoarcă şi celălalt obraz? Nu întorsese niciodată şi celălalt obraz, şi nici în 
momentul ăla nu ştia cum s-o facă. 

Deci? 

Dădu colţul pe Hantverkargatan şi se duse la Linas Bar. 

Locul preferat al lui Nurcă. 

Nurcă, pe numele lui oficial Leif Minkvist, stătea la barul scurt cu o bere 
băută pe jumătate. Era foarte scund, începea să chelească, iar în cei 
patruzeci de ani de viaţă încercase majoritatea lucrurilor pe care le poţi 
încerca şi încă o grămadă. În vremea aceea o lua mai uşor cu tăriile. Tenul 
palid dezvăluia ceva legat de obiceiurile lui — era un om care trăia în partea 
întunecată a vieţii. 

— Salut. 

Nurcă îl zări pe Stilton în oglinda de la bar, din faţa lui. Nu se întoarse. 
Stilton se aşeză lângă el. Nurcă fusese unul dintre cei mai buni informatori 
al lui din anii petrecuţi în poliție. Puțin ciudat, dar o sursă nepreţuită de 
informaţii în anumite domenii. 

Ca acesta. 

— Ce mai faci? întrebă Nurcă. 

— Bine. Tu? 

— Sunt puţin cam stresat acum. 

— De ce? 

— N-ai auzit? Vine sfârşitul lumii în 21 decembrie după nu ştiu ce căcat 
de calendar indo-american. Normal că sunt stresat, ce dracu”! Tu nu eşti? 

— Nu. Uite cum mă gândesc eu. Mai e ceva până atunci şi poate cel mai 
bine e să facem ceva notabil dacă totul se duce naibii. 


— Deştept. 

Nurcă îşi bău berea. Trebuia să-l lase să proceseze. Stilton aşteptă să-şi 
termine berea şi apoi se aplecă puţin mai aproape de el. 

— Trebuie să iau legătura cu o prostituată care a lucrat pentru Jackie 
Berglund acum vreo zece-doişpe ani. 

— OK. 

— Eşti primul pe care-l întreb. 

— Înţelept. 

Stilton ştia că Nurcă pune mult preţ pe respect. Îi plăcea să se considere 
un profesionist, egalul lui Stilton, un bărbat care îşi poate respecta 
promisiunile. Nurcă se dădu jos de pe scaun. 

— Ținem legătura. 

La început nici nu-i veni să creadă. Lăsă jos receptorul negru şi rămase 
complet nemişcată în bucătărie preţ de câteva minute. 

O sunase Magnus Thorhed. 

Jean Borell era dispus să se întâlnească cu ea pentru un interviu scurt 
despre colecția sa de artă, la casa lui din Värmdö, unde îşi ținea mare parte 
din colecția de artă suedeză. Poimâine, la ora şase. 

Sări de la masa din bucătărie. 

Linguşirea funcţionează întotdeauna! 

Intuitiv, simţise că singurul mod de a reuşi să ajungă la un mega-magnat 
ca Jean Borell era să-i găsească punctul slab. Orgoliul. Pasiunea pentru artă, 
care făcea din el mai mult decât un simplu rechin al investițiilor, un Gordon 
Gekko, făcea din el un om cu sentimente şi emoţii profunde. 

Apoi se aşeză din nou. 

Ce-o să găsesc acolo? Cu el? Știu ce vreau să găsesc, vreau să aflu dacă 
el l-a ucis pe Bengt Sahlmann. Sau dacă a avut ceva de-a face cu asta. 

Dar cum? 

Intuiţie, Olivia. 

Trebuia să-şi spună mereu acelaşi lucru, iar şi iar. Ca să-şi clădească 
încrederea. Tu ai antene, Olivia, poţi să scoţi informaţia de la oricine, poți 
să citeşti nuanțele şi aluziile. El habar nu are de ce eşti acolo de fapt. Tu ai 
avantajul. Tu ştii ce se întâmplă la Silvergărden. Tu ştii cât de fragilă e 
compania Albion. Tu ştii că există un mobil al crimei. Trebuie doar să faci 
rost de o confirmare. Intuitiv. 

Acolo. 


Spera că o să fie singuri la el acasă şi că tipul acela mărunt cu miros de 
nucşoară nu are să fie acolo, încercând să-şi bage nasul în treburile ei. Asta 
interfera cu antenele ei. 

Atunci îi sună mobilul. 

— Bună, sunt Sandra. Eşti acasă? 

— Da. 

— Sunt în faţa blocului, pot să urc? 

— Absolut! 

Olivia se duse în hol. Avu timp să se gândească repede la câteva lucruri. 
Sandra, aici? Cât e ceasul? Aproape nouă. De ce vine aici? Când deschise 
uşa înţelese de ce. În faţa ei stătea o adolescentă cu ochii injectaţi, cu 
pleoapele umflate şi o expresie agitată, înfăşurată într-o jachetă verde cu 
fermoarul desfăcut. Olivia o îmbrățişă puternic în pragul uşii. 

— Intră. Vrei un ceai? 

Sandra ridică din umeri. Olivia o conduse în bucătărie şi puse apa la 
fiert. Când se întoarse, Sandra dispăruse. Intră în sufragerie şi o văzu stând 
în pragul dormitorului. 

— N-ai nicio poză. 

Olivia se îndreptă spre Sandra şi-i urmări privirea în cameră. Nu avea 
fotografii, nici acolo şi nici în sufragerie. Avea câteva, mai multe, cu ea şi 
Maria şi Arne din diferite locuri şi ocazii. Le pusese pe toate deoparte cu 
vreun an în urmă. Cam pueril, de fapt, privind în urmă. 

— Am una, zise ea şi se duse spre noptiera de lângă cealaltă latură a 
patului. Asta. 

— O pisică. 

— Elvis. 

— Unde e? 

— A dispărut. 

— Cum? 

Olivia nu avea chef să relateze toată povestea. Aşa că spuse ceva despre 
apa care fierbea, o luă pe Sandra pe după umeri şi se duseră în bucătărie. 
Sandra se aşeză pe un scaun fără să-şi scoată haina. Olivia o privea cum se 
uită în jos, la masă. Se simte de căcat, se gândi ea şi scoase două cești. 

— Cum merge? 

Sandra nu răspunse. Olivia lăsă ceaiul la infuzat şi aprinse două lumânări 
pe masă. 

— N-ai mai aflat nimic despre laptop? aproape şopti Sandra. 


— Nu, îmi pare rău. 

— Imaginează-ţi dacă n-o să-l mai găsesc niciodată. 

— Păi, sunt sigură că atunci o să-ți luăm unul nou. 

— Dar cum rămâne cu toate pozele? 

— Aveai poze pe el? 

— Da, o grămadă. Imaginează-ţi cum ar fi să nu le mai recuperez 
niciodată! 

Olivia înţelese cum o chinuie pe Sandra gândul că şi-ar putea pierde 
fotografiile. O înțelegea. Poate că fotografule erau singurul lucru care îi mai 
rămăsese din ce a avut odinioară. Îşi dădea seama cât de important e să facă 
rost de laptopul ăla. Din mai multe motive. Turnă ceaiul. Sandra nu se 
atinse de ceaşcă, stătea cocoşată pe scaun. Rămaseră tăcute o vreme. Oliviei 
îi era greu să găsească un mod de a rezona cu fata asta închistată. La urma 
urmei, abia dacă o cunoştea. Nu prea ştia despre ce să vorbească. 

— Să-ţi povestesc despre mama? 

Sandra spuse asta fără să ridice privirea, aproape pe nerăsuflate. 

— Dacă vrei. 

Poate de-asta a venit aici, se gândi Olivia. Poate are nevoie să 
vorbească despre asta, despre mama ei, aşa cum am vorbit eu despre a 
mea? 

— Ne duceam să călărim elefanții, tata rezervase plimbarea la hotel şi eu 
abia aşteptam, dar mama nu avea chef. Voia să se ducă la o plimbare lungă 
pe plajă în schimb, aşa că m-a îmbrăţişat, apoi am plecat. Apoi a venit 
tsunamiul când noi eram plecaţi. Tata a aflat când ne-am întors cu elefanții, 
şi am plecat spre hotel, dar n-am putut să ajungem acolo. Peste tot erau 
oameni care alergau şi țipau. Nu puteai ajunge acolo cu maşina, şi tata a 
luat-o razna de tot, ne-am dus drept la hotel, dar nu mai era niciun hotel, 
totul era distrus, peste tot. Eu stăteam în spatele maşinii şi nu prea 
înţelegeam nimic, decât că e groaznic. Totul era groaznic, toată lumea țipa 
ŞI plângea şi cu voiam doar să vină mama... 

Sandra se opri şi ridică ceaşca. O tinu o vreme în mână, apoi o puse la 
loc pe masă. Olivia îi înconjură umerii cu un braţ. 

— Dar n-a venit. 

— Nu. 

Olivia văzu în fața ochilor fetiţa de opt ani, în mijlocul acelui haos 
îngrozitor, fără vreo şansă de a înţelege ce se petrece, decât că e groaznic şi 
că mama ei nu vine. 


— Au găsit-o pe mama ta? 

— Nu. E în mare. 

Sandra râcâi o mică urmă inexistentă de pe masă şi trase adânc aer în 
piept. 

— Şi acum, cu tata în rai, am rămas doar eu şi nu ştiu cum o să mă 
descurc fără ei. 

— Asta simţi? Că n-o să te descurci? 

— Da. 

Privirea Sandrei se goli şi o lacrimă îi căzu în ceaşca pe care o avea în 
față. Îşi şterse faţa cu mâneca şi se uită la Olivia. Lacrimile îi dizolvaseră 
rimelul şi părea foarte mică şi neajutorată. Oliviei îi părea atât de rău pentru 
ea încât 1 se strânse stomacul. Dar cum să consolezi pe cineva care e de 
neconsolat? Să spună lucrurilor pe nume, că încă are toată viaţa înainte şi că 
într-o bună zi n-o să mai fie atât de dureros? 

— Şi toată lumea îmi spune că am toată viaţa înainte, zise Sandra. Că o 
să trec peste, dar asta nu mă ajută acum, nu-i aşa? 

— Nu, probabil că nu. 

— Eşti de fapt singura persoană care înțelege ce simt, cred. 

Sandra îşi lăsă capul pe umărul Oliviei. Olivia o înconjură cu braţul şi le 
mulțumi stelelor ei norocoase pentru că n-a vorbit înainte să gândească. Cel 
mai bun lucru pe care îl putea face era să asculte, nu să toarne o grămadă de 
clişee. 

— Uneori mă gândesc că, dacă aş fi umplut rezervorul, n-aş fi rămas fără 
benzină, aş fi ajuns acasă mai devreme şi l-aş fi întrerupt pe ucigaș, iar tata 
ar mai fi şi acum în viaţă. Dar mi-a fost lene, am riscat şi am ajuns acolo 
prea târziu. 

Olivia reacţionă imediat. Îşi luă braţul de pe umărul Sandrei şi se 
întoarse cu tot corpul spre ea ca să adauge forță cuvintelor. 

— Nu-i adevărat, Sandra. Chiar dacă ai fi pus benzină în scuter n-ai fi 
reuşit să-l împiedici pe ucigaş. Moartea tatălui tău nu are nimic de-a face cu 
faptul că ţi-a fost sau nu lene să faci ceva. Înţelegi? 

Olivia o văzu pe Sandra cum tresare. 

— Scuze, spuse ea şi îşi puse mâna peste mâna Sandrei. N-am vrut să am 
tonul ăsta aspru. Dar nu trebuie să te simţi vinovată de asta. Ai destule 
lucruri pe cap. 

— Ştiu, dar gândurile astea îmi tot trec prin cap şi nu ştiu ce să fac cu 
ele. 


— Dar o să stai de vorbă cu cineva, da? 

— Nu, n-am vrut. Am vorbit puţin cu Tomas, un preot pe care-l 
cunoaştem, şi asta mi-a făcut bine, presupun. 

— ŞI o ai şi pe Charlotte. 

— Da, sigur, dar cu ea nu pot să vorbesc cum vorbesc cu tine. Ea 
încearcă mereu să găsească lucruri distractive de făcut ca să mă 
înveselească, dar eu nu vreau să fiu înveselită. 

Olivia recunoscu prea bine sentimentul. Prea mulți oameni din jurul ei 
încercaseră s-o înveselească atunci când era în cele mai negre stări. 
Detestase încercările lor. Mårten fusese singurul care înţelesese, care 
păstrase distanţa potrivită, destul de aproape cât să-i fie alături când avea 
nevoie de el. Fără să încerce s-o înveselească. 

Poate că Sandra ar trebui să se întâlnească cu Mârten? 

Doar fusese psiholog de copii. 

Sandra îşi ridică puţin capul şi se uită în ochii Oliviei. 

— Mi se pare că doar pe tine te am. 

Îşi lăsă din nou capul pe umărul ei. Olivia simţi un nod în stomac. Mă 
are doar pe mine? Cum adică? Ce a proiectat asupra mea? Olivia ştia că 
intrase în subiecte foarte personale în timpul conversaţiei lor din casa 
Mariei, că îi spusese Sandrei lucruri pe care nu le mai spusese nimănui, 
lucruri personale, în încercarea de a o consola şi de a fi sinceră. Oare Sandra 
a tras concluzii exagerate? 

— Pot să dorm aici? 

Sandra o spuse cu capul încă sprijinit pe umărul Oliviei, iar Olivia nu 
avu ocazia să încerce să se gândească la un motiv bun să spună „nu”. 

— Dar trebuie s-o întrebăm mai întâi pe Charlotte, zise ea. 

Sandra o sună pe Charlotte, iar Charlotte vru să discute cu Olivia şi să 
întrebe dacă e în regulă ca Sandra să rămână peste noapte. 

— Absolut. 

— Nu-i o problemă pentru tine? 

— Deloc. 

Aşa că îşi băură ceaiul, iar apoi Sandra spuse că vrea să se ducă la 
culcare. Olivia despături cuvertura patului dublu încăpător şi o băgă pe 
Sandra în pat. Olivia se întinse pe plapumă, îmbrăcată. 

— Vrei lumina aprinsă? întrebă ea. 

— Nu, dacă n-o vrei tu. 

Olivia stinse lampa de pe noptieră. Sandra stătea nemişcată pe partea ei 


de pat, iar glasul i se auzi în întuneric. 

— Ce s-a întâmplat cu motanul? Nu mi-ai mai zis. 

— Îţi spun mâine. 

Sandra se întoarse pe o parte. Olivia rămase întinsă pe pat, avea să 
aştepte până când adormea Sandra. Apoi voia să stea în bucătărie şi să 
încerce să stabilească ce urmează să facă cu ea. 

Asculta, încercând să audă dacă a adormit. Când respiraţiile ei deveniră 
mai prelungi şi mai uniforme, se ridică pe marginea patului. 

— Mi-e frică. 

Vocea Sandrei era îndreptată spre perete, dar ajunse în spatele Oliviei. Se 
întoarse şi o mângâie pe Sandra peste plapumă. 

— N-are de ce să-ți fie frică, Sandra. Îți promit. Acum culcă-te, zise ea, 
de parcă Sandra ar fi fost un copil. FI 


Era aproape unsprezece şi jumătate noaptea. Bosse şi Lisa stăteau într-o 
maşină de poliție închisă la culoare, nu departe de restaurantul Riche. 
Petrecuseră vreo două ore urmărindu-l pe Clas Hall. Îi găsiseră numele, 
adresa şi o mulţime de informaţii utile în registrul traficanților de droguri, 
inclusiv locul de muncă, de exemplu. Era ospătar într-un restaurant mare 
din Stureplan. Un mediu propice pentru plasarea drogurilor — 5-IT poate? 
Dar nu acolo îl găsiseră. Se opriseră în faţa casei lui de pe Roslagsgatan, şi 
abia opreau motorul când tipul ieşea pe uşa din față. 

Apoi îl urmăriră. La un magazin de haine, un 7-Eleven şi apoi la o 
librărie. Petrecu mult timp acolo. O vreme crezură că i-a văzut, că a ieşit pe 
altă parte şi a lăsat maşina acolo. Dar în cele din urmă ieşi. Mai făcură 
câteva fotografii. Reuşiră să umple cardul de memorie. 

Asta nu era de fapt treaba lor. Ei nu erau ofiţeri de poliție sub acoperire, 
ci anchetatori de crime, dar Mette îi rugase să se ocupe, aşa că o ascultau. 

— Ce crezi că se întâmplă? zise Bosse. 

— Cu ce? 

— Cu Mette. Se întâmplă ceva, nu? Să joace ping-pong? 

— Vrea să slăbească. 

— Jucând ping-pong? Cred că e vorba de altceva. 

Lisa dădu din cap aprobator. Amândoi observaseră că Mette s-a 
schimbat. Lucruri mărunte, cum ar fi că avea nevoie de sprijin când se 
ridica. Cu câteva săptămâni în urmă nu avea nevoie. Aşa că se întâmplase 
ceva, deşi nimic din ce ar fi îndrăznit s-o întrebe vreunul dintre ei. Mette nu 


încuraja tocmai asemenea discuţii. Era grijulie când venea vorba de ceilalți 
şi atât. 

— Uite-l! 

Lisa arătă cu degetul prin geamurile mari, pe stradă. Clas Hall intrase în 
restaurant cu ceva timp în urmă, se aşezase la o masă şi apoi se ridicase 
aproape imediat, probabil ca să meargă la toaletă. În clipa aia se întorcea. 
Dar nu la masa lui — îşi luă haina şi se duse la o masă mai dinăuntrul 
restaurantului. Lisa luă un binoclu. Îl privi pe Hall cum se aşază la noua 
masă. Acolo stătea deja o femeie. 

— Se aşază la masă cu o femeie, zise Lisa. 

— Se dă la ea? 

— Poate. 

— Cum arată? 

— Păr prea roşu, sâni prea mari, buze... 

Bosse îi luă binoclul. Trecură câteva clipe până când reuşi să focalizeze 
pe masă. Apoi o văzu. 

— E Gabriella Forsman, zise el. 

— Cine e? 

— E o angajată de la Accize şi Operaţiuni Vamale. A lucrat cu Bengt 
Sahlmann. 

Mette era în drum spre casă după ce lucrase ore suplimentare aproape 
degeaba. Avusese o teleconferință cu mai mulți ofiţeri de poliție din Europa 
pe tema acelei operațiuni importante antidrog. Toată lumea se plângea de 
câte ceva, de buget, de birocrație, de tot ce nu avea legătură cu chestiunea în 
cauză: închiderea magazinelor online care furnizau droguri, în cele din 
urmă, Mette reuşise să încheie teleconferința. Când îşi scoase mobilul, văzu 
mesajul de la Lisa şi Bosse. Era timpul să se întoarcă la birou. 


— Gabriella Forsman?! 

Bosse stătea lângă perete, în biroul lui Mette. Lisa stătea în fața lui 
Mette, la biroul ei. Toţi trei erau la fel de confuzi şi de agitați. Dealerul de 
droguri Clas Hall se întâlnise cu ofiţerul de la Operaţiuni Vamale Gabriella 
Forsman. La un restaurant. Putea să fie şi o întâlnire normală, poate îşi 
petreceau timpul împreună, dar erau şi câteva aspecte interesante în toată 
situația. 

Gabriella Forsman putea fi implicată în dispariția capturii de droguri de 


la Accize şi Operaţiuni Vamale. 

— Ea a fost cea care a raportat dispariția. 

— Un bun mod de a distrage atenția de la tine. 

Ea era cea care îi furnizase lui Clas Hall drogurile pe care aparent acesta 
1 le-a vândut lui Muriel? 5-IT? Exact tipul de drog care dispăruse? 

Asta era o întrebare. 

Cealaltă era şi mai interesantă. 

Dacă da, de unde ştia Bengt Sahlmann ce se întâmplase? Descoperise că 
una dintre colegele lui e implicată? Şi devenise un pericol? Pentru Clas Hall 
şi Gabriella Forsman? 

— Mâine avem de lucru. 

Mette se ridică de pe scaun. Bosse era gata s-o ajute când văzu gestul 
discret al Lisei: „„Nu!” 

Olivia stinse lumânările din bucătărie. Stătea acolo de un timp, bând ceai 
verde, încercând să proceseze situația. Se simțea împărțită în două. 
Entuziasmul față de întâlnirea cu Jean Borell fusese umbrit de sosirea 
Sandrei. Întâlnirea cu Borell se potrivea cu instinctul ei de polițistă. Era 
ceva concret: o teorie şi o crimă. 

Cazul Sandrei era despre lucruri complet diferite. 

Ştia că poate să se ocupe de primul lucru, abia aştepta, dar celălalt era 
pentru ea ca nisipurile mişcătoare. 

Dar când în cele din urmă se băgă în pat şi simți corpul întins lângă ea, 
înţelese fondul problemei: Tatăl fetei a fost ucis, poate chiar de către 
bărbatul pe care o să-l întâlnesc poimâine. 

Există o legătură. 


Capitolul 15 


Sânii încă îi erau grei şi plini, nu avusese niciodată nevoie să şi-i 
mărească artificial. Îi simţea mâinile cum îi ridică, îi mângâie, cum 
sfârcurile ei erecte îi transmit semnale până jos, între picioare. Îşi lipi 
mâinile de perete şi se pregăti. Unghiile ei lungi, vopsite în auriu, se 
înfipseră în tapet. Se împingea în el. Când el o pătrunse, simţi cât de mare e, 
la fel ca înainte, acolo nu se schimbase nimic. Tinea fruntea lipită de perete 
ŞI privea în jos, spre podea, gemând. Ştia că el rezistă mult şi chiar aşa se 
întâmplă. Mult. Până când simţi un orgasm violent urcând din pelvis până în 
creier. El continuă. Următorul ei orgasm fu puţin mai calm, se potoli chiar 
în clipa în care îşi dădu drumul şi el. Îl lăsă să se retragă înainte să se 
întoarcă. 

— Mersi, zise ea. 

El dădu din cap aprobator. 

— Eu ar trebui să-ţi mulțumesc, draga mea. 

Crescuse lângă Oxford şi vorbea o engleză foarte îngrijită. Dar nu după 
engleza lui umbla ea, ci după priceperea sexuală. O mai încercase cu mulți 
ani în urmă, şi tocmai fusese în stare să se bucure pe deplin de ea. Îşi trase 
pantalonii pe ea şi-l invită în apartament. El îi sunase la uşă cu jumătate de 
oră în urmă, cu o valiză maro în mână, iar ea îi dăduse drumul în casă fără 
discuţii de complezenţă. Se priviseră o vreme, apoi el îi pusese mâna pe 
coapsă. O făcuseră. 

În acel moment puteau avea şi discuţii de complezență. 

— Ce faci aici? 

— Călătoresc puţin. Au trecut nişte ani de când n-am mai fost în oraşul 
tău frumos. 

— Cam mulți ani. 

Lui Jackie îi fusese dor de el. De corpul lui. Restul nu o interesa prea 
mult. Dar era amabil şi o ajutase la un moment dat în trecut, iar uşa ei îi era 
întotdeauna deschisă. Spusese asta şi vorbise serios. 

lar el ştia asta. 

Te puteai baza pe Jackie Berglund. Era de fapt cu zece ani mai în vârstă 
decât el, dar el nu avea nimic împotriva femeilor mature. Ele ştiau ce vor şi 
se duceau drept la ţintă. 

— Vrei ceva de băut? 


— Da, te rog. Un strop de gin dacă ai. 

Abia era ora micului dejun, dar Mickey Leigh era aşa cum era. Opta 
pentru un consum regulat, dar echilibrat. Îşi luă ginul şi se aşeză pe 
canapea. 

— Cât stai? întrebă Jackie. 

— Cât mă primeşti. 

Din asta deducea că Mickey are de gând să stea la ea. Nicio problemă. 
Avea un apartament mare pe Norr Mälarstrand cu un dormitor de oaspeți. 
Ideea de a avea acces liber la Mickey în unul dintre dormitoare era destul 
cât s-o stârnească din nou. 

— Cum merge Red Velvet? întrebă Mickey. 

— Am pus-o pe pauză, acum mă ocup doar de magazinul de design 
interior. 

— De ce? 

— E o poveste lungă. 

Mă rog, nu chiar atât de lungă, se gândi ea. Luase decizia cu puţin mai 
mult de un an în urmă, când fusese chemată la interogatoriu în legătură cu o 
crimă de pe insula Nordkoster. Avusese impresia că poliţaii se apropie cam 
prea mult de ea, la fel cum se întâmplase cu mai mulți ani în urmă, când lui 
Tom Stilton îi intrase în cap că e implicată în uciderea uneia dintre escorte, 
Jill Englund. Dacă n-ar fi fost legăturile ei cu detectivul inspector-şef Rune 
Forss, lucrurile s-ar fi putut sfârşi foarte prost. Mă rog, „legături” poate nu e 
chiar cuvântul potrivit — mai degrabă „control”. Dar Forss îl ținuse pe 
Stilton departe, iar ea nu uita asta. 

Mickey îşi sorbi ginul şi puse mâna pe coapsa ei. 

Asta o făcu să se gândească la alte lucruri. 


x 


Olivia se trezi târziu. Adormise la orele mici ale dimineții, iar când 
întoarse capul, Sandra nu mai era lângă ea. 

— Sandra! 

Îi strigă numele prin apartament şi sări jos din pat. Nu primi niciun 
răspuns. Când intră în bucătărie, văzu un bileţel galben pe masă, pe care 
erau mâzgălite câteva cuvinte: „Nu sunt la fel de puternică ca tine.” Olivia 
se întoarse în fugă în dormitor şi îşi luă mobilul. O sună pe Sandra şi intră 
direct căsuţa vocală. O rugă pe Sandra să o sune imediat ce aude mesajul. 
Apoi o sună pe Charlotte, care nu primise niciun semn de la Sandra din 
ajun. 


— Sună-mă imediat ce ia legătura cu tine, te rog, zise Olivia. 

— Aşa o să fac. 

Olivia intră în duş. Rămase acolo mult timp, mult mai mult decât în mod 
normal, iar după o vreme se aşeză şi lăsă apa să-i curgă în continuare pe 
corp. 

„Nu sunt la fel de puternică ca tine.” 

De ce scrisese Sandra aşa ceva? Doar n-avea de gând să facă vreun gest 
necugetat, nu? 

Când ieşi în cele din urmă din duş îl sună pe Mårten şi-i spuse atât ce se 
întâmplase cu o seară în urmă, cât şi despre biletul de pe masa din bucătărie. 

— Nu pare foarte stabilă, zise el. 

— Nu. Ce să fac? 

— Nu prea ai ce să faci acum, să sperăm că o să-ți dea un semn curând. 

— Şi dacă nu? 

— O să te sune. Pare să simtă o legătură puternică între voi două. 

— Da. Te vezi stând de vorbă cu ea dacă o să vină timpul? 

— Absolut, m-aş bucura. Dacă vrea. 

— Mulţumesc. 

Olivia închise. Nu-i plăcea cum se exprimase Mårten — „să sperăm”. Dar 
ce-ar fi putut să spună? Nu putea să-i garanteze că Sandra o să ia legătura 
cu ea. 

Dacă n-o suna? 


pd 


Câţiva oameni întoarseră capul, bărbaţi şi femei deopotrivă, când un trup 
lung şi cu forme fu condus pe coridor spre sala de interogatoriu. 

Gabriella Forsman emana carismă prin toți porii. 

Când se aşeză pe scaunul repartizat, îşi ridică rochia suficient cât să-şi 
poată încrucişa picioarele. Bosse observă asta. Stătea la perete, lângă Lisa. 
Mette stătea faţă în faţă cu Forsman. Forsman părea foarte calmă: se dăduse 
cu un strat nou de ruj şi îşi prinsese părul în vârful capului, astfel încât 
semăna cu o claie de paie roşii. Forsman presupunea că discuţia urmează să 
fie despre evenimentele îngrozitoare legate de Bengt Sahlmann. 

Dacă putea fi de ajutor, era mai mult decât dispusă să o facă. 

— O captură importantă de 5-IT a dispărut de la Accize şi Operaţiuni 
Vamale cu un timp în urmă, începu Mette. Făcea parte din captura 
confiscată la începutul toamnei, corect? 

— Corect. Eu am fost cea care a descoperit că a dispărut. 


Vocea alto profundă a lui Forsman umplu încăperea. 

— Şi apoi ce aţi făcut? 

— l-am spus lui Bengt. El e, a fost... responsabil de... de... 

Lui Forsman îi era greu să vorbească. Îşi luă geanta asortată şi scoase o 
batistă. Mette le aruncă o privire Lisei şi lui Bosse. Forsman reuşi să-şi vină 
în fire. 

— ...Îmi pare rău, n-am... de fiecare dată când mă gândesc la el mă... 
scuze. Deci, da, Bengt era principala persoană responsabilă de mărfurile 
confiscate, aşa că lui i-am spus. 

— Şi Bengt ce a făcut? 

— A fost şocat. O cantitate mare a dispărut. I s-a părut foarte îngrijorător. 
N-ar da bine pentru noi dacă s-ar afla, nu? 

— Aşa că a început o investigaţie. 

— Da. Nu ştiam dacă a dispărut în timpul procesului de manipulare sau 
nu, intern, şi dacă ar putea să apară altundeva. S-a mai întâmplat şi altă dată. 

— Nu aţi contactat poliția? 

— Nu. Bengt a vrut să investigheze singur mai întâi. Presupun că se 
gândea că nu e necesar să implice poliția dacă s-ar fi pierdut pe undeva prin 
clădire. 

— Ştiţi ce a descoperit? 

— Nu. 

— Deci nu ştiţi dacă a descoperit dacă vreo persoană din interior e 
implicată în dispariția capturi? 

— Nu. Din păcate, nu. 

Forsman zâmbi puţin şi îşi încrucişă picioarele din nou, lăsându-și 
piciorul liber să se bălăngăne calm şi ritmic. Mai făcuse asta şi înainte. 

— Ştiţi dacă a elaborat vreun raport scris despre investigație? 

— Nu, aş fi auzit despre asta. 

— Care e relația dumneavoastră cu Clas Hall? 

Forsman o privi pe Mette cu nişte ochi foarte mari. Bosse petrecu câteva 
clipe întrebându-se dacă întotdeauna sunt atât de mari. Cu siguranţă erau 
frumoşi. 

— Cine este Clas Hall? zise Forsman în cele din urmă. 

— Un ospătar care a fost condamnat pentru mai multe infracțiuni legate 
de droguri. În momentul de faţă vinde 5-IT prin oraş, acelaşi drog care a 
dispărut de la Accize şi Operaţiuni Vamale. ÎI cunoaşteţi pe Clas Hall? 

— Nu. 


— Nu petreceți timp împreună? 

— Nu. De ce-aş petrece timp cu un dealer de droguri? Drept cine mă 
luaţi?! 

Forsman îşi încrucişă iar picioarele. Până şi vocea i se schimbase. Mai 
puţin alto şi mai mult soprană. Mette luă un dosar de plastic şi aşeză câteva 
fotografii în faţa lui Forsman. 

— Fotografiile au fost făcute la restaurantul Riche aseară. 

Forsman rămase pe scaun, cu spatele drept. 

— Puteţi să vă uitaţi la ele, vă rog? zise Mette. 

Forsman se aplecă puţin în faţă, aproape sprijinindu-şi pieptul voluptuos 
pe masă. Se uită la fotografiile mărite. 

— Femeia de la masă sunteţi dumneavoastră, da? zise Mette. 

— Da. 

— Şi bărbatul cu care staţi la masă cine e? 

— Un tip care m-a abordat şi care voia... voia să dansăm. 

— Să dansaţi? 

— Asta a spus el, dar acolo n-ai unde să dansezi, aşa că am presupus că 
vrea doar să mă agaţe. Mi se întâmplă destul de des când ies în oraş. 

Mă întreb de ce, se gândi Lisa. 

— Cine e? întrebă Forsman. 

— E Clas Hall. Tipul pe care spuneți că nu-l cunoaşteţi. 

— Nu-l cunosc. 

— Deci n-a funcționat agăţatul? 

— Nu, nu sunt genul ăla de fată. 

Forsman încercă să zâmbească din nou. Mette mai scoase câteva 
fotografii. Lisei îi plăcea foarte mult cum îşi prinde Mette prada. 

— În fotografiile astea, făcute în faţa restaurantului puţin mai târziu, vă 
sărutaţi. Destul de pasional. 

Trecură câteva secunde până când Forsman se forță să se uite la 
fotografi. 

— Aşa se pare. 

— Da, aşa se pare. 

Forsman se retrase, îşi îndreptă spatele, îşi scutură braţele în faţa ei şi 
încercă să zâmbească în chip de scuză. 

— lertaţi-mă, am minţit, zise ea. De fapt i-am căzut pradă farmecelor. 
Ne-am sărutat. Dar asta nu e ilegal, nu? Habar nu aveam cine e. 

Mette şi Lisa se uitară una la cealaltă. 


pd 


Autobuzul care mergea pe strada Odengatan fu nevoit să pună brusc 
frână. O fată ieşise drept în stradă. Şoferul autobuzului ţipă la ea de dincolo 
de parbriz. Sandra nu-i auzi şi nu-i văzu reacţia, tot ce vedea în jur erau 
oameni tulburi, clădiri tulburi şi mişcări tulburi. Toate sunetele dispăruseră, 
se mişca într-un nor întunecat, mai întâi într-o parte, apoi porni în cealaltă 
direcție. Din când în când se uita la cer, era plumburiu şi jos. Jacheta ei 
verde avea fermoarul desfăcut şi simţea cum vântul îi suflă în ceafă. Cu un 
timp în urmă stătuse pe o bancă de fier într-un parc, apoi se ridicase din 
nou. Nu ştia unde se află, în capul ei era linişte. În clipa aia mergea de-a 
lungul unui şir de case, foarte aproape, atinse piatra aspră cu exteriorul 
braţului şi nu simţi altceva decât micuțul pachet plat pe care-l ținea în 
pumnul strâns, adânc în buzunar. 

Sentimentul ăla o linişti. 

s 

Acţiunea era concertată. Bosse era responsabil de investigațiile de pe 
strada Roslagsgatan. Clas Hall nu era acolo, dar în apartament erau semne 
clare de trafic de droguri. 

Fuseseră chemati tehnicienii. 

Mette şi Lisa organizaseră razia la apartamentul Gabriellei Forsman. 
Fusese eliberată după interogatoriu. Locuia pe Sandhamnsgatan. Mette 
alesese să rămână pe stradă în timp ce poliția spărgea uşa. Forsman locuia la 
etajul al treilea şi Mette nu era sigură că există lift. Era în legătură 
permanentă cu Lisa. Tocmai când auzea cum intră în apartament, o maşină 
ieşea din garajul de sub casă. Mette văzu cine se află în ea: Clas Hall la 
volan şi Gabriella Forsman lângă el. Mette ţipă la Lisa în timp ce se 
îndrepta spre maşina care ieşi în stradă şi se întoarse spre Mette. Forsman îi 
surprinse privirea. Mette ridică braţul şi ieşi pe stradă. Maşina trecu în 
goană fix pe lângă ea. Mette alergă după ca. Lisa coborâse în fugă la intrare 
deja şi vedea din uşă ce se întâmplă. Privi cum Mette mai face câțiva paşi, 
mai încet, cu încetinitorul parcă, apoi îşi pierde deodată echilibrul, se 
izbeşte de o maşină parcată şi cade la pământ cu o bufnitură puternică. 

Maşina lui Hall dispăru. i. 


Era frig şi întuneric, dar asta nu o oprea pe Luna. Montase un reflector 
puternic care lumina toată puntea. Hotărâse să ducă o ladă fngorifică uriaşă 
în bucătăria barjei. O cumpărase la mâna a doua de pe internet şi îi fusese 
livrată pe barjă. Apoi îl aşteptase pe Stilton. De îndată de ajunse, acesta 


simţi că sunt probleme cum păşi pe scară. 

— Bună! strigă Luna. Ai întârziat aşa mult! 

— Da? 

Stilton nu ştia de nicio oră-limită de sosire. Dar se duse spre reflector şi 
văzu lada frigonfică. Atunci înţelese. 

— Tu ai cumpărat asta? 

— Da, trebuie s-o ducem sub punte. Vino şi ajută-mă! 

Lui Stilton nu-i plăcea tonul ei. El era chiriaş. Nu avea nicio obligație. 
Dacă voia să o ajute cu ceva, atunci trebuia să folosească alt ton! Dar şi ea 
avusese grijă de Muriel, aşa că trebuia s-o ajute cu lada frigorifică. 

— Cum ai de gând să-l duci jos? 

— Împreună. Am curele. Ia-o tu înainte. 

Să o 1a înainte însemna să coboare el primul pe scările abrupte şi înguste 
de fier — cu spatele. 

— Ai făcut măsurători ca să... 

— Da, normal. Haide! 

Stilton se duse spre lada frigorifică şi ridică două curele şi le trase pe 
umăr. Luna făcu acelaşi lucru în partea cealaltă. 

— Acum hai să ridicăm, zise ea. 

Ridicară. 

Nu-i atât de greu pe cât mi-am imaginat, se gândi Stilton şi porni pe 
scările de fier. După câţiva paşi căra aproape toată greutatea şi înțelese de ce 
trebuia să o ia el înainte. Lada frigorifică se făcu tot mai grea cu fiecare pas 
şi aproape se freca de laturile pereților despărțitori. 

Dar măsurătorile Lunei erau corecte şi reuşiră să ducă lada frigorifică 
sub punte cu puţine ajustări şi modificări. Odată pusă pe poziţii, scoaseră 
curelele. 

— Îmi scazi asta din chirie? întrebă Stilton cu voce tare. 

— Nu, dar pot să-ţi fac de mâncare. 

— OK. 

Era prima dată când se oferea să-i prepare cina, aşa că de ce nu? Stilton 
se duse în cabină şi se schimbă, adică îşi scoase haina de piele şi-şi puse 
şosetele de lână. Pe podeaua din salon era un curent rece. Se duse înapoi în 
salon şi se aşeză la masa ovală. Luna aprinsese câteva lumini şi pusese 
muzică. 

— Pot să fac ceva? întrebă el. 

— Poţi să aşezi masa! veni răspunsul din bucătărie. 


Stilton se duse la dulapul în care ştia că se găsesc vasele. Scoase două 
farfurii fine de culoarea fildeşului şi două pahare solide, presupuse că 
tacâmurile sunt în bucătăria de sub punte, aşeză farfuriile şi paharele pe 
masă şi se aşeză la loc. Masa era pusă. Puțin mai târziu, simți multe arome 
îmbietoare care veneau din bucătărie şi remarcă imediat cât de înfometat e. 
Mort de foame. Să sperăm că o să iasă de acolo cu un vițel îngrăşat, se 
gândi el. 

Nu fu deloc aşa. 

Întâi îi puse în faţă o farfurie de sparanghel cu o bucată de unt. Apoi mai 
multe farfurii mari şi mici, toate umplute cu legume. Şi în final aduse o 
carafă cu apă şi o caserolă mare şi albastră. 

— Ce-i aia? întrebă Stilton, sperând că acolo sunt ascunși vreo doi 
iepuri. 

— Supă de morcovi. 

— Delicios. 

Luna începu să aşeze mâncarea pe farfurii. 

— O groază de legume, zise Stilton. 

— Da. 

— Eşti vegetariană? 

— Nu, sunt alergică la carne. 

— Nu-ţi place? 

— Ba da, dar sunt alergică. Nu pot să mănânc carne de la animale 
patrupede. 

— Dar carnea de struț e în regulă? 

— Carnea de struţ e în regulă, doar că e cam greu de găsit. 

— Vorbeşti serios? Eşti alergică la carne? 

— Da. Se pare că alergia mi-a fost cauzată de o muşcătură de căpuşă, sau 
cel puțin asta au zis doctorii. E o alergie neobişnuită. Pe Rödlöga sunt 
căpuşe? 

— O mulțime. 

Stilton se servi cu supă de morcovi. Era delicioasă, bine condimentată, şi 
cu siguranță mai bună decât rizotoul cu fructe de mare. Când Luna îi mai 
dădu o portie, el văzu cum îi tremură mâna. Bănuia că e din cauza tuturor 
vaselor pe care le-a cărat. 

— Şi, cum îți merge? întrebă Luna. 

— Ce să meargă? 

— Nu ştiu... trebuie să ai şi tu o ocupaţie, nu? 


Nu rostise niciun cuvânt despre cele întâmplate în călătoria din Marsilia. 
Ea întrebase dacă a mers bine, iar el răspunsese: „Nu ştiu.” Şi schimbă 
subiectul. Aşa că în clipa aia ea încerca din nou. 

— Sau cutreieri toată ziua pe străzi? 

— Cam aşa ceva. Cât ai dat pe lada frigorifică? 

Luna fu tentată să arunce cu o sfeclă roşie în Stilton, dar se stăpâni. Omul 
ăsta nu dezvăluie prea multe, se gândi ea, şi nu era sigură că îi place sau nu 
situația. 

Dar cel puțin avea lada frigorifică la locul ei. 


x 


Olivia stătea întinsă în pat şi citea. Se plimbase prin Moderna Museet, 
uitându-se la toate lucrările de artă ale artiştilor suedezi în viață. 

Şi luase notite. 

Şi o sunase pe Sandra. De trei ori, fără răspuns. 

Reuşise şi să aibă o discuţie ca lumea cu unul dintre curatorii muzeului şi 
înregistrase conversaţia. Îi oferise o mulţime de informaţii utile. Strânsese şi 
multe cărți şi reviste diferite şi împrumutase o imprimantă veche de la 
Lenni. Făcuse rost de o grămadă de materiale de pe internet — voia să poată 
lua notițe. 

Se gândea că, după ce o să înveţe toate astea, nu o să mai fi nevoie să 
facă niciun nenorocit de curs. 

Era mult de învăţat. 

Dar urma să fie foarte bine pregătită când avea să-l întâlnească pe Jean 
Borell. 

Asta era important. 

Luă unul dintre volumele groase de artă pe care le adusese acasă de la 
biblioteca din Medborgarhuset. 

Era despre ecuația secțiunii de aur. 

O lăsă jos din nou şi se gândi la Sandra. 

Charlotte o sunase cu o oră în urmă. Sandra se întorsese acasă. Nu 
spusese mare lucru, decât că s-a plimbat aiurea prin oraş. 

— Toată ziua? 

— Da, aşa se pare. 

— Pot să vorbesc cu ea? 

— E în baie. 

— Poți s-o rogi să mă sune când termină? 

— Sigur. 


Sandra tot nu o sunase. Olivia se uită la ceas, era aproape unsprezece. S- 
o sune din nou sau oare Sandra nu voia să vorbească cu ea? Era supărată 
sau furioasă? De ce să fie? 

Olivia se spălă pe dinţi şi se dezbrăcă. Tocmai când era gata să intre sub 
pătură, o sună Sandra. 

— Bună, zise Olivia. Am încercat să te sun! 

— Am văzut. Nu m-am simţit foarte bine azi, nu suportam gândul să 
răspund. 

— Nicio grijă. Plecaseşi când m-am trezit. 

— N-am vrut să te trezesc. 

— Drăguţ din partea ta. Am văzut biletul pe care l-ai scris. 

— Da. 

— Păi şi ce-ai făcut azi? 

— M-am plimbat. Tu ce-ai făcut? 

Olivia simţi că Sandra e distantă. Îi auzi asta în voce, în felul în care se 
exprima, nu mai era nicio comunicare. Nu ca ieri, în bucătărie. 

— Studiez arta, zise Olivia. 

— Credeam că începi la primăvară. 

— Aşa e, doar că voiam să mă pregătesc puţin. 

— Ah, am înţeles. 

Și apoi se lăsă liniştea. Olivia se gândea la Mårten. Cum să-i sugereze 
Sandrei o întâlnire cu Mårten? Să pomenească măcar de aşa ceva? Cât de 
mult ar trebui să se implice în situația Sandrei? Dar era deja implicată până 
la gât. 

— Somn uşor. 

Sandra fu cea care spuse asta, iar Olivia nu avu ocazia să răspundă 
înainte ca ea să închidă. Rămase aşezată marginea patului o vreme, cu 
mobilul în mână, apoi se prăbuşi pe plapumă. După câteva minute de privit 
în tavan, luă o hotărâre. Câte un lucru odată. Să se concentreze asupra 
următorului punct de pe ordinea de zi. În următoarea zi era Jean Borell. 

Apoi avea să se ocupe şi de Sandra. 


Capitolul 16 


Deschise caseta specială de plastic. Înăuntru erau trei ochi de sticlă, unul 
lângă altul într-un lichid limpede, unul cu irisul albastru, altul cu irisul 
căprui, iar ultimul fără iris. Îl alese pe cel căprui, era la fel ca ochiul cel bun. 
Clăti cu grijă ochiul de sticlă sub jet de apă caldă, îl spălă cu un săpun 
neparfumat, turnă deasupra puţină apă sterilă şi-l împinse în orbita goală. 

Apoi închise caseta de plastic. 


Olivia căutase adresa pe telefon şi îşi făcuse o idee cum să ajungă la casa 
lui Jean Borell din Värmdö. Era departe, pe insula Ingarö. Lângă apă. Când 
ieşi de pe şoseaua principală începu să plouă. Urmări un indicator spre 
Brunn. Tot timpul încercă să-şi aducă aminte cum urmează să se comporte, 
ca o persoană care nu-şi lasă în niciun caz sentimentele să iasă la iveală. O 
să se întâlnească cu un tip pe care-l dispreţuia profund, fără să-l fi cunoscut 
vreodată, un tip care risca intenționat bunăstarea altora pentru a-şi creşte 
averea personală. „Un afurisit clasa-ntâr”, cum spusese Alex. 

Un afurisit care e posibil să-l fi ucis pe tatăl Sandrei. 

O să-i zâmbească. 

Zâmbetul ei larg şi fermecător. 

O să-l asculte, o să-i facă complimente pentru gustul lui desăvârşit în 
materie de artă, o să-l laude pentru că reuşeşte să vadă ceea ce pot vedea 
foarte puţini: profunzimea expresiei marilor artişti. 

O să-i gâdile orgoliul. 

leşi de pe şosea la Brunn şi continuă pe o alee mică prin pădure. Nu erau 
indicatoare rutiere. Merse pe alee destul de mult. Ploaia se înteţea, iar 
pădurea devenea mai deasă şi mai întunecată. Nu vedea nicio casă, nicio 
lumină. Probabil că a cumpărat tot terenul ăsta ca să fie cât mai izolat cu 
putință. Oamenii ca el tind să facă lucruri de genul ăsta. Nu vor să aibă alți 
oameni în preajmă, îşi doresc spaţiu. Intimitate. Îşi doresc un mic regat. 

Departe de ochii lumii. 

După ce merse mai departe prin întuneric, începu să se întrebe dacă 
merge în direcția corectă. Ştergătoarele funcționau la maximum, încercând 
să alunge ploaia, iar ei îi era din ce în ce mai greu să vadă încotro merge. 
Apoi o văzu în depărtare. O poartă mare de fier, atârnată de doi stâlpi înalți 
de marmură. Încetini. În dreapta portii era o zonă mică, acoperită cu pietriş. 


Acolo văzu o maşină închisă la culoare. Intră cu Mustangul şi opri motorul. 

Deci acolo locuia? 

leşi din maşină, încuie uşa şi se apropie de poarta de fier. Pe unul dintre 
stâlpi era o cutie mică şi albă cu un buton. Apăsă butonul. Se auzi un pârâit. 
Aşteptă. Apoi apăsă din nou butonul şi crezu că poarta se deschide. Nu se 
deschise. Se apropie de cutie şi zise: 

— Sunt Olivia Rivera. Am o întâlnire cu Jean Borell la ora şase. Sunt în 
faţa porții. 

Făcu câţiva paşi în spate. Deodată poarta se deschise culisând într-o 
parte, fără niciun sunet. Niciun scârțâit şi niciun râcâit, pur şi simplu lunecă 
într-o parte. Olivia intră în curte. Apoi văzu luminile. Un şir lung de felinare 
frumoase din fier, aşezate pe stâlpi înalți, indicându-i calea. Porni pe aleea 
lată cu pietriş, la lumina felinarelor. Straniu cât de linişte e, se gândi ea. 
Ploaia aproape se oprise şi îşi auzea propria respirație şi un zgomot slab. Să 
fie apă? Casa era situată aproape de apă, se pare. Dar nu vedea nici casa şi 
nici apa. Urmă felinarele. Curând presupun că o să mă latre câinii, câini de 
pază, dar nu auzi nimic. Felinarele o conduseră pe un traseu curbat, iar apoi 
O văzu. 

Casa. 

De fapt, Olivia se gândea că arată mai degrabă ca un obiect care a 
aterizat de undeva de sus, din spaţiul cosmic. Diverse platforme de beton 
suprapuse în diferite direcții, slab luminate, dintr-o parte, fațade de sticlă 
mari şi strălucitoare, sparte de bucăți de metal negru înclinate. Un şir lung 
de lumini ascunse dădea impresia că acoperişul pluteşte în aer. 

Rămase nemişcată. 

Incredibil, se gândi ea, absolut incredibil! Chiar există clădiri de genul 
ăsta? Există oameni care trăiesc aşa? Mă întreb câte milioane din banii 
contribuabililor destinați sectorului asistenței medicale au intrat în casa 
asta. Scutură din cap şi se îndreptă spre nava spațială. Sper că o să găsesc 
intrarea, nu am telecomandă. Dar felinarele o conduseră până la o uşă 
uriaşă cu detalii argintii. Sunetul bătăilor ei în uşă avea să fie purtat vreo 
zece centimetri prin lemn. Aşa că se uită în jur, căutând un fel de sonerie. În 
dreapta era o urnă mare de cupru. Poate se presupune că o arunci în uşă, se 
gândi ea. 

Apoi se deschise culisând. 

Din nou, fără niciun sunet. 

Un bărbat stătea în picioare, luminat din spate, şi se uita la ea. Jean 


Borell. Bărbatul pe care îl văzuse la ştiri. Îmbrăcat destul de diferit în acel 
moment, cu o pereche frumoasă de jeanşi skinny şi un sacou bej subțire 
peste un pulover negru strâmt. Costumaţia lui artistică, mai apucă Olivia să 
gândească înainte să-şi aducă aminte cine se presupunea că este. Femeia cu 
zâmbetul larg şi interesul academic față de artă. 

— Salut! Olivia Rivera, spuse ea zâmbind. 

— Jean Borell. 

Se salutară reciproc. El avea o strângere de mână puternică şi îmbrățişa 
la fel de strâns. Dar nu la fel de tare ca Hilda de la Silvergărden, se gândi 
ea. 

— Intră, spuse el. 

Borell făcu un pas în lateral şi Olivia intră. Remarcă un parfum plăcut şi 
sobru, fără niciun strop de nucşoară. Borell lăsă uşa să se închidă la loc 
înainte s-o prindă din urmă pe Olivia. Se opri chiar în spatele ei. 

— Rivera, spuse el. Ai rădăcini latino-americane? 

Olivia se întoarse. 

— Da. Mexic. 

— Se vede. Vreo legătură cu Diego? 

— Îndepărtată. Ce casă fabuloasă! 

— A fost proiectată de Tomas Sandell. I-am dat mână liberă. Vrei un 
martini? 

— Nu, mulțumesc, sunt cu maşina. 

— Un Mustang. 

— Da, de unde ştiţi? 

Borell se îndepărta deja. 

— Te rog, uită-te prin jur între timp! 

Făcu un gest spre partea interioară a navei spațiale. 

— Poate că ar merge totuşi un martini, zise Olivia. Dar nu prea mult gin. 

— Perfect. 

Borell se îndrepta spre un bar aflat mai departe înăuntrul casei. O zonă 
mare şi bine luminată de bar, cu o creaţie fluorescentă fantastică pe post de 
fundal. Probabil o lucrare de artă. Olivia îşi stoarse creierii, dar nu reuşi să-i 
vină în minte vreun artist. Începu să se plimbe prin prima încăpere mare. 
Pereţii alb-gălbui erau decoraţi ici şi colo cu lucrări pe care le recunoştea, 
cel puţin pe cele mai multe dintre ele. Marie-Louise Ekman. Ernst Biligren. 
Cecilia Edefalk. Oile Kâks. Lena Cronqvist. Se auzea o muzică slabă, de 
parcă ar fi venit din cosmos, sunete electronice care se învârtejeau fără să-ţi 


perturbe concentrarea. Spaţiul acela era construit pentru artă, pentru un 
iubitor de artă, un spaţiu mare şi încăpător. 

— Ce părere ai? strigă Borell de la bar. Olivia se întoarse spre el. Era 
ocupat să taie bucățele de coajă de lămâie. 

— Cred că e fantastică! răspunse ea. 

— Şi eu. 

Borell zâmbi şi puse nişte coajă de lămâie într-un pahar de cocteil. Olivia 
continuă să se uite în jur şi simţi cum e prinsă în strânsoarea unui lucru 
aproape sacru în încăperea aceea, unde spoturile amplasate desăvârşit 
puneau în lumină tablourile din faţa ei. Aşa o să trăiesc într-o bună zi, se 
gândi ea, atât de frumos, plimbându-mă printr-o cameră ca asta şi 
bucurându-mă pur şi simplu de tot. lar lumea n-o să fie plină de urâţenie şi 
de răni pline cu larve de muşte. 

Imaginea o readuse la realitate. 

Adu-ți aminte de ce eşti aici, Olivia! Revino-ţi! Gândeşte-te câte tăieri de 
servicii de asistenţă au costat tablourile astea! 

— Un martini. 

Borell îi dădu paharul subțire. Ridică paharul şi toastară. Cu paharul în 
mână, Borell începu un tur ghidat al colecției din încăpere — îşi adora cu 
adevărat tablourile. Când terminară turul se opri şi se uită la Olivia. De când 
intrase evita să se uite la ochiul de sticlă al lui Borell. Ştia de el. În clipa aia 
îi evita privirea. Borell observă. 

— O rană de la vânătoare, spuse el. Eram aproape de muntele 
Kilimanjaro şi aveam un leu în bătaia puştii. Am fost puţin cam entuziasmat 
şi culata m-a lovit în ochi. Dar am prins leul. 

— Ah, bun. 

Un accident de vânătoare? După spusele lui Alex, îşi pierduse ochiul în 
copilărie. Şi fusese coleg de şcoală cu el. Dar OK, cine nu şi-a înflorit puţin 
CV-ul? 

— Şi tu ai puţin strabism, zise Borell. 

— Da. 

— Te deranjează? 

— De ce? 

— Cunosc un specialist la Lausanne, te-ar putea rezolva. 

— Nu e ceva care să mă deranjeze. 

Olivia sorbi din martini. Nu-i plăcea natura intimă a conversației. Nu 
simţea că deţine controlul. 


Activează-ți intuiţia! 

— Să facem interviul aici? zise ea. 

— Hai mai bine la bar. 

Se duseră la barul spectaculos. Olivia se urcă pe un scaun de piele, iar 
Borell se aşeză pe taburetul de lângă ea. În capătul barului era un obiect 
negru care îi atrase imediat atenţia Oliviei. 

— Ce vioară frumoasă! zise ea. 

— Blackbird. Lars Widenfalk. A făcut-o după desenele lui Stradivarius. 
Pune mâna pe ea. 

Borell îi dădu vioara frumoasă Oliviei. Se aştepta să fie un instrument 
uşor, dar de fapt aproape o scăpă din mână. Vioara era făcută din piatră. Era 
grea. 

— Din ce e făcută? întrebă ea. 

— Diabaz negru, spuse Borell. A făcut-o dintr-o piatră de mormânt 
veche. Singura vioară din lume făcută din piatră. 

— Se poate cânta la ea? 

Borell întinse mâna după vioara frumoasă şi lucioasă din diabaz. Luă un 
arcuş din spatele barului şi stinse creaţia fluorescentă din fundal. Lumina 
blândă din sala de artă cădea pe bar. 

Ei doi stăteau în umbră. 

— Închide ochii, zise el. 

Olivia ezită o clipă, apoi închise ochii. Ce fac? Atunci auzi notele fragile 
ale viorii. Rezonanţa corpului de piatră era puternică. lar apoi încă nişte 
note care se alăturau ca să formeze o melodie. Putea să cânte la vioară? 
Deschise ochii. Borell lăsă arcuşul în jos. 

— Se poate cânta la ea, zise el. 

Aşeză cu grijă vioara pe bar. 

— Interviul, spuse el. 

Olivia scoase un reportofon mic şi-l întrebă dacă e OK să înregistreze 
conversaţia. 

EI fu de acord. 

Scoase şi un carnet cu câteva întrebări pe care le pregătise şi începu 
interviul după ce-i explică lui Borell despre ce avea să fie vorba în lucrarea 
ei de licenţă. Într-un fel care îl făcu pe Borell să înţeleagă că rolul lui avea 
să fie foarte semnificativ. 

Lucru pe care îl aprecia. 

Îşi pregătise majoritatea întrebărilor folosind diferite articole despre artă 


şi întrebările care le urmau. Unele dintre ele proveneau din interviuri cu 
Borell pe care le găsise pe internet despre pasiunea lui pentru artă. Cele mai 
multe în engleză. Îi explică şi că nici măcar nu se apropie de nivelul lui 
când vine vorba de cunoştinţele despre arta suedeză modernă, dar că speră 
că el nu o să le considere prea elementare. 

Nu fu aşa. Îi plăcea să vorbească despre colecţia lui. Şi despre relaţia pe 
care o avea cu ea. Despre pasiunea lui profundă pentru artă şi despre cât din 
viaţă îşi dedicase artei. 

— Aţi visat vreodată să deveniți şi dumneavoastră artist? întrebă Olivia 
când ajunse la sfârşitul listei de întrebări. 

— Niciodată. Talentele mele sunt mai degrabă pecuniare. 

— Sunteţi investitor de risc. 

— Da. 

— Consideraţi colecția dumneavoastră o investiţie? 

— Da, dar nu în termeni financiari. Este o investiție în mine însumi. 
Cred că mă dezvolt ca persoană prin intermediul artei. 

— Deveniţi un investitor de risc mai bun? 

— Oarecum. Borell zâmbi. 

— Atunci este de fapt un fel de investiţie financiară? 

Borell se uită la Olivia. Crede că sunt obraznică sau îi place 
provocarea? Munca lui implică asumarea riscurilor, la urma urmei. 

— Am terminat cu interviul? întrebă el. 

— Da. 

— Atunci o să-ți arăt sala L, ca bonus. Vino! 

Borell cobori de pe taburet. Olivia îl urmă prin diverse coridoare şi 
încăperi mai mici, cu acuarele frumoase atârnate pe pereţi. La scurt timp 
după aceea, ajunseră într-un atriu lung cu un perete uriaş de sticlă care 
dădea spre marea întunecată. Olivia se uită afară şi îşi dădu seama că toată 
încăperea trebuie să fi fost construită pe o stâncă deasupra apei. Văzu cum 
valurile se sparg dedesubt. Se vede că legile de protecție costieră nu se 
aplică tuturor, se gândi ca şi se luă iute după Borell. Deodată se opri. Unul 
dintre pereţii uriaşi de sticlă fusese transformat într-un acvariu îngust din 
podea până în tavan, plin cu un lichid verde. Rămăşiţele fetale ale unei 
perechi de gemeni siamezi pluteau înăuntru. Corpurile lor fuzionate se 
mişcau încet spre o parte a sticlei. 

— Artistul ăla englez, spuse el. 

Putea fi vorba despre o singură persoană. Tipul ăla care şoca lumea cu 


lucrări pe tema morţii. Dar asta...? 

Se uită la acvariul bizar. 

— Nu ai voie să scrii despre asta, spuse Borell. Nu este o lucrare 
oficială. A creat-o special pentru casa asta. La faţa locului. Pentru mine. 

Olivia nu reuşea să-şi găsească cuvintele. 

— Dar de unde... unde sunt... 

— Gemeni născuţi morți. Din Manchester. Părinții lor au primit o sumă 
substanțială de bani. Acum fetuşii trăiesc mai departe ca operă de artă. 

Borell intră în atriu. Olivia se desprinse de „lucrarea de artă” macabră şi 
simţi o stare profundă de nelinişte. Ce o să-mi arate acolo? în sala L? 

— Aici. 

Borell se oprise în fața unei uşi de metal în capătul îndepărtat al 
culoarului. Apăsă un buton dintr-o parte. Şi uşa aceea se deschise culisând 
fără niciun sunet. 

— După tine. 

Borell făcu un gest cu mâna, iar Olivia păşi înăuntru, şovăind. Sala nu 
era foarte mare — pătrată, fără ferestre. Toţi pereții erau decoraţi cu tablouri, 
câte două pe fiecare. Le recunoscu pe majoritatea şi în clipa aia înţelese de 
ce se numeşte sala L. Acolo era din nou Lena Cronqvist, apoi erau Lars 
Lerin, Linn Fernström şi Lars Kleen. 

— Lena, Linn şi Lars ori doi. Preferații mei. 

Le foloseşte prenumele? se întrebă Olivia. Oare îi cunoaşte? Sigur nu era 
improbabil. Sau doar se dădea mare? Se uită la tablourile valoroase agăţate 
de artă excepționale, se gândi ea. De un cinism total. Mă întreb câți artişti 
au opinii legate de cum fac rost de bani cumpărătorii lor. Reflectează 
măcar la asta? Sau şi aici se aplică zicala „banii vorbesc”? Sunt 
responsabili numai de propriile lucrări? Nu şi de ce se întâmplă cu ele? În 
mâinile cui ajung? Creaţiile lor sunt cumpărate cu bani privaţi însângerați 
şi atârnate într-un buncăr izolat. Nu le pasă oare? 

Spera că le pasă. 

Borell se opri fix în mijlocul sălii, cu paharul de martini în mână. Era 
gol. 

— Asta e camera comorilor mele, zise el. Poate nu ca valoare de piaţă, ci 
pentru mine. Pentru mine asta e Shangri-La. 

Olivia se uită la Borell. Privirea lui scana încet pereţii, iar ea simţea că 
vorbeşte serios. Camera aia era specială. Pentru el. 


— Ce se aude? zise ea. 

Muzica electronică se oprise, iar în schimb auzea un bâzâit uşor, de 
deasupra, dintr-un raft ce se întindea pe toată lungimea tavanului. 

— Instalaţia de vidare. 

— Ce-i asta? 

— Cel mai mod de prevenție a furtului obiectelor de artă din lume. 
Deocamdată este disponibil doar cumpărătorilor privaţi. 

— Cum funcționează? 

— Eşti curioasă. 

— E secret? 

Borell zâmbi. 

— Chiar deloc, zise el şi arătă spre tavan. Când porneşte instalația, uşile 
se închid şi tot aerul e extras din cameră. După cum vezi, nu există supape 
de aer. Camera se închide ermetic şi devine imposibil să intri. 

— Ce se întâmplă dacă rămâne cineva înăuntru? 

— Ar fi extrem de dureros. 

Olivia se uită în sus, la raftul bâzâitor de pe tavan. Mintea? De ce ar fi 
făcut asta? La banii lui, probabil îşi putea instala orice sistem high-tech 
voia. 

Simţi că vrea să iasă din cameră. Din casă. 

— Mai vrei un martini? întrebă Borell. 

— Nu, mulţumesc. 

Olivia ieşi din sala L. Borell o urmă. Tot drumul prin atriu, Olivia 
încercă să-şi menţină privirea pe peretele opus fațadei de sticlă. Nu voia să 
mai vadă acel acvariu dezgustător cu formol. Borell rămase tăcut tot 
drumul. Când trecură printr-un hol scurt, slab luminat, Olivia simţi deodată 
miros de fum. Fum de țigară. Nu erau singuri. Mai era cineva acolo. 

Începu să meargă mai repede. 

— L-ai cunoscut pe Magnus Thorhed? 

Glasul lui Borell dezvălui că e chiar în spatele ei. 

— Da, la Bukowskis, spuse ea. Părea interesat de o lucrare de Karin 
Mamma Andersson. Era pentru dumneavoastră? 

— Da. 

— Deci e implicat în colecția dumneavoastră de artă? 

— E implicat în tot ce mă priveşte. E foarte loial. Foarte în linia întâi. 

— Ați cumpărat tabloul? 

— Da. Am cumpărat şi nişte artă video de Ann-Sofi. Vrei să vezi? 


— Ann-Sofi Siden? 

— Da. 

Olivia citise despre Siden, una dintre cele mai de succes artiste video 
internaționale din Suedia. Nu avea nicio tragere de inimă să vadă 
videoclipul. Ce voia era să se ducă la maşină şi să se întoarcă în civilizație. 

Se săturase. 

— E în biroul meu, zise Borell. 

Biroul lui? 

— Da, vă rog, zise ea. Dar apoi trebuie să plec. 

Olivia îl urmă pe Borell spre birou. Nu îşi dădea seama unde se află 
exact în raport cu toate celelalte camere şi coridoare. Dintr-odată pur şi 
simplu ajunse acolo. De cealaltă parte a încă unei uşi care se deschise 
culisând fără niciun sunet. Borell se duse la un televizor mare cu ecran plat, 
puse un CD într-un player şi porni videoclipul lui Ann-Sofi Siden. 

Începu. 

Ce se vedea pe ecran era probabil o artă frumoasă, încercarea unei femei 
talentate de a explora psihicul uman cu uneltele pe care le avea la îndemână. 
Dar totul trecea pe lângă ea. Nu se uita la ecran. Îşi lăsă privirea să cutreiere 
prin sală fără să întoarcă deloc capul. Raza ei vizuală nu era prea mare. 
Văzu o oglindă mare şi frumoasă cu o ramă aurie pe un perete. În stânga, un 
birou pe care se afla un laptop deschis. Un PC. Într-o parte a ecranului plat 
văzu un raft mare plin cu dosare, iar în cealaltă parte, un raft cu teancuri de 
cărți de artă stivuite la întâmplare. Iar în capătul îndepărtat, peste două cărți 
groase, văzu o geantă subţire. Închisă. 

O geantă foarte specială făcută din plută presată, cu motiv în carouri. 

O geantă de laptop. 

Olivia simți cum pulsul îi creşte dramatic. 

— Ce părere ai? 

Borell se uită la ca. O privise tot timpul, de când începuse videoclipul. 
Nici măcar nu se uitase la ecran. Olivia simţea asta. 

— E fascinant, zise ea. 

— Foarte. 

Borell continuă să o privească cu ochiul cel bun. Olivia încerca să-şi 
fixeze privirea pe ecranul din faţă. Borell o luă pe după umăr şi opri 
videoclipul. Se aplecă spre ea şi aproape şopti. 

— Nu scrii nicio lucrare de licenţă, zise el cu blândeţe. Am dreptate? 

Olivia dădu la o parte mâna lui Borell de pe umărul ei. Asta îi dădu un 


răgaz de câteva secunde. Apoi spuse: 

— Ba da. 

— Eu cred că minţi. De ce ai venit aici? 

— Ca să vă iau un interviu. Dar acum trebuie să mă întorc în oraş. 
Mulţumesc că m-aţi primit. Mă descurc singură să ies. 

Olivia se îndreptă repede spre uşă. Borell rămase nemișcat. Olivia ieşi 
într-un coridor. Nu ştia exact unde duce. Întoarse uşor capul şi văzu că 
Borell se uită la ea. Începu să meargă mai repede şi auzi sunetele 
electronice ricoşând în pereţi. După un colţ văzu un fascicul de lumină 
colorată puţin mai departe. Barul? Grăbi pasul, ţăcănind cu tocurile pe 
podeaua din piatră. 

Era barul. Ajunse într-o cameră pe care o recunoscu şi se îndreptă iute 
spre uşa din față. Cu colţul ochiului văzu ceva mişcându-se şi se uită la bar. 
Acolo stătea un bărbat, cu spatele la ea. Un inel de fum albastru se răsucea 
în faţa lui. Îşi dădu seama imediat cine e, îi recunoscu codiţa de la ceafă. 
Fusese acolo tot timpul? De ce nu se întorcea? Ajunse în hol şi văzu uşa 
mare din lemn. Cum naiba o deschid? Nu fu nevoie. Cu câțiva metri înainte 
să ajungă la ea, uşa se deschise singură. 

Olivia fugi afară. 

Fugi de-a lungul cărări luminate de felinare. 

Fugi pe poarta deschisă, sări în maşină şi se prăbuşi pe scaun. De ce am 
alergat? se gândi ea. Scutură uşor din cap, porni motorul, dădu cu spatele şi 
porni pe drumul întunecat din pădurea din faţa ei. În oglinda retrovizoare 
zări o siluetă întunecată care ieşea pe poartă. Thorhed? De ce naiba nu-i 
mergeau ştergătoarele din spate? Călcă acceleraţia şi încercă să ţină maşina 
pe aleea îngustă. Fu nevoită să pună o frână bruscă. Farurile nu-i mai 
mergeau. Nu era prima dată când se întâmpla aşa ceva, era un cablu slăbit, 
ştia asta. leşi din maşină. Când era gata să ridice capota, văzu două conuri 
de lumină strălucind în pădure, departe, în spatele ei. Nu-mi doresc deloc să 
mă întâlnesc cu cine-o fi acolo, se gândi ea, nu acum, şi sări din nou în 
maşină. Trebuie să mă descurc cu luminile de poziție. Acceleră din nou şi 
încercă să vadă cât mai departe în față, atât cât putea. Ploaia se oprise şi 
norii lăsaseră la iveală luna rece. Lumina gri-albăstruie îi mai oferea câțiva 
metri buni de vizibilitate. Se uită în oglinda retrovizoare şi văzu două faruri 
înceţoşate apropiindu-se. Conducea cât de repede îndrăznea. De două ori 
aproape intră în şanţ, iar pietrişul îi ricoşă de parbriz. 

Deodată văzu lumini. Case. Felinare stradale. Deodată nu mai era 


înconjurată de pădure. Aproape ajunsese în Brunn. Intră pe şoseaua 
principală şi se uită în oglinda retrovizoare. Farurile din spatele ei 
dispăruseră. Se oprise? Cine naiba era? Thorhed? leşi accelerând pe un 
drum asfaltat şi ținu privirea drept în față până când văzu o benzinărie. 

Întoarse maşina şi parcă. Erau mai mulţi oameni care mişunau în jurul ei, 
umplându-şi rezervoarele, intrând şi ieşind din magazin. Opri motorul şi 
scoase mobilul în timp ce se uita la ceas. Era doar opt şi jumătate. Formă 
numărul Sandrei. 

— Bună, Sandra! Scuze că te deranjez, voiam doar să te întreb de geanta 
aia pe care o foloseai pentru laptop, poţi să-mi mai spui o dată cum arăta? 

— Era dintr-un fel de plută presată, cu carouri maro şi negre. Tata a 
cumpărat-o din Milano... Dar se pare că se găseşte de cumpărat şi online. 
Ai găsit laptopul?! 

— Poate. Ce mai faci? 

— Bine. 

— Bun. Ascultă, acum trebuie să fug, dar iau legătura cu tine mâine. Pa! 

Olivia închise. 


Capitolul 17 


Primul lucru la care se gândi fu că gândeşte. Gândesc, deci trăiesc. Nu 
m-au omorât în bătaie. 

Dar figura lui era visul oricărui profesor de pictură în acuarelă. Avea tot 
spectrul de culori pe faţă. De la cel mai profund albastru cobalt la mov şi 
roşu şi portocaliu-gălbui viu, legate între ele cu suturi negre. 

— Ai văzut cum arăţi? 

Întrebarea îi fusese adresată în franceză şi Jean-Baptiste era cel care 
vorbise. Stătea pe un scaun lângă patul lui Abbas la Hopital de la 
Conception în centrul Marsiliei. 

— Nu. 

Abbas se ridică puţin. Nu se uitase în oglindă, nu era nevoie, simţea cum 
arată. Dar era viu. Datorită ospătarului de la Eden Roc, cel care îl văzuse şi 
chemase o ambulanţă, era în clipa aia vânăt, şi nu alb cadaveric. 

— Credeam că ai cuţitele la tine, zise Jean-Baptiste cu un zâmbet. 

Încerca să înveselească puţin atmosfera. Abbas nu zâmbi. Nu putea, 
altfel jumătate din faţă i s-ar fi desprins din cusături. Dar putea vorbi. Nu 
foarte clar, de vreme ce nasul îi fusese strivit rău, dar spuse cu nasul 
înfundat ce văzuse. Faţa tipului care îl atacase, care avea un taur mic tatuat 
pe gât. 

— Trebuie să fie tipul cunoscut sub numele Le Taureau, reuşi Abbas să 
spună. 

— Probabil. 

Abbas îi descrise chipul bărbatului lui Jean-Baptiste. Polițistul scutură 
din cap. 

— Nu-mi sună cunoscut. 

— Dar trebuie să aibă ceva de-a face cu Samira? 

— Sau cu Philippe Martin. 

— Sau cu amândoi. 

— Da. Când te externează? 

— Curând. 

— Te duci acasă? 

— Mă duc după ce termin. 

Jean-Baptiste se uită la bărbatul bătut-măr care zăcea în pat. Ce avea de 
gând să facă? Deja atacase cu brutalitate o persoană din oraş, sigur, un 


nenorocit, dar chiar şi aşa. Jean-Baptiste acceptase asta, dar nu avea de gând 
să mai accepte şi altceva. Stilton nu mai era aici. Se aplecă puţin spre pat. 

— EI Fassi. 

— Da? 

— Imediat ce te externează din spital pleci din Marsilia. Cu trenul sau cu 
avionul. Nu vreau să fiu nevoit să te identific la vreo morgă sau să te arestez 
pentru ce căcaturi ai de gând să mai faci. Am închis ochii o dată, dar 
niciodată nu-i închid de două ori. Ne-am înţeles? 

Abbas se uită la polițistul masiv. 


Un alt bărbat stătea în alt spital dintr-o altă ţară, lângă un pat de spital 
asemănător. Mette Olsăter era în pat, pe jumătate şezând, pe jumătate 
întinsă, cu un bandaj gros pe obraz. Avusese nevoie de nouă suturi. 

Soţul ei o ţinea de mână. 

— A fost un atac de cord, zise Mårten. 

— Știu. Unul uşor. 

— De data asta. Pot să mai fie şi altele. Ştii doar. 

Doctorii le explicaseră asta foarte clar amândurora. Nu era sigur că o să 
mai fie şi alte atacuri de cord, însă se putea întâmpla, asta dacă detectivul 
inspector-şef nu schimba câteva lucruri: stilul ei de viață în general şi 
volumul de muncă în particular. lar pentru a sublinia gravitatea situației, 
Mette fu trimisă în concediu medical o vreme. Ceea ce presupunea să stea 
acasă. 

Nu era ceva ce aştepta cu bucurie. Mårten ştia asta. 

— Dar trebuie, spuse el. 

— Ştiu. 

Lisa şi Bosse o vizitaseră cu puţin timp în urmă ca să o pună la curent. 
Clas Hall şi Gabriella Forsman reușiseră să fugă din oraş în ciuda unei 
prezenţe masive a poliției. Maşina lor fusese găsită lângă oraşul Södertälje. 
Probabil luaseră altă maşină. 

Mai multe punguţe cu 5-IT fuseseră găsite în apartamentul lui Forsman. 
În prezent încercau să stabilească dacă punguţele fac parte din captura 
dispărută de la Accize şi Operaţiuni Vamale. Părea probabil. Confiscaseră şi 
laptopul lui Forsman, iar echipa de criminalistică digitală se ocupa de el. 

După ce plecară Lisa şi Bosse, Mette îşi dădu seama cât de mult tânjeşte 
deja să se întoarcă la Brigadă. Să se întoarcă la lucru. În schimb, trebuia să 
stea închisă în casă în Kummelnăs, cu un om care urma să-şi facă griji la 


fiecare pas pe care-l făcea ea. Pe scări. În pivniţă. Sus, în pod. 

— Dar sigur o să fie plăcut să vii acasă şi să te odihneşti puţin, nu? zise 
Mårten. 

— Da, drăguţ, spuse Mette. 

O să fie insuportabil, se gândi ea. 


Stilton stătea în salonul de pe barjă şi bea cafea. Se găsea într-un vid 
insuportabil. Nurcă nu-l contactase, iar Abbas tot nu răspundea. Era ceva în 
neregulă, foarte în neregulă — era din ce în ce mai convins de asta. Se uită la 
ecranul din faţa lui. Împrumutase laptopul Lunei ca să caute zboruri spre 
Marsilia. Nu erau deloc zboruri directe, doar cu escale şi alte căcaturi, la fel 
ca la întoarcere, aşa că avea să dureze ceva să ajungă acolo. 

Atunci îl sună Nurcă. Şi îi fu de mare ajutor. 

— Ovette Andersson, zise el. 

— Mama lui Acke? 

— Da. 

— A lucrat pentru Jackie Berglund? 

— Se pare că da. Dar s-a oprit acum unsprezece ani, când s-a născut 
Acke. 

— Cum ai aflat asta? 

— Ascultă, noi, profesioniştii, nu ne dezvăluim metodele, corect? 

— Sigur că nu. Mersi! 

— ŞI unde ai de gând să te prindă? 

— Cine? 

— Sfârşitul lumu. 

— Pe lună. Salut! 

Stilton închise. 

Ovette Andersson? Şi Jackie Berglund? Asta da surpriză. 

Se uită din nou la ceas şi închise laptopul. 

Marsilia trebuia să mai aştepte. 


Câţiva pietoni se întoarseră când tânăra trecu în goană pe lângă ei pe 
trotuar, cu o viteză foarte mare. Să alergi pe vremea aia era masochism pur. 
Şi Olivia îşi dădea seama de asta. Era în drum spre casă după o alergare 
lungă pe o vreme extrem de oribilă şi încă mai avea ceva de mers până să 
ajungă la Skånegatan. Băşica pe care o căpătase în Mexic îi pulsa, dar 
încerca să ignore durerea cât de mult se putea. Mintea ei alimentată de 


adrenalină încerca să cuprindă vizita de la casa lui Borell. „Nu scrii nicio 
lucrare de licenţă. Am dreptate?” A ştiut tot timpul că mă prefac? M-a 
căutat pe net? Cum? Și atunci de ce m-a lăsat să vin? Și de ce se ascundea 
Thorhed aşa? De ce n-a ieşit să mă salute? Nici măcar nu s-a întors de la 
bar. 

Nu reuşea să înţeleagă. 

Aşa că în schimb se gândi la laptopul pe care-l văzuse în biroul lui 
Borell. Nu cel de pe masă, ci cel care era pe jumătate ascuns printre cărțile 
de artă de pe raft. Într-o geantă confecţionată din plută presată. Neobişnuită, 
însă nu unică. Borell ar fi putut s-o cumpere într-una dintre nenumăratele lui 
călătorii prin toată lumea. Ar fi putut s-o comande online. Dar ar fi putut şi 
s-o fure. De la Bengt Sahlmann, ca să facă rost de fişierele despre neglijenţa 
de la Silvergârden. Asta ar fi însemnat că e implicat în uciderea tatălui 
Sandrei. 

În cazul acela, teoria ei ar fi fost corectă. 

Vântul rece şi muşcător bătea dinspre Hammarby şi Skanstull şi era 
împins între clădirile de piatră. Când ajungea pe Skânegatan, era ca un zid 
de gheață. Olivia fu nevoită să alerge cu capul în piept ca să poată ajunge 
acasă. 

Deci cum rămânea cu intuiţia ei? La ce i-a folosit? Ce a obţinut de la 
vizita la nava spaţială? Ce a simţit? 

A simțit multe lucruri, atât în timpul vizitei, cât şi în maşină, în drum 
spre casă. Şi în noaptea care a urmat. A recapitulat vizita de la cap la coadă, 
de mai multe ori, trecând prin toate conversațiile. Toate impresiile, tot ce a 
rămas nespus. În dimineaţa următoare a ajuns la o singură concluzie, cea la 
care tocmai se gândea. 

În biroul lui era o geantă de plută cu un laptop înăuntru. 

Asta nu avea absolut nimic de-a face cu intuiţia ei. 

Pe de altă parte, stabilise că Jean Borell este un bărbat unic cu înclinații 
unice. Un bărbat care obţine ce vrea şi care probabil că o face fără niciun fel 
de scrupul. Şi care e probabil dispus să meargă foarte departe pentru a 
proteja ceea ce are. 

Dar cât de departe era dispus să meargă pentru a proteja profiturile de 
milioane de coroane pe care le-a câştigat de pe urma sectorului asistenței 
sociale? 

Olivia se gândi la cum avea să afle cui îi aparține laptopul din geanta de 
plută. Era al lui Sahlmann sau al lui Borell? Nu putea să apeleze la Mette şi 


să ceară un mandat de percheziție a domiciliului, nu avea destule dovezi 
pentru aşa ceva. De fapt, nu avea nimic, nimic substanțial. Şi, mai mult, nu 
voia s-o implice pe Mette în treaba asta. Era propria ei teorie. Iar dacă era 
corectă, cu siguranţă ar fi pus-o pe Mette la punct. 

Deja îi surâdea ideea. 

Atunci o sună Mårten, tocmai când ajungea la blocul ei. 

Când termină, sentimentul de bucurie se risipi iute. Atacul de cord al lui 
Mette o tulbură cu adevărat, cu toate că fusese unul uşor, iar ea se simţea 
deja mai bine. Dar dacă n-ar fi fost uşor? Dacă n-ar fi supraviețuit? 

Olivia deschise uşa. 

— O să fie acasă o vreme, în caz că vrei să iei legătura cu ea. 

Asta spusese Mårten. Olivia spera că i-a auzit şocul din glas, şi că o să-i 
comunice reacția ei lui Mette. Dar să ia legătura cu ea? Voia să spună că ar 
trebui să vină în vizită la ea? Să fie ea cea matură? 

Sigur că avea să fie, dar nu încă. 

În următoarea zi avea să se ducă la înmormântarea lui Bengt Sahlmann. 

Asta avea prioritate. 

leşi în casa scării şi închise uşa, puţin mai tare ca de obicei. În timp ce 
urca ultimele câteva trepte, un clopoțel începuse să-i sune în cap. Nu putea 
desluşi exact ce e, însă era ceva legat de o maşină. 

Începu să-şi scoată echipamentul de alergat. 

Dar de ce nu suna clopoţelul ăla suficient de tare? 


Capitolul 18 


Stilton încercase să dea de Ovette Andersson de câteva ori la numărul ei 
de mobil, însă de fiecare dată intrase direct căsuţa vocală, iar ea nu-l sunase 
înapoi. În cele din urmă îl rugă pe Nurcă să afle cum să dea de ea. Nurcă 
ştia deja. 

— La Qjouren. Acolo lucrează. 

— Mersi. 

Qjouren fusese înființată de o organizație caritabilă intitulată RFHL 
Stockholm cu patru ani în urmă şi era singurul adăpost din Suedia pentru 
femei dependente de droguri. Existau o mulțime de alte adăposturi pentru 
femei, dar niciunul care să aibă grijă de dependentele de droguri victime ale 
violenţei, cu toate că acest grup avea nevoie de protecție cel mai mult. 

Stilton ştia de Qjouren. O luase pe Muriel de acolo odată. Fusese atacată 
după o legătură întâmplătoare şi căutase refugiu acolo. În momentul ăla 
Ovette Andersson lucra acolo. Stilton aştepta afară, urma să iasă mai 
devreme sau mai târziu. Trecuse un an de când o văzuse ultima dată — când 
Acke, fiul ei de unsprezece ani, îl ajutase să-i prindă pe aşa-zişii „ucigași cu 
telefoane mobile”. 

Aşa că o recunoscu atunci când ieşi. 

Iar ea îl recunoscu pe el. 

— Am încercat să te sun, zise el. 

— Ştiu. 

— Ai timp de o cafea? 

— Ce vrei? 

— Putem să vorbim despre asta la o cafea? 

Ovette se gândi la ofertă preţ de câteva secunde. Avea motive să o facă. 
Stilton se uita la ea. Cu un an în urmă era o femeie distrusă, care îşi vindea 
trupul ca să câştige o pâine. Printre scursurile societăţii. Pe stradă. Că 
făcuse parte din serviciul exclusivist de escorte al lui Jackie Berglund cu 
mulți ani în urmă nu îl surprinsese deloc. În clipa aia vedea o femeie foarte 
diferită care stătea în faţa lui. Ovette încă era distrusă, nu poţi ascunde un 
anumit fel de eroziune fizică, însă avea o expresie diferită pe chip, o altă 
privire. 

Arăta vie. 

— OK, zece minute. Apoi mă văd cu Acke, zise ea. 


Se duseră şi se aşezară într-o cafenea destul de goală. Ovette îl sună pe 
Acke şi-i spuse unde se află. Stilton aşteptă ca ea să termine şi apoi începu 
s-o întrebe despre Qjouren, ca s-o facă să înceapă să vorbească. Ea îi 
povesti despre organizaţie. Încetase să mai lucreze pe străzi după ce Acke 
fusese atacat cu un an în urmă, aşa cum promisese. Lucra la Qjouren de şase 
luni. Munca îi oferea simţul unui scop şi informaţii despre o mulțime de 
lucruri pe care le suprimase pe vremea când fusese vulnerabilă. 
Experiențele ei o făceau să fie o bună persoană de contact pentru alte femei 
în situaţii de risc. 

— Acum probabil o să închidă toată organizația, zise ea. 

— De ce? 

— Pentru că nu mai primim subvenţii de la guvern, iar municipalitățile 
nu vor să ne sprijine. Dependentele de droguri care suferă abuzuri au cel 
mai scăzut statut posibil. E ridicol. 

Stilton văzu cât de supărată e Ovette. O înţelegea. Întotdeauna era așa. 
Cei care aveau cea mai mare nevoie de ajutor primeau cel mai puţin: erau 
prea puţini şi nu generau deloc voturi. Solidaritatea devenise o chestiune de 
interes special. 

I se părea un lucru dezgustător. 

— Deci ce voiai? întrebă Ovette. 

— Să vorbim despre Rune Forss. 

Ovette îşi feri privirea şi se uită în ceaşca de cafea. Stilton ştia că nu are 
mult timp la dispoziţie, dar îi oferi chiar şi aşa câteva informaţii de fond. 
Despre el. Şi despre cum era implicat Rune Forss. Îi povesti cu atâta patimă 
încât reuşi să-i capteze din nou atenţia. 

Atunci îi adresă întrebarea. 

— Forss te-a plătit să te culci cu el când lucrai pentru Jackie Berglund? 

— Da. 

— ŞI ai fi pregătită să vorbeşti public despre asta? 

— Nu. 

— De ce? 

— Pentru că am lăsat lumea aia în urmă. Nu vreau să-mi mai amintesc 
sau să fiu târâtă din nou în ea. Şi ştiu eu cum e Jackie. Cum crezi că o să 
reacționeze dacă îi torn unul dintre clienții de nivel înalt? 

Stilton îi înţelegea toate motivele şi vedea că nu are să se răzgândească, 
încerca să-şi ascundă dezamăgirea. 

— A mai folosit şi alte escorte? 


— Da. 

— Ştii pe care? 

— Nu. 

Fie ştia şi nu voia să toarne, fie nu ştia. Dar în clipa aia el ştia că au 
existat mai multe fete. Trebuia să meargă mai departe fără Ovette. 

Aşa că schimbă subiectul. 

— Ce mai face Acke? zise el. 

— Bine. E bine, e mult mai stabil. Şi ăsta e un motiv. 

— De ce? 

— Nu ştie cine e tatăl lui. Dacă ar fi să răscolesc iar toată chestia asta, n- 
aş face decât să complic lucrurile. 

— Cum adică să complici lucrurile? 

— Trebuie să plec. 

— OK. Ai grijă de tine. Salută-l pe Acke. 

— Aşa o să fac. 

Ovette îl văzu pe Acke mergând pe stradă. Se ridică şi plecă. Stilton îşi 
roti degetul în jurul ceştii de cafea. Să complice lucrurile? Cum? Ce vrea să 
spună? Vrea să spună că...? Nu îndrăzni să ducă gândul până la capăt. Nu 
dintr-odată. Fu forțat să-l lase să plutească mai mult timp înainte să-l poată 
formula în minte. Se uită afară şi o văzu pe Ovette plecând cu braţul în jurul 
lui Acke. 

Rune Forss e tatăl lui Acke? A lăsat gravidă o prostituată cu unsprezece 
ani în urmă? Şi are un fiu cu ea de care nu ştie nimic? 

Stilton se uită la ceaşca de cafea a lui Ovette. Întâlnirea îi confirmase ce 
ştia. Rune Forss se culcase cu prostituate. Deşi nu putea dovedi niciodată 
asta cu ajutorul lui Ovette. 

Cu toate astea, Stilton avea de-acum un alt mod de a-l aborda pe Forss. 


Olivia se aşeză într-o strană în spate în Biserica Sollentuna. Sandra şi 
Charlotte stăteau chiar în față. Erau câţiva oameni acolo, iar pe unii îi 
recunoştea. Unul dintre ei era Alex Popovic. Se salutaseră din cap când ea 
se strecurase înăuntru. Văzu repede că Jean Borell nu este de faţă. Ar fi 
putut să fie, iar asta chiar ar fi complicat lucrurile. Nu voia ca Borell să ştie 
de legătura ei cu Bengt Sahlmann. 

Pe de altă parte, Maria, mama ei, era acolo. Scutură din cap când Olivia 
sosi târziu şi se aşeză în strană lângă ea. 

Preotul care ținea ceremonia era un bărbat subțire şi drept, cu părul scurt 


şi închis la culoare. Olivia presupunea că e acelaşi preot care fusese în vizită 
la Sandra şi Charlotte cu câteva zile în urmă. Făcu un elogiu foarte 
emotionant şi sincer. Olivia îşi dădu seama că era foarte apropiat de Bengt 
şi de familia lui, lucru confirmat de Maria când îi şopti: 

— El a fost cel care a îngropat-o pe mama Sandrei. 

Olivia dădu din cap. Nu-i plăceau înmormântările. Fusese doar la două în 
toată viaţa — înmormântările taților ei. Mai întâi a lui Arne, apoi a lui Nils 
Wendt, tatăl ei biologic. 

Dar atunci se afla acolo de dragul Sandrei. 

După ceremonie, în clădirea alăturată serveau ceai şi cafea. Olivia avu o 
clipă la dispoziţie să vorbească cu Sandra înainte să intre. Vedea că Sandrei 
îi e greu să-şi păstreze cumpătul. Se îmbrățişară. Olivia înţelegea prea bine 
prin ce trece Sandra: nu era mare lucru de spus. 

— Există vreo toaletă aici? întrebă Sandra, iar Olivia îi arătă o încăpere 
situată două uşi mai departe. Sandra se îndepărtă tocmai când Charlotte o 
abordă pe Olivia. Era îmbrăcată într-o rochie neagră aleasă cu gust, iar părul 
îi era prins într-un coc strâns. Seamănă puțin cu Therese, se gândi Olivia. Îşi 
aminti că şi mama Sandrei avea acelaşi păr blond şi nişte ochi destul de 
neobişnuiți, cam prea apropiați. Sandra spusese că Charlotte era sora cea 
mare şi că era instructoare de golf. 

Charlotte veni spre ea cu braţele deschise şi se îmbrăţişară reciproc. 
Olivia observă că rimelul lui Charlotte e puţin întins sub ochi. 

— Îngrozitor de trist, zise Charlotte încet. 

— Da. 

— A fost un om atât de bun. 

— Păstraţi legătura? 

— Foarte mult. Eram cumnata lui, iar când Therese a murit ne-am 
apropiat şi mai mult. A fost o perioadă îngrozitoare pentru el şi Sandra. Să 
fii singur cu un copil în circumstanţele alea nu a fost uşor. 

— Pot să înţeleg asta. Iar tu ţi-ai pierdut sora mai mică. 

— Da, dar pentru el a fost mai greu, mult mai greu. Au fost multe seri şi 
nopţi în care a fost nevoie să stau şi să-l liniştesc, după ce adormea Sandra, 
fiindcă nu voia ca ea să-l vadă îndurerat prea mult. 

— Nu. 

— Aşa că da, ne-am apropiat foarte mult, a fost o perioadă grea... dar 
treptat lucrurile s-au îndreptat, cu timpul. Bengt a început să funcționeze din 
nou, să fie fericit şi să privească înainte. De-asta eu n-am crezut ce mi-a 


spus Sandra prima oară, că Bengt s-a sinucis. Pur şi simplu nu avea sens 
pentru mine. Sigur, era deprimat în ultimul timp, dar să ajungi de aici până 
la sinucidere e un pas destul de mare. 

— Din cauza a ce s-a întâmplat cu tatăl lui? La Silvergârden? 

— Da, şi asta. 

— Şi mai ce? 

Charlotte se întoarse şi se uită spre uşile de la toaletă. Nici urmă de 
Sandra. 

— Nu cred că Sandra ştie, şopti ea. Şi nici n-ar trebui, dar Bengt era 
foarte trist. 

— De ce? 

— M-a sunat într-o seară şi mi-a spus că s-a îndrăgostit din nou, pentru 
prima dată de când a murit Therese. 

— De cine? 

— De o femeie de la serviciu. 

Gabriella Forsman era numele care îi trecea Oliviei prin minte. 

— Ştii cum o cheamă? 

— Nu. Dar Bengt s-a îndrăgostit de femeia asta şi apoi s-a întâmplat 
ceva la serviciu care l-a făcut dintr-odată să se simtă foarte trist. 

— Ce s-a întâmplat? 

— Nu ştiu, dar se pare că 1-a făcut relația cu femeia asta imposibilă 
oarecum. Nu mi-a spus de ce. Dar după cum spuneam, să ajungi de aici 
până la sinucidere e un pas destul de mare. 

— Şi apoi s-a dovedit că n-a fost sinucidere. 

— Nu. 

Amândouă se opriră din vorbit când Sandra se întoarse de la toaletă. 
Charlotte se duse spre ea şi o îmbrăţişă. Se duseră în clădirea de alături. 
Olivia rămase pe loc, nu ştia ce să facă. Cel mai mult îşi dorea doar să iasă 
de acolo, să plece. Dar nu putea. 

Aşa că se duse şi ea alături. 

Charlotte şi Sandra se aşezaseră la o masă cu Maria şi câteva persoane pe 
care Olivia nu le cunoştea. Masa era plină. Îşi luă o ceaşcă de cafea şi 
câteva fursecuri, neştiind prea bine unde să se aşeze. Văzu că Alex se 
aşezase lângă preot şi o femeie pe care ea nu o recunoștea. O să stau aici, 
deoparte, şi gata. Camera nu era prea mare, iar având în vedere natura 
evenimentului, era destul de linişte. Motiv pentru care se auzi destul de clar 
când Alex ridică vocea. 


— Pentru că e un nenorocit dat dracului. 

Pe cine numea „un nenorocit” nu se auzise, fiindcă îşi coborâse imediat 
vocea. Însă atrăsese atenţia Oliviei. Singurul nenorocit pe care ea îl lega de 
Alex era Jean Borell. Aşa că se mută discret mai aproape de masă. 

În momentul acela auzea şi mai multe cuvinte înăbuşite. 

— Cred că exagerezi, zise femeia. 

— E posibil, spuse Alex. În lumea ta. Pentru mine e un tupeu fantastic să 
nici nu-ți arăţi faţa măcar. Să trimiţi o coroană care îţi ia ochii? Ca să arăţi 
că îţi permiti? ÎI cunoaşte pe Bengt de când aveau şapteşpe ani, ce dracului! 

— Nu poţi să-ți temperezi limbajul, Alex? 

Preotul încerca să-l facă pe Alex să se liniştească puţin. 

— Scuze, spuse Alex. Doar că mi se pare de prost-gust. 

— Dar poate nu e în Stockholm? 

— E aici. De ce-l aperi? 

Preotul zâmbi. 

— Cineva trebuie s-o facă. Lumea tinde să fie cam dură cu Jean. 

— Păi, poate există un motiv pentru asta. 

Alex întoarse capul şi o zări pe Olivia. 

— Salut! Vino şi stai aici. 

Alex trase un scaun, motiv pentru care Oliviei îi fu greu să refuze. Se 
aşeză la masă. Alex prezentă pe toată lumea. 

— Tomas Welander. Agnes von Born. Ea e Olivia, o cunoaşte pe Sandra. 

— A vorbit despre tine, spuse Welander, uitându-se curios la Olivia. 

— Da? 

— Da. Se pare că tu şi mama ta aţi avut grijă de ea în noaptea aia oribilă. 

— Da, a rămas la noi peste noapte. Mama locuieşte aproape de familia 
Sahlmann. 

— Am auzit. 

— Acum trebuie să plec, zise Alex şi se ridică. 

— Mă laşi şi pe mine undeva? 

Agnes von Born voia să o conducă cu maşina, iar el acceptă. Amândoi 
plecară de la masă, iar atunci Alex îi reaminti Oliviei de berea despre care 
vorbiseră. Ea îi promise că o să ia legătura cu el. Era destul de tulburată să-l 
vadă pe Alex plecând cu von Born. 

Lăsând-o cu un preot. 

— Şi cum crezi că se simte Sandra acum? 

Welander îşi ridicase ceaşca de cafea când îi adresase întrebarea. Olivia 


era luată pe nepregătite. Simţea că relația ei cu Sandra e ceva intim. Şi nu 
voia să discute despre asta cu alți oameni. Dar el era preot. 

Și, mai mult decât atât, era un prieten al familiei Sahlmann. 

— Nu prea ştiu, zise ea. Dumneavoastră ce credeţi? 

— Sunt îngrijorat. 

Welander se uită spre masa Sandrei. 

— De ce? 

— Pentru că văd aceleaşi semne ca înainte. 

— Înainte? Adică de când a murit mama ei? 

— Da, atunci a fost într-o stare foarte proastă. Mult timp. Aproape a 
devenit catatonică. Am fost foarte îngrijorat că ar putea să aibă o reacție 
asemănătoare şi acum. Am vorbit cu ea în fiecare zi şi cred că sunt tot felul 
de suişuri şi coborâşuri. 

— Dar asta probabil nu e un lucru ciudat. 

— Nu, absolut. A suferit nişte tragedii la o vârstă atât de fragedă. 

— Da. 

— Vine acum. 

Welander se ridică şi o salută pe Sandra cu brațele deschise. Se 
îmbrățişară. Olivia rămase aşezată la masă, singură. Se gândea la ce spusese 
Charlotte. 

Gabriella Forsman? Şi Bengt Sahlmann? Ce legătură are asta cu 
Silvergărden? Niciuna. Poate să aibă ceva de-a face cu drogurile care 
dispăruseră de la Accize şi Operaţiuni Vamale. 

Teoria ei se destrăma? p 


Mette aştepta „ziua de arhivare” a lui Mårten. O zi pe săptămână se 
ducea în oraş ca să facă săpături în propriul trecut. Începuse să-şi cerceteze 
istoria familiei la bătrâneţe. 

— De ce? îl întrebase ea când el deschisese subiectul prima dată. 

— Pentru că vreau să ştiu de unde sunt. 

— Eşti din Tjärhovsgatan, din Söder. 

— ŞI înainte de asta? 

Acolo se sfârşise. Mette era complet dezinteresată de trecutul ei. Mai 
devreme sau mai târziu ajungi să afli că eşti rudă cu vreun ucigaş sau vreun 
conte țicnit din Germania. Ce era atât de distractiv în asta? Sigur era de 
ajuns să ştii că eşti rudă cu tine însuţi. 

Aşa că atunci când Bosse şi Lisa sunară la uşă, ştia că are la dispoziție 


vreo două ore. Doar pentru ei trei. În casa aceea mare. 

— Cum te simţi? întrebă Bosse de îndată ce deschise uşa. 

— Bine. Intraţi. 

Şi atât se vorbi despre starea lui Mette. 

Se vorbi mult mai mult despre Clas Hall şi Gabriella Forsman, mai ales 
despre Forsman. Practic, criminaliştii îi făcuseră laptopului ei o clismă şi 
descoperiseră nişte informații uluitoare. Mai ales e-mailuri. De la şi către 
Bengt Sahlmann. Conversaţiile prin e-mail dezvăluiau că aveau un fel de 
relație privată, o relație cu emoții puternice, în principal din partea lui 
Sahlmann. 

— Îl avea la degetul mic, zise Lisa. 

— Crezi că aşa era? 

Bosse nu era convins pe deplin. Că Sahlmann avea sentimente puternice 
faţă de Forsman era foarte clar, dar în ce măsură erau reciproce nu era clar, 
după părerea lui. Putea foarte bine să fie şi ea îndrăgostită de el. 

Lisa nu era de aceeaşi părere. 

— Eu cred că s-a folosit de el. Cred că l-a învârtit pe degetele alea cu 
unghii roşii şi l-a sedus cu bună-ştiinţă. 

— Ca să facă ce? întrebă Mette. 

— Ca să se implice în activităţi ilegale pe la spatele lui. 

— Există dovezi în sensul ăsta? 

— Da. 

Lisa scoase câteva documente imprimate din laptopul lui Forsman care 
detaliau o conversaţie prin e-mail între Forsman şi Sahlmann. Primul e-mail 
era de la Sahlmann: 


Poate nu înţelegi cât de incredibil de dureros e să fiu nevoit să descopăr 
aşa ceva. Dar nu pot să închid ochii. Știu ce-ai făcut. 


Dragul meu Bengt! Nu e ceea ce crezi. Trebuie să mă crezi. Am fost 
forțată! Te sun diseară! Trupul meu iți aparține. 


„Trupul meu îţi aparține”? 

Mette trebui să citească e-mailul cu ochii ei. Desigur, o cunoscuse pe 
Gabriella Forsman, şi era perfect conştientă de comportamentul acelei 
femei, dar „Trupul meu îţi aparţine”? 

— În ce telenovelă se crede? 


Următorul schimb scurt de e-mailuri sugera că Sahlmann şi Forsman s- 
au întâlnit şi au ajuns la un fel de înţelegere. Sahlmann folosea un ton destul 
de diferit de data asta. 


Dacă nu sunt toate înapoi până duminică seară, o să raportez asta 
poliției luni dimineaţă. Ştii că trebuie s-o fac. Atunci poliția o să se ocupe 
de Hall şi tu o să fii nevoită să suporţi consecinţele. B. 


Mette fu cea care rezumă informațiile. Ea era şefa. 

Cu sau fără atac de cord. 

— Deci Sahlmann a descoperit că Forsman a furat captura de droguri. Ea 
a mărturisit şi a dat vina pe Hall. Sahlmann i-a dat un ultimatum, probabil 
din cauza sentimentelor pe care le avea faţă de ea: dacă drogurile nu 
ajungeau înapoi la Accize şi Operaţiuni Vamale duminică cel târziu, urma 
să se ducă la poliție luni. 

— Ceea ce n-a mai apucat să facă pentru că a fost ucis duminică seară, 
zise Bosse. 

— De Clas Hall? 

— Sau de Forsman? 

— Sau de amândoi? 

— Treabă bună! zise Mette. 

Lisa şi Bosse îi mulțumiră. Ei nu făcuseră mare lucru, tehnicienii 
fuseseră cei care obținuseră toată informațiile. Dar se bucurau de laudele lui 
Mette. 

— Aşa că acum avem doar două probleme, zise ea. Prima e că suspecţii 
noştri sunt încă în libertate. Asta n-o să mai dureze prea mult, sunt amatori. 
A doua, şi cea mai complicată, este laptopul lui Sahlmann. Cel care a fost 
furat. Unde e? Nu e acasă la Hall sau Forsman, corect? 

— Nu, zise Lisa. Dar, dacă l-au furat pentru că au crezut că Sahlmann 
are informaţii despre furt pe el, atunci probabil nu l-au aruncat pur şi simplu 
cine ştie pe unde. 

Mette era gata să riposteze cu câteva obiecţii când văzu maşina lui 
Mårten în faţa ferestrei de la bucătărie. Chiar atunci? Fusese plecat doar o 
oră. Mette sări în picioare, fără să se sprijine de masă, ceva ce observară 
atât Bosse, cât şi Lisa. 

— Trebuie să plecaţi. Vine Mårten. 

Bosse şi Lisa abia reuşiră să-şi strângă lucrurile şi să deschidă uşa din 


față când Mårten intră pe poartă. 

— Salut?! zise el. Ce faceţi aici? 

— Mi-au adus nişte flori! strigă Mette din hol. Sunt nişte drăguţ! 

Le făcu cu mâna lui Bosse şi Lisa, care trecură pe lângă Mårten şi se 
duseră spre poartă. Mårten îi privi. „Drăguţi”? Urcă treptele şi o sărută pe 
Mette pe obraz. 

— Ce flori ți-au adus? 


pd 


Ca de obicei, gara centrală era plină de oameni. Olivia stătea lângă aşa- 
numita „scuipătoare”, inelul frumos de metal al lui Stig Lindberg din mijloc 
de unde poţi să te uiţi în jos la oamenii care fug spre şi dinspre trenurile de 
navetă de la etajul inferior. Când călătorea cu trenurile alea evita mereu să 
umble chiar pe dedesubt: instinctul era înrădăcinat în ea de când crescuse în 
suburbii. Sigur că Lenni fusese cea care o învățase. Prima dată când 
merseseră în oraş împreună, Lenni o luase de braţ când ea era gata să 
meargă drept în bătaia focului. 

— Ai înnebunit? Ai de gând să treci pe sub aia?! 

— De ce nu? 

— Nu-i vezi pe oamenii ăia de sus cum stau şi se pregătesc? 

— Se pregătesc să ce? 

— Să scuipe! Toată lumea ştie! Oamenii ăia de sus sunt nişte 
profesionişti la scuipat. Folosesc guma de mestecat pe post de drog care le 
îmbunătăţeşte performanţa, ca să le crească producția de salivă, iar apoi îşi 
aleg victima. E absolut revoltător! 

Olivia se uitase în sus, dar nu văzuse pe nimeni privind în jos, sau măcar 
mestecând, dar din ziua aceea evita să treacă pe dedesubtul scuipătorii, în 
clipa aia stătea acolo, privind oamenii care aflaseră de acest potențial 
pericol şi pe cei care habar nu aveau. Erau câţiva. Se uită la ceas. Ove o 
sunase de dimineaţă şi avea o oprire în Stockholm în drum spre Koster: 
avea o prelegere după-amiază şi o conferință de dimineaţă, dar dacă avea 
timp urma să se întâlnească puţin cu ea. Cam pe la ora aia, de fapt. 

— Salut! 

Olivia se întoarse. lată-l. Bronzat, cu părul blond decolorat şi haine 
mototolite. Extrem de sexy, de fapt, cum ar fi spus Lenni. 

— Ah, bună! Nu te-am văzut! 

Spre enervarea ei, Olivia simţea cum roşeşte pe sub bronz. De ce făcea 
asta? În plus, era puţin nesigură dacă să-l îmbrăţişeze sau nu. 


Aşa că Ove o îmbrățişă primul. 

— Ce mă bucur să te revăd! În viaţa reală! 

Olivia reuşi să rostească „ȘI eu” în timpul îmbrăţişării şi o blestemă pe 
Lenni. Dacă Lenni n-ar fi vorbit despre Ove ca despre un fel de posibil 
iubit, n-ar fi început deodată să roşească sau să se simtă stânjenită în 
prezenţa lui. 

Niciodată nu mai făcuse asta. 

— Unde mergem? zise el. 

Ove avea o oră la dispoziție înainte să fie nevoit să plece la prelegere, 
aşa că hotărâră să bea o bere la Hotel Royal Viking de lângă gară, unde se 
întâlniseră prima dată cu un an şi jumătate în urmă. 


Când se aşezară la una dintre mesele lungi din lobby, fiecare cu câte o 
bere, Olivia încetă deodată să se mai simtă emoţionată. Bun. Era complet 
lipsit de orice motiv. Celelalte sentimente erau doar în imaginaţia lui Lenni. 
Totul revenise la normal, iar ei vorbeau şi râdeau. Ove îi povesti despre 
călătoria istovitoare înapoi spre casă şi îi spuse că abia aşteaptă să se 
întoarcă pe Nordkoster. Ea îi spuse ce s-a întâmplat de când vorbiseră pe 
Skype ultima dată, îi povesti despre experienţele ei de la Silvergârden şi 
despre faptul că s-ar putea să aibă ceva de-a face cu uciderea lui Bengt 
Sahlmann. 

Dar nu pomeni de vizita acasă la Borell. 

— Vreau să-ţi spun ceva, zise Ove deodată. 

Olivia se uită la el. Colţul gurii îi tremura un pic. Mereu făcea aşa când 
era puţin emoționat. 

— Ah, bine, pare ceva serios. Nu are legătură cu tatăl tău, nu? 

— Nu, nu, e ceva complet diferit. 

Se şi foia pe scaun. Ce era atât de greu? 

— Am cunoscut o fată, zise el. 

O bombă. Olivia tocmai dusese paharul de bere la gură şi împroşcă 
imediat cu câţiva stropi ruşinoşi. Îi şterse de îndată. 

— Ah, bine, ce tare! zise ea. 

Auzi cât de fals sună şi se concentră să-şi pună paharul jos fără să mai 
verse niciun strop. 

— Şi ea e biolog marin, americancă, Maggie o cheamă. O să-ţi placă de 
ea. Am lucrat împreună în Guatemala. 

Ove continuă să vorbească în timp ce în mintea Oliviei începură să apară 


tot felul de imagini, fără vreo şansă ca ea să le oprească. Ove şi Maggie asta 
pe o plajă, mână în mână, prinşi în discuţii animate despre problemele 
recifurilor de corali pe moarte din mările lumii. Cuplul ideal. Se blestemă 
pentru că nu s-a dus să se întâlnească cu Ove în timpul lungii ei călătorii. El 
voise ca ea să se oprească în Guatemala în drum dinspre Mexic spre Costa 
Rica. Ea refuzase, voia să fie singură în călătoria aia cathartică. În clipa aia 
regreta. Dacă ar fi spus „da”, poate că ea s-ar fi plimbat pe plajă mână în 
mână cu Ove. Dar pe de altă parte, asta nu era ceva ce şi-ar fi dorit. Sau era? 
Totul o lua la goană prin mintea ei. Ce simţea de fapt? Lenni avea dreptate 
de fapt? 

Nu, nu avea! 

Olivia îşi veni în fire după explozia haotică de emoții. Era doar surprinsă. 
Habar nu avea. Ar fi putut s-o pregătească pentru asta! Se presupunea că 
sunt prieteni, iar prietenii îşi povestesc totul unul altuia! Apoi Ove începu să 
vorbească din nou. 

— O să fie şi ea la conferinţa asta şi mi-ar plăcea s-o cunoşti, zise ea. 

— Eu? De ce? 

Urma s-o forțeze şi s-o cunoască pe Maggie asta? 

— Pentru că i-am povestit despre tine, desigur. 

— De ce? 

— Care e problema? Eşti supărată că nu ţi-am zis înainte? 

— Nu, deloc. 

— Ba da, se vede pe faţa ta. Dar abia ne-am cunoscut. Eu şi ea. Am vrut 
să-ți povestesc despre ea ultima dată când am vorbit, dar atunci s-a 
întrerupt. 

— Ah, da. 

— lar asta nu schimbă nimic între noi, nu? 

Olivia se uită la Ove. El o privea rugător, de parcă nici el nu credea ce 
spune. Ea sigur nu credea. 

— Serios? 

— Nu. Maggie are o mulțime de prieteni bărbaţi. Nu o deranjează deloc 
să petrecem timp împreună. 

O durea undeva că Maggie are „prieteni bărbaţi”, lucru care suna foarte 
ridicol, de fapt. Olivia simţea că vrea să plece. Nu avea nici cea mai mică 
dorinţă să-l asculte pe Ove vorbind despre noua lui iubire. Se gândea că nu 
sunt prieteni de suficient de mult timp pentru asta. Aşa că se uită la ceas, de 
parcă ar fi putut s-o salveze. 


— Îmi pare rău, dar n-am timp s-o cunosc. 

— Dar nu voiam să spun acum. Soseșşte abia mâine. Putem să venim să 
ne vedem atunci? 

Olivia încetă să-şi mai studieze ceasul şi trecu la unghii. Ove vorbea deja 
la plural. 

— Scuze, dar plec. Mâine. Cu mama. 

Ove se lăsă pe spate în fotoliu. 

— Mai bine spune-mi adevărul. Nu vrei? zise el. 

Olivia ridică privirea şi o întâlni pe a lui Ove. De ce să-l mintă? 

— Nu, de fapt nu vreau. lar acum trebuie să pleci dacă vrei să ajungi la 
timp. 

Olivia se ridică de pe scaun. Cam prea repede. Un val de dezamăgire 
trecu peste privirea lui Ove când se uită la ea. 

— Te rog, Olivia, aşază-te. 

— Te grăbeşti. 

— Nu aşa de mult. Aşază-te, te rog. 

Olivia se lăsă înapoi pe fotoliu şi se uită pe geam. 

— Am devenit prieteni foarte apropiați, corect? zise Ove. 

— Da. 

— Şi n-am discutat niciodată despre altceva? 

— Nu. 

— Mai ales din partea ta. Ai fost foarte clară în privința asta tot timpul. 

Ce voia să spună cu asta? Avusese sentimente pentru ea? Îi scăpase aşa 
ceva? 

— Da, spuse ea. 

— Şi trebuia să se întâmple la un moment dat. Ca unul dintre noi să 
cunoască pe cineva, adică. 

— Sigur. Puteam la fel de bine să fiu eu. Mă rog, deja s-a întâmplat. Am 
cunoscut un tip în Mexic. Ramón. M-am îndrăgostit până peste cap. Sau 
mai degrabă, ne-am îndrăgostit. 

Şi apoi începu să râdă. Foarte nefiresc. De ce spusese asta? Ca să se 
răzbune? Nu mai povestise nimănui despre Ramón, cu excepţia lui Lenni. 
Şi cu siguranţă nu avusese de gând să-i povestească lui Ove. Dar pe de altă 
parte văzu că Ove se lasă puţin pe spate pe fotoliu şi observă că se bucură 
din cauza asta. Se răzbunase. 

— Ramon? 

— Da, apoi am trecut peste şi asta a fost tot, dar ținem legătura. 


Ceea ce era încă o minciună. La fel ca partea cu îndrăgostitul până peste 
cap. Relația cu Ramon fusese pur şi simplu un schimb de fluide corporale. 

Din partea amândurora. 

— OK, zise Ove. 

S-au inversat rolurile. Acum tu eşti cel deranjat, iar eu mă simt mult mai 
bine, se gândi Olivia. 

— Pot să aranjez să vă vedeţi dacă treci prin Cuatro Cienegas, spuse ea. 

Deja aproape exagera, îşi dădea seama. Ove se uită la ea întrebător, iar ea 
simţi că trebuie să plece. Repede. Înainte să mai spună ceva şi mai ridicol. 

— Îmi pare rău, dar chiar trebuie să plec. Mă văd cu Lenni şi deja am 
întârziat. 

Ove se ridică. Tocmai când era gata să treacă pe lângă el, o apucă şi o 
trase spre el. Iar în clipa aceea ea îşi recunoscu că îşi doreşte ca totul să fi 
fost doar o cacealma, chiar şi din partea lui. 

— Însemni mult pentru mine, zise el. Chiar nu vreau ca asta să distrugă 
nimic între noi. 

— Sigur că nu, minţi ea. A fost doar puţin neaşteptat. Dar chiar nu vreau 
s-o cunosc, dacă nu te deranjează. Poate altă dată. 

Olivia se eliberă din strânsoarea lui Ove şi încercă să zâmbească. 

— Hai să ținem legătura! Ai grijă! 


Olivia ieşi pe strada udă leoarcă de ploaie. Pe fereastră îl văzu pe Ove 
cum îşi pune haina şi se duce spre ieşire. Se gândi că pare trist. Poate nu era 
aşa ciudat. Olivia era convinsă că lucrurile nu mai pot fi la fel între ei. Ea 
pierduse un prieten bun şi avea să-i fie dor de discuţiile lor confidențiale şi 
poate de puţin mai mult. Porni repede spre stația de metrou astfel încât Ove 
să nu aibă ocazia s-o prindă din urmă. După ce cobori scările şi trecu de 
bariere, îşi scoase mobilul şi o sună pe Lenni. 

— Ai dreptate. Ove Gardman e un nume al dracu” de urât! 

Auzi cum vocea ei sună exagerat de vioaie. lar Lenni auzi şi ea. 

— Ce s-a întâmplat? 

— A cunoscut o fată. 

— Aoleu... Şi atunci ţi-ai dat seama că am avut dreptate! 

— Nu, nu chiar, dar nu mă simt prea grozav. Putem să ne vedem la 
Kristallen peste puţin timp? 

— Sigur că da! Acum sunt în Skrapan. Doar îmi cumpăr nişte haine de 
ploaie şi apoi mergem să-ţi îneci amarul! 


d 


Stilton hălăduia din nou pe străzi, de data asta pe Kungsholmen. Trebuia 
să proceseze întâlnirea cu Ovette Andersson. Recunoscuse că Rune Forss s- 
a culcat cu ea pe bani, dar nu voia să depună mărturie. Stilton ştia că nu 
poate s-o forțeze. Şi nici nu voia. Dădu colțul de pe strada Fleminggatan 
spre Norr Mälarstrand şi o sună pe Mette. Ea rezumă situaţia imediat. 

— Păi, atunci ştim că nu era doar un nume pe lista ei de clienţi. Chiar s-a 
culcat cu prostituate. 

— Da. 

— Dar de vreme ce Ovette nu vrea să iasă în față, nu te prea ajută cu 
NIMIC. 

— Nu. Dar a confirmat că au fost mai multe fete pe care le-a plătit ca să 
se culce cu el. 

— Dar n-ai făcut rost de niciun nume? 

— Nu. 

— O iei de la început. 

— Mersi. 

Stilton închise şi sări peste o băltoacă. S-o ia de la început? În niciun 
caz! Avea să cerceteze amănunțit oraşul ăla şi să găsească altă martoră. O 
martoră care să vrea să vorbească. Care să nu fie la fel de vulnerabilă ca 
Ovette. Poate că va dura ceva, dar timp avea destul. Pentru lucruri de genul 
ăsta — să se răzbune. 

Într-un fel sau altul. 

Se uită la un graffiti derutant de pe clădirea de vizavi. Dintr-un motiv 
oarecare, Abbas îi veni în minte. Îl sună. Nici de data asta nu răspunse. 
Nivelul lui general de iritare crescu şi mai mult. Când dădu de Jean- 
Baptiste, părea mai degrabă furios decât îngrijorat. 

— Am încercat să dau de el de vreun milion de ori şi nu răspunde! Ce 
naiba face?! Ai luat cumva legătura cu el? 

— Da, nu te-a sunat? 

— Nu. 

— E în spital. 

Stilton îngheţă. Nu voia să audă aşa ceva. Nu era în niciun caz ceva de 
care avea nevoie în starea în care era. 

— Ce s-a întâmplat? zise el. 

— Nişte nenorociţi oribili l-au bătut măr. 

— Rău? 


— Da. 

— Cât de rău? 

— Destul cât să fie vizibil o vreme. Dar se întoarce acasă imediat ce-l 
externează. 

— De unde ştii? 

— Sunt polițist. 

Stilton interpretă corect răspunsul lui: Jean-Baptiste i-a dat lui Abbas un 
ultimatum. Bun. Atunci o să vină acasă. Stilton închise şi porni spre 
Primărie. În spital? Simţi din nou cum i se strânge stomacul. Ar fi trebuit să 
rămân în Marsilia. Ar fi trebuit să-i bag biletul ăla pe gât şi să rămân. Dar 
n-am rămas. 

Se aşeză pe o bancă umedă şi se uită la apă în golful Riddarfjärden. 

Apă rece, întunecată. 

Deci Abbas mâncase bătaie, iar el nu avea martori cu care să-l prindă pe 
Rune Forss. 

Bătu din picioare pe pietrele de pavaj. 

Iar cu Jackie Berglund cum rămânea? Putea să obțină ceva de la ea? S-o 
facă să recunoască faptul că l-a combinat pe Rune Forss cu lucrătoare 
sexuale? Cum ar fi funcționat asta? Speriind-o? Jackie nu era femeia pe care 
s-o sperii. 

Se uită spre Norr Mälarstrand. Ştia că locuieşte acolo, îi ştia adresa. 
Fusese acolo s-o ia la interogatoriu cu mulți ani în urmă, în cadrul anchetei 
unei crime împotriva unei prostituate însărcinate care făcuse parte din 
echipa lui Jackie. Bănuia că încă locuieşte acolo. 

Stilton se ridică şi porni de-a lungul cheiului. Rămase pe partea 
îndepărtată a copacilor. Nu-şi mai amintea numărul, dar ştia cum arată 
clădirea. Când se apropie, un taxi se opri în faţa unei case. Văzu doi oameni 
coborând din maşină. Mai întâi Jackie Berglund, apoi un tip masiv. Pe el 
nu-l recunoscu. Și-a făcut rost de bodyguard? Chiar înainte ca perechea să 
dispară pe uşa din față, văzu că Jackie se întoarse în direcția lui. 

Se ascunse după un copac. si 


— Acolo. Vezi? 

Jackie stătea la una dintre ferestrele ei mari. Luminile erau stinse. Arăta 
spre stradă, iar Mickey Leigh îi urmări privirea. Lângă un copac stătea un 
bărbat singur. 

— Cine e? 


— Tom Stilton. Un fost detectiv care m-a urmărit ceva de-a lungul 
anilor. 

— Şi acum? 

— Presupun. Altfel de ce-ar sta acolo uitându-se cu atâta atenție? 

Jackie se duse să toarne nişte gin. 

Mickey se uită în continuare la bărbatul de lângă copac. 


Abbas fu externat din spital la şase seara. Se grăbea. Luase avertismentul 
lui Jean-Baptiste foarte în serios. Se uitase în ochii polițistului masiv şi 
înţelesese că timpul lui în Marsilia e pe punctul de a expira. Dar mai avea 
timp pentru încă o vizită. În clădirea înaltă, ca s-o vadă pe Marie. 

Luă un taxi până acolo. pP 


— Ce-ai făcut?! 

Marie părea şocată, şi pe bună dreptate. Abbas arăta îngrozitor. Se aplecă 
spre marginea uşii şi spera că niciunul dintre copiii ei nu e prin preajmă. Nu 
voia să-i sperie de moarte. 

— Eşti singură? întrebă el. 

— În momentul ăsta, da. Intră. Ce s-a întâmplat? 

Abbas îi relată şi mai pe scurt ce se întâmplase decât îi povestise lui 
Jean-Baptiste. Când termină, Marie încercă să-l îmbrățişeze. Se opri când 
văzu că Abbas tresare după ce abia îi atinse pieptul. 

— Al un calculator? întrebă el. 

— Paul are. E acolo. 

Marie arătă spre sufragerie, iar Abbas intră. Calculatorul era pornit. 
Deschise imediat browserul. 

— Ce ai de gând să faci? 

Marie stătea în bucătărie şi făcea cafea. Se uită la Abbas peste umăr. 

— Caut informaţii. 

— Ah, bine. 

Marie nu voia să mai întrebe nimic, nu voia să se implice. Avea un soț şi 
copii şi vedea în ce stare se află Abbas. Îl lăsa bucuroasă să utilizeze 
calculatorul, dar nu voia să ştie pentru ce. Spera că fusese urmărit până 
acolo. Făcu două ceşti de cafea tare şi-i dădu una lui Abbas. 

— Mulţumesc. 

— O să stau în bucătărie. Copiii vin acasă peste cincisprezece minute. 
Crezi că... 


— Sper. 

Abbas căută febril pe tot felul de site-uri. Căuta liste de actori. De agenţii 
care se ocupau de actori, care apăreau şi în „filme pentru adulți”. Găsi două. 
Dură ceva să citească prima listă. Cealaltă merse mai repede. După numai 
două pagini văzu fotografia bărbatului care îl atacase. O fotografie color a 
unui tip zâmbitor, cu corpul uns cu ulei şi un CV lung alături. 

— Ai o imprimantă? o strigă pe Marie. 

— Da, e conectată. 

Abbas imprimă trei fotografii de pe site-ul agenţiei. 

Imprimanta scoase fotografii alb-negru, dar nu conta. 

Aveau să-şi îndeplinească scopul. 

Şi de data asta o luă pe scări la coborâre. 


pd 


Când Olivia intră în venerabilul restaurant Pelikan din Söder, Lenni 
ocupase deja o masă şi-i comandase o bere. Era încă devreme, iar partea de 
bar, Kristallen, era doar pe jumătate plină. Bun, se gândi Olivia, încă e 
posibil să porţi o conversaţie. 

— Deci povesteşte-mi. Cine e fata asta pe care a cunoscut-o? zise Lenni. 

Olivia îi povesti despre întâlnirea cu Ove şi despre reacția ei, la care 
chiar nu se aşteptase. 

— Dar dacă i-ai fi spus ce simţi, nu crezi că şi-ar fi dat şi el seama? Că şi 
el e îndrăgostit de tine? 

— Cum adică „şi el”? 

— Doamne, Olivia! Încetează! Nu auzi ce spui? E momentul să accepţi 
adevărul. Cum poţi să fu atât de înceată la unele lucruri şi atât de rapidă la 
altele? 

Dar Olivia refuza cu încăpățânare să accepte „adevărul”. Nu era vorba de 
dragoste, ci despre prietenie. O prietenie foarte specială, cum nu mai 
avusese niciodată cu un tip. 

Iar în clipa aia suferea că s-a terminat. 

Nimic mai mult. 

Iar Lenni, ca o prietenă de încredere ce era, încetă să mai arate cât de 
mult greşeşte Olivia. Cu toate că trebui să-şi muşte limba când Olivia 
povestea întruna cât de mult însemnase Ove pentru ea în ultimul an şi încă 
nu înțelege de ce. Se opriră doar ca să mai ceară câte o bere. 

După trei beri mari, Oliviei începu să i se învârtă capul. Nu mâncase 
nimic de la micul dejun. Şi în acel moment lua o cină lichidă. Nu era o idee 


prea grozavă. Localul începuse să se umple, iar volumul zgomotului 
creştea. Lenni tocmai se dusese la baie, iar Olivia stătea singură la masă, 
gândindu-se că e momentul să se ducă acasă. 

Cu siguranţă. 

— O, Doamne! Salut! 

Vocea se auzi din spate, iar Olivia se întoarse. Mişcările nu-i mai erau 
perfect coordonate deja şi trebui să se prindă cu mâna de scaun ca să nu-şi 
piardă echilibrul. Alex Popovic stătea în spatele ei şi zâmbea. 

— O, Doamne, bună! zise ea. 

— Eşti singură? 

— Nu, cu o prietenă. E la baie. 

— Pot să mă aşez? 

Olivia aruncă o privire spre toalete. Lenni tocmai ieşea şi se îndrepta 
spre bar ca să salute o prietenă comună care-i făcea cu mâna. 

Lenni nu voia să plece. 

Nu încă. 

— Sigur, zise ea. 

Aşa că Alex se aşeză. 

— Putem să bem berea aia acum dacă vrei, spuse el. 

— Ce bere? m 


Pentru un apartament din Stockholm, putea fi cu siguranță considerat 
spectaculos. Dacă ar fi fost în vechiul Meatpacking District din New York, 
ar fi fost destul de obişnuit, dar nu şi acolo. Era un apartament la mansardă 
transformat, de aproape două sute de metri pătrați, într-o clădire industrială 
veche, cu o podea din lemn de pin închis la culoare şi pereți de cărămidă 
netencuiți, doar văruiți în alb. Nişte grinzi grele de lemn brăzdau tavanul 
acelui apartament deschis uriaş. Un şemineu negru exploda în sus în 
mijlocul camerei. 

Alex avea un apartament frumos. 

Dar nici pe departe la standardele lui Borell, se gândi Olivia când îşi 
lăsă jacheta să cadă pe podea. 

— Să aprindem focul? 

— Nu. 

Olivia nu voia niciun foc. Voia să facă sex, în clipa aia, preferabil cu 
lumina stinsă. Era beată şi ştia că o să cadă leşinată curând. 

— Ceva de băut? 


— Nu, mersi. 

— Nişte muzică, atunci? 

Olivia ridică din umeri. Dacă el voia muzică, pe ea nu o deranja. 

— Pune tu, zise el. Eu mă duc să-mi pun haina în cuier. 

Alex arătă spre raftul uriaş de CD-uri dintr-o parte a peretelui şi dispăru 
pe o uşă întunecată pe cealaltă parte. Olivia se apropie de raft. CD-uri? Nu 
folosea toată lumea Spotify? Nu şi Alex, aparent. Olivia se uită la teancul 
de CD-uri din faţa ei şi simți cum titlurile i se învârt prin cap, îi era greu să 
se concentreze. Scoase un CD şi încercă să vadă ce e. 

— Ai găsit ceva? 

Alex ieşi de pe partea cealaltă. Ea sperase că o să poarte un halat sau o să 
iasă dezbrăcat, dar purta jeanşi şi un tricou, la fel ca înainte. Se apropie de 
ea. Olivia îşi scoase puloverul şi-şi desfăcu sutienul. Alex rămase nemişcat 
la doi metri în faţa ei. Contrastul dintre sânii ei fermi şi albi şi trunchiul 
extrem de bronzat era frapant. Nu făcea niciodată plajă fără sutien. 

— Mergem în pat? întrebă ea. 


Durase ceva până să găsească adresa Taurului. Informaţiile din CV-ul lui 
îi fuseseră de ajutor. Numărul de telefon şi adresa îl conduseră într-o zonă 
cu care nu era prea familiarizat. În centru, dar dincolo de fostul radar al lui 
Abbas, în partea dinspre est, într-un cartier destul de elegant. Apartamentul 
lui era la ultimul etaj al unei clădiri vechi din piatră. Nu avu nicio problemă 
să intre — era un spaţiu între uşa veche de lemn şi buiandrug. Urcă scările 
până la ultimul etaj şi ajunse la o uşă grea din fier. Nu era niciun nume pe 
cutia de scrisori, dar ştia că a ajuns la locul potrivit. Îşi ţinu răsuflarea şi se 
pipăi cu mâinile. Totul era la locul lui. Scoase unul dintre cuţitele negre şi 
deschise cutia de scrisori cu vârful lamei, încet şi cu grijă. Nu vedea nicio 
lumină. Ehberă fanta de metal şi sună la uşă. 

„Am închis ochii o dată, dar niciodată nu-i închid de două ori.” 

Abbas auzi în minte vocea rece şi calmă a poliţistului masiv. Îşi aminti ce 
mai spusese acesta: „Din păcate, o actriță porno moartă nu e chiar în capul 
listei de priorități în momentul de faţă. ” 

Era în capul listei de priorităţi a lui Abbas. 

Sună din nou la uşă. Nimic. Lipi urechea de uşă şi ascultă. Nimic. 

Cobori scările şi ieşi pe stradă. Mai erau câteva trepte de piatră pe stradă, 
care dădeau spre un scuar, iar acolo se aşeză. De acolo vedea atât uşa din 
față, cât şi ferestrele apartamentului de la ultimul etaj. Nu se vedea nicio 


lumină. 
Avea de gând să aştepte până când Taurul sosea acasă. 


Mickey Leigh se dedicase datoriei lui în calitate de oaspete al lui Jackie 
Berglund. El stătea în duş, iar ea îşi punea nişte hârtie igienică în chiloți ca 
să-i protejeze. Trecuse prin menopauză cu câţiva ani în urmă, aşa că nu avea 
motive de îngrijorare din cauza spermei, dar nu voia să-şi păteze chiloţii. Se 
aşeză pe toaletă şi îl privi pe bărbatul care stătea în cabina ei de duş. 
Geamul era sablat, aşa că nu vedea detalii. Nici nu trebuia. Se uita la silueta 
lui şi se gândea la anii trecuţi. Cu mult timp în urmă. Când petrecuseră timp 
împreună pe continent, amândoi în aceeaşi industrie. Ea fusese o escortă 
căutată, iar el se pricepea la ce se pricep bărbaţii ca el. Se distraseră de 
minune. La mai multe niveluri. 

Fusese intens. 

Apoi ea se stabilise la Stockholm şi se implicase în partea mai 
administrativă a afacerilor cu escorte, pornind în cele din urmă pe cont 
propriu. 

lar Mickey Leigh rămăsese pe continent. 

Telefoane ocazionale, câteva scrisori şi apoi e-mailuri, câteva fotografii 
îndrăzneţe din când în când. Nu mai mult. Dar destul cât să păstreze 
legătura. 

Iar în clipa aia era acolo şi se distrau din nou. 

Mickey deschise uşile cabinei de duş şi se întinse după un prosop. Jackie 
îi zâmbi. Îi zâmbi şi el şi se şterse cu prosopul. 

Nu-l avea atunci, se gândi Jackie. Tatuajul ăla. 

Un taur mic şi negru pe gât. 

Mă întreb când şi l-a făcut, se gândi ea. 


Capitolul 19 


O pagină de ziar flutura pe trotuar. Adierea uşoară a dimineţii trecea 
printre blocuri. Abbas îşi întinse corpul înțepenit. Stătuse pe treptele de 
piatră toată noaptea, cu privirea concentrată pe uşa din față a clădirii în care 
locuia Taurul. Câţiva oameni intraseră şi ieşiseră — niciunul nu era el. Se 
iveau zorii şi încă nu se vedea nicio lumină la geamurile de la ultimul etaj. 
Se uită la ceas. Jean-Baptiste putea foarte bine să sune la spital curând ca să 
verifice dacă a fost externat. Cobori treptele şi aşteptă un taxi. 

Când opri în față la Richelieu, luase deja o decizie. Să predea cheile 
camerei şi să se dea la fund. Mai ştia încă nişte locuri din oraş în care nu era 
probabil ca Jean-Baptiste să-l găsească. Singurul lucru care îl îngrijora era 
Tom. Ştia că profitase de relația lui Tom cu Jean-Baptiste şi că lui Tom nu i- 
ar conveni ca el să acţioneze pe la spatele polițistului. 

Dar asta era o problemă periferică în marea schemă a lucrurilor — să-l 
găsească pe Taur. 

Abbas trecu pe lângă portarul comatos. Avea cheia de la cameră în 
buzunar, descuie uşa şi intră. 

— Eşti în drum spre casă? 

Jean-Baptiste stătea pe marginea patului şi fuma. Fumatul nu era permis 
în hotel, dar pe Jean-Baptiste nu-l interesa. Abbas simți dintr-odată un 
impuls să fugă. 

— O să ai o escortă privată până la gara centrală. 

Jean-Baptiste zâmbi când spuse asta, nu malițios, ci mai degrabă abătut. 

Tocmai trecuse de ora nouă. Jean-Baptiste era la a treia țigară Gauloise la 
gară. Stătea lângă peronul patru şi observa mişcările unui porumbel gras. 
Tocmai înghiţise o bucată destul de mare de baghetă de pe podea şi încerca 
să zboare până la construcţia înaltă şi boltită din fier din gara centrală. Nu 
părea să-i fie prea uşor, fiindcă fu forţat să se odihnească pe una dintre 
locomotivele argintii. Jean-Baptiste privea departe, peste peronul zgomotos. 
Trenul urma să plece peste douăsprezece minute, iar Abbas încă nu rostise 
niciun cuvânt despre locul în care urma să-şi petreacă noaptea. Asta nu mai 
era atât de important. Era urcat într-un tren spre Paris. Dacă avea să coboare 
acolo, avea să fie problema poliției pariziene. 

— Uite. 

Jean-Baptiste se întoarse. Abbas îi întindea un plic alb. 


— Ce-i asta? zise Jean-Baptiste, luând plicul. 

— O fotografie cu tipul care m-a atacat. Probabil el a fost cel care a ucis- 
o pe Samira. 

Jean-Baptiste deschise plicul şi scoase un colţ al fotografiei. 

— ÎI cheamă Mickey Leigh, spuse Abbas. Datele lui de contact sunt pe 
spate. El e Taurul. 

— De unde ştii? 

— Are un taur tatuat pe gât. ÎI recunoşti? 

— Nu, dar o să mă interesez. 

— Nu pot să mai stau până afli ceva? 

— Nu. Ai încercat să dai de el aseară? 

— Da. 

— Dar? 

— Are un apartament pe Rue Protis, dar nu s-a întors acolo. 

— Ai avut noroc. 

Se priviră unul pe altul. Pentru Abbas era tortură. Tocmai îl găsise pe 
posibilul ucigaş al Samirei, şi era forțat să plece din Marsilia, să stea într-un 
tren care avea să-l ducă înapoi în Suedia şi să renunțe la vânătoarea lui 
Mickey Leigh în favoarea lui Jean-Baptiste. 

— Dar o să fac tot ce pot ca să-l prind, poţi să fii sigur de asta. 

Abbas încuviință, îşi luă valiza cu roţi şi se uită la şine. Trenul lui sosise. 
Porni pe peron cu Jean-Baptiste alături. Amândoi se opriră în fața uşii 
deschise a unui vagon. Jean-Baptiste întinse mâna. Abbas i-o strânse, iar 
Jean-Baptiste i-o ținu câteva secunde. 

— Dacă e aici, o să-l prindem, ştii asta. 

— Bine. 

Abbas urcă în vagon. 

Jean-Baptiste aşteptă până când trenul ieşi din gară. În sfârşit, se gândi 
el. Apoi decise să facă o plimbare revigorantă înapoi la secția de poliție. 
Dar nu intră în clădire. Se duse la barul micut de vizavi şi se aşeză la masa 
lui preferată de lângă perete. Barmanul îi servi repede sticla de Perrier. 
Când îşi aprinse a doua țigară, intră Claudette. Ştia că o să apară acolo mai 
devreme sau mai târziu. Îl zări pe Jean-Baptiste şi se aşeză la masa lui. Se 
priviră preţ de câteva clipe. 

— Ton Stilton a plecat, zise Jean-Baptiste. 

— Toţi pleacă. 

Jean-Baptiste îşi puse mâna peste mâna lui Claudette şi o acoperi 


complet. 


La început nu ştiu unde se află. Pereţii de cărămidă văruiți în alb? Zăcu 
nemişcată, încercând să focalizeze punctul în flăcări din mintea ei. Câteva 
secunde mai târziu reuşi. 

Alex. Sunt la Alex Popovic. Sunt întinsă în patul lui. Probabil e întins 
lângă mine. Nu întoarse capul. Am făcut sex. Am vrut să facem sex. Ne-am 
futut într-un pat mare drept în mijlocul camerei. E patul în care stau acum. 
Mi-am dat drumul. A fost destul de neaşteptat. Dar cât am băut de fapt? 
Trei beri înainte să sosească, sau au fost patru? Și apoi am insistat să dăm 
shoturi. Shoturi? De ce naiba am vrut shoturi? Încă nu se mişcase. Dacă 
mă mişc acum, o să se trezească. Dacă e în pat. Ce să-i spun atunci? 
„Bună. ” Și apoi? „Poţi să-mi chemi un taxi?” 

— Bună. 

Olivia tresări. Alex era în pat. Se întoarse puţin spre ea. Alex tocmai îşi 
ridica atunci capul de pe o pernă cu dungi, încercând să-şi dezlipească 
pleoapele. Şi el dăduse câteva shoturi, se pare. 

— Bună, zise ea. Ai un duş? 

— Da. Te dai jos? 

— Da? 

Ce credea? Că o să facă sex din nou? Olivia detesta sexul la mahmureală. 
Voia să se dea jos din pat şi să clătească totul de pe ea. Trase la o parte 
pilota groasă, puse picioarele pe podea şi se ridică. N-ar fi trebuit să facă 
asta. Nu atât de repede. Capul chiar i se învârtea. Îşi pierdu echilibrul şi se 
aşeză din nou pe pat. Alex râse şi puse mâna pe spatele ei. Asta o ajută să se 
ridice. 

— Unde e duşul? 

— Acolo, pe dreapta. Vrei cafea? 

— Da, te rog. 

Olivia îşi pescui bluza de pe podea. Nu-şi găsea pantalonii. Îi ascunsese 
Alex sub pernă? Dispăru spre uşa de pe cealaltă parte. 

Când se întoarse, el pusese masa lângă o fereastră mare care dădea spre o 
apă. Îi pusese pantalonii pe un scaun. Ea îşi scoase prosopul şi îşi puse 
pantalonii pe ea. Chiloţii sunt probabil în buzunar, se gândi ea, şi se uită pe 
geam. 

— Unde suntem? zise ea. 

— Liljeholmen. Pe partea dinspre Gröndal. Nu-ţi aduci aminte cum... 


— Nu. 

Nu-şi amintea cum au ajuns acolo şi era complet dezinteresată de asta. 
Luă ceaşca pe care i-o întinse Alex. 

— Eşti mahmură? întrebă el. 

— Da, îngrozitor. 

— ŞI eu. Dar a fost frumos. 

Ce fusese „frumos”? Ce făcuseră ei în pat? Ce era „frumos” la asta? Doi 
idioţi beți care abia îşi puteau controla libidoul? Olivia simţea cum începe 
să se enerveze. Calmează-te, se gândi ea, tu ai vrut asta. Nu te purta de 
căcat cu el, ţi-a fost alături şi e un tip de treabă. Zâmbeşte puțin. 

— Da, a fost frumos, spuse ea zâmbind şi luă o înghițitură mare de cafea 
tare. 

— Ce ai de gând să faci azi? 

— Să mă trezesc. 

Alex zâmbi la rândul lui. Se gândea că o ghiceşte destul de bine pe 
femeia aia. Îi plăcea câte o înţepătură şi fusese clar în privința a ce 
însemnase noaptea trecută. Nu prea mult pentru ea, poate, dar puţin mai 
mult pentru el. Era OK. Nu avea de gând să-i susure nimicuri dulci la 
ureche. Nu era abordarea potrivită cu Olivia. 

Dar mai erau şi alte moduri. 

— Şi, cum ţi s-a părut înmormântarea? zise el. 

— Grea. Nu-mi plac înmormântările. 

— Nici mie. 

— De ce te-ai supărat aşa? 

— Pentru ce? Pe Borell, vrei să spui? 

— Da? 

— Ai auzit, nu? E un nenorocit. 

Probabil, se gândi Olivia. Era gata să-i povestească despre drumul făcut 
la Värmdö, dar reuşi să nu spună nimic. Nu voia să-l târască pe Alex în 
treaba aia, nici atunci şi nici înainte. 

— Cine era femeia aia? zise ea. Cum o chema, Agnes von...? 

— Born. E medic. 

— ŞI ea îl cunoştea pe Bengt din şcoală? 

— Da. 

— Era de față când a avut izbucnirea aia la adresa lui Borell? 

— Da, de ce? 

— Nu ştiu. Sunt mahmură. Şi sună un telefon. 


Era un mobil, lângă pat. 

— Nu-i al meu, zise Alex. 

Olivia se ridică. Era tonul ei de apel. Atunci îl auzea. Se duse lângă pat şi 
încercă să-şi localizeze mobilul. Era sub cearşaf. Sub cearşaf? Cum 
ajunsese acolo? Îşi luă telefonul şi era gata să răspundă când văzu numărul 
afişat. 

Era Ove. 

Nu răspunse. Îşi luă haina de pe podea şi se uită la Alex. 

— Am plecat. 

— Ținem legătura? 

— Absolut. Pa! 

Olivia crezu că o să părăsească repede încăperea, până când îşi dădu 
seama că habar nu are unde e uşa de la intrare. 

— Pe acolo, la stânga. 

Alex arătă spre o uşă şi încercă să-şi ascundă zâmbetul. 

Olivia ieşi pe stradă şi simți că are nevoie de oceane de apă încununate 
de un kilogram de paracetamol. Pentru a înrăutăți şi mai mult lucrurile, 
soarele strălucea de data asta, iar lumina rece şi puternică îi tortura ochii. Îşi 
pusese telefonul pe silențios, dar încă era pe vibrații. Simţi cum îi masează 
coapsa în buzunarul drept. Un masaj scurt. Nu un apel, ci un SMS. Bănui că 
e tot Ove. Nu era. Era un SMS de la Sandra. Olivia porni spre staţia de 
metrou şi se uită la mesaj. 

Nu era foarte lung. 


„Bună, Olivia. Mulţumesc că ai avut grijă de mine. Eşti cea mai tare. Te 
rog să te gândeşti la mine uneori. Ce am scris pe bilet era adevărat. Te 
îmbrăţişez. Sandra xx” 


Olivia mai citi puţinele cuvinte de câteva ori înainte să reacționeze, 
înainte ca panica s-o pună la perete. O sună pe Sandra pe mobil, neştiind ce 
o să audă. Căsuţa vocală. O sună pe Charlotte. 

— Nu, nu e aici. A zis că se duce în oraş să se întâlnească cu o colegă. 

— Ţi-a trimis vreun mesaj? 

— Nu, de ce întrebi? 

— Nu-ţi face griji. Pa, pa. 

Olivia închise. Stătea pe o stradă pustie şi bătută de vânt din Gröndal şi 
nu ştia ce să facă. Citi din nou mesajul Sandrei. Era atât de simplu şi de clar, 


atât de definitiv. Un strigăt de ajutor? Nu ştia. Dar ştia că trebuie să încerce 
să dea de Sandra. 

Repede. 

Dar habar nu avea cum. 

Singurul lucru pe care putu să-l facă fu să trimită un răspuns: „Sună-mă, 
te rog!” 


Stilton stătea pe puntea din spate, lăsând vântul să-i bată în faţă. Dormise 
bine noaptea trecută. Stătea cu faţa la soarele neaşteptat, dar avea mereu o 
pereche de ochelari de soare în jacheta de piele, şi reuşi să se apere repede 
de cascada de lumină solară. Nu şi de vânt, însă. Îşi închise nasturii jachetei 
tocmai când sună Mette. 

— Bună, Tom! 

— Te-a sunat Abbas? 

— Nu. De ce, s-a întâmplat ceva?! 

Deci Mette nu ştia. Bun. Puteau discuta despre asta la întoarcerea lui 
Abbas. Nu voia să facă lucrul ăsta singur şi să-i ţină Mette o predică despre 
cum l-a dezamăgit pe Abbas lăsându-l pe cont propriu acolo. 

— Ce voiai? zise el. 

— Mă gândeam la ce a spus Ovette Andersson — că Forss s-a culcat şi cu 
alte fete pe bani. 

— Da, dar nu ştie cu care, aşa mi-a zis. 

— Ai întrebat-o pe Olivia? 

— Olivia? 

— A contactat o mulțime dintre fetele care aveau legături cu Jackie 
Berglund când făcea săpături anul trecut. 

— Serios? 

— Da, s-ar putea să ştie pe cineva de atunci. 

— Ah, bine... 

Se lăsă liniştea preţ de câteva secunde. 

— Dar nu vrei? zise Mette. 

— Să vorbesc cu Olivia? 

— Da. 

— Ea n-a vrut să vorbească cu mine. 

— Nici cu mine. 

— Păi, asta e atunci. Tu cum te mai simţi? Stilton îşi dădu seama că ar 
trebui să întrebe. 


— Bine. De fapt, foarte bine astăzi. Tocmai am arestat doi oameni pe 
care-i căutam în legătură cu ancheta aia legată de droguri despre care ţi-am 
povestit. Şi poate şi o crimă. 

— Felicitări. 

— Mulţumesc. 

Mette închise. Stilton se sprijini de parapetul punţii. Olivia? Care nu mai 
vorbise cu el de mai bine de un an? De când îl făcuse „nenorocit laş” şi 
1eşise valvârtej din bucătăria soților Olsăter. Cu toate astea, el încercase să o 
sune, de mai multe ori chiar. Ea nu răspunsese niciodată. Stilton nu mai 
exista, în ceea ce o privea. Mârten abordase subiectul de câteva ori. În 
maniera lui diplomatică, încercase să explice sentimentele Oliviei şi că 
acestea se vor estompa în timp. 

Aşa credea el. 

Stilton nu era de aceeaşi părere. 

Puţinul contact pe care-l avusese cu Olivia îl făcea să creadă altceva. Ea 
nu renunța uşor la nemulțumiri. El era una dintre ele. Şi Mette credea că ar 
trebui s-o contacteze? 

Şi să primească un morman de căcat în faţă? 


K 


Albion avea o şedinţă chiar la ultimul etaj al clădirii de pe Skeppsbron. 
Vederea spre golfuleţ şi Skeppsholmen era magnifică. Clădirea avea o 
istorie lungă, datând de la începutul secolului al optsprezecelea, cu o podea 
uşor înclinată şi un tavan destul de jos. Jean Borell încercase să-i farmece 
pe cei de la consiliul local să-l lase să-l înalțe cu câțiva metri, dar până în 
acel moment refuzaseră din considerente de patrimoniu cultural. 

Dar urma să rezolve asta curând. 

Avea relații. 

Stătea la un capăt al mesei lungi şi ovale din tec. O fotografie mare 
înrămată cu el însuşi dând mâna cu Henry Kravis era atârnată deasupra lui. 

Fotografia fusese făcută pe un heliport din New York. 

Ceilalți patru oameni adunați în jurul mesei, trei bărbați şi o femeie, 
ocupau diferite poziții în companie. Cu toții erau membri ai comitetului 
director central. Fuseseră convocați la o şedinţă de strategie privind viitorul 
apropiat, care părea problematic. După cum se prezentau lucrurile în acel 
moment, dezbaterea legată de profiturile din sectorul asistenței sociale urma 
să fie în capul listei de priorități politice înaintea alegerilor din 2014. Încă 
era prea devreme să prezică vreun rezultat, dar ce puteau prezice era ce s-ar 


întâmpla dacă majoritatea aleasă ar fi verde-roşie. Stefan Lofven şi 
Congresul Partidului Social Democrat au fost foarte clari. Dacă ei câştigau 
alegerile, companiile private aveau să fie supuse unor reglementări dure. lar 
Confederaţia Sindicatelor Suedeze voia de fapt să limiteze profiturile la 
echivalentul ratei dobânzii de stat plus 1% din capitalul total, ceea ce ar fi 
făcut afacerile total neinteresante pentru Albion. 

— Deci cum gestionăm riscul respectiv? întrebă Borell. 

— Semnând cât mai multe contracte înaintea alegerilor, zise un tip tânăr 
şi vioi pe nume Olof Block. El continuă: Ceea ce subliniază importanța 
contractului cu Stockholm, este absolut esențial. 

— De ce? 

— Pentru că mai multe municipalități din ţară aşteaptă să vadă ce va face 
Stockholmul. Dacă semnează, atunci şi ceilalți o să îndrăznească să o facă, 
iar atunci situația pare stabilă. 

Borell ştia că Block are perfectă dreptate. Dacă aveau destule contracte 
mari pe termen lung semnate, încă ar fi putut să vândă organizația. 

— În ce stadiu suntem cu contractul cu Stockholm? întrebă Siri Anren, o 
femeie cu părul negru care stătea în capul mesei. 

— Destul de avansat, zise Borell. Ar trebui să se rezolve curând. 

— Există ceva ce ar putea pune în pericol semnarea? 

Toţi cei care stăteau în jurul mesei ştiau unde bate. Cu toţii ştiau că 
Albion fusese prezentat într-o lumină destul de nefavorabilă în presă în 
ultimul an. Existaseră critici puternice de la tot felul de surse. În acel 
moment erau mai mulți politicieni din opoziţie care se întrebau dacă 
Primăria din Stockholm chiar avea să semneze încă un contract de milioane 
de coroane cu o companie ca Albion. Politicienii care apărau contractul 
scoteau în evidență faptul că cele mai multe operaţiuni ale companiei 
Albion din Stockholm sunt administrate extrem de bine. Silvergârden era 
unul dintre căminele de bătrâni folosite drept argument în favoarea unui nou 
contract. 

— Nu văd nimic care ar putea pune în pericol semnarea, răspunse Borell. 

— Jean. 

— Da? 

Unul dintre bărbații de la masă se aplecă spre Borell. 

— Din păcate a avut loc un incident de care cred că trebuie să ne 
ocupăm, zise el. 

— Ce? 


Bărbatul se ridică şi se duse la uşa din spatele lui Borell. O deschise şi îi 
făcu loc să intre unei femei. 

Rakel Welin intră în încăpere. 

Bărbatul o prezentă celor din grup. 

— Rakel Welin, directoarea Silvergârden. 

Apoi îi dădu cuvântul lui Welin. Ea relată clar şi concis moartea recentă 
a Hildei Högberg la căminul de bătrâni. Toată lumea înțelegea natura 
sensibilă a incidentului. 

— Există rude care ne-ar putea face probleme? 

— Nu, nimeni, zise Welin. Iar îngrijitoarea care era de față ştie că nu 
beneficiază de protecția avertizorilor de integritate. Ea n-o să fie o 
problemă. 

— Atunci de ce discutăm despre asta? 

Borell adresase întrebarea. Părea cam nerăbdător, în timp ce desena nişte 
figuri abstracte pe carnețelul din fața lui. 

— Pentru că o persoană neautorizată a fost martoră la incident. 

— Cine? întrebă Olof Block. 

— Numele ei era Olivia Rivera. 

Pixul lui Borell îngheţă. Se uită drept la Welin. 

— Ce căuta acolo? întrebă el, încercând să-şi păstreze un ton neutru. 

— Nu prea ştiu, spunea că ştie pe cineva care a murit la cămin. Din 
păcate, se afla în camera în care a murit Hilda Högberg. Am vrut să raportez 
asta fiindcă s-a comportat foarte arogant când am rugat-o să părăsească 
incinta. 

— Arogant în ce sens? 

— A insinuat că ascundem lucruri şi a întrebat cine conduce căminul. A 
fost destul de neplăcut. 

Welin tăcu atunci când văzu că toată lumea schimbă priviri la masă, cu 
excepția lui Borell. El desenase un mare „O” pe carneţel, cu un semn de 
întrebare înăuntru. 

La unu şi un sfert intră într-un restaurant exclusivist din Centrul Vechi. 
Rezervase masa cu peste o lună în urmă, pentru două persoane, pentru un 
prânz lung şi plăcut cu Carina Bermann, unul dintre numele importante ale 
Partidului Moderat din Primăria Stockholmului. Ar fi trebuit să discute 
despre noul contract în timp ce savurau un prânz cu şapte feluri de mâncare, 
se gândea el. Dar nu şi atunci. Chiar după şedinţa de la Albion, o sunase pe 
Bermann şi-i spusese că are o urgenţă de care trebuie să se ocupe. Ea 


înţelesese fără să pună întrebări: la nivelul lui Borell, programul se putea 
schimba într-o clipită. 

— Ne vedem când ai timp, spusese ea. 

— Absolut. Altfel, cum arată situația? Cu contractul? 

— Arată bine. Cred că-i avem pe cei mai mulți de partea noastră. Cele 
mai multe investigaţii au încetat acum, aşa că sunt sigură că putem semna 
fără prea multe bătăi de cap. 

— Bun. Vreau să ştii cât de mult îţi apreciez eforturile. 

— Mulţumesc. 

— ŞI, ce părere ai despre tabloul lui Karin Mamma? 

— E minunat, mulţumesc! Absolut minunat! Chiar l-am pus în 
sufragerie, e perfect acolo. O să vezi când vii data următoare pe la noi! 

— Sună grozav. Ai grijă de tine! 

— ŞI tu. Pa, pa! 

Borell se uită la chelneriţă. Era gata să se lanseze într-o prezentare a 
meniului când Borell o întrerupse. 

— Azi nu prea am poftă de mâncare. O să iau doar caviar de păstrăv 
argintiu. 

— Desigur. Aşteptaţi pe cineva? 

— Da. 

Chelneriță plecă pentru a-i oferi lui Borell câteva minute înainte să 
sosească invitatul. Încă se simţea destul de dezechilibrat în urma 
dezvăluirilor lui Rakel Welin. Olivia Rivera? La Silvergârden? Oare vizita 
ei la el acasă avea vreo legătură cu asta? Trebuia să aibă, nu putea fi o 
coincidență. Ce naiba urmărea? Era jurnalistă? Medită puţin mai mult la 
asta fără să găsească vreun răspuns plauzibil. Trebuia să discute situația mai 
în detaliu cu invitatul lui. 

După câteva minute, acesta apăru. 

— Salut. Stai jos. 

Magnus 'Thorhed dădu din cap, îşi scoase haina scurtă şi se aşeză pe 
scaunul din faţa lui Borell. Îşi scoase ochelarii şi începu să-i şteargă cu o 
bucată gri de mătase. Borell îl privea. Ştia că Thorhed are anumite ritualuri 
stricte. Unul dintre ele era să-şi şteargă mereu ochelarii când se aşeza la o 
masă de restaurant. Borell nu ştia de ce, dar nu voia să-i întrerupă 
procedura. Când Thorhed termină, îşi puse la loc ochelarii şi se uită la 
Borell. 

— Ce ai comandat? 


— Caviar de păstrăv argintiu. 

— Aici au homar? 

— Sunt sigur că da. Nu vrei meniul fix? 

— Nu. 

Aşa că Borell trebui s-o deranjeze pe biata chelneriță cu încă o comandă 
specială. Asta nu era deloc în concordanță cu obiceiurile restaurantului 
premiat cu stele Michelin. Dar, având în vedere de câte ori frecventau 
restaurantul Borell şi partenerii lui de afaceri, plătind note astronomice, 
restaurantul dădea dovadă de flexibilitate. Era în interesul tuturor. 

Când rămaseră din nou singuri, Borell trecu direct la subiect. 

— Avem o problemă. 

— OK, care? 

— Olivia Rivera. 

— Numele ei de familie e Rönning, nu Rivera, zise Thorhed. Şi stă într- 
un apartament închiriat de la o rudă pe Skånegatan. Una dintre prietenele ei 
lucrează la un magazin de casete video. 

— De unde ştii asta? 

— Am urmărit-o ieri de când a ieşit din apartament şi le-am văzut când 
s-au întâlnit la magazin. 

Borell se uită la Thorhed şi îşi aminti de ce îl alesese drept cel mai 
apropiat coleg. Nu doar pentru abilitățile lui financiare, ci şi pentru multe 
altele, ca asta. Discutaseră despre vizita Oliviei Rivera la Värmdö după ce 
plecase şi hotărâseră că trebuie să monitorizeze situația. Se vedea că 
Thorhed chiar face asta, în felul lui. Borell trebuia rareori să-i spună ce vrea 
să facă: Thorhed era mereu cu un pas înainte. Un bărbat ciudat, se gândi 
Borell, amintindu-și cum Thorhed intervenise când un bețiv era gata să 
lanseze un atac neprovocat asupra Jaguarului lui Borell. Bărbatul era masiv 
şi violent, dar peste câteva secunde zăcea pe podea, legat fedeleş. În maşină, 
pe drum spre casă, Thorhed pomenise de centura neagră pe care o avea la 
karate. În acea clipă se uita la Borell cu ochii lui calmi de asiatic. 

— În ce privinţă e Rivera Rânning o problemă? întrebă el. În afara 
faptului că minte când spune că îşi scrie lucrarea de licenţă? 

Borell aşteptă până când fură serviţi. Un gogoloi mare, în formă de ou, 
de caviar de păstrăv argintiu, servit pe o lespede de piatră, şi un homar fiert. 
Luă o linguriţă de caviar sărat şi o duse la gură, fără să-l polueze cu lămâie 
sau altceva. După ce înghiţi, îi povesti ce a văzut Olivia la Silvergârden. 
Thorhed înţelese imediat situația. Era perfect conştient de importanţa 


căminului Silvergârden drept model de referință pentru Albion în 
negocierile aflate în desfăşurare pentru contractul cu Primăria din 
Stockholm. Şi înţelese aşadar şi consecinţele potențial devastatoare dacă 
Rivera Rönning hotăra să contacteze presa legat de ce văzuse. 

— Şi cum o să împiedicăm asta? zise el. 

— Nu prea e genul care să fie redus la tăcere. 

— Nu. 

Thorhed rupse unul dintre cleştii groşi ai homarului. 

— Vrei să stau de vorbă cu ea? zise el. 

— Da. 

— OK, aşa o să fac. 

Thorhed zdrobi cleştele homarului în dinți. 


pd 


Olivia aproape ajunsese pe Skânegatan când o sună mama ei, Maria. 
Stătea în trenul de navetă dinspre Rotebro. 

— Sandra s-a mutat înapoi acasă? întrebă ea. 

— Nu, din câte ştiu eu, nu. De ce? 

— Mi s-a părut că am văzut-o în gară. 

Olivia începu să fugă spre maşină, care era parcată după colţ. Reuşi să 
lovească un tânăr cu căşti în urechi şi îşi ceru scuze în timp ce fugea mai 
departe. Ajunsă la maşină, nu reuşea să-şi găsească cheile. La dracu’! Îi 
căzuseră din haină la Alex? Începu să se uite după un taxi când simţi 
deodată cheile în alt buzunar. Deschise uşa maşinii. 


În mod obişnuit, Sandra lua autobuzul de la gară, însă de data asta voia 
să meargă pe jos. Nu era îmbrăcată corespunzător pentru perioada anului, 
dar frigul aspru de noiembrie nu o deranja, era complet absorbită de ea 
însăşi. Mergea iute, cu privirea înfiptă în pământ. Ţinea o cutiuță plată de 
metal în mâna ascunsă în buzunarul hainei. 

Când ajunse la şcoala veche, Gillboskolan, unde petrecuse nouă ani, 
încetini şi se gândi s-o ia pe terenul şcolii. Nu ştia de ce, nu era o scurtătură, 
dar făcea parte din ceremonie. Petrecuse acolo ani fericiți, dar şi nefericiți. 
Fericiți cât timp mai trăia mama ei şi nefericiți după ce murise. Dar 
trecuseră peste toate, ea şi tatăl ei. 

Împreună. 

Îi fusese alături şi o sprijinise cu toate că şi el era înnebunit de durere. Se 
avuseseră unul pe altul în lumea asta, cea mai rea dintre toate. Însă în 


momentul acela era singură în ea. Nu mai avea niciun om drag. Nu mai 
avea pe nimeni care să se lupte pentru ea, pe nimeni care s-o încurajeze la 
meciurile de volei, pe nimeni care să se entuziasmeze la vreun 10 la câte un 
test, pe nimeni căruia să-i pese aşa cum îi păsa tatălui ei. Cum putea să fie 
viaţa asta atât de îngrozitor de nedreaptă? Toţi prietenii ei aveau amândoi 
părinții şi luau asta de-a gata. Viaţa lor era concentrată pe lucruri mărunte, 
obişnuite pentru un tânăr de şaptesprezece ani, lucruri pe care şi viaţa ei ar 
fi trebuit să se concentreze. Dar nu era aşa. 

Nu mai era aşa. 

Se uita la clădirile întunecate ale şcolii, încă mai erau nişte lumini 
aprinse la câteva ferestre, dar în rest ziua de şcoală se sfârşise. Toţi copiii 
erau acasă cu părinţii lor şi se pregăteau să ia cina curând. Lacrimile care i 
se adunau în ochi îi împăienjeneau privirea. Sandra clipi, îşi închise haina şi 
grăbi din nou pasul. 

Când se apropie de casă, se opri. Cu doar o lună în urmă, ea şi tatăl ei 
culegeau mere din grădină şi făceau împreună sos de mere pentru prima 
dată. Se distraseră de minune. După aceea toată bucătăria era lipicioasă. 
Însă în clipa aia merii scheletici stăteau acolo, goi şi lipsiţi de viaţă, 
încadrând casa galbenă de lemn. Casa veche şi frumoasă, decorată cu 
sculpturi parcă de turtă dulce. Locuise acolo toată viaţa. Era căminul ei. Tot 
ce vedea în acel moment era o cochilie mare şi goală. Făcu repede câțiva 
paşi pe stradă şi intră pe poartă. O închise bine, ca întotdeauna, şi merse pe 
aleea de pietriş până la uşa din faţă. Înainte să ajungă la trepte, văzu că se 
desprinsese o latură a prelatei care acoperea grătarul mare în aer liber. Se 
duse la ea şi o prinse la loc. Tatăl ei avusese întotdeauna grijă de grătarul 
acela. Era o marcă sofisticată şi costase o avere. 

Când băgă cheia în broască, simţi deodată cum i se face rău. Deschise 
repede uşa, intră în hol şi se aşeză pe un scaun. Rămase aşezată acolo, în 
întuneric, cu capul în mâini, privind în podea. Nu voia să se uite la tavan. 

În niciun caz. 

După o vreme senzaţia de greață se domoli, iar ea se ridică şi făcu câțiva 
paşi în sufragerie. Îşi aruncă pantofii din picioare şi atunci văzu o mizerie 
de nedescris pe podeaua din sufragerie — pantofii ei erau îngrozitor de 
murdari. Dar nu conta! Şi de ce se mai obosise să acopere grătarul? Nimic 
nu mai conta. 

Privirea ei scana încăperea. Lampadarul încă stătea la locul lui, covorul 
moale nu arăta deloc altfel. Totul arăta la fel, cu toate că nimic nu mai era 


aşa. Băgă mâna în buzunarul hainei şi scoase cutiuța de metal — o ţinuse 
strâns tot drumul. O deschise şi scoase un obiect mic. Desfăcu hârtia cu 
grijă şi privi lama de ras goală şi gri. O tinu în mână când trase draperiile. 
Deodată se făcu întuneric beznă în cameră, şi fu nevoită să aprindă un 
lampadar de lângă canapea. Văzu că unul dintre DVD-urile tatălui ei căzuse 
pe podea. Se duse şi-l ridică: Cerul deasupra Berlinului. Unul dintre filmele 
lui preferate. Era despre îngeri. De ce căzuse tocmai acela pe podea? 
Deschise carcasa, scoase DVD-ul şi-l puse în player. Mută lama dintr-o 
mână în alta când începu filmul. Începea foarte straniu: cineva scria pe o 
bucată de hârtie Als das Kind Kind war... — „Când copilul era copil...”. În 
timp ce glasul blând din film citea şi cânta alternativ textul, gândurile 
Sandrei se întorceau către interior. Când ridică privirea la televizor din nou, 
văzu un bărbat cu aripi, stând în vârfului unei biserici, uitându-se la oamenii 
de jos. Le putea auzi toate gândurile. Dar numai copiii se uitau în sus şi-l 
vedeau. Sandra opri filmul. Nu voia să-şi imagineze că tatăl ei o poate 
vedea în clipa aia. Nu făcea decât să complice lucrurile. Voia să rămână în 
starea emoţională în care se afla pentru a fi în stare să facă ce intenționa. Ce 
hotărâse. Apoi văzu că îi curge sânge din palmă. Nu simţise tăietura lamei. 
Ciudat. Să fie oare adevărat că atunci când simţi o durere atât de 
nemaipomenită în interior, nu mai simţi durerea fizică? Era ceva liniştitor în 
asta. Se ridică de pe canapea şi se duse la bibliotecă. Fotografia era acolo 
unde fusese mereu, fotografia cu familia ei. Ea şi tatăl ei şi mama ei. Fusese 
făcută când împlinise şapte ani şi toți păreau foarte fericiţi. Als das Kind 
Kind war... Sandra luă fotografia şi se duse în baie. Voia să stea în cadă, ca 
să nu curgă sânge peste tot. După ce intră în baie, îşi aruncă jacheta şi îşi 
scoase toate hainele în afară de maiou şi chiloţi. Apoi se uită o vreme la 
cada albă. Puse fotografia pe margine şi urcă în cadă. La un moment dat se 
gândi s-o umple cu apă. 

Apoi se răzgândi. a 

Olivia depăşi toate limitele imaginabile de viteză. Când se apropie de 
casă, aproape lovi un Rottweiler gras. Proprietarul veni în fugă în spatele 
lui, strigând ceva ce Olivia nu auzi. Tine-ți câinele ăla prost în lesă atunci, 
se gândi ea, şi coti spre casa familiei Sahlmann. Călcă frânele în fața porții 
şi fugi spre casă fără să închidă măcar portiera maşinii. Când se apropie de 
uşă, ezită o clipă. Să sune? Pipăi clanţa. Uşa nu era încuiată. Intră în hol. 

— Sandra! 


Se duse în sufragerie. Lampadarul de lângă canapea era aprins. 

— Sandra! Sunt Olivia! Eşti aici? 

Tăcere. 

Olivia fugi între birou şi bucătărie şi se duse spre dormitoare. Când intră 
în holul întunecat, văzu că din baie se vede lumină. Poate face baie? Ca 
ultima dată când a dispărut? Olivia simți cum i se pune un nod în gât când 
se apropie de uşa băii. Era întredeschisă. 

— Sandra? 

Olivia împinse uşa. Sandra zăcea în cadă, aproape goală. Antebraţele îi 
erau acoperite cu sânge, îi curgea sânge pe coapse, iar gresia albă din baie 
era brăzdată de şiroaie roşii. Olivia urlă. Atunci Sandra întoarse capul şi se 
uită la ea. Încet, ridică o lamă însângerată pe care o ţinea în mâna dreaptă. 


Olivia merse cu ambulanţa la Urgenţe. Stătu şi se uită cum personalul de 
pe ambulanță are grijă de Sandra. Când sosiră la Urgenţe, alți asistenţi 
interveniră şi o luară cu targa. Olivia îi urmă. După ce merseră puţin pe 
coridorul spitalului, dispărură într-un salon cu targă cu tot. O asistentă îi 
spuse Oliviei să stea liniştită şi să aştepte. Se aşeză pe un scaun, se sprijini 
de peretele verde şi închise ochii. Văzu baia în faţa ei, gresia albă, liniile 
roşii, fata plină de sânge din cadă, ochii care căutau privirea Oliviei, era 
înfiorător. 

— Bună, Olivia. 

Era glasul lui Charlotte. Olivia deschise ochii. O sunase pe Charlotte din 
ambulanţă şi-i explicase ce s-a întâmplat. Întâmplător, Charlotte era acasă 
cu Tomas Welander şi vorbeau despre Sandra. În clipa aceea stăteau 
amândoi în fața ei pe coridor. Olivia se ridică tocmai când ieşea o asistentă 
pe uşa pe care dispăruse Sandra. Toată lumea se întoarse spre ea. 

— S-a tăiat rău de tot, zise asistenta. Dar e conştientă şi probabil are 
nevoie de cineva cu care să vorbească. Sunteţi rude? 

— Da, spuse Charlotte. Sunt mătuşa ei. 


x 


Olivia şi Welander plecară împreună de la spital. Nu avuseseră ocazia s-o 
vadă pe Sandra: era epuizată şi Charlotte avea să rămână cu ea. O doctoriţă 
le vorbise despre „următorul pas”, cum se exprimase ea. Pacienta avusese o 
tentativă activă de sinucidere şi aproape că reuşise. Urma să fie transferată 
într-o unitate psihiatrică pentru minori, unde medicii aveau să-i decidă 
tratamentul. Doctoriţa se exprimase cu toată empatia de care era în stare în 


raport cu circumstanţele clinice. Doctoriţa câştigase încrederea Oliviei. 

Şi pe a lui Welander. 

Amândoi erau tulburaţi şi obosiţi în timp ce mergeau spre stația de 
autobuz. Nu erau prea multe de spus. Amândoi bănuiau că urmează să se 
întâmple aşa ceva. Amândoi ştiau cât de fragilă e Sandra. 

Amândoi se simțeau neadaptați. 

— Cel puţin o să primească ajutorul unor oameni care se pricep mai bine 
decât noi la asta, zise Welander. 

— Da, aşa sper. 

Olivia era întristată. Ştia că intrase valvârtej în lumea Sandrei într-un fel 
în care nu intenţionase să o facă. Într-un fel căruia nu reuşise să-i facă faţă. 
Întinsese mâna şi o fată foarte abătută îi aterizase în poală. 

— Ai făcut tot posibilul, zise Welander, de parcă i-ar fi citit gândurile. La 
fel şi Charlotte şi cu mine. Uneori pur şi simplu nu ai instrumentele 
potrivite. Ai vrea, dar nu eşti în stare. 

— Da, probabil aşa e. 

Rămaseră tăcuți, aşteptând autobuzul. Olivia simţea că vrea să vorbească 
despre altceva, ceva ce ar fi putut să-i elibereze presiunea de pe ochi. 
Începu să vorbească despre înmormântare, despre ieşirea neaşteptată a lui 
Alex Popovic la adresa lui Jean Borell. 

— Pe mine nu m-a surprins deloc, spuse Welander. 

— Nu? 

— Alex îl antipatizează pe Jean de mulți ani. 

— Puțin cam nenorocit în general, atunci? 

— Mă rog, mai sunt şi alte lucruri. El şi Jean şi Bengt au fost foarte — 
cum să zic eu — apropiaţi o vreme, din câte am înțeles. Apoi s-a întâmplat 
ceva, nu ştiu ce, n-au vorbit niciodată despre asta, dar după aia atitudinea lui 
Alex față de Jean s-a schimbat total. Devenea foarte agresiv numai când îi 
auzea numele, după cum ai auzit şi tu. 

— Şi dumneavoastră n-aţi întrebat niciodată ce s-a întâmplat între ei? 

— L-am întrebat o dată pe Bengt, dar a schimbat repede subiectul, de 
parcă n-ar fi vrut să — nu ştiu — să bârfească, poate. 

Păcat că nu ştiam despre asta ieri, se gândi Olivia. 

Poate că Alex i-ar fi spus câte ceva în pat. 

Pe de altă parte, probabil n-ar fi fost în stare să-şi amintească niciun 
cuvânt. r 


Olivia se duse drept în sufragerie şi se prăbuşi pe canapea. Îşi luase 
maşina din Rotebro şi se dusese direct acasă, iar în acel moment era absolut 
extenuată. Ultimele douăzeci şi patru de ore, cu totul de la vestea despre 
iubita lui Ove până la seara de beție de la Kristallen, noaptea cu Alex şi apoi 
tentativa de sinucidere a Sandrei, o epuizaseră. Stătea şi se gândea la Sandra 
în timp ce se uita la o pânză de păianjen care se legăna uşor de tavanul de 
stuc. Biata Sandra, ce se va întâmpla acum cu ea? O să primească în sfârşit 
ajutorul potrivit? Ea, Charlotte şi preotul nu avuseseră rezultate prea 
grozave. Deodată începu să-i vibreze telefonul. Îl ridică şi văzu că are un 
mesaj. „Sună-mă, te rog!” Era de la Ove. O sunase de câteva ori în timpul 
zilei, dar ea nici nu voise şi nici nu avusese timp să răspundă. Era clar că 
încearcă o tactică nouă. Nu înţelegea ce vrea. Fusese foarte clară, nu voia să 
se întâlnească cu tipa aia, Maggie. Olivia închise mesajul. 

Apoi îi sună din nou telefonul, dar de data asta era Lenni, aşa că 
răspunse. I-ar fi prins bine să se înveselească. 

— Pari obosită! 

— Sunt terminată. A fost o zi de mega-căcat. Habar n-ai prin ce-am 
trecut. 

— Da, în primul rând te-ai trezit în patul nepotrivit. Ce naiba faci? 

Olivia îşi pierdu curajul când auzi tonul vocii lui Lenni. În mod normal 
nu părea atât de dezaprobatoare. 

— Una e să-ți îneci amarul şi alta e să pui mâna pe primul tip disponibil 
care vine la tine! 

Nu era deloc ceea ce ar fi vrut Olivia să audă. Voia o abordare blândă, nu 
să fie criticată. 

— N-a fost aşa, zise ea. 

— Atunci cum a fost? 

— Ne ştiam dinainte. 

— Partea asta am prins-o. Şi acum vă cunoaşteţi şi mai bine? 

— De ce ai vocea asta aşa de enervată? În general nu eşti genul care să 
tină predici. 

— De ce nu răspunzi când te sună Ove? 

— Pentru că nici nu vreau şi nici n-am energia să răspund... De unde ştii 
că m-a sunat? 

— Pentru că m-a sunat pe mine. 

— Pe tine?! 

— Da, şi părea foarte supărat. 


Olivia stătea în fund pe canapea. Ove i se plânsese lui Lenni. Doar 
fiindcă ea nu voia să o cunoască pe iubita lui. Simţea cum ghearele încep 
să-i iasă la iveală. 

— Atunci să se ducă să plângă pe umărul lui Maggie. 

— N-a mai venit. S-a răzgândit şi a rămas în State. Se pare că are alt 
iubit acolo. 

Capul ei obosit chiar începea să se învârtă. Maggie avea alt iubit în 
State? 

— Ah, bun, şi atunci să înţeleg că se bazează pe mine să-l consolez 
imediat? 

— Nu am idee pe ce se bazează, dar părea foarte trist că te-a supărat, mai 
rău decât că n-a venit Maggie. Pare că mai degrabă ea a fost cea care s-a 
tinut după el şi nu invers, iar el a fost mai degrabă flatat. 

— Nu s-a zgârcit cu detaliile. 

— Da, şi i-ar fi spus chiar el toate astea dacă te-ai fi obosit să-i răspunzi 
la telefon. Dar tu ai fost prea ocupată cu Alex ăla! 

Asta o înfurie pe Olivia. Lenni nu avea niciun drept să o judece şi să facă 
să pară că îl înşală pe Ove — pentru că nu asta se întâmpla. 

— Singura persoană pe care o minţi eşti chiar tu. 

— Încetează, Lenni! Vorbeşti despre lucruri de care n-ai habar. 

Lenni râse, dar nu părea amuzată. 

— Ascultă, spuse Lenni. Am stat şi te-am ascultat ieri ore în şir, aşa că 
ştiu câte ceva. Dacă tu îţi mai aminteşti, adică. 

Dintr-odată Olivia se simți agitată. Nu era obişnuită ca Lenni s-o atace 
astfel. Lenni era cea mai loială persoană pe care o cunoştea Olivia, dar chiar 
şi oamenii care îți plac cel mai mult pot să te lucreze pe la spate. O 
experiență amară o învățase asta pe Olivia. 

— Nu i-ai ciripit nimic lui Ove despre ziua de ieri, nu? 

— Ciripit? 

— Da, despre ce am vorbit. Nu i-ai spus despre Alex sau despre ce ţi-am 
zis? 

— Am „ciripit” eu vreodată despre tine? 

— De unde să ştiu cu? 

Tăcere. Apoi Lenni răspunse. 

— Chiar nu ştii? Păcat. 

Olivia auzi cât de rănită e Lenni şi regreta ce spusese. De ce era atât de 
enervată că Ove a vorbit cu Lenni? Îi plăcea atât de mult de amândoi. 


— Scuze, Lenni. Sigur că ştiu. Doar că azi am avut cam multe pe cap. 
Tocmai m-am întors de la Urgenţe. Sandra, fata de care ţi-am povestit, a 
încercat să se sinucidă. Totul e o brambureală în momentul ăsta. 

Tăcere. 

— Lenni? Alo? 

Dar Lenni închisese deja înainte ca Olivia să spună măcar că îi pare rău. 
OK. Aşadar se certase şi cu Lenni. Un final minunat după o zi minunată! 
Olivia îşi aruncă mobilul pe canapea. În momentul ăla nu voia decât să 
doarmă. 

Atunci sună cineva la uşă. 

Olivia se ridică, se duse în hol şi deschise uşa. 

— Salut, zise Stilton. 

Trecură câteva secunde înainte ca Olivia să răspundă. 

— O să mă rogi iar să te las să faci un duş? 

Stilton mai bătuse o dată la uşa ei, cu vreun an în urmă. Când trăia încă 
pe străzi. Olivia îl lăsase să intre. Două minute mai târziu, o întrebase unde 
e duşul şi intrase drept în cabină fără să se jeneze, cu toate că abia se 
cunoşteau. Oliviei îi luase ceva până să treacă peste asta. 

— Acum am dugul meu, răspunse Stilton. Rivera? 

— De unde ştii? 

— Scrie Rivera Rönning pe uşă. Pot să intru? 

— De ce? 

— Pentru că am nevoie de ajutorul tău. 

Olivia se uită la el. În faţa ei stătea un bărbat foarte diferit, dar avea 
aceeaşi atitudine sinceră. Nu avea de gând să-l lase să intre. Să apară după 
un an ca s-o salute? Cine se credea? 

— De ce crezi că te-aş ajuta? 

— Pentru că e vorba de Jackie Berglund. 

Jackie Berglund? Afurisita aia nasoală? O urmărea oare? Făcu un pas în 
lateral şi-l lăsă pe Stilton să intre. 

— Ai cinci minute. 

— Perfect. 

Stilton se duse drept în bucătărie şi se aşeză. Ultima dată când stătuse 
acolo era pe jumătate mort şi tocmai se salvase dintr-o rulotă în flăcări. 
Olivia îl găsise jos, la intrare. De data asta, ea se opri în uşa bucătăriei. 

— Un minut aproape a trecut, zise ea. 

— Nu stai Jos? 


— Nu. 

Stilton se pregătise pentru asta. Ştia cum o să reacționeze. Şi totuşi 
reuşise să ajungă în bucătăria ei. Rămânea o chestiune de stârnit interesul. 

— Vreau să distrug un poliţist care s-a culcat cu prostituate, zise el. 
Jackie Berglund a aranjat întâlnirile. 

— De ce vrei să-l distrugi? 

O întrebare stupidă, se gândi Olivia, dar voia să păstreze distanţa. 

— Din motive personale. El e motivul pentru care am plecat din Brigadă. 

— Deci ai impresia că o să te ajut cu o problemă personală. 

— Aşa sper. N-ai nişte cafea, nu? 

— Nu. 

Stilton se uită la chipul ei complet lipsit de orice expresie. 

— Nu e vorba doar să mă ajuţi pe mine, continuă el. Pentru tine, e şi o 
ocazie de a ajunge la o persoană care s-a purtat îngrozitor cu tine. 

— Ca tine. 

O spuse fără afect, calm şi direct. Stilton simţea un moment de cotitură, 
unul pe care sperase sincer că nu o să fie nevoit să-l abordeze. 

Atât de naiv era. 

Evaluă situaţia. Putea să se ridice şi să plece. Cu mâna goală. Atunci ar fi 
luat-o iar de la capăt cu Rune Forss. 

Sau putea să-şi asume urmările. 

— Ca mine, spuse el. Ce ţi-am făcut e ceva ce am regretat în fiecare zi 
un an întreg, asta când, desigur, nu m-am întrebat ce altceva aş fi putut să 
fac. N-am nicio scuză. Am fost un laş şi un egoist şi nu m-am pus niciodată 
în pielea ta. Nu sunt vreun expert când vine vorba de empatie, dar asta nu-i 
nicio scuză. Dacă aş putea să schimb totul, aş face-o. Dar nu pot. 

Chiar punea la bătaie toate armele, îşi dădea seama, dar era mult adevăr 
în ce zicea. Alesese să nu-i spună Oliviei că acel caz de crimă care o 
obsedase cu un an în urmă e despre mama ei. Că mama ei era victima de pe 
plajă, cu toate că el ştiuse asta tot timpul. Când Olivia îşi dăduse seama că 
el a indus-o în eroare, reacționase cum reacționase. lar sentimentul încă era 
acolo. 

— Dar ce mă doare cel mai tare e că i-am făcut o promisiune lui Arne, 
spuse Stilton. 

— Poftim? Ce promisiune i-ai făcut lui tata? 

Olivia se aşeză pe un scaun în faţa lui Stilton şi încercă să-şi ascundă 
surprinderea. Şi interesul. Asta nu era ceva ce ştia. 


— Să am mereu grijă de tine, orice s-ar întâmpla cu el. Doar eu şi el şi 
încă vreo două persoane ştiam adevărul despre tine. l-am promis ca, dacă ţi 
se întâmplă ceva, să-ți fiu mereu alături, atâta timp cât ai nevoie de mine. 
Am încălcat promisiunea asta. 

— Ai sărit de pe şine. 

— Cât de mult poate sări de pe şine un om. Şi acolo nu mai era loc 
pentru tine, pentru nimeni. 

Stilton se uită în jos, la masă. Olivia îl privea. Îi era greu să facă ceea ce 
stabilise că vrea să facă, să păstreze distanţa, simţea cum treptat aceasta 
dispare. În Mexic îşi dăduse deja seama că Stilton avea cel mai mult de 
suferit de pe urma furiei ei faţă de Arne, că ea trecuse toată vina în cârca lui 
Stilton. Arne era mort, Stilton era viu. În clipa aia stătea în faţa ei, suferind 
pentru ceea ce 1-a făcut. 

Nu era destul? 

— Cum pot să te ajut cu polițistul ăsta? întrebă ea în cele din urmă. 

Stilton se uită de la masă în sus şi-i surprinse privirea. Vedea schimbarea. 
Vedea că a dărâmat o barieră. Vedea că Olivia îl priveşte ca fiica lui Arne şi 
simţea cum i se strânge stomacul. Era gata să întindă mâna spre ea, dar nu o 
făcu. Era prea devreme. Prea fragil. Avea să o facă când Olivia o să râdă. 

Când venea timpul. 

Aşa că îi spuse ce caută. Prostituate care au lucrat pentru Jackie 
Berglund cu zece-doisprezece ani în urmă. Îi povesti despre întâlnirea cu 
Ovette. Nu spuse că Mette e cea care-l sfătuise s-o contacteze pe Olivia. Nu 
fu nevoie. 

Probabil că bănuia deja asta. 

— Nu-mi amintesc niciun nume chiar acum, spuse ea. Dar am câteva 
foldere în care am strâns tot ce am găsit. Pot să trec prin ele mai târziu. Vrei 
nişte cafea? 

— Ar merge. 

— Ce-ai făcut în Marsilia? întrebă Olivia când se ridică să prepare 
cafeaua. 

Iar Stilton începu să-i povestească. Dintr-un motiv oarecare, voia să-i 
povestească. Tot. Despre Abbas şi Samira. Despre crimă şi dezmembrare. 
Despre tot ce se întâmplase acolo. Singurul lucru pe care nu-l aminti era ce- 
i spusese Jean-Baptiste. Că Abbas era în spital. Nu voia ca Olivia să-şi facă 
griji din cauza asta, ştia că e foarte ataşată de Abbas. 

— Atunci el când vine acasă? 


— E pe drum. Vine cu trenul. Îi e foarte frică de zbor. 

Atunci se ivi primul zâmbet al Oliviei. Nu un hohot de râs, încă nu 
ajunseseră acolo, ci un zâmbet. Olivia ştia cât de frică îi e lui Abbas de 
zborul cu avionul. 

— ŞI, cu ce te mai ocupi acum? întrebă Stilton. 

Simţea că acel zâmbet pregătise terenul pentru întrebarea asta. Nu ar fi 
îndrăznit să i-o adreseze cu ceva timp în urmă. Dacă ar fi ştiut răspunsul pe 
care urma să-l primească, poate chiar ar mai fi aşteptat puţin. 

— Acţionez pe la spatele lui Mette, zise Olivia. 

Puse cafeaua pe masă şi o turnă în ceşti. Stilton aşteptă. Bău aproape trei 
ceşti până ca Olivia să termine de vorbit. Și ea simţea că vrea să vorbească. 
Despre tot. Chiar şi despre Sandra. 

Când termină de vorbit, Stilton o privi. Se schimbase. Şi el la fel. Dar el 
avusese şase ani la dispoziție, ea avusese numai unul. Chiar şi aşa, 
recunoscu o parte din el în ea: voia să-şi aleagă singură calea şi nimeni nu 
trebuia să-1 stea în cale. 

Cu atât mai puțin Mette Olsăter. 

— ŞI cum o să afli dacă acasă la Borell e laptopul lui Sahlmann? 

— Nu ştiu. 

— N-ar fi înțelept să iei legătura totuşi cu Mette? Are cu totul alte 
resurse la dispoziție. 

— Şi ea ce-o să facă? Nu poate să emită mandat de percheziție doar pe 
baza bănuielilor mele. Nu când e vorba de cineva ca Borell. 

— Nu. 

Stilton ştia că are dreptate. Dar nu-i plăcea ce vede în ochii ei, prefigurau 
lucruri periculoase. Cum ar fi că Olivia ar putea să acţioneze pe cont 
propriu, într-o manieră care nu era cu siguranță recomandabilă. 

— Te rog, pot să te ajut? zise el. 

— Nu ştiu. Trebuie să mă gândesc cum o să procedez. Dar n-am de gând 
s-o implic pe Mette. 

— De ce? 

Stilton înţelese că e vorba de un conflict. Îşi dădu seama cât de grav e de 
fapt după ce i-l descrise Olivia. Cât de rănită era în continuare... Acum e 
rândul lui Mette să fie calul de bătaie, se gândi el, tocmai când el scăpase. 
Se ridică. Olivia îl însoţi până la uşă. Înainte să plece se uitară unul la altul. 

— Olivia Rivera, spuse el. 

— Tom Stilton. 


Ea împinse uşa şi se sprijini de perete. În minte i se învârtejeau multe 
întrebări. Cum de se întâmplase aşa ceva? Dintr-odată stătea cu Tom Stilton 
ŞI-I povestea lucruri pe care nu le mai povestise nimănui. Lui, dintre toți 
oamenii? Cum de se întâmplase aşa ceva? Atât de repede? 

Rămase o vreme în hol. 


Capitolul 20 


Gabriella Forsman şi Clas Hall fuseseră arestaţi într-un loc de tabără 
pustiu de la ieşirea din Flen şi fuseseră duşi direct la sediul central al 
Brigăzii Naţionale de Criminalistică. Poliţia locală confiscase o cantitate de 
S-IT din maşina lor. Mette bănuia că provine din captura de la Accize şi 
Operaţiuni Vamale. 

Bosse Thyren îl interogase pe Hall. Ar fi preferat s-o ia pe Forsman, dar 
Lisa Hedqvist fusese de neclintit în privinţa asta. 

— O iau eu. 

— De ce? 

Lisa considera că e de la sine înţeles. 

Aşa că Bosse îl interogase pe Hall. Mersese destul de repede. Hall 
cunoştea rutina — negase totul şi ceruse să discute cu un avocat. 

Forsman nu era la fel de experimentată. Era prima dată când era arestată 
şi se purta în consecință. Îşi petrecu primele zece minute în sala de 
interogatoriu plângând. Râuri de lacrimi. Lisa o lăsă să plângă. După ce se 
calmă puţin, Lisa începu să-i pună întrebări. Mai întâi despre captura de 
droguri dispărută. Forsman nu ştia nimic despre asta. Absolut nimic! Când 
Lisa îi arătă conversaţia de pe e-mail dintre Forsman şi Sahlmann, câte două 
e-mailuri odată, luate din calculatorul lui Forsman, femeia flamboaiantă îşi 
pierdu din nou cumpătul. Mai avu nevoie de zece minute pentru a-şi reveni 
în fire. Lisa stătea pur şi simplu şi o privea cu o expresie goală pe chip. 
Slavă Domnului că reuşise să-l împiedice pe Bosse să se ocupe de discuția 
asta. Nu era sigură că s-ar fi descurcat. 

Gabriella Forsman chiar îşi dădea toată silinţa. 

— Deci dumneavoastră aţi fost cea care a furat drogurile de la locul de 
muncă? întrebă Lisa. 

Forsman încuviinţă. Părul ei lung şi roşu îi atârna pe faţă. Îl dădu la o 
parte cu o mişcare scurtă — ce păcat că nu era chestionată de tânărul acela pe 
care-l cunoscuse data trecută. El ar fi înţeles-o cu siguranță mult mai bine. 
Mai ales partea pe care urma s-o explice. 

— Am fost păcălită, zise ea. 

— De către cine? 

— Clas Hall. 

Forsman avea să facă tot ce-i stătea în putință — poate avea să 


funcționeze. 

— A profitat de sentimentele mele, spuse ea. 

— În ce fel? 

Forsman explică apoi cum se îndrăgostise de Hall. Cum fusese sedusă şi 
manipulată şi convinsă să facă ce voia el. 

— Era exact ca pastorul ăla implicat în crimele din Knutby! Exact aşa 
era! 

— V-a păcălit să furaţi droguri? 

— Da! A spus că îmi dă papucii şi mă dă afară dacă nu-l ajut. Avea 
nevoie de bani. A spus că e complet lipsit de risc. Tot ce trebuia să fac era 
să iau nişte droguri de la serviciu şi să i le dau, iar apoi am fi avut bani să 
plecăm în Caraibe. 

— Şi dumneavoastră v-aţi lăsat păcălită? 

— Ce era să fac? Am fost o victimă a propriilor mele emoții! 

Victimă, pe naiba, se gândi Lisa. Dar tot era mulțumită de felul în care 
decurgeau lucrurile. Forsman mărturisise că ea a furat drogurile. Motivul 
era irelevant. 

Pentru Lisa, cel puțin. 

Următorul pas era uciderea lui Bengt Sahlmann. Forsman negă orice 
implicare. Nu călcase niciodată în casa lui. 

— Niciodată? 

— Nu. 

— Dar nu aveaţi o relație? 

— Eu şi Bengt? 

Forsman arăta de parcă ar fi fost acuzată că are o boală cu transmitere 
sexuală până când Lisa îi arătă e-mailul în care scria: „Trupul meu îţi 
aparține.” 

— Le scrieți mereu colegilor lucruri de genul ăsta? 

În momentul acela Gabriella Forsman simţi că s-a săturat. Lacrimile nu 
funcţionaseră prea bine şi nu era sigură de chestia cu pastorul din Knutby. 
Aşa că optă pentru abordarea lui Clas Hall. 

— Vreau un avocat. 

— Rezolvăm. O să vă luăm şi câteva probe. 

— Poftim? De ce? 

— Ca să vedem dacă ADN-ul dumneavoastră se potriveşte cu ADN-ul 
din celulele de piele pe care le-am găsit sub unghiile lui Bengt Sahlmann. 

Ochii mari ai lui Forsman dezvăluiau foarte clar ce sentimente are față de 


Lisa Hedqvist. 


Clopoţelul din capul ei fu cel care o făcu să ia o decizie, cel care nu suna 
destul de tare. Dintr-odată sună, în timp ce ea stătea pe toaletă: maşina! 
Lângă poarta lui Borell era parcată o maşină închisă la culoare, aproape de 
locul în care îşi parcase ea Mustangul. Un BMW. Sandra văzuse un BMW 
bleumarin aproape de casă când fusese ucis tatăl ei. Maşina de la poartă era 
tot bleumarin? Avea senzația că da. 

Asta e. 

Luă o decizie care fusese probabil formulată în subconştientul ei cu mult 
timp în urmă. Din pură frustrare, când simţea că nu înaintează deloc cu 
principala ei convingere: că geanta de plută de la Borell îi aparținea lui 
Bengt Sahlmann. Şi, mai mult decât orice, când se gândea la ce i se 
întâmplase Sandrei. Îi vedea şi în momentul ăla antebraţele însângerate în 
faţa ochilor. Voia să facă tot ce-i stătea în putinţă ca să-l distrugă pe omul 
care o făcuse pe Sandra să ajungă să se taie. Pe ucigaşul tatălui ei. Simţea că 
măcar asta îi datorează. 

Maşina era doar elementul declanşator. 

Decizia era simplă: urma să pătrundă în casa lui Jean Borell. Să 
fotografieze laptopul din geanta de plută, acolo, în biroul lui. Dacă avea 
ocazia, avea să se uite în geantă şi să deschidă laptopul ca să verifice dacă e 
cu adevărat al lui Sahlmann. Apoi avea s-o contacteze pe Mette şi să-i ofere 
suficient material cât să poată emite un mandat de percheziție. 

O suna pe Sandra cu speranţa ca aceasta să-i răspundă. Charlotte luase 
legătura cu ea în dimineaţa aceea şi-i spusese că Sandra urmează să vină 
acasă în ziua următoare, aşa că probabil încă era la spital. 

Sandra nu răspunse, dar trimise un SMS la scurt timp după aceea: „Stau 
de vorbă cu nişte oameni la spital, nu pot vorbi acum.” Olivia îi răspunse. 
Nu avea nevoie decât de parola de la laptop. Câteva secunde mai târziu o 
primi. 

Olivia ieşi pe hol. 

li plăcea mult maşina aia, curat calitate nemţească. Era al patrulea BMW 
pe care îl deținea. Intră pe Folkungagatan şi aproape dădu peste un bețiv 
îmbrăcat într-un tricou de fotbal care traversa pe Östgötagatan. În oglinda 
retrovizoare îl văzu pe tip împiedicându-se şi căzând pe stradă. Reduse 
volumul muzicii din CD player, în scurt timp avea să ajungă pe Skånegatan. 


De fapt era în drum spre o şedinţă cu echipa de management din Vaxholm, 
dar se gândea să-i facă mai întâi o vizită Oliviei Rivera Rânning. Îşi puse 
mănuşile moi, din piele neagră de vițel, şi spera că e singură. Jean fusese 
foarte clar în privinţa asta: tânăra se strecurase în casa lui sub false pretexte 
şi fusese martoră la un incident de la Silvergârden care pur şi simplu nu 
putea să transpire în presă. Mizele erau prea mari. 

E treaba mea să am grijă să nu se întâmple aşa ceva, se gândi Thorhed. 
E treaba mea să fac curat după Jean. Fac asta deja de câţiva ani şi merită 
Cu vârf şi indesat. Se plăteşte bine. Singurul lucru care mă îngrijorează e 
slăbiciunea lui Jean. Mai devreme sau mai târziu o să dea de probleme din 
cauza asta. 

Thorhed intră pe Skânegatan şi observă că nu e niciun loc de parcare 
aproape de uşa de la intrarea către care se îndrepta, aşa că fu nevoit să se 
strecoare între două rable vechi pe Bondegatan. Cobori din maşină şi porni 
spre clădire. P 


Olivia încă era acolo. Avea ce îi trebuia şi ştia ce trebuie să facă. leşi pe 
uşă şi hotărî s-o ia pe scări. La jumătatea drumului trecu pe lângă liftul care 
urca. Merse mai departe şi ieşi pe uşa principală. Însă după ce făcu doar 
câțiva metri pe stradă, îşi dădu seama că nu-şi luase baterii de rezervă 
pentru lanternă. În niciun caz nu putea să rişte să nu funcționeze! Se 
întoarse spre uşa de la intrare şi era gata s-o deschidă când îşi dădu seama 
că oricum nu are baterii de rezervă în apartament. O să cumpăr pe drum, se 
gândi ea şi porni pe Östgötagatan. Tocmai când dădea colţul, Thorhed ieşea 
din clădirea ei. Îşi scoase mănuşile din piele de vițel. 


Olivia se duse drept la clădirea municipală din Värmdö şi ceru planurile 
de nivel ale casei lui Borell. Erau acte publice. Le răsfoi şi văzu că în stâncă 
fusese spart un spațiu pentru un hangar pentru bărci, chiar sub casa ca o 
navă spațială. Din hangar era o scară care ducea direct la parterul casei. 

Până în momentul acela era uşor. 

Prima problemă era dacă are sau nu o alarmă în hangarul pentru bărci. I 
se părea că văzuse un CCTV la intrare data trecută. Dar oare îl avea de jur- 
împrejurul casei? El îi spusese că toate lucrările de artă sunt protejate 
antifurt. Fiecare obiect individual avea o alarmă separată şi nimic nu putea 
fi scos din casă. Şi mai avea şi camera cu vid. Dar o alarmă în hangarul 
pentru bărci? 


Poate că da. Poate că nu. 

Probabil. 

A doua problemă era cum să ştie dacă Borell e în casă. Problema aceea 
fu rezolvată mai uşor decât îndrăznise să spere. Sună la sediul Albion şi 
ceru să vorbească cu Magnus Thorhed. Avea de gând să încerce să afle unde 
se află Borell. Dar nu fu nevoie. Femeia de la telefon îi spuse că Magnus 
Thorhed e la Hotelul Vaxholm cu echipa de management şi nu se întoarce la 
birou până a doua zi după-amiază. 

— Atunci rămâne acolo peste noapte? 

— Probabil. 

— ŞI Jean Borell e acolo? 

— Da, să-i transmit un mesaj? 

Nu era nevoie. 

Deci Borell era la o conferință în Vaxholm. Nu avea nicio garanţie că o 
să rămână acolo peste noapte, dar părea plauzibil că o să fie acolo toată 
seara. 

A treia problemă era barca. Cel mai uşor mod de a intra în hangarul 
pentru bărci era cu barca. Ea nu avea barcă şi nu se putea gândi la vreun 
mod realist de a face rost de una. Nu în perioada aceea a anului. Cu atât mai 
puţin s-o conducă în casa lui Borell din Ingarö pe întuneric. 

Abandonă ideea. 

Existau şi alte moduri de a pătrunde în casă. 


leşi de pe şoseaua principală la Brunn şi începu să conducă pe drumul 
îngust din pădure. Ţinea strâns volanul în timp ce accelera. Avea să facă tot 
ce-şi propusese şi nimic nu avea s-o oprească. 

Ningea uşor, dar nu avea probleme să vadă drumul. Şi, în plus, îşi 
reparase farurile. 

Hotărî să parcheze maşina departe de poartă, pe un mic drum forestier. 
Văzuse câteva data trecută din maşină. Găsi unul nu prea departe de casa lui 
Borell, merse puţin mai departe şi parcă maşina. 

leşi din maşină cu lanterna în mână. Îşi luase îmbrăcăminte închisă la 
culoare şi o pereche de cizme de piele. Şi mănuşi subțiri, nu din cele cu un 
deget. Încuie maşina şi plecă. Navigă prima bucată de drum prin pădure 
folosindu-și busola interioară, ştia cam în ce direcție se află casa. Trecu de 
nişte pini uriaşi şi de nişte crengi moarte scheletice cât de încet fu în stare. 

Cu toate că bănuia că nu e nimeni în casă. 


Nu era. 

Mă rog, cel puţin era întuneric deplin. Văzu asta când urcă pe stânca de 
la marginea terenului. Tot ce vedea era aleea mărginită de felinare. 

Şi nu avea să se ducă în direcția aceea. 

Se gândi la camerele de CCTV de lângă verandă. 

Merse printr-o porțiune deasă de pădure şi abia apoi îl văzu. Zidul care 
înconjura toată proprietatea pornind de la stâlp. Un zid înalt de piatră. 
Acoperit probabil cu sârmă ghimpată şi cioburi de sticlă, dacă îl cunoştea 
bine pe Borell. Urmări zidul până la apă: la un moment dat trebuia să se 
termine. 

Se termina tocmai la marginea apei, cu încă o prelungire din fier care 
ajungea până departe în apă. Olivia îndreptă lanterna de-a lungul ei. Dacă 
voia să treacă de ea, trebuia să ajungă destul de departe în apă şi apoi să se 
caţăre pe gard şi să coboare pe partea cealaltă. Acolo nu ştia cât de adâncă e 
apa. Îndreptă lumina lanternei în apă. Erau pietre pe care să stea? Vedea 
ceva întunecat sub suprafața apei, chiar unde se termina gardul de fier. 
Spera să fie o piatră. Păşi cu grijă în apa îngheţată şi simți cât de repede îi 
ajunge până la genunchi. Dar tot mai avea mult de mers. Se apucă de 
zăbrelele de fier, întinse piciorul şi încercă să pipăie cu gheata obiectul 
întunecat de sub suprafața apei. Puse piciorul pe el, se ţinu cu o mână şi se 
trase mai departe. Era o piatră, dar era acoperită cu alge şi extrem de 
alunecoasă. Aproape îi alunecă piciorul şi trebui să se apuce de zăbrelele de 
fier cu ambele mâini. Mişcarea îi răsuci corpul şi o făcu să cadă în cealaltă 
parte. Drept în apă. Se ridică, iute ca fulgerul, şi se întoarse pe uscat. Se 
prăbuşi la marginea plajei şi încercă să-şi tragă răsuflarea. Reuşise! Trecuse 
dincolo de margine. Apoi se gândi la lanternă. Lanterna?! Trebuie să-i fi 
căzut când alunecase. Ajunsese departe, în apă, la capătul îndepărtat al 
zăbrelelor de fier. 

Era pierdută. 

Stilton stătea în cabină şi se uita la pasărea împăiată. Se gândea la Olivia. 
Nu putea să uite privirea din ochii ei când îi vorbise despre Sandra 
Sahlmann. Şi Borell. Şi laptopul care credea că se află la el acasă. Nu putea 
să uite tensiunea din vocea ei, expresia de pe față. Claritatea periculoasă 
când ea îi explicase că nu are de gând s-o implice pe Mette în treaba aia. 
Urma să se descurce singură. 

Cum naiba avea să facă asta? 


O sunase de două ori, dar ea nu răspunsese. O sunase şi pe Mette, cu 
slabe speranţe. 

— Olivia a luat legătura cu tine? 

— Nu. Ai vorbit cu ea? 

— Da. A mers bine. Discutăm mai târziu despre asta. Pa. 

Cu ceva timp în urmă trecuse pe lângă apartamentul ei. Nici urmă de 
Olivia. Nici Mustangul nu era parcat pe stradă. Sigur, nu însemna nimic. 
Putea fi oriunde. La cinema. Dar Stilton nu credea asta. Şi nu voia să rişte. 

— Luna? 

Stilton intră în salon. 

— Da? 

Luna stătea la masa ovală cu sute de timbre întinse în faţă. Într-o mână 
tinea o lupă. Stilton se uită la masă. 

— Ce faci? 

— Încerc să separ grâul de neghină. Am primit colecţia tatei, unele 
valorează ceva, dar restul sunt praf. 

— Şi eu am un album cu unele ca alea pe Rödlöga. Cred că au fost ale 
bunicii. 

— Ar fi grozav să le văd la un moment dat. 

— Da, poate. Pot să-ți împrumut puţin maşina? 

— Ai permis? 

Dar zâmbea când îi întinse cheile. 

— Unde te duci? 

— Pe afară. 

— Pe afară? 

— Da. 

Şi afară se duse. Luna lăsă jos lupa şi îşi trecu mâna prin părul des. 
Începea să o obosească atitudinea lui Stilton. 

El nu dădea doi bani pe asta. 


Olivia se uită de-a lungul marginii plajei. Nu trecură multe minute până 
să-şi aducă aminte de lanterna din telefon. Din fericire, mobilul ei era în 
Jachetă şi nu fusese afectat de căderea în apă. Se îndepărtă câțiva metri de 
zid, apropiindu-se de casă şi luminând cu telefonul calea. Nu îndrăznea s-o 
îndrepte în sus. Ştia că trebuie să meargă puţin de-a lungul apei înainte să 
ajungă la hangarul săpat în stâncă, dar habar nu avea cât de mult. Mai 
parcurse câțiva metri. Trecu peste nişte bucăţi de lemn plutitor şi o bucată 


de plastic adusă la mal. Nu putea fi departe. Văzu casa mare şi neluminată 
profilându-se deasupra ei. Spaţiul săpat în stâncă trebuia să se afle undeva 
la jumătatea zidului exterior. Cel cu sticlă. Cu cei doi fetuşi gemeni plutind 
în ea. Ridică privirea şi văzu reflexii în ferestrele mari. Aproape chiar 
deasupra ei. Trebuia să fi ajuns. Îndreptă lanterna peste pietrele din faţa ei 
ŞI-l văzu. Un zid scund de piatră care ieşea din apă. O latură a intrării în 
hangarul pentru bărci. Se cățără pe zid şi îndreptă lanterna în fața ei, 
luminând o peşteră mare. Se întindea mult în adâncul stâncii. Nu se vedea 
nicio barcă înăuntru. Cu grijă, se furişă de-a lungul unei laturi a zidului 
stâncos. După câțiva paşi, zidul era îmbrăcat în lemn. Lemn gudronat. Mai 
înaintă puţin şi ajunse la un fel de platformă de lemn. Se întindea pe lângă 
cei trei pereți din hangar. 

Era un moment critic. 

În clipa aia era în stânca scobită. 

Avea alarmă sau nu acolo? 

Încet, mişcă fasciculul lanternei pentru a scana tavanul peşterii, colţurile, 
marginile. Nicio cameră CCTV. Nu că ar fi putut vedea oricum. Putea să fie 
şi ascunsă, desigur, dar cel puţin în momentul ăla nu vedea niciuna. Văzu, 
însă, uşa care trebuia să ducă la parter. 

Potrivit planurilor de nivel. 

Era pe cealaltă parte. 

Porni spre uşă. Chiar în mijlocul platformei înguste era un dulap de lemn 
care o forță să se strecoare pe lângă zidul stâncos. Când ajunse la jumătatea 
drumului, prin spatele dulapului, îl văzu pe primul. La doi centimetri de fața 
ei. Un păianjen de peşteră uriaş. Negru. Cu picioare groase şi îndoite. Când 
întoarse telefonul îi văzu şi pe ceilalți. Pe tot zidul. Cei mai mulți se mişcau, 
tulburați de lumină. Trecu repede în partea cealaltă şi îşi scutură câteva 
dintre făpturile târâtoare din păr. 

Sayonara”, Kerouac, zise în sinea ei. 

Era la doar câţiva paşi de uşă. Îndreptă lanterna spre ea. O clanță 
obişnuită, o uşă obişnuită din lemn, nu de metal. Putea s-o deschidă? Sau 
era încă una dintre cele care culisau doar la comandă? 

Nu era. 

Însă era încuiată. 

Se aşteptase la asta. Dar ce fel de încuietoare era? Dacă era o yală cu 
cheie frezată plată, era în mare necaz. Nu putea să descuie aşa ceva fără 
cheie. Dacă nu era, putea să-şi folosească instruirea din poliție. Datorită 


colegilor care considerau că descuierea încuietorilor fără cheie ar trebui să 
facă parte din instruirea elementară a poliţiştilor. Fără să dărâme uşile, cum 
vedeau în filme. 

Ei o învăţaseră pe Olivia cum să procedeze, cu ajutorul unor mici unelte. 
Scoase mănunchiul de metal şi începu să lucreze la pinii din încuietoare. 


Borell era furios. Şedinţa se afla într-un blocaj. La început toată lumea 
fusese de acord că perioada premergătoare următoarelor alegeri trebuie 
stoarsă la maximum. Până atunci, lucrurile merseseră bine. Apoi apăruse 
conflictul. În echipa de management erau două tabere. Una care voia să se 
extindă şi alta care voia să îmbunătăţească organizația pe care o conduceau 
deja. Borell făcea parte din primul grup. După o jumătate de oră de discuţii, 
era clar că se află într-un impas. Aşa că Borell puse capăt şedinţei. Se 
întâmplă destul de brusc. Toată lumea se aşteptase să rămână la hotel peste 
noapte. 

Dar planurile se schimbară. 

Idioți, se gândea Borell în timp ce conducea pe aleea întunecată din 
pădure. Sigur că trebuie să ne extindem cât se poate. Despre asta e vorba în 
toată chestia asta. Era atât de enervat, încât aproape le rată. Urmele de 
cauciucuri din zăpadă, care treceau pe drumul forestier îngust. Mai întâi 
trecu pe lângă ele, apoi puse frână, dădu înapoi şi se opri. Cine naiba vine 
cu maşina aici? La ora asta? Continuă pe drumul îngust şi porni faza lungă 
a farurilor. Urmele continuau mai departe, spre o curbă mică. Mai merse un 
pic şi opri. Lumina farurilor căzu drept pe o maşină albă care stătea chiar 
lângă drum. 

Un Mustang. zi 


Olivia reuşi să descuie uşa. Dură ceva, însă reuşi. Înainte să deschidă uşa 
se gândise din nou la alarmă. Dacă există vreuna, probabil e conectată la 
un centru de securitate, iar atunci aş avea la dispoziție vreo douăzeci de 
minute înainte să sosească cei de la securitate. Deschise uşa. Tăcere. Nicio 
alarmă, până la urmă. Bun. Urcă scările. Ştia unde urmează să iasă. 
Aproximativ. Memorase planurile de nivel cât de bine fusese în stare şi 
fotografiase o parte cu telefonul mobil. Avea să iasă la parter, iar apoi avea 
să urce scările din dreapta. Ajunsă sus, avea să se afle la etajul la care 
fusese cu câteva zile în urmă. 

Etajul cu biroul. 


Găsi scările. Îndreptă lanterna de la telefon pe treptele din faţa ei, nu voia 
să facă prea multă lumină. Nu voia să riște să fie văzută din exterior. 
Indiferent cine ar fi fost acolo. Când ajunse sus, văzu că se află la locul 
potrivit. Singurul lucru care strălucea în toată casa era acvariul din peretele 
mare de sticlă. Lumina verde ajungea până la scările pe care se afla ea. Se 
îndepărtă iute. Ştia unde e biroul. E atât de linişte, se gândi ea, când nu e 
pornită muzica aia ciudată. Se strecură printr-un pasaj îngust şi ajunse la 
uşa biroului. Pe perete era un buton mic. Îl apăsă. Uşa se deschise culisând, 
la fel de tăcut ca data trecută. Păşi în cameră şi se duse drept la raftul pe 
care văzuse geanta de plută cu laptopul înăuntru şi ridică telefonul mobil. 

Geanta nu era acolo, pe cărțile de artă. 

Unde fusese înainte. 

La naiba! 

S-o fi luat cu el? Am venit aici degeaba?! Scană încăperea cu lanterna. 
Acolo! 

Geanta de plută cra pe marginea biroului. Porni aparatul foto al 
telefonului şi făcu mai multe fotografii cu geanta. Apoi folosi funcția video 
ca să arate unde se află, mişcând lent mobilul în jurul camerei. Se concentră 
câteva secunde pe un tablou mare semnat de Jan Håfström, agăţat pe unul 
dintre pereți. 

Savura clipa. 


pd 


Îşi frecă atent ochiul de sticlă cu degetul mare. Celălalt o privea pe 
Olivia. Se mişca la doar câţiva metri în faţa lui, în birou. De fiecare dată 
când se întorcea cu faţa la oglinda cu rama groasă aurie, el putea să se uite 
drept în ochii ei. Stătea în camera îngustă din spatele oglinzii. O construise 
cu un an în urmă, în secret. Nu era pe planurile de nivel. Îi plăcea să stea în 
spatele oglinzii şi să-şi privească oaspeţii aflaţi în birou. Unii stăteau doar şi 
aşteptau, alții inspectau bibliotecile sau aruncau priviri discrete peste birou. 
Cei mai mulți se duceau la oglindă să-şi corecteze cine ştie ce, părul sau 
rujul, chiar în faţa lui. Îi plăcea asta. 

În clipa aceea o privea pe tânăra şi frumoasa Olivia Rivera, femeia care 
devenise un martor dificil al incidentului de la Silvergârden şi care căutase 
apoi să ia legătura cu el sub pretexte false. Pătrunsese prin efractie în casa 
lui şi se ocupa să-i documenteze camera cu telefonul mobil, în special 
geanta de laptop. Cea făcută din plută. 

Ar fi trebuit să mă descotorosesc de ea, se gândi el. 


Dar era prea târziu. 

Petrecu câteva secunde deliberând ce să facă. Era mai degrabă domeniul 
lui Thorhed, dar el nu era acolo. Nu de data asta. Trebuia să se ocupe singur 
de situație. 

Olivia lăsă telefonul în jos, se duse la geanta de plută de pe birou şi-i 
desfăcu fermoarul. Înăuntru era un Macbook Pro. Îl deschise. În dreapta, 
sub tastatură, era o inimioară roz. Autocolantul Sandrei. 

Asta el 

Deodată auzi un ţăcănit în spatele ei. Se întoarse. Uşa era gata să se 
închidă! Se năpusti înspre ea tocmai când se închise. Scană pereții de lângă 
uşă cu mobilul. Niciun buton. Ce naiba se întâmplase?! Era zăvorâtă? Avea 
detector de mişcare înăuntru? Încercă să împingă uşa într-o parte. 

Nu se clinti. 

us 


Stilton văzu acelaşi lucru pe care-l văzuse Borell cu puțin timp în urmă, 
nişte urme clare de cauciucuri, tocmai când se apropia de drumul forestier. 
Îşi încercă norocul şi văzu deodată cum farurile luminează maşina Oliviei. 
Ce făcea acolo? De ce nu era parcată lângă poartă? Olivia îi spusese despre 
poartă, despre aleea mărginită de felinare, despre nava spațială de pe malul 
apei. Dar îşi parcase maşina acolo. Pe un mic drum forestier. 

Stilton îşi putea imagina de ce, şi nu era deloc un gând liniştitor, încearcă 
să se furişeze în casă. 

E ţicnită. 

Se uită în torpedoul Lunei şi găsi o lanternă. O luă şi ieşi din maşină. 
Încotro o luase Olivia? Fa 


Olivia stătea lipită de un perete din birou. Creierul îi funcționa la turație 
maximă. Cu doar un minut în urmă îşi dăduse seama că rămâne fără baterie 
la telefon. Era gata să cedeze, iar ea era încuiată în biroul unuia dintre cei 
mai bogaţi experți financiari din Suedia. 

Era prinsă în capcană. 

Borell îşi petrecea probabil noaptea la Vaxholm. Urma să rămână blocată 
acolo până când avea să se întoarcă el în ziua următoare? Scană din nou 
încăperea cu lanterna de la mobil şi încercă să găsească ceva cu care să 
deschidă uşa, în timp ce rotiţele creierului i se învârteau la maximum. Ce-o 
să facă dacă mă găseşte mâine aici? O să sune la poliție? Dar dacă vine 
poliția, atunci pot să explic ce caut aici, pot să le arăt laptopul, pot să spun 


că Borell trebuie să fie implicat în uciderea lui Bengt Sahlmann şi că i-a 
furat laptopul! 

Aşa că e puţin probabil că o să sune la poliție, se gândi ea. 

Poate o să construiască un nou acvariu verde cu trupul gol al unei femei 
plutind în formol. 

Apoi îi muri telefonul. 

Încercă să înainteze în întuneric. 

Deodată auzi încă un ţăcănit. În spatele ei. Uşa era gata să se deschidă. 
Fugi spre ea şi se strecură prin ea înainte să se deschidă pe jumătate, ieşind 
pe coridor. Acolo chiar era întuneric beznă. Îşi aminti că venise din dreapta. 
Pipăi peretele ca să înainteze. Apoi era stânga, nu? Încercă să-şi amintească 
planurile pe care le avea în cap. Sau era la dreapta? Apoi văzu o lumină 
slabă la celălalt capăt al coridorului. O lumină care se mişca de-a lungul 
uşii, încet. E acasă! Olivia se îndreptă în cealaltă direcţie cât de repede putu. 
Ştia că sunt nişte sculpturi mici şi vaze peste tot, putea să se împiedice cu 
uşurinţă. Dădu un colţ şi se lipi de un perete. Tăcere. O tăcere de moarte. 
Nu mai vedea lumina. Se strădui să audă paşi. Nu auzi nimic. 

Atunci începu muzica. 

Muzica aia electronică, în difuzoare, nu prea tare. 

Se îndepărtă de perete şi continuă să meargă drept înainte. Tot timpul 
tinu mâna pe perete ca să încerce să simtă încotro merge. Apoi reveni 
lumina. În fața ei. Conul de lumină tocmai se mişca după un colţ şi ieşea pe 
coridor, spre ea. Se întoarse. Nu vedea nimic. Se duse în cealaltă parte a 
coridorului, gândindu-se că o să ajungă la un alt perete, însă nu fu aşa. Se 
trezi într-o cameră. Se lipi de peretele din cameră şi îşi ținu răsuflarea. Nu 
îndrăznea să se uite afară. Cu colţul ochiului vedea conul de lumină de pe 
podea mişcându-se pe afară, în faţa camerei. Expiră. Apoi auzi din nou un 
țăcănit slab. Uşa pe care intrase se închise etanş. Câteva clipe mai târziu 
auzi bâzâitul din raftul ce se întindea pe toată lungimea tavanului. 

Era blocată în camera cu vid. n 


Stilton o luase cam pe acelaşi drum ca Olivia, prin pădure. Spre zid. Prin 
întuneric şi un teren mlăştinos. Bănuia că a încercat să traverseze zidul şi să 
intre în casă. Complet nebună, dar nu era ideea lui. Încercase să o sune de 
două ori. Fie îşi închisese telefonul, fie îl trecuse în modul avion. Sau poate 
îl pierduse? Poate nu putea să vorbească atunci? Ultima opțiune era cea mai 
pozitivă. Asta însemna că e undeva acolo şi că deţine controlul. 

Dar ea nu deţinea controlul. Se prăbuşise pe podea cu ceva timp în urmă. 
În momentul acela se târa încet pe podeaua rece de beton, în întuneric, spre 
uşă. Oxigenul din cameră aproape se terminase, se chinuia să inhaleze aerul, 
plămânii îi erau comprimaţi, gâtul îi devenise un orificiu subțire şi şuierător. 
Zgâria podeaua cu mâinile, capul i se învârtea, opt opere de artă tăcute îi 
priveau corpul cuprins de crampe. În cele din urmă se întoarse pe spate 
chiar lângă uşă, zgâriind încet plinta, cu ochii închişi. La doar o clipă 
distanţă de amorţeala finală, îi deschise din nou. Bâzâitul din tavan se oprise 
dintr-odată. Uşa începu să se deschidă. Încet, câte un centimetru o dată. 
Camera urma să se umple din nou cu aer. 

Prea târziu. 

Capul îi căzu pe podea. 

Jean Borell stătea în pragul uşii. Era foarte mulțumit. Sistemul de vidare 
costase o avere, dar funcţiona. 

Perfect. 

Se aplecă deasupra trupului lipsit de viaţă şi pescui un telefon mobil. 


Stilton ajunsese la zid. Îl lumina cu lanterna. Era înalt. Prea înalt ca să-l 
fi putut sări Olivia. Aşa că îl urmă până spre apă. Când ajunse la capătul 
zidului se opri. Putea să intre în apă şi să ocolească zăbrelele de fier, 
presupunea el, dar nu ştia unde e Olivia. Nu ştia ce naiba face. Mare toantă 
mai era! Stinse lanterna şi se uită pe marea cu valuri care se legănau uşor. 
Deodată văzu o lumină pâlpâind departe, de-a lungul marginii țărmului. 

Atunci îi intrară reflexele în acțiune. 

Intră în apă. La ceva distanţă îşi folosi forţa braţelor ca să se urce pe 
zăbrelele de fier, până când reuşi în cele din urmă să sară în partea cealaltă 
peste capătul îndepărtat. Când ajunse pe uscat începu să se îndrepte spre 
lumină. Nu îndrăznea să pornească lanterna, ceea ce înseamnă că nu văzu 
scândura uscată de lemn. Se rupse tocmai când călcă pe ea, pârâind 
zgomotos. Deodată se stinse lumina. Stilton se opri şi ascultă. I se păru că 
aude un plescăit slab. Scoase lanterna. Nu-i păsa dacă îl vede cineva. Cât de 
repede fu în stare, se duse în punctul în care văzuse lumina. Ajunse la un 
zid scund de cărămidă care ducea la o scobitură săpată în stâncă. Nu vedea 
prea departe înăuntru, aşa că în schimb îndreptă fasciculul lanternei spre apă 
ŞI văzu un corp plutind la suprafață. 

Borell stătea în pragul camerei cu vid, ştergându-şi antebraţele cu un 


prosop mic. Afară fusese întrerupt de un pârâit zgomotos care se auzise 
dinspre zid. Probabil era doar o căprioară, dar chiar şi aşa. Aruncase corpul 
Oliviei în apă şi se întorsese în hangarul pentru bărci. Avea să fie găsită 
înecată — nu avea leziuni externe pe corp. Dacă descoperirea corpului ei ar 
fi fost legată de casa lui, ar fi putut spune că a fost o tentativă de spargere, 
uşa de la hangar era deschisă când a ajuns acasă. Descuiată cu şperaclul. 
Din nefericire, alarma de jos fusese deconectată temporar din cauza unor 
lucrări minore de reconstrucție. Femeia probabil intrase şi ieşise din 
hangarul pentru bărci, alunecase la marginea docului fiindcă era atât de 
întuneric şi se înecase. Nu era treaba lui să explice asta. 

Dacă avea să mai fie găsită. 

Scoase telefonul pe care-l luase de la Olivia. Era curios. Ştia că sunt 
fotografii incriminatoare cu laptopul lui Sahlmann, dar poate mai erau şi 
alte lucruri interesante. Mai multe indicii despre ce strânsese domnişoara 
până atunci? Poate fotografii făcute la Silvergârden? Cu femeia care a murit 
acolo? Din păcate, nu reuşi să-l pornească. Văzuse că rămâne fără baterie în 
birou şi presupunea că bateria e goală. 

Dar avea câteva încărcătoare în casă. 

Stilton intră în apă clătinându-se şi simți cum panica îi cuprinde pieptul. 
Văzu corpul şi părul lung plutind la suprafața apei. Era întors cu fața în sus. 

— OLIVIA! 

Când ajunse la ea, încercă să o ridice din apă. O apucă de subsuori şi o 
trase înapoi pe uscat. Îşi scoase haina şi o înfăşură în ea. Îndreptă lanterna 
spre faţa ei, se aplecă peste gură, încercând să vadă dacă respiră. Lăsă 
lanterna şi începu să-i facă respiraţie artificială în întuneric. Câteva secunde 
mai târziu se ridică şi începu să-i apese ritmic pieptul cu toată forţa. Ştia că 
are viaţă în ea, trebuia doar să-i repornească sistemul. Se aplecă şi îşi lipi 
gura de a ei. Chiar în clipa aia se auzi prima răsuflare, o inhalare adâncă, 
parcă ieşind ca un urlet din trupul ei. Stilton se ridică în şezut. Continuă să-i 
apese pieptul ca s-o ajute să respire, dar în momentul ăla ştia că a reuşit. 
Câteva secunde mai târziu Olivia deschise ochii, îl văzu, apoi îi închise din 
nou strâns. Stilton luă lanterna într-o mână, o ridică pe Olivia de subsuori şi 
începu s-o tragă de-a lungul țărmului. Îi simţea şi-i auzea respiraţia în 
acelaşi timp. Se împleticea în întuneric, încercând să evite toate bucăţile de 
lemn plutitor. Ştia că trebuie să treacă de zăbrelele de fier de lângă zid, să le 
ocolească de tot, cu ea în brațe. 


Cum avea să reuşească? 

Odată ce ajunse acolo, făcu singurul lucru posibil. Ridică trupul Oliviei 
pe umăr şi începu să meargă prin apă. Îi venea aproape până la brâu. Când 
ajunse la marginea gardului, se prinse de zăbrele cu mâna dreaptă şi sări pe 
cealaltă parte, în apă. Preţ de câteva clipe, fierul îi săpă atât de adânc în 
palmă, din cauza greutăţii mari, încât simți cum durerea îi ţâşneşte prin tot 
braţul şi apoi îi ajunge în creier. 

Însă reuşi. j 

Borell stinse luminile din casă. Cu câteva minute în urmă auzise ceva ce 
semăna cu un urlet. Un urlet de bărbat. Nu înțelegea de unde vine sau cine 
ar fi putut să fie. Făcu înconjurul casei, uitându-se pe ferestre diferite. Nicio 
mişcare afară. Aproape fugi până la bucătăria mare şi descuie una dintre 
uşile din spate. Vântul bătea prin pădurea de dincolo de zid. leşi afară şi 
închise uşa în urma lui. 

Stilton o căra pe Olivia în brațe prin pădure, îndreptându-se spre maşini. 
Nu ştia exact unde se află, trebuia să-şi urmeze instinctele, preocupat în 
permanentă de nebunul din casa aflată în spatele lor. Oare îi văzuse? 

În cele din urmă zări maşinile. 

Când ajunse la ele, încercă să deschidă portiera din spate a maşinii Lunei 
cu o singură mână. Tocmai când reuşi s-o deschidă, Olivia îi alunecă din 
braţe şi căzu pe pământ. În picioare. Ea exclamă. El exclamă. Se uitară unul 
la celălalt preţ de câteva secunde. 

— Sani în maşină, zise Stilton, o alegere destul de ciudată în situația 
aceea. 

Să „sară în maşină” nu era tocmai ceva ce Olivia ar fi putut să facă în 
clipa aia. Dar reuşi să se urce pe bancheta din spate cu ajutorul lui Stilton, 
iar el închise uşa. Apoi observă sângele care îi curgea din palma dreaptă. 
Zăbrelele de fier îi făcuseră o tăietură adâncă în palmă. Îşi scoase tricoul şi-l 
înfăşură în jurul mâinii, apoi îşi trase haina la loc pe torsul gol. Oliviei avea 
să-i fie destul de cald, cu încălzirea maşinii pornită. 

Apoi dădu cu spatele şi ieşi cu maşina de pe drumul forestier. 


Jumătate de oră mai târziu, o ajuta pe Olivia să urce scara. Ea simţea 
cum îi tremură corpul răcit. Îşi revenise pe drumul spre oraş. O dureau 
plămânii, iar Stilton voia s-o conducă la Spitalul Söder. Ea nu voia, aşa că 
în schimb o duse la barjă. 


O sunase pe Luna şi îi explicase. Nu în detaliu, Luna nu îi ceruse niciun 
detaliu. Aprinse luminile în salon şi prepară nişte băuturi calde. Nu ştia ce 
vrea Olivia, nu se cunoscuseră niciodată. 

Stilton o ajută pe Olivia să coboare în salon. Ea se întinse pe una dintre 
bănci. Luna tocmai era gata să pună o pătură pe ea când observă că hainele 
îi sunt ude leoarcă. 

— Trebuie să le dai jos, spuse ea. 

Olivia se ridică. Luna o ajută să-şi dezlipească de pe corp hainele ude. 
Stilton se duse în cabina lui, nu voia ca Olivia să se simtă incomod. Şi 
trebuia să se ocupe de rana din palmă, condusese maşina cu mâna stângă. 
Când îşi desfăşură tricoul însângerat, văzu că tăietura e adâncă. 

— Am terminat! 

Stilton îşi înfăşură din nou tricoul în jurul palmei, îşi puse alt tricou şi o 
pereche de pantaloni uscați, ieşi şi se aşeză lângă Olivia. Luna îi 
împrumutase nişte haine şi era înfăşurată într-un halat mare şi galben. 

— Mulţumesc că ai venit, zise Olivia. 

Încă o durea gâtul, iar glasul îi era subţire. 

— Eşti țicnită, ştii, da? spuse Stilton. 

— Acum ştiu. 

Olivia se lăsă pe spate. Borell o prinsese. Încercase s-o omoare. Iar 
Stilton o salvase. Cum îi promisese odinioară tatălui ei — avea grijă de ea. 
Datorită acestui lucru supraviețuise. Dar ea făcuse ce-şi propusese. 
Fotografiase geanta de plută şi filmase biroul. Avea nişte dovezi 
incriminatoare. Se întoarse cu faţa la Luna. 

— Poţi să-mi dai pantalonii? 

Luna îi dădu Oliviei pantalonii. Băgă o mână în buzunar. Şi în celălalt 
buzunar. Niciun telefon. Se lăsă din nou pe spate pe bancă. 

— Nenorocitul dracului, şopti ea. 

— Ce e? întrebă Stilton. 

— Mi-a furat telefonul. 

— Nu-i un capăt de ţară, nu? întrebă Luna. 

— Ba da, e un capăt de ţară, zise Olivia. Ce aveam acolo urma să 
dovedească tot. De-asta l-a furat. 

Olivia se frecă la ochi. 

— Ai chef să ne povesteşti ce s-a întâmplat acolo? zise Stilton. 

Nu prea avea, dar având în vedere eforturile lui Stilton, simţea că trebuie. 
Aşa că le spuse toată povestea. Din clipa în care a intrat în hangarul pentru 


bărci, până când a ajuns în birou şi în camera cu vid. 

Când termină, clipi de câteva ori şi adormi. 

Luna o acoperi cu două pături groase şi aduse un calorifer în salon. 
Stilton nu făcea nimic, dar în sinea lui fierbea de mânie. Se uita la femeia 
aia tânără care dormea pe bancă. Olivia. Monstrul ăla ordinar încercase s-o 
omoare. Pe drumul înapoi dinspre Värmdö, încercase să o facă pe Olivia să 
îşi dea seama că e vorba de o tentativă de omor şi că ar trebui să ia legătura 
cu poliția. Olivia nu voia. Intrase în casă prin efracție, la urma urmei. 
Stilton nu o presase, nu ştia în ce stare se află. Poate că avea să se 
răzgândească după ce îşi revenea puţin. Dar în clipa aia nu era sigur. O văzu 
foindu-se sub pături şi îşi aminti de senzația de panică din piept. 

Se ridică. 

— Ies puţin, îi spuse Lune. 

— Unde? 

— În Värmdö. 

— Ce-ai de gând să faci acolo? 

— Să-i iau mobilul. 

Luna se uită la el. Să-i ia mobilul? 

— Atunci vin şi eu, spuse ea. 

— De ce? 

— Maşina ei a rămas acolo, nu? Le conduci pe amândouă înapoi? 

Stilton uitase de acest aspect. 

Trase pantalonii uzi ai Oliviei spre el şi îi scoase cheile de la maşină. 
Luna se duse la o perdeluţă şi o trase la o parte, scoțând la iveală un seif. ÎI 
deschise şi scoase un pistol. Stilton se uită la el. 

— Ai permis pentru ăsta? 

— Da, vrei să-l vezi? 

— Nu. 

Stilton o privi pe Olivia. Sforăia. Era OK. Avea să se ducă acolo şi să-i ia 
mobilul. 

Porniră şi rămaseră tăcuţi o vreme. Luna înfăşurase palma lui Stilton în 
tifon şi-i pusese un leucoplast deasupra. 

— Aia trebuie cusută. 

— Da. 

Fiecare era ocupat cu propriile gânduri. Stilton se gândea la Abbas. 
Încerca din răsputeri să nu se gândească în perspectivă. La Borell. Voia să 
rămână în starea de furie când avea să ajungă acolo. Să nu-şi facă niciun 


plan. Doar să ia un mobil şi gata. 

Abbas? 

Probabil acum e în drum spre casă. Cu trenul, desigur, o să dureze un 
timp. Mă întreb cum arată. Ştia că Jean-Baptiste nu a vrut să intre în detalii 
legate de rănile lui, aşa că era greu să ştie la ce să se aştepte. 

Dar trăieşte. 

E în drum spre casă. 

Luna, pe de altă parte, se gândea în perspectivă. La Borell. Ea se 
pregătea de necazuri. Din puţinul pe care-l ştia despre bărbatul care locuia 
pe barja ei, înţelegea că nu avea să arate milă. Îşi luase pistolul pentru orice 
eventualitate. 

Spera să nu fie nevoie de el. 


Chiar înainte să ajungă la Brunn, Luna sparse tăcerea din maşină. 

— Cum era când nu aveai adăpost? 

— Eram singur. 

— Consumai droguri? 

— Nu. 

Răspunsurile lui Stilton erau trunchiate şi Luna simțea că nu vrea să 
dezvolte subiectul, aşa că încercă altă abordare. 

— Nu te interesează prea mult alți oameni, nu? zise ea. 

— Nu? 

— Locuieşti cu mine de un timp deja. Ce ştii despre mine? 

— Tatăl tău e căpitan. 

— Exact, şi asta e cam tot. 

— Da, care e problema? 

— E destul de edificator. 

Stilton coti spre Brunn şi se simţi cuprins de iritare. Ce voia? închiriase o 
cabină pe barja ei. Femeia primise banii în avans. 

— Am cam obosit de alți oameni, zise el. 

— În general? 

— Da. 

— Mulţumesc. 

Stilton prinse aluzia. 

— Ce vrei să spun? zise el. 

— Nimic. Ai fost foarte clar. 

Stilton nu răspunse. Conducea pe drumul forestier îngust şi întunecat cât 


de repede îndrăznea. Simţea că discuția ia o turnură urâtă. Nu avea nimic cu 
Luna, ba chiar din contră, ea îi fusese alături, ca şi lui Muriel şi Oliviei. În 
privinţa ei mai era încă ceva, ceva ce nu voia să simtă. Poate că împotriva 
acestui lucru încerca să se protejeze? 

— Uite-l. 

Stilton intrase pe drumul forestier îngust şi arătă spre Mustang. 

— Poţi să-l conduci tu înapoi? zise el. 

— OK. 

Stilton îi dădu cheile Oliviei. 

— Nu-i nevoie să aştepţi. 

— E departe casa? 

— Destul de, da. 

Luna ieşi, iar Stilton demară. Luna urcă în Mustang, dădu cu spatele şi-l 
urmări pe Stilton. Păstrând distanţa. Numai cu luminile de poziţie aprinse. 


pd 


Stilton încetinea pe măsură ce se apropia de poarta mare de fier. Era 
deschisă. Se întreba dacă să parcheze şi s-o ia pe jos până acolo. De ce? 
Trecu de poartă cu maşina şi acceleră până la aleea luminată, apoi frână în 
faţa intrării spectaculoase. Tocmai când să iasă din maşină, văzu pistolul 
Lunei. ÎI pusese pe locul din dreapta. Ezită preţ de o clipă. Apoi îl băgă în 
buzunarul interior al jachetei de piele. 

Urcă scările din față din câțiva paşi. Când ajunse la uşa mare de lemn, 
văzu că e întredeschisă. Mai întâi poarta, iar acum uşa? Făcu o notă în 
subconștient şi trase de uşa grea. 

— Alo! strigă el în hol. Niciun răspuns. Doar o muzică stranie. Intră şi se 
îndreptă spre o încăpere luminată. În dreapta văzu un bar. Nici ţipenie. 

— ALO! E CINEVA AICI? 

Tăcere deplină, cu excepția muzicii. Stilton privi în jur. Până atunci 
funcţionase doar pe baza furiei. Se aşteptase să întâlnească o persoană de 
care avea să se ocupe cum considera necesar. Și nu era nimeni acolo. Cu 
toate că luminile erau aprinse peste tot. Se ascunde? Unde? Poate că în 
camera aia nenorocită cu vid. 

Stilton începu să se plimbe prin casă. 


Luna se oprise la poartă. Nu voia să intre cu maşina în curte. Stătea lângă 
maşină şi se uita spre locul în care credea că trebuie să fie casa. De acolo nu 
auzea nimic. Insă auzi ceva ce suna ca o barcă cu motor. Ştia că vila e 


situată lângă apă, deşi nu vedea nicio apă. Însă recunoscu sunetul. Încercă 
să ciulească urechile. 

Era o barcă cu motor. 

În noiembrie, în toiul nopţii? 

Stilton trecu prin altă cameră, mai mică, plină cu lucrări de artă. Nu 
observă ce era pe pereți, numai traversă camera. Mai departe văzu alt 
coridor. Se duse spre el. Era întunecat, dar Stilton avea în continuare 
lanterna Lunei în buzunar. O aprinse şi porni pe coridor. 

— Alo! 

Tăcere. Ciudat. Nu era nimeni în casă? Luminile sunt aprinse acolo. 
Unde naiba e Borell? rămase nemișcat în cel mai întunecat loc. Deodată 
auzi un sunet ciudat, ceva care se rostogolea pe podea, ca o bilă de sticlă, 
îndreptă fasciculul de lumină spre sunet şi zări obiectul care se rostogolea. 
Era un ochi de sticlă. Stilton se holbă la el, lăsând raza lanternei să-i 
urmărească traseul pe podea până când ajunse la un perete. Făcu doi paşi 
spre o uşă deschisă şi îndreptă lanterna într-o cameră întunecată. 

Era Borell. 

Stătea pe scaunul lui de birou, cu fața la uşă, lăsat uşor pe spate. Găvanul 
gol al ochiului dezvăluia o gaură de glonț. Îi trecuse prin ceafă, 
împrăştiindu-i creierii pe un tablou de pe peretele din spate. Încă se 
scurgeau în jos. Stilton ezită în pragul uşii. Borell fusese ucis. Mobilul 
Oliviei era acolo. El sigur n-ar fi trebuit să se afle acolo când venea poliția. 
Stilton intră în cameră. Îndreptă fasciculul lanternei de jur-împrejur, iar 
lumina se reflectă în oglinda mare de pe perete şi pe birou. Niciun mobil. 
Îndreptă lanterna spre Borell, se aplecă deasupra cadavrului şi-i pipăi 
buzunarele pe dinafară. Era ceva în buzunarul drept. Băgă mâna înăuntru şi 
scoase un mobil. Al Oliviei. Îl recunoscu. Deodată stomacul lui Borell 
începu să gâlgâie. Stilton se ridică şi fugi din cameră. 

Prin casă. 

Cobori treptele şi urcă în maşină. Porni motorul şi acceleră, ieşind pe 
poartă. Văzu că Luna stă lângă Mustang la o scurtă distanță. Trecu pe lângă 
ea cu viteză maximă. Luna sări în maşină şi încercă să se țină după el. Cât 
încă erau pe drumul forestier, fu relativ capabilă să-l urmărească. Deodată 
văzu cum o altă maşină se apropie pe o bucată scurtă şi dreaptă de drum şi 
abia reuşi să se dea într-o parte. Un BMW albastru care gonea spre casa lui 
Borell. Să conduci cu asemenea viteză pe un asemenea drum? se gândi ca şi 


prinse din urmă maşina lui Stilton puţin mai departe. Când ieşiră pe drumul 
principal, Stilton dispăru în depărtare. 

Conduse până ajunse la o benzinărie, aceeaşi la care se oprise Olivia. 
Intră în zona de servicii, se opri la o oarecare distanță de pompe, îşi scoase 
mobilul şi sună la 112. 

— Jean Borell a fost ucis în domiciliul lui din Ingarö. 

Apoi închise. Folosea mereu telefoane cu cartelă. Nu avea cum să fie 
identificat pe baza apelului. T 


Olivia se zvârcolea sub pături. Nu dormea bine. Când se întoarse cu fața 
la perete, îşi reveni puțin şi i se păru că aude voci, voci care vorbeau în 
şoaptă. Rămase nemişcată, cu fața la perete. Vocea lui Stilton şi vocea 
Lunei. Se linişti şi închise ochii. Apoi îl auzi pe Stilton făcând un 
comentariu foarte ciudat. Ridică vocea puţin. 

— Dar am sunat la poliție! 

Cobori din nou vocea. Olivia întoarse capul şi-i văzu pe Stilton şi pe 
Luna în salon, foarte aproape unul de celălalt. Să sune la poliție? Sunase la 
poliție să le spună ce a făcut Olivia acasă la Borell? N-avea cum. Olivia se 
ridică, sprijinindu-se pe braţe, ca să audă mai bine. Banca de lemn era pe 
Jumătate ascunsă în întuneric. 

— ŞI eşti sigur că era mort? 

Era vocea Lunei. 

— Mort de-a binelea. 

— Cine? 

Olivia se ridicase ca lumea în momentul acela. Stilton şi Luna se 
întoarseră spre ea. 

— Cine e mort de-a binelea? 

— Jean Borell. 

Stilton porni spre Olivia când îi răspunse. Ştia că trebuie să-i spună şi 
Oliviei. Voia să-i spună. Încă era tulburat şi el. Nu din cauza crimei în sine, 
ci din cauza faptului că fusese la locul crimei. 

Pe drumul spre barjă recapitulase priveliştea macabră din birou. Gaura 
de glonţ din locul în care fusese ochiul lui Borell. Creierii întinşi pe tabloul 
din spate. Crima trebuie să fi avut loc chiar înainte ca el să ajungă în casă. 
Ucigaşul putea foarte bine să fi fost în casă cât timp intrase şi ieşise el. 

Nu ştia. 

Nu ştia nici dacă ucigașul sosise după ce o salvase el pe Olivia sau dacă 


fusese în casă tot timpul, când Olivia intrase în birou. Spera că Olivia nu o 
să se ducă cu gândurile în aceeaşi direcție. 

— Închipuie-ţi că ucigașul ar fi fost acolo când eram şi eu în casă, zise ea 
după ce Stilton termină de vorbit. 

Se ducea cu gândurile în direcția aceea. 

Dar nu exista răspuns la întrebarea ei. 

Nu încă. 

După ce Stilton termină, Luna le spuse ce văzuse şi auzise cât timp 
stătuse la poartă. 

— Am auzit o barcă cu motor. 

— Cât timp eram eu în casă? întrebă Stilton. 

— Da. Poate era ucigaşul care fugea? 

Nici la întrebarea asta nu exista răspuns. 

Luna se duse la dulăpiorul simplu cu băuturi şi scoase o sticlă de whisky. 
Bănuia că Stilton o să aibă nevoie de un pahar. 

— Vrei şi tu puţin? 

Luna se întoarse spre Olivia. Ea îşi trase o pătură. 

— Da, te rog, zise ea. 

Pe masă erau trei pahare mici, şi două minute toată lumea sorbi băutura 
în linişte. După ce Olivia înghiţi lichidul cu o grimasă controlată, se întoarse 
către Stilton. 

— Tu ce căuta înapoi acolo? 

Stilton băgă mâna în buzunarul interior. 

— Am fost după ăsta. 

Îi dădu telefonul mobil Oliviei. Ea îl luă şi nu ştiu ce să spună. Se dusese 
acolo doar ca să-i ia telefonul? Şi se pricopsise cu un cadavru? 

— Eşti țicnit, ştii, da? zise ea. 

— Acum ştiu. 

Amândoi îşi zâmbiră. Olivia se întoarse către Luna. 

— Ai un încărcător? 

— Absolut. 

Luna se duse să ia încărcătorul, iar după ce-l băgă în priză, Olivia porni 
telefonul. Fotografule din birou şi cele cu laptopul încă erau acolo. Borell 
nu le ştersese. Trebuia să fi avut alte lucruri pe cap. 

— Ai văzut laptopul? îl întrebă pe Stilton. 

— Nu m-am gândit la asta. Aveam alte lucruri pe cap. 

— Înţeleg. 


— Eu mă duc la culcare, zise Luna şi se ridică. Rămâi peste noapte, 
Olivia, da? 

— Da, te rog. 

— E o cabină mică lângă a mea, pe acolo. 

— Mulţumesc. Mai stau puţin. 

Nu voia să se ducă încă la culcare. Voia să mai stea de vorbă cu Stilton. 
Luna ocoli masa şi întinse mâna spre el. 

— Ce e? 

— Pistolul. 

Stilton uitase de pistol. Îl scoase din haină şi i-l dădu Lunei. Ea se duse la 
micul seif de după perdea. Chiar înainte să-l pună înăuntru, se întoarse cu 
spatele la Stilton. Dar el vedea ce face — verifica magazia. Apoi închise din 
nou seiful, îi făcu cu mâna Oliviei şi dispăru. Sticla era încă pe masă, iar 
Stilton îşi mai turnă o gură de whisky. Olivia scutură din cap, băuse destul, 
nu avea nevoie de mai mult în starea în care se afla. 

ÎI privi pe Stilton. Nu cu mult timp în urmă avea gânduri destul de amare 
ori de câte ori auzea numele lui. În clipa aceea stătea în faţa ei, iar ea se 
simţea foarte diferit. 

— O să fie mare nebunie cu toată treaba asta, zise el încet. 

— Da. 

— Mette o să fie băgată în povestea asta. 

— Da. 

— ŞI tu şi eu o să fim băgaţi în ea. 

— Probabil. 

— Cum o să procedăm? 

— Trebuie să vorbim despre asta acum? 

— Nu. 

Nu trebuia, nu în seara aia. Făcuseră destul pentru o singură zi. Stilton îşi 
sorbi whisky-ul. Amândoi rămaseră tăcuţi. Câteva minute mai târziu, Stilton 
o privi pe Olivia. 

— Ți-e dor de Elvis? 

Îi era dor. Deseori. De ce se gândea în momentul ăla la asta? 

— Da, foarte mult, zise ea. 

Stilton dădu din cap aprobator. Olivia îi privi mâinile cu tendoane 
umflate, în care ţinea paharul. Leucoplastul pe care i-l pusese Luna pe mâna 
dreaptă se făcea roşu. Deodată simţi nevoia să-l întrebe ceva. Poate că era 
atmosfera aceea foarte deosebită din salonul slab luminat, sau whisky-ul, 


sau evenimentele dramatice care se desfăşuraseră în noaptea aia, Olivia nu 
ştia, poate toate variantele de mai sus. Însă simţea că vrea să-l întrebe ce îl 
mai întrebase o dată, o întrebare la care nu primise niciodată un răspuns ca 
lumea: „Ce te-a făcut să sari de pe şine?” 

Dar hotărî să nu-l întrebe. 

Nu ştia cât de mult a dormit, 1 se păruse doar un minut, dar a doua bătaie 
în uşa cabinei îl făcu să se ridice în şezut. Aprinse lumina şi văzu că e şapte 
şi jumătate dimineaţa. 

— Tom, poţi să deschizi uşa? 

Era vocea Lunei. S-a întâmplat ceva? îşi trase pe el o pereche de 
pantaloni, se ridică şi descuie zăvorul. Luna deschise uşa din exterior. Se 
dădu la o parte. Pe coridor stăteau doi bărbaţi în civil. 

Unul dintre ei îi prezentă legitimatia de poliție. 


Capitolul 21 


În timpul şedinţei de dimineaţă a ziarului Dagens Nyheter se simţea o 
stare de încordare. Uciderea investitorului de risc Jean Borell la domiciliul 
lui din Värmdö cu o noapte în urmă era o ştire importantă, iar reportajul 
avea o mulțime de unghiuri diferite. Sala era plină de jurnalişti cărora le 
curgea adrenalina prin vene. 

Unul dintre ei era Alex Popovic. 

Situaţia lui era unică. Victima era o cunoştinţă personală de-ale lui. Nu 
un prieten apropiat, nu atunci, dar destul de apropiat cât să aibă informaţii 
pe care nu le avea niciunul dintre colegi. De-asta rămase discret când 
începură speculaţiile. Legate de mobilul crimei şi de făptaş. Furt de lucrări 
de artă care n-a mers cum trebuie? Legături internaționale? Poliţia furnizase 
foarte puţine informaţii până în acel moment. Ancheta intrase într-o etapă 
sensibilă, aşa spuneau. Deocamdată nu existau suspecți. Urma ca detaliile 
legate de cele întâmplate acasă la Borell să fie prezentate după aceea, cele 
care puteau fi făcute publice, cel puţin. 

Aşa că Alex se duse la biroul lui. 

Crima asta e legată de uciderea lui Bengt? Cum? De ce? Simţea că vrea 
să ia legătura cu Olivia. O sunase de vreo două ori după noaptea petrecută 
la el acasă. Ea nu-l sunase înapoi. Probabil auzise deja despre crimă. De ce 
nu-l suna? Fusese destul de intensă tot timpul, presându-l să-i spună că de 
Borell se luase Bengt la cina aceea. De ce voia să ştie asta? Nu reuşise să 
găsească răspunsul la întrebare. Poate că trebuia să i-o adreseze din nou. 

În clipa aceea. 

O sună din nou pe Olivia şi intră căsuţa vocală. Nu lăsă niciun mesaj. 
Când închise, remarcă zumzetul discuţiilor aprinse ce aveau loc între colegii 
lui. 

Cine îl omorâse pe capitalistul de risc Jean Borell? 

Nu fusese acelaşi fel de zumzet ca la confirmarea faptului că ofițerul 
Bengt Sahlmann, de la Operaţiuni Vamale, fusese ucis. 

Nu toţi oamenii sunt egali, se pare. 


Unul dintre anchetatorii care lucrau la cazul uciderii lui Jean Borell era 
Rune Forss. Ceruse să conducă interogatoriul unui bărbat care fusese adus 
mai devreme în dimineața aceea. Tom Stilton. Cererea îi fusese aprobată. 


Era aproape ora unu. Stilton stătea într-o celulă pe Kronobergsgatan de mai 
bine de cinci ore deja. 

— Trebuie să mai adun nişte detalii pentru interogatoriu, spuse Forss 
către restul grupului. 

Părăsi clădirea. Stabilise să se ducă la bowling la unu şi jumătate. Nu 
avea de gând să rateze partida. Ideea că bărbatul care stătea singur în celulă 
avea să-l mai aştepte puţin îl punea într-o dispoziţie deosebit de veselă. 


Luna nu voia s-o trezească pe Olivia, voia ca fata să doarmă. Nu prea 
avea ce să facă în privinţa celor întâmplate. Când Olivia se trezi, vestea veni 
ca un şoc. 

— L-au luat?! 

— Da. 

Olivia îşi puse hainele uscate în timp ce rotițele minţii i se învârteau cu 
repeziciune. Luna îi pregăti micul dejun, dar Olivia nu putu să înghită mai 
mult decât un pahar cu suc proaspăt stors. 

— Nu vrei nişte fructe? 

— Nu, mulţumesc. Dar de ce? 

— De ce l-au luat? 

— Da! De unde ştiu că Stilton a fost în casă? Trebuie să aibă ceva de-a 
face cu asta, nu? 

— Da, probabil. 

— L-a văzut cineva acolo? 

— Ela spus că era goală casa. 

Luna umplu paharul Oliviei. 

— De unde vă ştiţi tu şi cu Tom? întrebă ea. 

— E o poveste lungă. 

— OK. 

Luna simţi că răspunsul Oliviei îi aminteşte de modul în care Stilton 
încheie discuţiile. Însă era curioasă. Stilton acționase atât impulsiv, cât şi 
violent, dezvăluise o latură despre care Luna nu ştia nimic. Bănuia că 
există, dar în omul ăla era o presiune în preajma căreia ceilalți nu ar fi 
trebuit să se afle când devenea prea puternică, şi văzuse o frântură din 
aceasta. lar el făcuse asta pentru Olivia. Trebuie să fie foarte specială 
pentru el, se gândi ea. 

— Mulţumesc pentru suc, zise Olivia. Trebuie să plec. 

Se duse pe punte şi o sună pe Lisa Hedqvist. 


— Ştii că poliţia l-a arestat pe Tom? 

— Da. 

— De ce? 

— Nu ştiu prea multe, are legătură cu uciderea lui Jean Borell. Ai auzit? 

— Da. 

— Se zvoneşte că Tom ar fi fost surprins pe camerele de supraveghere de 
la domiciliul lui Borell. 

Olivia închise şi privi peste apă. Camera CCTV de la intrare. Desigur! 
De aia fusese surprins. În momentul ăla era arestat fiindcă se dusese să-i 
recupereze mobilul, în schimb găsise un cadavru. Fusese în casă şi fugise 
afară, şi îl surprinsese o nenorocită de cameră. Mâinile i se încleştară atât de 
tare pe parapet, încât aproape se făcură albe de durere. Când dădu drumul 
parapetului în cele din urmă, ştia ce are de făcut. 


pd 


Stilton adormise pe banca îngustă din celulă. Un ofițer de poliție îl 
chestionase pe scurt când fusese adus la secție. Urma să fie un interogatoriu 
extins mai târziu. Când, mai exact, avea să fie acel „mai târziu” nu 1 se 
spusese. 

Și nici numele persoanei care avea să conducă interogatoriul. 

Când se deschise uşa celulei, era ora trei. Stilton tocmai se trezise. Un 
asistent de poliție tânăr urma să-l conducă în camera de interogatoriu. Nu 
era departe. Când Stilton intră în cameră, la masă stătea deja un bărbat. 

Rune Forss. 

Stilton ştia că este o posibilitate. Ştia că lui Forss i-ar face plăcere. Tot fu 
puţin şocat însă. 

— la loc. 

Forss arătă spre un scaun din faţa lui, fără să ridice privirea. Stilton se 
aşeză. Forss porni reportofonul şi făcu formalitățile, inclusiv spunându-i 
numele, Tom Stilton. Apoi deschise un dosar şi începu să citească. Stilton îi 
observă capul lucios, cu un început de chelie, şi umerii acoperiţi cu 
mătreaţă. 

— Jean Borell este principalul deținător al firmei cu capital de risc 
Albion, cu sediul central la Londra, citi Forss. Deţine o proprietate privată 
în Ingarö, Värmdö. Intrarea este prevăzută cu o cameră de supraveghere. 
Filmul arată o maşină care frânează în faţa intrării la 00:22 azi-noapte. Un 
bărbat a fost văzut ieşind din maşină, intrând în casă, ieşind din nou şi 
plecând cu maşina. Din păcate, plăcuţele de înmatriculare nu sunt vizibile 


pe film, dar faţa bărbatului poate fi văzută foarte clar. 

Forss ridică privirea pentru prima dată. 

— Tu ai fost. Corect? 

— Da. 

— Ce căutai în casă? 

— Trebuia să mă întâlnesc cu Borell. 

— Şi te-ai întâlnit? 

— Nu. Nu era acolo. Deţin un teren în arhipelag, iar el era interesat să 
cumpere o parte. 

— Chiar aşa? 

— Da. 

— Aşa că ai mers cu maşina să-l vizitezi în toiul nopţii ca să vorbii 
despre vânzarea terenului tău. 

— Da. Sună-l şi întreabă-l dacă nu mă crezi. 

Forss îl privi pe Stilton. Un nenorocit rece ca gheaţa. 

— Deci nu l-ai văzut de fapt pe Borell? 

— Nu. 

— Pe film se vede cum dai buzna în casă şi apoi fugi înapoi afară. De 
ce? 

— Mă grăbeam. Poţi să-mi explici de ce stau aici? 

— Pentru că Jean Borell a fost ucis în domiciliul personal azi-noapte. 
Cam la aceeaşi oră la care ai fost văzut intrând şi ieşind din casă. De-aia. 

— Deci e mort? 

— Nu ştia1? 

— Nu. 

Forss opri reportofonul şi se aplecă în faţă. 

— Fu atent, Stilton. Ştii bine că ştiu că minți. Mă bazam pe asta. Jegurile 
ca tine nu ştiu nici să scrie corect „adevăr”. Urmează să-i arăt filmul de pe 
camera de supraveghere unui procuror. Aşa că poți să pui pariu că o să fii 
arestat preventiv. 

— Îţi mai place să joci bowling? 

Forss închise dosarul şi ieşi din cameră. 


Olivia avea deja un nod în stomac când urcă în maşină. Nu se simţea mai 
bine când intră în Kummelnăs şi se apropie de conacul mare, vechi şi 
dărăpănat, de culoare verde. Dar nu prea avea ce altceva să facă, trebuia să-i 
spună lui Mette. 


Să-i spună tot. 

Stăteau singure într-o cameră de lângă bucătărie. O cameră mică şi 
întunecoasă, cu draperiile trase. Mette purta un halat. Era în concediu 
medical. Făcuse nişte ceai şi adusese un ceainic mare. Mårten era plecat să- 
şi studieze familia decedată. Mette turnă nişte ceai pentru amândouă. Nu 
spusese prea multe când intrase Olivia. Se vedea pe faţa ei că nu e o vizită 
de curtoazie, ca să vadă cum se simte Mette. 

— S-a întâmplat ceva, zise Mette. 

— Da. 

— Ceva care are legătură cu arestarea lui Tom. 

— Ai aflat? 

— M-a sunat un detectiv la şase şi jumătate, întrebându-se unde să-l 
găsească pe Tom. Urma să fie dus la interogatoriu în legătură cu uciderea 
lui Borell. Tu de unde ştiu? 

Vocea lui Mette era intenționat distantă, nici prea personală, nici prea 
rece. Aştepta de mult timp întâlnirea aceea. Ar fi preferat să aibă loc în 
circumstanțe diferite, dar Olivia era acolo în clipa aia, şi trebuia să 
pornească din acel punct. 

— E din cauza mea, spuse Olivia. 

— Că l-au arestat pe Tom? 

— Da. 

Olivia ezită o clipă. Nu prea ştia cât de departe în timp să meargă. Totul 
începuse de fapt cu vizita ei la Accize şi Operaţiuni Vamale, dar era un 
lucru prea îndepărtat. Atunci ar fi trebuit să discute şi despre perdaful pe 
care 1-l trăsese Mette în bucătărie şi voia să evite asta. Aşa că începu cu 
vizita ei la Silvergârden şi cu suspiciunile tot mai mari legate de laptopul lui 
Bengt. 

Apoi totul ieşi la iveală. 

Mette o întrerupse cu câteva întrebări scurte. 

Olivia îi răspunse la toate. 

După ce-i spuse despre vizita ei acasă la Borell şi despre mica aventură a 
lui Stilton acolo, Mette puse încă o întrebare. 

— Ce avea de gând să facă acolo? 

— S-a dus după telefonul meu. S-a dus acolo pentru mine. 

Nodul din stomacul Oliviei se strânse. Relată din nou toată povestea cu 
multă ruşine şi îngrijorare. Îngrijorare pentru cum avea să reacționeze 
Mette. Deocamdată, Mette nu avusese nicio reacție personală. 


Apoi veni şi asta. 

— Deci în sfârşit v-aţi regăsit. 

Era o reacţie neaşteptată. Olivia se pregătise pentru o lecţie de morală. O 
lecţie de morală cum numai Mette putea să dea. Că Tom s-a expus unui risc 
extraordinar doar ca să recupereze un telefon mobil şi acum era arestat 
pentru o crimă pe care se pare că nu el a săvârşit-o. 

Şi totul era din vina Oliviei. 

Digeră vorbele lui Mette: Deci în sfârşit v-aţi regăsit. 

Olivia simţi cum 1 se pune un nod în gât. Mette o luă pe după umeri. 

— O să rezolvăm treaba asta, zise ea. Ai încredere în mine. 

Iar Olivia avu încredere. ăi 


Ca să rezolve lucrurile aşa cum a promis, Mette fu nevoită să se îmbrace 
şi să-i scrie un bilet lui Mårten în care să-i spună că iese la o plimbare lungă 
ŞI revigorantă. 

Olivia o conduse în oraş. Pe drum, Mette îl sună pe Oskar Molin, un fost 
coleg de la Brigada Naţională de Criminalistică. 

— Cine se ocupă de ancheta preliminară în cazul lui Borell? 

— Karnerud, cred. Şi Forss. 

— Forss? 

— Da. 

— Ce tehnicieni au adus? 

— Nu ştiu. Nu erai în concediu medical? 

— Ba da. Mai vorbim. SI 


Olivia o lăsă pe Mette la sediul central al poliției pe Polhemsgatan. 
Înainte să se despartă, Olivia o întrebă pe Mette dacă ştie de tentativa de 
sinucidere a Sandrei Sahlmann. 

— Nu, când s-a întâmplat asta? 

— Alaltăieri. Am găsit-o la ei în casă. În cadă. 

Mette scoase un oftat adânc şi o privi pe Olivia. Văzu tristeţea din ochii 
ei şi-i păru rău că a tipat la ea. Poate că ar trebui să-mi cer scuze totuşi, se 
gândi ea. La momentul potrivit. 

— Tinem legătura, zise ea şi închise portiera maşinii. 

Olivia plecă, iar Mette intră în clădire. Nu trecu mult până să afle ce 
tehnicieni lucrează la cazul din Ingarö. Sună şi explică faptul că uciderea lui 
Borell poate avea legături cu o crimă anchetată la Brigada Naţională de 


Criminalistică. Uciderea lui Bengt Sahlmann. 

— Cât de departe ați ajuns? 

— Raportul preliminar e aproape gata. 

— Poţi să-mi faci un rezumat rapid? 

Apoi se duse să-l caute pe Rune Forss şi ceru să discute cu el în 
particular. Forss încercă să scape, dar Mette era deja acolo. Fu forțat să 
accepte. Pe coridor. 

Mette stătea foarte aproape de el. 

— L-ai arestat pe Tom Stilton, zise ea. 

— Reţinut. 

— Pentru că a fost acasă la Jean Borell azi-noapte. 

— Da. A fost surprins pe camerele CCTV. Urmează să discut cu un 
procuror să-l aresteze preventiv. 

— Ai citit raportul tehnic? 

— Nu e gata. 

— E gata de vreo cincisprezece minute. Eu ştiu ce conţine. 

— ŞI? 

— Partea interesantă e că s-a găsit arma crimei. În hangarul pentru bărci, 
cu două etaje sub biroul în care a fost împuşcat Borell. Un Luger, cu acelaşi 
calibru ca glonţul din peretele din spatele cadavrului. Cum a ajuns pistolul 
în hangar? 

— De unde dracu” să ştiu eu? 

— Ucigaşul l-a aruncat acolo, asta ar fi sugestia mea. 

— Încotro baţi? 

— Pe baza orelor de pe filmul camerei de supraveghere, Stilton a fost în 
casa lui Borell doar vreo patru minute şi ceva, corect? 

Forss se uită la Mette. Înţelese unde bate. Nu-i plăcea. Dar ce era să 
facă? Faptele sunt fapte. 

— Da, spuse el. 

— Timp în care se presupune că a intrat în casă, l-a găsit pe Borell la 
etaj, în birou, l-a împuşcat, a coborât în hangarul bărcii, două etaje mai jos — 
ce-o fi avut de gând să facă acolo, când avea maşina la intrare —, apoi a 
aruncat arma crimei în hangar, a urcat înapoi două etaje, a ieşit din casă şi a 
plecat cu maşina. În doar patru minute şi ceva. 

Chipul lui Forss era lipsit de orice expresie. 

— Pe armă erau amprente, spuse Mette. Aş fi foarte surprinsă dacă ar fi 
ale lui Stilton. 


Forss se duse drept înapoi în biroul lui. 


Olivia găsi un loc de parcare pe Tjärhovsgatan, lângă restaurantul 
Kvarnen, şi merse până la Coffice, la colţul cu Östgötagatan, o cafenea cu o 
încăpere separată unde poţi sta şi lucra în pace. Se cufundă într-unul dintre 
fotolule uzate, se conectă la WiFi şi comandă un capucino mare. Nu bea 
cafea foarte des, dar era ceva deosebit la boabele pe care le foloseau acolo. 
Intră pe site-ul Dagens Nyheter şi frunzări articolele despre uciderea lui 
Jean Borell. Voia să verifice dacă Alex scrisese ceva. Nu scrisese. Poate ar 
trebui să-l sun, se gândi ea. Sau poate că nu, probabil că nu-şi vede capul 
de treabă. Ea nu se obosise să-i răspundă la telefon, voia să ia distanţă de 
noaptea aceea înecată în alcool. Avea să-l sune curând, în legătură cu 
Borell, o crimă care poate avea legături cu uciderea tatălui Sandrei. Mette 
reacţionase puternic când îi arătase fotografiile cu biroul lui Borell pe 
telefon. Mette ştia că laptopul dispărut era într-o geantă de plută 
neobişnuită. 

Exact ca aceea din biroul lui Borell. 

— Dar putem fi absolut siguri că înăuntru e laptopul lui Sahlmann? 
întrebase ea. 

— Da, am deschis geanta. Sandra lipise un autocolant pe interior, o 
inimioară roz. Am făcut o poză şi la asta. 

— Bun. 

Olivia puse jos ziarul şi sorbi din capucino. Probabil ar fi trebuit s-o sune 
pe Sandra ca să-i spună că i-a găsit laptopul, dar se gândea că ar fi greu de 
explicat situația. Iar tehnicienii poliției probabil aveau treabă cu laptopul în 
momentul acela. 

Aşa că mai aşteptă cu asta. 

Poate trebuia totuşi să-l sune pe Alex? 


Amprentele de pe arma crimei nu erau ale lui Stilton. Asta se confirmase 
destul de repede. După ce se terminase verificarea, procurorul avusese o 
scurtă discuție cu Karnerud şi Forss: nu vedea niciun motiv pentru a-l mai 
reține pe Stilton. 

Stilton stătea pe bancă şi se gândea la Abbas. Avea să ajungă curând 
acasă, desigur, asta dacă nu se dăduse jos undeva pe traseu. Mă întreb cum o 
să reacționeze când o să audă ce s-a întâmplat, că eu stau aici şi Olivia a 
fost ținta unei tentative de omor, a unui tip omorât la rândul lui? Era căzut 


pe gânduri, întrebându-se cum ar reacționa Abbas când Rune Forss deschise 
uşa celulei. Stilton se ridică. Forss făcu doi paşi în spate prin uşa deschisă. 
Stilton îl urmă. 

— Alt interogatoriu? zise el. 

— O să mai fie întrebări, dar nu acum. 

— Deci pot să plec? 

Forss nu răspunse. Stilton văzu expresia de pe chipul lui. Nu era decizia 
lui Forss, ci fusese forțat. Cum? Mette? Îi explicase Olivia? Când trecu pe 
lângă Forss, cobori puţin vocea. 

— Am stat de vorbă cu o fostă gagică de-ale tale de la Red Velvet. 

Văzu cum asta îl şochează pe Forss. Nu mult, dar reacționa cu siguranță. 
Și era destul. Stilton savură momentul. Poate că se grăbise să i-o spună, dar 
1-0 spusese. Se bucura să-l lase pe Forss să fiarbă o vreme. 

O merita. 

Forss nu doar fierbea. Era furios şi speriat deopotrivă. De îndată ce 
Stilton plecă, ieşi din clădire şi îşi scoase mobilul. Se opri în fața sediului 
poliției, în ploaia măruntă, şi o sună pe Jackie Berglund. Era atât de grăbit 
încât ea abia apucă să răspundă. 

— Stilton are cum să fi aflat de contactele mele vechi? 

— Nu cred. 

— Mai ai numele meu pe listă? 

— Nu, l-am şters. 

— Când? 

— Acum vreun an, după ce m-au chemat la interogatoriu. De ce? De ce 
crezi că... 

— Crezi că a ciripit vreuna? 

— Numai una mai trăieşte. 

— Cine? 

— Ovette Andersson. Dar aia nu ciripeşte. 

— De unde ştii? 

— Nu e genul. 

— Ai adresa ei? 

Jackie o avea. 


Li 


Era târziu când Stilton se întoarse la barjă. Işi petrecuse ultima oră stând 
la o cafenea de pe Hornsgatan, din cauza vremii. Era obişnuit cu vremea rea 


şi îl deranja rareori, dar atunci era puțin cam mult. Nu era doar o furtună, 
era o aversă absolut incredibilă cu picături cât mingea de golf. Oamenii 
săreau în pragul uşilor şi maşinile erau nevoite să tragă pe dreapta, fiindcă 
ştergătoarele nu reuşeau să facă faţă cantităţii enorme de apă. 

În cele din urmă se potoli destul cât să-şi poată termina cafeaua şi să se 
întoarcă la bară. Ud fleaşcă, dar într-o dispoziție bună. Cu siguranţă îl 
şocase pe Forss, nu destul cât să-l facă să-şi piardă echilibrul, însă fusese o 
ripostă clară. Stătea în faţa cabinei şi se scutura de apa de ploaie. 

— Ai fost afară pe vremea asta? 

Stilton se întoarse. Luna stătea în salon şi îl privea. 

— Nu. 

— Ce s-a întâmplat cu poliția? 

— M-au luat la secție şi mi-au dat drumul. 

Stilton porni spre salon. Era ceva ce voia s-o întrebe pe Luna şi era o 
idee bună să o facă imediat. 

— Pot să stau Jos? zise el. 

Numai asta părea ciudat. Întreba dacă poate să stea jos. Parcă nu era el. 
S-a întâmplat ceva? Însă făcu un gest, iar Stilton se aşeză. 

— Vrei un prosop? zise ea. 

— De ce? 

— Părul. 

Stilton nu se mai tunsese de când se întorsese de pe Rödlöga, iar părul îi 
crescuse. Destul cât să pară ud, aparent. 

— E în regulă, spuse el. 

— OK. 

Stilton o privi pe Luna. Când stătuse întins în celulă, pe jumătate 
adormit, se gândise destul de mult la ea, mai mult sau mai puţin voit. Pur şi 
simplu i se strecura în gânduri. În parte înţelegea de ce. Era ceva la femeia 
aia care stătea acolo, arătând ca întotdeauna, calmă şi stăpână pe sine, ceva 
care-l atrăgea. Nu în acelaşi fel în care fusese atras de Claudette, era 
altceva, Luna era Luna. Se aplecă spre ea. 

— Am văzut că ai verificat magazia înainte să pui pistolul înapoi, spuse 
el. 

— Da. 

— Ca să verifici dacă lipseşte vreun glont. 

— Da. 

— Dacă ar fi lipsit, atunci eu aş fi fost cel care l-a împuşcat pe Borell, 


corect? 

— Păi, ar fi fost o presupunere rezonabilă. 

— Deci ţi-a trecut prin minte posibilitatea asta? Ca eu s-o fi făcut? 

— Da. 

— OK. 

Întrebase ce avea de întrebat. Luna se asigurase că nu el l-a împuşcat pe 
Borell. Deci credea că e de fapt în stare s-o facă. Se uită în jos, la mâna 
rănită, cea pe care i-o îngrijise cu blândeţe Luna. 

— Dar toate gloanţele erau la locul lor, zise Luna. 

Stilton dădu din cap. Aşadar, o rezolvaseră. Știm cum stăm, se gândi el, 
apoi întrebă: 

— De ce ai pistol? 

— Am rămas cu el. 

— De când? 

— De când am avut nevoie de el. 

I-o plătea cu aceeaşi monedă. X 


Muzica nu fusese de ajutor. 

Stătea drept în mijlocul camerei de mai bine de o oră, dezbrăcat, şi 
muzica nu fusese de ajutor. Era la fel de speriat ca atunci când primise 
telefonul. 

„Jean Borell a fost împuşcat? 

În momentul acela stătea cocoşat la masa rotundă de lângă lampa de 
alabastru. Tocmai privise cum o ţigară de foi arde până la capăt în 
scrumieră, abia dacă o fumase. Pe masă era un pahar. Îl umpluse cu vin de 
Porto, până la buză — când îl duse la gură, jumătate se vărsă pe masă. Îl puse 
din nou jos şi se întoarse spre camera mare, odihnindu-şi privirea pe 
peretele frumos din față. 

Venise rândul lui? Numai el mai rămăsese. 

Se uită la braţele lui, unde cicatricele zgâriate se vedeau foarte bine. 
Aveau să rămână sau să dispară? 

Se aşeză pe podea, cu picioarele încrucişate, şi închise ochii. Mâinile 
strângeau bine picioarele mesei din faţa lui. Încercă să dispară, încercă să 
plonjeze în întuneric, departe de lumea asta din care nu mai voia să facă 
parte. 

Nu putea. 

Ridică apoi capul şi simţi cum lacrimile îi curg pe pieptul lipsit de păr. 


Se ridică şi se duse la bibliotecă. Cu mâna tremurândă, scoase o carte 
groasă, un dicţionar german, cu coperţi tari. După carte era un pistol. 

Se uită la el. 

Îl mai folosise o dată. 

Putea să-l folosească din nou. 


Capitolul 22 


Era un frig muşcător. Genul de frig care nu ţine atât de temperatură, cât 
de vânturile biciuitoare şi sfredelitoare de gheață care forțează oamenii din 
spaţiile deschise să se adăpostească. Aşa că Olivia nu avea cum să meargă 
pe jos până la barjă. Mai întâi crezuse că o să poată, când o sunase Stilton, 
că o să facă o plimbare plăcută şi o să ia nişte aer proaspăt. Încă simţea 
efectele camerei cu vid. 

— Mette vine încoace, probabil e o idee bună dacă vii şi tu, spusese el. 
Probabil era. 

În mintea ei lucrurile erau de fapt destul de încâlcite. I-ar fi prins bine s-o 
asculte pe Mette, cu judecata ei mai analitică asupra situației, ca să-şi facă o 
dee despre ce ar trebui să facă. Fiindcă era implicată în crima aceea în mai 
multe moduri, unele bune şi altele cu siguranță mai puţin bune. 

Dar de îndată ce ieşi pe uşă şi vântul aproape o suflă înapoi înăuntru, 
hotărî să ia maşina. Nu avea nevoie de atâta aer proaspăt. 


Urcă scara în fugă ca să nu o sufle vântul şi se strecură în salon. Stilton şi 
Mette stăteau deja acolo. Luna era la cimitir. 

— Salut, zise Stilton. Ia loc. 

Olivia îşi scoase jacheta şi se aşeză. Mette trecu imediat la subiect. 

— Am preluat ancheta în cazul lui Borell, spuse ea. Au fost câteva 
bombăneli, dar aşa se întâmplă mereu. Am trecut prin toate materialele în 
dimineaţa asta şi am pus echipa la curent. Raportul autopsiei confirmă ce 
scrie în raportul preliminar. Borell a fost ucis. Crima trebuie să fi avut loc la 
scurt timp după ce te-a lăsat pe tine, Olivia, lângă apă, şi înainte ca tu, Tom, 
să te fi întors în casă. Cât crezi că a fost intervalul ăsta? 

Stilton o privi pe Olivia. 

— Tu ce crezi? Puțin peste două ore? Te-am găsit, te-am dus la maşină, 
am condus până aici, tu te-ai schimbat, am stat de vorbă o vreme, tu ai 
adormit, iar eu m-am întors acolo. 

— Două ore sună rezonabil. 

— Deci avem un interval în care trebuie să fi avut loc crima, spuse 
Mette. Tu ai văzut ceva în casă în afara cadavrului? 

— Nu, spuse Stilton. Am intrat şi am ieşit în fugă. 

— În doar patru minute şi ceva, potrivit camerei de supraveghere. Bine 


că n-ai trândăvit pe acolo, asta ți-ar fi complicat situația. 

— Când m-ai văzut tu că trândăvesc? 

Mette ignoră comentariul. Nu voia să-i amintească de cei cinci, şase ani 
în care nu făcuse altceva decât fix să trândăvească. 

— Dar Luna a auzit o barcă cu motor, spuse Stilton. 

— ŞI ea a fost acolo? 

— A venit cu mine să ia maşina Olivier. Stătea la poartă cât timp eu am 
fost în casă. 

— ŞI de acolo a auzit barca cu motor? 

— Da. 

— Interesant. Putea să fie ucigaşul care fugea din casă. Camera de afară 
n-a înregistrat nimic până când Tom nu a venit cu maşina. Asta înseamnă că 
ucigaşul a venit pe altundeva. Probabil la fel ca tine, prin hangarul pentru 
bărci, în birou, apoi a coborât iar şi a plecat cu barca cu motor. După ce a 
aruncat arma crimei în hangar. 

— Atunci înseamnă că l-am ratat la mustață, zise Stilton. 

— Probabil. Următoarea informaţie interesantă provine din raportul 
tehnic. În biroul lui Borell nu era niciun laptop într-o geantă de plută. De 
fapt, nicăieri în casă. 

Stilton şi Olivia se uitară unul la celălalt. 

— Dar era acolo când am fost eu, zise Olivia. L-ai văzut cu ochii tăi în 
fotografi. 

— Da. Ceea ce înseamnă că probabil l-a luat ucigaşul. Asta dacă nu l-ai 
luat tu, Tom? 

Stilton îi aruncă lui Mette o privire sastisită. 

— Deci ucigaşul a furat laptopul lui Sahlmann? întrebă Olivia. 

— Aşa se pare. 

— De ce? 

— Crezi că am un răspuns la întrebarea asta? zise Mette. Nu am. Şi nu 
ştiu nici cine a fost ucigaşul. Nu ştiu care e motivul lui sau al ei. Ce ştiu eu e 
că la locul crimei era un bărbat când a sosit poliția, după ce tu ai dat 
telefonul anonim, Stilton. 

— Cine era? întrebă Stilton. 

— Numele lui e Magnus Thorhed şi se pare că lucra pentru Borell. 

— Thorhed era acolo?! 

Olivia se ridică. 

— Ştii cine e? 


— L-am cunoscut. 

— Înseamnă că pe lângă maşina lui am trecut, zise Stilton. Gonea prin 
pădure ca un nebun. 

— Ce voia să facă acasă la Borell în toiul noptii? întrebă Olivia. 

— Susține că s-a dus acolo fiindcă Borell nu răspundea la mobil, zise 
Mette. Ştia că Borell s-a dus acasă. Au fost la nu ştiu ce conferință şi cică 
avea ceva urgent de discutat cu el. 

— la ora aia? 

— Asta l-am întrebat şi noi, spuse Mette. Iar el a zis că firma lor are 
operațiuni în toată lumea: când aici e noapte, la Boston e zi. Asta a fost 
explicația pe care ne-a dat-o. Mă ocup de el mai târziu. 

— Tu nu erai în concediu medical? întrebă Stilton zâmbind. 

Mette ignoră comentariul. 

— Deci avem acum două crime corelate. Prin intermediul laptopului 
dispărut al lui Sahlmann. E oare acelaşi ucigaș? 

— Mă îndoiesc, zise Stilton. 

— De ce? 

— Uciderea lui Sahlmann a fost aranjată în aşa fel încât să pară o 
sinucidere. Ca să ascundă faptul că a fost o crimă. Borell a fost împuşcat şi 
gata. Abordări destul de diferite. 

— Adevărat. 

— Ceea ce înseamnă că Borell l-ar fi putut ucide pe Sahlmann şi apoi 
putea să fie ucis la rândul lui, zise Olivia. Borell trebuie să fi fost cel care a 
furat laptopul prima dată, de la Sahlmann de acasă, având în vedere că a 
ajuns în biroul lui, nu? 

— Poate că nu l-a furat cu mâna lui, zise Mette. 

Magnus Thorhed? se gândi imediat Olivia. Omul care e foarte în linia 
întâi? Însă deodată avu alte lucruri la care să se gândească. 

Abbas intrase în salon. 

— Salut! 

Nu spuse mai mult decât atât. Cu toate astea, trecură câteva clipe până să 
reacționeze vreunul dintre ei. Şi asta din mai multe motive. Apariţia lui 
bruscă era unul. Înfăţişarea fizică era altul. 

— Ce-ai păţit!?! 

O întrebare pe care Mette şi Olivia erau amândouă îndreptăţite să i-o 
adreseze. Mette o rostise prima. Dar Olivia se ridică prima şi-i dădu o 
îmbrățişare mare. El nu arătă dacă îl doare sau nu. O îmbrățişă şi el. Tânjea 


după aşa ceva. Poate că nu neapărat din partea Oliviei, însă din partea cuiva 
ca ea, care însemna ceva pentru el. 

Care era în viaţă. 

Stilton şi Mette se ridicară şi ei în picioare ca să-l salute pe Abbas. 

— Tu ce-ai pățit? 

Abbas arătă spre obrazul lui Mette. Cele nouă cusături încă erau vizibile. 

— Hai să vorbim mai târziu despre asta. 

Stilton se duse după încă un scaun, iar Abbas se aşeză. 

— Am venit direct de la gară, spuse el. Nu vă faceți griji pentru figura 
mea, o să fie bine. Am fost atacat şi am avut nasul spart. 

— Cine a fost? 

Abbas deschise valiza şi scoase un dosar de plastic în care se afla o 
fotografie alb-negru. 

— Tipul ăsta. 

Olivia se uită prima. Tot ce vedea era un tip slinos cu faţa unsă cu ulei. 

— Cine e? 

— Mickey Leigh. Actor de filme porno. 

Când Stilton se uită la fotografie văzu ceva foarte diferit, ceva ce îl şocă 
destul de tare. Îl văzu pe bărbatul care dispăruse pe uşă împreună cu Jackie 
Berglund. Cu două zile în urmă. Acolo, în Stockholm. 

— E tipul cunoscut drept Taurul, spuse Abbas, uitându-se la Stilton. 

— Tu ai aflat asta? 

— Da. 

— Cum? 

Stilton încerca să câştige timp. Când Abbas începu să explice cum îl 
găsise pe Mickey Leigh, Stilton se gândi la mai multe variante. Ştia ce-i 
făcuse Abbas lui Philippe Martin ca să-l facă să vorbească şi putea să-şi 
imagineze foarte uşor ce i-ar face lui Jackie Berglund ca să pună mâna pe 
Mickey Leigh. Jean-Baptiste a închis ochii. Mette nu o să facă acelaşi 
lucru. 

Trebuia să aibă grijă ca Abbas să-şi păstreze calmul. 

Aşa că nu zise nimic. 

— E atât de frustrant, zise Abbas. Tocmai când dau de tipul potrivit, mă 
dau afară din Marsilia. 

— Cine? întrebă Mette. 

— Poliţia! 

— Jean-Baptiste? 


— Da. 

— Poate că avea motivele lui? zise Stilton cu grijă. 

Abbas nu răspunse. Nu voia să se certe cu Tom din cauza lui Jean- 
Baptiste. Puse fotografia la loc în dosarul de plastic. Mette îl urmărea pe 
Stilton. Îi văzuse reacţia provocată de fotografia cu Mickey Leigh. Nu 
înţelegea de ce. Avea să-l întrebe după ce rămâneau singuri. Deocamdată îl 
întrebă pe Abbas ce a mai făcut în Marsilia, în afară de ce ştia deja de la 
Jean-Baptiste. Abbas îi făcu un scurt rezumat, excluzând partea legată de 
Martin. Când termină vru să plece. 

— Te conduc eu acasă, spuse Olivia. 

— Mulţumesc. 

Olivia şi Abbas plecară din salon. 

Stilton îi urmă până pe punte şi-i privi cum pleacă. 

Voia să se asigure că pleacă. 

Când se întoarse ca să-i spună lui Mette ce îi ascunde lui Abbas, ea zise: 

— L-ai recunoscut pe bărbatul din fotografie. Mickey Leigh. 

— Da. E în Stockholm. Umblă cu Jackie Berglund. I-am văzut alaltăieri 
în faţa clădirii ei. 

— ŞI de ce n-ai vrut să-i spui lui Abbas? 

— Păi, ai văzut şi tu cum arată... 

Mette înțelese. Şi ea îl cunoştea pe Abbas. 

— Crezi că Mickey e dat în urmărire? întrebă ea. 

— Pot să întreb. 

Stilton îl sună pe Jean-Baptiste. Mickey Leigh era dat într-adevăr în 
urmărire, pentru vătămare corporală gravă şi posibila implicare într-un 
omor însoțit de dezmembrarea cadavrului. Poliția franceză tocmai lansase 
informaţii prin Interpol că Mickey Leigh a părăsit ţara. 

— E în Stockholm, zise Stilton. Am informat-o pe Mette Olsăter. 

— Bun, răspunse Jean-Baptiste. Te rog să-i spui să ţină legătura cu noi. 

Stilton închise. Mette înţelesese implicațiile conversaţiei şi îşi scoase 
mobilul. ÎI sună pe Bosse Thyren şi ceru ca blocul lui Jackie Berglund să fie 
pus sub supraveghere. 

— Îi găseşti fotografia pe lista persoanelor urmărite de Interpol, spuse 
ea. 

— OK, zise Bosse. Ah, şi apropo... 

— Da? 

— Nu există concordanță cu ADN-ul Gabrielle: Forsman şi al lui Clas 


Hall. 
— Acum ştim. 
Mette închise şi-l privi pe Stilton. Părea tulburat. Simţea că toată 
aventura din Marsilia tocmai aterizase la Stockholm. 
Şi nu presimţea nimic bun. 
xr 


Ovette Andersson nu avea mulți prieteni. Nu mulți în care să poată avea 
încredere. Colegele ei erau colege, iar prietenele dinainte erau moarte, cel 
puțin majoritatea. 

Dar încă îl mai avea pe Nurcă. 

Se cunoşteau de mult timp — crescuseră în aceeaşi suburbie, Kärrtorp. 
Nurcă era cel căruia i se adresase când fiul ei, Acke, intrase în belele cu un 
an în urmă, şi Nurcă era cel căruia i se adresa şi în clipa aceea. 

— Te-a ameninţat? 

Nurcă părea cu adevărat îngrozit. Nu fiindcă ar fi avut o părere prea bună 
despre integritatea poliţiştilor — era, practic, în concordanță cu părerea lui 
despre restul lumii. Faptul că un detectiv inspector-şef se implicase personal 
în ameninţarea unei femei singure era cel care îi stârnea o reacție. 

— Da, spuse Ovette. A fost extrem de neplăcut. 

Se întâlniseră pe o străduţă lăturalnică din Hornsgatan. Ovette alesese 
locul de întâlnire, departe de priviri şi de maşini. Îi era teamă, ochii ei 
obosiţi arătau limpede că e nedormită. 

— A venit ieri în faţa uşii, zise ea. 

— Ce voia? 

— M-a întrebat dacă am stat de vorbă cu Tom Stilton. Am spus că nu, 
dar el tot insista. În cele din urmă m-a tras într-un colţ întunecat şi mi-a zis 
ce-o să ne facă mie şi lui Acke dacă îi suflu măcar un cuvânt lui Stilton 
despre faptul că s-a culcat cu prostituate. 

Ovette înghiți de câteva ori, iar Nurcă văzu că îi dau lacrimile. 

— Ce a zis că vă face? întrebă el. 

— Că are grijă el de noi. 

— OK, şi nu voia să spună cumva că vă trimite în vacanţă în Mallorca 
sau vă cumpără un apartament nou? 

— Nu. Avea ochii negri ca iadul. 

— Ce ticălos! 

Ovette înghiţi din nou, iar Nurcă văzu cât de fragilă este. Îşi puse braţul 
în jurul ei. Dacă lumea se sfârşea în decembrie, nu mai conta atât de mult cu 


ce o amenințase politaiul ăla, dar se gândea şi la ce spusese Stilton. Poate 
merita să facă un lucru bun până atunci, ar fi putut da roade. 

— Cred că ar trebui să mai vorbeşti o dată cu Stilton, zise el. 

— De ce? 

— Pentru că e un tip foarte deştept. Care se întâmplă să-l cunoască pe 
ticălosul ăla de Forss. Ar putea fi în stare să-ți aranjeze ceva protecție. Şi îl 
cunoaşte şi pe Acke. 

Ovette nu răspunse. Merse mai departe, cu brațul lui Nurcă în jurul 
umerilor. 

Mette abia reuşise să intre în birou când sună telefonul. Era unul dintre 
tipii care supravegheau clădirea lui Jackie Berglund. Tocmai o văzuseră pe 
Berglund intrând pe uşa din față, însoțită de Mickey Leigh. 

Mette reacționă repede. 

Prea repede pentru cineva care avusese de curând un atac de cord uşor. 

Dar ignoră asta. 

Îi trimise imediat pe Bosse Thyrén şi Lisa Hedqvist acasă la Berglund, 
pe Norr Mälarstrand. Cu întăriri. 

— E urmărit pentru vătămare corporală gravă în Marsilia. Şi e posibil să 
fi ucis şi o femeie. 

xr 


Bosse şi Lisa luau foarte în serios avertismentul lui Mette cu privire la 
Mickey Leigh. Sosiră cu o dubă de poliție. Dacă nu ar fi făcut asta şi ar fi 
ales în schimb să-şi ia maşina de poliție fără însemne, poate că ar fi trecut 
neobservaţi. Dar o dubă de poliţie e cam greu de ratat pe o stradă deschisă 
cum e Norr Mälarstrand. Jackie o văzu imediat pe fereastră. După ce-l 
văzuse pe Stilton pe stradă cu câteva zile în urmă, se uita pe fereastră de 
mai multe ori pe zi, mai mult sau mai puţin subconștient. 

Era cuprinsă de un sentiment de paranoia. 

Văzu duba poliţiei de îndată ce aceasta opri în faţa clădirii. 

— Au venit polițaui. 

O spuse în mare parte ca pe o simplă afirmaţie. Nu era obligatoriu să 
vină la ea, însă era cu siguranţă o posibilitate. Habar nu avea ce vor, dar nu 
se simţea deosebit de îngrijorată. 

Spre deosebire de Mickey Leigh. 

Sări la fereastră şi-i zări pe poliţişti în uniformă gata să intre în bloc. 

— Există o uşă în spate? întrebă el. 


— Poftim? Ce-ai pățit? De ce crezi că... 

— Uşa din spate?! 

Exista o uşă. Fără să înțeleagă despre ce e vorba, altceva decât că e o 
chestiune urgentă, fugi prin apartament spre uşa de la bucătărie care dădea 
în grădină. Mickey dispăru tocmai când poliția sună la uşă. Jackie se întrebă 
dacă să deschidă sau nu. Poliţiştii de la operațiuni speciale? Probabil i-ar fi 
spart uşa dacă n-o deschidea ea. Rămase în hol vreun minut ca să-i dea lui 
Mickey şansa să fugă. 

Apoi deschise. 

— Jackie Berglund? întrebă Lisa, arătându-i legitimaţia. Bosse şi câțiva 
ofițeri de poliție stăteau în spatele ei. 

— Da? 

— Sunt de la Brigada Naţională de Criminalistică. Îl căutăm pe Mickey 
Leigh. 

— Cine este? 

Lisa îi arătă o fotografie cu Mickey Leigh. 

— E căutat de Interpol. Cu puţin timp în urmă a intrat cu dumneavoastră 
în bloc. E în apartament? 

— Nu. 

— Am dori să aruncăm o privire, vă rog. 

Jackie se dădu la o parte. Nu lăsa să se vadă ce gândeşte. Urmărit de 
Interpol? Se ascundea? De-asta îi apăruse la uşă pe neanunţate? Ce ticălos 
nemernic! 

Lisa se dădu la o parte ca să-i lase pe poliţişti să intre în apartament. Ea 
şi Bosse rămaseră în hol cu Jackie. 

— Stă la tine? întrebă Bosse. 

— Bărbatul din fotografia pe care mi-aţi arătat-o, tipul — nu ştiu... Cum 
îl cheamă? 

— Mickey Leigh. 

— E doar în vizită în Stockholm, ne cunoaştem cât de cât, habar nu 
aveam că e urmărit. 

— Dar a stat aici? 

— Nu. 

Un ofiţer de poliție se întoarse în hol ca să le spună despre uşa din spate 
şi că bărbatul pe care îl căutau probabil fugise pe acolo. Doi poliţişti 
porniseră să-l caute. 

— Ata a cul e? 


Lisa arătă spre o valiză maro din hol. De ea era agăţată o etichetă mică 
de piele cu numele lui. 

— E a lui, spuse Jackie. 

— Atunci o s-o luăm noi. Dumneavoastră veniţi cu noi la secție. 

— De ce? 

Lisa nu răspunse. 

Stilton stătea în cabină, încercând să pună lucrurile în ordine. Nu-şi mai 
limpezise creierul de câţiva ani, şi era bombardat non-stop de când Abbas 
venise la el la barjă şi-i spusese că vrea să plece la Marsilia. Încerca să 
înţeleagă ce se întâmplase de atunci. Erau evoluţii pozitive, cum ar fi relația 
lui cu Olivia. Pentru asta era extrem de bucuros. Şi mai fusese şi Claudette, 
altă evoluție pozitivă. Barja şi Luna? Aruncă o privire la pasărea împăiată. 
Da, şi asta era bine. 

Apoi erau lucruri mai puţin bune. 

Încercarea lui Borell de a o ucide pe Olivia şi întâlnirea cu Forss în sala 
de interogatoriu, de exemplu. Cu toate că privirea speriată care apăruse 
pentru o fracțiune de secundă în ochii lui Forss când pomenise de fostele lui 
partenere sexuale era cu siguranţă un lucru bun. 

Atacul asupra lui Abbas nu era. 

Iar sosirea lui Mickey Leigh la Stockholm clar nu era un lucru bun. 

Deşi, pe de altă parte, putea fi de ajutor pentru a o prinde pe Jackie 
Berglund cu ceva. În cazul acela ar fi fost cu siguranţă un lucru bun. 

Cel mai rău lucru, după părerea lui, era vestea pe care tocmai o primise 
de la Olivia. Trecuse prin materialele ei vechi legate de Berglund şi nu 
reuşise să găsească nicio prostituată cu care ar fi putut avea contact Forss. 

Singura lui speranţă de a-l prinde pe Rune Forss. 

Însă uitase de Nurcă. 

Micul informator. 

ÎI sună chiar în mijlocul rezumatului mental al lui Stilton. 

— Cred că ar trebui să mai vorbeşti o dată cu Ovette, zise el. 

— De ce? 

Când Nurcă îi spuse că Forss a hărțuit-o pe Ovette cu o seară în urmă, 
Stilton simți cum îi fierbe sângele în vene. Era un lucru bun şi rău în acelaşi 
timp. Rău pentru că îi părea rău pentru Ovette şi pentru ce-i făcuse Forss. ŞI 
indirect şi lui Acke. Bun fiindcă putea să-i mai ofere o şansă. 

Cu Ovette. 


Poate. 

Tocmai când era gata să închidă, Nurcă zise: 

— Ştii, pe vremuri, lumea plătea bine genul ăsta de servicii. Mai ţii 
minte? 

— Da. Ce vrei? 

— Un măgar. 

Nurcă închise. Stilton se uită la mobil. Un măgar? Ştia că Nurcă nu e 
străin de desfătările din latura întunecată a dorinţei sexuale. Poate era 
excitat? Sau poate era un nou nume de cod pe care nu-l ştia? Nu mai fusese 
de mult timp pe străzi. FE 


Jackie era interogată de Lisa şi Bosse cu privire la relația ei cu Mickey 
Leigh. Era evident că el fusese în apartamentul ei, avea valiza acolo. Dar de 
vreme ce ea nu ştia de fapt că e urmărit, nu-i era greu să pareze majoritatea 
întrebărilor. Se întâlnise cu el cu bună-credinţă. Nu auzise nicio conversaţie 
telefonică de-ale lui. Nu ştia nici măcar dacă are telefon mobil. 

Mintea. 

Deşi chiar nu ştia unde se dusese sau dacă mai cunoaşte şi alți oameni în 
Stockholm. 

— N-am idee. 

Dar îl sună de îndată ce fu lăsată să plece de la sediul poliției. Furioasă. 
Şi-i spuse foarte clar să nu se mai apropie vreodată de ea. 

— Ai idee măcar în ce m-ai băgat, cretinul naibii? 

Mickey Leigh ştia. 

— Doar o întrebare, zise el. Apoi te las în pace. Tipul ăla care stătea pe 
stradă în faţa blocului, cum dau de el? 

— Du-te dracului! 

Jackie închise. 

Gata cu tot sexul ăla minunat. 


x 


Olivia îl condusese pe Abbas înapoi pe Dalagatan. Spera că o s-o invite 
la un ceai, dar el îi dădu doar un pupic pe obraz şi ieşi din maşină. 

Părea destul de extenuat. 

În drum spre casă începu să se gândească la Magnus Thorhed. 

Bărbatul care se furişase prin casă când ea era în vizită la Borell prima 
dată, şi care apoi stătea cu o țigară la bar, fără să se întoarcă, la plecarea ei. 

Bărbatul care venise la locul crimei, din senin, în toiul nopţii. 


Se simţea scârbită instinctiv când se gândea la el. Avea ceva evaziv şi 
calculat, ceva ce nu putea înţelege exact. ÎI sună pe Stilton. 

— Mai ştii maşina pe lângă care am trecut în pădure, când ne întorceam 
de acasă de la Borell, ai văzut ce marcă era? 

— Un BMW. 

— Bleumarin? 

— Poate, nu ştiu. Mergea foarte repede. De ce? 

Olivia închise. Un BMW? Maşina parcată lângă poarta lui Borell când a 
fost acolo prima dată era a lui Thorhed şi nu a lui Borell? Dacă era aceeaşi 
maşină cu cea din apropierea casei familiei Sahlmann din noaptea crimei? 

ÎI sună pe Alex de îndată ce ajunse la următorul semafor roşu. Voia să-l 
întrebe câte ceva, dar el era în toiul unei şedinţe aprinse cu departamentul 
de ştiri şi îi spuse în şoaptă: 

— Vino la mine diseară. 

— Nu putem să ne vedem la Kristallen? 

— O să ne facem praf dacă mergem acolo. 

Avea dreptate. 

Aşa că Olivia se auzea cum stabileşte ora la care să se vadă cu Alex la el 
acasă. În apartamentul lui. Un loc în care, cu doar zece secunde în urmă, nu 
credea că are să se mai întoarcă vreodată. 


Valiza maro fusese dusă în biroul lui Mette, la ordinele ei. Se simţea 
personal responsabilă de tot ce avea legătură cu Mickey Leigh în momentul 
acela. Auzise povestea lui Abbas. 

Bosse şi Lisa se ocupau de Jackie Berglund. Mette se ocupa de valiză. 

Îşi puse o pereche de mănuși de cauciuc şi deschise valiza. 

Ce văzu înăuntru fu la ani-lumină distanţă de ceea ce îşi imagina. Haine 
pe fund şi două laptopuri deasupra. Unul era gri-argintiu, celălalt era într-o 
geantă din plută presată. 

Se aşeză la birou. O geantă de plută? Capul începu să 1 se învârtă. 
Aşteptă puţin, neputând să-şi desluşească gândurile. 

În cele din urmă, luă geanta de plută şi scoase din ea un MacBook Pro. 
Când îl deschise, văzu inimioara roz. Autocolantul Sandrei. 

Era laptopul lui Bengt Sahlmann, care fusese furat mai întâi de la 
Sahlmann, apoi de la Borell. Iar în clipa aia zăcea într-o valiză care-i 
aparținea acelui actor porno englez urmărit internațional. 

Mickey Leigh. 


Capacitatea de analiză a lui Mette era legendară la Brigada Naţională de 
Criminalistică. Datorită ei avansase şi făcea parte dintre cei mai buni 
detectivi criminalişti din Suedia. În momentul acela era în derivă — nu se 
putea gândi decât la nişte întrebări elementare. 

Mickey Leigh l-a omorât pe Jean Borell? Tot el l-a omorât şi pe Bengt 
Sahlmann? Dar atunci era în Marsilia. Sau nu? Şi oricum, care ar fi fost 
motivul lui? 

Iar atunci capacitatea ei de analiză preluă controlul asupra gândurilor. 

Dacă Mickey Leigh l-ar fi ucis pe Sahlmann şi ar fi furat laptopul, nu ar 
fi rămas în biroul lui Borell atât de mult după aceea. Iar când Olivia fusese 
acolo, în mod clar laptopul era la locul lui. Atunci ar fi trebuit să fie în 
valiză. 

În acel moment Bosse şi Lisa intrară în birou. 

— Ăla era în valiză? întrebă Bosse, arătând spre laptopul din faţa lui 
Mette. 

— Da. 

Apoi Lisa zări geanta de laptop care zăcea lângă el. 

— E al lui Sahlmann?! 

— Da. 

Mette simți imediat încotro se îndreaptă discuția. 

— Atunci Mickey Leigh l-a furat de la Sahlmann?! 

— El l-a omorât pe Sahlmann?! întrebă Lisa. 

— Nu cred, răspunse Mette. Probabil era în Marsilia atunci. 

— Atunci de unde dracu” a făcut rost de laptop? întrebă Bosse. 

Mette se uita la cei doi anchetatori criminalişti tineri şi talentați. Avea 
încredere totală în ei. Şi ştia că sentimentul e sută la sută reciproc. 

Aveau să ajungă acolo după ce se mai gândeau câteva minute. 

— Eu cred că Mickey Leigh a furat geanta de la Jean Borell, zise ea. 

— De ce crezi asta? 

— Era în biroul lui Borell cu foarte puţin timp înainte să fie ucis. 

— Şi de unde dracu” ştii asta? zise Bosse. 

Iar în momentul ăla Mette trebuia să le spună. 

— Pentru că Olivia l-a văzut acolo. 

Cât de mult din încrederea pe care o aveau în ea se disipase în clipa 
aceea era greu de spus, dar Mette ştia că destul de mult. 

După ce termină de povestit despre Olivia, care pătrunsese prin efractție 
în casa lui Borell, despre tentativa de crimă şi despre cum le ascunsese 


intenționat colegilor ei informaţia, se lăsă o tăcere lungă de tot. 

— Săraca Olivia. 

Bosse o spusese. Probabil reflecta ce gândea şi Lisa. Amândoi o 
cunoşteau pe Olivia. Amândoi ştiau şi cât de apropiate sunt ea şi Mette. 

Amândoi înțelegeau. 

Şi se întoarseră la mentalitatea de lucru. 

— Deci tu crezi că tipul ăsta, Mickey Leigh, era în casă când Borell a 
fost ucis, asta vrei să spui? zise Lisa. 

— Furtul laptopurilor cu siguranță asta indică. 

— ŞI crezi că tot el l-a omorât? 

— Păi, există o posibilitate. 

Lisa se aşeză pe marginea mesei şi scutură puţin din cap. 

— De ce ar veni aici un actor porno englez care locuieşte la Marsilia ca 
să-l omoare pe Jean Borell? 

— Poate e ucigaş plătit? zise Bosse. 

— Poate. 

— La ordinele cui l-ar fi împuşcat atunci pe Borell? 

— N-am idee. O să-i pun pe băieţii de la calculatoare să umble în 
laptopuri, poate o să găsească nişte indicii. 

Mette scoase telefonul mobil. x 


Olivia hotărâse să nu iasă în evidență, s-o ia uşor. Fusese cam irascibilă 
cu Alex data trecută când fusese acolo, iar de atunci nu-i mai răspunsese la 
telefon. De data asta avea nevoie de el pentru ceva cu totul altfel. Şi de fapt 
îl plăcea la rândul ei. Nu era vina lui că ajunseseră în pat. Era vina ei. Mă 
rog, nu chiar „vină” — sexul fusese plăcut, chiar dacă era atât de beată. 

În momentul acela nu era. 

Ba chiar îl refuzase şi când îi oferise un martini. Nu avea un efect 
extraordinar asupra ei. 

— Dar o Cola ar merge. 

— Sigur. 

Alex scoase o Cola din frigider şi îşi făcu un martini. Spuse că are 
nevoie. La birou fusese întrucâtva haos, era un summit privind schimbările 
climatice la Doha care prezentase nişte informații destul de alarmante 
referitoare la efectele încălzirii globale. 

Olivia asculta doar cu o ureche. Însă asculta, zâmbind ocazional. Când 
Alex termină de vorbit, aprinse două lumânări-pastilă. Stăteau la masa din 


bucătărie din apartamentul spaţios, ca un hangar. Olivia simţea o adiere 
uşoară de after-shave. Remarcă un pachet de țigări de foi la celălalt capăt al 
mesei. 

— Nu foloseai gumă cu nicotină? 

— Ba da, dar mai trişez din când în când. Aveai nişte întrebări pentru 
mine? 

— Da, mulţumesc pentru data trecută, apropo. 

Alex nu ştiu exact cum să interpreteze asta. Pentru ce îi mulțumea? 
Pentru toată vizita? Sau încerca să limpezească starea proastă din 
următoarea dimineaţă? 

— Ei, bine, eu îți mulţumesc. 

Apoi aşteptă. Ştia că vrea ceva şi nu era lucrul pentru care venise data 
trecută. Era la fel de înflăcărată ca atunci când venise prima dată la redacție. 
I se citea în privire. Ce voia oare? 

— Magnus Thorhed, spuse Olivia. 

— Ce-i cu el? 

— ÎI cunoşti? 

— Nu. 

— Dar ai auzit de el? 

— E lingăul personal al lui Jean. 

— L-ai întâlnit? 

— Da. 

— A fost de faţă la cina la care a avut Bengt ieşirea aia nervoasă? 

— Da. 

Încotro bătea? 

— Ştii dacă îl cunoştea personal pe Bengt? întrebă Olivia. 

— Da, aşa cred. Prin Jean. Acum e rândul meu. 

— Să ce? 

— Să pun întrebări. Unu. De ce te interesează Thorhed? 

— Miroase a nucşoară. 

— Olivia. 

— Are un BMW albastru. Sandra a văzut un BMW albastru în 
apropierea casei în seara în care Bengt a fost ucis. 

— Interesant. 

— Aşa zic şi eu. Alte întrebări? 

— Da. 

Alex se întinse după pachetul de pe masă şi aprinse o ţigară de foi. 


Încercă să nu sufle fumul spre Olivia. Apoi întrebă: 

— Ştii cum evoluează ancheta? 

— Ancheta crimelor? 

— Da. 

— De unde să ştiu asta? 

— Am impresia că ai o mulțime de surse bine plasate, am dreptate? 

— Da şi nu. 

— S-a făcut vreo legătură între cele două crime? 

— De ce? 

— Pentru că pe tine te interesează Thorhed, care e o legătură între Jean şi 
Bengt. Care au fost ucişi amândoi. 

Olivia nu răspunse. 

— Au deja suspecți? întrebă Alex. 

— Nu ştiu. 

— Nu ştii sau nu vrei să spui? 

Dintr-odată, vocea lui Alex căpătă o nuanţă mai dură, pe care Olivia o 
remarcă. Una dintre lumânări se stinse. Văzu chipul lui Alex în întuneric, în 
spatele celeilalte lumânări. Ţinea ţigara în faţa lui. În clipa aceea ea era cea 
care se întreba încotro bate. Întreba ca jurnalist? 

— Crezi că mint? zise ea. 

— Toată lumea minte când are nevoie. 

— Inclusiv tu? 

— Inclusiv eu. Mai vrei o Cola? 

— Nu, mulţumesc. 

Olivia se ridică. Simţi că vrea să plece de acolo, auzise ce trebuia să 
audă, nu mai voia să continue conversaţia. Îşi puse haina pe care o atârnase 
pe spătarul scaunului. 

— Pleci deja? 

— Da. 

— Ținem legătura? 

— Da, hai. Sună-mă. 

— Te-am sunat. 

Olivia îi făcu cu mâna. 

— Mă conduc singură. 

În lumina slabă îl văzu pe Alex cum se ridică şi îşi stinge ţigara de foi. 
Olivia porni spre uşa despre care ştia că duce afară. Alex veni în urma ei. 
Ea nu se întoarse. Când ajunse la uşa din față, auzi cum mansarda gigantică 


din spatele ei se umple de muzică clasică. 

leşi în stradă împleticindu-se şi se sprijini de perete. Se simțea stresată şi 
obosită. Un câine ud mergea repede pe cealaltă parte a străzii. Stăpânul nu 
se vedea nicăieri. Când câinele dispăru după un colţ, îşi scoase mobilul şi-l 
sună pe Ove Gardman. Impulsiv. El nu răspunse. Când auzi bipul nu ştiu ce 
să spună, aşa că închise. 

„Mi-e dor de tine” ar fi putut să spună. 


Abbas stătea în apartamentul lui şi se simţea gol pe dinăuntru. Încă 
resimțea drumul lung cu trenul, dar nu era obosit. Se simţise OK când 
văzuse pe toată lumea pe barjă. În clipa aceea era din nou singur. 

Călătoria la Marsilia se sfârşise. 

Nu avea energia să se gândească la posibilele sale rezultate. Încerca să 
meargă mai departe şi să nu se mai gândească la Samira. Trebuia. Trebuia 
să se forţeze să revină la viaţa obişnuită. 

Oricare ar fi fost asta. 

În trenul spre casă ţinuse în mână lănţişorul Samirei, trecându-şi degetele 
prin el ca printr-un rozariu, contemplându-şi situația. Reacția lui când citise 
despre moartea Samirei. De ce reacționase atât de puternic? Fuseseră 
îndrăgostiți pătimaş, da, dar era vorba de o întâlnire fugară şi trecuseră 
mulți ani de atunci. Apoi Jean Villon murise, iar el îi trimisese câteva 
scrisori Samirei, fără să primească vreun răspuns. 

Dar apoi? 

Nu se dusese în Franţa ca să încerce s-o găsească. De ce n-o făcuse? 
Dacă era atât de importantă pentru el? Nu avea răspuns la întrebarea asta. 
Citise despre moartea ei şi explodase ceva în adâncul lui, ceva ce nu putea 
controla. Reacţionase şi acţionase. În momentul acela nu prea ştia de ce. În 
momentul acela totul se sfârşise. 

Asta îi potenţa sentimentul de gol. 

Îşi duse valiza în dormitor, dădu jos afişul mare de circ de pe perete, îl 
făcu sul şi-l puse într-un şifonier. Locul în care fusese atârnat era mult mai 
alb decât restul peretelui. Trebuia revopsit. leşi ca să cumpere vopsea. 

Ajuns în stradă, nu ştia încotro s-o ia. Un magazin de vopsele? Porni spre 
Odenplan în întunericul serii. Nu ploua, era doar un vânt muşcător printre 
case. 

Să revopsească? De ce trebuia să o facă în seara aia? Se întoarse şi 
începu să meargă spre Valhallavägen. Avea s-o revopsească în ziua 


următoare. Unde să se ducă? Pentru prima dată în viață simţea că nu vrea să 
se întoarcă la apartament, locul în care în mod normal îi plăcea atât de mult 
să se întoarcă acasă. Liniştea. Cărţile. Pacea. Nu voia să se ducă acolo. Nu 
încă. Nu voia nici să-l sune pe Stilton. Sau pe soții Olsăter. Nu avea energie 
să vorbească. Când ajunse pe Valhallavăgen văzu un afiş. Un afiş de circ. 
Nu ca acela pe care tocmai îl dăduse jos de pe perete. Unul mai simplu, mai 
modern. Mai urât. 

CIRCUL BRILLOS. 

Spectacolul din seara aceea urma să înceapă la ora opt, lângă clubul de 
tenis de pe Lidingövägen. Abbas se uită la ceas. Tocmai trecuse de opt. 

Circ? 

Nu mai fusese la circ de când ieşise pe porțile Cirque Gruss din Marsilia 
cu ani în urmă. 

Douăzeci de minute mai târziu ajunse la circ. Fata de la casa de bilete 
spuse că spectacolul a început cu jumătate de oră în urmă. Abbas cumpără 
un bilet şi intră în cort. Se aşeză pe o bancă de lemn, undeva spre ultimele 
rânduri. În arenă erau acrobati care îşi făceau numărul. Se gândi la Marie. 

Femeia-şarpe. 

Numărul acela nu era nici pe departe la fel de bun. 

Se uită la public. Oamenii erau captivați de evenimentele care se 
desfăşurau mai jos. Privi în sus, la construcția cortului. Era făcut din oţel, la 
fel ca Cirque Gruss. Un clovn intră, iar el simţi cum 1 se strânge stomacul. 
Pujol. Ce s-o fi întâmplat cu el? Oare ştie ce s-a întâmplat cu Samira? Şi 
Pujol o iubise pe Samira, în secret, îi mărturisise lui Abbas într-o seară în 
care era beat. 

Oare Pujol mai trăia? 

Abbas simţea cum îi revin în minte amintiri grele. Glasurile. Mirosurile. 
Hohote de râs, lacrimi. Viaţa la circ. Era gata să se ridice când auzi anunţul 
următorului număr. 

Aruncarea de cuțite. 

Cu o roată care avea să se învârtă. 

Se aşeză la loc pe banca de lemn. Un băieţel din fața lui flutura un 
gogoloi mare de vată de zahăr. Îi obstrucţiona puţin vederea. Abbas se 
aplecă într-o parte când se slăbi intensitatea luminilor. Aruncătorul de cuțite 
era femeie. Abbas nu-i auzi numele. Asistentul ei era un băiat legat de roată. 
Părea foarte tânăr. Tobele începură de îndată ce roata porni să se învârtă. 
Abbas simţi cât este de încordat. 


Tot corpul îi era îngheţat. 
Când primul cuţit lovi roata, Abbas se ridică şi plecă. 
În drum spre ieşire, auzea publicul cum ţipă de fiecare dată când un cuţit 
lovea roata chiar lângă corpul băiatului. 
Îi părea rău că s-a dus. 
Xr 


Stăteau în bucătăria lui Ovette. Ea şi Acke locuiau într-o garsonieră din 
Flemingsberg. Acke tocmai se dusese la culcare. Stilton aşteptase. Nu voia 
să vorbească despre lucrurile despre care trebuia să vorbească în timp ce 
Acke încă era treaz. Aşteptase ca Ovette să se întoarcă din dormitor. 

— Vrei ceva? întrebă ea. 

— Ce ai? 

— Apă şi vin la cutie. Alb. 

— Nişte apă, te rog. 

Ovette turnă două pahare de apă. Stilton coborî puţin vocea. 

— Cum te-a ameninţat? întrebă el. 

— A zis că are grijă el de noi. 

— ŞI crezi că vorbea serios? 

— Da. Nu neapărat ce a spus, dar că o să fie consecinţe. Avea ochii 
întunecaţi rău. 

— ŞI nimeni nu a auzit asta, presupun, în afară de voi doi. 

— Nu. 

Stilton învârtea paharul în mână. Se gândise mult la noua situație. Chiar 
dacă o putea convinge pe Ovette să-i spună unui jurnalist că Forss s-a culcat 
cu prostituate, nu era sigur că avea să fie de ajuns. Forss ar fi susținut că 
sunt vorbele unei târfe bătrâne şi pline de iluzii. Asta dacă ar fi răspuns 
măcar. Exista şi riscul să se ducă la bowling şi să lase totul să se stingă. 

Stilton nu avea să-şi asume riscul. 

Aşa că începu din altă perspectivă. 

— Când ne-am văzut data trecută la cafea, ai spus ceva despre Acke, 
ceva ce n-am putut să uit, zise el. 

Ovette se uită înspre uşa de la dormitor. Apoi luă o gură de apă. Stilton 
aşteptă. Ovette puse jos paharul. 

— Rune Forss e tatăl lui Acke. 

O spusese la fel de dezinvolt precum băuse apă. Calm şi controlat. 
Stilton era gata să întrebe: „Eşti sigură?” Dar normal că era sigură. Altfel de 
ce-ar fi spus asta? 


— Forss ştie? întrebă în schimb. 

— Nu. 

— Deci şi-a ameninţat propriul fiu. 

— Într-un fel. 

Stilton bău apa. Nu la fel de calm şi controlat. Ovette îi confirmase ce 
bănuia. Bun. Asta urma să facă parte din puzzle când venea vorba de cazul 
lui Rune Forss. 

Dacă totul mergea conform planului. 

Când ajunse înapoi la barjă era întuneric şi înăuntru şi afară. Luminile 
erau stinse în salon, iar peste Stockholm ningea cu fulgi mici. Prima 
zăpadă, se gândi el şi cobori în cabină. Aprinse lampa mică de pe perete şi 
se aşeză pe pat. Pasărea împăiată îl privea cu ochii ei morți neobişnuiţi. 
Stilton se lăsă pe spate pe lambriul de lemn. Simţi din nou durerea din zona 
inghinală. Un strop de whisky? Cumpărase o sticlă pentru Luna. Aproape o 
terminase pe cealaltă cu o seară în urmă. Dar whisky-ul însemna să iasă în 
salon şi asta însemna că există riscul ca Luna să apară pe neaşteptate în 
întuneric. Uneori mai făcea asta. Nu că l-ar fi deranjat, doar că nu în 
noaptea aceea. Aşa că decise să nu mai bea niciun whisky şi începu să-şi 
dea jos pantalonii. Mette îl sunase în timp ce se întorcea la barjă şi-i 
povestise despre vânătoarea lui Mickey Leigh. Îi spusese că a fugit de i-au 
sfârâit picioarele din apartamentul lui Jackie, lăsând în urmă laptopul pe 
care Olivia l-a văzut acasă la Borell. Laptopul care îi aparținea lui Bengt 
Sahlmann, care a fost ucis. 

Nu reuşea să pună piesele laolaltă. 

Mette avea să-l sune cu mai multe detalii, era sigur. 

Dar nu putea nici s-o lase baltă. 

Aşa că era posibil ca nenorocitul ăla de Taurul să fi fost la Borell aproape 
în acelaşi timp cu el. După ce îl împuşcase pe Borell. Iar în clipa aia era în 
libertate prin Stockholm. 

Se întreba dacă Mette îi spusese lui Abbas. 

Uitase să întrebe. 

Mai devreme sau mai târziu trebuia să-i spună — să-i povestească despre 
Mickey Leigh şi Jackie Berglund. Nu aştepta asta cu bucurie. Să fie nevoit 
să-i explice de ce a acţionat pe la spatele lui, după toate lucrurile prin care 
trecuseră în Marsilia. Dar poate că Abbas avea să înţeleagă. În general 
înţelegea, iar după câteva cuvinte dădea totul uitării. Dar de data asta poate 
că nu avea să uite la fel de uşor. 


Era vorba de Samira. 

Stilton stinse lumina şi era gata să se întindă în pat când auzi un râcâit. 
Aprinse din nou lumina. Era Luna? Dar sunetul nu venea din direcția aceea, 
ci de deasupra, de pe punte. Ascultă. Se făcuse linişte. Stinse din nou 
lumina şi rămase în întuneric câteva secunde. Apoi aprinse lumina şi îşi 
trase pantalonii pe el. Nu-i surâdea ideea să stea acolo şi să-şi lase 
imaginaţia să-l agite. Înainte să iasă din cabină stinse din nou lumina. 

Porni pe coridor către scările ce duceau pe punte. Se opri şi ascultă. Nu 
auzea nimic. Instinctiv apucă un coş de lemn de pe un raft. ÎI ţinea în mână 
în timp ce urca scările. Se opri în capăt înainte să iasă pe punte. Afară era 
întuneric. Luminile oraşului aruncau un fel de strălucire slabă, dar cea mai 
mare parte a punţii era în întuneric. Nu mai ningea. 

leşi pe punte. 

Chiar şi în întuneric, ghicea contururile parapetului. Cunoştea bine partea 
aia a barje. Se aplecă peste parapet, merse puţin mai departe şi se uită dintr- 
o parte în alta. Nu văzu nimic. Sau pe nimeni. Îşi îndreptă spatele şi ascultă. 
Nu auzea decât sunetul traficului în depărtare. Se întoarse spre scări. Era 
gata să coboare când zări ceva chiar în stânga scărilor. 

Urme de paşi. 

În zăpada albă şi uşoară. 

Paşi mari care duceau spre trepte şi apoi spre scara de la exterior. Stilton 
se duse repede încolo şi se uită în jos, la chei. Nu era nimeni. Erau câteva 
maşini puţin mai departe. Toate aveau farurile stinse. Se luă după urmele de 
paşi până la trepte. Cine le-a făcut se îndrepta sub punte şi apoi s-a întors. 
Pentru că m-a auzit? Dar cum a coborât de pe barcă? Stilton presupunea 
că e vorba de un bărbat, judecând după dimensiunea urmelor. 

Dar cine? 

Mickey Leigh fu primul nume care îi veni în minte. Dar cum reuşise să-l 
găsească? Jackie Berglund ştie de el? De unde să ştie? Şi de ce să vină să 
mă caute? M-o fi văzut acasă la Borell? Crede că l-am văzut? 

Stilton se mai gândi la câteva întrebări în timp ce cobora înapoi în salon. 
Avea să bea şi whisky-ul ăla. În întuneric, în linişte — deja nu mai putea să 
adoarmă. 

Mult timp de-acum înainte. 

Tocmai îşi turnase un pic de whisky când auzi paşi venind din spate. 
Tresări şi se întoarse. Era Luna. Făcu câţiva paşi în lumina lunii dinspre 
unul dintre hublouri, îmbrăcată într-o cămaşă de noapte galbenă cu bretele 


subțiri. 

— Ai avut coşmaruri? întrebă ea încet, de parcă situația şi întunericul i-ar 
fi şters din glas. 

— Da, aveam nevoie de o băutură tare. O să mai cumpăr. 

— E în regulă. 

Luna se întinse după o pătură şi se aşeză pe bancă lângă Stilton. Tocmai 
când era gata să şi-o înfăşoare în jurul umerilor, Stilton văzu tatuajul care îi 
cobora de pe gât până pe un umăr. Îl mai întrezărise şi altă dată, desenul cu 
mlădiţa care îi urca pe gât în sus. Însă în momentul acela vedea tot tatuajul. 
ÎI recunoscu. Mai văzuse unul exact ca el, sau unul asemănător, dar nu-şi 
amintea unde. Era inconfundabil. 

— Vrei? 

Stilton ridică sticla de whisky. 

— Nu, mersi. Mă trezesc devreme. 

— Te duci la cimitir? 

— Nu. 

Altceva nu mai spuse. 


Capitolul 23 


Lisa Hedqvist se freca la ochi, era obosită, era trecut bine de miezul 
nopţii. Şi petrecuse multe ore uitându-se în ecrane de calculator. Îi admira 
pe cei doi tipi care stăteau lângă ea. 

Criminalişti digitali. 

Cum reuşeau oare? 

Mette nu voia să piardă timpul. Avea două crime pe cap şi cel puţin un 
ucigaş în libertate. Ceruse ca laptopul lui Bengt Sahlmann să fie verificat 
imediat în totalitate. Bănuia că urmează să dezvăluie informaţii esențiale 
despre ucideri, având în vedere că fusese furat din două locuri ale crimei. 

Dar o rugase şi pe Lisa să-i ajute să stabilească ce poate fi considerat 
informaţie relevantă pentru anchetă. 

Mai mult, le spusese explicit să o sune la orice oră din noapte dacă 
descoperă ceva interesant. 

Lisa mai bău încă o ceaşcă de cafea. 

Deocamdată nu descoperiseră nimic pentru care să merite să o trezească 
pe Mette. T 


Nu ar fi trezit-o oricum. Mette era trează de-a binelea. Încercase să 
doarmă putin, fără succes. Se întinsese în pat, privind în gol în întuneric, 
întrebându-se dacă ar trebui să ia un somnifer. Dar se gândea că s-ar putea 
să nu se trezească dacă o sună Lisa. În cele din urmă se dădu jos din pat în 
cea mai mare linişte. 

— Nu poți să dormi? 

O surprinsese vocea lui Mårten. 

— Nu. Şi se pare că nici tu nu poţi. 

— Nu. Mergem jos, la bucătărie? 

Era o metodă încercată şi testată în familia lor. Să coboare şi să 
ciugulească ceva la bucătărie. Să-şi potolească foamea şi să calmeze orice 
trebuia calmat. 

Se aşezară în bucătărie şi aprinseră un sfeşnic. O lumină blândă pentru 
ochii obosiţi. Mårten încălzi nişte lapte şi turnă în el puţină miere. Nu era 
tocmai un medicament-minute, dar uneori funcționa. 

— Nu te supără inima, nu? îndrăzni el să întrebe. 

Ştia că Mette e sătulă de-a binelea de grijile lui constante. Dar întreba 


fiindcă îi păsa. 

— Mulţumesc că îţi faci griji, spuse ea. Dar nu inima mă supără. Când o 
să mă supere o să-ți spun. O să fii primul care află. 

— Atunci ce e? 

— Dar pe tine ce te supără? Inima? 

Mårten râse puţin. Inima lui era puternică precum a unui taur. Nu avea să 
se oprească până când nu ceda altceva. El ştia asta. 

— Nu, familia mea, zise el. 

— Ce-i cu ea? 

— Sunt nebuni. 

— Te referi la membrii decedați sau la cei de acum? 

— La cei decedați. 

Aşa că Mârten începu să-i povestească despre cercetările legate de 
strămoşii lui, iar Mette simți în cele din urmă că poate să doarmă. Imediat. 
Pe scaun. Simţea că i se închid pleoapele şi aproape le închisese când sună 
telefonul. 

Era Lisa. 

Acela fu primul apel. 

Urma să mai primească două în noaptea aia. 

După al treilea, Mette dădu şi ea trei telefoane. Lui Stilton, lui Abbas şi 
Oliviei. 

Olivia dormea. 

Stilton era treaz şi bea whisky. 

Abbas nu spuse ce face. 

Dar toţi trei primură aceleaşi instrucțiuni de la Mette. 

— Mâine dimineaţă la opt la mine acasă. 


Capitolul 24 


Olivia îi luă pe Stilton şi pe Abbas cu maşina. Stilton arăta destul de tras 
la faţă, dar Olivia îl văzuse arătând mult mai rău. Însă respiraţia lui îi 
amintea de tipul ăla fără adăpost. 

Abbas mirosea ca proaspăt ieşit din duş. 

Nu vorbiră prea mult în drum spre casa lui Mette. Fiecare înţelegea că s- 
a întâmplat ceva hotărâtor. Stilton ştia de Mickey Leigh şi bănuia că e vorba 
despre el, într-un fel sau altul. 

La fel şi Olivia. 

Primise un telefon de la Mette după razia de la apartamentul lui Jackie 
Berglund şi descoperirea laptopului lui Sahlmann. Avusese nevoie de un 
timp ca să digere faptul că Mette le spusese Lisei şi lui Bosse că a intrat prin 
efracție în casa lui Borell. Dar înţelesese. 

Abbas era cel care ştia cel mai puţin. Aşa că, în drum spre Mette, Stilton 
făcu lucrul de care îi era groază. Dar nu era treaz de-a binelea. 

— Mickey Leigh e în Stockholm, spuse el. 

Erau aproape de Orminge şi nu departe de casa lui Mette. Stilton ştia 
asta, nu voia să se lungească cu discuţia. 

Avea să fie foarte scurtă. 

— Ştiu, zise Abbas. 

— De unde ştii? 

— L-am sunat ieri pe Jean-Baptiste şi l-am întrebat cum merge. A zis că 
ați vorbit. 

— Da, n-am vrut să-ţi spun chiar atunci. 

— Mda, probabil ai avut motivele tale. 

— Da. 

Aşa că subiectul fu dat uitării. Aşa spera Stilton. Dar cu Abbas nu puteai 
fi niciodată sigur, poate că punea lucrurile la păstrare într-un colțişor tainic 
al creierului, pentru mai târziu, când avea să aibă nevoie de ele. 

Dar în momentul acela îi spusese ce avea de spus. 


Olivia parcă la o oarecare distanță de casa lui Mette. Acolo erau deja 
câteva maşini. 

— Cine credeți că e aici? întrebă ea. 

Află curând, când se apropie de poartă şi un grup de oameni ieşiră 


tropăind pe uşa casei lui Mette. Lisa Hedqvist, Bosse Thyren şi încă patru 
oameni. Nucleul echipei de investigaţii a lui Mette. Se întâlniseră cu două 
ore în urmă. Lisa o îmbrățişă, iar Olivia văzu cât de obosită e. 

— Arăţi obosită. 

— Mă duc acasă să dorm acum, spuse Lisa. 

Delegaţia mai numeroasă porni spre maşini, în timp ce delegația mai 
mică se îndreptă spre uşa lăsată deschisă. Nu era nimeni care să-i întâmpine, 
aşa că intrară în bucătărie. Starea de spirit fusese mai veselă de fiecare dată 
când fuseseră în casa aceea. 

Mârten stătea în picioare în bucătărie într-un halat albastru-închis. Când 
intrară cei trei, le făcu semn spre altă cameră fără să rostească un cuvânt. Și 
el părea obosit. Când intrară, o văzură pe Mette stând în faţa unei mese mari 
de sufragerie. Purta un tricou subțire şi lejer şi o pereche de pantaloni negri 
de mătase. Pe masă erau teancuri de hârtii. E-mailuri. Faxuri. Rapoarte. 
Totul arăta ordonat, aşa cum îi plăcea lui Mette să lucreze. 

— Bună, zise ea. Luaţi loc. 

Cei trei se aşezară pe diverse obiecte de mobilier. Stilton ajunse într-un 
fotoliu închis la culoare, care îşi pierduse umplutura cam în vremea 
războiului din Coreea. Mette luă o carafă de apă aproape goală din mijlocul 
mesei. 

— Mårten! strigă ea spre bucătărie, iar Mårten apăru în prag. Mette îi 
întinse carafa fără un cuvânt. El o luă şi dispăru din nou. 

— Azi-noapte am umblat în laptopul lui Bengt Sahlmann, începu Mette. 
O să fac un rezumat al lucrurilor pe care le-am descoperit. Puteţi pune 
întrebări, dar numai dacă sunt de substanță. 

Cei trei se uitau unul la altul. Cine să mai îndrăznească să întrebe ceva 
după asta? 

— Mai întâi, câteva informaţii tehnice. Nu ştiu cât sunteți la curent. 
Olivia s-ar putea să fie destul de în temă, fiindcă a făcut parte din formarea 
ei de polițistă, dar nu sunt sigură cât îşi mai aminteşte Tom — probabil nu 
era ceva frecvent pe vremea aia. Şi nu sunt sigură că Abbas ştie prea multe 
despre lucrul ăsta anume. 

Mette îşi păstra un ton foarte strict. Era clar că vrea atenţia lor deplină. 
Olivia remarcă şi „formarea ei de polițistă”. 

Dar nu zise nimic. 

— Deci, astea sunt detaliile, continuă Mette. Printr-o aplicaţie de chat, 
precum Yahoo Messenger, cineva din Suedia ia legătura cu oameni din altă 


țară care furnizează diverse servicii sexuale. Să spunem că persoana aia se 
numeşte Bengt. Comandă ce i-ar plăcea, iar apoi foloseşte serviciul prin 
intermediul unui webcam. În timp real. Este o practică în creştere în ultimii 
ani. Cu vreo două luni în urmă un bărbat din Malmö a fost găsit vinovat de 
comandarea unor abuzuri sexuale asupra copiilor din Filipine, pe care le 
accesa online. 

— Ce scârbos! 

Olivia făcu comentariul. Nu era o întrebare, dar nu se putu abține. Mette 
continuă. 

— Tipul ăsta, Bengt, poate şi să comunice prin intermediul webcamului 
referitor la ce se întâmplă la celălalt capăt. Pentru serviciul ăsta plăteşte o 
anumită sumă unui serviciu american de transfer de bani intitulat XOOM, 
care trimite apoi banii oamenilor care prestează serviciile sexuale. 

— Deci poţi să stai în ţara ta şi să te uiţi la porno transmis live din altă 
țară? 

Stilton nu era sigur că e o întrebare de substanță — era mai degrabă una 
retorică. Dar Mette fu amabilă şi spuse că da. Ştia că Stilton fusese scos din 
Joc câţiva ani. 

— Dacă poliţia află de asemenea activităţi, iar acestea se dovedesc a fi 
penale, se pot urmări transferurile din contul lui Bengt către XOOM şi apoi 
către destinatarul final. Până acum, partea teoretică. Acum să ne întoarcem 
atenția către Bengt Sahlmann cel din viaţa reală şi laptopul lui. 

Mette stătea în continuare în picioare. Nu-şi pierduse ritmul nicio 
secundă. Toată lumea începea să bănuiască încotro duce discuţia şi erau 
recunoscători pentru carafa cu apă proaspăt umplută pe care o adusese 
Mårten în cameră. 

— Am găsit transferuri către Statele Unite prin intermediul XOOM pe 
laptopul lui Sahlmann. Am găsit şi conversații pe e-mail între el şi Jean 
Borell în care se confirma efectuarea plăţilor pentru comenzi de servicii 
sexuale în străinătate. 

Mette luă o foaie de hârtie de pe masă. 

— Ăsta este un răspuns de la Sahlmann către Borell: „Salut, Jean. Am 
comandat o sesiune de BDSM conform cerinţelor.” 

— BDSM? 

— Este o abreviere de la bondage, disciplină şi sado-masochism, un gen 
deosebit de practici sexuale. Cineva este dominatorul, în timp ce celălalt 
este supusul. Destinația finală a ultimului transfer a fost un cont din 


Marsilia. 

Toată lumea se uită spre Abbas, cât de discret se putea. El continuă să se 
uite drept în ochii lui Mette. 

— Deci putem deduce că aceşti doi domni au comandat şi au fost martori 
la un act pornografic transmis live din Marsilia, o aşa-numită sesiune de 
BDSM. 

Mette se zbătuse toată noaptea cum să pună problema. Cum să-i prezinte 
faptele lui Abbas? Ştia că trebuie să o facă. ÎI trezise pe Jean-Baptiste şi îi 
ceruse nişte informaţii fără să intre în detalii legate de motivul pentru care 
le voia. În cele din urmă hotărâse să rămână cât mai aproape de fapte. De 
adevăr. Ştia că Abbas o să respecte asta. 

Şi o s-o accepte. 

Şi aşa era. 

Până în momentul ăla. 

— Bun, acum hai să lăsăm laptopul lui Sahlmann o clipă şi să vedem ce 
ştim despre uciderea Samirei Villon, continuă Mette. 

Luă de pe masă două foi de hârtie. 

E-mailuri de la poliția franceză. 

— Mickey Leigh este un actor porno englez care locuieşte la Marsilia. 
Se pare că este cunoscut ca Taurul. Potrivit lui Jean-Baptiste, tu eşti cel care 
a găsit informaţia asta, Abbas? 

Abbas dădu din cap aproape imperceptibil. Stilton spera că Mette nu ştie 
cum făcuse rost Abbas de informație. 

— Mickey Leigh a luat parte la un fel de act pornografic împreună cu 
Samira Villon. A avut loc la o zi după ce plata lui Sahlmann a ajuns în 
Marsilia. După respectivul act, Samira a dispărut. Puțin mai târziu Mickey 
Leigh îşi face apariția aici. A fost arestat in absentia. 

Mette se întinse după carafa cu apă pentru prima dată. Câteva broboane 
de sudoare începuseră să 1 se formeze pe faţă. Olivia spera că o să se aşeze 
curând. Nu voia să fie martoră la încă un atac de cord. 

— Să facem un rezumat, atunci, spuse Mette şi se aşeză. Lucrurile astea 
pot duce la un număr de teorii posibile. O să v-o prezint pe cea despre care 
cred că e cea mai plauzibilă. 

Dintr-odată, tonul 1 se schimbă. Stricteţea profesorală i se mai risipise: 
trecuse prin fapte, şi din acel moment avea să discute lucruri mai personale, 
mai puţin speculative. Avea să discute situația cu un grup de oameni cărora 
le acorda foarte mult respect. 


Din diferite motive. 

— Eu cred că Bengt Sahlmann şi Jean Borell au fost martori la uciderea 
Samirei Villon, în timp real, în timpul actului sexual pe care l-au comandat 
în Marsilia. 

În încăpere se lăsă liniştea. 

Mette netezi faţa de masă cu palma. Înţelegea liniştea. Ştia că este 
necesară. Şi ea stătuse în tăcere câteva minute alături de echipa ei de 
anchetatori în zorii zilei — perplecşi, uluiți, scârbiţi. Ştia că s-ar putea să 
dureze ceva. 

Stilton fu cel care rupse în cele din urmă tăcerea. 

— Crezi că au stat şi au urmărit săvârşirea unei crime? Chiar în fața 
ochilor lor? 

— Da. 

— Şi n-au ciripit nimic? 

— Nu. 

— Poate chiar ei au comandat crima? zise el. 

— Am discutat despre asta. Există zvonuri pe internet despre ceva care 
se numeşte „sex până la moarte on-line”, care le permite oamenilor să 
comande şi să vizioneze crime în timp real, dar până acum nu s-au raportat 
asemenea cazuri. 

— Poate că acum e primul? 

— Nu. Plata făcută de Sahlmann se încadrează în intervalul normal 
pentru porno on-line. Sigur ar fi fost o sumă diferită pentru o crimă sexuală 
on-line. 

Olivia îşi turnă nişte apă. Se gândi la situația bolnavă pe care o discutau 
— de parcă ar fi fost o chestiune de bani. Mette continuă. 

— Mai probabil s-a întâmplat ceva foarte rău în timpul actului sexual şi 
au devenit martori la o crimă. Fără să vrea. 

— lar asta înseamnă şi că l-au văzut pe ucigaş, zise Stilton. Mickey 
Leigh. 

— Lucru pe care el îl ştie, desigur, zise Olivia. 

— l-a trimis şi un e-mail foarte amenințător lui Bengt Sahlmann, în 
engleză. A fost găsit în folderul de fişiere şterse. Leigh a fost foarte clar în 
legătură cu ce le-ar face lui Sahlmann şi lui Borell dacă aceştia ar lua 
legătura cu poliția suedeză. 

— ŞI n-au luat legătura cu voi? întrebă Olivia. 

— Nu, şi probabil au avut mai multe motive decât amenințările lui 


Leigh. Nu în ultimul rând, pentru Jean Borell. N-ar fi fost deloc bine pentru 
organizaţia lui dacă s-ar fi aflat că a fost martor la o crimă din timpul unui 
act sexual pe care chiar el l-a comandat. 

— Dar de unde ştie Mickey Leigh de Sahlmann şi de Borell? Cum a 
putut să le trimită un e-mail? 

O întrebare de substanţă, se gândi Stilton. lar Mette fu de acord. 

— ŞI noi ne-am întrebat asta, dar încă nu am un răspuns. Poate a reuşit 
să aibă acces la numele lor folosind cumva detaliile contului. Să continui cu 
teoria mea? 

— Da, spuse Abbas. 

Era primul cuvânt pe care îl rostea de când intraseră în casă. 

Voia să ştie. 

— Uite ce cred eu că s-a întâmplat — şi vă rog, luaţi-o drept ce este, doar 
ceea ce cred eu. Am dovezi pentru unele lucruri, dar nu pentru toate. După 
ce Samira e omorâtă, Leigh îi dezmembrează corpul şi ascunde bucăţile în 
afara Marsiliei. Samira e descoperită. Dar nu există indicii care să ducă spre 
Leigh. Apoi Abbas şi Stilton ajung la Marsilia şi încep să pună întrebări 
despre crimă. Cui... nu ştiu. 

— Philippe Martin. Abbas rosti numele ca pe oricare altul, iar apoi 
continuă: El mi-a spus de actul pe care l-ai pomenit şi despre cine a mai fost 
acolo în afară de Samira. 

— Mickey Leigh, zise Mette. 

— Da. 

— ŞI tu ai spus că eşti din Suedia? 

— Da. 

— OK. Atunci dacă presupunem că Leigh descoperă că te-ai întâlnit cu 
Martin şi apoi descoperă că te întâlneşti cu poliția franceză — te-ai întâlnit 
cu Jean-Baptiste, presupun? 

— Da. 

— În oraş. 

— Da. 

— Deci poţi presupune că Mickey Leigh bănuiește că şi tu faci parte din 
poliție şi începe să se gândească la faptul că domnii ăia din Suedia care au 
fost martori la uciderea Samirei s-au dus la poliţie oricum. În ciuda e- 
mailului ameninţător. Aşa că acționează. 

— ŞI vine la Stockholm? întrebă Olivia. 

— Da, ca să scape de cei doi martori. Când soseşte descoperă că unul 


dintre martori a fost deja omorât. Sahlmann. Aşa că îl omoară pe celălalt 
martor, Jean Borell. Şi în plus fură două laptopuri din biroul lui Borell ca să 
scape de orice informaţii legate de ce a văzut tipul ăsta. 

Deodată Mette părea foarte obosită. Olivia presupunea că nu a dormit cu 
mult mai mult decât Lisa. 

— Eşti obosită, Mette, zise ea. 

— Da, dar aproape am terminat. Mai e doar asta. 

Mette ridică un teanc mic de hârtii. 

— Ce-s alea? 

— E-mailuri de la Sahlmann către Borell, în care îl ameninţa cu două 
lucruri. Unul era să-i distrugă compania, Albion, făcând publice nişte 
lucruri despre căminul de bătrâni Silvergârden. 

— Ştiam eu! 

Olivia aproape sări de pe scaun. Avusese dreptate! Cel puțin în parte! 

— Da, spuse Mette. Chiar ai fost pe calea cea bună. Sahlmann era 
incredibil de supărat din cauza morții tatălui său şi l-a ameninţat pe Borell 
că o să-l arunce în dizgrație. 

— Dar ai spus că l-a amenințat cu două lucruri, interveni Stilton. 

— Celălalt era să dezvăluie ce au văzut on-line. 

— Uciderea Samirei? 

— Probabil. Ceea ce arată cât de disperat era. 

— lar făcând asta i-a dat lui Borell un motiv real să-l omoare, zise 
Stilton. 

— Da, răspunse Mette. Absolut. Doar că există o problemă. Borell era în 
India când a fost ucis Sahlmann. I-am verificat programul de călătorie. 
Zboruri, hoteluri, întâlniri. Era în Delhi în noaptea aia. 

— Nu e nevoie să fi săvârşit chiar el crima, zise Stilton. Poate a angajat 
pe altcineva s-o facă. 

Sau poate era protejat de cineva foarte alert. Foarte în linia întâi. 
Foarte preocupat de iubirea stăpânului, se gândi Olivia. 

Mai discutară o vreme teoria lui Mette, având în vedere că putea fi 
corectă. 

— Acum sunt extenuată, zise Mette deodată. 

Se ridică de la masă cu un oarecare efort. Olivia fu gata s-o ajute să se 
ridice. Toată lumea ieşi în hol. Mårten li se alătură şi îşi înconjură soția cu 
un braț. Olivia şi Abbas ieşiră pe uşa din față. Când Stilton era gata să iasă, 
Mette îl luă deoparte. Aşteptă până când Olivia şi Abbas ieşiră în grădină. 


— Acum ştie că Mickey Leigh e în oraş, spuse ea în şoaptă. 
— Abbas? 

— Da. Ce-o să facă? 

— N-am idee. 

— Poţi să încerci să stai cu ochii pe el? 

Mette suna exact ca Jean-Baptiste. 

Stilton detesta situația aia. ai 


Olivia ieşi pe autostrada ce ducea spre oraş. Stilton era lângă ea. Abbas 
stătea pe bancheta din spate. Până în momentul ăla cu toții fuseseră tăcuți, 
consumati de propriile gânduri. 

Olivia se lupta cu gândul cum să-i spună Sandrei. 

Tatăl ei comandase şi se uitase la o scenă porno, în direct. Şi probabil 
văzuse o femeie omorâtă în timpul unei astfel de sesiuni. Fără să informeze 
poliția. Cum putea să-i spună Sandrei aşa ceva? Să-i spună aşa ceva despre 
tatăl ei iubit acelei fete distruse care tocmai încercase să se sinucidă? 
Trebuia să-i spună? Trebuia să iasă la iveală ce au făcut Sahlmann şi Borell? 

Poate că nu. 

Dar nu era sigură. 

În orice caz, trebuia să-i spună că i s-a găsit laptopul, iar asta urma să 
stârnească un val de întrebări. Unde? Când? Cum? Când pot să-l iau 
înapoi? 

Nu avea să fie o conversaţie prea plăcută. 

Stilton se gândea la Abbas. 

La felul în care Mette prezentase fără milă, însă necesar, ce ştia şi ce 
credea că s-a întâmplat. Cum doi bărbaţi suedezi au comandat un act sexual 
în timpul căruia Samira Villon a fost ucisă chiar în fața ochilor lor de către 
Mickey Leigh. 

Dacă Mette avea dreptate. 

Abbas era convins că are. 

Se pregătise sufleteşte din clipa în care îşi dăduse seama ce urmează să le 
spună Mette. Toate detaliile îi erau însemnate în minte. Consecințele erau 
insuportabile. Samira a murit fiindcă doi suedezi au vrut să şi-o ia la labă. 

Se aplecă spre Stilton. 

— Unde l-ai văzut? 

— Pe cine? 

— Pe Mickey Leigh. 


— La Jackie Berglund, nu? îi zise Olivia lui Stilton înainte ca el să aibă 
ocazia să răspundă. 

Deja era prea târziu. 

— Da. 

— Jackie îl cunoaşte? întrebă Abbas. 

— Aşa se pare. 

Abbas se lăsă pe spate pe banchetă. Stilton încercă să tragă cu ochiul în 
oglinda retrovizoare ca să-i vadă o frântură din chip. 

„Poţi să încerci să stai cu ochii pe el?” zisese Mette. 

Stilton întoarse capul ca să se uite la maşinile care treceau în viteză pe 
lângă ei. a: 


Olivia îl lăsă pe Abbas pe Dalagatan. El plecă fără un cuvânt. Ea îl 
urmări puţin şi se îndepărtă de trotuar. 

— Poate a fost o prostie din partea mea să spun chestia aia, zise ea. 

— Ce chestie? Cu Jackie Berglund? întrebă Stilton. 

— Da. 

— Nu ştiu. La urma urmei, e adevărat. 

— Sper doar că n-o să se apuce să facă vreo prostie acum. 

— E om mare. Trebuie să-şi asume răspunderea pentru propriile acţiuni. 

Și cum s-a descurcat data trecută? se gândi el, dar nu spuse nimic. 
Olivia dădu uşor din cap. 

— Cum merge cu Rune Forss şi Jackie? întrebă ea. 

— Forss are un băiat cu Ovette Andersson, o prostituată cu care s-a 
culcat. Un băiat de care nici măcar nu ştie. 

— Poţi să foloseşti informația asta? 

— Aşa cred. 

— Minunat. 

Olivia îl văzu pe Stilton uitându-se la tăictura lungă şi roşie din palma 
dreaptă. 

— Cum îţi mai e mâna? zise ea. 

— Se vindecă. Luna mi-a dat cu o cremă. 

— Îmi place de ea. 

— E alergică la carne. 

— Tot îmi place de ea. Are pe cineva? 

— Nu sunt sigur. Nu cred. 

— N-ai întrebat-o? 


— Nu. 

— Nu-ţi pasă? 

Stilton nu răspunse, iar Olivia nu voia să insiste, nu prea ştia cât de mult 
poate tolera deocamdată relația lor abia dezgheţată. Dădu colțul pe Söder 
Mälarstrand. 

— Vrei să mergi la barjă, da? 

— Da. 

Stilton voia să meargă la barjă. Era aproape ora prânzului, dar el voia să 
se culce: nu dormise prea mult în noaptea care trecuse. Voia să fie relativ 
revigorat dacă avea să sune Ovette. 


K 


Ovette stătea în pragul unei uşi, vizavi de sediul poliției. Stătea acolo de 
un timp. Mai întâi sunase şi întrebase de Rune Forss şi i se spusese că e 
aşteptat înapoi la sediu după prânz. 

Era după prânz. 

Stătea acolo în singura haină pe care o avea şi simțea cum subsuori-le i 
se umplu cu sudoare. Nu fiindcă îi era cald, ci fiindcă îi era frică. Ținea 
mâinile adânc în buzunarele hainei. Voia să ascundă faptul că tremură. Ştia 
că trebuie să facă asta, trebuie să o ducă la bun sfârşit, trebuie să lase 
trecutul în urmă. 

Cu Rune Forss. 

Acesta venea pe jos dinspre Pipersgatan. Ducea o bilă de bowling într-o 
geantă uzată de piele. Aproape ajunsese la intrare când o văzu. În pragul 
unei uşi de vizavi. Ovette Andersson? Ea îi făcu semn cu mâna. Forss se 
uită iute împrejur înainte să traverseze şi să se îndrepte spre Ovette. 

— Ce dracu” cauţi aici? şuieră el. 

— Vreau să vorbesc ceva cu tine. 

Forss o luă de braţ şi o trase mai departe pe stradă, dădu colţul şi intră 
apoi pe Celsiusgatan, o stradă mult mai mică. Nu puteau fi văzuţi din sediul 
poliției. Ovette simţea că inima îi e aproape gata să-i sară din piept. Forss îi 
dădu drumul braţului şi îşi apropie faţa foarte mult de a ei. 

— Nu m-am făcut înţeles bine data trecută? întrebă el. Ia zi! 

— Ba da. 

— Atunci ce dracu” mai cauţi aici?! Du-te-n pula mea de aici şi să nu te 
mai prind că te apropii de mine, curva dracului! 

Forss se întoarse şi reuşi să facă doi paşi înainte ca Ovette să spună: 

— M-am întâlnit cu Tom Stilton. 


Forss înlemni. Îi luă câteva secunde să se întoarcă. Bila de bowling i se 
legăna în mână. 

— Stilton? 

— Da. 

Forss făcu înapoi câțiva paşi spre Ovette. 

— Ce i-ai spus? 

— Ce s-a întâmplat. Că te-ai culcat cu mine pe bani şi că erai un client 
obişnuit la Red Velvet. 

Forss se uită la Ovette. Era greu de citit ce-i trece prin cap. Ovette nu 
ştia. 

Dar vedea că leagănă bila de bowling lângă coapsă. 

— Ştii că eşti singura tipă pe care am futut-o pe bani care mai trăieşte? 
întrebă el. 

— Da. Jill a fost ucisă, iar Laura a murit de supradoză. 

— Da, aşa e. 

Ovette aruncă o privire pe stradă. Nu se vedea nimeni. 

— De-asta vreau să vorbesc despre asta, zise Ovette. 

— Să vorbeşti despre asta? Cu cine? Cu Stilton? 

— Nu. Cu ziarele. 

Forss o privi pe Ovette câteva secunde şi apoi zâmbi. 

— O târfă bătrână şi expirată? Ai înnebunit? Tu ştii cine sunt eu? Sunt 
detectiv inspector-şef. De ce naiba ai impresia că o să te creadă cineva? 

— Nu ştiu. 

— Nu ştii. Pentru că eşti o idioată cât casa. Probabil ar trebui să-ţi trag o 
bătaie s-o ţii minte, dar ai un băiat. Poate că-i mai bine dacă i se întâmplă 
chiar lui ceva. Tu ce crezi? 

— O să-i faci rău copilului tău? 

— ...Ce-ai ZIS? 

— Acke e băiatul tău. Am rămas însărcinată ultima dată când ne-am 
văzut şi n-am vrut să fac avort. De-asta m-a dat Jackie afară de la Red 
Velvet. 

— Mănânci căcat. 

— Vrei să faci un test de paternitate? 

Forss era luat pe nepregătite. Nu era cel mai isteț polițist şi nu reuşea să 
priceapă ce-i spunea târfa aia. Tatăl fiului ei? 

— Jackie ştie? întrebă el în cele din urmă. Că sunt presupusul tată al 
nenorocitului ăluia de copil? 


— Da. 

— I-ai spus lui Stilton? 

— Da. Ținem legătura. 

Ovette îşi făcu loc pe lângă Forss tocmai când intră un taxi pe stradă. 

Poate era noroc. 

Forss nu îşi controla prea bine impulsurile, iar situația aceea îl împingea 
până la limită. Dar o lăsă să plece. Îşi scoase mobilul şi o sună pe Jackie 
Berglund. Ea îi răspunse din magazin. Spuse că are clienţi, dar lui Forss nu- 
i păsa. Era atât de înfierbântat încât ea cedă după puţin timp. 

— Da, spuse ea. 

— Am un copil cu ea! 

— Da. 

— ŞI tu ai ştiut tot timpul! 

— Da. Dar calmează-te. N-o să încerce să ţi-l bage pe gât. 

Forss nu era deloc calm când închise telefonul. Aruncă bila de bowling 
până la jumătatea străzi. 2 


Mickey Leigh făcuse lucrurile pentru care venise. Nu mai existau martori 
la uciderea gagicii arăboaice. Avea să se dea la fund o vreme, poate în 
Ucraina. Nu credea că o să aibă vreo problemă să se întrețină: industria 
porno din Europa de Est era înfloritoare. Singura problemă era valiza. Cu 
laptopurile înăuntru. În ele puteau fi stocate informații periculoase. 

Despre el şi crimă. 

Poate şi imagini, nu ştia. 

Ce ştia e că lăsase valiza acasă la Jackie când fugise pe uşa de la 
bucătărie. Încercase s-o sune de câteva ori, dar ea nu răspunsese. 

Aşa că trebuia să se ducă să-şi ia singur geanta. 

Ştia că Jackie ţine magazinul deschis până la opt. Îi păsa de clienţii ei. 
De-asta ştia că nu are cum să fie acasă în acel moment, când nu era nici 
şapte. Pe de altă parte, nu ştia dacă poliţiştii îi țin sub observaţie uşa de la 
intrare, aşa că, gândindu-se că e mai bine să fie precaut, intră prin spate. 

În întuneric. 

Nu îi fu greu să spargă încuietoarea de la uşa din spate. 

Când intră în apartamentul întunecat, mai întâi o luă în direcția greşită şi 
ajunse în dormitor. Acolo mirosea a parfum greu şi dulce. Detesta genul ăla 
de parfum. leşi din nou pe hol. Aprinse lanterna şi se uită în jur. Nicio 
valiză. Oare o ascunsese undeva? Începu s-o caute prin tot apartamentul. 


Dură ceva, dar nu găsi nicio valiză. Oare au luat-o polițaii? Se duse la 
fereastra care dădea spre stradă şi se uită la maşinile care circulau. Acum ce 
fac? Rămân şi o întreb pe Jackie? N-o să-i placă deloc că am intrat cu forța 
pe uşa din spate. 

Hotări să aştepte în grădina din spate până când se aprind luminile în 
apartament. Apoi să urce. Închise uşa din spate şi cobori pe scări. Când 
deschise poarta, fu lovit. Din spate. Tare şi greu, drept în ceafă. Căzu pe 
beton. 

Probabil că era deja inconştient când Abbas îi acoperi gura cu bandă 
adezivă şi-i legă mâinile la spate cu nişte coliere albastre de strângere. 


Mårten era cel care insistase, într-un mod care o făcuse pe Mette să se 
gândească la faptul că există şi alte motive în afară de dorinţa de a o scoate 
în oraş la o cină plăcută. 

Îşi cunoştea soţul. 

Când se aşezară la masa rotundă de la restaurantul Stazione din Saltsj5- 
Duvnăs, localul favorit al lui Mette, îl întrebă fățiș. 

— Dacă ai ceva de spus, te rog să-mi spui acum, înainte să comandăm. 
Vreau să pot să-mi savurez mâncarea în linişte. 

Mårten îi ceru chelneriţei să le aducă două pahare cu vinul roşu al casei 
şi să aştepte puţin înainte să le ia comanda. Apoi se uită la Mette. 

— Te iubesc, zise el. 

— Sper şi eu. 

— Dar acum întinzi coarda. 

— Cu ce? 

— Cu ce sunt dispus să accept. 

Chelneriţa le puse paharele pe masă şi dispăru. Mette ridică paharul şi 
bău jumătate din vin. Tonul şi expresia lui Mårten îi dizolvară toată 
atitudinea: avea de gând să spună ceva ce Mette nu voia să audă, şi vorbea 
serios. 

Aşteptă până când Mette lăsă jos paharul. 

— Uite ce e, Mette, spuse el. Tu eşti cine eşti, şi faci ce simți că trebuie 
să faci. Eu pot să respect treaba asta şi mereu am respectat-o. Până acum. 
Dar nu accept ce faci acum. Este extrem de lipsit de considerație faţă de toți 
cei care te iubesc. Eu, copiii, nepoţii tăi. Ai motive raționale să faci asta, 
ştiu, dar o faci fără să te gândeşti la noi. Te supui unor lucruri cărora nu 
trebuie să te supui sub nicio formă, dacă vrei să eviţi să faci încă un atac de 


cord. Concluzia mea e că te gândeşti numai la tine, sau că simţi că aşa 
trebuie. Nu te gândeşti la noi. Se pare că noi nu suntem un motiv pentru 
care să trăieşti. 

Mårten îşi feri privirea şi se întinse după paharul de vin. O spusese. Era 
rândul ei să proceseze. Putea să dureze ceva sau să înțeleagă foarte repede. 

Mette rămase tăcută, uitându-se în pahar. Câteva minute mai târziu îi 
făcu semn chelneriţei şi comandă un muşchi la grătar cu rizoto de homar. 

— Tu ce vrei? îl întrebă pe Mårten. 

— La fel. Şi încă nişte vin, vă rog, îi spuse chelneriţei. 

Când rămaseră din nou singuri, Mette luă o felie de pâine caldă şi întinse 
nişte unt aromat pe ea. Când termină, îşi odihni pe masă mâna în care ținea 
felia. 

— Mai ţii minte când ne-am cunoscut? zise ea. 

— Da. De parcă ar fi fost ieri. 

Mette zâmbi la gândul acela. Lucra în tura de noapte şi se ocupa de mai 
mulți protestatari de stânga din Kungsträdgården, iar Mårten era unul dintre 
el. Două săptămâni mai târziu ajungeau la acelaşi restaurant din Söder. 
Mårten o abordase, fără să-şi aducă aminte cine e, iar mai târziu în seara aia 
ajunseseră în pat. De dimineaţă îi spusese că e ofițer de poliție, iar atunci 
Mårten o recunoscuse. Câţiva ani mai târziu, aveau patru copii. 

Iar în clipa aia stăteau acolo. 

Mette îşi puse mâna pe mâna lui Mârten. Îi observă venele groase şi 
albastre — Mårten se apropia de şaptezeci de ani. 

— Tu eşti singurul lucru care face viaţa să merite trăită, zise ea. Tu şi 
famila. Ştii asta. Restul e doar o boală profesională. Uneori îmi 
obstrucționează vederea, ca acum. Ştiu că n-ar trebui să fac ceea ce fac. E 
egoism. Am prea mult de riscat, cu inima şi toate cele. Îmi pare rău, trebuia 
să mă gândesc la asta. 

— Da. 

Mette îşi trase mâna şi îşi luă paharul, la fel cum făcu şi Mårten. 

— Dar deocamdată încă eşti aici, spuse el. 

Mette dădu din cap, fără să ridice paharul. 


x 


Olivia stătea în pat şi încerca să doarmă. Aproape reuşi de câteva ori, dar 
când să ațipească, îi reveneau în minte acele cuvinte: „Nu e nevoie să fi 
săvârşit chiar el crima. Poate a angajat pe altcineva s-o facă.” 

Apoi se trezea din nou. 


În cele din urmă se ridică şi se duse la bucătărie. Nu avea energie să-şi 
facă un ceai. Aprinse o lumânare de pe masă şi privi în întuneric. Poate ar 
trebui să ies la alergat? Să mă epuizez fizic? Se întoarse ca să se uite pe 
geamul de deasupra chiuvetei şi văzu stropi de ploaie ce ricoşau din 
pervazul de afară. Nu ies, se gândi ea şi se întoarse din nou. Privirea 1 se 
opri asupra bileţelului galben de la Sandra. Încă era pe masă, iar ea citi din 
nou textul: „Nu sunt la fel de puternică ca tine.” 

Încă nu o sunase pe Sandra. Tot amâna momentul. Cât de mult din 
adevăr să-i împărtăşească Sandrei? În starea ei fragilă? Cum o să 
reacționeze când o să vadă că tatăl ei cade de pe piedestalul pe care l-a 
urcat ea? La fel cum se întâmplase cu Arne? Avea să reacționeze ca ea? 
Avea să-l urască? Să fugă? Să dispară? Sau avea să încerce din nou să se 
sinucidă? 

Oricum ar fi reacționat, adevărul urma s-o tortureze. 

Mult timp. 

Olivia stinse lumânarea şi se întoarse în pat. 

„Poate a angajat pe altcineva s-o facă. ” 

Olivia îşi trase plapuma până la bărbie. 

Thorhed? 

Apoi aţipi în sfârşit. p 

Abbas nu se grăbea. Aşteptă până la miezul nopții. Voia să fie sigur că 
toată lumea a părăsit zona. Oamenii adormiți în rulote nu-l deranjau, avea să 
se strecoare prin spatele cortului. Unde era întuneric beznă. 

Nu aprinse încă lanterna când trase corpul sub pânza cortului. Îşi amintea 
cum arată, fusese acolo cu o seară în urmă. lar gaura mare din vârful 
stâlpului lăsa să intre puţină lumină. 

Lumina lunii. 

Continuă în cea mai mare linişte. Auzea în depărtare traficul de pe 
Lidingövägen şi ştia că o să estompeze o parte din zgomot. Lăsă jos corpul 
când ajunse mai departe în manej şi trase afară roata. 

Roata aruncătorului de cuțite. 

O aşeză la marginea arenei şi scoase cablurile de la întrerupător şi 
controlul vitezei. 

Apoi scoase toate hainele de pe Mickey Leigh. ÎI ridică. Dură ceva să-i 
lege corpul masiv pe roata de lemn cu curelele din piele. De mâini şi 
picioare. 


Dar reuşi. 

Se uită la roată. O dâră de lumină cădea pe trupul gol legat de roată. 
Bărbatul încă nu era perfect treaz, dar nici complet inconştient. 

Foarte curând avea să fie treaz de-a binelea. 

Abbas se îndepărtă câțiva metri de roată şi aprinse lanterna. O lăsă jos, 
pe plasticul galben din arenă, înclinată direct spre corp. 

Se uita fix la roata din faţa lui. 

Bărbatul ăla bronzat. 

Taurul. 

Apoi apăsă întrerupătorul şi porni roata. Încet. 

După prima tură, Mickey ridică capul şi încercă să-şi focalizeze privirea. 
Fără prea mult succes. Tot ce vedea era o lanternă care îi arunca lumina 
drept în față. 

Dar auzi vocea. 

leşi din umbrele din spatele luminii, liniştită şi calmă. 

— Mă numesc Abbas el Fassi. Pe mine m-ai atacat în Marsilia. Am 
iubit-o pe Samira Villon, femeia pe care ai ucis-o şi dezmembrat-o. 

Mickey scoase un sunet de sub banda adezivă. Încerca să distingă umbra 
din întuneric în timp ce se rotea. 

Era greu. 

— Cu mulți ani în urmă, am fost aruncător de cuțite, spuse Abbas din 
întuneric. Eram foarte priceput. Dar să ştii că e o artă. Mai ales să arunci la 
ținte care se rotesc. Mai ales în întuneric. N-am mai exersat genul ăsta de 
aruncat de cuțite de mult timp. În seara asta o să încerc din nou. Am cinci 
cuțite la mine. Două pentru cap. Două pentru mijloc şi unul pentru cea mai 
grea țintă. Cuţitul cu care o să-ți țintesc între picioare. O aruncătură perfect 
executată înseamnă că ultimul cuţit o să-ţi ajungă drept sub coaie. Dar, după 
cum am spus, nu e uşor. 

Mickey se holba în întuneric. De fiecare dată când capul îi ajungea în 
poziție verticală, încerca să surprindă umbra. Pe față îi curgea multă 
transpirație. 

— Acum o să cresc viteza roții, zise Abbas. Nu trebuie să meargă prea 
repede, dar nici prea încet. Asta ar însemna să trişez. 

Abbas crescu viteza roții. Ştia că există un punct în care persoana care se 
roteşte o să leşine, când creierul nu mai poate face faţă rotațiilor. Nu voia să 
rişte asta. Când ajunse la o viteză optimă, scoase primul cuţit lung şi negru. 
Îl cântări în palmă. Nu mintea — nici în legătură cu cât de mult timp trecuse 


de când nu mai făcuse aşa ceva, şi nici în legătură cu cât de dificil era. 

Era greu. 

Când ridică mâna, era extrem de concentrat. 

Tot zgomotul traficului dispăruse. 

Mirosul animalelor şi al excrementelor lor dispăruse. 

Totul dispăruse. 

Totul în afară de corpul de pe roată. 

Primul cuţit ateriză drept unde trebuia să ajungă. Atât de aproape de 
obrazul lui Mickey Leigh încât putea să-l simtă. Se auzi un muget adânc de 
sub banda adezivă, dar nu ajunse mai departe de câţiva metri. 

Nimeni nu avea să-l audă. 

Celălalt cuțit ateriză perfect la rândul lui. Drept lângă celălalt obraz. Al 
treilea nu. 

Pătrunse în roata de lemn vreo cinci centimetri mai departe, în dreapta. Îl 
sperie pe Abbas. Dacă ar fi fost în cealaltă parte, i-ar fi perforat abdomenul 
Taurului. Ar fi stricat totul. 

Aşa că, înainte să-l arunce, cântări al patrulea cuțit câteva secunde în 
plus. 

Ateriză la fix, lângă mijlocul gol, atât de aproape de piele încât bărbatul 
de pe roată putea să-l simtă. 

Din nou. 

Abbas văzu un lichid maroniu curgând dintre picioarele Taurului — auzea 
sunete înfundate de după banda adezivă şi văzu cum ochii lui larg deschişi 
se umplu de groază. 

— Acum nu a mai rămas decât un cuțit, zise el în şoaptă. L-am botezat 
„Samira”. Ştiai că numele ei înseamnă „frumuseţe selenară”? 

Abbas se uită în sus, la gaura din cort, de lângă vârful stâlpului, spre 
lumina lunii. Apoi crescu viteza roții încă o treaptă. Corpul se rotea mai 
repede. Abia se mai putea concentra pe membrele lui. 

Totul se rezuma la cuțitul ăla. Cel care putea să-i atingă testiculele şi 
penisul care o penetrase pe Samira. 

Pe bani. 

Era o sarcină grea. 

Ridică cuțitul în întuneric, îl balansă, îi simţi greutatea şi apoi trase brațul 
înapol. 

Chiar în clipa în care era gata să-l arunce, nechezatul ascuţit al unui cal 
umplu cortul. 


Capitolul 25 


SMS-ul ajunse la patru şi zece dimineaţa. Mårten fu cel care se trezi la 
auzul vibraţiei. Trase uşor de masca neagră de dormit a lui Mette. 

— Dragă. 

Atunci Mette auzi mobilul de pe noptieră şi-l luă în mână. Mesajul era 
scurt: „Poţi să-l iei pe Taurul de la cortul Circului Brillos.” 

— Cine e? întrebă Mårten. 

— Abbas. 

— Ce vrea? 

Mette îşi ridică masca pe frunte şi se aşeză pe marginea patului. Degetele 
ei formară obosite un număr ca să trimită o patrulă de poliție la Circul 
Brillos. 

— A răzbunat-o pe Samira Villon. 

Mette stătea cu spatele la Mårten când o spusese. El o văzuse cocoşându- 
se puţin. Înţelegea de ce. O mângâie pe umăr. 

Amândoi se temeau de ceea ce niciunul dintre ei nu îndrăznea să 
articuleze. 

Încă stătea în aceeaşi poziţie când patrula de poliţie o sună înapoi, 
douăzeci de minute mai târziu. Încă avea mobilul în mână. Mârten încerca 
să audă ce i se spune, cu toate că stătea întins pe cealaltă parte a patului. 
Descifra numai cuvinte individuale, dar văzu că Mette se îndreptă de spate 
în timpul scurtei conversații. 

Nu mai stătea cocoşată. 

— Cât de rău e? îndrăzni să întrebe după ce Mette închise telefonul. 

— Omul nu avea absolut nicio leziune fizică, cu excepția unui cucui 
mare în ceafă şi a urmelor de la legături, zise Mette. Astea fund spuse, era o 
„epavă care bătea câmpii”, după cum s-au exprimat. 

— Legături? 

Mette îi spuse cum La găsit patrula pe Mickey Leigh. Legat de o roată 
pentru aruncători de cuțite. Dezbrăcat. Apoi îi trimise un SMS scurt lui 
Jean-Baptiste Fabre în Marsilia: „Mickey Leigh a fost arestat. Ţinem 
legătura.” Nu avea de gând să-i dea niciun detaliu şi se îndoia că Mickey 
Leigh o să îi spună ceva. 

Apoi îşi trase masca de dormit peste ochi şi se întinse. 

Stilton şi Olivia puteau să aştepte. 


Capitolul 26 


Olivia făcu un duş lung. Adormise în cele din urmă, târziu în noapte, iar 
în momentul ăla încerca să-şi repornească sistemul. Nu se descurca prea 
bine. Nu dormise destul. Când îşi dădu seama că se spală pe păr a doua 
oară, deschise uşile cabinei de duş şi îşi luă halatul. Puse la fiert apă pentru 
ceai în bucătărie şi se duse după telefonul mobil. Un apel pierdut. De la 
Alex, cu cincisprezece minute în urmă. Se întreba dacă să-şi focalizeze 
energia pe foehn sau pe jurnalist. Apoi el o sună din nou. Şi trecu direct la 
subiect. 

— Bună! Te mai interesează Magnus Thorhed? 

— Da? De ce întrebi? 

— Am vorbit ieri cu Tomas, preotul pe care l-ai cunoscut. Voiam să-mi 
cer scuze pentru ieşirea de la înmormântare, nu era cazul. Mă rog, în orice 
caz, am început să vorbim despre uciderea lui Bengt şi apoi a menţionat că 
Thorhed l-a sunat în aceeaşi seară în care a fost ucis Bengt. 

— Serios! Ce voia? 

— Nu ştiu. Tomas n-a vrut să-mi dea detalii. 

— De ce nu? 

— Habar n-am, dar ştie că sunt jurnalist, aşa că poate e un subiect 
sensibil. 

— Cum ar fi? 

— Vrei să ghicesc? 

— Da. 

— Încetează, habar n-am. Doar m-am gândit la tine şi la interesul tău 
faţă de Thorhed. Trebuie să o iei singură pe ghicite. 

— OK. Stai o clipă! 

Olivia se ridică şi luă apa care fierbea furios de pe aragaz, iar câţiva 
stropi o atinseră pe mână. Strigătul ei scurt se auzi tare şi clar la capătul lui 
Alex. 

— Alo? Ce se întâmplă? Olivia! 

— Da, scuze! M-am ars cu apă fierbinte. Stai o clipă! 

Olivia ţinu mâna sub apa rece de la robinet. Câteva secunde mai târziu, 
duse din nou mobilul la ureche. 

— Acum e bine. Ascultă, mersi că ai sunat. 

— Păi, am grijă de sursele mele. 


— Cum adică surse? 

— Nimic. Relaxează-te. 

Alex râse scurt. 

— Pot să îndrăznesc să te întreb cum mai merge? zise el. 

— Bine. Cu ce? 

— Nu ştiu, nu spui prea multe. Tu în principal pui întrebări. 

— Poate ar trebui să fiu jurnalistă? 

— Chiar aşa. Pa! 

Alex râse din nou şi închise. Olivia îşi scoase mâna de sub robinet şi se 
uită la ea. Pielea îi era acoperită de punctuleţe roşii. Îşi făcu un ceai şi se 
aşeză la masa din bucătărie. De ce îl sunase Thorhed pe Welander în 
noaptea crimei? Să fi fost doar o coincidență? Puțin probabil. Ce voia? Să 
se spovedească unui om care a jurat să păstreze secretele altora? De ce stau 
aici şi îmi dau cu părerea? se întrebă ea. Pot să mă duc să-l întreb chiar eu 
pe Welander. La urma urmei, eu nu sunt jurnalistă. 

În timp ce ducea cana fierbinte la buze, gândurile din noaptea trecută îi 
veniră din nou în minte. Simţea că trebuie să le împărtăşească cu cineva. 

Acel cineva se dovedi a fi Stilton. 

— Bună, Tom, eşti treaz? 

— Acum da. 

— Scuze, poţi vorbi? 

— Am de ales? 

— Poţi oricând să închizi. 

— Ce vrei? 

— Am o mulțime de gânduri care îmi trec prin cap. Simţeam că trebuie 
să vorbesc cu cineva şi, de vreme ce tu ai fost cel care le-a stârnit, m-am 
gândit să te sun. 

— Ce am stârnit eu? 

— „Nu e nevoie să fi săvârşit chiar el crima. Poate a angajat pe altcineva 
s-o facă.” Asta ai spus ieri. 

— Da, şi? 

Olivia îi povesti despre Magnus Thorhed. Despre BMW-ul lui albastru, 
aceeaşi marcă de maşină care fusese văzută lângă casa lui Sahlmann în 
seara crimei şi care era parcată în fața casei lui Borell prima dată când 
Olivia fusese acolo. Un bărbat pe care Borell însuşi îl descria drept „foarte 
în linia întâi”, insinuând că Thorhed se ocupă de cele mai multe lucruri în 
locul lui. 


— El era acasă la Borell când a venit poliția? întrebă Stilton. 

— Da. 

— Şi crezi că e implicat în treaba asta? 

— Nu ştiu, e doar o teorie, dar nu e de neconceput ca Thorhed să fi furat 
laptopul lui Sahlmann la ordinele lui Borell, cât timp el era în India. 

— Este într-adevăr posibil. 

— ŞI asta înseamnă că e posibil şi să-l fi ucis pe Sahlmann. 

— În numele lui Borell? 

— În numele lui sau din proprie iniţiativă. Ca să-l apere pe Borell. Din 
câte îmi spune un tip pe care-l cunosc, Thorhed e lingăul suprem. 

— Dar crimă? 

— Ştiu, e doar o idee. 

— O idee pe care o s-o urmăreşti, dacă te cunosc bine. 

— Da. 

— Cum? 

— În aceeaşi noapte în care a fost ucis Sahlmann, Thorhed l-a sunat pe 
un preot pe care-l cunoştea Sahlmann. Bănuiesc că discuția a fost despre 
crimă. 

— Dar nu ştii sigur? 

— Nu. 

— Şi cum ai de gând să afli? 

— O să-l întreb pe preot. ÎI cunosc oarecum. 

— OK. 

Linişte. 

— Păi, asta e, atunci, zise Olivia. Mersi că m-ai ascultat. 

— Mersi că m-ai sunat. 

Olivia închise şi începu să se îmbrace. Îl sunase pe Stilton doar aşa, ca să 
stea de vorbă. 

Era un sentiment plăcut. 


pd 


Abia urcase în maşină când o sună Mette şi-i spuse de Mickey Leigh. 
Din nou, Mette nu intră în detalii. Abbas putea s-o facă dacă voia. 

— Deci unul dintre ucigaşi a fost prins, spuse Olivia şi porni spre 
Skânegatan. 

— Aşa presupun, da. 

— Deci a mai rămas doar uciderea lui Sahlmann. 

— Nu sunt sigură că e „doar” asta. 


— Nu. 

— Ce faci? 

Olivia se gândi câteva secunde. Nu cu mult timp în urmă probabil că nu 
i-ar fi spus ce face sau unde merge. Dar de atunci se întâmplaseră multe. 

— Mă duc să mă întâlnesc cu cineva care sper că o să-mi spună ceva 
despre Magnus Thorhed. 

— Colegul lui Borell? 

— Da, l-aţi interogat? 

— Da. 

— Şi despre uciderea lui Sahlmann? 

— Nu. Crezi că are vreo legătură cu asta? 

— Nu sunt sigură. Aseară n-am putut să dorm şi am stat trează gândindu- 
mă la una, alta, iar numele lui îmi tot venea în minte. 

— OK. ŞI, cu istoria artei cum merge? 

Olivia nu ştia dacă Mette încearcă să fie amuzantă sau dacă e o ironie. 
Era clar că petrece foarte mult timp cu orice altceva decât istoria artei. Nu 
în ultimul rând, cu săpături în ancheta criminalistică a lui Mette. 

— Încep abia după Crăciun, zise ea. Te rog să-mi spui dacă nu vrei să mă 
implic în treaba asta. 

Iar cu puţin timp în urmă Mette i-ar fi ținut o predică şi i-ar fi spus că ar 
trebui să-şi petreacă timpul făcând lucruri mai importante, dar de atunci se 
întâmplaseră multe, chiar şi pentru Mette. 

— Fă ce vrei, zise ea. Dar fără alte aventuri legate de Borell. 

O mustrare cu două tăișuri, se gândi Mette. Era perfect conştientă de 
importanţa „aventurii legate de Borell” a Oliviei. Datorită faptului că ea a 
descoperit laptopul lui Sahlmann în biroul lui Borell, Mickey Leigh a putut 
fi legat de locul crimei. Fără ea, n-ar fi avut idee de unde făcuse rost de 
laptopul furat. 

— Promit, zise Olivia. 

Mette închise. Mårten avusese mereu dreptate, desigur. Cu oameni ca 
Olivia şi Tom trebuia să te laşi purtat de val. Mai devreme sau mai târziu 
aveau să ajungă unde le e locul. Olivia avea să se întoarcă în cele din urmă 
la ea, simțea asta. 

Se aşeză în bucătărie în halatul de casă. Devenise un obicei plăcut să nu 
se îmbrace. Să facă un duş, să se revigoreze şi apoi să îmbrace din nou 
halatul. Dorinţa urgentă de a fi la Brigadă se mai domolise puţin. Asta o 


îngrijora şi o consola în egală măsură. Curând urma să se pensioneze. Poate 
că nu era aşa de traumatizant cum îşi imaginase. Poate chiar se apuca de 
olărit... Avea propriul cuptor în pivniţă şi un soţ care adora orice fel de 
suport de ouă deformat pe care-l producea ea. 
Apoi o sună Lisa Hedqvist, plină de entuziasm. 
— Putem să venim la tine? 
Xr 


Jumătate de oră mai târziu, Lisa şi Bosse intrară pe uşă. Mette încă era în 
halat. 

Lisa deschise laptopul. 

— A venit acum jumătate de oră. E un fişier de la poliția franceză. 

— Fabre? 

— Da. 

— Ce e? 

— Un ataşament la e-mail. Uite. 

Mette se aplecă şi citi e-mailul lui Fabre. El şi colegii lui 
percheziționaseră apartamentul lui Mickey Leigh. Printre lucrurile 
confiscate se găsea un film deosebit. Fabre încărcase filmul pe un server şi 
le trimisese parola. Credea că filmul prezintă interes pentru ancheta lui 
Mette. 

Lisa făcu clic pe filmul descărcat şi apăsă pe „play”. 

Era un film porno. Filmat amatoriceşte într-o cameră înghesuită. Erau 
doar doi actori. Implicaţi într-o partidă de sex BDSM. 

Era un film extrem de neplăcut. 

De la cap la coadă. 

Sfârşitul era cel mai neplăcut, când ceva nu mersese cum trebuie în 
timpul „asfixierii”, o parte-cheie a unei sesiuni BDSM. Femeia strangulată a 
încercat deodată să se elibereze, era gata să se sufoce, legăturile din jurul 
gâtului erau strânse prea tare. Țipa. Bărbatul încerca s-o facă să tacă. Ea a 
pus mâna pe o scrumieră de sticlă şi l-a lovit pe bărbat cu ea în față. 
Bărbatul a luat-o razna. A luat scrumiera din mâna ei şi a lovit-o cu ea, de 
mai multe ori, până când a început să-i țâşnească sânge din figură. A 
continuat să o lovească până când ea s-a prăbuşit şi a rămas complet 
nemişcată. Apoi s-a întors către cameră şi s-a făcut întuneric. 

Lisa şi Bosse văzuseră filmul la sediul poliţiei. Ştiau ce conţine, dar 
pentru Mette era un şoc. Se prăbuşi pe scaunul de lângă ea. 

Deci aşa s-a întâmplat. 


Aşa a omorât-o Mickey Leigh pe Samira Villon. 

Avea să aibă grijă ca Abbas să nu vadă niciodată filmul. 

— Ai auzit vocile? întrebă Bosse. 

— Ce voci? 

Mette fusese complet concentrată pe ce se întâmpla în film. Nu auzise 
nicio voce. 

— Nu. 

Bosse porni din nou filmul. 

În momentul acela auzea vocile. Pe fundal, un amalgam de voci suedeze 
şi englezeşti îi încurajau pe cei care participau la actul sexual din pat, 
îndemnându-l pe bărbat să-i facă femeii lucruri din ce în ce mai depravate. 

Lui Mette i se făcu rău. 

— Sahlmann şi Borell? zise ea. 

— E o presupunere rezonabilă, spuse Lisa. Probabil că vocile lor se aud 
prin webcam. 

— Da. 

— Dar mai e încă una. 

Bosse o spusese. Mette îl privi. 

— Încă una? 

— Sunt trei voci. 

Mette nu se gândise la numărul vocilor. Doar le auzise. Vocile care îl 
îndemnau pe bărbat. 

— Trei? zise ea. 

— Da, se aud dacă asculți cu atenție. Au fost trei bărbați care au urmărit 
filmul ăsta. 

Aşa că Mette fu nevoită să îndure filmul încă o dată. De data asta închise 
ochii, ca să audă mai bine, şi îşi dădu seama că Bosse are dreptate. 

Erau trei voci care-l îndemnau pe bărbat. 

Două dintre ele probabil le aparțineau lui Bengt Sahlmann şi Jean Borell. 


Magnus Thorhed era în drum spre aeroportul Arlanda într-un taxi. Se 
ducea la sediul central din Londra. Uciderea lui Borell trimisese o undă de 
şoc în lumea financiară — era cazul să nu lase imperiul să se destrame. 

Totul trebuia să se desfăşoare ca de obicei. 

Avea la el toate informațiile necesare despre planurile companiei Albion 
în Suedia. Nimic nu avea să-i strice planurile. Contractul important cu 
primăria din Stockholm era ca şi semnat, nu avea să fie afectat de moartea 


lui Borell. Deşi fusese cu siguranţă figura centrală a organizaţiei, erau destui 
care puteau să preia frâiele. 

Ca Thorhed, de exemplu. 

Divizia scandinavă, cel puţin. Era un expert la fel de bun în operaţiunile 
companiei în țările nordice cum fusese şi Borell, le ştia ca în palmă. În acel 
moment era o chestiune de convingere a consiliului de administraţie. 
Desigur, trebuia să facă asta fără să-l discrediteze pe împăratul decedat de 
curând. 

Însă parţial Thorhed se gândea că el însuşi e de vină. Fără să ştie cu 
exactitate motivul, era sigur că are de-a face cu slăbiciunea lui Borell, o 
slăbiciune despre care ştia câte ceva. Dar pe care nu o înţelesese niciodată. 
Borell avea o viață socială impecabilă, era respectat şi apreciat şi avea o 
reţea enormă în lumea financiară, şi totuşi avea slăbiciunea asta. Nevoia de 
a se cufunda în pornografie foarte scabroasă din când în când, de parcă ar fi 
fost singurul lucru care putea să-l excite la un nivel foarte intim. Thorhed nu 
putea să înţeleagă. 

Dar Borell era mort, şi era timpul să meargă mai departe. Thorhed îşi 
ajustă banderola de doliu pe braţ. Îi plăcea să respecte anumite tradiţii. 

La terminalul de zboruri internaționale era un jurnalist. Unul pe care-l 
cunoştea. 

Alex Popovic. 

— Salut! Am sunat la birou şi am auzit că eşti în drum spre Londra. 

— Da. 

Thorhed porni spre intrare cu valiza. Alex îl urmă. 

— Şocantă treaba cu Jean, zise el. 

— Da, absolut. 

— Acum ce-o să se întâmple? 

— Mă întrebi personal sau e un interviu? 

— Întrebarea asta anume nu a fost personală. 

— Sunt în drum spre o şedinţă cu consiliul de administraţie la Londra. O 
să evaluăm situația. 

— ŞI tu ce părere ai? 

— Despre ce? 

— De ce a fost omorât? Asta e o întrebare personală. 

— Habar n-am. 

— Poate să aibă vreo legătură cu uciderea lui Bengt Sahlmann? 

Thorhed se controlă şi-l privi pe Alex. 


— De ce să aibă? 

— Nu ştiu. Nu te-a întrebat poliția despre asta? 
— Nu. 

— De ce l-ai sunat pe Tomas Welander? 

— Când? 

— În seara în care Bengt a fost ucis? 

— Trebuie să-mi fac check-inul. Salut! 
Thorhed dispăru în sala de plecări. 

Alex îşi aruncă o gumă cu nicotină în gură. 


Olivia parcă aproape de Banérgatan şi se duse la uşa de la intrare a lui 
Welander. Primise codul de acces de la intrarea principală cu puţin timp în 
urmă. Apartamentul era la etajul al doilea, iar Welander deschise uşa de 
îndată ce ea apăsă pe sonerie. Era îmbrăcat într-un smoching elegant, dar 
uzat, de culoare închisă. 

— Te rog să-mi scuzi ţinuta, sunt între un botez şi o înmormântare, dar 
avem o jumătate de oră la dispoziție. Intră! 

Welander intră într-o încăpere mare şi frumoasă şi făcu semn spre 
canapeaua curbată, verde-închis. Olivia se aşeză. 

— Deci voiai să vorbim despre Sandra? zise Welander şi se aşeză într-un 
fotoliu de lângă măsuţa rotundă de cafea. Sper că nu s-a întâmplat nimic. 

— Nu, de fapt nu despre ea am venit să vorbim. 

— Nu? 

— Nu. Am primit un telefon de la Alex Popovic în dimineaţa asta. Mi-a 
spus că Magnus Thorhed v-a sunat în aceeaşi seară în care a fost ucis Bengt 
Sahlmann. Aşa este? 

— Da. Dar de ce te-ar suna Alex ca să-ți spună despre aşa ceva? 

— Pentru că l-am mai întrebat de Thorhed. 

— ŞI de ce ai face asta? 

Olivia se aşteptase la întrebare, ştia că o să ajungă acolo. Ştia că o să fie 
nevoită să explice anumite lucruri, altfel probabil nu putea reuşi să-l facă pe 
Welander să vorbească. Aşa că optă pentru aceeaşi abordare pe care o 
avusese cu Alex prima dată. 

— Pentru că încerc să aflu cine l-a ucis pe tatăl Sandrei. 

— Dar tu nu eşti ofiţer de poliţie, nu-i aşa? 

— Nu, nu oficial, cu toate că am făcut Academia de Poliţie. Dar asta e o 
chestiune strict personală. Pentru Sandra. 


— Înţeleg. Şi de ce te interesează Magnus Thorhed? 

— Din mai multe motive. Conduce o maşină de aceeaşi marcă cu cea 
care a fost văzută lângă casa lui Bengt în seara în care a fost omorât, de 
exemplu. 

— Crezi că Thorhed are vreo legătură cu crima? 

— Nu ştiu. Speram să ştiţi dumneavoastră mai multe. 

— Datorită telefonului ăluia. 

— Da. 

Welander o privi pe Olivia. Văzu că vorbeşte serios, nu avea niciun 
motiv să-i pună intențiile la îndoială. Voia s-o ajute pe Sandra. 

— A fost o conversaţie foarte scurtă, zise el. Tot ce mi-a spus Thorhed a 
fost că Bengt Sahlmann s-a spânzurat. 

— De unde ştia asta? 

— ŞI eu m-am întrebat, dar a închis înainte să apuc să-l întreb. 

— De ce v-a sunat să vă spună asta? 

— Ştia că îl cunosc pe Bengt şi că sunt preot. Poate că a vrut doar să mă 
informeze. 

— Sau să se spovedească. 

— Nu a spus că l-a omorât pe Bengt. 

— Nu. 

— Vrei nişte ceai? 

— Da, vă rog. 

Welander se ridică şi părăsi încăperea. Olivia bătu cu piciorul în podea, 
agitată. Dacă Thorhed a sunat şi a spus că Sahlmann s-a spânzurat în 
aceeaşi seară în care s-a întâmplat — o sinucidere simulată —, atunci trebuie 
să fi fost acolo? Poliţia nu făcuse publică nicio informaţie legată de acest 
lucru. 

Era gata s-o sune pe Mette. 


pd 


Mette tocmai intra în sediul poliției cu Lisa şi Bosse. Îşi schimbase 
halatul de casă cu o rochie neagră şi-i lăsase lui Mårten un bilet în 
bucătărie: „Brigada Naţională de Criminalistică. Urgenţă.” 

Trebuia să accepte. 

Se duseră direct în camera în care cele două anchete ale crimelor erau în 
desfăşurare. Acolo stăteau câţiva anchetatori mai în vârstă. Mette îi informă 
pe scurt despre filmul pe care îl primiseră din Franţa şi cum pot să-l 
acceseze. Îi rugă să fie extrem de discreți în privința conţinutului. Partea 


importantă, pentru anchetatorii suedezi, erau cele trei voci. 

— Trebuie să fie identificate. Bănuim că două dintre ele le aparțin lui 
Bengt Sahlmann şi Jean Borell. Nu avem idee a cui este a treia voce. Cum 
procedăm? 

— Începem prin a extrage un fişier audio din film, care ne permite doar 
să auzim vocile, spuse Bosse. De asta mă ocup eu. 

Dispăru pe uşă cu laptopul Lisei. 

În privinţa identificării vocii lui Sahlmann, Mette cu siguranță nu voia 
să-l târască în treaba asta pe oamenii cei mai apropiaţi lui, pe fiica lui şi pe 
mătuşa ei. Aveau să rezolve la Accize şi Operaţiuni Vamale. Poate că 
Gabriella Forsman urma să aibă amabilitatea? La urma urmei, era ținută în 
arest. 

— Atunci cu Borell cum rămâne? întrebă Lisa. Să-l contactăm pe colegul 
lui? 

— Magnus Thorhed? 

— Da. 

Mette nu răspunse imediat, din cauza mai multor gânduri pe care le 
avusese în maşină în drum spre sediu. Despre lucrurile pe care le cerceta 
Olivia. Despre interesul ei față de Magnus Thorhed. Închipuie-ți doar că a 
treia voce e a lui. Exista şi acest risc. Atunci nu era prea isteţ să-l roage să 
asculte fişierul audio. Făcu semn cu capul spre uşă şi porni spre ea. Lisa o 
urmă. Mette închise uşa şi rămase afară, pe coridor. Dintr-un motiv sau 
altul, nu voia ca toată echipa de anchetatori să ştie ce pune la cale Olivia. O 
persoană din afara sistemului, care nu avea absolut nicio legătură cu munca 
lor. 

Cu Lisa era altceva. 

Mette îi explică rapid de ce nu vrea să-l contacteze pe Thorhed. Lisa 
înţelese. 

— Dar atunci se poate ocupa ea? zise Lisa. 

— Cine? 

— Olivia l-a întâlnit pe Thorhed, nu? 

— Da? 

— Păi, atunci, putem să începem cu ea? Poate reuşeşte să-şi dea seama 
dacă e vocea lui pe înregistrare? Dacă nu e, atunci putem să-l contactăm? 

Mette nu se gândise la asta. Dar era în concediu medical, avusese un atac 
de cord, nu fusese foarte ageră. Olivia putea să identifice şi vocea lui 
Borell! 


— Bravo, Lisa. O sun imediat ce avem fişierul audio. 


x 


Welander îi turnă Oliviei o ceaşcă de ceai dintr-un ceainic albastru 
extrem de frumos. Ea ţinea ceaşca între palme şi luă o înghițitură de ceai. 
Welander se aşeză lângă ea pe canapea şi îşi turnă şi el o ceaşcă. 

— Mă gândeam la Sandra cât eram dincolo, zise el. M-a sunat ieri şi 
părea puţin mai veselă. Aşa ţi se pare şi ție? 

— Nu ştiu. Cred că e cu suişuri şi coborâşuri. 

— Păi, da, presupun, schimbările bruşte de dispoziție sunt des întâlnite la 
vârsta ei. 

„Schimbări bruşte de dispoziție”, se gândi Olivia. A încercat să se 
sinucidă! 

— Dar îi eşti un sprijin enorm, spuse Welander. Îmi dau seama. 

— Aşa sper. 

Olivia lăsă privirea în pământ. Era cu siguranţă un sprijin enorm pentru 
Sandra, deocamdată. Dar se putea ca asta să nu fie de ajuns. Dacă avea să 
fie forțată să-i spună ce trebuia să-i spună... Simţea cum o copleşeşte 
neliniştea. 

— Eşti bine? 

Welander se aplecă puţin şi surprinse privirea Oliviei. 

— Arăţi cam tristă. 

— Am o problemă. 

Olivia nu se pregătise pentru situația asta, nu de-asta venise. Neliniştea ei 
legată de Sandra se învolburase în sinea ei. Nu avea cui să-i împărtăşească 
lucrul ăla, nimeni cu care să poată sta de vorbă. 

Sau avea? 

Se uită la Welander, iar privirea lui era blândă şi statornică. Poate că-i 
putea spune lui? Ca să obțină un sfat? Şi el o cunoştea pe Sandra. 

— S-a întâmplat ceva care o priveşte pe Sandra, zise ea. 

— Ceva rău? 

— Nu sunt sigură că poate să facă faţă descoperirii ăsteia în momentul 
de față. 

— Pentru că e atât de fragilă? 

— Da. 

— Atunci trebuie să afle? 

— Nu ştiu. S-ar putea să fie inevitabil, şi atunci aş vrea să audă de la 
mine. 


— Pare ceva grav. Ce s-a întâmplat? 

Olivia îşi frânse mâinile. Chiar era grav. Era înfiorător. Şi urma să iasă la 
iveală mai devreme sau mai târziu, într-un fel sau altul, de asta era sigură. 
Poate chiar în presă, ceea ce ar fi fost cel mai rău. 

Pentru toată lumea. 

Deodată îi trecu prin cap că Tomas Welander îl cunoştea pe Bengt 
Sahlmann de o veşnicie. Erau prieteni. Nu se gândise la asta. Se gândise 
doar la Sandra. Ce se întâmplase avea să-l şocheze cu siguranță pe 
Welander la fel de mult ca pe oricine altcineva. Când avea să afle. 

În clipa aia sau mai târziu. 

— Sunteţi legat de jurământul tăcerii, am dreptate? spuse ea în cele din 
urmă. 

— Da, poţi să-mi spui orice vrei. 

— Tatăl Sandrei se uita la filme porno on-line. 

Welander se uită la Sandra, cam nedumerit. 

— De ce a fost nevoie să-mi spui asta? 

— Pentru că s-a întâmplat ceva în timp ce făcea asta. 

— În timp ce urmărea pornografie? 

— Se uita la o sesiune live pe un webcam privat. 

— Înţeleg. Într-adevăr, e inadmisibil, cu toate că nu e ilegal. Nu e ceva 
care să implice poliția, nu? Dacă de-asta crezi că trebuie să-i spui Sandrei? 

— Nu. 

— Atunci? 

Olivia îşi încleştă mâinile, strâns, uitându-se în podea când o spuse în 
cele din urmă, aproape în şoaptă. 

— În timpul sesiunii ăleia a fost săvârşită o crimă brutală. Nu ştiu dacă 
lucrul ăsta o să fie făcut public, dar există un risc considerabil să fie, după 
ce o să se termine ancheta preliminară. 

— lar atunci Sandra o să afle? 

— Păi, e vorba de tatăl ei. 

— Înţeleg. E tulburător. 

Welander se ridică şi începu să se plimbe încoace şi încolo în faţa 
măsuţei de cafea. Olivia îl urmărea. Oare spusese prea mult? Dar avea să 
afle oricum despre toate astea. Aveau să iasă oricum la iveală, era inevitabil. 

Welander se întoarse către ea. 

— Îţi înţeleg dilema şi sunt de acord cu tine. După cum se simte Sandra 
acum, ar fi devastator dacă ar afla. 


— Da. Şi atunci ce să fac? 

Welander continuă să se fâţâie în fața măsuţei. Apoi se opri. 

— Nu ştiu, zise el. Dar dacă hotărăşti că trebuie să-i spui, atunci putem 
s-o facem împreună. Dacă crezi că ar fi de ajutor să fiu şi eu de faţă. 

— Nu ştiu. Dar mulţumesc. 

Apoi îi sună mobilul. 

Era Mette. 

— Mă scuzati, spuse Olivia. 

Se ridică şi se duse lângă ferestrele mari. Ştia cât de tare vorbeşte Mette 
ŞI nu voia ca Welander să audă. Putea fi ceva legat de Sahlmann. 

Și era. Printre altele. 

Îi explică repede că au nevoie de ajutor ca să identifice două voci 
bărbăteşti de pe o filmare care prezintă uciderea Samirei Villon. Bărbaţii 
fuseseră martori la crimă. Dar Mette nu voia să discute mai multe detalii la 
telefon. Aşa că îi puse prima voce. 

— O recunoşti? zise Mette. 

— Da, e vocea lui Jean Borell. 

— Bun! Mulţumesc! 

Welander se aşezase pe canapea şi o privea pe Olivia. Ea stătea cu 
spatele la el, dar vocea îi era limpede, cu toate că vorbea încet. Când auzi 
„Jean Borell”, Welander se ridică. 

— Uite şi următoarea voce! 

Olivia lipi telefonul de ureche ca să poată auzi cum trebuie, calitatea 
sunetului nu era grozavă. Se aplecă peste pervaz. Welander se duse la uşă. 

— Alo! Mai eşti acolo? zise Mette. 

— Da. 

— E Magnus Thorhed? 

— Nu. Dar recunosc vocea. 

— Atunci cine e? 

— Vorbim. 

Olivia închise. Văzu că mâna în care ţine telefonul îi tremură. Rămase 
nemişcată preţ de câteva secunde ca să-şi recapete sângele rece. 

Tomas Welander. 

Era vocea lui. 

Simţi cum obrajii i se înroşesc. Îi vedea chipul, ochii blânzi, vocea 
catifelată, felul în care stătuse şi o minţise drept în față. Cum încercase s-o 
inducă în eroare. Complet. Jucându-se cu sentimentele ei față de Sandra şi 


făcând-o să dezvăluie informaţii profund personale. 

S-a folosit de tine, Olivia, aşa cum ţi-ai promis să nu te mai laşi folosită 
niciodată. 

Se întoarse. 

Venele i se umflaseră pe frunte, avea maxilarul încleştat şi obrajii 
încordați. Welander se apropia de ea. 

— A fost o conversaţie dificilă? întrebă el. 

— Da. 

— Observ. Tremuri. Era ceva legat de Sandra? 

— Nu, era legat de dumneavoastră. 

— De mine? 

Olivia făcu doi paşi în faţă şi-i dădu lui Welander o palmă zdravănă peste 
față. El se împiedică de măsuţă şi căzu peste o lampă de alabastru, lovindu- 
se de perete. Lampa se prăbuşi pe podea fără să se stingă. Welander se 
prelinse pe perete şi ajunse în patru labe. Din nas îi curgea sânge, şiroindu-i 
peste gură, pe podea, şi gâfâia rău. 

Olivia nu se mişcă. 

Trecură mai multe secunde, poate un minut. În cele din urmă, Welander 
se întoarse cu faţa la ea. 

— Te înţeleg, fornăi el. 

— Ce înţelegeți mai exact? 

— Ar fi trebuit să-ţi spun. 

— Da. Ridicaţi-vă. 

— Ce vrei să faci? 

— Ridicaţi-vă. 

Welander era în continuare în patru labe. 

Ştia că încuiase uşa. 

Ştia ce ţine ascuns după una dintre cărțile vechi de pe raft. 


Mette încă ținea mobilul în mână. Stătea lângă masa din birou. Lisa 
stătea pe un scaun, iar Bosse se sprijinea de un perete. 

— A recunoscut vocea? zise ea. 

— Da. 

— Era Magnus Thorhed? 

— Nu. 

— Atunci cine era? spuse Lisa şi se ridică. 

— N-a spus. A zis doar: „Vorbim.” Apoi a închis. Părea... 


Mette tăcu. Bosse şi Lisa se uitau la ea. 

— Cum părea? 

— Nu ştiu, neobişnuită? Încordată? 

Se uitau unii la alţii. Olivia trebuia să fi înţeles cât de important e să afle 
a cui e vocea. Cât de urgent e. Nu trebuia decât să rostească numele. Şi 
totuşi închisese. De ce făcuse asta? 

Cu toţii se gândeau la acelaşi lucru. 

Poate că era cu persoana în cauză? 

— Unde e? întrebă Bosse. 

— Nu ştiu. 

— Sun-o din nou! 

Mette începuse deja s-o sune pe Olivia. Aşteptă. Intră căsuţa vocală. 

— Nu răspunde. Am vorbit cu ea acum vreo oră şi era în drum spre 
cineva care ar putea să aibă informaţii despre Magnus Thorhed. Nu a spus 
cine. 

— Poate mai ştie cineva? 

— N-am idee, zise Mette. 

Dar luă mobilul şi încercă la singura persoană la care se putu gândi. 

— Bună, Tom, Mette sunt. Ştii unde e Olivia? 

— Nu. Se ducea să stea de vorbă cu cineva, poate încă mai e acolo? 

— Cu cine? 

— Un preot. Unul pe care-l cunoştea Bengt Sahlmann. 

— Mersi. 

— Ce e? 

Mette închisese deja şi o suna pe mătuşa Sandrei, Charlotte Pram. 


Welander se ridică în cele din urmă. Stătea sprijinit de bibliotecă, 
ştergându-şi sângele de pe față cu smochingul. Luciul alabastrului de pe 
podea îi lumina figura demnă de milă. Olivia stătea în continuare în 
mijlocul camerei. Nu-i trecuse furia. 

— Unde mergem? 

Vocea lui Welander era răguşită şi spartă. 

— La poliție. 

— Pentru că mi-ai recunoscut vocea? 

— Pentru că ați fost martor la o crimă. 

— N-a fost cu intenție. 

— Asta trebuie să explicaţii poliției. 


— Dar nu înţelegi ce înseamnă asta? 

Olivia văzu cum lui Welander îi curg lacrimi pe obraji şi i se făcu scârbă. 

— Nu înţelegi ce o să se întâmple dacă o să se afle? 

— Mi se rupe. 

— Dar credincioşilor mei le pasă! Eu sunt păstorul lor! Eu sunt cel care 
îi alină şi-i sprijină! Mulţi dintre ei duc o viață nenorocită, iar singurul lucru 
care îi ține pe linia de plutire sunt cuvintele mele! Eu sunt cel care le oferă 
speranţă şi iubire în viață. 

— Poate că ar fi trebuit să vă gândiţi la asta înainte să vă faceți pofta cu 
pornografie hardcore. 

Welander o privea fix pe Olivia. Respira greoi. Ochii i se îngustară. 
Vocea lui deveni mai gravă, mai strânsă. 

— Şi tu cine eşti să emiți judecăţi morale? şuieră el. Vu la mine şi îmi 
ceri ajutorul pentru că nu eşti în stare să-i spui Sandrei adevărul. Eşti o laşă. 

— Mergem? 

— Uşa e încuiată. 

Olivia se uită la Welander. Făcu doi paşi spre uşă şi apăsă pe clanţă. Era 
încuiată. 

— Deschideţi-o, zise ea. 

— Îţi place muzica? Muzica clasică? 

— Deschideţi uşa! 

Welander întinse mâna spre playerul de pe raft şi-l porni. Muzica răsună 
strident, iar întreaga cameră începu să vibreze. Olivia se aplecă şi-şi scoase 
mobilul. Welander stătea lângă raftul cu cărți şi o privea. 

— Este Șeherezada!! urlă el pentru a acoperi muzica țipătoare. Lucrarea 
mea preferată! 

Olivia o sună pe Mette. 

În timp ce aştepta ca ea să-i răspundă, îl văzu pe Welander scoțând o 
carte groasă de pe raft. Fe 


Charlotte le dăduse adresa lui Tomas Welander. 

Mette şi Bosse se ţineau bine în timp ce Lisa acceleră pe lângă un 
autobuz. Mette încercase s-o mai sune o dată pe Olivia. Nu răspundea. În 
mijlocul unei intersecții primi un telefon. Pe ecran era afişat clar: OLIVIA 
RONNING. Când Mette răspunse, nu auzi decât o muzică dată la maximum 
şi vocea Oliwviei care striga: AM NEVOIE DE AJUTOR! Apoi vocea 
dispăru, dar muzica tare continuă. 


Linia nu era întreruptă. 

Mette încercă să țipe în telefon. 

Nu primi niciun răspuns. 

ai Ă 

Era un pistol mic. Nu ocupa prea mult spațiu în spatele cărții. In timp ce- 
| ținea în mână, îl simţea aproape uşor, dar ştia ce poate să facă. ÎI moştenise 
de la tatăl lui şi-l folosise de vreo două ori la Lundsberg. Ca să-i bage în 
sperieţi pe cei care aveau nevoie de o sperietură bună, ca să le dea o lecţie. 
O dată a tras cu el, imediat după miezul nopţii, undeva nu prea departe de 
şcoală, în timpul unui ritual de pedepsire. Unul dintre băieții mai tineri nu 
respectase regulile şi îi ameninţase chiar că o să se ducă la directorul 
internatului. Aşa ceva nu putea fi tolerat. A fost dus afară, la un tumul vechi 
din piatră, unde a fost dezbrăcat până la piele. Îi plăceau animalele. Jean 
făcuse rost de un iepuraş alb. Îl ţinea de urechi în faţa tânărului elev. 
lepuraşul se zvârcolea. Apoi a fost împuşcat în cap drept în faţa băiatului 
îngrozit şi îndărătnic. 

După aceea, băiatul a respectat regulile. 

Femeia care îl înfrunta în clipa aia nu respecta regulile. Îşi făcea propriile 
reguli. Desconsidera un trimis divin. Era un fariseu, roasă de aroganță. 

O fetiţă îndărătnică. 

— Stai jos!! urlă el, arătând spre fotoliu cu pistolul mic. 

Welander strigă atât de tare încât vocea lui acoperi muzica. Olivia 
încerca să evalueze situația. Muzica îi bubuia în urechi şi îşi dădea seama că 
bărbatul din faţa ei e probabil foarte bolnav. Sau cel puţin complet 
dezechilibrat. 

Se aşeză pe fotoliu. 

Welander se opri chiar în mijlocul camerei, la doi metri de ea. Îşi scoase 
smochingul, ținând pistolul îndreptat spre fotoliu. 

Pe dedesubt era gol. 

— Dacă faci vreo mişcare, te împuşc! urlă el. Ca pe un iepure! 

Olivia se uită la corpul lui alb şi zbârcit. Porno on-line? Bărbații ca el 
sunt cei care plătesc ca să vadă femei umilite şi exploatate sexual. Bărbaţi 
cu un asemenea corp. Ştia că generalizează. Din păcate, şi bărbaţii cu corp 
mult mai zvelt fac acelaşi lucru. 

Ca Borell. 

De ce? 

Îi urmări mişcările lui Welander pe podea. Vedea că muzica îi pătrunde 


în corp, îl mistuie, iar corpul lui gol şi osos se zvârcoleşte în timp ce muzica 
creşte în intensitate. Vedea urme de zgârieturi pe antebraţe şi pistolul din 
mâna lui îndreptat spre pieptul ei. Capul lui începu să se mişte, înainte şi 
înapoi, căutând parcă mai multă muzică. 

Apoi se opri, în mijlocul unui crescendo, şi închise ochii. 


Când Lisa călcă frânele în fața clădirii de pe Banérgatan, Bosse sări 
primul din maşină. Făcuseră rost de codul de acces, iar Bosse ajunse pe 
scări după numai câteva secunde. Lisa fugi după el. Mette se mişca atât de 
repede cât putea. Îşi amintea când rămăsese în faţa clădirii lui Forsman şi ce 
se întâmplase atunci. 

În clipa aia voia să intre! 

Să urce scănle! 

Bosse se opri în fața uşii lui Welander. Muzica se auzea bubuind până în 
hol. Cu toate astea, sună la uşă. 

Inutil. 

— Şi acum ce facem?! 

Lisa urcase scările. 

— Chemăm administratorul? 

— Un lăcătuş! 

— O să dureze o veşnicie, zise Mette. 

Gâfâia în timp ce urca ultima treaptă. Se opri în fața uşii. Toţi trei îşi 
dădură seama că niciunul dintre ei nu e în stare s-o spargă. Poliţia face asta 
numai în filme. ŞI niciunul dintre ei nu era dornic să tragă în încuietoare. 

Deodată muzica se opri. Zgomotul unui foc de armă sparse tăcerea. 

Urmat de un țipăt înăbuşit. 

Bosse îşi scoase pistolul. Mette şi Lisa se dădură în spate. Tocmai când 
ridică pistolul şi-l îndreptă spre încuietoare, uşa se deschise. În prag stătea 
un bărbat gol. Peste umăr îi atârna un smoching închis la culoare, iar 
mâinile şi le ținea în dreptul zonei inghinale. Se vedea că îl doare, de parcă 
ar fi încasat un şut. Părul îi atârna peste ochi. Bosse îndreptă pistolul spre 
capul bărbatului. 

— Unde e Olivia?! 

— Aici. 

Vocea venea din spatele lui Tomas Welander. Era a Oliviei. ÎI împinse pe 
bărbatul din prag şi ieşi. Welander se împletici câțiva paşi pe coridor. Lisa 
scoase o pereche de cătuşe. Olivia făcu un pas în față, ținând în mână un 


pistol mic. 
— Acum veneam, zise ea. 

Tomas Welander purta o cămaşă albă curată şi o pereche de pantaloni 
închişi la culoare. Gulerul îi era desfăcut şi lăsa la vedere un lanţ subțire cu 
o cruciuliță de aur. Mette şi Lisa stăteau în faţa lui într-o sală de 
interogatoriu din sediul central al Brigăzii Naţionale de Criminalistică. Pe 
masă era un laptop. Bosse urmărea interogatoriul dintr-o cameră alăturată. 

Se ocupaseră deja de formalități. 

Mette trecea prin succesiunea evenimentelor din apartamentul lui 
Welander. Auzise versiunea Oliviei, şi voia ca bărbatul din faţa ei s-o 
confirme. El nu avea nicio obiecţie față de descriere în sine, însă reacționă 
la interpretarea dată de Mette situației. 

— N-am ameninţat-o pe Olivia, zise el. 

— Aţi îndreptat un pistol spre ea şi ați spus că o omorâţi dacă face vreo 
mişcare. „Ca pe un iepure.” 

Mette era nevoită să-şi rețină un zâmbet, fiindcă părea cu adevărat 
ridicol. 

— E incorect ce spun? întrebă ea. 

— Este corect că am îndreptat pistolul spre ea, dar restul a inventat. 

— De ce aţi îndreptat pistolul spre ea? 

— Pentru că mi-era frică. M-a atacat. Am acționat în autoapărare. 

— Cum v-a atacat? 

— M-a trântit la pământ. 

Mette ştia că e adevărat, Olivia recunoscuse. Ştia şi de ce se întâmplase 
asta şi înţelegea destul de bine reacția Oliviei. 

Dar se încadra, într-adevăr, la „lovire” sau „alte violenţe”. 

lar fără martori, nu exista nimic care să contrazică versiunea lui 
Welander. 

Aşa că o lăsă baltă deocamdată. 

— O să vă arăt o filmare, zise ea. 

Lisa deschise laptopul şi porni filmul trimis de Jean-Baptiste. Welander 
reacționă puternic după câteva secunde. Îşi dădu seama ce urmează să fie 
forţat să privească. Crima la care fusese martor prin webcam. Ridică o mână 
ca să-şi acopere faţa. Mette puse filmul pe pauză. 

— Lăsaţi mâna Jos, spuse ea. O să priviţi filmul de la început până la 
sfârşit. 


Vocea lui Mette arăta că nu e loc de proteste. Welander lăsă mâna jos. 
Mette porni din nou filmul. Welander miji ochii, ştia ce urmează, iar când 
veni momentul, fu nevoit să-şi ferească privirea. Dar nu putu să evite țipătul 
pătrunzător al femeii. Reverbera în pereții sălii mici de interogatoriu. 
Welander îşi strânse mâinile în poală, iar braţele îi tremurau până la umeri. 
Mette şi Lisa îl urmăreau în permanenţă. Welander ridică iar privirea. 

— Pe film se aud trei voci, spuse Mette. Două dintre ele aparţin lui 
Bengt Sahlmann şi Jean Borell, iar a treia vă aparține dumneavoastră, 
corect? 

Welander dădu din cap. 

— Vreau să răspundețţi tare şi clar la întrebare. 

— Corect, zise Welander. 

Vocea lui abia se auzea, foarte subțire şi uscată, de parcă ar fi înghițit o 
mulțime de ostii. Lisa îi turnă apă într-un pahar şi i-l întinse. El bău 
Jumătate. 

— Îmi puteţi spune care este contextul? zise Mette. 

— Ce context? 

— Contextul lucrurilor pe care tocmai le-am văzut. 

Corpul lui Welander se prelingea pe scaun. Ştia că trebuie să le spună, 
ştia că nu o să iasă din camera aia până nu le spune. 

— A început la Lundsberg. Jean şi cu mine şi cu Bengt aveam o legătură 
foarte puternică acolo. Eram uniţi. Ne distram de minune. Apoi ne-am văzut 
fiecare de drumul lui, dar am ţinut legătura. 

— Vă întâlneați? 

— Da, dar numai o dată pe an sau cam aşa ceva. 

— Ce făceaţi atunci? 

— Retrăiam o parte din vremurile fericite de la şcoală. Consumam alcool 
şi vorbeam despre amintiri vechi. 

— Şi vă uitaţi la filme porno pe internet? 

— Era un fel de tradiție, din anii de şcoală, să ne uităm la pornografie, 
era ceva destul de inocent, chestia cu filmele porno on-line a venit mai 
târziu. Erau — nu ştiu cum să descriu — un fel de senzaţii tari interzise, 
chestii de bărbaţi, ca şi cum am fi fost iarăşi tineri. 

Mette şi Lisa îşi aruncară o privire. 

Welander bău restul apei. 

— În ultimii ani am folosit un serviciu care se numea porn-online, zise 
el. 


— Pornografie transmisă live, zise Lisa. 

— Da. 

— La fel ca filmul la care tocmai ne-am uitat. 

— Da. Jean a fost cel care l-a rugat pe Bengt să-l comande. 

— O sesiune de BDSM. 

— Da. 

— Aţi comandat şi o înregistrare a sesiunii? 

— Da. O voia Jean. Este — era interesat de genul ăsta de lucruri. 

— BDSM? 

— Da. Ca în filmul ăsta, cred? Welander arătă spre laptop. 

— Da, spuse Mette. Ce s-a întâmplat în seara aia? 

Welander răsufla greoi. Încerca să-şi amintească seara în care se 
întâmplase. Cum s-au întâlnit cu toții în casa lui Jean din Värmdö, au băut, 
s-au conectat la sesiunea on-line la ora stabilită şi au început să privească. 
Din ce în ce mai excitați, din ce în ce mai beţi. Cum i-au îndemnat din ce în 
ce mai mult să efectueze acte sexuale cât mai perverse. În cele din urmă, 
femeia goală şi legată din încăpere a reacționat, a început să tipe, dar actul a 
continuat. 

— Cu toate că ea nu voia? întrebă Mette. 

— Da. 

— Deci, în practică, actul s-a transformat în viol? 

— Ar putea fi descris şi aşa. 

Mette şi Lisa se uitară una la alta. Gândurile li se citeau limpede pe chip. 

— Apoi s-a întâmplat lucrul ăla îngrozitor pe care l-aţi văzut în film, zise 
Welander. 

— Bărbatul din cameră a omorât-o pe femeie. 

— Da. 

— Cum aţi reacționat la asta? întrebă Mette. Tocmai fuseserăţi martori la 
un act sexual pe care l-aţi comandat, pentru care ați plătit şi care s-a 
transformat în crimă. 

— Am fost teribil de șocați. Am rămas mască. După ce ne-am venit în 
fire, am început să discutăm despre ce să facem, dacă ar trebui să sunăm la 
poliție. 

— Dar nu aţi sunat. 

— Nu. 

— De ce nu? 

— Nu ştiam ce să spunem. Nu puteam să facem nimic în privința 


lucrurilor pe care le văzuserăm, nu ştiam cine sunt oamenii din cameră, nu 
ştiam unde se întâmplase, ştiam doar că era o cameră undeva în lume. 

— Ipocriţi, zise Mette cu calm. 

— Poftim? 

— Singurul lucru care v-a preocupat a fost să aveţi grijă să nu afle 
nimeni ce aţi făcut. 

Welander nu răspunse. 

— Aşa că aţi hotărât să tăceţi? zise Lisa. 

— Da, dar a fost un chin, m-am simțit absolut înfiorător după aia. 

— Chiar aşa? 

— Da, absolut. 

Mette îl privea cu scârbă pe Welander. Stătuse de vorbă cu mulţi oameni 
cu diferite crime pe conştiinţă. Omul ăla era unul dintre cei mai jalnici pe 
care îi văzuse. Deschise un dosar maro, pe care-l avea în față. 

— Vreau să vorbim puţin despre uciderea lui Bengt Sahlmann, spuse ea. 
Cum ați aflat ce s-a întâmplat? 

— Mai întâi am auzit că a fost o sinucidere. 

— Cine v-a spus? 

— Jean. M-a sunat la prânz şi mi-a spus că Bengt e complet dezechilibrat 
şi ameninţă că se duce la poliţie şi le spune despre neregulile din compania 
lui Jean şi despre ce s-a întâmplat în seara aia. Jean era agitat. Apoi m-a 
sunat mai târziu, seara, şi a spus că a fost acasă la Bengt ca să-i bage minţile 
în cap şi că Bengt s-a spânzurat. Apoi am aflat că Bengt a fost ucis. 

— Atunci ce părere aţi avut? 

— Am fost şocat. La început nu mi-a venit să cred. Apoi m-am speriat şi 
am început să mă gândesc la Jean. 

— Dacă el e cel care l-a ucis pe Bengt? 

— Da, era un gând insuportabil. Că unul dintre prietenii mei l-ar fi ucis 
pe altul dintre prietenii mei? Era îngrozitor. 

— Înţeleg. Dar aţi primit două telefoane de la Borell în aceeaşi zi, 
primul, în care vă povestea despre amenințările lui Bengt, apoi un altul, în 
care spunea că a fost acasă la Bengt. Corect? 

— Da. 

Mette se uită în dosarul maro. 

— Am verificat lista de apeluri a lui Borell din ziua respectivă, spuse ea. 
Într-adevăr, v-a sunat de două ori în ziua aia. 

— Cum am spus şi cu. 


— Singura problemă e că se afla în India. 

— India? 

— Da. 

— Nu înţeleg. 

— Nici eu. Asta dacă nu mințiţi, desigur. 

— Nu mint. Sunt preot. Jean m-a sunat. 

— Asta ştim. Dar nu a fost acasă la Bengt în seara aia, şi asta ştim. 

— Atunci de unde ştia că Bengt s-a spânzurat? 

— Dumneavoastră ce credeţi? 

— Habar nu am. Sună foarte ciudat. De unde putea să ştie? 

Se opri. 

— Da? 

— Poate că a aflat de la altcineva? 

— Care să fi fost acasă la Jean? 

— Da. Şi care să-l fi sunat apoi pe Jean în India? 

— Cine putea să fie? 

— Nu ştiu, n-am idee. Ba da! Magnus Thorhed, poate? 

— De ce el? 

— l-am văzut BMW-ul albastru acolo! 

— Acasă la Bengt? 

— Da! EI trebuie să fi fost! El l-o fi văzut pe Bengt spânzurat acolo şi 
apoi l-a sunat pe Jean şi Jean m-a sunat pe mine! Din India! 

— E posibil. 

— Da. 

— Mă întreb doar un lucru, cum se face că eraţi acolo? 

— Unde? 

— Acasă la Sahlmann? Unde aţi văzut maşina lui Thorhed? 

Lisa nu putea să nu admire tehnica de interogare a lui Mette. Crescuse 
intenționat ritmul dialogului astfel încât Welander să nu aibă timp să se 
gândească înainte să vorbească. lar apoi el greşise fără să-şi dea măcar 
seama ce spune. 

În momentul acela era înregistrat pe bandă. 

Fusese chiar el acasă la Sahlmann în noaptea crimei. 

— Ce făceaţi acolo? întrebă Mette din nou. 

— M-am îngrijorat după telefonul lui Jean şi am vrut să văd singur ce 
mai face Bengt. 

— ŞI ce făcea atunci? 


— N-a răspuns nimeni la uşă, aşa că am plecat. 

— Şi atunci aţi văzut maşina lui Thorhed. 

— Da. 

Mette deschise dosarul din faţa ei. Lisa îi aruncă o privire. Welander se 
juca cu crucea de aur care-i atârna la gât. Bănuia că o să existe un fel de 
sancțiune juridică pentru crima la care fusese martor şi despre care nu 
informase poliția. O sancțiune pe care era dispus s-o accepte. Spera că totul 
o să fie gestionat cu discreție, ținând cont de credincioşii lui. 

— Am terminat interogatoriul? 

— Da, zise Mette. Mi-aţi spus ce aveam nevoie să auzim. Acum vă luăm 
nişte probe şi apoi terminăm. 

— Probe? Din gură? 

— Da. 

— De ce vreţi să faceți asta? 

— Aveţi ceva împotrivă? 

— Nu, doar mă întreb de ce. 

— Ca să vă comparăm ADN-ul cu cel din fragmentele de piele găsite 
sub unghiile lui Bengt Sahlmann. S-a luptat pentru viața lui şi a zgâriat 
destul de multă piele de pe persoana cu care s-a luptat. Este o procedură de 
rutină. Sunteţi preot şi nu mințiţi, aşa că nu o să existe potrivire, desigur. 

Mette şi Lisa se ridicară. Welander rămase pe scaun. Mette luă dosarul 
de pe masă şi se uită la el. Cămaşa lui albă avea pete de transpirație până la 
brâu. 

— Apropo, Olivia mi-a spus că aveți nişte zgârieturi destul de urâte pe 
braţe? zise Mette. 


Era întuneric când Mette plecă de la sediul poliției, mulțumită, dar fără 
să fi terminat. Putea să-şi fi ascultat semnalele transmise de corp şi să se 
ducă acasă, dar voia să termine ce avea de făcut. Îi sună pe Olivia şi pe 
Abbas şi-i rugă să vină la barja în care stătea Stilton. Nu voia să îi aducă pe 
toți la sediul Brigăzii Naţionale de Criminalistică. 

Se strânseră cu toţii în salon. 

Cei trei erau foarte nerăbdători. Curioşi, entuziasmați. Interogatoriul lui 
Welander îi afecta pe toţi, într-un fel sau altul. O cunoşteau pe Mette şi ştiau 
că nu o să vrea să spună povestea de mai multe ori. 

Când termină, Olivia îi adresă surprinsă prima întrebare. 

— A mărturisit? 


— Da. 

— Aşa, pur şi simplu? 

— Nu. Nu până când nu i-am spus despre fragmentele de piele găsite sub 
unghiile lui Sahlmann. Şi-a dat seama că s-a terminat şi s-a prăvălit pe 
podea, un plângăcios patetic. 

— Ce dubios! 

— Dar chiar a văzut maşina lui Magnus Thorhed acasă la Sahlmann? 
întrebă Stilton. 

— Da, el aşa zice. Când pleca. Se pare că Thorhed ar fi fost trimis acolo 
să facă acelaşi lucru pe care voia să-l facă şi Welander. 

— Să-l facă pe Sahlmann să-şi bage mințile în cap. 

— Da. lar apoi l-a găsit pe Sahlmann spânzurat de tavan şi a luat 
laptopul ca să se asigure că toate informațiile periculoase din el rămân 
ascunse. 

— Dar Welander de ce a minţit în legătură cu discuţia aia la telefon? 
întrebă Olivia. Că Thorhed l-a sunat şi i-a spus că Sahlmann s-a spânzurat. 
Când Borell l-a sunat de fapt? 

— Nu ştiu, poate voia să dea vina pe Thorhed? La urma urmei, îi văzuse 
maşina acolo. 

— Nu prea deştept. 

— Criminalii sunt rareori atât de deştepţi pe cât se cred. 

— Care a fost motivul lui? întrebă Stilton. 

— Parţial să împiedice apariţia unui scandal legat de ce au făcut domnii 
ăştia acasă la Borell, şi parțial pentru că îi era frică de „criminalul din 
Marsilia”, cum i-a spus el. Ştia că a trimis un e-mail ameninţător în care 
detalia ce are de gând să facă dacă îl toarnă la poliție. lar Sahlmann tocmai 
îl amenințase pe Borell că o să facă chiar asta. 

— Că o să meargă la poliție? 

— Da. Welander era îngrozit că Mickey Leigh o să afle cumva. 

— Aşa că l-a ucis pe Sahlmann ca să încerce să împiedice lucrul ăsta. 

— Potrivit lui Welander, a fost ucidere din culpă. O ceartă care a scăpat 
de sub control. 

— ŞI care s-a sfârşit cu el spânzurându-l pe tatăl Sandrei de tavan şi ea 
găsindu-l când a sosit acasă, zise Olivia. Iar apoi el s-a prefăcut că îi pasă de 
cât de rău se simte ea, iar Sandra aproape că a ajuns să-şi ia viaţa. Scârbos 
de-a dreptul! 

Olivia se ridică, nu putea să stea locului. Gândul că preotul ăla empatic 


ar fi făcut nopți albe îngrijorat din cauza bietei Sandra îi provoca greață. 
Amintirea preotului ăluia profund emoționat, lângă sicriu, care se exprimase 
cu atâta drag despre o persoană pe care o omorâse cu mâna lui o făcea să 
tremure de furie. 

Îi părea rău că nu i-a tras o mamă de bătaie în apartament. 

Toată lumea o privea, toată lumea înțelegea ce simte. 

Welander chiar era un om dezgustător. 

— Am făcut nişte verificări, zise Mette. A fost exmatriculat de la 
Lundsberg din cauza unui incident grav, apoi a încercat să se sinucidă şi a 
ajuns într-un salon de psihiatrie, iar când a ieşit de acolo a început să 
studieze ca să se facă preot. Pare să fie un individ destul de distrus, însă 
acum e închis. Mai vreţi să ştiţi ceva? 

— Cum ai ajuns să te gândeşti la el? La Welander? întrebă Abbas. 

Era o întrebare pe care toţi trei, dar Mette în special, voiau s-o evite. Ea 
sperase că Abbas nu o să mai facă săpături. Evitase intenționat să 
menţioneze filmul de la Jean-Baptiste, filmul cu cele trei voci. Nu voia ca el 
să ştie că există. 

Şi nici Stilton sau Olivia nu voiau asta. 

Dar Mette mai ştia şi că Abbas poate decide să-l sune chiar el pe Jean- 
Baptiste oricând, ca atunci când aflase de Mickey Leigh. 

Nu voia să tacă sau să-i spună jumătăţi de adevăr. Nu lui Abbas. Aşa că 
îi spuse despre filmul ăla îngrozitor şi despre crimă. 

Pur şi simplu. 

Când termină, Abbas se ridică şi o privi. 

— Poţi să mă duci acasă cu maşina? 

— Absolut. 

Mette se ridică. 

— Mette. 

Mette se întoarse. Olivia făcu câțiva paşi spre ea şi coborî vocea. 

— Aş vrea să primesc un stick USB cu conținutul laptopului lui 
Sahlmann, cu chestiile legate de scandalul de la Silvergården, e în regulă? 

— Se rezolvă... şi ascultă. 

— Da. 

— Tot ai făcut diferența. 

— Fără să fiu ofiţer de poliție. 

— Eşti ofiţer de poliție, doar ai dispărut o vreme. 

Mette zâmbi şi plecă din salon cu Abbas. Pe drumul dinspre barjă, Mette 


îl întrebă pe Abbas ce s-a întâmplat de fapt în cortul de circ. Cu Mickey 
Leigh. Aşa că Abbas îi povesti. Termină tocmai când ajunseră la maşină. 

— Închipuie-ţi că unul dintre cuțite ar fi ratat ţinta, zise Mette. 

— L-ar fi lovit, adică? 

— Da? 

— Nu l-au lovit. 

Abbas urcă în maşină. Mette se aşeză la volan şi scoase maşina pe stradă. 

— L-am legat de uciderea lui Borell. Amprentele lui erau pe arma crimei 
din hangarul pentru bărci. 

— Grozav. 

Apoi rămaseră, practic, tăcuţi până când Abbas cobori din maşină lângă 
Dalagatan. Chiar înainte să trântească uşa, se aplecă spre Mette. 

— Mulţumesc că mi-ai spus de film. 

— Presupun că nu vrei să-l vezi. 

— Nu. Poţi să-i dai astea lui Jolene? 

Abbas scoase mai multe pliculeţe de zahăr franțuzesc din buzunar şi i le 
dădu lui Mette. Jolene colecționa pliculeţe de zahăr, avea două borcane mari 
de sticlă pline cu pliculeţe diferite din toată lumea. 

— O să fie foarte bucuroasă! 

— Ştiu. 

— Nu vrei să vii s-o vezi? 

— Nu, vreau să-i dau chipului meu frumos mai mult timp de refacere 
până atunci. 

Abbas închise uşa maşinii şi porni spre clădire. 

Mette îl urmări cum se îndepărtează. 


Stilton şi Olivia stăteau în continuare în salon. El îi făcuse o cană de ceai, 
iar în clipa aia muşca dintr-un morcov mare, fiindcă îi ghiorăia stomacul. 
Amândoi se simțeau uşurați după informarea lui Mette. Cele mai multe 
lucruri se rezolvaseră şi fiecare dintre ei contribuise în felul lui. Abbas 
găsise fotografu cu Mickey Leigh, Tom îl recunoscuse, Mette fusese în stare 
să se apropie de Jackie şi să găsească laptopul lui Sahlmann. Olivia îl 
fotografiase acasă la Borell şi-i dăduse lui Mette legătura dintre Mickey şi 
Borell, care îi condusese la Tomas Welander. A treia voce. 

Până acolo, toate bune. 

Rămâneau numai două lucruri. O sarcină mai simplă, mai satisfăcătoare 
pentru Stilton. Şi una mai dificilă pentru Olivia, şi anume Sandra. Tomas 


Welander îi ucisese tatăl, acel prieten de familie şi preot era un ucigaș. 
Motivul era că tatăl ei ameninţase că o să dezvăluie că a fost martor la o 
crimă brutală în timpul unui act sexual pe care l-a comandat. 

lar ea avea să-i spună toate astea unei fete care abia încercase să se 
sinucidă? 

Îi era dor să se întoarcă în Mexic. 

La singurătatea şi izolarea de acolo. 

Sau poate pe insula Nordkoster? 

Chiar atunci o sună, de parcă ar fi plasat o comandă. Mobilul Oliviei 
vibră pe masă, iar numele lui Ove Gardman apăru pe ecran. Se uită la 
Stilton. Era pe jumătate întins pe bancă, în lumea lui, o lume a răzbunării. 
Îşi luă mobilul, se ridică şi se duse pe coridor. Trase adânc aer în piept 
înainte să răspundă, nu prea ştia ce să spună. Să-şi ceară scuze? Să spună că 
îi e dor de el? Sau să se poarte ca şi cum nu s-ar fi întâmplat nimic? 

— Bună, Ove, ce mai faci? 

Încerca să sune relativ neserioasă. 

— Aşa şi aşa. 

Vocea lui părea supusă şi tristă. Olivia simţea cum se enervează. O să 
facă pe martirul? Ca să mă facă să mă simt prost? Doar fiindcă n-am mai 
sunat nu înseamnă că trebuie să se poarte de parcă ar fi un capăt de țară. 
Nu el a fost de fapt cel insensibil ultima dată când ne-am văzut? Dar fie, o 
să cedez şi o să-mi cer scuze, n-am nimic de pierdut. 

Trase adânc aer în piept. Nu era punctul ei forte să-şi ceară scuze. 
Trebuia s-o ia mai pe ocolite, cam ca Mette. 

— Alo? zise Ove. 

— Sunt aici. Doar că semnalul e cam prost. 

O minciună nevinovată care îți vine în ajutor când ai nevoie să tragi de 
timp. 

— Uite, îmi pare rău că n-am mai sunat, zise ea. Dar am avut o grămadă 
de chestii pe cap în ultimul timp, ştii doar, cu cazul ăla despre care ţi-am 
povestit, şi n-am avut timp, mă rog, de fapt te-am sunat o dată, dar aveai 
telefonul închis. Am auzit ce s-a întâmplat cu Maggie. Mi-a spus Lenni. A 
fost... 

— A murit tata. 

Glasul lui Ove aproape se frânsese când o întrerupsese pe Olivia, care 
sporovăia întruna. Brusc. O cuprinse un sentiment de vinovăţie. Deveni 
dureros de conştientă că nu totul este despre ea. Se lăsă pe vine, coborând 


cu spatele lipit de uşa cabinei lui Stilton, înainte ca aceasta să se deschidă 
brusc, iar Olivia să cadă pe spate, drept în cabină. Se lovi cu capul de pat, şi 
totuşi reuşi să ţină telefonul lipit de ureche. 

— Ah, îmi pare tare rău, spuse ea. Când s-a întâmplat? 

— Azi-noapte. 

— Ah, îmi pare rău, Ove, nu ştiam că e atât de grav. 

Îl auzi pe Ove oftând înainte să înceapă să-i povestească. Tatăl lui se 
pricopsise cu un virus care a dus la pneumonie, iar apoi s-a agravat. 
Organismul lui nu rezistase. 

— Cel mai nasol lucru e că n-am fost acolo. Stăteam acolo zi şi noapte 
de când am venit acasă, şi m-am dus doar să-mi iau nişte haine noi. Atunci 
a murit. Singur. Fără un suflet lângă el, fir-ar al naibii să fie! 

— Era la spital? 

— Nu, dar ar fi trebuit să fie. Se pare că nu au înţeles cât de bolnav e, cu 
toate că am încercat să le spun. Şi nu era nici vreun doctor disponibil. Mi-au 
promis că o să aibă grijă de el cât sunt plecat eu, câteva ore, dar apoi a căzut 
cineva şi şi-a fracturat şoldul, iar tata a rămas singur. E îngrozitor. Nimeni 
n-ar trebui să moară singur, mă enervez numai când mă gândesc. E aşa de 
lipsit de demnitate! Totul e despre bani. 

Olivia recunoştea mult prea bine ce spunea Ove. 

— Pot să vin să ne vedem, zise ea. Trebuie doar să mă ocup de o chestie 
mâine. 

— Nu sunt sigur că sunt o companie distractivă în momentul de față. Am 
multe pe cap. Înmormântarea şi altele. 

— O să vin oricum. 

— OK, mulţumesc... Şi ascultă! 

— Da? 

— Mi-a fost dor de tine. 

— Şi mie mi-a fost dor de tine. 

Era adevărat. Chiar îi fusese dor de Ove. 

Închise telefonul şi rămase pe podea o vreme. Se gândi la tatăl mort al lui 
Ove şi la Hilda de la Silvergârden şi la Claire Tingman. Dacă Claire nu i-ar 
fi povestit Oliwviei totul, lucrurile ar fi stat cu totul altfel. Ar trebui să 
vorbească mai mulți oameni, se gândi ea. Când se întoarse în salon, văzu că 
Stilton stă în continuare întins pe bancă, ţinând ochii pe jumătate închişi. Se 
aşeză la masă. 

— Salut! 


Era Luna, care cobora scările de fier cu două pungi de cumpărături. 

— N-aţi mâncat încă, aşa-i? 

Nu mâncaseră, aşa că amândoi acceptară bucuroşi când Luna sugeră să ia 
cina împreună. Stilton cu mai mult entuziasm decât Olivia, ceea ce Luna 
observă. 

— TȚi-am luat un antricot, spuse ea şi dispăru în bucătărie. 


Fu o cină lungă şi plină de discuţii, cu mai multe specialități vegetariene, 
pe care Olivia le găsea minunate. Stilton era foarte mulţumit de bucata lui 
de carne. Mâncarea fu însoțită de două sticle de vin Ripasso bine aerat. Erau 
scumpe, dar Luna vânduse câteva timbre rare şi simţea că se poate răsfăţa 
cu ceva bun. 

Olivia şi Luna vorbiră cel mai mult; curând descoperiră că sunt pe 
aceeaşi lungime de undă şi începură să vorbească despre trecut şi prezent. 
Stilton mai degrabă umplea golurile, când era întrebat câte ceva, dar se 
simţea bine în compania lor. Tatuajul Lunei îi trecu prin minte de câteva ori, 
dar îl lăsă să treacă mai departe fără să se agaţe de el. 

Olivia îşi mai turnă încă un pahar de vin, iar cina era aproape pe sfârşite. 
Cei trei se cufundaseră într-o stare plăcută, erau liniștiți, iar ea simți deodată 
că vrea să-i adreseze chiar atunci întrebarea aia lui Tom, cea pe care i-o mai 
adresase odată şi la care nu primise un răspuns ca lumea. 

Aşa că pur şi simplu îl întrebă. 

— Ce te-a făcut să sari de pe şine? 

Luna se uita la Olivia. Nu ştia? Nici ea nu ştia? Nici măcar ei nu-i 
spusese? Se întoarse spre Stilton. Avea să ignore şi întrebarea Oliviei? După 
toate câte se întâmplaseră? 

Stilton îşi luă paharul de vin în căuşul palmelor. Vedea cum îl priveşte 
Olivia şi bănuia că şi Luna face la fel. Trecură câteva secunde, poate un 
minut, înainte să se hotărască. 

— S-a întâmplat când mă ocupam de uciderea lui Jill, îi spuse el Oliviei. 
Ti-am povestit de ea, nu? 

Olivia dădu din cap. Îi povestise despre uciderea lui Jill Engberg, una 
dintre escortele lui Jackie Berglund. 

— M-am spetit muncind la cazul ăla, zi şi noapte, iar Rune Forss îmi 
punea constant bețe în roate. Nu voia să mă apropii prea tare de Jackie 
Berglund. Dormeam prost, mă purtam urât cu Marianne şi, peste toate astea, 
Astrid, mama mea, era pe moarte. Aşa că ziua munceam pe brânci, iar 


noaptea îi stăteam la capul patului. 

Stilton respira profund şi se uita în jos, la mâinile lui. Îi tremurau puţin, 
corpul lui încă îşi mai amintea cum se simţise atunci. 

— Presupun că s-ar putea spune că nu eram în formă maximă, zise el. 

— Probabil erai epuizat psihic? 

— Probabil. Aveam toate semnele, dar eu doar le-am ignorat. Un 
detectiv inspector-şef dur nu suferă de aşa ceva. 

Stilton o privi pe Olivia cu o expresie ironică. Ei îi spunea povestea, cu 
toate că era perfect conştient că Luna stă de cealaltă latură a mesei. 

— Într-o seară târziu, când eram în drum spre mama, m-am oprit la un 
semafor. Eram extenuat şi semaforul ăla a devenit dintr-odată insuportabil. 
Era ca şi cum ar fi declanşat un fel de erupție vulcanică în corpul meu, a 
început să mi se învârtă capul, inima îmi bătea să-mi sară din piept, iar gâtul 
mi s-a îngustat. Abia mai puteam să respir. Am fost nevoit să trag pe 
dreapta şi să opresc maşina. 

— Un atac de panică? 

— Da, dar eu am crezut că e un atac de cord. Apoi corpul meu s-a calmat 
şi m-am gândit să-mi fac o programare să mă vadă cineva de la spital, după 
ce am fost s-o văd pe mama. Apoi am mers mai departe. 

— ŞI ai fost bine? 

— Oarecum. 

Stilton sorbi din vin. Mai avea puţin în pahar. 

— Când am văzut-o pe mama, dormea, aşa că m-am aşezat lângă patul ei 
şi am ținut-o de mână. Avea o vânătaie urâtă de la o canulă. Am stat şi m- 
am uitat la semnul ăla şi dintr-odată mi s-a părut că începe să crească, încet, 
ca un şarpe care se târa pe braţul ei în sus, spre gât, de parcă era gata s-o 
sufoce. 

Femeile de la masă se uitau la el îngrozite. 

— Sigur că totul era în mintea mea, zise el. 

Iar apoi se lăsă cuprins de amintire... 


pd 


„„„Călătorind în trecut. 

— Tom? 

Stilton a clipit din ochi. Astrid se trezise. Şarpele dispăruse. Imaginile 
alea nenorocite, trebuia să doarmă mai mult, să aibă grijă de el, altfel chiar 
avea să fie un atac de cord data următoare. 

— Mai ţii minte dacă aveai coşmaruri când erai mic? 


Glasul ei era slab. Stilton s-a uitat în jos, la sacul de oase şi piele care era 
mama lui. Vârsta e nedreaptă, s-a gândit el, teribil de nedreaptă. Se simţea 
dintr-odată incredibil de obosit. 

— Da, a spus el, ziceai că visele sunt vise, că sunt doar în mintea ta şi nu 
au nicio legătură cu viața reală. 

Ceea ce e o minciună sfruntată, se gândea el. 

— Dar nu era adevărat, a zis ea. Aveau legătură cu viaţa reală. 

Astrid se uita la el cu o privire neclintită în timp ce şoptea acele cuvinte. 
El s-a oţelit. Expresia ei prefigura ceva despre care nu era sigur că vrea să 
ştie. Cel puţin nu atunci, nu era tocmai în starea potrivită. 

— Nu trebuie, mamă. 

— Trebuie. 

Trebuia? Ce? Dacă era vorba despre un secret pe care îl păstrase toată 
viaţa, atunci putea la fel de bine să-l ia cu ea în mormânt. Nu fusese 
niciodată credincioasă. Cu siguranță nu se gândea că urmează ca vreun 
Dumnezeu s-o judece după ce o să moară? A mângâiat cu blândeţe vânătaia 
neagră de pe mâna ei — în momentul acela nu mai creştea. 

— Îţi mai aminteşti coşmarurile? 

Astrid a rămas cu privirea ațintită asupra lui. 

— Da. 

— Mereu erau despre acelaşi lucru, un incendiu. Mai ţii minte? Că 
fugeam dintr-o casă în flăcări? 

— Da, ceva de genul ăsta. 

De ce trebuia să-i spună aşa ceva? 

În profesia lui se concentra maniacal asupra găsirii adevărului şi devenea 
incredibil de frustrat dacă nu reuşea să rezolve un caz. Voia să afle adevărul 
cu orice preţ. 

Dar nu şi atunci. 

Nu adevărul ăla. 

Reuşise să fugă de el, ascunzându-se atât de bine încât nu avea idee 
despre ce e vorba. Rămâneau doar bucăţi fragmentate, care încă îi mai 
apăreau uneori în vise. În coşmaruri. 

Nu puteau să rămână acolo, în uitare? 

— Noi eram, a zis el. Fugeam dintr-o casă în flăcări, tu şi cu mine. 

Astrid a tras adânc aer în piept. 

— lar eu am fost cea care a pus focul. 

— Tu? 


— Eu am dat foc la casă, la casa ta şi a mea. 

Stilton a scos un oftat de uşurare. Un incendiu. Secretul nu era mai rău 
decât atât. Unui asemenea lucru putea să-i facă faţă. 

— Dar mai e ceva, a zis Astrid. 

— Mamă, nu trebuie... 

— Trebuie. Nu înţelegi? Aveai doar şase ani pe atunci. Îţi aduci aminte? 

Deodată în creierul lui Stilton s-a deschis o ecluză. Amintirile au ţâşnit 
afară, împletite cu glasul mamei: 


Un şifonier întunecat. Mama lui îl împinge înăuntru. El nu vrea să intre. 
Îi e frică de întuneric. Ea spune: , Stai acolo, Tom, şi să nu ieşi afară orice 
ai auzi, mă înţelegi?” El dă din cap afirmativ. Ştie că trebuie să facă ce 
spune mama lui. Ea închide uşa şifonierului. Întunericul îl învăluie, iar el 
închide ochii. Strâns. Mirosul biluţelor de najtalină îi pătrunde în nas. Nu-i 
place mirosul. Îi provoacă greață. Apoi aude vocile. A mamei şi a acelui 
bărbat. Bărbatul pe care mama nu mai vrea să-l vadă în casă. Vocea 
Apoi mama ţipă. El îşi astupă urechile cu mâinile, tare, atât de tare, dar nu 
e de folos, țipătul ei îi sfâşie corpul. S-a terminat? Atunci aude mugetul. Un 
muget gutural. Se retrage cât de mult poate în fundul şifonierului. Urina 
caldă îi şiroieşte pe un picior şi începe să plângă. Incontrolabil. Şi nu ştie 
dacă plânge din cauza acelui țipăt oribil sau pentru că mama lui o să se 
supere că a făcut pe el. Acum e linişte afară. Nu se mai aud voci. Deodată 
se deschide uşa şi lumina pătrunde înăuntru. O mână îl apucă. , Vino, Tom, 
iute!” Cade din şifonier. Se loveşte. Simte un miros înțepător de kerosen. De 
fum. Apoi vede flăcările. Au început să cuprindă perdelele din bucătărie. 
Perdelele iubite ale mamei sunt în flăcări! Mama îl ia de mână strâns şi-l 
trage după ea. Îl doare. De ce trebuie să fie mereu aşa de dură? 


— Au! Mă strângi de mână, Tom, mă doare! 

— Scuze! 

Stilton şi-a slăbit strânsoarea în care ținea mâna lui Astrid. I se făcuse 
greață. De la imagini şi mirosuri. De la tot. Inima îi bubuia, iar în fața 
ochilor îi jucau puncte albe. Ja uite şi atacul de cord, s-a gândit el. 

Apoi Astrid 1-a şoptit: 

— L-am omorât. 

Stilton se uita la mama lui şi încerca să înţeleagă ce i-a spus. 


— Pe cine ai omorât? 

Nu ştia dacă vrea să ştie răspunsul, însă nu avea scăpare, ochii lui Astrid 
priveau fix în ochii lui. Glasul ei era abia perceptibil, aproape şuiera. 

— Pe tatăl tău. 

— Pe tata? 

Imagini noi au străfulgerat în creierul lui Stilton. 


Mama îi spune să închidă ochii când ies din casă, dar el trage cu ochiul 
ca să nu se împiedice. Şi îl vede pe bărbatul de pe podea, vede sânge 
țâşnind dintr-o rană mare din pieptul lui. Încă mai mişcă. Lângă el e 
harponul mare al bunicului, cel pentru vânătoarea de foci. Fumul înseamnă 
că e greu să respiri. 


— Da, bărbatul care a ars acolo era tatăl tău. Vocea lui Astrid devenise 
dintr-odată considerabil mai aspră. O brută. 

Stilton a început să respire cu greutate. S-a ridicat să ia puţin aer. 

— L-ai omorât pe tata? a întrebat. 

— Da, şi nu-mi pare rău, a zis Astrid. Nici măcar acum. 

— De ce l-ai omorât? 

— Pentru că m-a violat. De mai multe ori. Aşa ai venit pe lume. 

Camera a început să se clatine, iar punctele albe îi pâlpâiau în faţa 
ochilor. A fost un efort pentru el să întrebe: 

— De ce-mi spui asta? De ce acum? 

— Ca să poţi înțelege. 

— Ce să înțeleg? 

Astrid îl privea, iar el simţea cum mâna ei o strânge mai tare pe a lui, în 
clipa aceea ea respira mai greoi. 

— Să înţelegi de ce n-am fost mereu aşa cum ar trebui să fie o mamă. De 
ce mi-a fost mereu aşa de greu... aşa de greu să te iubesc. 

EI i-a dat drumul la mână. A văzut cum cade pe cearşaf cu încetinitorul. 
Vânătaia neagră se transforma din nou în şarpe şi, ca un fulger, se strecura 
în sus, spre gâtul mamei. S-a ridicat clătinându-se. Era cuprins de panică. 
Trebuia să scape! Afară! Avea nevoie d aer! Repede! 

— Tom! 

Era vocea Oliviei. Îşi pusese o mână pe braţul lui. Simţea cum sudoarea 
îi intră în ochi. Inima îi bătea cu putere în piept. Îşi goli paharul de vin şi se 


uită la ea. 

— În cele din urmă, am ieşit în fugă din salon, urlând. Ultimul lucru pe 
care mi-l aduc aminte e că am vomitat pe coridor. Restul e neclar. M-a luat 
imediat cineva în primire. S-ar putea spune că mi-am ales mediul potrivit în 
care să dezvolt o psihoză. 

Buzele lui Stilton se răsfrânseră într-un zâmbet strâmb. 

— Detectiv inspector-şef Tom Stilton, rodul unui violator şi al unei 
ucigaşe. Psihotic şi complet epuizat mintal, în toate privinţele. 

Privirea lui Stilton coborî din nou spre palmele lui. 

— lar apoi ai sărit de pe şine. 

— Nu, la început nu. Am intrat în concediu medical. Atunci am tăiat 
orice legătură cu toată lumea din jurul meu. Nu voiam să mă vadă nimeni în 
starea aia, cu atât mai puţin pe cei care ţineau la mine. I-am îndepărtat pe 
toți. Marianne, Mette, Mårten, Abbas — am fost îngrozitor de nesimțit cu 
toți. Marianne, în special, a trebuit să suporte o grămadă. Apoi, după 
concediul medical, aveam de gând să continui să lucrez la Brigadă. 

— Dar n-a mers? 

— Am încercat, dar s-a dus dracului. 

— Din cauza lui Rune Forss? 

— Da. A răspândit o grămadă de zvonuri, mânca căcat pe la spatele meu, 
turna minciuni în stânga şi în dreapta, până când am rămas pe dinafară. 
Prietenii schimbau masa când mă aşezam la cantină, căcaturi de genul ăsta. 
În cele din urmă mi s-a luat, mi-am dat demisia şi am luat-o razna. Complet. 
Am tăiat toate legăturile pe care le mai aveam şi am decis să-mi dau voie să 
mă prăbuşesc. Şi am reuşit. 

Luna se uită la Stilton. 

— Şi mama ta? 

— A murit în aceeaşi seară în care mi-a spus. Tocmai fusesem internat de 
urgenţă la salonul de psihiatrie. 

Stilton tăcu. Luna îi mai turnă nişte vin roşu în pahar şi se gândi la 
coşmarurile lui. Se pare că încă îl mai chinuiau multe lucruri. Stilton dădu 
pe gât vinul şi se ridică. 

— Mulţumesc că ai luat carne. Şi vin. Acum mă duc la culcare. 

Olivia se ridică şi-i dădu lui Stilton o îmbrăţişare călduroasă. El trase cu 
ochiul la Luna în timp ce era îmbrățişat. Ea îl privea cu ochi calmi şi îşi 
trecea mâna de-a lungul gâtului, nu departe de tatuaj. 

Stilton dădu din cap şi se duse spre cabină. Se întinse pe pat şi închise 


ochii. Tocmai când se cufunda în ceața somnoroasă îl văzu deodată în fața 
ochilor. Tatuajul de pe umărul Lunei. Dintr-odată îşi aduse aminte unde îl 
mai văzuse. 


Capitolul 28 


Alex Popovic stătea lângă biroul de ştiri, urmărind o transmisiune BBC. 
Era un interviu cu o reprezentantă foarte stilată a companiei Albion 
International. Stătea pe treptele sediului central al companiei din Londra. 
Lângă ea era Magnus Thorhed. Încă purta o banderolă neagră peste jacheta 
de tweed, iar codița împletită îi flutura în vânt. Tocmai ieşiseră dintr-o 
şedinţă a consiliului de administraţie, iar femeia îl asigura pe reporter că 
afacerile continuă ca şi până atunci, în ciuda pierderii tragice a fostului 
patron al companiei, Jean Borell. Expansiunea internațională avea să 
continue conform planurilor. Mai mult, în fruntea diviziei ţărilor nordice 
fusese numit un nou director general. 

Femeia îl prezentă pe Magnus Thorhed. 

El explică într-o engleză impecabilă cum Albion avea să-şi continue 
operațiunile de succes în domeniul asistenţei sociale în Scandinavia. Un 
contract de câteva milioane de coroane urma să fie semnat la Stockholm în 
zilele următoare. 

— Alex! 

Alex se întoarse. De el se apropia un tip cu părul lung, cu un plic în 
mână. 

— L-a adus curierul. 

Alex deschise plicul. Un stick USB, nimic mai mult. Se duse la biroul lui 
şi îl introduse în computer. Conţinea un singur document. Titlul era clar: 
MATERIAL DESPRE SCANDALURILE PRIVIND ÎNGRIJIRILE DE LA 
SILVERGĂRDEN. 

Alex ridică privirea spre ecranul mare de televizor. Pe trepte, lui Magnus 
Thorhed tocmai 1 se adresa ultima întrebare. 

— Nu credeţi că criticile aspre din presa din Suedia au afectat compania 
Albion? 

— Nici pe departe. A fost fum fără foc. Nu există niciun fel de probleme 
în organizaţia noastră. Este administrată impecabil. 

Alex deschise documentul. n 


Stilton merse prin pasajul mare de sticlă ce ducea spre sediul central al 
poliției din Stockholm. Urcă un rând de scări şi se duse la o uşă anume. Mai 
fusese acolo cu un an în urmă şi bănuia că Rune Forss are în continuare 


acelaşi birou. Deschise uşa fără să bată. 

Forss stătea la birou. 

— Oamenii normali bat, zise el. 

Stilton închise uşa în urma lui. Forss nu se mişcă: ghicea despre ce e 
vizita aia. Nu îl îngrijora nimic. Se liniştise după ce se văzuse cu curva aia 
şi hotărâse că nu prezintă niciun pericol pentru el. I-o spusese atunci şi se 
aplica la fel de mult şi în acel moment: era cuvântul lui împotriva 
cuvântului ei. Era floare la ureche. 

Stilton îşi trase un scaun de cealaltă parte a biroului şi se aşeză. 

— Despre ce e vorba? zise Forss. 

Îşi îngădui un zâmbet mărunt. Bărbatul din faţa lui fusese odată un 
polițist respectat. Chiar şi Forss fusese impresionat de capacitățile lui de 
anchetă. Apoi bărbatul făcuse o mişcare greşită şi ajunsese în şanţ. Şi 
încerca să se cațăre la loc de unde căzuse. 

Jalnic. 

— E vorba de relația ta cu prostituatele, spuse Stilton. 

— Chiar aşa? 

— Una dintre ele a fost Ovette Andersson. 

— Cine? 

— E singura care mai trăieşte dintre toate fetele cu care te-ai culcat pe 
bani. 

— Cu asta îți ocupi tu timpul zilele astea? Bârfind cu târfe bătrâne? 

— E dispusă să vorbească. 

— Ai terminat? 

— Nu, zise Stilton. 

— Uşa e acolo. 

Forss ridică mâna arătând spre uşă. Încă era foarte calm. Stilton nu se 
mişca. Aruncă o privire spre fotografia de familie de lângă telefon, Forss cu 
soția şi cei doi băieți mari. Ştia că urmează ca unul dintre băieții lui să intre 
şi el în poliție. 

— Uite cum stă treaba, zise el. Un inspector-şef de rang înalt care se 
culcă cu o prostituată pe bani o să vândă multe ziare. Ştii asta. Ştii şi ce 
înseamnă violenţa verbală. Sau amenințările, ca să mă exprim mai simplu. E 
o infracțiune penală. 

— Este, zâmbi Forss. Şi cine ar fi ameninţat pe cine? 

— Tu ai ameninţat-o pe Ovette Andersson, ca să nu dezvăluie că ai 
întreținut relații sexuale cu ea. 


Forss se aplecă puţin în faţă. Începea să-şi piardă răbdarea. Voia să pună 
capăt poveşti. 

— Poţi să-i zici curvei ăleia că poate să spună ce vrea pizda ei cui vrea 
pizda ei, că totul e o minciună, în pula mea. Dacă tu vrei să crezi ce spune, 
asta e treaba ta. Nimeni altcineva n-o să creadă. 

În momentul ăla şi Stilton începea să-şi piardă răbdarea. Scoase un 
telefon mobil din haină şi îl puse pe masă, în fața lui. În cameră era linişte 
deplină când porni fişierul audio. 

„Ce dracu” cauţi aici?” 

Vocea şuierată era a lui Rune Forss. Stilton îl privea de cealaltă parte a 
biroului. Forss nu mişca niciun muşchi. Creierul îi procesa febril cele auzite 
şi dură câteva secunde până să-şi dea seama ce se întâmplă. În cele din 
urmă, conştientizarea 1 se înfipse în creier ca un piron: curva aia înregistrase 
discuţia lor de pe stradă! 

Stilton îi puse toată conversaţia. Nu era foarte lungă, dar erau câteva 
afirmaţii-cheie. 

„Ştii că eşti singura tipă pe care am futut-o pe bani care mai trăieşte?” 
spunea Forss pe înregistrare. 

Mai spunea şi: „Probabil ar trebui să-ți trag o bătaie s-o ţii minte, dar ai 
un băiat. Poate că-i mai bine dacă i se întâmplă chiar lui ceva. Tu ce crezi?” 

„O să-i faci rău copilului tău?” 

Stilton opri înregistrarea şi îşi puse imediat telefonul înapoi în buzunar. 
Forss nu rostise niciun cuvânt. Nu era nevoie. Broboanele de sudoare care îi 
coborau spre sprâncene descriau foarte bine ce se petrece în sinea lui. 
Stilton se ridică. Forss îl urmări cu privirea. 

— Ce-o să faci cu aia? zise el. 

Vocea îi tremura. Nu reuşea să găsească înălțimea potrivită. Era în stare 
de şoc. 

— O s-o păstrez, spuse Stilton. 

— O s-o păstrezi? 

— Da, până când îţi dai demisia. Ai două zile. Dacă nu zbori până 
atunci, trimit fişierul unui jurnalist de la Dagens Nyheter şi o copie a lui la 
comisarul poliției regionale. Acelaşi lucru se aplică şi dacă te mai apropii 
vreodată de Ovette Andersson. 

Stilton se îndreptă spre uşă. 

Îi dăduse ultimatumul. Făcuse ceea ce îi făcuse şi Forss lui. Îl dăduse 
afară din poliţie. 


Se întoarse în pragul uşii. 
— Jegurile ca tine nu au ce căuta aici. 


x 


Olivia plecase de pe barjă şi se dusese acasă în toiul nopții. Luna 
încercase s-o oprească: nu era o idee grozavă să traverseze jumătate din 
Söder singură la ora aia din noapte. Olivia ştia asta, aşa că o luase pe 
străzile pe care le cunoştea. Pe Mariatorget o abordase un bărbat la vârsta a 
doua care încerca să o convertească. Era mormon şi vizibil beat, iar unul 
dintre puţinele lucruri pe care le ştia Olivia despre mormoni era că nu 
consumă deloc alcool, aşa că eforturile lui păreau puţin cam inutile. Îi 
spusese să se ducă naibii undeva pe lângă Gotgatan. 

Însă simţea foarte clar efectele serii trecute în timp ce stătea în duş. O 
durea capul şi avea o arsură enervantă la stomac, care nu se potoli în timp 
ce se gândea la lucrurile de care trebuia să se ocupe imediat după micul 
dejun. 

Sandra. 

Ştia că trebuie să se întâlnească cu ea: nu voia să-i spună la telefon şi o 
îngrozea ideea. În acelaşi timp, ştia că timpul se scurge. Putea să ajungă în 
presă în orice clipă faptul că un preot pe nume Tomas Welander a mărturisit 
că l-a ucis pe ofiţerul vamal Bengt Sahlmann. 

Şi poate şi contextul crimei. 

Voia să ajungă prima acolo. 

Luă un pahar de suc în dormitor şi începu să se îmbrace. După aceea se 
uită la pat, la locul în care stătea întinsă Sandra cu nu prea mult timp în 
urmă. Atât de mică şi de singură. Se sprijini de perete şi se uită prin cameră. 
„N-ai nicio poză.” Auzea vocea subțire a Sandrei în sinea ei. Ba am, se 
gândi ea şi puse jos paharul cu suc. Se aplecă şi scoase o cutie de carton de 
sub pat. Era plină cu fotografii. Scoase câteva şi se duse la peretele de 
deasupra patului. Piunezele mici şi albe încă erau acolo. Puse fotografiile pe 
perete, unde fuseseră înainte. Mai scoase şi altele şi le prinse pe perete. În 
cele din urmă, toate erau înapoi la locul lor, aşa cum fuseseră atârnate 
înainte să le dea jos. Înainte de marele şoc. Fotografii cu ea şi Maria, cu 
Arne şi Maria, cu toată familia la casa de vacanţă de pe insula Tynningo. Se 
uită la perete şi la fotografii şi se gândi din nou la Sandra. 

Apoi începu să-i vibreze mobilul. 

Era un mesaj de la Alex. Îi mulțumea pentru materialul despre 
Silvergârden. Bănuia că ea îl trimisese. Nu răspunse. La momentul potrivit, 


avea să ia legătura cu el în persoană: era un contact bun pe care îl 
gestionase prost sau pe care îl interpretase greşit — îşi dăduse seama de asta 
când se descâlcise toată povestea cu Welander. Alex fusese întotdeauna un 
tip direct, iar ea nu avusese încredere în el uneori. Dar era jurnalist, nu era 
întotdeauna uşor să ştii în ce ape se scaldă. 

Intră în bucătărie şi se aşeză cu telefonul în mână. Nu mai putea să 
amâne. Era gata să tasteze numărul lui Charlotte când o sună chiar ea. 
Charlotte. O Charlotte foarte zdruncinată, care îi spuse că Sandra e copleşită 
de durere şi că s-a încuiat în cameră şi plânge incontrolabil. 

— Nu pot să intru la ea! Nu face decât să țipe! Poţi să vii încoace să mă 
ajuţi să vorbesc cu ea?! 

Olivia conduse cât de repede putu. În maşină, în drum spre Huvudsta, 
trecu în revistă ce avea de făcut. Ce nu îndrăznise Tom să facă cu un an în 
urmă. Să spună adevărul. Nu voia să fie ca el. 

Însă în clipa aia îl înţelegea. 

Înţelegea ce nu fusese în stare să facă. Să-i povestească ceva despre care 
ştia că îi face foarte rău unei tinere femei. În momentul ăla ea era cea care 
avea să-i facă rău Sandrei. Nu din vina ei. Şi totuşi, ea avea să fie cea care 
stă în fața Sandrei şi o priveşte în ochi când aceasta descoperă adevărul. 
Avea să-i vadă faţa şi să ştie drumul lung pe care îl avea în față Sandra. 

Acelaşi drum pe care îl avusese şi ea. 

Intră pe Johan Enbergs Vag şi parcă maşina. Apartamentul lui Charlotte 
era în blocul cel mai îndepărtat. 

Trecuse de o mie de ori prin ce urma să spună, cum avea să prezinte 
situația, să atenueze lovitura, cum să o formuleze cât mai delicat cu putinţă. 

Singurul lucru pe care se hotărâse să-l facă era să i-o spună fără 
ocolişuri. 

Tatăl tău şi Tomas au fost martorii unei crime petrecute în timpul unei 
sesiuni porno live. Tomas l-a ucis pe tatăl tău ca să acopere totul. 

Se apropie de bloc şi se uită în sus, spre apartamentul lui Charlotte. 

— SANDRA!!! 

Olivia era cea care țipa. Strigătul ei o făcu pe Sandra să privească în Jos. 
Stătea pe marginea balconului, nouă etaje mai sus, desculță, iar corpul i se 
legăna uşor. Apoi ridică privirea spre cer preţ de câteva secunde, înainte să 
se aplece şi să cadă, cu braţele deschise, de parcă ar fi vrut să zboare. 

Strigă până când atinse pământul. 


Capitolul 29 


Olivia stătea lângă Capela Seninătăţii şi urmărea cu privirea o veveriță 
mică. Era la jumătatea unuia dintre pinii falnici. Apoi se opri şi întoarse 
capul spre biserică, în timp ce clopotele răsunau în surdină peste cimitir. 
Olivia urmări privirea veveriței şi văzu oameni îmbrăcaţi în negru intrând 
pe poarta mare a bisericii. Printre ei se număra şi Maria. Când se întoarse, 
veverița dispăruse. P 


Olivia se aşeză în strana a treia din față, la capăt de tot. În rest, strana era 
plină. În biserică încăpeau vreo două sute de oameni. Ocupaseră o treime. 
Olivia rămase cu privirea ațintită asupra mâinilor împreunate pe genunchi, 
în fața ei. Cât preoteasa descrise viața scurtă a Sandrei, Olivia auzi suspine 
tăcute din partea unor oameni tineri, prieteni de la şcoală, presupunea. Îşi 
privea în continuare genunchii, nu voia să se uite la altar, la locul în care 
preotul Tomas Welander stătuse până nu demult. Nu avea să-i permită să 
tulbure clipa. 

Preoteasa îi invită pe cei îndoliați să-şi ia rămas-bun lângă sicriu, dar 
Olivia rămase în strană. Avea un singur trandafir roşu în mână, avea să i-l 
aşeze pe sicriu, dar voia să aştepte, nu voia să stea la rând, voia să se 
apropie singură de el. 

Când văzu că ultimele persoane se îndepărtează de sicriu, se ridică şi se 
apropie. Pe capac era un pat de flori. Se opri la un capăt şi se uită la sicriul 
îngust şi uşor de lemn. Cu multă grijă, lăsă trandafirul să cadă pe capac, 
alături de lacrimile ei. Rămase acolo mult timp, până când simţi în cele din 
urmă că poate s-o spună: 

— Mă gândesc la tine, Sandra, aşa cum m-ai rugat, îți promit, şopti ea. 

Mania se oprise puţin mai departe de sicriu. O văzu pe fiica ei ridicând 
capul şi ştergându-şi obraji, îi văzu durerea extraordinară când îşi îndreptă 
spatele. 

Olivia se îndepărtă de sicriu, privind în pământ. Când ajunse lângă Maria 
se opri, făcu un pas în faţă şi-i dădu Mariei o îmbrățişare lungă, din inimă. 
În timp ce se strângeau în braţe, şopti în urechea mamei sale: 

— Te amo. 

Olivia se eliberă din îmbrătțişare şi porni spre uşă. Maria rămase 
nemişcată şi se lăsă pradă nodului din gât. 


x 


Muzica solemnă a orgii se revărsa pe poarta bisericii. Olivia stătea pe 
trepte şi vedea soarele palid care strălucea deasupra cimitirului, un cimitir 
foarte vechi, care data din secolul al doisprezecelea. Era acoperit cu o 
pătură de cristale albe scânteietoare: ninsese toată noaptea. Olivia coborî 
treptele şi ieşi prin cimitir. Nu voia să se întâlnească cu alți îndoliați, voia s- 
o plângă singură pe Sandra. Se apropie de pietrele de mormânt, mari şi 
mici, şi se întoarse la Capela Seninătății. Era cel mai chinuitor lucru pe care 
îl făcuse vreodată. 

Să-şi ia rămas-bun de la Sandra. 

Se opri lângă capela frumoasă şi se sprijini de un pin mare şi închis la 
culoare. Vedea oamenii cum ies şuvoaie din biserică, în drum spre maşini şi 
autobuze. Viaţa lor avea să meargă mai departe, totul avea să meargă mai 
departe, soarele avea să strălucească până când avea să plouă, totul avea să 
meargă mai departe. Scoase un bileţel autocolant galben din buzunar şi-l 
privi. De ce n-au putut să meargă lucrurile mai departe şi pentru tine? De 
ce n-ai fost suficient de puternică? Simţea cum îi curg din nou lacrimile pe 
obraji şi puse bilețelul la loc în buzunar. Sau eu sunt cea care ar fi trebuit să 
fie mai puternică? Aş fi putut să acționez altfel? A fost vina mea? 

Îşi mişcă piciorul prin zăpada din faţa ei. 

Nu a fost vina mea. Nu eu am fost cea care ţi-a distrus viața. Olivia 
simţea cum o năpădeşte furia. Nişte bărbaţi dezgustători au fost cei care ți- 
au distrus-o. Au distrus viața unei fete complet nevinovate. 

Se îndreptă de spate şi se uită la biserică. Pe trepte încă mai vedea un 
grup mic de oameni îmbrăcați în negru. O luă în direcția opusă, frângându- 
şi mâinile, cu tristeţea şi furia care dădeau să-i spargă pieptul. Când se 
apropia de ultimul mormânt alb, luase deja o decizie. 

De dragul Sandrei. 

Trecu pe lângă mormânt şi nu văzu o stăncuță singuratică aterizând pe 
piatra cenuşie de marmură din spatele ci. 

Uciderea sângeroasă a unei femei din Marsilia îi împinge pe cei doi eroi 
din Maree înaltă într-o nouă anchetă macabră. Tom Stilton, fostul polițist 
devenit cerșetor, începe să-și depășească traumele. Pleacă la Marsilia 
pentru a face lumină în acest caz. Olivia Rânning, proaspătă absolventă a 
Academiei de Poliţie, se întoarce dintr-o călătorie în America de Sud, 
unde a încercat să dea de urmele mamei ei biologice, asasinată cu douăzeci 
de ani în urmă. Acasă descoperă că un vecin s-a sinucis în împrejurări 
bizare. Fiecare se ocupă de cazul său, ajungând în sânul unor comploturi 
sordide, în care corupția financiară rivalizează cu perversiunea morală, 
Însă foarte curând Tom și Olivia trebuie să recunoască un lucru evident: 
cele două anchete sunt legate între ele. O să reuşească cei doi eroi să-și 
infrunte propriii demoni interiori și să elucideze crimele pentru a impiedica 
moartea altor oameni? 

1 ga : spital Da Ă : zl păi iri haa 
t Popor indigen care vorbeşte limba sami şi trăieşte în nordul Scandinaviei şi al Rusiei, locuitori 
cunoscuți şi sub numele „laponi”, care este considerat acum un termen învechit şi jignitor. 


3 „La revedere”, în limba japoneză. 

